
în inelul său papal sălăşluieşte ascuns un demon. 


Acuzaţia lui Filip al IV-lea al Franţei), 
călăul templierilor, împotriva papei 
Bonifaciu al VIII-lea? 


1 Filip al IV-lea cel Frumos (1268-1314), din dinastia Capeţienilor, rege al 
Franţei între 1285-1314. Domnia lui este marcată de gravul conflict cu 
papalitatea, în persoana papei Bonifaciu al VIII-lea (între anii 1294-1303). La 
moartea acestuia, în 1303, în urma unui complot, alegerea papei Clement al 
V-lea (între anii 1305-1314) şi stabilirea Sfântului Scaun la Avignon, în 1305, 
marchează victoria deplină a regelui Franţei, care se va răsfrânge şi asupra 
destinului cavalerilor templieri. 

Pe numele său adevărat Benedetto Caetani (1235-1303), papă între 1294- 
1303. A dus o politică de impunere a superiorității spirituale a Sfântului 
Scaun. 


UNU 


Nu se întâmplă prea des ca unei femei să i se dăruiască două 
inele de logodnă în aceeaşi zi. De aceea a fost atât de deosebită 
aniversarea celor douăzeci şi şapte de ani ai mei. 

Primul inel aducea strălucirea unui splendid solitar şi mi l-a 
dăruit Mike, tânărul cu care ieşeam de mai bine de un an. O 
adevărată perfecţiune. 

Mike este băiatul ideal, acela cu care se visează orice fată de 
măritat. Sau cel puţin ar trebui să se viseze şi, dacă nu o face 
ea, cu siguranţă că mama ei chiar năzuieşte să se înrudească 
totuşi cu cineva ca el. Agent de bursă, dar, mai ales, fiu al 
proprietarului agenţiei, mai presus de un viitor promiţător, avea 
hărăzită încă din leagăn o soartă aurită: averea tatălui şi a 
mamei sale. 

Bine, dar poate că vă întrebaţi despre celălalt inel. Păi şi 
celălalt - surpriză! - reclama de la mine o îndatorire, chiar dacă 
nu conjugală. Sau poate că da? In realitate, acest al doilea inel 
mă angaja, dar nu faţă de un bărbat, ci într-o aventură. Intr-o 
aventură insolită. 

Fireşte că, atunci când l-am primit, nu ştiam că va fi vorba 
despre aşa ceva, nici măcar nu bănuiam cine mi l-a putut 
trimite. Şi chiar dacă mi s-ar fi spus numele expeditorului, tot n- 
aş fi crezut. Inelul acela de logodnă era darul unui mort. 

XXX 

Şi nici nu bănuiam atunci că amândouă inelele sau, mai bine 
zis, cele două obligaţii erau incompatibile. Aşa că am rămas cu 
cele două bijuterii, obişnuindu-mă cu ideea că va avea loco 
nuntă şi că numele meu se va schimba în Harding, deşi eram 
intrigată de celălalt straniu inel. Sunt foarte curioasă de felul 
meu şi misterele mă fac să devin agitată. Dar ar fi mai bine să 
povestesc cum s-a petrecut totul... 

XXX 

Când au sunat la uşă, petrecerea era în toi. Jennifer, în rochia 
ei lungă cu decolteu adânc, şi Susan, în pantalonii ei strimţi cu 
talie joasă, începuseră să danseze sfidând asistenţa masculină. 


Băieţilor, unii cu mai multe pahare în plus, li se scurgeau ochii. 
Neruşinatele! Cum le mai place să provoace! Adevărul e că li s- 
au alăturat doi prostănaci, cu paharul în mână, şi aşa a început 
ţopăiala generală. 

Mie nu-mi păsa că fetele alea două făceau să le curgă balele 
tipilor; în acel moment eram deja o femeie logodită şi Mike, 
chipeşul meu logodnic, mă ţinea strâns de talie şi, între râsete şi 
înghiţituri, printre înghiţituri şi râsete, ne sărutam. Pe mâna mea 
strălucea un frumos inel cu un imens solitar de foarte multe 
carate. Mike mi-l oferise cu câteva ore în urmă, în luxosul 
restaurant din apropierea apartamentului meu de celibatară din 
Manhattan, unde m-a invitat la prânz ca să sărbătorim ziua mea 
de naştere. 

— Astăzi aleg eu desertul, spuse el. 

Şi mi-au servit un magnific soufflé de ciocolată. Pe mine mă 
înnebuneşte ciocolata, şi la al treilea sau al patrulea atac asupra 
acelui deliciu, linguriţa a dat peste ceva tare. 

— Viaţa este ca un soufflé de ciocolată, spuse Mike imitând 
vocea lui Tom Hanks din filmul Forrest Gump. Niciodată nu ştii 
ce poţi găsi înăuntru - cred că îmi atrăgea atenţia, poate se 
temea că, în lacomul meu entuziasm, aş fi putut să-l înghit. 

Şi, din savuroasa negreaţă, mi-a luat ochii o sclipire. Eram de 
acum încredinţată că într-una din acele zile geniul meu de la 
Bursă se va prezenta cu o mică avere sub forma unui inel cu 
diamant şi că mi-l va oferi învăluit în promisiuni de iubire 
veşnică. De iubire şi de bogăţie, dat fiind faptul că, acceptându- 
|, însemna să-mi asigur un viitor în care munca va înceta să mai 
fie o necesitate relativă, ca să devină un amuzament absolut. 

— La mulţi ani, Cristina, spuse el, foarte serios. 

— Dar asta e...! am strigat şi m-am apucat să ling ciocolata, 
ca să curâţ inelul. 

— Vrei să te măriţi cu mine? Îngenunchease la picioarele 
mele. „Ce romantic!” mi-am spus în gând. 

Chelnerii şi clienţii de la mesele apropiate, alertaţi de 
exclamaţia mea, ne observau curioşi. Am devenit serioasă şi, 
bucurându-mă de show, am privit de jur împrejur; covorul 
persan, fastuosul candelabru de cristal ce atârna din tavan, 


draperiile... M-am prefăcut că mă gândesc. Mike mă privea 
neliniştit. 

— Sigur că da! am exclamat, când tensiunea ajunsese la 
culme. Şi, ridicându-mă atunci dintr-o săritură, m-am aplecat să- 
| sărut. El zâmbea fericit, şi publicul elegant sărbători scena cu 
aplauze entuziaste. 

Dar să revenim la petrecere... 

XXX 

Cu vacarmul muzicii şi conversațiile întrecându-se în voci 
ridicate, nu am auzit că sună clopoţelul; John şi Linda, da, şi, în 
loc să mă cheme să deschid, au hotărât că asistenţa trebuie să 
vadă un tip atât de interesant ca acela. Aşa că l-au lăsat să intre 
şi m-am trezit faţă în faţă cu un individ înalt, îmbrăcat ca un 
motociclist, în negru, şi care nu catadicsise să-şi scoată casca la 
intrarea în apartament. 

— Domnişoara Cristina Wilson? întrebă el. Am simţit un fior, 
individul ăla avea un aspect sinistru şi părea că adusese cu el 
toată întunecimea nopţii de afară. Cineva dăduse muzica mai 
încet şi toţi erau atenţi la cuvintele bărbatului. 

— Eu sunt, am răspuns şi, imediat, am zâmbit. Fireşte, tânărul 
urma să cânte La mulţi ani! Şi cu siguranţă că o să ne facă un 
striptease ca să ne arate muşchii încordaţi, ascunși sub haina de 
piele neagră! Un mic cadou-surpriză al vreuneia dintre 
prietenele mele, poate Linda sau Jennifer. Ar fi amuzant. 
Individul făcu o pauză, îşi deschise fermoarul de la scurtă şi, 
când credeam că o să şi-o scoată, extrase un pacheţel dintr-un 
buzunar interior. Invitaţii făcuseră cerc în jurul nostru, cu 
chipurile euforice şi ochii înceţoşaţi de băutură. 

— Asta este pentru dumneavoastră, spuse el, dându-mi-l. Am 
rămas în aşteptare, privindu-l. Când începea show-ul? Dar în loc 
să cânte, desfăcu un alt fermoar şi, în loc să-şi dezbrace 
pantalonii de piele, scoase o hârtie şi un pix. 

— Pot să văd vreun document cu care să vă legitimaţi? 
întrebă el din nou, pe un ton sec. 

Asta mi s-a părut prea mult, dar trebuia să dau curs glumei. 
Aşa că i-am oferit carnetul de conducere, ca să-l vadă. A notat 
cu un gest calm datele pe un formular. Era un actor desăvârşit, 
toţi eram atenţi la vorbele şi la mişcările lui. Nu începe odată? 


— Semnati aici. 

— Bine, începi sau nu? i-am spus, de îndată ce mi-am pus 
semnătura; tot acel preambul era excesiv. 

Privindu-mă într-un fel ciudat, desprinse copia documentului, 
mi-o dădu şi, cu un „la revedere”, se îndreptă spre uşă. 

Nu m-am aşteptat la asta şi m-am uitat întrebător la Mike, 
care ridica din umeri fără să-mi poată da vreun răspuns. Am 
privit hârtia pe care mi-o lăsase - copia era puţin lizibilă - şi am 
putut să văd doar numele meu. Nu exista expeditor. 

— Aşteaptă! am strigat şi am ieşit fugind în urma lui. Nu l-am 
putut găsi pe casa scării; luase deja liftul. 

M-am întors gânditoare acolo unde stătea Mike. Deci nu era 
un actor-surpriză pentru aniversare; era de-adevăratelea. Eram 
intrigată. Ce tip misterios! Cine-mi trimitea acel pacheţel? 

— Deschizi cadoul sau ce faci? spuse Ruth. 

— Vrem să vedem ce e! răsună vocea unui tânăr. 

Şi mi-am dat seama că aveam obiectul în mână; uitasem 
complet de el din pricina ciudatului bărbat în negru. 

M-am aşezat pe o canapea şi, sprijinind pacheţelul pe masa 
de cristal din mijloc, am vrut fără succes să-i scot sfoara care 
lega ambalajul. Toţi mă înconjurau, întrebându-se ce-o fi asta şi 
cine îl trimite. Cineva îmi aduse cuțitul de prăjituri şi, deschizând 
pachetul, am dat peste o cutiuţă de lemn de culoare închisă, cu 
o rudimentară închizătoare metalică. Se vedea că e veche. 

Şi înăuntru, aşezat pe o perniţă de catifea verde, era un inel 
de aur cu un cristal de culoare roşu-închis montată în el. Părea 
foarte vechi. 

— Un inel! am exclamat. Şi probându-l, am văzut că, deşi mi- 
era larg, se potrivea pe degetul meu mijlociu. Şi acolo l-am 
lăsat, lângă inelul meu de logodnă care strălucea pe inelar. 

Toţi voiau să-l vadă, motiv pentru care au repetat elogiile 
asupra mărimii diamantului de la primul inel. 

— Este un rubin, spuse Ruth, referindu-se la celălalt inel. Ea 
era expertă în bijuterii vechi, lucra la Sotheby's? şi era o bună 
cunoscătoare într-ale pietrelor preţioase. 

— Ce aspect ciudat! comentă Mike. 


3 Celebră casă de licitaţii de obiecte de artă din New York. 


— Asta, pentru că înainte, cu secole în urmă, nu se tăiau 
pietrele ca acum, răspunse Ruth. Şlefuirea era rudimentară, iar 
pietrele preţioase se cizelau în formă rotunjită, aşa cum vezi la 
acest rubin. 

— Ce misterios! exclamă Jennifer înainte de a renunţa să mai 
acorde atenţie subiectului. Dădu muzica mai tare şi începu să 
danseze. Şi, pe ritmul fundului ei, petrecerea se puse din nou în 
mişcare. 

În vreme ce Mike pregătea nişte cocteiluri, am început să 
studiez cutia şi inelul. Şi am privit cu atenţie talonul de predare. 
Era acolo, pe masa din mijloc. Reexaminându-l cu grijă, am 
putut citi cu dificultate, pentru că indigoul aproape că nu 
imprimase hârtia: „Barcelona, Spania”. 

Şi inima-mi tresări în piept. 

— Barcelona! am exclamat. Erau atât de multe amintirile pe 
care acest cuvânt mi le aducea! 


DOI 


Turnul, rănit de foc, îşi prăbuşea masa colosală cu un răcnet 
înspăimântător peste nenorociţii de jos. Lumea fugea. Un nor de 
praf şi de cenuşă, precum vântul din deşert încărcat cu nisip, 
înainta pe străzi, acoperind totul cu un strat albicios. 

M-am răsucit în pat. Dumnezeule, ce zbucium! larăşi revenea 
amintirea acelei blestemate dimineţii, în care cele mai înalte 
turnuri au căzut... 

„Nu se întâmplă nimic, mi-am spus, asta s-a petrecut acum 
câteva luni; sunt la mine în pat. Liniştită, liniştită.” După 
petrecerea de ziua mea de naştere, Mike rămăsese să doarmă 
la mine, şi îi simţeam alături căldura plăcută; respirând domol, 
satisfăcut, relaxat. l-am mângâiat spatele lat, puternic. Şi, 
sărutându-l, m-am liniştit. Trupurile noastre se odihneau goale 
sub cearşafuri; cu toată intensitatea pasiunii, avusese destulă 
putere ca să-mi spună că încă mă mai iubeşte, după ce mă 
iubise, şi a fost în stare să mai dea drumul unor vorbe dulci, 
înainte de a adormi buştean. Şi eu la fel, istovită după o zi atât 
de intensă, am fost cuprinsă de un somn dulce, cred eu, până 
când au apărut acele imagini neliniştitoare. 

Am privit deşteptătorul. Era ora patru şi jumătate din zorii zilei 
de duminică, mai aveam încă mult timp de dormit. 

Am închis ochii, de-acum liniştită, dar m-am regăsit iarăşi cu 
tragica viziune a prăbuşirii, a dărâmăturilor, a panicii oamenilor. 

Visul se schimbase. Nu se mai petrecea la New York. Nu era 
prăbuşirea Turnurilor Gemene. Era ceva diferit, iar imaginile şi 
sunetele acelea veneau spre mine fără ca eu să mă pot opune. 

XXX 

Oamenii strigau. Prăbuşirea turnurilor deschisese o breşă, şi 
bărbaţi purtând spade, lănci şi arbalete, apăraţi cu coifuri de 
fier, cămăşi de zale şi scuturi se grăbeau, printre norii de praf, 
spre spărtura din zid, îndemnându-se unii pe alţii. Se afundară în 
ceața murdară, în vuietul asurzitor, şi nu se mai întoarseră 
niciodată. Curând, ceața slobozi o hoardă de războinici scoțând 


urlete. Erau musulmani şi zăngăneau hangere însângerate. 
Având încă spada la cingătoare, nu eram în stare să lupt; îmi 
simţeam puterile scurgându-mi-se odată cu sângele rănilor mele 
deschise. Nu puteam să mânuiesc armele, nici măcar să-mi înalţ 
braţul, şi m-am străduit să caut ocrotire. Mi-am privit mâna şi 
acolo, în acel vis, se afla inelul cu piatră de rubin de un roşu 
profund. 

Femei, copii şi bătrâni, cărând după ei baloturi, unii cu cai, 
alţii cu capre şi oi, alergau spre mare. Copilaşii plângeau 
înspăimântați şi lacrimile le curgeau, lăsând urme adânci pe 
feţişoarele lor murdare de praf. Cei mai mari îşi urmau mamele, 
iar pe cei mai mici, acestea îi purtau de mână sau în braţe. 
Atunci când atacatorii se năpustiră asupră-le, înjunghiindu-i pe 
fugari, se stârni panica. Mulțimea striga, îşi părăsea avutul, unii 
îşi lăsau copiii, voiau doar să scape. Fără să ştie unde. Era 
groaznic. Mi-era foarte milă de ei, dar nu puteam să le vin în 
ajutor. Ce o să se aleagă de copiii fără mame? Poate că-şi vor 
salva viaţa ca sclavi. Nişte porţi mari de lemn, întărite cu metal, 
se închideau una după alta. In spatele lor era adăpostul, iar 
trupa, cu spadele scoase din teacă, ţinea mulţimea la distanţă; 
doar unii erau lăsaţi să treacă. Cei care se îmbulzeau afară 
începură să implore, strigând în gura mare. Erau îmbrânceli, 
plânsete, rugăminţi, înjurături. Gărzile le strigau să se 
îndepărteze, să plece, să iasă spre port. Şi când mulţimea 
îngrămădită voi să forţeze trecerea, cei de la intrare începură 
să-i spintece pe cei din preajmă. Sărmani nefericiţi, cum îşi mai 
urlau ei durerea şi spaima! Se făcu puţin loc liber şi am văzut 
intrarea aproape închisă. Sângeram şi m-am temut să nu mor 
acolo, în mulţimea disperată. Împleticindu-mă, m-am avântat 
asupra spadelor soldaţilor. Trebuia să trec de poarta aceea! 

XXX 

M-am ridicat brusc în capul oaselor. Gâfâiam şi aveam ochii 
plini de lacrimi. Ce nelinişte! Mai mare decât aceea pe care am 
simţit-o la atentatul Turnurilor Gemene. Visul era pentru mine 
chiar mai real decât cele întâmplate la Il septembrie. Nu sper că 
aţi putea înţelege asta, pentru că eu nu înţeleg pe deplin nici 
chiar azi. 


Dar o imagine finală mi-a rămas întipărită în minte. Bărbatul 
care-i comanda pe ucigaşii de la poartă era îmbrăcat în alb, iar 
pieptul lui era împodobit cu aceeaşi cruce roşie care era pictată 
pe peretele fortăreței. Acea cruce... îmi amintea de ceva. 

M-am răsucit spre Mike, căutând protecţie. Acum stătea cu 
faţa în sus şi continua să doarmă fericit, cu o figură angelică şi 
un zâmbet în colţul gurii. Cu siguranţă că visele lui şi ale mele 
erau foarte diferite. Eu nu puteam să-i împărtăşesc pacea; acel 
inel, nu al lui, ci celălalt, mă neliniştea. 

Înainte am spus că eram goală. Dar nu de tot. Pe mâna mea 
străluceau cele două inele. Nu eram obişnuită să dorm cu 
bijuterii, dar atunci când m-am culcat, nu mi-am scos inelul cu 
diamantul pur, simbol al iubirii noastre, al legământului meu, al 
noii mele vieţi. Nici acum nu ştiu de ce stăteam întinsă în pat cu 
celălalt inel. Cel din coşmarul meu. Atât de mult mă obseda 
inelul, încât mi se arătase în visul ăsta tragic? 

XXX 

Am dorit să-l văd mai bine, mi l-am scos şi l-am pus sub 
veioză. 

Atunci s-a întâmplat, şi am rămas cu gura căscată de uimire. 

Lumina, căzând asupra pietrei, montate în aşa fel încât 
metalul o susţinea doar pe margini, proiecta o cruce roşie pe 
cearşafurile albe. 

Era frumos, dar neliniştitor. Era o cruce cu totul aparte; avea 
cele patru braţe egale, dar se deschideau la extremităţi şi 
formau două mici arce, lăţindu-se la capete. 

În acel moment mi-am dat seama: Era aceeaşi cruce din vis! 
Cea de pe uniforma soldaţilor care se năpusteau asupra 
mulţimii, cea pictată pe zidul fortăreței. 

Am închis ochii şi am respirat adânc. Era cu neputinţă, oare 
încă mai visam? Am vrut să mă liniştesc şi, stingând lumina, am 
căutat refugiu alături de Mike, care, în somn, se răsucise cu 
spatele. L-am îmbrăţişat. Asta m-a mai liniştit puţin, dar 
gândurile îmi zburau mai departe. 

Tot ceea ce avea legătură cu acel inel era misterios: felul în 
care ajunsese la mine, apariţia lui în visul meu, viziunea acelei 
cruci înainte de a o fi găsit şi în inel... 


Mi-am spus că această bijuterie are o istorie de povestit, nu e 
un dar oarecare, ascunde ceva... 

Şi am simţit o şi mai mare curiozitate. Şi teamă. Ceva îmi 
spunea că acel dar neaşteptat nu ajunsese la mine din 
întâmplare, că era o provocare a destinului: o viaţă paralelă cu 
cea pe care o trăiam şi care se dezvăluia deodată, precum o uşă 
secretă deschizându-se în faţa mea şi ispitindu-mă să trec peste 
un prag întunecat... 

Intuiam că inelul ăsta îmi va da peste cap viaţa confortabilă, 
previzibilă, plină de promisiuni de fericire, pe care începeam să 
o trăiesc. Era o ameninţare, dar şi o ispită. Blestemat inel! De 
abia sosise şi nu mă lăsa să dorm, în acea noapte care se 
presupunea că ar trebui să fie una fericită. 

Am aprins din nou lumina şi mi-am îndreptat atenţia asupra 
pietrei roşii; avea o strălucire stranie, lăuntrică şi forma o stea în 
şase colţuri, ce părea că se mişcă dedesubt, după cum 
învârteam inelul, în aşa fel încât sclipirea de luceafăr să se afle 
mereu în faţa ochilor mei. 

l-am examinat partea interioară. La bază avea o incrustaţie 
de fildeş, tăiată în aşa fel încât forma un desen gol pe spatele 
rubinului, făcând ca lumina, atunci când traversa cristalul, să 
proiecteze din spate acea frumoasă cruce roşie ca sângele. 

Bine, reuşisem să înţeleg cum funcţiona fizic acea mică 
minune, dar curiozitatea mea de a şti de unde venea şi de ce 
îmi fusese trimisă creştea cu fiecare clipă. 

Deodată, un gând îmi fulgeră prin minte, făcând să mi se 
deschidă larg ochii: Inelul! Cel cu piatră roşie de rubin, îl mai 
văzusem înainte! 

Era ca o imagine ce revenea din ceţurile amintirilor din 
copilărie; aveam convingerea, eram absolut sigură. Îl puteam 
vedea într-un anumit loc al trecutului meu, îi împodobea cuiva 
mâna. 

M-am răsucit neliniştită în pat. S-a întâmplat când eram mică, 
la Barcelona. Despre asta nu aveam nicio îndoială. Dar cine îl 
purta? 

M-am străduit, dar nu eram în stare să-mi amintesc. 

Eram de-acum sigură că provenea din copilăria mea şi, poate, 
dintr-un trecut încă şi mai îndepărtat, dar cine mi-l trimitea? Din 


ce motiv? Dacă vrei să-i dăruieşti cuiva ceva de ziua lui de 
naştere, nu umbli cu atâtea mistere, te faci cunoscut. Nu am 
dreptate? 

Şi atunci mi-a venit în minte, încă o dată, întrebarea pe care 
dintotdeauna am vrut să i-o pun mamei mele, dar pe care 
niciodată n-am ajuns s-o formulez cu voce tare. Era o mică 
enigmă, una dintre acele curiozităţi cărora nu le dai importanţă, 
dar care se menţin, bâzâind încetişor într-un anume loc al minţii 
tale, şi care deodată, într-o zi, devine un adevărat mister. 

„De ce nu ne-am întors niciodată în oraşul în care m-am 
născut?” 

XXX 

Ne-am mutat de la Barcelona la New York când aveam 
treisprezece ani. Tatăl meu este din Michigan şi, timp de o 
groază de ani, a fost responsabilul unei agenţii spaniole dintr-o 
companie americană. Mama mea este fiica unică a unei familii 
„bune” din vechea burghezie catalană. Bunicii mei materni au 
murit şi toate rudele mele din Spania sunt îndepărtate, nu 
întreţinem relaţii. 

Părinţii mei s-au cunoscut la Barcelona, acolo s-au îndrăgostit 
la prima vedere, s-au căsătorit şi s-a născut cea care vă 
povesteşte. 

Tatăl meu mi-a vorbit în engleză toată viaţa, şi eu îi spun 
Daddy, ceea ce înseamnă „tată”, iar el îi spune Mariei del Mar, 
mama mea, Mary. Aşadar, totdeauna am avut de gând să o 
întreb pe Mary de ce nu ne-am întors niciodată, dar ea ocolea 
subiectul. O fi având vreun motiv anume? mă întrebam uneori. 

Daddy s-a integrat destul de bine în grupul de prieteni al 
mamei mele, Spania îl încânta, dar se pare că ea a fost aceea 
care a insistat să venim să trăim în Statele Unite. Şi, în final, a 
reuşit prin stăruința ei; tatălui meu i s-a dat un post în sediul 
central al corporației din Long Island, New York. Şi ne-am mutat. 
Maria del Mar şi-a lăsat familia, prietenii, oraşul şi a plecat 
bucuroasă în America. Nu ne-am mai întors niciodată, nici măcar 
în vizită. Ce ciudat, nu-i aşa? 

M-am răsucit în pat şi am privit din nou ceasul deşteptător. 
Era deja duminică în zori şi, în ziua aceea, urma să mergem să-i 
vizităm pe părinţii mei în casa lor din Long Island, ca să 


sărbătorim ziua mea de naştere. M-am gândit că mama şi cu 
mine vom avea multe de vorbit. Dacă şi ea o să vrea, fireşte. 


TREI 


— Te iubesc, îmi spuse Mike, abătându-şi privirea de la şosea 
pentru o clipă; îmi mângâia genunchiul. 

— Te iubesc, dragul meu, am răspuns şi i-am dus mâna la 
gură ca să i-o sărut. 

Era o frumoasă dimineaţă de iarnă şi Mike conducea maşina 
destins şi fericit. Soarele făcea să strălucească trunchiurile şi 
ramurile dezgolite ale copacilor cu frunze căzătoare şi se 
pierdea în verdele brazilor. Transparenţa şi luminozitatea zilei 
erau înşelătoare; nimeni n-ar fi ghicit din interiorul maşinii, 
încins de astrul-rege, frigul de afară. 

— Trebuie să hotărâm o zi, îmi spuse el. 

— O zi? 

— Da, fireşte. Data căsătoriei. Mă privea puţin uimit de deruta 

mea. 
— Da, bineînţeles, am răspuns gânditoare. Unde mi-era 
capul? „După logodnă, trebuie să te căsătoreşti, am gândit în 
sinea mea. Şi dacă Mike mi-a dăruit inelul este pentru că 
doreşte să se căsătorească. Şi dacă i-am spus «da», este pentru 
că şi eu mi-o doresc.” 

Ar fi trebuit să fiu nerăbdătoare să se celebreze nunta. Dar în 
loc să-mi ocup neuronii făcând planuri, pline de iluzii, în legătură 
cu rochia mea albă, cu cea a domnişoarelor de onoare, cu tortul 
şi toate cele necesare pentru cea mai fericită zi din viaţa mea, 
Mike m-a prins gândindu-mă la inel. Şi nu la al lui, în mod 
special. Mă gândeam la celălalt, la cel misterios. Dar, fireşte, 
asta nu aveam de gând să i-o mărturisesc. 

— Şi când vom hotărî data, am adăugat, va trebui să 
pregătim invitaţiile, toaletele, banchetul, biserica... 

— Fireşte. 

— Ce bine! am afirmat, surâzătoare. „Ce belea! mi-am spus în 

gând. Cum oi fi ajuns oare până aici?” Şi mi-am amintit ziua în 


care a început totul... 
XXX 


Dimineaţa, au sosit păsările morţii, pilotate de morţi şi, cu 
focul lor, au secerat mii de vieţi, au năruit simbolurile oraşului 
nostru, au aşternut doliul în inimile noastre. 

Veneau din noaptea întunecată, îndepărtată cu o mie de ani, 
de acolo de unde doar o semilună de sânge îi luminează pe 
iluminaţi. Doare şi acum. Ne dor acele turnuri prăbuşite. Aşa 
cum se spune că dor membrele amputate care nu mai sunt. 
Numai durerea rămâne din ele. 

Imensa groapă e acolo în continuare şi fantomele ei par să 
sălăşluiască în noaptea oraşului. Nu mai e acelaşi. Niciodată nu 
va mai fi acelaşi. Dar încă este New York. Asta va fi întotdeauna. 

Acea zi şi acea noapte au schimbat oraşul meu, au schimbat 
lumea, m-au schimbat pe mine, mi-au schimbat viaţa. 

XXX 

În dimineaţa aceea, trebuia să merg la tribunal pentru un 
încâlcit caz de divorţ şi traversam holul cabinetului meu de 
avocatură, în apropiere de Rockefeller Center, când am simţit 
ceva. Un impact, o zguduitură fără importanţă. „Ciudat, am 
gândit, la New York nu sunt cutremure.” Am urcat la cabinet, 
tocmai salutam şi intram în biroul meu, când a sosit ştirea. O 
secretară striga la telefon: Oh, my God”; în jurul fetei s-a format 
un cerc de persoane cărora nu le venea să creadă şi am urcat să 
verificăm pe terasa clădirii de unde, la fel ca şi de pe atâtea 
altele din New York, se distingeau turnurile. Am văzut fumul şi 
am strigat îngroziţi la apariţia celui de al doilea avion şi a focului 
provocat de el; din acel moment a început nebunia. Nu era un 
accident, era un atac, se putea întâmpla orice. Ştirile au fost mai 
întâi confuze, apoi tragice, şi pe urmă a venit ordinul să părăsim 
edificiul şi recomandarea să ieşim din Manhattan. Zumzetul 
palelor de elicopter lovind cerul era în contrapunct cu urletul 
neliniştitor al sirenelor de pompieri, al ambulanţelor şi poliţiei, 
care străbăteau străzile precum furnicile într-un furnicar răscolit, 
în încercarea zadarnică de a face ceva. 

Stăteam la îndoială dacă să părăsesc insula mergând pe unul 
dintre poduri şi să iau un taxi până la casa părinţilor mei, în 
Long Beach, dar, până la urmă, m-am hotărât să merg la 
apartamentul meu şi să văd la televizor ce se întâmplă. 


Simţeam o sfârşeală cumplită. Şi am început să-i sun pe 
cunoscuţii cu birouri în Turnurile Gemene sau din apropiere. La 
mulţi suna ocupat, era greu să vorbeşti cu cineva şi, când am 
putut să iau legătura cu Mike, l-am găsit abătut. Lucrând în Wall 
Street, avea mulţi prieteni în Turnuri şi îşi petrecuse dimineaţa 
încercând, cu foarte puţin succes, să dea de ei. Ne cunoşteam 
de câteva luni şi eu ştiam că îi plac. Mult. Recunoşteam că e un 
tip bine şi simpatic, dar lucrurile se opreau aici. Ingredientele 
existau, dar nu exista un catalizator care să le facă să se 
închege. El dorea să ne vedem mai des, să fim mai intimi, dar 
eu puneam frână. Câteodată ieşeam numai noi doi, alteori în 
grup; chiar în sâmbăta dinainte, ne întâlniserăm cu mai mulţi 
prieteni. 

— Eşti prea exigentă cu bărbaţii, îmi repeta mama. Le găseşti 
defecte tuturor, insista ea. Să vedem dacă reuşeşti să-l ţii pe 
vreunul mai mult de şase luni... şi tot aşa, de nenumărate ori. 
Sunt ocazii când biata de ea mă oboseşte... 

— Stai liniştită, Mary, intervenea Daddy. Într-o bună zi, o să 
apară bărbatul perfect. Nu trebuie să te mulţumeşti cu primul 
pe care-l întâlneşti. Nu-i aşa? şi-mi făcea cu ochiul, complice. 

Mama mea avea dreptate. Mie îmi face plăcere compania 
bărbaţilor, dar nu-i suport atunci când au pretenţia să-mi 
controleze viaţa, cerând din ce în ce mai mult; atunci mă satur 
şi îmi vine cheful să o rup. Din fericire, mi-e uşor să-mi fac noi 
prieteni şi Daddy al meu avea dreptate: nu-mi găsisem încă 
bărbatul. Sau dacă îl găsisem, nu o aflasem încă. 

Nu ştiu ce am simţit în dimineaţa aceea vorbind cu Mike, 
poate am observat la el aceeaşi nelinişte care-mi apăsa şi mie 
inima, dar i-am spus să vină la mine acasă şi să împărţim ce o 
să găsim în frigider pentru cină. Ştiam că o să accepte şi aşa a 
fost. 

L-am aşteptat cu o sticlă deschisă de cabernet-sauvignon de 
California şi, de cum a intrat, mi-a povestit că prietenul lui cel 
mai bun lucra în cel de al doilea turn, la unul din etajele de 
deasupra impactului. Era dat dispărut. Ne-am aşezat în faţa 
televizorului bând vin şi murmurând stupefiaţi. În acea zi, fără 
momente de publicitate, televiziunea repeta, câteodată cu 
imagini noi, aceleaşi impacturi, oamenii aruncându-se pe 


fereastră, aşteptarea încordată, prăbuşirea... tragedia. Eram ca 
hipnotizaţi, nu ne puteam lua ochii de la ecran. Deodată, văzând 
acele imagini înspăimântătoare, el a început să plângă. Asta mi- 
a luat o piatră de pe inimă, pentru că, în urmă cu puţin timp, şi 
eu am vrut s-o fac, şi m-am alăturat lui. Şi plângând, i-am 
mângâiat obrazul, iar el m-a mângâiat plângând. Şi m-a sărutat. 
Uşor, doar pe buze. Şi eu l-am sărutat chiar şi în cerul gurii. Era 
pentru prima dată că ne apropiam atât de mult. Nu ştiu dacă aţi 
făcut asta vreodată cu cineva în toiul bocetelor; este o 
îmbăloşare cam jegoasă cu muci de lacrimi. Dar aveam nevoie 
să uit de toate în braţele lui. Câteodată îmi spun plină de 
remuşcări că poate aş fi făcut-o şi cu altul. Dar, ciudat pentru 
mine, în acea seară aveam nevoie de protecţia unui bărbat, nu 
aşa cum mă amuza uneori să mă prefac, ci cu adevărat. Sau 
poate că aş fi acceptat-o şi din partea unei femei. Nu ştiu. Şi el 
avea nevoie de ocrotire. Şi-a băgat mâna sub bluza mea şi mi-a 
găsit sânul dezgolit. Eu i-am întredeschis nasturii de la cămaşă 
şi mâna mi-a alunecat mai întâi pe pieptul lui şi apoi în jos. Când 
am hotărât într-o clipă să cobor mai mult, am dat de membrul 
lui gata să rupă pantalonul. El, între suspine dintr-acelea de 
după plâns, îmi săruta sfârcurile. Am făcut dragoste cu 
disperare pe canapea, ca nişte yonkies* în căutare de droguri ca 
să uite de lume. Nu am avut timp să închidem televizorul, 
fereastră deschisă spre ceea ce doream să ignorăm, şi astfel, 
şoaptele noastre erotice s-au amestecat cu exclamaţiile de 
uimire şi teroare ale oamenilor. Când el ajungea la climax, ceva 
mi-a distras atenţia şi, deschizând ochii, am văzut câţiva 
nefericiţi aruncându-se în gol. L-am închis imediat şi am început 
să mă rog. 

În curând, am repetat-o în dormitor, fără oroarea acelor 
imagini şi sunete apocaliptice. Şi deodată, după pasiune, 
tandreţea izbucni înăuntrul meu. li eram recunoscătoare. Când a 
sosit în apartamentul meu, eram cu inima atât de strânsă, încât 
mă durea şi, făcând dragoste, s-a dilatat la mărimea ei normală, 
mai mult chiar. 

Am petrecut acea noapte oribilă, în care simţeam New York-ul 
populat de mii de suflete fără trup căutându-şi confuze, 


4 În engleză, „consumatori de heroină” 


terorizate, disperate drumul în întuneric, pe când noi, cei rămaşi 
în viaţă, le plângeam absenţa, îmbrăţişaţi în patul meu, 
reconfortaţi, cu acea fericire pe care o simţi atunci când încetezi 
să mai fii foarte nefericit. Tenebrele, oroarea erau afară, 
departe. Şi eu m-am gândit că aşa ar putea fi pentru totdeauna. 
Când, a doua zi de dimineaţă, Mike se pregătea să plece, mi-a 
cerut să ne vedem pe seară, şi i-am spus că da. Şi am început 
să ieşim în mod serios. Şi desigur, viaţa mea de femeie fără un 
bărbat stabil s-a schimbat pentru totdeauna. În ziua aceea. 


PATRU 


Casa părinţilor mei e situată într-o zonă elegantă din Long 
Island. Nu e una dintre acele vile foarte scumpe din primul rând 
de pe plajă, dar este o construcţie frumoasă, în stil colonial 
englezesc, cu parter şi etaj, şi o grădină întinsă. 

Când maşina a intrat pe aleea cu pietriş de la poarta 
principală, am claxonat; îmi place foarte mult să iasă cineva să 
mă întâmpine. 

Primul care a apărut a fost Daddy, cu ziarul de duminică în 
mână. 

— La mulţi ani, Cristina! spuse îmbrăţişându-mă şi ne-am 
sărutat pe amândoi obrajii. Chiar atunci a ieşit şi mama; şorţul ei 
însemna că o surprinsesem pregătind unul dintre felurile ei de 
mâncare. 

Mama mea este o bucătăreasă excelentă şi a visat, un timp, 
să deschidă în Manhattan un restaurant în stil mediteraneean. 
Aproape niciodată nu o lasă pe menajeră să gătească şi, după 
cum am putut să ghicesc după miros, în acel moment pregătea 
una dintre mâncărurile alea de peşte, atât de delicioase, pe care 
ea o numeşte suquet de l'Empordà. 

După săruturi şi saluturi, tatăl meu şi Mike s-au dus în salon, 
iar eu am însoţit-o la bucătărie. Trebuie să recunosc că nu e un 
loc pe care să-l vizitez foarte des, dar voiam să-i dau vestea mai 
întâi ei. 

— Un inel de logodnă! exclamă ea văzându-l şi bătu din 
palme sărind în sus de bucurie. Ce frumos! Felicitări! şi mă 
sărută din nou, îmbrăţişându-mă cu putere. Se vedea că era 
încântată; pentru ea, Mike era băiatul ideal. E minunat! Şi nunta, 
pe când? 

— N-am hotărât încă, mamă, am răspuns, puţin deranjată de 
insistența ei. Adevărul e că nu mă grăbesc; trăim minunat, îmi 
merge foarte bine cu serviciul şi pentru moment nu vreau să am 


> În catalană, „sos din l'Empordà”, denumirea regiunii Ampordăn din 
provincia Gerona, pe ţărmul Mării Mediterane 


copii. Poate că o să-i propun să locuim împreună înainte de a ne 
căsători. 

— Dar mai întâi, trebuie să stabileşti data nunţii! 

— Mai vedem - sărmana femeie începea să mă obosească. 
Era bine să ai un iubit chipeş şi bogat. Poate că ar fi fost chiar şi 
mai bine să-l ai drept logodnic şi cu siguranţă va fi la fel de bun 
şi ca soţ, dar eu n-aveam nevoie să mă grăbesc. Am vrut să-i 
abat atenţia de la căsătorie la inel, înainte ca afurisita aia de 
nuntă cu tămbălău să devină motiv de polemică. 

— Dar ai observat cât de mare şi de frumos este solitarul? i- 
am spus, apropiindu-i briliantul de nas. Mamei îi cam slăbise 
vederea în ultimul timp. Atunci mi-a privit mâna cu atenţie şi 
imediat am observat că a avut o tresărire şi că se înfioară. Mi s- 
a părut chiar că a făcut un pas înapoi. Privea speriată când la 
mâna mea, când spre mine. 

— Ce s-a întâmplat? 

— Nimic, minţi ea. 

— Parc-ai fi surprinsă. 

— Imi place foarte mult inelul pe care ţi l-a dăruit Mike. Este 
superb, spuse ea după o clipă. Dar celălalt? Nu ţi l-am mai 
văzut. 

— Mi-a sosit într-un fel cât se poate de misterios, am răspuns 
entuziasmată. Dar povestea asta o păstrez ca s-o spun în timpul 
mesei cu tata. 

Şi, făcând o pauză, am adăugat: 

— Dar simt ceva ciudat, ca şi cum l-aş mai fi văzut. Nu ţi se 
pare cunoscut? 

— Nu, nu mi-l amintesc, răspunse ea gânditoare. Dar eu o 
cunoşteam destul de bine ca să ştiu că nu spune adevărul; îmi 
ascundea ceva. Curiozitatea mea a devenit şi mai mare. 

In timpul prânzului, părinţii mei au avut bunăvoința să-şi 
ascundă fericirea pe care le-o producea aspectul foarte scump 
al diamantului, deşi mama mea - câteodată sunt rea cu ea - ar 
fi ţinut post o săptămână întreagă numai să-i afle preţul chiar în 
acel moment. Veni vorba despre celălalt inel atunci când 
conversaţia, care se învârtea în jurul celui dintâi, lâncezea, 
sfârşindu-se elogiile aduse frumuseţii bijuteriei. 


Atunci începu Mike să povestească despre apariţia 
misteriosului motociclist la petrecerea mea de aniversare. Lui 
Mike îi place să exagereze şi să pună sare şi piper în povestiri. 
Acum mesagerul avea doi metri şi era versiunea newyorkeză a 
lui Darth Vader, personajul negativ din Războiul/ stelelor, ăla 
care umbla tot în negru, chiar şi casca. 

Nu mai lipsea decât să asezoneze povestea cu muzică şi 
efecte speciale: vâjjj! Aşa cum fac copiii. Dar adevărul e că 
bătrânii mei îl ascultau foarte interesaţi. Băiatul povesteşte cu 
haz istoriile, dar cred că pe părinţii mei faptul de a-şi mărita fiica 
cu arătosul proprietar al unui teanc de cărţi de credit de aur, 
platină şi diamant, dacă o fi existând aşa ceva, toate în perfectă 
stare de funcţionare, îi făcea să se arate în mod special 
favorabili oricăreia dintre istorisirile lui. 

— Ce misterios! exclamă tatăl meu, care părea foarte 
interesat de poveste. Şi n-o fi vorba de o glumă? 

— Păi, dacă e o glumă, o să-i iasă pe nas glumeţului, am spus. 
Una dintre prietenele mele lucrează la Sotheby's şi este expertă 
în bijuterii. Ea spune că inelul este vechi şi că piatra e un rubin 
de o calitate excelentă, doar că e şlefuit ca şi cum ar avea sute 
de ani. 

— la să văd, dă-mi-l, ceru Daddy, interesat. Şi în vreme ce îmi 
scoteam inelul, am observat-o pe mama. Nu a scos nicio vorbă, 
se prefăcea, dar se vedea că ascultă o poveste cunoscută. 

— Curios este că recipisa de predare indică faptul că pachetul 
vine de la Barcelona. 

— Barcelona! exclamă tatăl meu privind bijuteria pe care o 
avea deja în mână. Eu am mai văzut inelul ăsta. Desigur, o fi 
fost la Barcelona. 

— Şi eu am aceeaşi impresie! am răspuns. Tu nu, mamă? 

Am văzut-o puţin tulburată când a răspuns: 

— Poate că da, dar nu-mi amintesc. Eram sigură că ea 
cunoştea exact proveniența inelului. Atunci, de ce nega? Ce rost 
avea să se prefacă? 

— Gata, ştiu! exclamă tatăl meu. Mă ţinea cu sufletul la gură. 
Fireşte că-mi amintesc! 

— Spune, i-am cerut eu, nerăbdătoare. 

— Inelul ăsta a fost al lui Enric. Mai ţii minte, Mary? spuse el. 


— Poate, e posibil, răspunse mama, cu îndoială. Da, sigur, m- 
am gândit. Ea ştia mai mult, ascundea ceva. 

— Care Enric? am dorit eu să ştiu. Naşul meu? 

— Da. 

— Dar a murit! 

— Da, a murit, reafirmă tatăl meu. 

— Dar cum poate un mort să trimită un cadou? interveni Mike, 
mai interesat cu fiecare clipă. Trebuie că-şi imagina fabuloasa 
istorie pe care o va putea povesti prietenilor lui de pe Wall 
Street. 

— Enric a fost naşul meu. Ti-am vorbit despre el de multe ori. 
Ştii, i-am explicat, la catolici, când suntem botezați, două rude 
sau doi prieteni, un bărbat şi o femeie, acceptă 
responsabilitatea de a avea grijă de tine fizic şi spiritual în cazul 
dispariţiei părinţilor tăi. El a fost naşul meu şi a murit într-un 
accident de maşină la un an după ce am sosit noi aici. Nu-i aşa? 
mi-am întrebat eu părinţii. 

Mama a schimbat o privire ciudată cu Daddy înainte de a 
răspunde: 

— Da, a murit... spuse ea. Şi atunci am ştiut sigur că 
ascundeau ceva despre Enric. Aşa este Maria del Mar; pentru ea 
scopul justifică minciuna. Pentru că este corect din punct de 
vedere social, pentru că se teme să nu jignească pe cineva sau 
poate pentru că urăşte confruntarea directă şi fuge de ea. 

— Îmi ascundeţi ceva, am afirmat. Şi deodată mi-a venit o 
idee: Fireşte! N-a murit, trebuie că încă mai trăieşte pe undeva; 
de aceea îmi trimite inelul lui. 

Daddy o privi pe mama şi-i spuse: 

— Cristina e mare acum. Expresia lui era gravă. Trebuie să-i 
spunem adevărul, şi ea încuviinţă din cap. 

l-am observat pe amândoi şi apoi pe Mike, la fel de 
nerăbdător sau chiar şi mai mult decât mine. Intrigată, eram 
pregătită să ascult. 

— Enric a murit. Tatăl meu mă privea trist. Nu e nicio îndoială 
în legătură cu asta, dar nu a murit într-un accident de maşină, 
aşa cum ţi-am spus. S-a sinucis. Şi-a tras un glonţ în gură. 

Am rămas stupefiată. Îl adoram pe Enric. Încă de copilă, la 
Barcelona, era ca un unchi pentru mine, mai mult decât atât, 


după părinţii mei, era persoana adultă pe care o iubeam cel mai 
mult. Mi-l amintesc întotdeauna amabil, afectuos, surâzător, 
inventând jocuri ca să ne distrăm de minune toţi trei: fiul lui, 
Oriol, nepotul său, Luis, şi cu mine. 

Îmi amintesc hohotele lui şi cum ne mai făcea să râdem... 
Niciodată nu mi-aş fi închipuit că cineva atât de plin de viaţă, cu 
o personalitate atât de pozitivă, s-ar fi hotărât să-şi pună capăt 
zilelor. 

— Nu, nu se poate, am spus. 

— Ba da, aşa a fost, cu toată certitudinea, afirmă mama mea. 
Acum mă privea senină, îşi pierduse acel aer vinovat pe care îl 
afişa în bucătărie. Ştiam că vestea sinuciderii te va durea mult. 
De aceea ţi-am ascuns-o. 

— Dar nu pot să cred! am şoptit. Mama avea dreptate. După 
atâţia ani, acest fapt încă mă mai durea, îmi producea o mare 
tristeţe. Nu-mi vine să cred asta din partea lui. Nu din partea lui. 

Mă priveau în tăcere, fără să răspundă, mâhniţi. 

— Dar de ce? am deschis eu braţele, adăugind dramatism 
lamentării mele. De ce s-a sinucis? 

— Nu ştiu, îmi răspunse mama. Familia lui nu mi-a spus. Nici 
eu n-am vrut să întreb mai mult decât se cuvenea. Să-i păstrăm 
amintirea aşa cum a fost: plin de viaţă, cult, pozitiv. Eu încă mă 
mai rog pentru sufletul lui. Părea tristă, foarte tristă, îl iubea ca 
pe un frate. E 

Am aşezat tacâmurile pe farfurie. Imi pierise pofta de 
mâncare, nici măcar nu doream să mănânc tortul de aniversare. 
Ar fi mai bine să-l las pentru gustarea de după-amiază. 

Tăcerea s-a pogorât asupra mesei şi mă priveau cu toţii. 

— Dar inelul? am întrebat după o clipă. Ce se întâmplă cu 
inelul? Cum se poate să-mi trimită cineva, acum, inelul lui ca dar 
de ziua mea? 

Am privit-o pe mama, l-am privit pe Daddy şi amândoi au 
făcut un gest de nepăsare. Când privirea mi s-a îndreptat spre 
Mike, şi el a ridicat din umeri, perplex, ca şi cum întrebarea i-ar 
fi fost adresată. 

— De când a făcut rost de acest inel, Enric l-a purtat 
întotdeauna, nu şi l-a scos niciodată, spuse mama în încheiere. 


„Aha! am fost pe punctul să exclam, acuma chiar că-ţi aduci 
aminte, nu-i aşa?” Mi-ar fi plăcut să-i spun: „Te-ai prefăcut de 
când l-ai văzut în bucătărie”, dar am tăcut. O să păstrez 
reproşurile şi întrebările pentru un alt moment, când vom fi 
numai noi două. Acum ar nega totul. 

— Niciodată nu l-am văzut cu alt inel, continuă ea, sunt 
convinsă că-l purta atunci când a murit. 

Nu m-am putut împiedica să nu mă înfior la această afirmaţie. 

— Şi nu e obiceiul ca oamenii să fie îngropaţi cu bijuteriile lor 
cele mai dragi? Deja mă căiam de întrebare, înainte chiar de a fi 
terminat s-o formulez. 

Cei trei au rămas cu ochii aţintiţi asupra mea şi nimeni nu mi- 
a răspuns. Am privit sigiliul. Piatra lăsa să se vadă, prin 
transparenţele roşiatice, strălucirea ei de stea. „Roşie ca 
sângele”, am gândit în sinea mea. 

Eram  descumpănită. Ce încurcătură! Am încercat să-mi 
limpezesc ideile şi să rezum misterele pe care acest inel le 
aducea cu el. De ce oare cineva care iubea atât de mult viaţa, 
precum naşul meu, îşi pusese capăt zilelor? Cine îmi trimitea 
bijuteria dragă lui? De ce mie şi cu ce scop? De ce Enric, în 
pofida obiceiurilor, n-a fost îngropat cu inelul lui? Pentru o clipă, 
mi-a trecut prin minte că poate aşa a şi fost; teama a făcut să 
mi se facă părul măciucă. 

Ceilalţi continuau să mă privească. 

— Frumos mister, nu-i aşa? am spus zâmbind forţat; încercam 
să fiu pozitivă. Şi i-am privit pe rând. Mike mi-a întors un zâmbet 
cu gura până la urechi; era încântat. Daddy a făcut o 
strâmbătură caraghioasă, zicând parcă „Ce bucluc!”, iar mama 
era foarte serioasă. Părea cuprinsă de spaimă. 

„Continuă să-mi ascundă ceva, mi-am spus, şi acest inel o 
îngrijorează. Chiar mai mult: o înspăimântă.” 

XXX 

Eram pe picior de plecare când, deodată, mi-am amintit de 
panoul de lemn. 

— Ai observat pictura aceea? i-am spus lui Mike. 

Întotdeauna se aflase pe unul dintre pereţii sufrageriei, 
niciodată nu-i atrăsese atenţia lui Mike cu ocazia vizitelor lui 
anterioare şi nici eu nu i-o arătasem vreodată. Ne-am apropiat 


ca să o vedem. E un tablou mic, cam de treizeci de centimetri 
lăţime şi înalt de patruzeci, pictat în tempera pe o scândură care 
se vede că e mâncată de cari pe marginile neacoperite cu ipsos 
şi care, fără îndoială, a fost tratată într-un anume fel pentru a-i 
înlătura paraziţii şi a-i împiedica fărâmițarea. Cu toate astea, 
suprafaţa pictată se păstrează aproape intactă. 

O reprezintă pe Maica Domnului stând cu Pruncul în poală. 
Fecioara e acoperită cu un văl şi priveşte înainte într-o poziţie 
maiestuoasă şi nemişcată; chipul ei e dulce, dar serios, şi un 
frumos nimb auriu, cu desene florale imprimate, îi înconjoară 
capul. Ţine Pruncul, poate de vreo doi anişori, care se află puţin 
aplecat, aşezat pe piciorul drept al mamei sale, binecuvântându- 
| pe privitor. Pruncul e împodobit cu o aureolă mai mică, mai 
puţin elaborată, şi are un uşor surâs pe buze. 

Întotdeauna m-a izbit contrastul dintre imobilitatea ei şi 
mişcarea copilului. Pe atunci nu o ştiam, dar Pruncul, noua 
generaţie, posedă acel impuls al goticului, în comparaţie cu 
calmul mamei, care continuă să aibă ceva din liniştea romanică. 

În partea superioară a panoului sunt două arce ogivale, 
suprapuse, formate din nişte mici reliefuri, aurite la fel ca şi 
fondul picturii, şi care par să închidă imaginile într-o capelă 
străveche. Din nou este goticul cel care, deşi târziu în pictură în 
comparaţie cu arhitectura, se impune pe panou. lar în partea de 
jos, la picioarele Fecioarei, apare o inscripţie în latină: Mater. 

XXX 

Mă rog, am spus mai înainte că tabloul a fost întotdeauna 
acolo, dar nu e întru totul adevărat. Ci aproape adevărat. Am 
sosit la New York în ianuarie 1988. Am locuit câteva luni într-un 
hotel, până când părinţii mei au găsit această casă, aşa că, 
după ce i s-au făcut nişte modificări, ne-am mutat în martie. 
Aşadar, în ziua de luni după Paşte, în mod precis, mi-a sosit 
acest panou, ca dar din partea naşului meu. Şi, cum încă lipseau 
tablouri de atârnat, i-am găsit loc de îndată. Eu aşteptam cadoul 
lui Enric. Nu şi-a neglijat niciodată obligaţiile, dar fireşte, la o 
asemenea distanţă nu-mi putea trimite maimuța“ de Paşte, aşa 
cum o făcea întotdeauna. În locul ei, mi-a trimis acea frumoasă 
pictură. 


S Prăjitură tipică de Paşte, ce se oferă copiilor, in Catalonia. 


După câteva săptămâni, primeam vestea morţii lui. 

Pentru mine a fost tragic şi înţeleg că părinţii mei m-au 
înşelat, ascunzându-mi povestea cu sinuciderea. Eu îl adoram 
pe Enric. 

— Este un tablou frumos, comentă Mike, făcându-mă să-mi 
revin din visare. Pare foarte vechi. 

— Mi l-a dăruit Enric cu puţin timp înainte de a muri. 

— Ai observat? spuse el. Fecioara poartă inelul tău. 

— Poftim? şi am privit spre mâna stângă a Fecioarei, aceea 
care susţinea Pruncul. Intr-adevăr, acolo era pictat un inel pe 
degetul mijlociu. Avea o piatră roşie. Era inelul meu! 

Pentru câteva secunde am ameţit, am simţit că leşin. Un 
teribil presentiment m-a lovit aproape fizic. 

— Dumnezeule! mi-am spus. Totul se leagă. Inelul, panoul şi 
sinuciderea lui Enric. 


CINCI 


În ciuda surprizei de a fi descoperit, dintr-odată, că inelul 
acela văzut de atâtea ori în tablou era cel al lui Enric şi în pofida 
convingerii mele că bijuteria ascundea o ciudată poveste, am 
continuat să-l port alături de solitar, amândouă pe mână, unul 
lângă celălalt. Am dezvoltat o ciudată afecţiune pentru acele 
inele; unul reprezenta dragostea logodnicului meu, celălalt, pe 
aceea a iubitului meu naş. Nu mi le mai scoteam deloc, nici 
măcar atunci când mă culcam. 

Dar nu puteam evita ca misterul acela să nu mă asalteze cu 
întrebări, în momentele cele mai neaşteptate, atunci când ar fi 
trebuit să mă gândesc la alte lucruri. Chiar şi la serviciu, 
câteodată în plin proces, apărându-mi clienţii; aveam o ciudată 
senzaţie la mână, priveam piatra cu strălucirea ascunsă a 
sângelui şi mă gândeam: „De ce mi-a fost trimis inelul ăsta? De 
ce s-a împuşcat Enric?” Ah! Am uitat să vă povestesc că sunt 
avocată. Poate că aţi ghicit deja. Adevărul e că sunt foarte bună 
şi sper să devin încă şi mai bună. lar un avocat trebuie să 
acorde multă atenţie fiecărui caz de care se ocupă, detaliile sunt 
foarte importante; trebuie să te gândeşti încontinuu la toate 
răsturnările şi implicaţiile posibile ale acţiunii tale, să vezi ce 
precedente găseşti în sentinţe date în cazuri similare... toate 
astea. Şi acestei profesii nu-i foloseşte la nimic să-ţi ocupi 
mintea cu enigme gotice. 

Dar nu-i puteam rezista misterului. 

M-am gândit să sun pe cineva de la Barcelona. Pe prietenii 
mei din copilărie, pe Oriol, pe Luis, dar le pierdusem urma de 
când am plecat din Spania. Când i-am cerut mamei să mă ajute 
să iau legătura cu cei doi veri, Bonaplata şi Casajoana, mi-a 
spus că îşi rătăcise agenda veche, că nu a mai păstrat nicio 
legătură cu acele familii de la moartea lui Enric şi că nu ştie cum 
să-i găsească. 


Nu am crezut-o. Dar nici nu am vrut să fac presiuni asupra ei, 
ceva îmi spunea că doreşte să păstreze ascuns trecutul, să-l 
uite. 

Aşa că, într-o zi, am încercat să sun la informaţii telefonice în 
Spania. Nu i-am putut găsi nici pe Oriol, nici pe Luis, în toată 
Barcelona. 

Am hotărât să mă liniştesc şi să aştept. Dacă şi-a dat cineva 
osteneala să-mi afle adresa ca să-mi trimită inelul, acel cineva 
va sfârşi prin a se face cunoscut. Sau, cel puţin, asta era ceea ce 
doream. 

XXX 

Îmi amintesc acea vară, furtuna şi sărutul. 

Îmi amintesc marea înfuriată şi nisipul, stâncile, ploaia, vântul 
şi sărutul. 

Îmi amintesc ultima vară, o furtună şi primul sărut. 

Şi mi-l amintesc pe el, căldura lui, pudoarea lui, valurile şi 
gustul sărat al gurii lui. 

Mi-l amintesc pe el în ultima mea vară în Spania şi pe el la 
primul meu sărut pasionat. 

N-am uitat prima mea dragoste, n-am uitat nimic, mi-l 
amintesc pe el. Pe Oriol. 

XXX 

Descoperirea inelului meu pe panou m-a tulburat. Chiar peste 
măsură. Mă surprindeam gândindu-mă în sinea mea la Oriol, 
băieţaşul acela care a fost prima mea iubire, la copilăria mea, la 
Enric şi la enigmele cărora înainte nu le acordasem destulă 
atenţie. 

„De ce nu ne-am întors niciodată în Spania? De ce n-am 
revenit la Barcelona?” Aceste întrebări şi altele îmi dădeau 
târcoale cu insistenţă, ajungând să mă copleşească. l-am cerut 
de multe ori mamei mele să mergem, dar întotdeauna exista un: 
„Acum nu e momentul, o să fie la anul; Daddy şi cu mine am 
hotărât să plecăm în vacanţă în Hawaii; în Mexic sau la Cayos, în 
Florida”. Dar niciodată în Spania. 

Nici măcar pentru Jocurile Olimpice din '92. Eu eram pe 
punctul de a împlini şaptesprezece ani şi mama a spus că nu se 
cuvenea să mergem să sărbătorim atunci, când prietenii noştri 
din Barcelona erau încă în doliu după moartea într-un „accident 


de maşină” a lui Enric. Pe atunci, se împlineau deja trei ani de la 
deces, familia lui Sharon mergea la Olimpiadă şi m-au invitat şi 
pe mine. Mama s-a schimbat la faţă atunci când i-am spus. Şi a 
început să inventeze scuze. Până la urmă, a reuşit să mă 
convingă. Cu carnetul de conducere şi maşina. lar eu am 
acceptat schimbul. 

Dar am înţeles că aranjase totul astfel încât să mă împiedice 
să traversez oceanul şi să revin la Barcelona. Maria del Mar e 
fiică unică, la fel ca şi mine. Bunicul meu a murit în anii '60, iar 
bunica mea, atunci când eu aveam zece ani. Aşadar, nu era 
nicio grabă să mă întorc. 

„Trebuie să te adaptezi în ţara tatălui tău, spunea ea, ăsta e 
pământul tău acum şi nu e loc pentru nostalgii.” 

Şi am început să-mi ţin închise amintirile şi să le depozitez în 
acea bibliotecă de aleanuri care este câteodată mintea noastră. 
Amintirea bunicii, a prietenilor mei, a naşului meu Enric şi, de 
asemenea, multe amintiri despre el, despre prima mea iubire, 
Oriol. Erau evocări perfecte, ale unei lumi frumoase, pe care le 
foloseam, atunci când mă culcam, ca să creez aventuri 
imaginare până când somnul mă dobora. Şi în visele mele 
apărea el, împreună cu marea, cu soarele, furtuna, sarea, cu 
gura şi cu sărutul. 

XXX 

Daddy mi-a vorbit întotdeauna în americana lui de Michigan, 
şcoala mea din Barcelona era în patru limbi, iar eu eram prima 
din clasă la engleză. In plus, sunt convinsă că noi, femeile, îi 
depăşim în medie pe bărbaţi în exprimarea verbală. N-am avut 
probleme. 

Şi adevărul e că m-am adaptat foarte bine la New York. Cu 
fiecare an care trecea eram din ce în ce mai cunoscută în şcoală 
şi aveam şi mai mulţi prieteni. Am sfârşit prin a renunţa încetul 
cu încetul la acea dorinţă a mea de a mă reîntoarce la Barcelona 
şi prin a accepta jocul mamei de a o amâna pentru mai târziu. 
Am terminat The College, mi-am dat licenţa în avocatură şi am 
început o carieră profesională, de ce s-o ascund? Strălucită, cel 
puţin pentru moment. 


Între timp, am avut prieteni, iubiţi, amanți... Şi amintirile mele 
catalane au rămas acolo, în rafturile bibliotecii mele de aleanuri, 
de unde scăpau doar din când în când şi din ce în ce mai rar. 

Am spus deja că eram convinsă că mama nu dorea să se 
întoarcă şi nici ca eu să călătoresc la Barcelona. Asta era un 
mister şi exact al doilea motiv pentru ca eu să-mi doresc să 
merg. Primul era Oriol. Nu pentru că aş fi fost în continuare 
îndrăgostită de el; am ieşit cu destul de mulţi băieţi şi acum îl 
iubesc pe Mike. Dar amintirea dulce a acelor momente, a 
începutului iubirii mă făcea să vreau să-l văd din nou. Cum o fi 
arătând acum? 

Păstram totul sub control, bine ascuns pe rafturile memoriei, 
dar inelul cu piatră roşie ca sângele a răvăşit totul şi mi-a 
răsturnat biblioteca cu susul în jos. Acum îmi reveneau în minte 
acele imagini ale furtunii de vară pe sfârşite şi apoi zâmbetul, pe 
jumătate timid, pe jumătate ironic, al lui Oriol, şi apoi prietenele 
mele din şcoala de pe versantul muntelui Collcerola”, asta şi 
altele... 

Inelul era un apel la întoarcere. Da, categoric, îi va fi plăcând 
sau nu mamei, următoarea mea vacanţă va fi la Barcelona. 

Deodată, ca o zguduitură, dorinţa de a mă întoarce devenea 
presantă. lar amintirea, obsedantă, insistentă. 

XXX 

Era una dintre ultimele după-amiezi de august sau început de 
septembrie. Familiile începeau să plece în oraşul cel mare şi 
totul era un şir de despărţiri „până la vara viitoare”, iar 
optimiştii spuneau: „Trebuie să ne vedem la Barcelona”. 

Noi obişnuiam să rămânem până la sfârşit, întorcându-ne 
exact atunci când aveam de pregătit totul pentru începutul 
şcolii. Acele ultime zile aveau un gust dulce-acrişor. Aveam 
sentimentul că se termina ceva frumos şi pe noi punea 
stăpânire nostalgia prematură pentru ceea ce încă nu se 
terminase. 

Casa noastră de vară, ca şi cea a multora dintre prietenii pe 
care îi frecventam, era pe Costa Brava. Satul e superb, cu o 
plajă lată, aproape de un golfuleţ, mărginit la cele două capete 


7 Lanţ muntos situat pe litoralul catalan. Unul dintre vârfurile sale este 
muntele Tibidabo, la poalele căruia se întinde oraşul Barcelona. 


de nişte munţi acoperiţi de pini şi care, sub formă de pereţi 
stâncoşi, se cufundă în mare. La unul din capetele plajei, nişte 
ziduri jalonate de puternice turnuri rotunde se caţără pe stânci, 
apărând încă vechiul burg creştin de atacurile piraţilor sarazini 
şi, câteodată, chiar de vreunul de prin partea locului în căutarea 
prăzii şi a fetişcanelor pe care să le înrobească. 

Stâncile peste care sunt aşezate fortificațiile sunt abrupte, dar 
permit accesul, mai la sud, la un mic golf cu nisip şi pietre, care 
e o frumuseţe. Acolo, verdele pinilor, cenuşiul stâncilor, cerul 
albastru-strălucitor de vară şi culoarea verde, indigo şi albă a 
apei oferă o imagine idilică, de carte poştală. 

Pentru noi, era un paradis şi obişnuiam aproape întotdeauna 
să coborâm la acel golfuleţ cu Oriol, vărul său Luis şi o colla? 
formată din aceiaşi prieteni şi aceleaşi prietene din fiecare vară. 
Cu nişte simpli ochelari, un tub de scufundat şi nişte papuci de 
plastic, ca să nu ne rănim la picioare, exploram natura 
submarină în jocurile noastre mai mult sau mai puţin 
nevinovate. Spun asta pentru că, dacă mi-amintesc bine în acea 
ultimă vară, noi, fetele, trebuie să fi avut doisprezece sau 
treisprezece ani, iar băieţii, paisprezece sau cincisprezece. Dar, 
fără îndoială, deşi erau mai mari, pierdeau în faţa noastră la 
întrecerea în năzbâtii. 

În ziua aceea, mamele erau ocupate pregătind închiderea 
caselor pentru iarnă şi făcând bagajele de plecare. Taţii, 
terminându-şi de mult concediile, locuiau la Barcelona şi 
apăreau în sat doar la sfârşit de săptămână. După-amiaza a 
adus o căldură înăbugşitoare, lipicioasă, care, fără îndoială, 
prevestea ceea ce urma să se petreacă. 

S-a întâmplat că, atunci când înotam urmărind nişte peşti 
printre stâncile scufundate, marea a devenit întunecată, vântul 
bătea spre coastă din ce în ce mai tare şi zgomotul tunetelor 
depăşea loviturile valurilor de stânci. In câteva clipe, nori 
plumburii încărcaţi de noapte au acoperit cerul; apa a căpătat 
un aspect întunecat şi a început să picure. 

— Să mergem, fuga! îmi spuse Oriol. Am putut s-o văd pe 
plajă pe fata care avea grijă de noi strigând să ieşim imediat cu 
toţii din apă. Luis şi ceilalţi ajunseseră deja la prosoape şi le 


8 În catalană, „bandă“ 


strângeau în grabă ca să urce în fugă scările spre zid şi să se 
adăpostească în sat. 

— Aşteaptă-mă, nu mă lăsa! l-am rugat. Marea agitată, 
negricioasă, amenințătoare oglindea nişte nori grei, întunecaţi. 
Toţi ştiam de ce trebuia să ajungem cât mai repede pe plajă: un 
fulger în mare ucide orice fiinţă vie la mulţi metri distanţă. 

Mie mi-era teamă, dar ceva îmi spunea să nu mă grăbesc, aşa 
că m-am prefăcut că mi-e greu să înaintez. Oriol a venit în 
ajutorul meu şi, când am ajuns pe mal, s-a dezlănţuit tipica 
furtună mediteraneană de vară cu atâta furie, încât părea că 
norii ar dori să se reverse într-o clipă. Nu rămăsese nimeni pe 
plajă; ceilalţi îşi strânseseră hainele şi, în zăpăceala creată, 
poate că nici măcar nu ne simțeau lipsa. Perdelele de ploaie te 
împiedicau să vezi dincolo de câţiva metri. 

Am spus că sunt sfârşită şi m-am îndreptat spre un mic 
adăpost deschis între stânci. Eram uzi, iar spaţiul strimt ne-a 
făcut să ne strângem unul în celălalt. 

Am căutat-o. Oriol îmi plăcuse întotdeauna, iar în ultimele 
săptămâni eram înnebunită după el. 

Dar el nu prelua iniţiativa. Poate că era timid; poate mă 
socotea foarte tânără pentru el sau chiar nu-i plăceam... Sau, 
pur şi simplu, nu era destul de copt şi o asemenea idee nu-i 
trecuse încă prin minte. 

— Mi-e frig, am şoptit, cuibărindu-mă lângă el. 

Şi-a deschis braţele ca să mă cuprindă şi am simţit cum 
tremură. Prin costumele de baie, pe pielea noastră udă, ne 
bucuram de căldura celuilalt trup şi, de-ar fi fost să se năruie 
lumea în jurul nostru, între furtună şi valuri, n-aş mai fi avut 
simţuri decât pentru a-l simţi pe el. M-am răsucit ca să-i văd 
ochii, atât de albaştri în pofida luminii cenuşii, şi atunci s-a 
întâmplat. Gura lui, sărutul, îmbrăţişarea. Gustul salivei lui şi al 
sării. Marea urla, cerul se despica de tunete, ploaia răsuna... 
încă mă mai înfior gândindu-mă. 

XXX 

Îmi amintesc ultima mea vară în Spania, furtuna şi sărutul. 

Îmi amintesc marea înfuriată, nisipul, stâncile, ploaia, vântul 
şi primul meu sărut din dragoste. 

N-am uitat nimic, mi-l amintesc pe el. 


ŞASE 


Şi aşa au trecut câteva săptămâni. Eu purtam cele două inele, 
relaţia mea cu Mike era perfectă, dar... iată acel straniu inel cu 
piatra lui de sânge. Imi plăcea să proiectez crucea roşie pe o 
hârtie, pe un şerveţel sau pe cearşafuri. Totul era misterios în 
legătură cu inelul. Cum şi de ce sosise până la mine? Intuiam că 
această enigmă ascundea un mister mai adânc; că nu era vorba 
de un simplu dar de ziua mea de naştere. 

De fiecare dată când îl priveam, vedeam imagini din copilărie: 
naşul meu Enric, fiul său Oriol, Luis şi atâtea alte evocări ale 
unor amănunte, ale unor istorioare păstrate în memorie şi a 
căror prezenţă o ignorasem atât de mult timp. 

Ştiam că urma să se întâmple ceva, că inelul era doar 
începutul, dar îmi pierdusem răbdarea; curiozitatea mă rodea. Şi 
ceea ce aşteptam eu să se întâmple, ceea ce presimţeam că 
urma să se întâmple, s-a întâmplat. 

XXX 

— Miss Wilson. Era portarul clădirii sunându-mă la interfon. 
Azi-dimineaţă a fost adusă o scrisoare recomandată pe numele 
dumneavoastră. 

Prima mea impresie a fost că poate era ceva în legătură cu 
unul dintre cazurile de care mă ocupam la cabinetul de 
avocatură, dar apoi m-am gândit că e absurd. 

Niciodată nu mai primisem o citaţie pe adresa mea. Apoi mi- 
am spus că ar trebui să fiu prudentă, nu cumva să fie una din 
acele scrisori ucigaşe cu antrax sau cu un alt parazit la modă în 
acele zile. 

— Vreţi să v-o aduc acum? continuă bărbatul. E din Spania! 

— Da, vă rog. O emoție subită îmi apăsa pieptul. Era aici! 
Trebuia să fie! 

Când am luat scrisoarea, mâinile îmi tremurau şi, cu un surâs 
care se dorea amabil, mi-am luat la revedere, nu prea cordial, 
de la domnul Lee care avea pretenţia să profite de ocazie ca să- 


mi comenteze nişte lucruri de mare importanţă pentru asociaţia 
de proprietari. 

Expeditorul era un notar din Barcelona şi n-am mai avut timp 
să caut un coupe-papier, nici măcar un cuţit, aşa că am rupt 
plicul cu mâinile. 

XXX 

Donei Cristina Wilson 

Stimată doamnă: 

Prin prezenta, am onoarea de a vă convoca la citirea celui de 
al doilea testament al lui don Enric Bonaplata, dumneavoastră 
fiind unul dintre beneficiari. 

Citirea va avea loc în biroul nostru în ziua de sâmbătă, întâi 
iunie 2002, la ora douăsprezece. Vă rugăm să confirmaţi 
prezența dumneavoastră. 

XXX 

Şi semna notarul. 

„Acum, da, mi-am spus. De data asta, mama n-o să mai poată 
să mă reţină. Voi merge la Barcelona.” 

Dar chiar a vrut să mă reţină. l-am comunicat la masă, data 
următoare când am fost la ea acasă, duminică, împreună cu 
Mike. Ea n-a făcut niciun comentariu, dar tatăl meu s-a arătat 
surprins. Un testament? Trebuie să se fi citit şi împărţit la puţin 
timp după moartea lui Enric. Adică a lăsat două testamente? ŞI 
al doilea, ca să fie deschis la paisprezece ani după primul? Ce 
ciudat! 

Era într-adevăr ciudat, totul era foarte ciudat. Şi misterios. 

— Nu te duce, Cristina, îmi spuse mama, când a putut vorbi 
singură cu mine. Povestea asta mă pune pe gânduri. E ceva 
ciudat, ceva sinistru. 

— Dar de ce? De ce nu trebuie să merg? 

— Nu ştiu, Cristina. Povestea asta cu cel de al doilea 
testament e absurdă. Cineva are un anumit motiv să te atragă 
la Barcelona. 

— Mamă, tu-mi ascunzi ceva. Ce este? De unde şi până unde 
teama asta? De ce nu ne-am întors niciodată, nici măcar în 
vizită? De ce n-ai păstrat legătura cu prietenii tăi? 

— Nu ştiu. E un sentiment, o impresie. Dar ceva rău te 
aşteaptă acolo. 


— Păi, eu mă gândesc să merg. 

— Nu te duce, Cristina... Era o nelinişte în vocea ei. Uită toată 
povestea asta. Nu te duce. Te rog. 

XXX 

Valurile loveau furioase plaja cu bolovani de la poalele 
țărmului abrupt. Târau după ele pietrele care se rostogoleau 
odată cu marea agitată, producând un zgomot profund ce-mi 
sugera nişte oase ciocnindu-se unele de altele. Cerul era plin de 
norişori, într-o cursă rapidă, ce proiectau jocuri de lumină şi 
umbră peste o scenă teribilă. 

Pe plajă, un grup de bărbaţi, înlănţuiţi unii de alţii şi toţi de un 
trunchi de copac, îmbrăcaţi în zdrenţe, urât mirositori, 
văicărindu-se, strigând, implorând, înjurând, se zbăteau ca să 
scape sau ca să se apere. Unii se rugau, aşteptându-şi rândul, 
alţii priveau indiferenți, fără să reacționeze, cum tovarăşii lor 
erau descăpăţânaţi. Era plin de sânge pe pietre, pe pământ, pe 
trupurile ce zăceau, pe cei care se zbăteau disperaţi... şi pe 
mâinile mele. lar soarele reflecta strălucirea ucigaşă a armelor 
albe şi se ascundea în nori lăsând moartea, precum o umbră, 
întinsă pe pământ, peste cadavre. Îmi simţeam inima strânsă de 
o mare durere, dar eu eram cu cei care, îmbrăcaţi într-o tunică 
de culoare cenuşie, acționau iute şi cu îndemânare, trăgând 
victimele de păr şi tăind grumazurile cu una sau două lovituri 
până să atingă jugulara. Şi mai mult sânge. Unul dintre tovarăşii 
mei, cel mai tânăr, ucidea plângând. Şi pe una dintre tunicile de 
culoare închisă, brodată pe partea dreaptă, unul dintre călăi 
purta acea cruce roşie, cea a inelului meu. Bărbatul cu inel era 
acolo, comandându-i pe casapi şi tot ceea ce vedeam era prin 
ochii lui, iar aceştia erau plini de lacrimi. Strigătele se auziră din 
ce în ce mai înăbuşit şi mişcarea încetă. După ce ultimul 
prizonier îşi dădu cea din urmă suflare, bărbatul acela căzu în 
genunchi pe pietre, ca să se roage, iar eu i-am simţit durerea. Şi 
am început să plâng fără consolare, nu puteam să-mi opresc 
suspinele. Era o durere adâncă, infinită, care-mi izbucnea din 
piept, din măruntaie. 

M-am trezit întinsă pe pat, plânsul era de-adevărat şi 
senzaţia, durerea, atât de reale, încât n-am mai putut să adorm 
din nou. Din fericire, mai era o jumătate de oră până să mă scol 


şi am petrecut-o trează, meditând la originea acelui coşmar. Ce 
se întâmplă cu mine? Atât de mult să mă fi afectat cadoul 
postum al lui Enric? Să aibă oare inelul ăsta vreo legătură cu 
acele viziuni străvechi încărcate de durere? Privindu-mi mâna, 
cu amândouă inelele pe ea, mi s-a părut că piatra de rubin 
precum sângele strălucea mult mai tare decât diamantul iubirii. 
Când în cele din urmă a sunat ceasul, am simţit o mare uşurare. 
Cât de mult doream să revin la realitate! 


ŞAPTE 


Nu mi-am dat seama, până când nu s-a terminat înfăţişarea 
de dimineaţă de la tribunal. Din geanta mea lipseau telefonul şi 
cheile, cu toate că portofelul şi toate celelalte lucruri erau acolo. 

Cum a fost posibil să le fi pierdut? Nu înţelegeam. Deodată 
mi-a venit o idee. 

— Ray, i-am spus unui coleg, împrumută-mi mobilul tău. 

— Domnule Lee, mi-a dispărut lanţul de chei. Vă sun pentru 
orice eventualitate. Ca să ţineţi seamă de asta. 

Mi-a răspuns printr-o tăcere surprinsă şi eu m-am alarmat. 

— Ce se întâmplă? am întrebat. 

— Dar dumneavoastră le-aţi dat cheile electricienilor care au 
venit de dimineaţă. 

— Care electricieni? Vocea mea a sunat strident. Despre ce 
vorbiţi? 

— Da, cei care trebuiau să vă repare echipamentul audio. 

— Dar ce spuneţi? 

— Domnişoară Wilson, răspunse el uimit, nu vă amintiţi? 
Dumneavoastră aţi telefonat azi-dimineaţă ca să mă anunţaţi că 
vor veni nişte electricieni să vă repare echipamentul audio. Mi- 
aţi spus că le-aţi lăsat cheile. 

Am simţit un fior. 

— Eu nu v-am sunat sub nicio formă. 

— Mi-aţi spus că, dacă intervine ceva, să vă anunţ la telefonul 
dumneavoastră mobil. Am făcut-o, atunci când acei oameni au 
plecat, şi dumneavoastră mi-aţi răspuns „bine, mulţumesc”. 

— Nu eram eu. Mi s-a furat şi telefonul. 

Bob Lee păstra un rând de chei şi a venit cu mine să 
verificăm.  Scotociseră în dulapuri, mutaseră oglinzile şi 
tablourile în căutarea unei posibile case de bani. Dar nu lipsea 
nimic. Ce voiau? 

Am reconstituit cele întâmplate. Toată povestea fusese pusă 
la cale cu grijă. Cineva ştia că voi fi la tribunal toată dimineaţa. 
Cineva care mă auzise în vreun proces, o femeie în stare să-mi 


imite vocea. Cineva care ştia că eu, fiind în sală, închid 
telefonul. Cineva care mi-a furat din geantă telefonul şi cheile 
atunci când trebuie că-mi pregăteam intervenţia sau când 
verificam hârtiile, şi a fost în stare să o facă fără să-mi dau 
seama. 

Mai departe, l-au păcălit pe Bob, imitându-mi vocea. Şi femeia 
a păstrat telefonul, în cazul în care portarul m-ar fi sunat. Doi 
bărbaţi au fost în apartamentul meu. Unul avea o valiză, asta l-a 
uimit pe Bob, dar crezând că ştiu despre ce e vorba, a stat 
liniştit. 

Şi toată această complicată urzeală, ca să nu ia nimic? Erau 
adevăraţi profesionişti. Şi nu au găsit ce căutau. Au plecat cu 
valiza goală. Dar, ce căutau? 

XXX 

Viaţa mea era în schimbare. Şi acest lucru se întâmpla într-un 
ritm alert. Mai întâi acel mister, al celuilalt inel. Apoi aflu că este 
acelaşi care împodobea mâna naşului meu, pe care eu îl iubeam 
aproape tot atât de mult ca şi pe părinţii mei. Apoi reiese că nu 
a murit într-un accident de maşină, cum credeam eu, ci s-a 
sinucis. In continuare, Mike descoperă un inel, la fel ca al meu, 
pe mâna Fecioarei, într-o pictură veche, pe care Enric mi-o 
dăruise cu puţin timp înainte de a muri. Imediat după aceea, îmi 
soseşte citaţia pentru acel ciudat testament la paisprezece ani 
după deces. Şi acum, cineva, care nu e un hoţ oarecare, intră şi- 
mi răscoleşte casa. 

Nu sunt deloc fricoasă, câteodată sunt chiar imprudentă, 
poate pentru că am avut norocul să nu fi păţit niciodată ceva 
rău. Dar spargerea locuinţei mele, faptul că poate cineva să 
intre atât de uşor în propria casă sau să se afle în preajma mea 
şi să mă fure fără ca eu să-mi fi dat seama, să-mi imite vocea... 
toate astea mă îngrijorau. Simţeam o nelinişte, o teamă pe care 
nu o cunoscusem înainte. Dintr-odată, îmi dădeam seama că 
sunt foarte vulnerabilă. Se repeta, doar că pe plan personal, 
senzaţia de primejdie pe care o încercasem după tragedia din II 
septembrie. 

Dar, în acelaşi timp, toate astea mă intrigau, erau palpitante. 
Ce mister! Asaltul asupra apartamentului meu să fi fost oare în 
legătură cu inelul? 


KKK 


leşeam de sub duş, ştergându-mă cu prosopul, când a sunat 
telefonul. Cine să sune la şapte şi jumătate dimineaţa? 

— Cristina? 

— Da. Eu sunt, am răspuns automat în spaniolă. Numele meu 
nu fusese pronunţat în engleză. E uimitor cum mintea noastră 
selecţionează limbile. Câteodată, nu-ţi dai seama dacă vorbeşti 
într-o limbă sau în alta. Dar eu am plasat imediat acea voce de 
cealaltă parte a oceanului. 

— Bună, Cristina! Sunt Luis! Luis Casajoana. Îţi aminteşti? 

„Luis?” Depozitul meu de amintiri a funcţionat şi, în aceeaşi 
clipă, imaginea unui băiat durduliu, bucălat şi zâmbitor mi-a 
apărut ca şi cum ar fi fost vorba de o videoconferinţă cu 
trecutul. Luis este vărul lui Oriol. 

— Luis! Fireşte că-mi amintesc de tine! Eram fericită să-l aud. 
Ce surpriză! Cum mi-ai aflat telefonul? Ce bucurie! Te pomeneşti 
că eşti aici, la New York! 

— Nu. Te sun de la Barcelona. Scuză această oră ciudată, dar 
voiam să fiu sigur că te găsesc înainte de a pleca la slujbă. 

— Păi, sunt aici. 

— Notarul ţi-a trimis o citaţie pentru citirea testamentului 
unchiului meu. Nu-i aşa? 

— Da. Grozavă surpriză! 

— O să vii, sper. 

— Da. 

— Minunat! Spune-mi când soseşti. O să te iau de la aeroport. 

— Îţi mulţumesc. Eşti foarte amabil, Luis. Ce mai e cu Oriol? 
M-am gândit mult la voi de când am primit scrisoarea notarului. 

— Oriol e bine. O să-ţi povestesc. Dar te sun, ca să te previn 
de ceva. 

— Ce e? m-am arătat alarmată. 

— Ţi-a trimis Enric un tablou înainte de a muri? 

— Da. 

— Atunci, pune-l într-un loc sigur. Există persoane foarte 
interesate de el. 

— Ce spui? 

— Da. Acest tablou are legătură cu testamentul lui Enric. 

— Cum? 


— Pentru moment, e doar un zvon, o bănuială a mea. O să 
ştiu cu siguranţă atunci când ni se va citi testamentul. 

— Dar, spune-mi ceva! Curiozitatea mă ucidea. 

— Cred că tabloul ăsta conţine ceva care-l leagă de 
moştenire. Asta e tot. 

Am rămas tăcută. Căutau tabloul! Cei care mi-au spart 
apartamentul căutau tabloul. Şi ştiau că încape într-o valiză. 
Dumnezeule! Ce era în spatele acestui mister? 

— Dar asta mi-ai mai spus-o. Despre ce e vorba? 

— Nu ştiu. Vino la Barcelona şi sper să aflăm totul pe întâi 
iunie. Am rămas tăcută, gânditoare. Şi Luis vorbi din nou. 

— Ştii? Sunt zvonuri... 

— Nu, nu ştiu nimic. Cum să ştiu ceva, dacă mă aflu aici? 

— Se spune că unchiul meu, înainte de a muri, umbla în 
căutarea unei comori. Luis îşi coborâse glasul la nivelul unei 
şoapte. 

— O comoară? Nu puteam crede. Părea una dintre acele 
poveşti pe care Enric obişnuia să le născocească şi care pe noi, 
copiii, ne fermecau. Organiza chiar aventuri pentru noi trei, cu 
căutări de comori, indicii, planuri şi întreceri palpitante în vila lui 
mare de pe bulevardul Tibidabo. Mi-l amintesc pe naşul meu ca 
pe cineva minunat de creativ. O comoară! Tipic pentru Enric. 

— Da, o comoară. Dar asta, de-adevăratelea, afirmă el cu 
convingere; vorbea atât de încet, încât aproape că nu-l auzeam. 
Deşi n-o să ştim nimic până în primele zile din iunie. 

M-am gândit câteva clipe. Comparându-l pe interlocutorul 
meu cu imaginea pe care memoria mea o păstra despre el, am 
respins imediat povestea asta cu comoara, întotdeauna a fost 
un copil credul şi plin de fantezie. Dar mi-am dat seama că nu- 
mi răspunsese la ceva care chiar că mă intriga. 

— Luis! 

— Poftim? Vocea lui îşi recăpătase tonul normal. 

— Cum ai dat de numărul meu de telefon? 

— Uşor, răspunse el râzând. Notarul este un prieten de 
familie. Şi adresa ta nu e o chestiune confidențială pe care să nu 
mi-o poată dezvălui. A angajat un detectiv, ca să te găsească la 
New York. Părea că pe întreaga familie Wilson o înghiţise 
pământul... 


De îndată ce am închis telefonul cu Luis, l-am sunat imediat 
pe tatăl meu. 

— Daddy, scuză-mă că te trezesc... da, tabloul pe care mi l-a 
trimis Enric în dar, de Paşte. Da, cel cu Fecioara gotică. Te rog, 
primul lucru pe care să-l faci azi... Du-l la bancă. Să fie păstrat 
într-o casă de bani... 

„O comoară, am rămas pe gânduri, încă în pielea goală în faţa 
telefonului. Drace, o comoară adevărată!” Apoi am clătinat din 
cap neîncrezătoare. „Aiurea! Suntem oameni în toată firea... 
deşi se pare că Luis nu s-a schimbat prea mult. E încă necopt 
pentru vârsta lui. Ce tâmpenie!” 

XXX 

Gătiţi în echipament sportiv, al lui mai bărbătesc, şi al meu 
cochet, alergam deja de mai bine de o jumătate de oră, iar mie 
îmi venea greu să ţin ritmul pe care Mike îl impunea. „Sau îi cer 
s-o lase mai încet, sau o să rămân în urmă.” Dar nu voiam să-l 
rog să facem o pauză; lui îi plăcea să demonstreze că era mai 
puternic, îşi scotea pieptul în faţă şi mă privea cu un aer 
suficient. Mie-mi plăcea să-mi repet că sunt mai deşteaptă, aşa 
că din când în când mă amuzam stricându-i spectacolul şi 
puneam la cale o scenă. 

Cea cu glezna răsucită era clasică. Îmi luam o faţă îndurerată, 
iar a lui devenea îngrijorată. Mă lamentam, el se întorcea ca şi 
cum ar fi spus: „larăşi!”, dar apoi îmi venea grijuliu în ajutor. Îmi 
făcea masaj, mă sprijineam de el şi câteodată nu puteam să nu 
râd, când îmi freca glezna şi nu putea să-mi vadă chipul. 

— Te doare? întreba el neliniştit şi nu ştia că e un râs de-abia 
stăpânit. 

— Da, puţin, răspundeam cu o voce care stârnea mila. Dar tu 
îmi alini durerea. Eşti nemaipomenit. 

Dacă mă bufnea râsul, atunci spuneam că mă gâdilă. 
Câteodată, când îmi recăpătăm suflul, o luam la fugă ca din 
puşcă şi el rămânea în urmă. 

Atunci mă acuza, amuzat, că-l păcălesc, dar eu negam totul. 
Cu alte ocazii mă prefăceam că avem palpitaţii sau că mi-era 
greu să respir. 

In ziua aceea a fost diferit. 


— Mike, l-am strigat eu atunci când el, nepoliticos, avea 
câţiva metri avantaj faţă de mine. Se scuză spunând că avea 
nevoie de un ritm mai rapid decât cel pe care-l imprimam eu. 

— Poftim? răspunse fără să se oprească. 

— Plec. 

— Cum adică pleci? Acum chiar că se opri să mă aştepte şi-şi 
privi ceasul. Dar nu alergăm decât de puţin mai mult de o 
jumătate de oră. De-abia m-am încălzit. 

— Plec la Barcelona. 

— Da, Barcelona, răspunse el. O să plecăm la Barcelona, dar 
mai sunt încă nişte săptămâni până atunci. 

— Nu, Mike. Eu plec la Barcelona. Singură. 

— Singură? se scandaliză el. Dar n-a rămas că eu o să te 
însoțesc? 

— M-am răzgândit. 

— Dar am pregătit totul ca să mergem împreună! Trebuia să 
fie ca o avanpremieră pentru luna noastră de miere. Şi acum îmi 
spui că vrei să mergi singură? 

— Ascultă-mă, l-am rugat. Trebuie să mă înţelegi. Am întors 
povestea asta pe toate feţele. Este o călătorie în trecutul meu, 
ca să mă regăsesc pe mine însămi. Trebuie să o fac singură. 
Sunt lucruri pe care nu le înţeleg: atitudinea mamei mele, cum a 
murit unchiul meu. S-ar putea să dau peste nişte surprize 
neplăcute. 

— Un motiv în plus ca să vin cu tine. 

— Nu, categoric nu, am nevoie să-mi asum singură totul, i-am 
tăiat-o energic. M-am gândit mult şi m-am hotărât... Dar imediat 
am revenit pe un ton blând: Ascultă, Mike, e minunat să fim 
împreună şi, în general, nu există nimic ce pot să-mi doresc mai 
mult, dar pentru ca dragostea noastră să dureze pentru 
totdeauna, trebuie să respectăm momentele de intimitate ale 
celuilalt. Sunt situaţii când avem nevoie să fim singuri. 

— Nu te înţeleg, îşi încruntă el sprâncenele şi îşi încrucişă 
braţele, înălţându-şi trupul uriaş ca un zid în faţa mea. Nu-i chip 
să reuşesc să te fac să găseşti o zi potrivită pentru nunta 
noastră. Şi acum, deodată, îmi spui că vrei să mergi singură la 
Barcelona, când vorbisem altceva. Ce se întâmplă cu tine? Mă 
mai iubeşti? 


— Sigur că da, iubitule. Nu fi prostuţ, i-am pus braţele pe 
după gât ca să-l sărut. Era încordat, nu-i plăcuse vestea. Dacă te 
iubesc? Te ador! Dar am nevoie să fac această călătorie 
singură... L-am sărutat încă o dată. Observam că începea să-i 
slăbească severitatea. Îţi promit că în aceeaşi zi când o să mă 
întorc, vom hotărî data! De acord? 

Mormăi îmbufnat şi am ştiut că încă o dată aveam câştig de 
cauză. 


OPT 


— E un inel frumos, domnişoară, aşa a început conversaţia cu 
vecinul meu de scaun de la clasa business. Pare foarte vechi. 

Îl remarcasem deja înainte; era un tip atrăgător, trecut de 
treizeci şi cinci de ani. Mâinile lui erau lipsite de bijuterii, semn 
că nu avea niciun angajament sau că dorea să o ascundă, dar 
cămaşa lui albă cu gulerul descheiat era împodobită la manşete 
cu nişte butoni discreţi din aur şi un ceas clasic. O combinaţie 
curioasă de austeritate şi lux. 

Mi-am dat seama că aştepta momentul potrivit ca să intre în 
vorbă şi nu am vrut să-i dau apă la moară, mai întâi privind pe 
hublou şi apoi concentrându-mă asupra unei reviste. Eram 
sigură că avea să înceapă să vorbească în timpul cinei şi am 
avut dreptate. Am hotărât să termin de mâncat cu o pauză, 
înghițind ce aveam în gură, înainte de a-i răspunde serioasă în 
engleză: 

— Poftim? deşi îl auzisem perfect. 

— Vorbiţi castiliana? insistă bărbatul în spaniolă. 

A trebuit să recunosc că da. 

— Spuneam că purtaţi două inele frumoase. Am observat că 
schimbase uşor fraza. Şi că acela cu piatră de rubin pare foarte 
vechi. 

— Vă mulţumesc. Da, este vechi. 

— Medieval, afirmă el. 

— Cum de ştiţi? Deodată curiozitatea mi-a învins dorinţa de a 
arăta o indiferenţă proprie unei femei foarte, dar foarte logodite, 
aşa cum o dovedea primul meu inel. 

Bărbatul etală un zâmbet fermecător. 

— E profesia mea, domnişoară. Sunt negustor de antichităţi şi 
expert în bijuterii. 

— Acest inel mi-a parvenit într-un mod foarte ciudat. Lăsasem 
garda jos şi mă simţeam ca atunci când îi povesteşti medicului 
toate intimităţile tale, sperând la un diagnostic benign. Aşadar, 
dumneavoastră sunteţi de părere că este într-adevăr vechi? 


Bărbatul căută într-o elegantă valijoară de piele pe care o 
avea la picioare şi alese dintr-o cutiuţă o lupă dintr-acelea pe 
care le folosesc ceasornicarii. 

— Imi permiteţi? îmi spuse şi întinse mâna. M-am grăbit să-mi 
scot inelul ca să i-l dau. Il privi pe faţă şi pe spate cu toată 
atenţia şi începu să murmure ca pentru sine. Mă ţinea ca pe 
ghimpi. Apoi, a pus piatra contra luminii şi, după ce a observat- 
o, a proiectat crucea roşie pe şervetul de pe masă. 

— Uluitor! spuse el la sfârşit, contemplând captivat imaginea. 
Este o piesă unică. 

— Da? 

— Sunt sigur că această bijuterie este într-adevăr veche, i-aş 
da cel puţin şapte sute de ani. Vândută bine, poate valora o 
avere. Dacă sunteţi în stare să-i reconstituiţi istoria, valoarea ei 
va creşte şi mai mult. 

— Nu cunosc istoria acestui inel, dar poate o să aflu când voi 
ajunge la Barcelona. Mi-am amintit de pictura pe lemn şi de 
inelul de pe mâna Fecioarei, dar o prudenţă subită m-a făcut să 
trec sub tăcere acest amănunt. 

— Ştiţi ce face să fie unic inelul ăsta? 

— Ce? am întrebat, bănuind răspunsul. 

— Crucea care se reflectă prin rubin. 

— E un efect frumos, nu-i aşa? 

— E mult mai mult decât atât. Este o cruce labată?. 

— Ce? am răspuns, surprinsă. 

— Am spus, o cruce labată. A zâmbit şi m-a privit îndelung. 
Era chipeş şi mi-am dat seama că era a doua sau a treia oară 
când îl făceam să repete ceva. Probabil că începea să mă 
suspecteze că aş fi tare de ureche sau prostuţă. 

— Se numeşte cruce labată, urmă el, ca răspuns la tăcerea 
mea surprinsă, cea care are aceeaşi formă ca şi cea din inelul 
dumneavoastră. Este crucea templierilor. 

— Ah, o cruce a templierilor! am spus, în timp ce-mi revizuiam 
arhivele mentale într-o căutare disperată a oricărei amintiri care 
să-mi dea un indiciu despre cine erau „templierii” ăştia. Eram 
sigură că mai auzisem înainte acest cuvânt, imediat am făcut 


? Termen din heraldică, denumind o cruce în formă de labă, cu braţe egale 
care se lărgesc spre capetele uşor rotunjite. 


legătura cu anii de copilărie la Barcelona şi cu Enric, dar habar 
n-aveam ce însemna şi refuzam să-mi recunosc ignoranţa. 

— După cum vă amintiţi, templierii erau nişte călugări 
războinici care au apărut la începutul secolului al XII-lea, în 
timpul cruciadelor de la Locurile Sfinte, şi au dispărut la 
începutul veacului al XIV-lea din pricina unei infame conspirații 
de stat. 

— Da, ştiu ceva... Amorul propriu mă obliga să mă prefac şi el 
părea destul de cavaler ca să-mi dea informaţiile necesare ca şi 
cum eu aş cunoaşte multe despre acest subiect. Dar nu-mi 
amintesc prea bine. Povestiţi-mi mai mult despre templieri. 

— Au apărut după ce, în urma primei cruciade, lerusalimul a 
fost cucerit. Regele Balduin! le-a acordat, ca sediu, parte din 
străvechiul templu al lui Solomon!! şi, de aceea, au fost numiţi 
„cavaleri ai Templului” sau „templieri”. Ei au preferat să se 
numească, măcar la început, Cavalerii Sărmani ai lui Hristos. 
Misiunea lor era aceea de a-i ocroti pe pelerinii care vizitau 
lerusalimul şi au sfârşit prin a deveni o impunătoare maşinărie 
militară, cea mai bogată şi disciplinată din vremea aceea, pe 
care s-au sprijinit regatele creştine din Orient în faţa înaintării 
implacabile a sarazinilor şi turcilor. La începutul existenţei lor, 
erau foarte cunoscuţi, iar regii, nobilii şi oamenii de rând le 
ofereau donaţii impresionante în beneficiul sublimei lor misiuni 
şi cu scopul de a-şi cumpăra un loc în împărăţia cerurilor. Acel 
entuziasm a ajuns până într-acolo încât regele Arag6nului!? şi-a 
lăsat regatul moştenire templierilor şi încă altor două ordine 
militare: cavalerilor Sfântului Mormânt”? şi Ospitalierilor. Şi în 


19 Baudouin | de Boulogne (?-ll18), rege al Ierusalimului între 1100 şi III8, fratele 
lui Godefroi de Bouillon - unul dintre conducătorii primei cruciade - şi 
întemeietor, împreună cu acesta din urmă, al regatului lerusalimului. 

11 Cel de al treisprezecelea rege al evreilor (970-931 î.Hr.), fiu şi succesor al 
regelui David, întemeietor al Templului de la Ierusalim 

12 Alfonso | cel Dârz (1073-1134), rege al Aragonului între 1104 şi 1134, cel care a 
cucerit de la mauri provincia Zaragoza în III8. 

13 Ordinul Cavalerilor Sfântului Mormânt, congregaţie religioasă creată în 
1099 de Godefroi de Bouillon (1061-1100). Au luptat întotdeauna alături de 
cavalerii ospitalieri, templieri şi teutoni în apărarea regatului latin al 
lerusalimului. 


urma unor anevoioase negocieri, succesorul legitim al tronului! 
a reuşit să-l recupereze în schimbul unor întinse concesiuni 
teritoriale. Aşa că acei călugări care făcuseră legământ de 
sărăcie, de castitate, de supunere şi de a lupta până la moarte 
ca să apere Pământul Sfânt, au devenit cea mai mare putere 
economică europeană din vremea lor, bucurându-se în plus şi de 
prestigiul onestităţii pe care niciun bancher de atunci nu a fost 
în stare să-l egaleze. Ei au inventat cambia, transformându-se 
într-o organizaţie financiară căreia i se încredinţau chiar şi 
tezaurele regilor, cărora le acordau împrumuturi atunci când 
aceştia - tinzând întotdeauna să cheltuiască mai mult de cât 
dispuneau pe lux şi războaie - aveau nevoie. Tot acest efort 
economic se realiza pentru a acoperi cheltuielile legate de 
prezenţa creştină în Orient; au construit o impresionantă flotă 
care transporta cai, arme, luptători şi bani de-a lungul 
Mediteranei, angajau mii de turcomani, mercenari musulmani 
care luptau împotriva propriilor coreligionari, au ridicat mari 
fortărețe... Ca indivizi, erau săraci din pricina legămintelor, dar 
foarte bogaţi ca organizaţie, şi acest inel, prin forţa lucrurilor, 
trebuie să fi aparţinut unui înalt ierarh templier, ca simbol al 
poziţiei sale, dat fiind faptul că un simplu călugăr, fie el sergent, 
capelan sau cavaler, n-ar fi purtat niciodată o bijuterie. 

Şi după ce a proiectat din nou crucea pe şervetul de pe masă, 
a aruncat o altă privire fascinată asupra inelului şi mi l-a 
restituit. 

— Felicitări, domnişoară, acest inel este unic. 

Mi l-am pus, în vreme ce meditam la povestea pe care 
bărbatul mi-o istorisise. 

— Numele meu e Cristina Wilson, am spus zâmbindu.-i, în timp 
ce îi întindeam mâna. 

— Artur Boix, răspunse el strângându-mi-o. Încântat să te 
cunosc. Pielea lui avea un contact cald şi plăcut. Spuneai că 
mergi la Barcelona? 

— Da. 


14 De fapt, succesorul lui Alfonso | cel Dârz a fost fratele său, Ramiro al II-lea 
Călugărul (1134-1137), dar cel care a rezolvat problema regatului lăsat 
moştenire a fost ginerele celui din urmă, Ramón Berenguer al IV-lea, conte 
de Barcelona şi principe de Aragon, rege între 1137 şi 1162. 


— Eu locuiesc acolo. Ce te poartă în oraşul meu? 

Şi i-am explicat istoria acelei neaşteptate moşteniri. 

— Ce mister! comentă el la sfârşitul povestirii mele. Dar dacă 
acest inel este un avans la ceea ce ascunde moştenirea, cred 
că-ţi pot fi de mare folos, şi-mi dădu o carte de vizită. Asociaţii 
mei şi cu mine avem afaceri atât în Statele Unite, cât şi în 
Europa. Nu ne ocupăm doar de antichităţi şi de bijuterii, ci 
suntem consideraţi, în primul rând, evaluatori de artă veche. Şi 
aici e o mare diferenţă. O bijuterie poate fi estimată în trei feluri: 
primul, prin valoarea componentelor ei, cum sunt aurul şi 
pietrele preţioase, alt fel este prin munca pe care o conţine şi 
prin calitatea ei artistică, iar al treilea, ca piesă istorică. 
Trecerea de la un nivel de evaluare la următorul poate însemna 
înmulţirea preţului cu zece. Cu alte cuvinte, pentru un giuvaier 
pe care în Spania în mod normal l-ai putea vinde doar cu unu, 
eu sunt în stare să obţin în Statele Unite valoarea de o sută. Nu 
ezita să mă chemi, va fi o plăcere să te ajut. Nu contează dacă 
nu vrei să vinzi bijuteriile, eu le pot autentifica şi evalua. Cobori 
vocea şi privirea îi deveni mai intensă. Dar dacă vrei să scoţi din 
ţară vreo operă de artă catalogată sau care are nevoie de 
autorizaţie şi doreşti să fii scutită de formalităţi, eu pot să-ţi 
garantez predarea ei la New York. Am fost mirată să aflu că ar 
putea exista posibilitatea să fiu împiedicată să călătoresc la 
întoarcere cu moştenirea pe care Enric mi-a lăsat-o prin 
testament. Adevărul este că nu mi-a trecut prin minte că legatul 
ar putea consta în opere de artă şi acum îmi dădeam seama că 
ăsta era lucrul cel mai probabil. Până acum, mă gândisem doar 
la partea aventuroasă a poveştii, dar Artur Boix mă făcea să văd 
că poate ar fi vorba de destul de mulţi bani în joc. 

— În orice caz, de orice ai avea nevoie, chiar şi numai de o 
consultaţie sau doar ca să-mi povesteşti cum îţi merge, sună- 
mă. 

Auzind că plusează, l-am privit cu mai multă atenţie. Prea 
amabil. Nu mi-a văzut inelul de logodnă? Bărbatul surâdea şi era 
atrăgător. Dacă mă gândesc bine, niciodată nu e prea mult să ai 
un prieten într-un loc unde nu ştii peste ce poţi da. Mă rog, şi 
dacă e frumos, elegant şi plăcut, cu atât mai bine. 


— Mulţumesc, am răspuns, întorcându-i zâmbetul. O să ţin 
seama de asta. Dar povesteşte-mi ce s-a întâmplat până la 
urmă cu templierii. Ai spus că au dispărut din pricina unei 
conspirații infame. Şi că erau foarte bogaţi, nu-i aşa? 

— Da, răspunse Boix. Şi asta a dus la nenorocirea lor. 

Am păstrat tăcerea cu speranţa că îşi va relua povestirea. 

— In anul 129|, sultanul Egiptului a cucerit ultimele redute 
creştine de la Locurile Sfinte. În acea ofensivă, au murit mulţi 
templieri, între ei conducătorul lor suprem, Maestrul General, 
dar cel mai rău pentru Cavalerii Sărmani ai lui Hristos a fost să 
părăsească frontul, prima linie a luptei împotriva musulmanilor. 
Într-un fel, căzând Saint-Jean-d'Acre'5, localitate numită şi Acre, 
a dispărut raţiunea lor de a exista. Era nevoie de ei doar în 
regatele iberice, unde continua bătălia împotriva maurilor. Şi 
chiar şi aşa, prezenţa lor nu mai era primordială, aşa cum fusese 
cu două sute de ani mai înainte, când teritoriile creştine erau în 
permanentă primejdie. In secolul al XIV-lea, Arag6nul, Castilia şi 
Portugalia erau monarhii puternice care aveau iniţiativa în 
războiul împotriva arabilor, făcând frecvente incursiuni în nordul 
Africii, în vreme ce în Peninsulă rămânea doar regatul 
musulman al lui Yusuf ben Nazar? din Granada, şi acesta, atât 
de slăbit, încât trebuia să plătească tribut creştinilor. 

Visul templierilor era să se întoarcă pe Pământul Sfânt, dar 
spiritul cruciadelor murise şi regilor creştini nu le mai stătea 
mintea la asta. Astfel că Filip al IV-lea al Franţei, numit cel 
Frumos, veşnic lipsit de bani, după ce i-a capturat, torturat şi 
jecmănit, mai întâi pe neguţătorii lombarzi şi apoi pe evreii din 
regatul său, a pus ochii pe Cavalerii Sărmani ai lui Hristos, care 
pe atunci erau putred de bogaţi. 

Povestea e foarte lungă, dar rezultatul final a fost că i-a 
întemnițat pe templieri, acuzându-i în mod mincinos de o 
mulţime de crime, i-a făcut să mărturisească prin cazne ceea ce 
dorea el, însuşindu-şi cea mai mare parte a bogățiilor lor din 
Franţa. Şi ca să încheie, i-a ars pe rug pe ierarhii superiori ai 


15 Astăzi Akko, în Israel, port la Marea Mediterană, veche fortăreață a 
cruciaților aparţinând regatului lerusalimului între 1104 şi 1291 
16 Yusuf al IV-lea (?-1307), suveran al Marocului între 1286 şi 1307 


ordinului, ca şi cum ar fi fost vorba de eretici. Papa”, care şi el 
era francez, devenit practic ostaticul regelui Filip cel Frumos, a 
încercat să reziste fără prea multă vlagă, dar, intimidat, a 
terminat prin a-i da dreptate neruşinatului de monarh. Ceilalţi 
regi europeni au fost mai blânzi, dar, la insistenţele pontifului, 
au sprijinit desfiinţarea ordinului. Şi, fireşte, în schimbul 
ajutorului dat, aproape toţi şi-au vârât mâinile în tezaur, 
însuşindu-şi avuţiile templierilor. Dar unii n-au reuşit să apuce 
pe cât ar fi poftit... Pentru că nu le-au găsit niciodată. 

— Ce nu au găsit? am întrebat. 

— Păi, marile comori pe care Cavalerii Sărmani ai lui Hristos 
din afara Franţei, având, după cât se pare, mai mult timp de 
reacţie decât colegii lor gali, au fost în stare să le ascundă. 

— Aha! 

— Asta e una dintre legendele templierilor. Alta spune că 
Maestrul lor General'f, din flăcările rugului, i-a chemat în faţa 
judecății Domnului pe regele cel Frumos şi pe papa cel Fricos. Și 
adevărul e că amândoi au murit înainte de sfârşitul aceluiaşi an. 

— Chiar aşa? 

— Într-adevăr, răspunse el, foarte serios. Dar sunt şi alte 
lucruri care se spun despre ei fără niciun temei istoric şi mult 
mai fanteziste. 

— Ca de pildă? 

— Cum că erau în căutarea Chivotului Alianţei!” pe care 
Dumnezeu i-a poruncit lui Moise să o construiască, că aveau 
Sfântul Graal?, că ocroteau omenirea de porţile infernului şi 
câte şi mai câte. 


17 Clement al V-lea (Bertrand de Got) (?-1314), fost arhiepiscop de Bordeaux, 
cel care a mutat Sfântul Scaun la Avignon, unde a fost papă între 1305-1314. El 
a desfiinţat Ordinul Templierilor în urma conciliului de la Vienne, Franţa, din 
1311-1312. 

18 Jacques de Molay (1243-1314), ultimul Mare Maestru al Templierilor. Şi-a 
apărat ordinul împotriva lui Filip al IV-lea cel Frumos, care l-a trimis pe rug. 

19 Sipet în care evreii ţineau Tablele Legii date de Dumnezeu lui Moise. 


20 sfântul Graal, potirul de care s-a servit Isus Hristos la Cina cea de Taină şi 
în care losif din Arimateea a strâns sângele Mântuitorului scurs în timpul 
crucificării. în secolele al XII-lea şi al XIII-lea, numeroase romane cavalereşti 
relatează „căutarea” Sfântului Potir de către Cavalerii Mesei Rotunde ai 
regelui Arthur. 


— Şi tu ce crezi? 

— Nu dau nicio crezare tuturor acestor poveşti, răspunse el cu 
convingere. 

Poate că nu ştiam eu prea multe despre templieri, dar mă 
pricepeam la oameni şi am crezut că-i ghicesc gândurile 
negustorului de antichităţi. 

— Dar eşti sigur că şi-au ascuns comorile. Nu-i aşa? 

— Asta e neîndoielnic. 

— Şi ai fi încântat să găseşti vreuna dintre ele, e adevărat? 

Artur Boix mă privi cu atenţie. 

— Fără îndoială, spuse el, foarte serios. N-ar exista nimic care 
să-mi facă o plăcere mai mare. Munca mea, în afară de faptul 
că-mi permite să trăiesc bine, este marea mea vocaţie. Mă 
delectez cu ea. Să găsesc o comoară a templierilor? Mi-aş da ani 
de viaţă în schimb. Şi, pe deasupra, cine s-ar pricepe mai bine 
decât mine? Eu aş şti să o preţuiesc din punct de vedere artistic, 
aş şti să o situez în contextul ei istoric şi, dacă ar fi nevoie, şi 
crede-mă, de multe ori chiar este, aş şti să obţin cel mai mare 
randament economic de pe urma pieselor pe care cineva s-ar 
hotări să le vândă. Dacă vreodată dai peste ceva asemănător, 
de pildă în moştenirea ta, te rog, contează pe mine. Şi numai 
dacă ar fi să-mi arăţi piesele, ca să mă desfăt contemplându-le. 
Mâna lui se sprijini de a mea. Contactul continua să fie cald, 
plăcut. Te rog, Cristina, contează pe mine. O vei face? 

Trebuie să recunosc că rugămintea lui m-a impresionat şi am 
răspuns politicos: 

— Da, fireşte. 

XXX 

Am schimbat avionul la Madrid şi ne-am regăsit din nou ca 
vecini. Am aţipit până când, scuturându-mă de braţ, Artur Boix 
m-a trezit ca să admir priveliştea. Somnoroasă, am privit în jos. 
Avionul se rotise deasupra mării căutându-şi poziţia de intrare 
pe aeroport şi oferea o vedere splendidă asupra oraşului. Era o 
dimineaţă diafană. 

— la priveşte! îmi spuse el, arătând cu mâna. Barcelona este 
o bătrână doamnă veşnic tânără. Trăieşte pe munte şi la mare, 
şi musteşte o creativitate prodigioasă. E plină de artă, e plină de 
viaţă. 


Se vedeau portul şi zona veche, cu edificiile bisericilor ieşind 
în evidenţă, şi un bulevard care o traversa şerpuind. 

— E Ramblas”, îmi spuse Artur. 

Mai încolo se vedeau acele blocuri de mărime uniformă, dar 
toate atât de diferite, tăiate de căi şi bulevarde străjuite de 
copaci, pe care soarele, plutind pe mare şi în drumul lui spre 
amiază, le scotea în evidenţă luminând la sud fațadele, făcând 
umbre la nord. 

— Este Eixample?, muzeul viu al modernismului, mă informă 
el. Asta este doamna; mai bătrână de două mii de ani, pare că-şi 
face siesta, liniştită, sub căldura astrului rege, nesimţitoare la 
furnicarul oamenilor, tolănită comod la încrucişarea Mării 
Mediterane cu munţii, între trecut şi prezent. Dar, în realitate, 
dă în clocot pe dinăuntru. 

Făcu un gest larg cu mâna, ca şi cum ar face prezentările 
între două persoane. 

— Barcelona, ea e domnişoara Cristina Wilson. Cristina, 
Barcelona e la picioarele tale. Îţi doresc o şedere plăcută, 
bucură-te de ea. 

L-am pierdut pe Artur la controlul paşapoartelor şi ne-am 
întâlnit din nou aşteptând bagajele. Una dintre valizele mele 
întârzia să apară, iar el, politicos, a spus că o să aştepte cu 
mine. 

— Mulţumesc. Nu e nicio problemă, l-am asigurat. Sunt 
avocată şi vorbesc perfect spaniola şi catalana. Dacă mi s-a 
pierdut o valiză, o să ştiu să-i tratez cum merită. 

Bărbatul râse şi, luându-şi rămas-bun, insistă să-l sun pentru 
orice aş fi avut nevoie. 

M-am gândit că nu m-ar deranja să-l reîntâlnesc pe acest 
încântător Artur, neştiind că urma să vină un moment când mi- 
aş fi dorit să nu-l fi cunoscut niciodată. 


21 Una dintre cele mai cunoscute artere ale oraşului Barcelona, construită pe 
calea deschisă de torente până la mare. Se întinde din Piaţa Cataloniei până 
în port. 

22 Denumirea în catalană a acestei zone a oraşului Barcelona, păstrată până 
astăzi 


NOUĂ 


Detest să reclam bagaje, în special atunci când întârzie, se 
deteriorează sau se pierd. Câteodată n-ai încotro, dar, după 
câteva minute, ultimul meu geamantan a apărut pe banda 
mecanică. L-am apucat şi mi-am îndreptat căruciorul spre ieşire. 

„Cristina Wilson”, era scris pe o pancartă. Eram încântată să- 
mi văd numele scris acolo, între cei care aşteptau, atât de 
departe de casă. Am privit în sus, spre figură. Şi mi-a fost greu 
să-l recunosc. Era Luis Casajoana Bonaplata. Trăsăturile i se 
alungiseră şi, deşi corpolent, nu mai era grăsunul cu faţa 
îmbujorată pe care mi-l aminteam. Când privirile noastre s-au 
încrucişat, pe chipul lui apăru acel zâmbet atât de propriu lui. 

— Cristina! exclamă el. Nu ştiu dacă a fost în stare să 
recunoască în mine acea adolescentă de treisprezece primăveri 
care plecase din Barcelona acum paisprezece ani sau i-a atras 
atenţia expresia de pe chipul meu, atunci când am văzut 
pancarta. 

Mă îmbrăţişă, mă sărută pe amândoi obrajii şi-mi luă 
căruciorul. 

— Ce mare te-ai făcut! spuse el în drum spre ieşire, 
aruncându-mi o privire apreciativă. Ce frumoasă eşti! 

— Îţi mulţumesc. Mi-l aminteam ca fiind peste măsură de 
pisălog şi am vrut să-i tai excesul de entuziasm. Văd că nici tu 
nu mai eşti atât de grăsuţ. 

Bufni în râs şi apoi izbucni în hohote. 

— lar tu eşti la fel de răutăcioasă. 

„Da, poate, am gândit în sinea mea, dar sper să te fi făcut s-o 
laşi mai moale cu aspiraţiile.” Sincer, nu doream să-l am pe cap 
tot timpul. 

În acel moment, ieşind din clădire, a fost pentru a doua oară 
când l-am văzut pe acel bărbat ciudat. Fără pic de ruşine, nu mă 
slăbea din priviri. Între oamenii care aşteptau, îl observasem pe 
el, ochii lui, exact când s-a deschis uşa automată, cu o secundă 
înainte de a-l vedea pe Luis cu pancarta. Infăţişarea lui mi-a 


atras atenţia, deşi nu i-am acordat prea multă importanţă. Dar 
cu această a doua ocazie, surprinzându-l că mă priveşte, l-am 
țintuit cu privirea, voind să-l pedepsesc pentru obrăznicie. Dar el 
a făcut acelaşi lucru până când, foarte jenată, am sfârşit prin a 
întoarce eu capul. 

Acel tip mi-a dat fiori. Era un bărbat bătrân a cărui ţeastă 
fusese rasă poate cu o lună în urmă. Avea părul şi barba albe, 
de o jumătate de centimetru lungime. Era îmbrăcat într-o haină 
neagră şi restul îmbrăcămintei, tot de culoare închisă, contrasta 
cu părul cărunt. Dar lucrul cel mai semnificativ erau ochii de un 
albastru spălăcit, iscoditori, reci, agresivi. 

„Ce faţă de nebun are ăla”, am gândit în sinea mea; mă 
căiam că îl sfidasem. Am mai spus înainte că nu sunt fricoasă, 
dar, hotărât lucru, ăla nu era un individ cu care să te întâlneşti 
între patru ochi. 

În acest timp, Luis mă întreba despre călătorie, dacă sunt 
obosită, dacă am dormit... Ajungând la maşină, un frumos 
automobil sport argintiu decapotabil, se interesa deja de 
sănătatea familiei mele şi-mi explica de ce părinţii lui părăsiseră 
oraşul ca să meargă să locuiască într-un încântător sătuc la nord 
de Costa Brava. 

În drum spre hotel, se interesă de viaţa mea personală. 

— Aha! Ai o legătură. 

— Nu, un logodnic, l-am lămurit. 

— Păi, eu sunt licenţiat în administrarea întreprinderilor, am 
masteratul în marketing şi sunt om de afaceri. 

— Ai avut timp pentru multe lucruri, am comentat, ironică. 

— După cum vezi. Şi, pe deasupra, divorţat. 

— Da, da, am spus eu râzând, asta chiar că mi-o pot imagina. 

A izbucnit şi el în râs. Adevărul este că bunul de Luis avea în 
continuare o fire foarte plăcută. 

— Eşti răutăcioasă, repetă el. 

— Asta mi-o spuneai şi acum paisprezece ani. 

Râse din nou. 

— Eram grăsuţ, dar înţelept. 

Când începea Luis să vorbească despre el însuşi, putea s-o 
ţină la nesfârşit, aşa că am schimbat vorba. 

— Şi ce ştii de Oriol? 


— Oriol? Părea că-l deranjează faptul că-l întrebam de vărul 
lui şi am observat că, fără să-şi dea seama, accelera BMW-ul. 

— Da. Oriol. Ţi-l aminteşti? Vărul tău. 

— Fireşte că-mi amintesc, răspunse el încruntat. Şi nu mă 
presa, da, şefa, să trăiţi! 

M-a făcut din nou să râd. Erau tonul lui şi acele cuvinte pe 
care nu le mai auzisem timp de paisprezece ani. Inainte îmi 
spunea adeseori aşa. 

— Bine, continuă el, păi, superdotatul familiei... vreau să spun 
din punct de vedere intelectual, fireşte, din celălalt punct de 
vedere, superdotatul sunt eu... Şi mă privi zâmbind cu un aer 
suficient. 

— Hai, încetează! 

— Bine, şefa, să trăiţi! 

Am tăcut, aşteptând să vorbească. Când a văzut că n-aveam 
de gând să răspund la provocare, a continuat: 

— Păi, superdotatul familiei s-a făcut hippy, anarhist şi 
okupa”. 

— Ce? am rămas eu împietrită. Oriol, strălucitul Oriol. Calul 
câştigător în toate pariurile: un neadaptat? 

— După cum vezi, a terminat prin a deveni un marginalizat. 

— N-a absolvit universitatea? Eram uluită. 

— Ba da, asta da. Are o licență şi trei sau patru doctorate. 
Este un mic geniu. 

— Şi cu ce se ocupă? 

— Ţine cursuri de istorie la universitate. Şi împreună cu alţi 
drogaţi cu pantaloni strimţi şi păr rasta, organizează centre de 
cultură populară şi asistenţă socială în căsoaie nelocuite. Până 
vine poliţia şi-i dă afară. 

— Îmi vine greu să mi-l imaginez. 

— Mă rog... A dus multe bătălii. Fireşte, tu n-ai aflat de asaltul 
poliţiei asupra cinematografului Prinţesa, nu-i aşa? O agitaţie de 
doi bani. Ei bine, verişorul meu era acolo. 

— A păţit ceva? 


23 În limbaj familiar, persoană care a ocupat ilegal o locuinţă. 

24 Coafură tipică pentru persoanele de culoare din Jamaica şi Antilele 
britanice, denumire derivată de la o mişcare mistică, politică şi culturală a 
acestei populaţii 


— O noapte la comisariat. Familia noastră încă mai are relaţii 
în oraşul ăsta şi el nu e dintre cei violenti... Şi Luis făcu un gest 
echivoc cu mâna. 

Ajunseserăm la hotel şi un portar tânăr şi zâmbitor îmi 
deschise uşa. Altul venea după bagaje, în timp ce Luis îi înmâna 
unui al treilea cheile maşinii lui decapotabile. 

„Ce-o fi vrut să spună cu acel gest? M-a pus pe gânduri. Ce 
naiba insinua Luis despre Oriol?” 

— Vino, recepţia e la primul etaj. Şi, apucându-mă de cot, mă 
conduse la lift. 

— Ţi-am rezervat o cameră la etajul douăzeci şi opt cu vedere 
spre sud. O privelişte de necrezut. Şi îţi atrag atenţia că, în mod 
normal, nu se acceptă rezervări la etajele superioare. Ştiu că 
pentru New York această clădire este mică de înălţime, dar aici 
este ceva excepţional. Şi se opri să mă privească. Nu cumva te 
temi de înălţime după...? 

— Nu, n-are importanţă, am răspuns. Am fost în birouri mult 
mai sus de când s-a întâmplat povestea aceea. 

Şi într-adevăr, recepţionerul mi-a dat o cameră la etajul 
douăzeci şi opt. 

— Urc un moment cu tine să văd priveliştea şi să verific dacă 
totul e în ordine. 

— Nu, mulţumesc, i-am spus eu, zâmbind. Te cunosc, 
întotdeauna spionai fetele când ne schimbam costumul de baie. 

— Da, sigur. De acord, răspunse el, cu o mutră de copil rău. 
Dar m-am schimbat. Şi tu... acum trebuie că arăţi şi mai bine, şi 
aruncă o privire spre pieptul meu. 

În mod normal, dacă ar fi fost altcineva, m-aş fi simţit 
ofensată. Dar el m-a făcut să râd încă o dată. 

— La revedere. Îţi mulţumesc că m-ai primit. 

— Hai, lasă-mă să văd dacă e totul în ordine, privea el, 
şmechereşte. 

— Totul e în ordine. Totul e foarte bine, i-am dat eu asigurări. 
Crede-mă. Şi acum, la revedere, am spus ridicând tonul vocii, şi 
sunetul se răspândi în marea sală între ascensoare şi peretele 
de sticlă. Câteva persoane aşezate la măsuţele de răchită din 
apropierea geamurilor se întoarseră să mă privească. 


— Bine. Dă-mi cel puţin un pupic de despărţire... şefa! se 
târgui el. 

XXX 

Luis avea dreptate. Camera dădea spre sud şi vederea era 
splendidă. La stânga, marea şi plajele care ajungeau până în 
vechiul port al oraşului, devenit acum zonă de agrement. 
Puteam vedea locurile de acostare a iahturilor de la clubul 
nautic, o zonă largă cu magazine şi locuri de distracţie şi, mai 
departe, două vapoare mari părând transatlantice, aşteptându- 
şi turiştii pentru o călătorie de plăcere. 

Pe fundal, se înălța muntele Montjuic?, cu castelul?* de la 
marginea povârnişului spre mare, grădini străjuite de copaci de- 
a lungul întregii creste şi, în celălalt capăt, impunătoarea clădire 
cu o arhitectură pompoasă, de la începutul secolului trecut, a 
Palatului Naţional”. Faleza şi statuia lui Columb marcau 
începutul unui mare oraş ce se întindea spre dealurile pline de 
vegetaţie. 

Barcelona, ăsta e oraşul în care m-am născut. Am privit spre 
cartierul Bonanova, unde locuiam cu familia mea, dar n-am fost 
în stare să-l disting, nici măcar să-i ghicesc prezenţa în 
depărtare, din pricina acelui ocean de locuinţe cu forme şi 
mărimi diferite care păreau să posede, în dezordinea lor, o 
ciudată armonie. 

Dar un gând nu-mi dădea pace. Ce insinuase Luis despre 
Oriol? 

Hamalii au urcat bagajele şi eu m-am apucat să le desfac, 
gândindu-mă la asta. „Bine, am hotărât, va trebui să accept o 
masă cu Luis.” Aveam prea multe întrebări de pus şi speram ca 
el să aibă răspunsurile. Dar pe cine voiam eu să văd era Oriol, 
băiatul care mă făcuse să descopăr iubirea. „Astăzi e miercuri, 
mi-am spus în sinea mea. O să mănânc ceva şi, la culcare! Cu 
siguranţă că o să-l văd pe Oriol sâmbătă la citirea 
testamentului.” Voi putea oare să mă abţin până atunci, fără să 
încerc să-l găsesc? Speranţa mea era ca el să ia legătura cu 

mine. Ce a vrut să spună Luis despre Oriol? Oare Oriol o fi ştiind 
că sunt în oraş? Şi dacă l-aş suna eu pe el? Nu aveam numărul 
lui de telefon. Cum să-l găsesc aici, dacă de la New York nu 
putusem? Ar fi trebuit să i-l cer lui Luis. 

l-am sunat pe părinţii mei şi pe Mike ca să le spun că totul e 
bine şi, cu toate că mi-era somn, mi-am omorât timpul răsfoind 
nişte cărţi cu fotografii mari ale oraşului pe care le-am găsit 
deasupra unei măsuţe. Nu voiam să mă culc înainte de zece, 
pentru ca trupul meu să se adapteze la noul fus orar. 

Am cerut apoi o cină uşoară şi am mâncat observând cum, la 
căderea nopţii, oraşul se umple de lumini, umbre şi întunecimi. 
Eram pătrunsă de o senzaţie de mister pe măsură ce întunericul 
punea stăpânire peste oraş. Intuiam că între acele edificii, 
înghesuite acolo jos, în depărtare, se ascundeau răspunsurile la 
întrebările mele. Ce era cu această ciudată moştenire? De ce s-a 
sinucis Enric? De ce nu voia mama ca eu să mă întorc la 
Barcelona? Ce secret tăinuia? Ce ascundea acel inel pe care ÎI 
purtam pe mână? Am privit rubinul. Strălucirea lui, enigmatică, 
forma acea surprinzătoare stea în şase colţuri înăuntrul pietrei. 
Mi s-a părut că scânteierea ei, aici în acest oraş, este mai 
intensă, că vine şi mai din adânc, că se dovedeşte şi mai 
misterioasă. Prea multe întrebări. Muream de curiozitate şi 
tânjeam după toate câte mi-ar putea povesti Luis. 

Am format numărul lui de telefon şi mi-a răspuns robotul. 

— Luis, am spus eu, sunt Cristina. Te invit mâine la prânz. 
Poţi? 

Mi-am pus pijamaua şi am stins luminile. Am hotărât să nu 
trag perdeaua. Luminile oraşului cu greu ajungeau atât de sus şi 
doar cea din exteriorul clădirii străbătea uşor încăperea. N-am 
cerut să fiu trezită la nicio oră, soarele va fi deşteptătorul meu. 

M-am întins în pat şi mi-am lăsat gândurile să hoinărească... 
să fiu în Barcelona, după atâta timp... ce sentiment ciudat... 

Atunci începu să sune telefonul. 

— Cristina! 

— Salut, Luis. 

— Ştiam eu că nu vei putea trăi fără mine... 

Am fost pe punctul de a mă răzgândi şi a închide. Tipul mă 
hărţuia. In glumă, într-adevăr, dar era o hărţuială. 


— Te invit mâine la prânz, i-am spus eu, trecând peste 
neghiobia lui. 

— Nu. Eu te invit să luăm cina împreună. 

— Ah! Nu, am răspuns eu, fără drept de apel. Îmi pare rău. Nu 
iau cina singură cu niciun bărbat care nu e logodnicul meu. Nici 
măcar în probleme de serviciu, e o chestiune de principiu. Şi am 
adăugat cu emfază: Doar cu logodnicul meu. 

Am auzit un zgomot ciudat pe care îl făcea cu gura, ceva în 
genul ăsta: Ţţţ!... Tţţ!... Ţtţ!... Suna ca un refuz caraghios. 

— Bine. Ai câştigat, spuse el în sfârşit. Ce trebuie să promit? 

Mi-am astupat gura ca să nu izbucnesc în râs. Adevărul e că 
Luis era uneori simpatic. 

— Prânzul sau nimic, i-am spus eu, energică. 

— Am o adunare a acţionarilor la una din firmele mele exact 
mâine la amiază. 

— Mă rog, ghinionul tău, am spus eu pe un ton resemnat. 
Atunci o să ne vedem la citirea testamentului. Îţi mulţumesc 
pentru telefon. 

Era o cacealma. Nu credeam povestea asta şi speram că va 
ceda. Dacă nu, curiozitatea, acele întrebări fără răspuns mă vor 
obliga să accept cina. 

— Te invit la cină, repetă el, în mod agasant. 

— Am spus că nu! i-am strigat eu în telefon. 

Se auzi o tăcere la celălalt capăt al firului. 

— De acord, ai câştigat, spuse el în sfârşit. La naiba cu toţi 
acţionarii! Compania e în faliment şi o să le trimit o telegramă, 
spunându-le că am fugit cu banii în Brazilia. Te iau de la hotel la 
ora două. 

— Aşa de târziu? 

— Aici suntem în Spania, ţi-aminteşti, şefa? 


ZECE 


În familia mea, a existat întotdeauna o reţinere destul de 
mare faţă de Enric - Luis îşi umpluse gura cu salată de homar şi 
mă privea liniştit, în timp ce mesteca. Ştia că sunt nerăbdătoare 
să-i ascult vorbele şi îi făcea plăcere să mă ţină ca pe ghimpi. 
Dat fiind misterul cu care-şi asezona conversaţia, intuiam că 
urma să-mi dezvăluie ceva surprinzător, dar nu aveam de gând 
să-i dau satisfacţie arătându-mi nerăbdarea. Aşa că am făcut şi 
eu la fel; am luat o lingură din supa mea rece de migdale şi m- 
am pus pe privit tavanul înalt, mobilele şi podoabele care 
formau un armonios ansamblu în stil modernist, din acel 
restaurant plasat la primul etaj al unei clădiri centenare de pe 
bulevardul Diagonal. 

— Faptul că Enric a fost gay era ceva care cu greu se potrivea 
cu familia Bonaplata. Am rămas privindu-l cu gura căscată. 
Enric, gay! El observă cu plăcere efectul dezvăluirii sale. 

— Mama mea ştia, continuă el, dar Enric a ascuns asta 
întotdeauna faţă de restul familiei, se prefăcea foarte bine; nu 
arăta niciun fel de afectare. Doar atunci când o făcea 
intenţionat, fireşte. 

— Gay?! am exclamat eu. Cum putea Enric să fie 
homosexual? Doar s-a însurat cu Alicia şi e tatăl lui Oriol! 

— Trezeşte-te, fetiţo, viaţa nu e doar în alb şi negru, există 
multe culori. Luis zâmbea cu un aer suficient. Marele cowboy nu 
mai este totdeauna cel bun, iar cei buni doar câteodată mai 
câştigă. 

Ei nu s-au căsătorit niciodată, continuă Luis, cel puţin nu a 
fost o căsătorie religioasă. Deşi părinţii noştri s-au străduit ca 
noi, copiii, să o credem. Formau un cuplu când le convenea, mai 
ales ca să aibă o justificare din punct de vedere social. Dar 
amândoi aveau amanti de acelaşi sex; ceea ce nu ştiu este dacă 
se şi distrau atunci când se regăseau în acelaşi pat. 

Lui Luis i se aprinseră ochii şi un zâmbet lasciv îi juca pe buze. 


— Poate că organizau petreceri orgiastice, îţi imaginezi? făcu 
el o pauză. 

Îmi imaginam. Dar nu una dintre acele pretinse orgii, ci pe 
Luis în chip de faun cu nişte corniţe şi o bărbuţă de tap. Mi-a 
venit să râd de expresia de pe chipul lui. Am regretat în clipa 
următoare. 

— Nu, nu-mi imaginez, am spus eu, foarte demnă. 

— Haide, dragă... Ba da, sigur că-ţi imaginezi... 

— Banul! 

— Hai, Ally McBeal, sigur că da. 

Bine. Asta, chiar nu! Urăsc să mi se spună Ally McBeal. E o 
glumă destul de facilă să-i aplici numele acestui personaj 
nevrotic, un avocăţel cu fustă prea scurtă şi cam sărită de pe fix 
din punct de vedere sentimental, din acel vechi serial de 
televiziune, unei tinere avocate de succes cum e cazul meu. 

— Cât de puţin original eşti, Luis! Povestea asta cu Ally 
McBeal e demult răsuflată. Şi eu n-am nicio legătură cu ea. 

l-am văzut zâmbetul şi mi-am amintit cum ne certam când 
eram copii. Întotdeauna i-a plăcut să mă provoace. Începea prin 
a mă trage de codițe sau cu orice măruntă agresiune fizică sau 
verbală. 

Eu am avut întotdeauna un vocabular bogat, aşa că-i aruncam 
câte un „grăsan scârbos” sau „sac de grăsime şi rahat”, sau altă 
observaţie la fel de ascuţită şi de delicată despre fizicul lui. El nu 
se supăra şi, băgându-şi degetele în nas, îşi umfla obrăjorii, ceea 
ce făcea ca înfăţişarea lui să semene şi mai mult cu cea a unui 
purceluş. De la acest punct încolo, normal era ca eu să 
izbucnesc în râs. Şi e foarte greu să fii supărat mai departe pe 
cineva care te face să râzi. 

— Şi de ce zâmbeşti? 

— De-aia. Îmi aminteam cum ne certam, când eram copii. Nu 
te-ai schimbat prea mult. 

— Nici tu. Încă mai reuşesc să te înţep. 

„Măi, să fie, am gândit în sinea mea, grăsanul e la fel de 
provocator. Deşi a slăbit.” Deodată, mi-am amintit începutul 
conversaţiei şi am devenit serioasă. 

— Bietul Oriol, am spus. Trebuie să-i fie greu. 


— Te referi la gusturile lui sexuale? Zâmbetul îi pierise de pe 
chip. Mă rog... având în vedere tendinţa lui... doar ştii, a crescut 
înconjurat de femei având rol de bărbaţi. Ce vrei? E normal. ŞI 
pe deasupra, genetic... cum amândoi părinţii erau, deci... 

— Poftim? m-am alarmat eu. Mă gândeam la situaţia lui 
familială, dar Luis se referea la Oriol însuşi. Ce insinuezi? Nu, eu 
nu ştiu nimic. Spune ce ai de spus. 

— Păi, asta. Că lucrurile nu sunt limpezi nici cu vărul meu. 

— Dar, de ce? Pe ce te bazezi? Ţi-a spus el ceva? 

— Nu. El nu-şi dezvăluie secretele. Dar lucrurile astea le vezi. 
Nu cunoaştem nicio logodnică a lui, nici nu ştiu să fi avut 
vreuna. Şi felul ăsta ciudat de viaţă... 

L-am scrutat pe prietenul meu. Nu era nici urmă de umor în 
ochii lui. Părea că vorbeşte serios. Povestea cu Alicia nu mă 
surprindea şi puţin mă interesa, cea cu Enric, mă uimea; dar ca 
Oriol să fie homosexual, asta a fost o palmă neaşteptată. 

Visurile mele de adolescentă, acele frumoase amintiri despre 
mare, furtună şi sărut, s-au prefăcut în scrum. Mi-l închipuisem 
pe Oriol drept logodnic, amant, soţ... 

Am evocat acele vremuri şi adevărul e că eu eram aceea care 
aveam întotdeauna iniţiativa, el nu o făcea niciodată. Oriol se 
lăsa dus, iar eu o puneam pe seama timidităţii lui. Sfârşită 
vacanţa, ne vedeam în acea şcoală de elită care, fiind situată la 
poalele munţilor Collcerola, privea oraşul la picioarele sale, şi în 
care burghezia progresistă şi liber-cugetătoare îşi ducea 
odraslele ca să se formeze în spirit catalan cu ingrediente 
europene. El era într-o clasă mai mare, aşa că de abia de ne 
vedeam pe culoare şi eu am început să-i trimit bileţele. 

Ne nimeream de asemenea la reuniunile pe care prietenii 
părinţilor noştri le organizau câteodată la sfârşit de săptămână. 
Mi-o amintesc pe ultima, înainte de a pleca la New York. Oriol 
părea trist, iar eu eram dezolată. S-a organizat o petrecere de 
rămas-bun în casa lui Enric şi a Aliciei din bulevardul Tibidabo. 
Ne-a fost greu să-l păcălim pe Luis ca să rămânem singuri, dar 
grădina era mare şi am reuşit să avem câteva minute de 
intimitate. Ne-am sărutat din nou. Eu am plâns şi ochii lui s-au 
înroşit. Mereu am crezut că şi el plânsese. 

— Vrei să fim iubiţi? l-am întrebat. 


— De acord, a spus Oriol. 

L-am făcut să promită că n-o să mă uite, că o să-mi scrie şi că 
o să ne întâlnim cât de repede vom putea. 

Dar n-a scris niciodată, nu mi-a răspuns niciodată la scrisori, 
n-am mai ştiut nimic de el. 

Mi-am dat seama că Luis îmi vorbea şi că eu nu-l ascultam. 
Am fost atentă la ce-mi spunea: 

— Oriol nu are încă un apartament al lui şi locuieşte cu mama. 
Mă rog, în Spania asta nu înseamnă că eşti anormal, aşa cum se 
consideră în Statele Unite. Câteodată îşi petrece noaptea cu 
prietenii lui okupas într-una din acele proprietăţi străine. Şi când 
are chef, doarme în vila aceea mare de pe versantul Tibidabo. 
Are camera întotdeauna curată, i se dă de mâncare, i se spală 
rufele şi mama lui e mulţumită. 

— Bine, dar or fi existând şi nişte fete okupas, nu-i aşa? Vreau 
să spun că poate avea prietene. 

— Da, fireşte că există, zâmbi el. La naiba, se pare că te 
preocupă cu cine se culcă vărul meu. 

— Vorbeşti  bazându-te doar pe presupuneri, pe probe 
circumstanţiale. Nu ai niciun argument solid care să 
demonstreze faptul că Oriol ar fi homosexual. 

— Asta nu e o judecată care să-ţi aparţină. Luis zâmbea 
amuzat. Nu e nimic de demonstrat, eu doar te informez. 

M-am gândit că tot ce făcea Luis era mai rău decât să judece, 
condamna bazându-se pe insinuări rău intenţionate. Am hotărât 
că era momentul să schimb subiectul. 

— Ce crezi că o să se întâmple sâmbătă? l-am întrebat eu. 
Despre ce e vorba în această misterioasă moştenire? Nu e deloc 
normal ca un testament să fie citit la paisprezece ani de la 
decesul unei persoane. 

— Mă rog, testamentul lui Enric a fost citit la puţin timp după 
moartea lui, Oriol şi Alicia au fost principalii lui beneficiari. Asta 
e altceva. i 

— Altceva? Mă deranja felul în care Luis îşi doza informaţiile. li 
făcea plăcere să mă ţină pe jar. 

— Da. Altceva. 

Am hotărât să tac şi să aştept să-şi continue povestirea fără 
să mai pun alte întrebări. 


— E o comoară, spuse el, după câteva minute de tăcere. Sunt 
sigur că e vorba de o fabuloasă comoară a templierilor. 

Asta mi-o spusese deja mai înainte, atunci când m-a sunat la 
New York, şi îmi veni în minte conversaţia cu Artur Boix în avion, 
cu o zi înainte. 

— Ştii cine au fost templierii? continuă el. 

— Bineînţeles. Şi acum a fost Luis cel care părea să fie uimit. 

— Nu-mi închipuiam să cunoaşteţi atâta istorie medievală în 
Statele Unite. 

— Prejudecăţi. Vezi bine că ştim, am răspuns, plină de 
satisfacţie. 

— Atunci vei fi ştiind că majoritatea suveranilor europeni, cu 
toată puternica bănuială că era nedrept ceea ce se făcea în 
Franţa, au urmat poruncile papei, dar au profitat să-şi mărească 
propriile venituri cât mai mult cu putinţă. 

Deşi se povesteşte că, în regatul Arag6nului, unde acţiunile 
împotriva călugărilor au întârziat o vreme, aceştia au putut să-şi 
ascundă o parte din bogăţiile mobiliare. Şi acestea însemnau 
mari cantităţi de aur, argint şi pietre preţioase - lui Luis îi 
străluceau ochii. Mi se părea că-l văd din nou cu faţa lui 
bucălată de acum paisprezece ani, când Enric ne propunea unul 
dintre jocurile lui de căutări de comori în casa lui mare de pe 
bulevardul Tibidabo. Îţi imaginezi ce valoare poate avea pe piaţa 
neagră un imens lot de orfevrărie din secolele al XII-lea şi al XIII- 
lea? Crucifixe de aur, argint şi smaralde incrustate cu safire, 
rubine şi turcoaze? Mici sipete de fildeş sculptat, potire 
acoperite cu pietre preţioase, coroane de regi şi conți... diademe 
de prințese... spade de ceremonie... 

Închise ochii. Strălucirea aurului îi lua vederea. 

— Aşadar, tu crezi că sâmbăta asta vom primi o comoară? am 
întrebat, pe un ton neîncrezător. 

— Nu, o comoară nu. Dar indiciile ca să o găsim, da, ca atunci 
când Enric se juca împreună cu noi, copii fiind. Doar că acum va 
fi de-adevăratelea. 

— Şi cum de ştii tu toate astea? Bănuiam că Luis trăia unul 
din visurile lui nebuneşti, dar n-aveam nimic de câştigat 
începând o discuţie care i-ar pune fantezia sub semnul îndoielii. 


— Mă rog, comentarii în familie. Se pare că atunci când a 
murit, se ocupa cu asta. 

— Şi ce treabă are pictura mea gotică cu toată povestea asta? 

— Deocamdată, nu ştiu. Dar pe vremea când Enric s-a 
împuşcat, umbla după picturi gotice. Şi, dacă nu mă înşel, cea 
pe care o ai tu este exact de pe vremea templierilor, secolul al 
XIII-lea sau începutul celui de al XIV-lea. 

Am rămas privindu-l o clipă, fără să spun vreun cuvânt. Părea 
foarte convins. 

— Şi de ce şi-a luat viaţa? am întrebat în sfârşit. 

— Nu ştiu. Poliţia crede că e în legătură cu o reglare de 
conturi între traficanţii de obiecte de artă. Dar nu s-a putut 
dovedi nimic. Asta e tot ce ştiu. 

— Atunci, de ce m-ai sunat ca să mă previi? 

— Pentru că, aparent, acea pictură ascunde indicii pentru 
localizarea comorii. 

Am rămas cu gura căscată. 

— Ştii că au încercat s-o fure? l-am întrebat. 

Luis clătină din cap şi a trebuit să-i povestesc istoria. Mi-a 
spus că făcuse cercetări de când a primit convocarea pentru cea 
de a doua citire a testamentului. Nu, nu-mi va dezvălui sursele, 
dar era sigur că tabloul meu era cheia pentru găsirea comorii. 

— Unde s-a sinucis? am vrut să ştiu, când mi-am dat seama 
că nu puteam scoate de la el mai multe informaţii. 

— In apartamentul lui de pe calea Gracia. 

— Şi ce spune Alicia despre asta? Se presupune că e soţia lui. 

— Nu am încredere în ce ar putea spune ea. 

— De ce? 

— Nu-mi place femeia asta. Tot timpul ascunde ceva. Vrea să 
controleze tot, să-i domine pe toţi. Ai grijă cu ea. Mare grijă. 
Cred că aparţine unei secte. 

M-am întrebat dacă nu cumva era o întâmplare că mama îmi 
atrăsese atenţia aproape în aceiaşi termeni în legătură cu Alicia 
înainte de a pleca de acasă. Mi-a cerut s-o evit. 

Asta mă făcea cu atât mai mult să doresc să mă întâlnesc cu 
ea. 


UNSPREZECE 


Am hotărât că biroul comisariatului local ar fi un loc numai 
bun ca să-mi încep investigația asupra morţii lui Enric. M-am 
întors la hotel să-mi schimb hainele; un pantalon cu talie joasă, 
dintre cei care lasă să se vadă şoldurile şi burticică, şi un maiou 
scurt. Dezvelirea buricului ar fi cea mai bună carte de vizită şi, 
după cum spuneam, majoritatea poliţiştilor erau bărbaţi. Nu era 
cochetărie, era eficienţă. Mă rog, poate şi cochetărie. Mi-am 
amintit de Ally McBeal. 

— N-are nicio legătură, mi-am spus, zâmbind. Ea e avocată; 
eu fac acum pe detectivul. Ea îşi arată picioarele, eu, 
abdomenul. 

În cameră mă aştepta un mesaj clipind în beculeţul 
telefonului. 

— A sunat dona Alicia Nunez, îmi spuse telefonista. Vă roagă 
să luaţi legătura cu ea de îndată ce puteţi. 

„Măi, să fie, am gândit în sinea mea, iat-o şi pe femeia de 
care se teme mama şi care-l sperie, deşi încearcă s-o ascundă, 
şi pe iubitul meu grăsun! Il cunosc foarte bine!” 

Ardeam de curiozitate. Mi-am reamintit înfăţişarea mamei lui 
Oriol... Mamă şi fiu aveau aceiaşi ochi de un albastru profund, 
puţin migdalaţi. Acei ochi pe care îi iubeam atât de mult când 
eram mică... 

Alicia nu frecventa grupul nostru din timpul vacanţelor de 
vară. În realitate, Oriol îşi petrecea vara în casa bunicilor 
Bonaplata, cu mama lui Luis, mătuşa lui. Enric venea la câte un 
sfârşit de săptămână şi rămânea vreo cincisprezece zile din 
sezon, dar Alicia şi el nu se nimereau niciodată împreună. Ea, 
atunci când nu călătorea în afara Spaniei sau când nu era 
ocupată cu alte treburi, pe vremea aceea improprii sexului ei, îl 
vizita pe Oriol în zilele lucrătoare şi nu rămânea în sat niciodată 
peste noapte. Deşi foarte mică, intuiam deja că Alicia nu era o 
„mămică” precum celelalte. 


Dar nu mă mai gândisem la asta până când Luis nu mi-a dat, 
la masă, cheia comportamentului atipic al mamei lui Oriol. 

Alicia mă atrăgea exact pentru că lucrul interzis atrage, dar şi 
din pricina temerilor mamei mele şi a avertismentelor lui Luis. 
Ce voia de la mine? 

Mi-am spus că nu era nicio grabă să răspund la apelul ei. Cel 
puţin pentru moment. 

XXX 

M-am prezentat la comisariat povestind adevărul; că am venit 
în vizită după paisprezece ani şi că voiam să aflu cele 
întâmplate cu naşul meu. 

Nimeni dintre cei de acolo nu-şi amintea incidentul legat de 
sinucigaşul din calea Gracia. Poate a fost zâmbetul meu, poate 
istoria unei emigrante în căutarea rădăcinilor ei. Sau poate o fi 
fost buricul meu feciorelnic. Adevărul e că agenţii de poliţie au 
fost cât se poate de amabili. Unul a spus că Lopez trebuie să-şi 
amintească, el era pe vremea aceea. Era în patrulare, aşa că l- 
au chemat prin radio. 

— Sigur că-mi amintesc de un caz ca ăla. Au dat mai tare 
volumul receptorului ca eu să pot auzi. Dar cel care a lucrat la el 
a fost Castillo. Individul ăla a sunat şi, în timp ce vorbea la 
telefon, şi-a zburat creierii cu un glonţ. 

— Castillo nu mai lucrează aici, îmi spuse agentul. A fost 
avansat comisar şi l-au mutat la alt comisariat. Mergeţi să-l 
vedeţi acolo. 

Când m-am prezentat la noul loc de muncă al comisarului, mi 
s-a spus că nu va fi acolo până a doua zi de dimineaţă. Mi-am 
revenit imediat din situaţia neplăcută şi mi-am spus că măcar 
voi profita de o plimbare şi, strângând bine geanta, aşa cum mă 
prevenise Luis, m-am întors pe Ramblas şi m-am pierdut în râul 
de oameni care curgea pe mijlocul şoselei. 

O rambla este o albie de râu, şi acelaşi lucru este şi calea 
Ramblas din Barcelona. Inainte purtau ape, acum, oameni. Doar 
că oamenii, pe Ramblas, nu se sfârşesc niciodată, deşi îşi reduc 
debitul în orele târzii din zorii zilei, spre deosebire de apa râului 
ce curgea cândva paralel cu străvechile ziduri medievale. Cum 
de poate această cale să-şi păstreze farmecul, spiritul, având o 
faună umană mereu schimbătoare? Cum de poate un mozaic să 


formeze un tot, dacă plăcuţele sunt diferite? O fi pentru că nu 
privim fiecare element, ci ansamblul, spiritul. Anumite locuri au 
suflet şi câteodată acesta e atât de mare, încât ajunge să 
absoarbă mica noastră energie, convertind-o în parte a marelui 
întreg. Aşa este pe Ramblas din Barcelona. 

Se aseamănă cu aleile din localităţile mici; lumea merge ca să 
vadă şi să fie văzută, toţi sunt actori şi spectatori, doar că în 
mare, într-un fel cosmopolit. 

Acolo trece o doamnă în rochie lungă de seară şi cavalerul ei 
în smoching îndreptându-se spre opera de la marele teatru El 
Liceo?, mai încolo, travestitul sulimenit, concurând cu 
prostituatele în vânzarea de plăceri, dincolo, marinari de toate 
naţionalităţile şi culorile, în uniformele lor militare, turistul 
blond, emigrantul brunet, peştele, polițistul, femeile frumoase, 
bătrânii vagabonzi, curioşii care privesc totul, grăbiţii care nu 
văd nimic... 

Aşa îmi aminteam eu calea Ramblas de când eram mică, mai 
mult din auzite decât din văzute, şi aşa am regăsit-o în 
dimineaţa aceea luminoasă de primăvară. Hoinărind printre 
tarabele cu flori, părea că prin piele, prin aerul respirat, 
absorbeam explozia de culoare, de frumuseţe, de miresme. 

Mă opream lângă micile grupuri care priveau la artiştii de 
stradă, muzicanți, jongleri, statui însufleţite pudrate cu alb sau 
purpuriu; prințese, războinici cu mişcări rigide care, cu un gest 
grațios sau neaşteptat, mulţumeau pentru monedele privitorilor. 

Am văzut un băiat aşteptând, sprijinit de trunchiul gros şi plin 
de proeminențe al platanului secular. Şi o fată, cu un larg surâs 
sprinţar, care se apropia pe ascuns de el, prin spate, ca să-i 
ofere, spărgând tiparele, un trandafir. Am văzut uimirea, 
fericirea, sărutul şi îmbrăţişarea între cel căruia i se făcea curte 
şi curtezana lui. Totul se potrivea, strălucitoarea dimineaţă de 
primăvară, freamătul vital al oamenilor şi ei, ca adevăraţi artişti 
rambleros, prezentând spectacolul iubirii lor, dar nu pentru nişte 
bănuţi, ci din dragoste curată. Mă încerca dorul, invidia. 

Am căutat consolare privind diamantul, constantă a propriei 
iubiri, strălucindu-mi pe mână. Dar alături de el, ca un intrus, cu 
o lăuntrică sclipire roşie, strălucea ironic, de parcă şi-ar fi bătut 


28 Clădirea Operei din Barcelona, inaugurată în 1840 


joc, rubinul misterios. O fi fost imaginaţia mea, dar acel straniu 
inel părea să aibă viaţă proprie şi, în acel moment, am simţit că 
vrea să-mi spună ceva. Am scuturat capul, alungind o asemenea 
tâmpenie, şi i-am privit pe tinerii îndrăgostiţi ţinându-se de 
mână şi pierzându-se în mulţime. Şi atunci mi s-a părut că-l văd. 
Era tipul din aeroport, bătrânul cu păr cărunt şi veşminte de 
culoare închisă. Era în picioare într-unul din chioşcurile care-şi 
etalează marfa de hârtie pe o tejghea frontală. Se prefăcea că 
răsfoieşte o revistă, dar mă privea pe mine. Când ochii ni s-au 
întâlnit, întoarse privirea spre publicaţie şi, lăsând-o deasupra 
teancului, se îndepărtă. Am tresărit şi mi-am continuat 
plimbarea, întrebându-mă dacă o fi una şi aceeaşi persoană. 


DOISPREZECE 


— Bineînţeles că mi-l amintesc pe bărbatul ăla! — Alberto 
Castillo o fi avut vreo treizeci şi cinci de ani şi un zâmbet plăcut. 
Şi încă ce impresie mi-a făcut! N-o să uit niciodată! 

— Ce s-a întâmplat? 

— A sunat să spună că urmează să se sinucidă. Comisarul 
deveni serios. Eu eram începător şi nu mai văzusem niciodată 
aşa ceva. Am încercat să-l conving, să-l fac să se liniştească. 
Dar el părea mai liniştit decât mine. Nu-mi amintesc ce i-am 
putut spune, dar n-a fost de niciun folos; am făcut puţină 
conversaţie şi apoi şi-a pus pistolul în cerul gurii şi şi-a zburat 
creierii. S-a auzit „poc!” lar eu am sărit de pe scaun când am 
auzit împuşcătura. Doar atunci m-am convins că omul ăla 
vorbea serios. 

Când am putut să dăm de el, era aşezat pe o canapea, cu 
picioarele pe o măsuţă, şi cu balconul deschis spre calea Gracia. 
Băuse liniştit un coniac franțuzesc şi fumase un trabuc de 
marcă. Purta un costum impecabil şi cravată. Glonţul i-a ieşit 
prin creştetul capului. Era o casă veche foarte luxoasă, cu 
tavane înalte, şi acolo sus, lângă nişte minunate chenare cu flori 
şi frunze, am văzut sângele lipit şi părţi din moalele capului. 
Avea un pick-up din cele vechi, cu discuri de vinil şi pe platan 
am găsit o înregistrare a lui Jacques Brel”; mi-am dat seama că 
era muzica pe care o auzeam în timp ce vorbeam la telefon. 
Înainte, ascultase Viatge a /taca* de Lluis Llach?!. 

Am închis ochii. Nu voiam să-mi imaginez scena. Ce oribil! 

Şi mi l-am amintit pe Enric, în zilele de luni după Paşte, 
prezentându-se la noi acasă, cu Oriol şi o enormă maimuţă, 


29 Cântăreț, textier şi compozitor belgian, adevărat poet al şansonetei (1929- 

prăjitura tipică pe care naşii le-o dăruiesc finilor în acea zi în 
Catalonia, în mijloc cu o sculptură din ciocolată tare, neagră. 
Odată, a adus una reprezentând un castel de prinţesă cu 
figurine colorate de zahăr. Era enormă şi eu n-am îngăduit să se 
atingă cineva de ciocolată. Voiam să păstrez castelul, ca şi cum 
ar fi fost o casă de păpuşi. El se bucura tot atât de mult ca şi 
noi, cei mici. Incă îi mai pot vedea zâmbetul plin de speranţe. Eu 
îl iubeam pe Enric aproape tot atât de mult ca şi pe tatăl meu. 

Am simţit un nod în gât şi ochii îmi erau umezi. 

— Dar, de ce? am îngăimat. De ce s-a omorât? 

Castillo ridică din umeri. Stăteam aşezaţi într-un birou auster 
şi foarte polițienesc. Îmi schimbasem îmbrăcămintea, în ziua 
aceea purtam o fustă scurtă şi m-am aşezat picior peste picior. 
Am observat că bărbatului îi fug privirile din când în când şi eu 
mă prefăceam că nu-mi dau seama. 

Pe un dulap de fişiere era o ramă cu fotografia unei familii 
zâmbitoare. Soţie, băiat, fată. Compania mea se părea că îi 
place comisarului şi că-mi va povesti totul. 

— Nu ştiu de ce s-a omorât, dar am o teorie. 

— Şi anume? am vrut să ştiu. 

— După cum puteţi să vă imaginaţi, având eu vreo douăzeci 
şi ceva de ani, am fost foarte impresionat. Aşa că am cerut să 
iau parte la cercetări. Îmi aminteam că, în timpul conversaţiei, 
mi-a spus că făcuse cuiva de petrecanie. Cu câteva săptămâni 
înainte, cineva îşi încărcase sufletul omorând patru tipi într-un 
turn din piaţa Sarriá, n-am putut dovedi, dar sunt sigur că el a 
fost acela. 

— Adică a ucis patru persoane? Nu mi-l puteam imagina pe 
Enric, mereu amabil şi liniştit, asasinând pe cineva. 

— Da. Erau indivizi ce se ocupau cu antichităţile, ca şi el. Doar 
că doi dintre ei aveau antecedente pentru furt şi trafic ilicit cu 
opere de artă. lar ceilalţi doi erau simpli bătăuşi, un fel de gărzi 
de corp. Tipi periculoşi. In schimb, când am verificat afacerile 
naşului dumneavoastră, ni s-au părut cinstite. Mai mult, a 
moştenit atât de mulţi bani, încât, în ciuda faptului că se ocupa 
cu cheltuirea lor, azvârlindu-i cu amândouă mâinile pe tot felul 
de extravaganţe, chefuri şi excese, încă îi mai rămâneau destui 
ca să o ţină în acelaşi ritm până se prăpădea. 


— De unde ştiţi că a făcut-o el singur? 

— Pentru că i-a ucis pe toţi cu acelaşi pistol. 

— Asta nu înseamnă că n-a fost ajutat. 

— Păi, eu cred că a făcut-o singur. Şi o să vă spun de ce, 
domnişoară. Casa aia era ca un buncăr şi oamenii ăia, o bandă 
de criminali. Aveau sisteme de siguranţă cu alarme şi camere 
video conectate la un monitor central. Lucrurile astea încep să 
fie obişnuite acuma, dar nu în anii aceia. Din nefericire, erau 
doar de supraveghere periferică şi nu erau conectate pentru 
înregistrare. Trebuie că a reuşit să-i înşele într-un fel oarecare. 
El singur. Niciodată nu ar fi îngăduit să intre acolo două 
persoane în acelaşi timp şi nici nu s-ar fi lăsat surprinşi, dacă ar 
fi bănuit ceva. A sosit la poartă, aşa că ei i-au deschis şi, înainte 
de a-l conduce în salonul unde erau şefii, cu siguranţă că l-au 
percheziţionat. Erau profesionişti şi cei doi tineri purtau arme, 
deşi n-au avut timp să tragă. Pe unul din ei l-am găsit cu 
revolverul în mână. lar cel mai în vârstă a încercat să folosească 
alt pistol pe care trebuie că-l păstra într-unul din sertarele 
biroului pe care se aflau o groază de bancnote împrăştiate. Şi 
asta dovedeşte că asasinul nu dorea bani; se potriveşte cu 
Bonaplata; mobilul lui a fost răzbunarea. 

— Atunci, cum de a putut cineva singur să omoare patru 
bărbaţi, dintre care trei înarmaţi? De unde a scos revolverul? El 
nu era agresiv... 

— Nu ştiu nici de unde l-a scos, nici unde l-a pus. 

— Nu s-a sinucis împuşcându-se? Nu s-a găsit un pistol lângă 
corp? 

— Ba da, bineînţeles. 

— Atunci? 

— Era un altul. Balistica a dovedit că gloanţele care i-au ucis 
pe traficanţi nu erau din arma aia. 

— Atunci, n-o fi fost el asasinul. 

— Ba da, el a fost. Mă privea în ochi, convins. Pun rămăşag pe 
ce vreţi că el a fost. 

— De ce şi-ar fi dat osteneala să ascundă o armă şi să se 
omoare cu alta? E absurd. 

— Nu, nu este. Enric Bonaplata era un tip deştept. Dacă s-ar fi 
sinucis cu acelaşi pistol, am fi avut probe să-l inculpăm. 


Am izbucnit în râs. Ce prostie! 

— Dar ce-i mai putea păsa lui că ar fi fost inculpat, odată ce 
era mort? i-am spus, ironică. 

— Mogştenirea lui. A prevăzut totul. Moştenitorii lui ar fi trebuit 

să-i despăgubească pe moştenitorii victimelor. 
„Asta m-a lăsat mută. Intr-adevăr, comisarul avea dreptate. 
Asta era un motiv serios. Dacă Enric îi ura atât de mult pe acei 
indivizi încât i-a ucis, de ce să le lase moştenirea familiilor 
duşmanilor lui? 

Castillo a rămas privindu-mă cu un zâmbet în colţul gurii, pe 
sub mustață; avea un aer simpatic. S-a mai uitat încă o dată la 
picioarele mele cu o anumită neruşinare şi apoi mi-a trântit-o, 
tutuindu-mă: 

— Ştiai că naşul tău era poponar? 

— Poponar? 

— Nu; poponar, nu. Mai mult decât atât, era foarte poponar. 

L-am privit, prefăcându-mă scandalizată. 

— Dar, ce spuneţi? Deşi Luis mă prevenise cu o zi înainte, am 
preferat să profit de limbuţia lui Castillo ca să-i smulg tot ce ştia. 

— Asta, făcu el o pauză, căutând, dată fiind reacţia mea, un 
cuvânt mai potrivit. Că era homosexual. 

— Dar avea un fiu! 

— Asta nu spune nimic. 

— Ce motive aveţi ca să spuneţi asta? l-am interogat, 
serioasă, aşa cum aş face-o cu un martor la proces. Explicaţi-vă. 

— Când a sunat la telefon, după ce mi-a spus că urma să se 
omoare, a început să mă întrebe câţi ani şi ce culoare de ochi 
am. Ca şi cum ar fi vrut să mă agate. ţi vine să crezi? Din 
partea unui individ care e hotărât să-şi zboare creierii? 

— Asta e ceva foarte ciudat din partea cuiva care vrea să se 
omoare, am răspuns, gânditoare. Oricât de homosexual ar fi. Nu 
credeţi? 

— Nu din partea lui, afirmă Castillo emfatic. Da; era foarte 
poponar, deşi tipul chiar avea o pereche de boaşe. 

In sinea mea i-am mulţumit comisarului că, în pofida 
limbajului său, i-a închinat lui Enric ceea ce trebuia să fi fost cel 
mai mare elogiu din repertoriul lui. Vocea sa avea un ton 
admirativ. 


Am aşteptat în tăcere să-şi reia povestirea. 

— Am reconstituit cele întâmplate, a continuat Castillo. 
Socotesc că le-a făcut de petrecanie traficanţilor între şase şi 
şapte seara, la opt şi jumătate ne-a sunat soţia celui mai în 
vârstă, foarte tulburată, denunţând crimele. Ea tocmai sosise. 

Sunt sigur că acest Bonaplata avea totul plănuit şi a hotărât 
să-şi ia rămas-bun de la lume în stil mare. Apoi i-am pierdut 
urma timp de câteva săptămâni, cât a călătorit de colo până 
colo, şi nu părea să-i pese că nişte colegi care cercetau cazul l- 
au interogat de mai multe ori, aici, în Barcelona. Strângeau 
probe ca să-l inculpe. 

Dar el ştia şi le-a scăpat pentru totdeauna. Într-o zi, cum 
obişnuia adeseori, a fost să ia masa la restaurantul lui preferat. 
Singur. S-a îmbuibat cu felurile lui favorite şi a băut o sticlă 
întreagă dintr-una din cele mai scumpe colecţii de vinuri. 
Băutură şi trabuc. 

Apoi s-a dus la apartamentul lui din calea Gracia, a pus 
muzică, a ales un alt trabuc, un coniac şi, ca un cetăţean de 
ispravă ce era, a hotărât să informeze poliţia. Şi, fireşte, chiar şi 
în această situaţie, nu putea evita să nu pună ochii pe un tinerel 
ca mine. După ce a ascuns toată viaţa că e poponar din pricina 
poveştilor despre ce-o să spună lumea şi ce-o să gândească 
familia, de ce să şi-o reteze singur în ultimul moment? Îi plăceau 
băieţii tineri. Ştiţi? 

— Ce, era pedofil? Acum chiar că m-am scandalizat. 

— Nu, răspunse Castillo, surâzător faţă de tonul meu iritat. N- 
avem nicio dovadă şi nici bănuiala că l-ar fi interesat copiii, ci 
băieţi mai măricei, mai mici cu zece sau douăzeci de ani decât 
el. 

Mi s-a luat o piatră de pe inimă şi m-am gândit un moment, 
înainte de a-l întreba din nou pe comisar. 

— Dar, de ce s-a omorât? Doream să evit ca el să mai 
relateze amănunte din viaţa sexuală a lui Enric. După cum mi-aţi 
povestit, nu părea să fi fost deprimat şi profita de viaţă la 
maximum. În plus, dacă a făcut totul atât de bine, dat fiind că 
dumneavoastră n-aţi reuşit să-i dovediţi vinovăția, nu l-aţi fi 
putut prinde niciodată. 


— Eram pe punctul de a pune mâna pe el; dacă s-ar mai fi 
continuat interogatoriile, ar fi trebuit să explice o mulţime de 
lucruri. Dar am rămas cu buzele umflate, pentru că şi-a scos 
bilet la clasa întâi pentru lumea cealaltă. Castillo se arăta 
necăjit, părea că nu putuse să se împace cu ultima fugă a lui 
Enric. Poate că totul avea legătură cu moartea, cu câteva 
săptămâni mai înainte, a unui tânăr în jur de douăzeci de ani, 
adăugă el după o pauză. Se pare că trăiau împreună. 

— Da? 

— Da. Băiatul se ocupa de magazinul de antichităţi pe care 
Bonaplata îl ţinea în cartierul vechi. 

— Toate astea sunt foarte complicate. Nu credeţi? 

— Nu, nu cred. Mă gândesc că s-a întâmplat aşa: Bonaplata şi 
traficanţii îşi disputau ceva. Trebuie că era ceva foarte valoros. 
l-au tras o bătaie zdravănă puştiului ca să vorbească, s-au 
întrecut cu gluma şi l-au ucis. Asta trebuie că l-a durut pe 
Bonaplata. Le-a întins o cursă, a reuşit să escamoteze un pistol 
şi, când se aşteptau mai puţin... Pim! Pam! Pum! Cu două 
boaşe, i-a expediat pe cei patru direct la morga din Can Tunis. Ei 
îl omorâseră pe băiat, iar el s-a răzbunat. Simplu ca bună ziua! 

— Dar asta nu se potriveşte cu cel pe care l-am cunoscut eu; 
cineva care iubea viaţa, o persoană minunată. Am observat că, 
aducându-mi aminte, îmi reveneau lacrimile în ochi. Mi-e greu 
să cred că era homosexual, dar nu contează, asta nu-i scade din 
merite. Refuz să cred că s-a sinucis ca să scape de justiţie. Să 
fim serioşi, nu pot să cred că s-a sinucis. Şi să-i omoare pe 
indivizii ăia? Nici nu-l văd să fie un asasin cu sânge rece. 
Întotdeauna a fost un om paşnic. Şi cum a putut s-o facă? Vocea 
mea era mai tare cu fiecare întrebare. Cum i-a putut înşela, 
când ceilalţi ştiau că îi urăşte? N-aţi spus că erau mafioţi 
profesionişti? 

— Nu ştiu. Eu nu ştiu totul, strigă Castillo pe un ton disperat. 
Îşi deschidea braţele, iar palmele îi erau îndreptate spre tavan 
ca şi cum ar fi implorat pe cineva. De treisprezece ani nu mă 
gândesc decât la asta şi nu ştiu. Asta e teoria mea, mai sunt 
lacune pe care trebuie să le acopăr, dar sunt sigur că el a fost. 
El i-a ucis. Şi a făcut-o singur. 


TREISPREZECE 


Simţeam nevoia să-mi limpezesc ideile; în taxi am întors pe 
toate feţele ceea ce îmi povestise Castillo şi, sosind la hotel, am 
vrut să dau o raită prin zona cu grădină şi piscină, situată la 
primul nivel. Mă îndreptam într-acolo, când l-am văzut. 

Era aşezat la una din mesele din apropierea peretelui de sticlă 
şi mă privea. Acum chiar că eram sigură; era bărbatul din 
aeroport. Acelaşi păr, aceeaşi barbă albă, îmbrăcat la fel de 
închis la culoare, poate că era şi aceeaşi îmbrăcăminte. lar ochii 
lui albaştri erau ameninţători. Mă privea aşa cum făcuse în 
aeroport, iar eu, tresărind, mi-am întors, de data asta, imediat 
privirea de la el. Ce făcea individul ăsta la mine la hotel? M-am 
răzgândit şi, întorcându-mă, m-am îndreptat spre lifturi, situate 
în direcţia opusă, după ce am trecut de recepţie. Pe coridor, am 
privit în spate. Nu voi permite sub nicio formă ca acest individ 
să mă urmeze; mă îngrozea ideea de a mă afla cu el singură în 
ascensor. In timpul ăsta, cugetam. Era prea mare coincidenţa de 
a da încă o dată peste el, într-o Barcelonă atât de mare. Şi pe 
deasupra, nu avea absolut deloc înfăţişarea unui client de hotel. 

Urcam cu ascensorul alături de cu un cuplu liniştit de 
vârstnici, fără îndoială americani de pe coasta de Vest, când mi- 
a trecut prin minte o explicaţie logică. 

La urma urmei, nu era atât de improbabil să mă întâlnesc mai 
des cu acel tip; o fi aşteptat pe cineva la aeroport care sosea cu 
acelaşi zbor. Poate că o fi şofer la un serviciu de automobile şi în 
acel moment îşi aştepta clientul. La fel ca şi acum, în hotel. 
Fireşte, asta trebuie să fie... Dar, ce făcea pe Ramblas? Însoţea 
vreun turist? 

Oricine ar fi fost acel bărbat, odată ce am intrat în cameră şi 
am închis uşa cu zăvorul, m-am simţit mai liniştită. Ceea ce mă 
deranja era înfăţişarea feroce a individului şi felul lui de a privi. 
„N-am alte motive”, mi-am spus. 

M-am dus drept spre fereastră să văd din nou oraşul din acea 
privilegiată perspectivă panoramică. Acolo jos, la dreapta mării 


întinse, stătea tolănită bătrâna doamnă, lenevind sub soarele 
după-amiezii. Am localizat capătul căii Ramblas după 
monumentul lui Columb şi am traversat cu privirea calea în sus, 
invers decât în ziua precedentă. Mi-a fost greu să urmez traseul, 
fiindcă, de la acea distanţă şi înălţime, clădirile ascund străzile, 
şi doar din forma edificiilor se pot ghici bulevardele ce se întind 
jos. Chiar şi aşa, ochii îmi hoinăreau peste tronsoanele aeriene 
ale celei mai speciale căi din Barcelona. 

Răsucindu-mă, am privit spre telefon; pâlpâia o luminiţă roşie. 
Aveam mesaje pe robot. Unui era de la Luis, la ora zece 
dimineaţa. Insista să mă invite la cină. Că să-l sun în orice caz. 
Era interesat de descoperirile mele şi să stăm de vorbă. In 
celălalt mesaj, s-a auzit o voce de femeie, pe care la început n- 
am putut s-o recunosc. 

„Bună, Cristina, spunea ea. Bine ai venit la Barcelona! Sper 
că-ţi aminteşti de mine. Sunt Alicia. Sună-mă. Avem multe de 
vorbit şi, ca naşă a ta, eşti invitata mea atât timp cât stai în 
oraş.” Vocea suna caldă, domoală, sigură pe ea. Apoi repeta de 
două ori un număr de telefon. L-am notat în carneţelul de pe 
noptieră. „Aştept apelul tău, draga mea.” 

Măi să fie, iată şi coşmarul mamei mele. Femeia de care ea 
pare să se teamă. Adevărul e că monstrul avea o voce profundă, 
dar catifelată şi plăcută. Am luat în considerare ideea de a-i 
răspunde la apel, dar doream să mă gândesc puţin înainte de 
asta. Ce implica s-o văd? S-o necăjesc pe mama, fireşte. Dar 
mai făcusem asta de multe ori înainte. Nu era un factor 
hotărâtor în această ecuaţie. Şi Luis îmi atrăsese atenţia în 
legătură cu ea. Dar nici acestui fapt nu-i acordam prea multă 
importanţă. În schimb, acea femeie trebuie că ştie o mulţime de 
lucruri care m-ar ajuta în investigația mea asupra morţii lui 
Enric. Dacă ea ar dori să mi le povestească, bineînţeles... 

Cum m-a găsit? Uşor, îmi spuse: fiul ei era chemat a doua zi 
pentru citirea testamentului, deci eu trebuie că eram deja în 
Barcelona şi logic era să te gândeşti că o americancă se va 
instala într-un hotel aparţinând unei reţele americane. Nu mai 
rămânea decât să sune la telefon şi să întrebe de mine. Evident. 

Adevărul e că muream de curiozitate. Mama lui Oriol. De ce 
se arăta atât de afectuoasă cu mine? Eu sperasem să mă sune 


fiul, nu ea. O fi păstrând el oare o tandră amintire acelei ultime 
veri, mării, furtunii, primului sărut? De ce nu mă suna? Poate că 
din acelaşi motiv pentru care n-a vrut să-mi răspundă la niciuna 
dintre scrisori; poate că din pricina celor pe care Luis le 
povestea despre el. Era homosexual? 

Ea spunea că era naşa mea. Nu e adevărat. Deşi ar fi corect s- 
o numeşti naşă pe soţia naşului tău. Dar, la botez, copilaşul are 
doi naşi şi aceştia n-au legătură unul cu celălalt. In realitate, nu- 
mi amintesc cine a fost adevărata mea naşă; cu siguranţă, vreo 
prietenă sau rudă a mamei mele. Dar nu ea, nu Alicia. Ea nici 
măcar nu se măritase cu naşul meu la biserică. 

În afară de asta, deşi câteodată îi însoțea pe Oriol şi pe Enric 
când veneau la noi în vizită, aproape întotdeauna apăreau ei 
singuri. De mică, mereu mi s-a părut că Enric şi Alicia formau o 
pereche ciudată. Aveau case separate, Oriol locuia cu mama lui 
în casa de pe bulevardul Tibidabo, iar Enric dormea uneori acolo 
şi, alteori, în apartamentul lui. Da, cel din calea Gracia, acolo 
unde s-a sinucis. 

Relaţia cu ei provenea de la familia mamei mele, familia Coli. 
Bunicul meu matern şi bunicul patern al lui Oriol, tatăl lui Enric, 
erau ca fraţii. Părinţii lor, adică străbunicii noştri, au legat o 
strânsă prietenie în acei ani de la sfârşitul secolului al XIX-lea, 
când o Barcelonă impertinentă avea pretenţia să se ia la 
întrecere cu Parisul, capitala artelor. Frecventau Els Quatre 
Gats*?, întâlnindu-se acolo cu Nonell*, Picasso, Rusiiol** sau 
Casas”. Erau fiii unor familii din înalta burghezie catalană; dar s- 
au dovedit a fi nişte tinerei rebeli care, înainte de a se fi înrolat 


32 în catalană, Cele Patru Pisici. Celebră berărie, înfiinţată în 1897, loc de 
întâlnire a principalilor artişti avangardişti din Barcelona 

33 Isidre Nonell i Monturiol (1872-1911), pictor catalan expresionist cu studii la 
Barcelona şi Paris. A expus la Salonul Independenţilor al pictorilor 
impresionişti şi simbolişti, apoi la Barcelona, la berăria menţionată în nota 
anterioară. Tema lui predilectă sunt ţigăncile. 

34 Santiago Rusiñol (1861-1931), pictor şi scriitor spaniol, de origine catalană, 
reprezentant al impresionismului. A scris în catalană şi în spaniolă romane şi 
piese de teatru. 

35 Ramón Casas (în catalană, Cases) i Carbó (1866-1932), pictor şi desenator, 
unul dintre cei mai importanţi reprezentanţi ai modernismului în Catalonia. A 
fost unul dintre proprietarii berăriei Els Quatre Gats. 


în rândurile admiratorilor fără rezerve ai teatrului El Liceo, aşa 
cum s-ar fi cuvenit prin tradiţie şi familie, frecventaseră 
cenaclurile artistice din epocă. Aici au parcurs pe scurt aproape 
toate ismele acelei lumi în schimbare de la sfârşitul secolului al 
XIX-lea, fără să neglijeze anarhismul, comunismul, cubismul, 
existenţialismul şi, într-o formă permanentă, lupanarismul din 
străzile Aviñó şi Robador, unde obişnuiau să invite artişti fără 
parale, dar având toţi acelaşi apetit sexual şi acelaşi nemăsurat 
talent, precum tânărul pe nume Picasso. 

De atunci existau colecţiile de tablouri - cumpărate pe nimic 
şi ca să li se facă o favoare prietenilor, artişti nevoiaşi, care 
acum valorează o avere, moştenite de bunici şi pe care aceştia 
le-au împărţit progeniturilor. 

Am revenit la fereastră ca să contemplu acea urbe căreia arta 
continua să-i vibreze în respiraţie. De ce a lăsat în urmă mama 
mea toată acea tradiţie, toată acea istorie legendară? De ce a 
sfârşit prin a se căsători cu un american, evadând practic din 
oraş? Da, fireşte, s-a îndrăgostit de tatăl meu. Descendenta 
unor averi din trecut - create pe seama războaielor de ţesut şi a 
velierelor străbătând oceanele ca să facă negoţ în Indii, averi 
înnobilate prin operă la teatrul El Liceo şi apoi, odată cu 
următoarea generaţie de feciori de bani gata, ilustrate prin 
mişcările artistice de avangardă, pe care le susțineau în 
calitatea lor de mecena boemi bine situaţi - s-a lăsat cucerită de 
un inginer american. 

Da, fireşte. Trebuie că a fost amorul... asta o fi fost. 
Dragostea. Dar mai era ceva în toată povestea asta. Ceva pe 
care mi-l tăinuia, dar pe care îl intuiam că e acolo, undeva, 
ascuns. 

Atunci a sunat telefonul. 

— Alo! am răspuns. 

— Bună, Cristina! Am recunoscut-o imediat pe interlocutoarea 
mea. Sunt Alicia, naşa ta. 

— Bună, Alicia! Ce mai faci? 

— Foarte bine, draga mea. Ti-am lăsat două mesaje să mă 
suni. În vocea ei caldă, profundă, se simţea o nuanţă de reproş. 


— Aveam de gând s-o fac, Alicia. „De ce tonul ăsta de scuză?” 
m-am întrebat. De-abia am sosit. Am privit ceasul, observând că 
nu era adevărat, eram deja în hotel de mai bine de o oră. 

— Atunci, bine. Am făcut eu primul pas, conchise ea. Sunt aici 
şi aştept la recepţie. 

— Unde? Aici? am întrebat, ca o prostănacă. 

— Unde să fiu, draga mea? La hotel. 

Am rămas mută. „La hotel? Ce făcea Alicia la hotel?” 

— Hai, nu mă face să te-aştept. Coboară, conchise ea la 
tăcerea mea. 

— Bine, vin acum, am răspuns eu, ascultătoare. 

— Pe curând, draga mea. 

— Pe curând. 

„Aşadar, în sfârşit mă întâlnesc cu Alicia”, mi-am spus. 

XXX 

Am recunoscut-o imediat. Alicia o fi fost trecută de şaizeci de 
ani, dar femeia care s-a ridicat zâmbitoare de la una din mesele 
de la barul din apropierea recepţiei arăta mult mai puţin de atât. 

Era grasă, mi-o aminteam ca pe o femeie lată în şolduri, cam 
ca o matroană, şi acea caracteristică i se accentuase odată cu 
trecerea timpului. 

— Draga mea! Ce plăcere să te văd! exclamă ea cu acea voce 
profundă, în vreme ce îşi întindea braţele spre mine. Mă 
cuprinse între ele şi, după o îmbrăţişare puternică, îmi dădu 
două sărutări sonore. Mirosea a parfum pătrunzător şi brăţările 
ei de aur zornăiră. 

— Bună, Alicia! Puternica personalitate a acelei femei, 
charisma pe care o iradia mă făceau, într-un anumit fel, să mă 
simt din nou copila de treisprezece ani. Şi ochii ei. Acei ochi de 
un albastru profund, puţin migdalaţi, ca şi ochii fiului ei Oriol. 
Văzându-i din nou, m-am înfiorat. 

— Ce frumoasă te-ai făcut! exclamă ea, lăsând o anumită 
distanţă între noi ca să mă privească. Ai devenit o femeie 
splendidă. Vreau să-i văd chipul lui Oriol când o să vă întâlniți. 

M-a scrutat cu privirea când l-a menţionat pe fiul ei, iar eu am 
încercat să-mi păstrez zâmbetul neschimbat şi n-am spus nimic. 

— Dar, ia loc, mă invită ea, fără să-mi ia în seamă tăcerea. 
Povesteşte-mi despre familia ta. Cum vă merge în Statele Unite? 


Am fost ascultătoare, dar întâi m-am uitat spre locul unde 
bărbatul acela ciudat stătuse puţin mai înainte. Nu l-am văzut şi 
m-am simţit uşurată. 

Alicia purta o conversaţie plăcută şi am petrecut un moment 
agreabil, pălăvrăgind banalităţi. Aveam multe lucruri s-o întreb, 
dar n-am ştiut să leg niciunul în conversaţie. Simţeam că nu 
există încă destulă încredere între noi. Deodată, spuse: 

— Am venit să te iau la mine acasă. 

— Poftim? 

— Da, să vii cu mine. 

— Dar... 

— Fără discuţie, draga mea... Vorbea cu acea voce profundă 
şi catifelată, dar plină de autoritate. Am o casă enormă cu mai 
multe camere de oaspeţi şi n-o să îngădui ca fina mea să stea 
singură într-un hotel. 

— Sub nicio formă, am rezistat, în vreme ce mă gândeam în 
grabă. Alicia, cea de care se teme mama mea, femeia 
periculoasă, după părerea lui Luis, mă invita la ea acasă; casa în 
care locuia Oriol. Câte istorii despre Enric va dezvălui? Nu vreau 
să deranjez. 

— Ar fi un deranj să rămâi aici! spuse ea, pe un ton categoric. 
Aproape o jignire. Rămâne hotărât, mergem la mine acasă şi 
mâine te însoțesc, împreună cu Oriol, la citirea testamentului. 

— Dar... Nu m-a auzit şi s-a îndreptat spre recepţie, unde a 
început să dea instrucţiuni. M-am dus după ea ca s-o opresc, 
deşi presimţeam că e în zadar. În realitate, voiam să merg. Am 
observat cum acţionează. Acea femeie avea o autoritate 
uimitoare. Vorbea aproape în şoaptă şi ceilalţi se aplecau ca s-o 
audă mai bine. Îşi lăsă cartea de credit la recepţie şi spuse că 
putem pleca. 

— Nici să nu te gândeşti să-mi plăteşti nota. 

— S-a făcut deja, spuse ea. 

— Refuz. 

— Ai ajuns târziu. Directorul hotelului îmi este prieten şi nu-ţi 
va accepta banii. Pe fina mea, eu o invit. 

În pofida acestor cuvinte, i-am atras energic atenţia 
funcţionarului de la recepţie că eu sunt cea care plăteşte, dar el 


răspunse că doamna a cerut nota înainte ca eu să fi coborât din 
cameră, că a plătit tot şi că e imposibil să anuleze tranzacţia. 

— Trebuie să-mi strâng lucrurile, i-am spus eu în încheiere. 
Eram supărată pe ea, nu atât pentru că îmi achitase cheltuielile, 
cât mai ales pentru autoritatea pe care părea că o exercită 
asupra tuturor celor din jur, inclusiv asupra mea. 

— Nu-ţi face griji pentru asta, draga mea, răspunse ea cu un 
gest de „nu contează”. Camerista şi subreta mea, care e deja pe 
drum, se va ocupa de bagajele tale. Intr-o clipă, vei avea totul 
bine pus la punct în camera ta de la mine de acasă. Şi, 
apucându-mă braţ la braţ, mă conduse spre ieşire. 

— Ai lăsat cartea de credit. 

— O s-o ia subreta mea. 

— Doar n-oi fi semnat nota mea în alb. Nu-i aşa? 

Alicia izbucni în râs. E 

— Şi ce contează? răspunse ea, veselă. Asta e un hotel 
american. Şi voi, americanii, sunteţi toţi cinstiţi, nu-i adevărat? 
Era un ton glumet în vocea ei catifelată. 

„Dacă ţi-aş povesti”, m-am gândit eu. 

XXX 

— Ce picioare frumoase ai, draga mea! Maşina Aliciei se 
oprise la unul din semafoarele de pe Ramblas; neaşteptata 
apariţie a femeii la hotel nu mi-a dat ocazia să mă schimb de 
îmbrăcăminte şi, aşezată pe acel loc jos, fusta mini, pe care o 
purtasem la comisariat, urca până mai sus de jumătatea 
coapselor. Ea îmi mângâie genunchiul, iar eu am început să fiu 
cu băgare de seamă. Pentru o clipă, mi-a părut rău că i-am 
acceptat ospitalitatea. 

— Iţi mulţumesc, am răspuns, prudent. 

— Am dat instrucţiuni la hotel să ia notă de apelurile pentru 
tine ca şi cum ai fi în continuare clienta lor, îmi spuse zâmbind. 
In acest fel, nu are de ce să se afle în America faptul că ai venit 
la mine. 

„Ştie că nu e pe placul mamei mele”, m-am gândit. 

Am traversat oraşul pe axa verticală care pleacă de la vechiul 
port până la munţii Collserola. Ramblas, calea Gracia, Mayor de 
Gracia, ca să ajungem pe bulevardul Tibidabo, unde Alicia locuia 
în vila modernistă a familiei Bonaplata cu o vedere privilegiată 


asupra urbei. Pe drum, femeia povestea istorioare despre oraş şi 
în calea Gracia mi-a arătat unde încă mai locuiau prietenii 
comuni ai familiilor noastre, povestindu-mi pe scurt bârfe 
picante despre unii dintre ei. Folosea acelaşi ton complice cu 
care o prietenă îi povesteşte secrete celeilalte; Alicia mă făcea 
să simt pentru ea o ciudată camaraderie. 


PAISPREZECE 


Oraşul se schimbase în multe privinţe, dar casa aceea era la 
fel cum mi-o aminteam. Doar că totul se cam micşorase faţă de 
acele vremuri îndepărtate. Ultima dată când am fost aici, atunci 
când ne-am despărţit de Barcelona, trebuie că eram mai mică 
de statură şi faptul că am crescut în înălţime mă făcea acum să 
le văd pe toate reduse în comparaţie cu amintirile mele. Cele 
care păstrau sunetul vesel al clopoţelului de la tramvaiul 
albastru, singurul care încă mai funcţiona în oraş şi care 
zdrăngănea prin faţa casei Aliciei, urcând şi coborând colina. Era 
unul dintre cele mai vechi modele care circulau şi transportau 
vizitatorii de la Căile Ferate Catalane până la funicularul care îi 
lăsa în vârf, lângă templul Inimii Sacre şi parcul de atracţii de pe 
Tibidabo. Bulevardul, tramvaiul, funicularul, vechiul parc, mereu 
vechi în pofida renovărilor, cu minunatele lui maşini automate 
din secolul al XIX-lea încă în funcţiune, falsul avion, labirintul şi 
castelul vrăjitoarei; totul avea pentru mine, copilă, şi mai are 
încă şi astăzi, un farmec special. 

— Hotelul tău nu e singurul cu vedere panoramică asupra 
Barcelonei, spuse Alicia după ce mi-a arătat partea dinspre 
marea scară centrală, dependinţele bucătăriei şi salonul care dă 
în grădina îngrijită, loc al memorabilelor aventuri din copilărie. 
Vino! 

Şi am urcat direct la etajul al treilea, unde ea îşi avea biroul. 
Nu fusesem niciodată în acea încăpere şi de acolo se putea 
contempla oraşul din perspectivă panoramică opusă. Pe fundal 
era marea, de culoare albastru intens, luminată de soarele care 
ne venea din spate, şi muntele Montjuïc cu castelul lui. Şi acolo, 
în mijloc, se întindea oraşul, acoperindu-se încetul cu încetul de 
umbrele serii. 

XXX 

— Aşadar, tu ai fost moştenitoarea inelului lui Enric, spuse 

Alicia deodată. Parcă i se schimbase tonul vocii sau a fost 


expresia chipului ei de pisică, sau parcă vorbise cu o anume 
intenţie. Şi adevărul e că am tresărit. 

În biroul ei de la ultimul etaj, Alicia a comandat cina. Cerul 
încă îşi mai etala, în nişte norişori roz plutind deasupra mării, 
reflexele unui soare de-acum ascuns, în vreme ce jos, 
crepusculul pusese stăpânire pe oraş şi luminile se aprindeau pe 
rând la picioarele noastre. Avusesem timp să supraveghez ca 
lucrurile mele, sosite cu o uluitoare viteză, să fie aranjate în 
cameră după gustul meu, precum şi să străbat acea iubită 
grădină. 

Dar, spre deziluzia mea, el n-a apărut. 

Singura referire la fiul ei pe care Alicia a făcut-o a fost să-mi 
atragă atenţia: „Asta e camera lui Oriol”; era lângă a mea, dar 
nu mi-a arătat-o, ca şi cum el ar fi ţinut-o închisă cu cheia. Eu 
mi-am stăpânit întrebările, dar, în fond, aşteptam să-l întâlnesc 
pe scări sau în vreun ascunziş din grădină. M-am gândit că nu 
putea fi acasă. 

Am vorbit despre părinţii mei, de cât de diferită e viaţa la New 
York şi deodată mi-a observat mâna. 

— Şi inelul ăla e de logodnă? 

— Da. 

— Trebuie că e un băiat grozav, spuse ea, surâzând. 

— Da, este într-adevăr. Lucrează la Bursă. 

— Tipii ăştia de pe Wall Street sunt obişnuiţi să aibă ce e mai 
bun. Era o strălucire şugubeaţă în ochii ei albaştri. 

Am zâmbit fără să răspund şi atunci a fost momentul când ea, 
scăpă, deodată, povestea cu: 

— Aşadar, tu ai fost moştenitoarea inelului lui Enric. lar eu am 
aşteptat să-mi revin din tresărire înainte de a răspunde: 

— L-am primit pe neaşteptate la ultima mea aniversare, cu 
câteva luni înainte de a primi scrisoarea notarului citându-mă 
pentru mâine. 

— Naşul tău te iubea mult, spuse ea rar. Privirea îi deveni 
tristă, ca şi cum ar fi fost geloasă. Te adora, insistă ea. 

— Întotdeauna a fost foarte afectuos cu mine, am răspuns eu. 
Parcă ar fi fost unchiul meu. 

— Şi a iubit-o mult şi pe mama ta. Mult. 


La asta n-am ştiut ce să-i răspund. Nu-mi plăcea că aduce 
vorba despre mama în conversaţie. Avea de gând să insinueze 
ceva? 

— Ar fi trebuit s-o presupun, urmă ea. Vorbea de parcă ar fi 
gândit cu voce tare, ca şi cum ar fi chibzuit la o veche jignire. 
Inelul. Nu a fost pentru mine. Nici nu l-a păstrat pentru fiul lui. A 
făcut să-ţi parvină ţie drept cadou de aniversare... 

Acea femeie mă făcea să mă simt vinovată că purtam inelul 
cu piatră de rubin, era jenant şi mi-ar fi plăcut să mă aflu la 
hotel. Singură. Sau chiar cinând cu Luis. Acum îmi lipsea acel 
pisălog haios. Dar, de parcă Alicia mi-ar fi citit gândurile, chipul 
ei lătăreţ de felină se lumină cu un surâs cordial. 

— Dar mă bucur atât de mult că îl ai tu, draga mea! A trecut 
cu mâna peste un spaţiu al mesei fără veselă şi a mângâiat-o pe 
a mea. Îmi dai voie să-l văd? 

Eu mi-am scos inelul şi i l-am întins. Ea l-a luat în mână, cu 
respect, şi l-a privit contra luminii. 

— E frumos, spuse ea. Este o capodoperă de orfevrărie din 
vremea aceea, din secolul al XIII-lea. Fii atentă! S-a ridicat să 
stingă lumina electrică şi, apropiind inelul de flacăra unei 
luminări, a proiectat-o pe faţa de masă. Crucea roşie era acolo, 
estompată din pricina distanţei, palpitând după mişcarea 
flăcării. Neliniştitoare, misterioasă. Nu e fabulos? 

— Da, într-adevăr, am răspuns eu. E de necrezut cum de au 
fost în stare să monteze rubinul, cu baza tăiată în fildeş, în inelul 
de aur. 

— Fildeş, care fildeş? 

— Păi... al inelului, baza care susţine piatra şi lasă să se vadă 
crucea roşie datorită marginilor albe. De fildeş... 

Pe Alicia o pufni râsul. 

— Nu e fildeş, draga mea. 

— Ce este? 

— Este os. 

— Os? 

— Da. Os omenesc. 

— Poftim? 

Râse din nou. 


— Nu te speria. Piesa albă tăiată la baza inelului este o parte 
dintr-un os omenesc. 

Am privit inelul cu teamă. Nu-mi făcea nicio plăcere să port pe 
deget o bucăţică de cadavru. M-am gândit că poate acea femeie 
îşi bate joc de mine, râzând de o credulă turistă americană şi 
povestindu-i vechi istorii cu fantome. 

— Este o relicvă, adăugă ea. Ai auzit vorbindu-se de relicve? 

— Mă rog, am auzit ceva, dar eu niciodată... 

— În zilele noastre, şi-au mai pierdut din popularitate. Dar au 
fost de o importanţă capitală în Evul Mediu şi, practic, până 
acum câţiva ani. Sunt rămăşiţe pământeşti ale sfinţilor. Inainte, 
se montau chiar şi în spade şi se creau fabuloase piese de 
orfevrărie pentru ca aceste sfinte moaşte să fie păstrate mai 
bine. Chiar şi astăzi, în multe biserici, se venerează relicvele. Nu 
ştiu cărui sfânt i-a aparţinut relicva din inel. Poate că a fost a 
unui erou templier care a murit ca un martir apărând credinţa. 

— Templieri? 

— N-ai auzit vorbindu-se nici de templieri? Alicia îşi deschise 
ochii uimită. În ei se reflecta licărirea lumânărilor de pe masă 
care-i dădeau o înfăţişare misterioasă, de vrăjitoare. 

— Mă rog, eu... am auzit ceva. M-am gândit că faţă de ea nu 
pot face pe deşteaptă cum făcusem cu Luis şi că ar fi mai bine 
să ascult ceea ce urma să-mi spună. 

— Aşadar, erau nişte călugări care, în afară de legămintele de 
supunere, castitate şi sărăcie, l-au mai făcut şi pe acela de a 
apăra credinţa creştină prin forţa armelor. Se grupau în ordine şi 
fiecare ordin avea mai multe ierarhii şi un şef suprem: Marele 
Maestru. În afara templierilor, mai erau Ordinele Spitalului, ale 
Sfântului Mormânt, Teutonii*$ şi apoi, desfiinţându-se templierii, 
au apărut o mulţime. N-o să-ţi povestesc mai mult, pentru că 
presimt că peste câteva zile vei deveni o expertă. Acesta e unul 
dintre simbolurile templierilor. Proiectă din nou crucea pe faţa 


36 Ordin militar şi religios înfiinţat pe Pământul Sfânt. A fost constituit mai 
întâi ca Ordin Ospitalier de către o colonie de negustori din Bremen şi Lübeck 
şi apoi ca ordin militar de către principi germani, cu sprijinul papei Inocenţiu 
al Ill-lea. Administraţia centralizată şi regulile erau inspirate de la templieri. 
Membrii ordinului purtau peste armură o tunică albă cu o cruce neagră. 


de masă. Se spune că inelul tău a aparţinut Marelui Maestru. A-l 
poseda înseamnă să ai o mare responsabilitate, draga mea. 

— De ce? 

— Pentru că trebuie să fii demnă de el. Conferă o mare 
autoritate morală, iar tu eşti prima posesoare femeie din istorie. 

Am rămas privind-o fără să ştiu ce să răspund; acel inel mă 
purta din surpriză în surpriză. Alicia mi-a apucat mâna şi mi-a 
mângâiat-o. Am simţit un ciudat amestec de atracţie şi repulsie, 
şi că mi se făcea părul măciucă; alarmată, mi-am spus că acea 
femeie e o maestră a seducţiei. Apoi, cu blândeţe, încetişor, mi- 
a pus inelul pe deget. Mi-a mângâiat din nou mâna, în timp ce- 
mi spunea cu vocea ei profundă: 

— Dacă este al tău, probabil că îl meriţi, făcu ea o pauză. Nu 
ştii cât de mult te invidiez, draga mea. 

XXX 

În acea noapte mi-a fost greu să adorm. Era o cameră 
plăcută, cu o fereastră largă spre oraş şi decorată cu frumoase 
mobile de epocă. Deşi mi-a făcut plăcere conversaţia cu 
amfitrioana mea, am vrut să încheiem devreme seara şi, 
ajungând în camera mea, am închis-o cu zăvorul. Am fost 
recunoscătoare că există. Ce femeie stranie e Alicia! Eram 
neliniştită. Unde o fi Oriol? Îmi priveam inelul cu teamă. Ce mai 
poveste şi cu relicva asta! Nu-mi făcea deloc plăcere. Piatra 
strălucea slab în lumina lămpii, de parcă ar fi dormit. Oare ce 
mi-o rezerva ziua de mâine? O să-l văd pe el. La notar. Şi 
moştenirea? O ultimă glumă a lui Enric? Mi-am pus pijamaua, 
dar eram prea agitată ca să mă culc. Am stins luminile şi am 
deschis fereastra. M-a întâmpinat o briză răcoroasă, dar plăcută. 
Noaptea. Incă o dată noaptea şi oraşul. II vedeam de departe şi 
auzeam zgomotele unui automobil pe bulevardul din apropiere 
şi scârţâitul vreunei maşini cu viteză prea mare, acolo jos, între 
străzi. Apoi, tăcere. 


CINCISPREZECE 


Nu există nelinişte care să grăbească evenimentele dorite, 
nici nerăbdare care să facă timpul s-o ia înainte mai repede, ci 
dimpotrivă, te face să crezi uneori că acesta stă pe loc sau 
rămâne în urmă. Adevărul e că orice moment vine la timpul lui 
şi ceea ce trebuie să se coacă se coace sau rămâne verde... 
pentru totdeauna, sau aşa şi pe dincolo şi bla, bla, bla... şi 
câteodată, când sunt nervoasă, tind să mă întind la vorbă. Dată 
fiind profesia mea de avocat, încerc să mă controlez, dar într-o 
zi ca aceea, instalată în taxi, nu puteam evita ca o jumătate din 
mine să nu stea involuntar la taifas cu cealaltă jumătate, care 
nici ea nu înceta să sporovăiască şi care nu ştiu de unde naiba 
apare atunci când sunt încordată. 

De fapt, urma să-l întâlnesc pe el. 

XXX 

Nu am reuşit să dorm bine în noaptea aceea. Mă gândeam 
când la ce trebuie să fi simţit Enric în ultimele lui ore de viaţă, 
când la ce o mai fi făcut el în acele zile pe care comisarul 
Castillo nu reuşise să le reconstituie, când la faptul că Alicia a 
fost prea afectuoasă, cu acele mângâieri ale cuiva care ştie bine 
cum să trezească plăcerea, când la fiorul pe care mi-l provoca 
aflarea faptului că în inelul meu erau rămăşiţe omeneşti, când la 
ce îmi va rezerva acea misterioasă moştenire în dimineaţa 
următoare şi, în sfârşit, că îl voi vedea pe Oriol. 

Şi o luam de la capăt. Mă întrebam cum va reacţiona Oriol 
atunci când ne vom întâlni, ce legătură are acest testament, 
citit la treisprezece ani după decesul lui Enric, cu asasinarea 
acelor oameni în Sarriá; îmi spuneam că poate a fost o greşeală 
să accept invitaţia Aliciei şi vedeam strălucind rubinul de 
culoarea sângelui. Dormitând pe jumătate, ca prin vis, a ajuns 
să mă obsedeze gândul că piatra voia să mă prevină de ceva. 

Şi în clipa următoare, caruselul imaginilor şi al gândurilor 
începea din nou să se învârtească. 


Am putut dormi ceva, dar e greu să precizez cât timp, 
adevărul e că dimineaţa am avut nevoie să recurg la machiaj ca 
să-mi ascund puţin cearcănele. 

XXX 

Am ajuns cu taxiul la adresa notarului. Alicia mi-a spus: „Te-aş 
însoţi cu plăcere, dar nu cred că sunt aşteptată”. Şi aşa, cu 
uşurinţă, s-a eliberat de oferta făcută cu o zi înainte. 

Când am sosit la uşă, mai erau încă douăzeci de minute până 
la ora întâlnirii şi mi-am spus că, decât o cafea, mi-ar face mai 
bine un ceai de tei, dar chiar şi aşa, am intrat într-un bar şi am 
cerut o cafea espresso şi un croasant. Cafeaua mirosea 
nemaipomenit de bine, iar croasantul nu era dintre cei glazuraţi, 
ci avea capetele rumenite şi asta îmi amintea, cu o plăcere 
nostalgică, de acele aşa-numite lăptării, acele cafenele pentru 
mic dejun şi gustări, de un stil pe care nu l-am văzut decât la 
Barcelona, şi de ciocolata la ceaşcă, groasă şi amară. 

Atunci când am urcat la biroul situat la etajul imobilului, mai 
erau încă cinci minute până la ora fixată. 

Edificiul era dintre cele vechi, plin cu flori şi splendide volute 
sculptate în piatră şi cu pereţi interiori decoraţi cu motive 
vegetale. Uşa notariatului, dintr-un lemn preţios lucrat cu dalta 
şi împodobită cu o frumoasă ferestruică şi alte ornamente din 
metal lustruit, nu era cu nimic mai prejos de arta prezentă în 
restul imobilului. 

— Domnul notar vă aşteaptă, spuse secretara având vreo 
cincizeci şi ceva de ani care a venit să deschidă, şi am fost 
surprinsă. Notarii se lasă aşteptaţi aproape întotdeauna. 

Femeia m-a condus până într-un birou luminos, cu tavanul 
înalt, cu două ferestre mari care dădeau în stradă. Lemnul de 
stejar acoperea podeaua şi jumătate din perete. 

— Domnişoară Wilson! Un bărbat înjur de şaizeci de ani s-a 
ridicat din spatele unui birou mare ca să mă salute. S-a 
prezentat ca fiind Juan Marimón şi a făcut gestul de a-mi săruta 
mâna. Aşezat în faţa biroului aştepta şi Luis, care s-a ridicat 
zâmbitor ca să mă sărute pe amândoi obrajii. 

— Luaţi loc, domnişoară, spuse bărbatul, arătându-mi un 
scaun alături de Luis. Domnul Oriol Bonaplata va sosi peste 
câteva clipe. 


— Să sperăm... adăugă Luis, cu un zâmbet şugubăţ. 

— Domnul Enric Bonaplata mi-a fost bun prieten, continuă 
bărbatul, neluând în seamă comentariul, şi moartea lui ne-a 
afectat mult pe toţi. 

— V-ar deranja, domnişoară, să-mi arătaţi paşaportul? întrebă 
el apoi. Trebuie să îndeplinim formalităţile legale. Pe domnii 
Bonaplata şi Casajoana îi cunosc de mulţi ani. 

Mi-am scos paşaportul, el şi-a făcut însemnările şi apoi a 
început să ţină o disertaţie despre virtuțile lui Enric. Mi-am 
încrucişat privirile cu Luis şi acesta a profitat ca să-mi facă un 
semn simpatic cu ochiul. Purta un elegant costum gri, cămaşă 
de culoare somon foarte pal, aproape albă, şi cravată. Apoi, m- 
am uitat la ceas: era deja ora zece şi două minute. Ochii mi s-au 
îndreptat spre notar, care, calm şi pe un ton amabil, nu încetase 
să vorbească de când ne aşezaserăm. „Unde naiba o fi Oriol? N- 
are de gând să vină la citirea testamentului tatălui său?” 

— ... Chiar în dimineaţa zilei când a murit, domnul Bonaplata 
a fost în acest birou. Această frază mă scoase din gândurile 
mele. Pe neaşteptate, se ivea aici ocazia de a reconstitui 
ultimele ore ale lui Enric. Dar pălăvrăgeala bărbatului continuă 
în altă direcţie. 

— Aţi spus că în acea dimineaţă a fost aici? l-am întrerupt. 

— Da. Asta am spus. 

— Pe la ce oră? 

— Nu aş putea să vă spun cu exactitate. 

— Măcar aproximativ. 

— Domnul Bonaplata m-a sunat de dimineaţă şi mi-a cerut o 
întrevedere pentru aceeaşi zi. Eu aveam agenda completă, dar 
fiind vorba despre el... mă rog, tatăl meu a fost notarul tatălui 
său, iar bunicul meu, al bunicului său. Şi străbunicii noştri, la fel. 
Fireşte, nu-i puteam refuza o favoare cerută cu atâta 
insistenţă... pentru că... 

— Aşa că i-aţi acordat întrevederea. Nu m-am putut împiedica 
să nu i-o retez. 

El a tăcut şi m-a privit îndurerat, iar eu m-am simţit vinovată. 
Bărbatul acela nu funcţiona în ritmul de la New York. Luis mă 
privea cu un zâmbet amuzat. 


— Da. l-am acordat întâlnirea, spuse el în sfârşit. Am lăsat o 
fereastră la sfârşitul dimineţii, aproape spre ora prânzului. 

— Şi cum era? Vi s-a părut tulburat? 

— Nu. Nu-mi amintesc nimic deosebit. Dar m-a mirat faptul că 
dorea să facă un al doilea testament, fără să-l schimbe pe 
primul. 

Chiar în acel moment, nişte bătăi uşoare în uşă m-au întrerupt 
din gânduri. 

— Intră! spuse notarul. 

— Domnul Oriol Bonaplata, anunţă secretara. 

Şi a apărut el. 

XXX 

Primul lucru pe care l-am văzut au fost ochii lui albaştri puţin 
migdalaţi. Aceia pe care mi-i aminteam. Şi zâmbetul lui, acelaşi 
zâmbet cald şi cu gura până la urechi, în ciuda trecerii timpului, 
l-aş fi recunoscut dintr-un milion. Pe el şi, împreună cu el, ultima 
vară, furtuna, stâncile, marea şi primul sărut. 

— Cristina! exclamă el şi veni spre mine. M-am ridicat, ne-am 
dat două săruturi pe obraz şi el m-a strâns într-o îmbrăţişare 
care m-a lăsat fără respiraţie, nu din pricina tăriei, ci a gustului 
amar al sentimentelor răscolite în sufletul meu. 

— Ce mai faci, Oriol? am întrebat. Dar dacă i-aş fi spus ceea 
ce îmi dicta în acel moment inima palpitândă, mi-ar fi ieşit un: 
„Să te ia naiba, de ce nu ţi-ai ţinut promisiunea? De ce nu mi-ai 
răspuns la nicio scrisoare?” 

Luis şi el s-au salutat cu o altă îmbrăţişare şi apoi i-a strâns 
mâna notarului. 

Nu mai era acel băiat înalt, cu coşuri pe faţă, subţire! şi timid, 
care nu ştia ce să facă cu nişte picioare care-i crescuseră atât 
de lungi. Era într-adevăr înalt, dar acum avea un aspect atletic 
şi gesturi sigure. S-a aşezat pe scaunul liber de la dreapta mea 
şi cu un gest afectuos mi-a pus mâna pe genunchi, spunând: 

— Când ai sosit? Şi, fără să aştepte răspunsul, adăugă: Eşti 
foarte frumoasă. 

Mie aproape că mi s-a făcut rău. Am simţit scurta atingere a 
mâinii lui calde pe piciorul meu ca pe o descărcare de o mie de 
volţi. 

— Mulţumesc, Oriol, am îngăimat. Am sosit miercuri. 


— Şi ce mai fac bătrânii tăi? Îi neglijase complet pe ceilalţi doi, 
ca şi cum am fi fost singuri în birou. Asta mă flata. Privindu-l cu 
mai multă atenţie, mi-a părut destul de prezentabil, nu cum mă 
temeam eu după cele spuse mai înainte de către Luis. Purta 
nişte pantaloni strimţi, un jerseu pe gât şi o haină asortată, 
închisă la culoare. Avea părul strâns în coadă şi cu siguranţă că 
făcuse duş şi se bărbierise în dimineaţa aceea. Am răsuflat 
uşurată. Nu mirosea a nimic. Nu speram să se fi parfumat, iar 
cât despre mirosuri, no news, good news. 

Într-unul din gândurile din timpul zbuciumatei mele nopţi, 
văzând că nu apare în luxoasa vilă a mamei lui, mi l-am 
imaginat culcat într-un sac de dormit pe podeaua vreunei 
căsoaie părăsite, rămase fără apă curentă, şi având un păr 
răvăşit de tip rasta, plin de scrum de la ţigările cu marijuana. 

— Dacă nu aveţi nimic împotrivă, domnule Bonaplata, 
întrerupse notarul cu un zâmbet amabil, voi proceda la citirea 
testamentului tatălui dumneavoastră. Sunt sigur că, după 
aceea, veţi avea mult timp de vorbit. 

Oriol a fost de acord şi notarul, după ce şi-a pus nişte ochelari 
şi şi-a dres puţin vocea, începu să citească pe un ton solemn. 

Bărbatul spunea că în ziua de | iunie 1989 a compărut în faţa 
lui, notar al ilustrului colegiu bla, bla, bla, şi că a considerat că 
Enric era în deplinătatea facultăţilor sale fizice şi mentale şi, 
încheind toată această prea bine cunoscută retorică, spuse: 

XXX 

Domnişoarei Cristina Wilson, fina mea, îi las moştenire partea 
din mijloc a unui triptic de la sfârşitul veacului al XIII-lea sau 
începutul celui de al XIV-lea care o reprezintă pe Fecioara Maria 
cu Pruncul. Este pictată cu tempera pe un panou de lemn şi 
măsoară treizeci pe patruzeci şi cinci de centimetri. 

XXX 

Am fost uimită. Aşadar, tabloul meu e o parte dintr-un grup 
de trei? 

XXX 

Și, de asemenea, un inel din acelaşi secol cu un rubin în 
montură rotundă de aur. Tabloul în chestiune se află deja în 
posesia ei, fiindu-i trimis de Paşte, în acest an, iar inelul îl 
încredințez prin acest act notarului, ca să i-l trimită Cristinei la 


cea de a douăzeci şi şaptea ei aniversare, cu câteva luni înainte 
de citirea acestui testament. 

Nepotului meu, Luis Casajoana Bonaplata, îi las moştenire 
partea din dreapta a _ tripticului, un panou de cincisprezece 
centimetri pe patruzeci şi cinci, şi care, în registrul lui superior, îl 
reprezintă pe Isus Hristos pe Cruce, şi pe Sfântul Gheorghe, jos, 
panou ce se află în casa de bani a unei bănci. 

lar fiului meu, Oriol, îi las moştenire partea din stânga a 
tripticului menţionat, de aceleaşi dimensiuni, şi care reprezintă 
Sfântul Mormânt şi învierea, sus, şi pe Sfântul loan Botezătorul, 
JOS. 

XXX 

Notarul făcu o paranteză ca să noteze că textul următor era o 
scrisoare a lui Enric Bonaplata însuşi, pe care el o autentificase, 
şi îşi continuă lectura: 

XXX 

Dragii mei: 

Conform tradiției, tripticul conține indiciile care permit găsirea 
locului unei averi fabuloase. Este vorba despre comoara 
templierilor din regatele Aragonului, Valenciei şi al insulei 
Mallorca pe care regele lacob al II-lea“ nu a putut să o găsească 
niciodată. Există persoane care pretind că această comoară 
ascunde nici mai mult, nici mai puțin decât Sfântul Graal, potirul 
cu adevăratul sânge închegat al lui Hristos, pe care losif din 
Arimateea*t l-a strâns la piciorul Crucii. Dacă acest lucru este 
adevărat, puterea spirituală pe care o conține această Sfântă 
Cupă este incomensurabilă. 

Legenda se confirmă prin supunerea celor trei panouri la raze 
X, dat fiind faptul că sub pictură sunt ascunse câteva fraze care 
vorbesc despre comoară. Am avut puțin timp să le studiez, dar 
suficient ca să ştiu că lipseşte ceva, că nu există toate 
informațiile. Voi va trebui să găsiți indiciile lipsă, pentru că mie 
nu îmi mai rămâne mult timp de trăit şi nici energie să le caut. 


37 lacob al II-lea cel Drept (1267-1327), rege al Aragonului între 1291-1327, al 
Siciliei între 1286-1296 şi al Sardiniei între 1324-1327 

38 Discipol al lui Hristos, şi-a oferit propria criptă săpată în munte pentru 
înmormântarea Mântuitorului. 


Trebuie să vă previn că nu sunteţi singurii interesați de 
comoară. Sper că duşmanii mei, cu trecerea timpului, i-au 
pierdut urma sau speranța de a o găsi. Dacă nu e aşa, vreau să 
stiti că sunt foarte periculoşi şi că, dacă eu am câştigat ieri o 
bătălie împotriva lor, victoria este încă departe. Fiți discreti şi 
aveți grijă. 

Din motive diferite, vă iubesc pe toți trei ca pe copiii mei. 
Viața îi desparte pe oameni şi voința mea este ca toți trei să vă 
uniţi din nou, aşa cum, adolescenți fiind, erati în '88. 

Din moştenirea mea, cea mai mică valoare o au picturile şi 
inelul. Pentru mine, acum, nici această comoară legendară care 
este averea unui rege, nu mai are nicio valoare. Moştenirea pe 
care doresc să v-o las este aventura vieţii voastre şi ocazia de a 
face să renască, în voi, prietenia care a unit familiile noastre de 
generații întregi. Bucuraţi-vă de timpul petrecut impreună, 
bucuraţți-vă de aventură. Să dea Domnul să reuşiți! Am scris 
câte o scrisoare separată pentru fiecare dintre voi. Dumnezeu 
să vă dăruiască fericire! 

XXX 

Marimón rămase privindu-ne pe deasupra ochelarilor, cu un 
aer profesional, serios; ne studia chipurile. Apoi, un zâmbet 
aproape copilăresc îi apăru pe faţă şi spuse: 

— Ce emotionant! Nu-i aşa? 


ȘAISPREZECE 


l-am cerut notarului să ne lase undeva unde am putea fi 
singuri. Eu mă simţeam tulburată; nu ştiam ce e mai palpitant: 
confirmarea existenţei comorii sau reîntâlnirea mea cu Oriol. 
Muream de nerăbdare să vorbesc cu el între patru ochi, dar nu 
era momentul potrivit; trebuia să ştiu să aştept. 

— E adevărat! Există o comoară! exclamă Luis, cum ne-am 
aşezat într-o cămăruţă pe care ne-o cedase notarul. Una 
adevărată, nu ca în jocurile noastre de copii cu Enric! 

— Mama mă prevenise, interveni Oriol, liniştit, de-abia 
ascunzându-şi entuziasmul. Nu mă surprinde, mă privi el, 
zâmbind. Şi tu, Cristina, ce părere ai? 

— Pe mine, deşi Luis mi-o spusese dinainte, mă ia prin 
surprindere. Nu pot să cred că e adevărat. 

— Nici eu, afirmă Oriol. Deşi mama e convinsă de asta. Până 
unde e realitate? Tatăl meu avea o fantezie destul de bogată. 
Dar, dacă a existat într-adevăr o asemenea comoară? N-o fi 
găsit-o cineva cu sute de ani în urmă? Şi dacă încă mai există, 
vom fi noi în stare s-o găsim? 

— Păi, bineînţeles că există, afirmă Luis. Şi voi face tot ce se 
cuvine ca s-o găsesc. Vă imaginaţi deschizând sipete pline cu 
aur şi cu pietre preţioase care-ţi iau ochii? Uau! Apoi deveni 
serios şi, privindu-l pe vărul său, spuse: 

— Hai, Oriol, nu ne strica cheful. Gologanii ăştia mi-ar pica la 
tanc. Şi dacă tu n-ai interese materiale, ne laşi comoara nouă, 
săracilor. 

Oriol îşi dădu acordul. Fireşte că ar face tot posibilul ca să 
găsească această comoară. La urma urmelor, este ultima 
dorinţă a tatălui său. Nu? 

— Şi mie mi-ar plăcea să particip la căutare, le-am spus eu. 
Chiar dacă există sau nu comoara. Este ultimul dintre atâtea 
jocuri pe care de copii le jucam cu Enric. In onoarea lui şi de 
dragul aventurii. 


Atunci, am început să mă gândesc. Cerusem de la biroul de 
avocatură un concediu de o săptămână. Am sosit miercuri, azi e 
sâmbătă şi ar trebui să iau avionul marţea următoare. N-aveam 
nici cea mai mică idee de cât timp e nevoie ca să găseşti o 
comoară, dar eram sigură că trei zile nu erau bune de nimic. 

Trebuie că au văzut ceva pe chipul meu, pentru că verii 
Bonaplata se priveau întrebători. 

— Ce se întâmplă? se interesă Luis. 

— Trebuie să mă întorc marţi la New York. 

— Ah, nu! spuse Oriol, punându-şi mâna peste cea pe care o 
sprijineam de braţul fotoliului. Tu rămâi cu noi. Până om găsi ce- 
o fi acolo. Atingerea lui, privirea lui, zâmbetul lui, acel miros de 
mare, vară şi sărut, m-au făcut să mă înfior. 

— Trebuie să mă întorc la slujbă! 

— Cere un an sabatic, spuse Luis. Imaginează-ţi cât de bine ar 
da în curriculum găsirea tuturor acelor bogății medievale! 
„Strălucită avocată expertă în testamente cu comori”; succes 
garantat. Toate birourile de avocatură din New York s-ar bate pe 
tine! 

Prostia asta m-a făcut să râd. 

— Rămâi cu noi, mă întrerupse Oriol cu o voce profundă care 
mi-o aminti pe cea a mamei lui. Îşi ţinea în continuare mâna 
peste a mea. 

Nu le-am dat un răspuns afirmativ. Ştiu să rezist presiunilor. 
Dar doream din tot sufletul să rămân. Am căzut de acord ca ei 
să meargă la bancă înainte de a se închide, ca să recupereze 
celelalte două piese ale tripticului. Eu am propus să ne vedem 
după masa de prânz în apartamentul lui Luis; aveam nevoie de 
timp să mă gândesc şi doream să citesc singură scrisoarea lui 
Enric. 

XXX 

Am luat-o pe jos spre port şi, după puţin timp, mă cufundam 
în ambianța colorată de pe Ramblas; acea mulţime multicoloră, 
acea vibraţie vitală mă atrăgeau ca un magnet. 

Îmi amintesc că într-o zi, mică fiind, Enric ne ducea pe toţi trei 
la târgul de Crăciun, când am trecut prin faţa acestei fântâni, 
încununată cu felinare, numită Canaletas*. 


39 în spaniolă, mic făgaş de ape, şuvoaie de apă pe stradă. Aici, denumire a 


— Ştiţi? spunea Enric. Dacă bei din apa asta, oricât de 
departe ai merge, te întorci mereu la Barcelona. 

Şi am băut toţi trei. Ani de zile mi-am spus că probabil eu nu 
înghiţisem deloc. 

Nişte artişti ai străzii dansau energic tangou, invitând la 
mişcare în ritmul unui radiocasetofon dat la maximum. El purta 
un costum şi pălărie negre, ea era îmbrăcată într-o fustă strimtă 
cu o lungă despicătură ce-i dezvelea un picior şi avea părul dat 
cu briantină. Musteau de erotism. Un cerc de gură-cască îi 
înconjura; lăsau să cadă monede, unii în mod spontan, alţii, 
atunci când o altă dansatoare de tangou le-o cerea, apropiind 
şapca de ei cu un zâmbet. M-am oprit să-i văd, dansau foarte 
bine. 

Am intrat într-o cafenea ale cărei vitrine largi lăsau să se vadă 
hoinăreala oamenilor de pe trotuar şi m-am aşezat la o masă de 
la care puteam observa spectacolul. Am cerut ceva de mâncare 
şi am scos din geantă scrisoarea de la Enric. 

Am zăbovit privind plicul cu numele meu scris cu stiloul într-o 
caligrafie îngrijită. Observam la mine o reverenţioasă teamă faţă 
de acel plic închis timp de treisprezece ani şi care începuse să 
se îngălbenească. Îmi simţeam inima cât un purice. 

În sfârşit, cu mare grijă şi ajutată de un cuţit, am desfăcut una 
dintre laturile plicului. 

XXX 

Draga mea. Te-am iubit întotdeauna ca pe o fiică. 

Ce păcat că nu am putut să te văd crescând, că ai plecat atât 
de departe! 

XXX 

Şi acolo, în faţa salatei de pui şi a băuturii mele răcoritoare, 

cola light, m-au podidit lacrimile. Şi eu l-am iubit! Mult! 
XXX 

Dacă se va implini ceea ce cred eu că se va întâmpla, azi vei 
fi trăind o viaţă foarte diferită, departe de prietenii tăi din 
copilărie. Cu siguranță că nu i-ai văzut pe Oriol şi nici pe Luis 
timp de mulţi ani. De aceea, pentru că eşti atât de departe de 
ceilalți, am vrut ca tu să fii posesoarea inelului. Inelul te va 
obliga să te întorci. 


unui tronson al căii Ramblas 


Are putere. Acest inel nu poate aparține oricui şi îi conferă 
proprietarului o autoritate ieşită din comun. Dar în acelaşi timp 
cere, câteodată, prea mult, mai mult decăt i se poate da. 

Prezintă-te cu el la librăria Del Grial, situată în cartierul 
vechi, şi arată-i-l proprietarului. Sunt sigur că peste treisprezece 
ani această prăvălie va continua să funcţioneze. Dar dacă, din 
orice alt motiv, nu va fi aşa, domnul Marimón, notarul, posedă 
lista şi adresele, pe care i le încredințez într-un plic închis, ale 
persoanelor la care trebuie să apelezi. 

Acest inel simbolizează misiunea ta. Va trebui să-l păstrezi 
până când veţi găsi comoara. Dacă la sfârşit vei triumfa în 
această acțiune sau dacă hotărăşti să renunti la ea, dar numai 
în aceste cazuri, vei putea să te desparti de el. Atunci, îl vei 
dărui persoanei pe care o socoteşti cea mai potrivită. Trebuie să 
fie cineva cu un spirit foarte puternic, pentru că acest inel are 
viață şi voință proprii. Poate că acea persoană vei fi chiar tu. 

Bucură-te de acest ultim joc cu mine. Găseşte această 
comoară pe care eu nu am putut, nu am meritat sau nu am vrut 
să o găsesc. Să fii fericită impreună cu Luis şi cu Oriol! 

Te iubesc nespus de mult, încă dinainte de a te fi născut. 

Naşul tău. 

Enric. 

XXX 

Lacrimile îmi alunecau pe obraji, amenințând să cadă pe 
masă. Mi-am acoperit faţa cu mâinile. „Enric, dragul meu Enric.” 
Dumnezeule, şi eu l-am iubit nespus de mult! Ce-a vrut să spună 
în scrisoare că m-a iubit încă dinainte de a mă fi născut? Cu 
siguranţă că nu o voi şti niciodată. Se referea la mama mea? Am 
observat că am degetele umede şi am vrut să mă prefac privind 
strada, luminoasă, aglomerată, plină de culori. Geamul îmi 
întorcea imaginea mea reflectată cu contururile voalate, 
impresioniste. O coamă scurtă de păr blond, nişte buze care 
încă mai păstrau carminul de dimineaţă şi aproape că nu-mi 
puteam vedea ochii. Eu sunt asta? Sau doar fantoma acelei fete 
care aş fi putut fi dacă n-aş fi părăsit niciodată Barcelona? Acea 
femeie care nu va mai fi niciodată. Un suspin îmi agită pieptul şi 
lacrimile au revenit în clocote. 


40 în spaniolă, „A Graalului” 


Dumnezeule! Cât de mult mă durea acum dorul de copilăria 
mea. Şi amintirea lui Enric. Şi nostalgia după acel adolescent 
deşirat pe care l-am sărutat în furtună şi care cu siguranţă că nu 
era bărbatul pe care îl salutasem azi drept Oriol. 

Tristeţea pentru Enric a devenit autocompasiune şi lacrimile 
mele de durere aveau un gust dulceag. Mi-a fost milă de acea 
fetiţă pierdută în timp şi de acea tânără femeie sleită de puteri 
din pricina emoţiilor din ultimele ore, a sentimentelor care nu o 
lăsau să doarmă. 

L-am chemat pe chelner şi am cerut un pahar cu vin, apoi m- 
am gândit că ar fi mai potrivită o jumătate de sticlă. Nu 
obişnuiesc să beau alcool la masa de prânz, dar hotărâsem să- 
mi ofer plăcerea unei bune rememorări lacrimogene. Şi asta nu 
se potriveşte deloc cu o cola light. 


ŞAPTESPREZECE 


Luis locuieşte într-un atic în Pedralbes, care priveşte spre 
mănăstirea ce dă numele cartierului, un armonios ansamblu 
mănăstiresc format din biserică, claustru şi alte dependinţe din 
secolul al XIV-lea, cu frumoase turnuri şi acoperişuri, apărat în 
întregime de ziduri. Acum, Pedralbes a fost înghiţit de marele 
oraş, dar Luis mi-a povestit că atunci când dona Elisenda de 
Montcada“, soţia regelui, le-a întemeiat, toate acele edificii se 
aflau pierdute la poalele muntelui, departe de oraş; erau mulţi 
tâlhari de drumul mare şi călugărițele trebuiau să se apere, în 
spatele zidurilor şi cu oameni înarmaţi, de vizitele nedorite. 
Apartamentul are vedere şi spre cealaltă parte: oraşul şi, în 
fundal, linia mării. Locuinţa e pe numele mamei lui Luis, 
Dumnezeu ştie de ce. Dar m-am gândit că poate e o tactică de 
apărare, în stilul călugăriţelor franciscane şi al zidurilor lor. Doar 
că în manieră modernă. De aceea, la informaţiile telefonice, nu 
a fost posibil să fiu pusă la curent cu numerele nici unuia dintre 
verii Bonaplata şi Casajoana în Barcelona. Amândoi, într-un fel 
sau altul, se ascund în spatele mamelor lor. Or fi având ei 
motivele lor. 

Speram să-i găsesc binedispuşi. Dar n-a fost aşa. Luis a 
deschis uşa cu o mutră tristă şi mi-a arătat cu degetul o lacrimă 
închipuită curgând pe obraz. L-am înţeles imediat; îmi spunea că 
Oriol plânsese şi, apoi, a făcut un gest echivoc referitor la 
tendinţa sexuală a vărului său, ştiind că acesta nu-l vede. 
Mimica lui m-a dezgustat. Mă saluta de bun venit cu voce tare, 
dar în tăcere îmi spunea altceva. Oriol era înăuntru, în salon, şi 
Luis nu voia ca el să vadă acea gesticulaţie care îmi amintea 
atât de mult de vremea când eram copii. Dar de data asta, nu 
m-a amuzat deloc. 

— Bună, Cristina, spuse Oriol, fără să se ridice din fotoliu, cu o 
înfăţişare abătută. Ochii lui albaştri erau înroşiţi. Da, plânsese. 


11 Regină a Aragonului între 1322 şi 1327, soţia regelui lacob al II-lea de 
Aragón, întemeietoarea mănăstirii Pedralbes, în 1326 


Dar asta nu înseamnă că ar fi homosexual sau afectat, cum 
tocmai insinuase Luis cu parodia lui. Eu îi înţelegeam plânsetul. 
Biletul lui Enric mă făcuse să izbucnesc de-a binelea în plâns. 
Câte lacrimi n-aş fi vărsat dacă ar fi fost propriul tată? Un tată 
dispărut în copilărie, acel tată după care tânjise atâta timp şi 
care îi vorbea acum într-o scrisoare postumă. O misivă care, 
după treisprezece ani de aşteptare, aducea ultimele lui gânduri. 
Cine n-ar fi fost emoţionat? 

Aş fi dat orice să citesc scrisoarea adresată lui. Dar era ceva 
foarte intim şi n-am îndrăznit să i-o cer. Cel puţin, nu în 
momentul acela. 

— Priveşte-le, spuse Luis, arătând două mici panouri sprijinite 
pe înălţimea unei comode. Măsurau ceva mai puţin de o palmă 
lăţime pe două înălţime şi împreună erau cât cel pe care îl 
aveam în casa părinţilor mei. Erau identice ca stil şi culoare. 

— Aşadar, acestea formează un triptic cu panoul meu. Nu-i 
aşa? 

— Aşa e, confirmă Oriol. Lemnul, deşi a fost tratat pentru 
conservare, e destul de deteriorat de cari, dar încă se mai pot 
vedea pe margini urmele balamalelor. Din fericire, pictura se 
făcea în tempera, adică pe un strat de ipsos, indigest pentru 
cari. 

— Balamale? am întrebat. 

— Da, şamiere, mă lămuri Oriol. După mărimea lui, acest 
triptic era un mic altar portabil. Aceste două piese funcționau în 
chip de uşi care se închideau peste a ta, cea mai mare. Trebuie 
că avea un anumit tip de mâner şi, cu această mărime redusă, 
era uşor de transportat. Templierii îl vor fi folosit în slujbele de 
campanie. 

— Templierii? vru să ştie Luis. De unde ştii că a aparţinut 
templierilor? 

— Din pricina sfinţilor. 

— Ce sfinţi sunt ăştia? am întrebat. 

— Pe panoul lui Luis, cel care era montat la stânga celui din 
mijloc, sub scena cu Hristos răstignit pe Cruce, este Sfântul 
Gheorghe stând în picioare peste balaurul din legendă. 

Am privit tabloul aşezat la dreapta mea, care ar corespunde 
părţii din stânga a ansamblului. Aşa cum spunea Oriol, era 


împărţit în două registre, în cel de jos, un războinic în picioare, 
peste o dihanie în formă de şopârlă şi nu mai mare decât blana 
unui câine, purta zale sub o tunică scurtă, capă, coif, nimb de 
sfânt şi ţinea o lance. 

— Ce porcărie de balaur! am spus. 

Au râs amândoi. 

— Păi, da, spuse Luis. Şi ce dihanie de tot râsul! In loc să-l 
ucidă, ar fi putut să-l alunge cu lovituri de picior. 

— Pictura gotică, cel puţin cea din secolul al XIII-lea şi de la 
începutul celui de al XIV-lea, nu se îngrijeşte de proporţii, nici de 
perspectivă, ne-a lămurit Oriol. Important este ca sfântul să fie 
identificat. Dacă se pictează un războinic călcând peste vreo 
reptilă, acela e Sfântul Gheorghe. Doar că ăsta e destul de 
deosebit. 

— De ce? am întrebat. 

— Pentru că, în general, e reprezentat cu o cruce roşie, dar 
fină şi alungită, cea a unui cruciat obişnuit. Nu ca asta. Asta este 
o explicită cruce labată, crucea templierilor. Originile sfântului îl 
situează în Asia Mică, a fost ofiţer în armata romană şi, fiind 
convertit la creştinism, a suferit tot felul de suplicii care s-au 
încheiat prin decapitare. Nu există referinţe istorice asupra 
personajului, dar legenda povesteşte că a salvat o prinţesă din 
ghearele unui balaur cumplit. Cruciații l-au făcut cavaler şi a 
devenit un simbol foarte puternic: victoria binelui asupra răului. 
Se spune că a apărut în două bătălii, una în Aragón şi alta în 
Catalonia, hotărând prin lovituri de spadă victoria creştinilor 
asupra musulmanilor. 

— Şi de aceea este patronul Cataloniei şi al Arag6nului, afirmă 
Luis. 

— Într-adevăr, dar este şi al Angliei, al Rusiei şi al altor 
câtorva ţări; a fost foarte la modă în Evul Mediu. In orice caz, 
ţineţi seama de faptul că a murit decapitat, în registrul superior, 
în ceea ce pare a fi o capelă, veţi fi recunoscut scena, este 
Hristos răstignit pe cruce. E clasică. Alături, se află Fecioara, 
sleită de puteri, şi Sfântul Apostol loan, îndurerat, cu mâna pe 
obraz în semn de consternare. Această imagine e atât de 
repetată în stilul gotic, în pictură ca şi în sculptură, încât 


vânzătorii de antichităţi l-au poreclit pe sfânt „cel cu dureri de 
măsele”. 

— Cât despre panoul meu care, după urmele balamalelor, era 
aşezat la dreapta ansamblului, la stânga noastră cum privim 
noi, prezintă în partea de sus, tot într-o capelă, un Hrist 
triumfător, înviat din morţi, ridicându-se din Sfântul Mormânt. 

Am privit registrul superior, terminat într-un arc uşor ascuţit, 
în stilul picturii mele cu Fecioara, şi mi-am dat seama că acest 
element era diferit în tabloul lui Luis. Arcul lui avea un lob 
central care îl împărțea în două. 

— lar în partea de jos, îl avem pe Sfântul loan Botezătorul, 
precursorul lui Hristos, continua Oriol, cel care L-a botezat în 
râul lordan. Era sfântul patron prin excelenţă al Cavalerilor 
Sărmani, aşa cum îşi spuneau templierii. 

— Da. Are într-adevăr înfăţişare de om sărman, am afirmat 
eu. Era un bărbat cu barbă şi păr lung, cu un fel de pergament 
în mâna dreaptă şi era acoperit cu un şorţ din piele de oaie. 

— A murit decapitat, ca şi Sfântul Gheorghe, ne lămuri Oriol. 

— Îţi mulţumesc pentru detalii. Dar ai fi putut să ne scuteşti, 
am glumit eu, prefăcându-mă supărată. 

— Salomea“, ţiitoarea regelui, i-a cerut să-i îndeplinească o 
dorinţă. Acesta i-a acordat-o, şi era capul Botezătorului pe o 
tipsie. 

— Ce scârboşenie! spuse Luis. 

— Aşadar, templierilor le plăceau sfinţii care-şi pierdeau 
capul, am conchis eu, privindu-l pe Oriol cu subiînţeles. 

— Cu siguranță, răspunse el, susţinându-mi privirea şi 
zâmbind în colţul gurii. Mă îndoiam că a desluşit tonul afirmației 
mele. 

— Asta are nevoie de o explicaţie, domnule istoric. Acum era 
Luis cel care dorea să ştie. Aceşti templieri par să fi fost o sectă 
foarte ciudată. 

— Povestea este lungă. A început atunci când principii 
creştini, cei mai mulţi dintre ei burgunzi, franci, teutoni şi 
englezi, înflăcăraţi de chemările diferiților călugări care predicau 


12 Prinţesă evreică (?-72 d.Hr.), fiica lrodiadei care a îndemnat-o să obţină de 
la tatăl ei vitreg, tetrarhul Irod Antipas, capul Sfântului loan Botezătorul în 
schimbul unui dans seducător. 


de-a lungul şi de-a latul Europei, s-au năpustit asupra Locurilor 
Sfinte precum o invazie de lăcuste. Chiar mai rău decât atât. 
Chiar şi bizantinii - creştini, dar ortodocşi - şi capitala lor, 
Constantinopol, au avut de suferit de pe urma acelei bande de 
sălbatici. Au avut loc băi de sânge de nedescris. Regatele 
iberice de-abia de au trimis câteva contingente, destulă bătaie 
de cap aveam cu Reconquista” noastră; vorbim despre un secol 
înainte de bătălia de la Navas de Tolosa?*. Pe atunci, musulmanii 
controlau cea mai mare parte a Peninsulei şi regatele creştine 
stăteau sub o ameninţare continuă. 

— Bine, şi ce legătură are asta cu capetele? am întrebat 
nerăbdătoare. 

— Cu timpul şi din pricina uzurii, avântul nobililor creştini în 
Ţara Sfântă s-a moderat şi au început să cadă la învoială. Astfel, 
când un cavaler era luat prizonier în luptă, se obişnuia să se 
negocieze o răscumpărare pentru eliberarea lui. Dacă era vorba 
de un plebeu, fără mijloace de plată, devenea sclav. Asta nu se 
întâmpla cu Cavalerii Sărmani ai lui Hristos. Făcuseră legăminte 
de sărăcie şi de a muri luptând pentru credinţă; erau nişte 
maşinării de război. Aşadar, musulmanii ştiau că nu avea nicio 
importanţă cât de înalt era rangul unui templier capturat, nici 
cât de mari erau averile pe care le tezauriza ordinul; n-ar fi 
obţinut niciodată o răscumpărare pentru vreunul dintre ei. Şi 
nici nu erau de vreun folos ca sclavi; ar fi fost ca şi cum şi-ar fi 
adus în casă o bombă cu explozie întârziată. De aceea, cu mare 
respect şi admiraţie, asta da, într-adevăr, când reuşeau să 
prindă viu vreun cavaler cu cruce roşie labată, îi tăiau gâtul cât 
mai repede cu putinţă. Din acest motiv, templierii luptau până la 
moarte, nu se predau, nu cereau armistițiu, nici nu aşteptau 
îndurare. 


13 Perioadă din istoria Peninsulei Iberice care durează de la bătălia de la 
Covadonga (718) până la cucerirea Granadei (1492), timp în care s-au 
succedat nenumărate bătălii de recucerire a teritoriilor creştine de sub 
dominaţia maurilor. 

44 Considerat unul dintre cele mai importante momente ale Reconquistei prin 
ocuparea zonei strategice a lanţului muntos Sierra Morena şi oprirea 
înaintării Islamului în Peninsula Iberică 


— Acum, înţeleg, spuse Luis, zâmbind cu un aer mucalit. De 
aceea templierii simțeau camaraderia asta faţă de sfinţii 
decapitaţi; erau colegi. 

Oriol afirmă cu un gest. 

— Aha! am exclamat, alăturându-mă ironiei lui Luis, asta 
explică totul. Şi faptul că păstrau moaşte în inelele lor. Ce 
oameni ciudaţi! 

— Bine, ce facem acum? continuă Luis. Avem aici tablourile 
sfinţilor descăpăţânaţi înainte de a li se fi tăiat ţeasta şi, la New 
York, piesa din mijloc. După cum spunea Enric, acest triptic 
ascunde secretul unei fabuloase comori. Mă privi pe mine. 
Trebuie să faci în aşa fel încât să ni se trimită piesa care 
lipseşte, nu-i aşa? 

— Aşteaptă un moment, i-o tăie Oriol. Nimeni nu e obligat să 
accepte o moştenire. Cristina n-a vrut să ne dea un răspuns 
înainte şi acum trebuie să hotărască dacă vrea să caute 
comoara sau nu. Dacă se hotărăşte să o facă, îşi va lua un 
angajament şi asta va produce schimbări în viaţa ei, poate chiar 
importante. Începând cu a petrece un sezon aici. Aruncă o 
privire spre inelul meu de logodnă. Şi cu siguranţă că are 
angajamente în America. 

— Ce se întâmplă cu tine, Oriol? întrebă Luis. Ce rost are 
întrebarea asta? Bineînţeles că vrea să găsească această 
comoară! 

— Las-o pe ea s-o spună singură, de la ea. Şi eu am 
sentimente legate de povestea asta. Cred că uneori există 
lucruri care n-ar trebui să fie răscolite. Nu trebuie să învii morţii. 

În vocea lui era un ton trist care m-a mişcat. 

— Ce vrei să spui cu asta? Luis începea să se supere. larăşi 
povestea asta, Oriol? Pentru Dumnezeu! Vorbim de ultima 
dorinţă a tatălui tău! 

— Sunt pentru căutarea comorii, am spus, într-un impuls, 
punând capăt polemicii care se iscase şi, conştientă de 
încurcătura pe care hotărârea mea urma să o producă la New 
York. 

— Şi eu, spuse Luis şi amândoi eram în aşteptarea lui Oriol. 

El privea tavanul şi părea că se gândeşte. Apoi, chipul i s-a 
luminat cu un zâmbet, cel de pe vremea când era copil, cel de 


care m-am îndrăgostit. Părea că soarele a ieşit dintre nori de 
vijelie. 

— N-o să vă las să vă distraţi singuri, şi ridică bărbia cu o 
aroganță poznaşă. În plus, n-aţi reuşi niciodată fără mine. Intru 
şi eu în joc. 

Eu aproape că am sărit în sus de bucurie, l-am privit pe Luis, îi 
trecuse supărarea şi zâmbea şi el. Să ne jucăm din nou cu Enric 
era ca şi cum ne-am întoarce în copilărie. Doar că el nu mai era 
cu noi. Sau poate că da? 

— Bravo! exclamă Luis, ridicând mâna ca s-o lovească de 
palmele noastre. Pentru această avere! 

Deodată, expresia lui Oriol se posomori atunci când spuse: 

— Nu ştiu, dar simt ceva ciudat, îşi înghiţi saliva. Poate că nu 
e o idee atât de bună. 

A făcut ca zâmbetele să dispară şi eu m-am gândit că poate 
ştie ceva ce noi ignorăm. Ce motive ar avea ca să fie atât de 
rezervat? Ce i-o fi spus tatăl lui în scrisoarea postumă? 


OPTSPREZECE 


În noaptea aceea, am adormit din nou cu greu, tot întorcând 
pe toate feţele acea situaţie confuză. M-am aşezat în întuneric 
să privesc luminile unei Barcelone care, deşi era trecut de ora 
patru în zori, părea încă şi mai puţin adormită decât cu o noapte 
înainte. Fireşte, era vineri. Am ieşit toţi trei să cinăm şi apoi am 
mers să bem un păhărel într-un local la modă. Luis mă provoca, 
se cocoşea. lar eu se presupunea că sunt găina. Imi făcea 
complimente, folosind un limbaj cu dublu înţeles, a cărui 
conotaţie sexuală creştea pe măsură ce se goleau paharele. 
Laudele lui nu mă deranjau, mă făceau să râd. N-am vrut să-l 
pun la punct, ca să văd cum reacţionează Oriol. Acesta îl privea 
amuzat pe vărul său şi, din când în când, adăuga câte o 
observaţie pozitivă despre persoana mea. De ce aceleaşi 
cuvinte în gura lui sunau mult mai bine decât atunci când le 
pronunţa Luis? Şi ochii lui. Ochii lui albaştri străluceau în 
penumbra localului. Nu ridica vocea ca vărul lui, aşa că de 
fiecare dată când spunea ceva, ca să-l pot auzi pe deasupra 
hărmălaiei, mă apropiam de el încetând chiar şi să respir. La 
început m-a distrat acest mic joc, dar am rămas cu impresia că 
Luis făcea pe cocoşelul, eu, pe găina... iar Oriol, pe claponul. Şi 
asta mă deprima, aşa că n-am vrut să prelungesc prea mult 
petrecerea, ca să sun la New York la o oră rezonabilă. 

Mama a sărit în sus de supărare. Că ea îmi spusese că asta e 
o cursă, că sigur povestea cu acea comoară e o invenţie a cuiva 
ca să mă atragă la Barcelona. Cum puteam să dau cu piciorul 
carierei mele excepţionale de avocat luându-mi acum un an 
sabatic! Era acelaşi lucru şi dacă ar fi vorba de o lună sau două. 
Zădărniceam totul. 

Alicia! Cu siguranţă că vrăjitoarea aia e de vină! Îmi spunea 
să nici nu mă apropii de ea! Categoric, nu! Puteam să dau totul 
uitării; sub niciun motiv, ea nu-mi va trimite tabloul cu Fecioara, 
cum îi ceream eu. Insista să mă întorc, mă ruga ea, că povestea 
asta nu-i place deloc. Ah! Şi Mike? Ce-o să se întâmple cu Mike? 


Eu îi argumentam că e o aventură minunată, dintr-acelea pe 
care majoritatea oamenilor le doreşte, dar de care nu apucă să 
se bucure vreodată în viaţa lor, îi spuneam să se calmeze, că 
Mike o să înţeleagă, ca şi cei de la biroul de avocatură. Şi că, 
dacă nu o vor accepta, eu eram în stare să găsesc o slujbă mai 
bună la întoarcerea mea. 

— Dar, chiar nu înţelegi, Cristina? îmi spuse ea. Dacă rămâi 
acum, nu te vei mai întoarce niciodată, suspina ea. 

Am făcut tot ce-am putut ca s-o liniştesc. In general, mama 
mea este o persoană foarte cumpătată. De ce aceste excese? 
Ce se întâmplă cu ea? 

XXX 

Mike a fost mult mai rezonabil. 

— De acord, recunosc că sună ca o aventură de-a lui Indiana 
Jones, argumenta el, dar oare n-o fi cineva care nu e în toate 
minţile? O comoară? Asta e foarte palpitant, dar descoperirile de 
comori nu fac parte din viaţa reală. Mă rog, poate la bursă şi în 
cazinouri... dar asta e doar pentru profesionişti. 

Dacă vrei să mai rămâi câteva zile, fă-o, dar să fie un număr 
asupra căruia să cădem de acord de la început. Cât vrei? Două 
săptămâni, o lună... dar apoi s-a terminat. Aminteşte-ţi că 
suntem logodiţi şi că nu am stabilit încă data nunţii. 

— Da, să trăiţi! Când Mike începea să argumenteze, alegând 
cu grijă termenii adecvaţi, era o maşinărie de logică irefutabilă. 
Ne-am înţeles. Afacere încheiată. Cum mă întorc, vom hotărî 
data. De acord? 

— Da, de acord, răspunse el, prudent. Dar nu mi-ai spus cât 
timp rămâi. 

— Pentru că nu pot încă preciza... mai puţin de o lună. Cu 
siguranţă, am afirmat eu cu emfază. 

— Dar nu stabilisem să fixăm un timp precis? părea că se 
supără. 

— Da, sigur că da, m-am grăbit eu să-i dau dreptate. Dar, ca 
să ştiu de cât timp am nevoie, am nevoie de timp... 

Linia telefonică rămase în tăcere. Mă întrebam dacă Mike nu o 
fi având cumva dificultăţi să înghită jocul de cuvinte care îmi 
ieşise din gură, el se pricepea la socoteli sau poate pur şi simplu 
începea să se înfurie. 


— Dragul meu? am întrebat eu după o clipă. Mai eşti acolo? 

— Da, dar nu-mi place deloc, mormăi el. Vreau să ştiu cât 
naiba va rămâne logodnica mea de cealaltă parte a oceanului. 
Capici? Câteodată Mike încearcă să scoată o vorbă în spaniolă 
şi îi iese în italiană de Bronx. 

XXX 

La asta şi la alte lucruri meditam eu la ora patru dimineaţa, 
privind luminile îndepărtate ale oraşului prin întunecimea 
grădinii şi simțind că doar un perete mă desparte de el, de Oriol. 

Înţelegeam că lui Mike îi displăcea faptul că nu am stabilit o 
dată pentru întoarcerea mea. Dar mă gândeam că aş putea să-l 
ţin în mod rezonabil sub control. lar luni urma să vorbesc cu 
şeful meu de la biroul de avocatură, îi voi cere concediu fără 
plată. Poate că nu-mi vor garanta postul la întoarcerea mea, dar 
aveam deja o anumită reputaţie şi, la vârsta mea, slujba n-ar fi o 
problemă. Nu-mi făceam griji pentru asta. 

Maria del Mar. Ea era într-adevăr o problemă. Mama refuza 
să-mi trimită tabloul şi eu ştiam că n-o va face, chiar de-ar fi să 
se prăbuşească lumea şi pământul; în anumite privinţe ne 
asemănăm. Va trebui să mă duc eu personal la New York în 
căutarea lui. La dracu'! Tabloul este al meu! Nu-i ceream să-mi 
lase nimic din averea ei. 

Dar era atitudinea ei cea care mă neliniştea. Nu că ea arfi o 
persoană excesiv de echilibrată; deşi ascunse, puternicele ei 
emoţii o împiedică să fie aşa, dar de mult timp nu mi-o mai 
aminteam atât de tulburată ca atunci când i-am spus că rămân. 

Alicia. Era ceva foarte personal între ea şi Alicia. Şi eu care o 
făcusem să creadă că o sun de la hotel! Nu voiam să-mi 
imaginez ce va face când va afla că locuiesc în casa mamei lui 
Oriol. Cu siguranţă că se întâmplase ceva între ele, ceva ce 
mama nu mi-a povestit niciodată şi pe care n-avea intenţia s-o 
facă. Bineînţeles, asta era înainte, dar acum poate că nu-i 
rămâne altceva de făcut decât să deschidă sipetul ei cu secrete. 
Trebuia să găsesc un bun argument ca să-mi trimită tabloul. 
Dacă nu, voi merge pe neaşteptate să-l aduc, fără să-i dau timp 


să-l ascundă... Tot gândindu-mă la asta, probabil că am adormit. 
XXX 


4 În italiană, incorect, „înţelegi?” 


Când m-am trezit, soarele se strecura ca un intrus prin 
crăpăturile jaluzelelor pe care nu le acoperea perdeaua, 
desenând mici puncte de lumină. 

Mi-a luat un timp să mă dumiresc unde mă aflu, acela nu era 
apartamentul meu din New York, nici căminul părinţilor mei din 
Long Island. Eram la Barcelona, în casa lui Oriol! Era duminică, a 
cincea mea zi în oraş, dar mă simţeam de parcă aş fi stat aici de 
mult mai mult timp. 

Două gânduri nu-mi dădeau pace în acelaşi timp: mi-era 
foame şi doream să-l văd pe băiatul cu ochi albaştri. 

Stomacul meu a trebuit să aştepte până când am făcut un duş 
şi m-am aranjat puţin. Apoi am coborât la bucătărie cu speranţa 
să-l găsesc pe Oriol, dar în locul lui am dat peste Alicia. 

— Bună dimineaţa, draga mea, spuse ea cu un zâmbet şi m-a 
sărutat pe amândoi obrajii. Ai ajuns târziu aseară, nu-i aşa? 

Mă ţinea de mâini şi, deodată, ca şi cum ar fi fost un impuls 
subit, privirea ei căută inelul. Am putut doar să-i întorc salutul; 
Alicia a început să vorbească din nou, privindu-mă acum în ochi: 

— Alchimiştii catalogau rubinul ca fiind o piatră arzătoare, un 
carbuncul. Da, e acelaşi nume care se dă acelui flagel al 
terorismului biologic care e la modă în ultimul timp la tine în 
ţară şi pe care îl numiţi antrax. Carbuncul, referitor la 
nestemate, este un cuvânt pierdut şi nu-l vei găsi în dicţionar cu 
acest sens - torcea ca o pisică cu vocea ei profundă. Era folosit 
în cunoaşterea ocultă, vine de la carbunculus, care înseamnă 
cărbune arzător şi se referă la focul lăuntric al acestei pietre. 

M-a apucat de mână şi, mângâind-o, şi-a apropiat inelele ca le 
să vadă mai bine, acordând atenţie celui al templierilor, 
căutându-i strălucirea interioară. Piatra părea s-o fascineze, 
făcea să i se aprindă ochii, îi atrăgea privirea ca un magnet. 

— Rubinul e stăpânit de Venus şi de Marte. Dragostea şi 
războiul, violenţa şi pasiunea. Roşu ca sângele. De la această 
culoare îi vine şi numele. Ştii că există rubine-masculi şi rubine- 
femele? 

Am privit-o fără să-mi pot ascunde uimirea, deşi începeam să 
mă vindec de temeri. Pietre cu sex? Ce poate să-i treacă prin 
minte! 


— Da, aşa spun ştiinţele oculte, continuă ea coborând tonul 
puţin mai mult, de parcă mi-ar fi destăinuit un secret. Se 
deosebesc prin strălucire. Al tău este mascul. Fii atentă; 
strălucirea lui este lăuntrică. Vezi steaua în şase colţuri care se 
deplasează înăuntrul cristalului atunci când învărţi inelul? 

Am încuviinţat din cap, remarcasem deja înainte acea 
strălucire adâncă în luceafărul închis în piatră. Dar, în acel 
moment, nu aveam nimic de spus, femeia mă luase prin 
surprindere, poate că îmi mai era încă somn şi-mi venea greu să 
asimilez o informaţie pe cât de neaşteptată, pe atât de 
extraordinară. 

— Rubinele-femele strălucesc spre exterior, sunt stăpânite de 
Venus. Al tău, nu. Al tău are culoarea sângelui de porumbel, 
este mascul, ascultă de Marte, zeul războiului, al violenţei... 

Atunci, ochii ei albaştri s-au întors în căutarea alor mei, părea 
că se trezeşte din transă. Imi lăsă mâna cu blândeţe şi un 
zâmbet cald îi lumină chipul. 

— E pâine prăjită în cuptor pentru micul dejun. Dar să nu 
mâncaţi prea mult; în câteva ore o să fie prânzul. Acea femeie 
cameleonică era din nou schimbată, acum părea o matroană 
afectuoasă şi prevenitoare. Femeia aceea seducătoare pe care, 
cu povestea ei de alchimistă, tocmai o intuisem pentru câteva 
clipe, era încântătoare; nicio legătură cu descrierile de vrăjitoare 
în sabat pe care le insinuau Luis şi mama mea. L-am invitat la 
masă şi pe Luis. Acum, ieşi pe terasă, Oriol ia micul dejun acolo. 

Mi s-a părut o idee excelentă. Am făcut-o în mare grabă. Mă 
temeam să nu se repete exaltarea Aliciei din pricina inelului, 
producându-mi şi mai multă nelinişte. 


NOUĂSPREZECE 


Acolo afară, la o masă aşezată într-o colorată grădină de 
trandafiri în plină înflorire, stătea Oriol sorbindu-şi cafeaua, cu 
un ziar în faţă. Soarele se alătura exploziei de culori pe verdele 
strălucitor al frunzelor, risipindu-se în pete sclipitoare printre 
umbrele pe care le proiectau copacii. O briză suavă adăuga 
mişcare scenei şi-mi mângâia pielea. 

M-am oprit să-l privesc şi mi s-a părut o scenă scoasă dintr- 
unul din tablourile cu grădini pictate de Santiago Rusiñol şi care 
atârnau pe pereţii vilei; eram sigură că vreuna dintre acele 
pânze reproducea această grădină. Am respirat adânc şi mi-am 
dat seama că dispăruse toată teama provocată de povestea 
alchimistă a Aliciei. M-am concentrat asupra lui Oriol, care 
continua să citească fără să-mi observe prezenţa şi mi-am spus 
că, deşi se schimbase, rămăsese acelaşi băiat de care m-am 
îndrăgostit copilă fiind. 

— Bună dimineaţa, l-am salutat, zâmbind. 

— Bună dimineaţa. 

— Mă bucur că eşti aici, am spus, ca să-l tatonez, şi că nu ţi-ai 
petrecut noaptea ocupând vreo proprietate. 

M-a privit şmechereşte, invitându-mă cu un gest să iau loc. 

Am făcut-o şi, începând să ronţăi o felie de pâine prăjită, am 
insistat asupra subiectului: 

— Mi s-a spus că atunci când nu ţii cursuri la universitate, te 
îndeletniceşti cu ocuparea proprietăţilor străine. 

Îmi aruncă din nou acea privire ca şi cum ar fi spus: „Vrei 
război, nu-i aşa?” Şi, în sfârşit, răspunse: 

— Proprietăţi părăsite. Şi luă încă o sorbitură de cafea. Există 
oameni care nu au un cămin şi copii săraci care au nevoie de 
educaţie şi de distracţie atunci când nu sunt la şcoală. Să 
foloseşti o proprietate de care nu profită nimeni, goală în 
aşteptarea speculei care face să crească preţurile pe piaţa 
imobiliară, să-ţi ajuţi aproapele este un act de caritate. Nu un 
delict. 


— Ai fi putut să-i aduci aici; e mult spaţiu pe care nu-l folosiţi. 

Izbucni în râs, era încântător. Cu calm, întinse untul şi 
dulceaţa de portocale pe felia de pâine prăjită. Îşi încruntă 
fruntea, prefăcându-se că se gândeşte, apoi începu să mănânce 
mişcând din cap cu un gest afirmativ, ca şi cum mi-ar fi dat 
dreptate. 

— Nu e o idee rea. Dar nu o fac din două motive. 

— Care anume? 

— În primul rând, pentru că mama m-ar asasina, am râs eu. 

— Şi al doilea, pentru că nu e părăsită. 

— Dar e spaţiu pentru mai mulţi oameni, de ce nu adăposteşti 
pe cineva? voiam eu să-l încolţesc. 

— Hai, avocăţico! Ochii lui albaştri se aţintiră într-ai mei cu o 
privire amuzată. Lasă-mă să fiu puţin inconsecvent în principiile 
mele. În plus, mama deja adăposteşte o sărmană fată 
americancă, nu-i aşa? 

N-am răspuns şi, zâmbind, m-am concentrat asupra aromei 
cafelei, a plăcerii dimineţii însorite, străbătând cu privirea 
arborii, trandafirii în floare, gazonul bine îngrijit, şi admirându-l, 
fără să mă prefac, pe el. Mă bucuram de acest moment. 

— Ai crescut, băieţandre, i-am spus. Nu mai ai coşuri şi eşti 
foarte chipeş. 

El râse. 

— În ţara asta e obiceiul ca bărbatul să fie acela care face 
complimente fetei, şi nu invers. 

— Bine, atunci fă-o, şi mi-am ridicat bărbia cu un aer sfidător. 
Dar fă-o într-un stil mai frumos decât cel de aseară, te rog. 

Mi-am spus: „Cristina, cochetezi, fii atentă, că e prea 
devreme. Nu întrece măsura”. Dar eram deja pornită şi nu 
aveam chef să-mi înfrânez pornirile. 

Încă o dată privirea lui amuzată. A zăbovit cu cafeaua, pâinea 
prăjită şi celelalte... mă făcea să aştept. Mi-am spus că ştie să 
controleze bine răgazurile, că nu se grăbea şi eschiva bine 
atacurile, aşa cum a făcut-o atunci când i-am pus la îndoială 
principiile. Ar fi fost un bun avocat. 

— Şi tu ai crescut, şefa! „Asta era o lovitură sub centură”, mi- 
am spus eu. Cu această poreclă nu foarte măgulitoare mă 
denumea Luis şi nu era bine s-o facă el. Aproape că nu aveai 


sâni şi ia te uită ce frumos promontoriu te împodobeşte acuma! 
Dacă nu e un fals, fireşte. 

— Nu e un fals, m-am grăbit eu să lămuresc lucrurile. 

Nu mă aşteptam la acest gen de răspuns. El făcu din nou o 
pauză, ca şi cum m-ar fi evaluat. Dacă n-aş avea o părere bună 
despre mine, aş fi foarte, chiar peste măsură de jenată. M-am 
gândit că o face înadins, că dintr-un anumit motiv voia să mă 
pedepsească. 

— Şi fundul tău. Ce rotunjimi plăcute! 

— Insinuezi că îl am mare? 

— Nu, aş spune că e aproape perfect. Scaunele trebuie să fie 
bucuroase când te aşezi pe ele. 

— Foarte nostim! am răspuns eu. El mă privea amuzat, cu un 
aer obraznic. „Nu, mi-am spus, nu poate fi homosexual, aşa cum 
pretinde Luis. Nici claponul pe care mi-l închipuiam aseară. Dar 
poate la fel de bine să se prefacă, şi probabil chiar este, de 
aceea foloseşte acest limbaj pe jumătate vulgar, pe jumătate 
usturător, ca să mă facă să-mi piară cheful şi să mă ţină departe 
de el.” Poate că mă arătasem prea îndrăzneață. 

— Eşti foarte frumoasă, conchise el. 

— Mulţumesc. Ţi-a fost greu s-o spui. Deşi n-ai învăţat prea 
multe de aseară. Şi după ce ne-am privit zâmbind, am revenit la 
micul dejun. In ciuda foarte puţin rafinatelor laude ale lui Oriol şi 
a agresivităţii lui prefăcute, mă simţeam fericită şi savuram 
clipa. Dar deodată, ca într-o răbufnire, mi-a venit gândul pe 
care-l păstrasem de atât de mult timp. 

— De ce nu mi-ai scris niciodată? i-am reproşat eu dintr-o 
suflare. De ce nu mi-ai răspuns niciodată la scrisori? 

A rămas privindu-mă serios. Ca şi cum n-ar fi ştiut despre ce 
vorbesc. 

— Tu şi cu mine ziceam că suntem logodnici. Nu-ţi aminteşti? 
Ne-am înţeles să ne scriem. Observam că dinăuntrul meu ieşea 
la suprafaţă o decepţie, o durere amară, un vechi resentiment. 
Ai minţit. 

Continua să mă privească cu ochii lui albaştri mari, deschişi, 
plini de uimire. 

— Nu, nu e adevărat, spuse în sfârşit. 


— Ba da, sigur că da, am afirmat eu. Eram indignată. Cum 
putea să spună asta? E un mizerabil! M-am străduit să evit ca 
ochii să mi se umple de lacrimi. 

— Nu, nu e adevărat, repetă el. 

— Cum poţi să negi? Am făcut o pauză ca să respir adânc. 
Neagă că ne-am sărutat în timpul acelei furtuni din ultima 
vacanţă pe Costa Brava! Şi că apoi am mai făcut-o pe ascuns. 
Chiar aici, în grădina asta, sub copacul ăla - şi am tăcut. Eram 
furioasă şi tristă. Oriol încerca să-mi răpească astfel cea mai 
frumoasă dintre amintirile adolescenţei mele. Am fost pe 
punctul să-i spun: „Dacă eşti gay şi te căieşti pentru povestea 
aia, spune-mi-o acum. Dar nu mă minţi”. Mă simţeam foarte 
jignită. Neobrăzatul ăsta nu mi-a răspuns la scrisori şi face 
acuma pe niznaiul. Neagă totul, dacă ai curaj s-o faci! am 
insistat eu. Pentru o clipă, era să spun testicule, dar în sfârşit 
am putut să mă controlez şi am folosit cel mai apropiat lucru 
care mi-a trecut prin cap. Traducerea în versiune blândă a 
expresiei americane. 

— Fireşte că-mi amintesc. Ne-am sărutat şi eram logodnici. 
Sau cel puţin asta spuneam. Şi am promis să ne scriem. Dar eu 
n-am primit nicio scrisoare de la tine şi cele pe care ţi le-am 
trimis n-au avut vreodată un răspuns. 

Am rămas privindu-l cu gura căscată. 

— Mi-ai scris? 

Dar în acel moment a apărut Luis, zâmbitor, şi l-am urât 
fiindcă ne-a întrerupt. Când cineva are priceperea să te calce pe 
nervi, se foloseşte de ea chiar şi fără să o ştie. 

A început să pălăvrăgească şi eu am rămas cu bănuiala că 
Oriol m-a minţit spunând că mi-a scris. 

La masă, am vorbit deschis despre testament, despre 
comoară, Alicia ne încuraja s-o facem. Părea foarte 
entuziasmată, chiar mai mult decât noi. A fost limpede din 
primul moment că ar fi greu s-o excludem. Nu-mi dădusem 
seama, acceptându-i invitaţia, că ăsta era preţul pe care-l 
aveam de plătit... Sau cel puţin, o parte din el. lar noi eram prea 
excitaţi ca să tăcem sau să vorbim despre altceva. Nici Luis nu 
era mai rezervat, cu toate avertismentele în legătură cu mama 
lui Oriol pe care el însuşi mi le făcuse. Am avut impresia că 


Alicia plănuise totul. Că a ştiut de comoară înaintea noastră, că 
avea cunoştinţă despre nişte lucruri pe care noi încă le ignoram. 
Nu vorbea prea mult, asculta ca să formuleze o întrebare 
pertinentă şi apoi cântărea răspunsul, observându-ne cu atenţie. 
Amintirea transei în care căzuse contemplându-mi inelul, a 
referirilor ei de alchimistă, mă îngrijora. Ce ştia femeia asta şi 
trecea sub tăcere? 


DOUĂZECI 


Nu-mi aminteam bulevardul catedralei atât de larg, nici 
spaţiul dintre clădiri, atât de amplu şi de degajat. Imaginile pe 
care le-am păstrat erau de când mergeam la târgul de Crăciun 
ca să cumpărăm cele necesare pentru iesle“€ şi pentru pom. Era 
frig şi eram îmbrăcaţi în paltoane, se făcea întuneric devreme şi 
toate tonetele erau înţesate de lumini, unele cu şiraguri de 
beculeţe colorate ce se aprindeau intermitent. Ca fond muzical, 
răsunau întotdeauna A/ vinticinc de decembre, fum, fum fum” şi 
alte nadalas* cântate de voci veşnic infantile. Era o lume a 
iluziilor, a istoriei sacre devenite basm pentru copii, a figurinelor 
din lut ars, muşchi de pădure şi plută. Zile fermecate care 
precedau noaptea când £/ Tió? ne răsfăţa cu cofeturi şi Moş 
Crăciun şi Regii Magi” se luau la întrecere care să aducă cele 
mai frumoase jucării. Mirosurile de muşchi umed, de brad, 
eucalipt şi vise ne umpleau nările. Amintirea acelor peisaje cu 
păstori mititei şi turmele lor, cu îngeri, caganes*!, case, munţi, 
râuri, copaci, poduri... totul mic şi nevinovat, e ceva 
extraordinar pe care încă îl mai păstrez ca pe una dintre 
comorile copilăriei mele. Şi Enric. Enric se bucura de toate astea 
de parcă ar fi fost copil ca şi noi şi majoritatea amintirilor mele 
din timpul acelor vizite legendare la târg erau cu el. Intotdeauna 


46 în tradiţia spaniolă şi latinoamericană specifică pentru Crăciun, mică 
reprezentare din carton pictat şi argilă a ieslei în care s-a născut Mântuitorul, 
conţinând, pe lângă animale, şi personajele celor trei Magi de la Răsărit veniţi 
să | se închine. 

47 În catalană, „La douăzeci şi cinci decembrie, tra-la-la” 

48 În catalană, colinde de Crăciun 

49 În catalană, denumire familiară pentru bradul de Crăciun 

50 importantă sărbătoare religioasă în toate ţările catolice, respectată în ziua 
de 6 ianuarie, care celebrează închinarea celor trei Magi de la Răsărit, 
Melchior, Gaspar şi Baltazar, în ieslea de la Bethlehem unde S-a născut 
Mântuitorul. 

51 De Crăciun, în Catalonia există obiceiul reprezentării ieslei, unde apare 
acest personaj care defechează. 


se oferea voluntar să ne ducă. Magazinul lui era foarte aproape 
de catedrală şi nu accepta scuze; aşa că mergeam cu el, mama 
mea, cea a lui Luis şi noi trei, şi apoi ne invita să gustăm o 
ceaşcă de ciocolată într-una din lăptăriile de pe strada Petrichol. 

— Ţi-aminteşti când mergeam la târgul de Crăciun? l-am 
întrebat pe Luis. 

— Poftim? răspunse el mirat. El s-o fi gândind la comori cu aur 
şi pietre nestemate, iar eu, la amintiri tezaurizate. Era mijlocul 
dimineţii când Luis a lăsat maşina într-o parcare subterană în 
apropierea catedralei. Stabilisem cu Oriol ca noi să mergem la 
Del Grial, în vreme ce el se angaja, cu ajutorul unor prieteni 
restauratori, să verifice panourile la razele X. 

— Te întrebam dacă mai ţii minte cum veneam aici să 
cumpărăm figurine şi muşchi pentru ieslea noastră, am repetat 
eu. 

— Ah, da. Sigur că da, zâmbi el. Ne distram de minune. Târgul 
încă se mai instalează de Crăciun, dar acum toată zona asta e 
pietonală. 

Am traversat bulevardul, în vreme ce eu redescopeream 
minunata faţadă a catedralei, acoperită cu filigrane cioplite în 
piatră. 

— Vreau să intru, am spus eu. 

Cu o zi înainte, menţionând librăria, Alicia a afirmat că încă 
mai funcţionează, iar eu nu mă grăbeam nicăieri. Eram în 
aşteptarea celor ce s-ar putea întâmplă acolo, dar în acelaşi 
timp, eram neliniştită şi mă temeam că nu se va întâmpla nimic 
şi că toată povestea, că tot acel frumos joc de-a comoara se va 
termina curând, scăpându-mi printre degete, fără să mai 
rămână nimic din el, ca atunci când, mică fiind, strângeam în 
pumn nisipul fin de pe plajă. Aşa că, asemenea unui copil care-şi 
rezervă plăcerea dulciurilor amânându-şi plăcerea de a le 
savura, am vrut să ne întârziem şi noi câteva clipe sosirea. 

— Vrei să faci o vizită turistică? Acum? se plânse Luis. 

— Doar câteva minute, am răspuns eu. Vreau să văd dacă e 
aşa cum mi-o amintesc. 


El acceptă scrâşnind din dinţi. 
XXX 


Cu o zi înainte, Oriol a explicat la masă că acea formidabilă 
structură a fost construită în secolele al XIII-lea şi al XIV-lea, 
când templierii erau la apogeu şi că ei au dispărut înainte ca 
edificiul să fi fost terminat. Acei călugări au fost importanţi 
propagatori ai stilului gotic. 

Micul vestibul de lemn de la intrare face trecerea spre un 
enorm spaţiu interior din piatră cioplită, în care stâlpii se înalţă 
zvelţi în coloane şi colonete, formând arce ascuţite ce se 
încrucişează între ele, creând bolți ogivale. Şi în centrul fiecărei 
cupole, închizând-o, un bolţar, marea cheie de boltă; sprijin 
pentru tot, medalion gigantic ce pare că pluteşte în aer, rotund 
şi sculptat, cu blazoane şi chipuri de sfinţi, de cavaleri şi de regi. 
În părţile laterale, deasupra capelelor, mari ferestre ogivale cu 
frumoase vitralii colorate luminează suprafeţele de piatră. 

Interiorul templului nu mi-a înşelat amintirile, dar claustrul“? a 
fost cel care m-a fermecat. Respira pace, distanţă, izolare de 
lumea materială; mi-era greu să cred că mă aflu în inima forfotei 
oraşului. Grădina centrală era populată de palmieri şi magnolii 
care se înălţau, ca şi cum ar fi dorit să evadeze spre cer 
ridicându-se peste arcele gotice, deasupra unui bazin cu gâşte 
albe. Părea că ne aflăm la mulţi kilometri distanţă, cu sute de 
ani în urmă, în plin Ev Mediu. 

Atunci l-am văzut pe acel bărbat. Stătea sprijinit de unul 
dintre piloni, lângă fântâna acoperită de muşchi deasupra căreia 
stă călare Sant Jordi5?. Se prefăcea că priveşte păsările. 

Am simţit un fior. Era bărbatul din aeroport, cel care aştepta 
la mine la hotel, acelaşi pe care mi s-a părut că-l văd în 
mulţimea de pe Ramblas. Aceeaşi îmbrăcăminte de culoare 
închisă; barba şi părul alb. Înfăţişarea lui de dement. De data 
asta, ochii lui de un albastru rece nu i-au mai întâlnit pe ai mei. 
M-am gândit că se preface. 

— Să mergem, i-am spus lui Luis, trăgându-l de haină. M-a 
urmat surprins şi am ieşit pe una din porţile care dau în stradă, 
peste drum de un vechi palat. 

— Ce-ai păţit acum? vru să ştie Luis. De ce te grăbeşti...? 

— Se face târziu, am şoptit eu. Nu voiam să-i dau explicaţii. 


52 Galerie situată în curtea interioară a unei mănăstiri sau a unei catedrale 
53 În catalană, „Sfântul Gheorghe” 


Am traversat piaţa înspre librăria Del Grial, situată pe o 
străduţă din apropiere; speram că această plecare bruscă îl va 
deruta pe individul cu părul cărunt: eram convinsă că mă 
urmăreşte. 

XXX 

Del Grial era o librărie într-adevăr veche şi chiar cu asta se 
îndeletnicea, cu cărţile vechi. Am găsit-o într-o casă cu un 
aspect şi mai vetust, căreia n-aş îndrăzni să-i ghicesc vârsta sau 
epoca. Uşa şi vitrinele joase aveau pervaz de lemn şi, privit prin 
geamuri, totul părea aşezat claie peste grămadă; dulapurile cu 
pereţi de sticlă ticsite cu cărţi, colecţii vechi de stampe, teancuri 
de cărţi poştale, ilustrate, afişe, calendare, vechi de mulţi, foarte 
mulţi ani, şi, deasupra, un venerabil strat de praf. La intrare, a 
sunat un clopoțel. Nu se vedea nimeni şi Luis şi cu mine ne 
priveam întrebându-ne ce să facem. Dezordinea pe care, din 
afară, o prevestea acel loc, era cu mult depăşită de realitatea 
dinăuntru. Localul se prelungea de-a lungul unui culoar pe 
laturile căruia se ridicau două şiruri de rafturi ajungând până în 
tavan, cu volume de mărimi şi cu legături diferite; în mijloc, 
nişte mese cu reviste vechi formau o insuliţă care împărțea 
coridorul în alte două mai înguste. Pe copertele lor se vedeau 
desene cu fete zâmbitoare la modă prin anii douăzeci. Ochii mi 
s-au îndreptat imediat spre o colecţie de păpuşi de toate culorile 
decupate în carton şi cu frumoase rochii de epocă. 

— Ce loc! am exclamat, în vreme ce priveam în jur. Mă ispitea 
gândul să rămân ore întregi scotocind prin acea lume de 
vechituri fascinante. Păpuşile desenate pe carton, armatele de 
soldaţi decupaţi şi ei în carton, planşele pictate cu animale. 
Amintiri ale unor copilării trăite şi lăsate în urmă cu poate o sută 
de ani. Dar noi am venit să căutăm ceva foarte concret şi, după 
întâlnirea mea în catedrală cu bărbatul acela, mă simţeam 
neliniştită, aşa că l-am împins pe Luis în interiorul prăvăliei. 

— Bună! strigă el, văzând că nu apărea nimeni la sunetul 
clopoţelului. 

Şi atunci am observat o mişcare în fundul culoarului. Un tânăr 
de vreo douăzeci de ani ne contempla pe deasupra unor 
ochelari cu sticle groase, uşor deranjat, privindu-ne ca pe nişte 
intruşi gălăgioşi care-i profanaseră liniştea de cititor solitar într-o 


bibliotecă. Fără îndoială că-l făcuserăm să revină, într-un 
moment nepotrivit, dintr-o lume sigură de vechi plăsmuiri, în 
această realitate modernă, prozaică şi periculoasă din care se 
refugia ocrotit de barierele literelor, de zidurile cuvintelor, de 
tranşeele frazelor, capitolelor şi cărţilor. 

— Ce doriţi? se răţoi el la noi. 

— Bună! am repetat eu, trecând de partea lui Luis; mă 
întrebam cum să-i povestim acestui copil acea istorie ciudată. 

— Am venit după ceva pe care domnul Enric Bonaplata l-a 
lăsat aici pentru noi, îi spuse Luis, luând-o înainte. 

Puştiul îşi arătă surprinderea pe faţă înainte de a răspunde: 

— Nu-l cunosc. 

— Fapt este că de-atunci au trecut mulţi ani, insistă Luis. 
Treisprezece. 

— Nu ştiu despre ce vorbiţi. 

Atunci i-am arătat mâna cu inele. 

— Despre asta, i-am spus. 

M-a privit tresărind, de parcă l-aş fi ameninţat. 

— Ce-i asta? În spatele sticlelor groase, ochii lui semănau cu 
ai unui peşte. Îmi priveam unghiile. Mi-am spus că, dacă le-aş fi 
avut date cu roşu, băiatul ar fi avut o criză de panică. 

— Inelul! am exclamat eu cu nerăbdare. Şi ochii lui se 
îndreptară spre inelele de pe degetele mele. Le-a privit câteva 
clipe, fără să reacționeze. 

— Inelul ăsta! îl lămuri Luis, apucându-mi degetul şi 
apropiindu-l de băiat. Acesta rămase privindu-mă cu o expresie 
de uimire înainte de a exclama: 

— Inelul! 

— Da. Inelul, reafirmă Luis. 

Puştiul ne întoarse spatele şi înaintă câţiva paşi spre interiorul 
prăvăliei, strigând: 

— Domnule Andreu! Domnule Andreu! 

Spre surprinderea mea, librăria se prelungea dincolo de 
culoar şi, dintr-un anumit loc ascuns, cineva răspunse alarmat 
de tonul din vocea tânărului: 

— Ce se întâmplă? 

— Inelul! 


Şi apăru un bărbat slab, cu înfăţişarea cuiva care a depăşit cu 
mai mulţi ani vârsta legală de pensionare. 

Plicticoasa conversaţie despre inel, care inel? se repetă şi, în 
sfârşit, i-am băgat sub nas domnului Andreu sigiliul templierilor. 

Îmi îndepărtă mâna până la o distanţă potrivită pentru ochii şi 
ochelarii lui, şi exclamă la rândul lui: 

— Inelul! Nu-şi luă ochii de la bijuterie nici măcar ca să 
întrebe: Pot să-l văd? 

Şi îl examină sub toate unghiurile şi contra luminii, şi în sfârşit 
se pronunţă: 

— Asta e inelul! Nu e nicio îndoială! 

„Da, bineînţeles, am gândit eu în sinea mea, asta am spus şi 
eu tot timpul.” Atunci, bătrânul sfrijit îşi scoase ochelarii şi 
începu să mă măsoare din priviri. 

— O femeie! spuse el. „Evident, am gândit eu. O femeie şi 
inelul. Acum ai înţeles?” Toate acele gesturi şi exclamaţii 
începeau să mă obosească, dar am rămas într-o prudentă 
tăcere. Să vedem ce o să facă mai departe. 

— Cum e posibil ca o femeie să aibă inelul? Tonul lui era 
indignat. Să aştept atâţia ani ca să vină o femeie! Cum e 
posibil? 

— Sâmbătă s-a citit testamentul domnului Enric Bonaplata, 
interveni Luis, şi domnişoara Wilson împreună cu Oriol, fiul lui, şi 
cu mine în persoană suntem moştenitori ai... 

— Pe mine nu mă interesează asta, răspunse bătrânul 
arţăgos, retezându-i-o. Eu o să fac ce am de făcut şi cu asta, 
basta. 

Şi bodogănind ceva de genul „cum de i-a dat prin minte lui 
Bonaplata ăla... altă femeie... se întoarse în bârlogul lui, pe care 
eu mi-l imaginam ca pe un labirint din hârtie veche pe care el o 
rodea atunci când îi era foame şi pe care, judecând după 
înfăţişarea şi proasta lui dispoziţie, nu era în stare să o digere 
cum se cuvine. 

Puştiul ridică din umeri de parcă ar fi vrut să se scuze pentru 
firea nesuferită a moşului, iar eu m-am întors să-l văd pe Luis, 
care ridică dintr-o sprânceană spunând fără să vorbească: „Şi 
acum, ce-o să se întâmple?” 


Deodată, îmi trecu un fier roşu prin inimă. Luis era cu spatele 
la uşă şi, în clipa când l-am privit, am văzut pe cineva care 
privea pe geam din afară. Era tipul de la aeroport! Cel de la 
hotel, cel pe care tocmai îl văzusem în claustrul catedralei. M- 
am înfiorat. 

Bărbatul m-a fixat pentru o clipă cu privirea şi apoi a dispărut. 
„Asta deja nu mai e o întâmplare!”, mi-am spus eu în gând. 
Observându-mi tresărirea, Luis se întoarse spre uşă, dar era 
prea târziu. 

— Ce se întâmplă? vru el să ştie. 

— Tocmai l-am văzut pe bărbatul ăla, cel de la catedrală, am 
şoptit eu. 

— Care bărbat? şi mi-am amintit că nu-i spusesem nimic. 

— Astea sunt. Bătrânul apăru cu un teanc de hârtii, fără să-mi 
lase timp să-i răspund însoţitorului meu. Era legat cu panglici, 
iar acestea, pecetluite cu ceară roşie. Mapa exterioară 
îngălbenită prezenta nişte litere scrise cu peniţa, pe care n-am 
fost în stare să le descifrez. Bărbatul îmi puse pachetul în mâini 
şi pufni din nou privindu-l pe Luis şi căutând în el solidaritate. 

— Altă femeie! repetă el. 

Am fost tentată să-i reproşez bătrânului misoginismul lui. Dar 
n-am făcut-o; aveam ceea ce venisem să caut şi apariţia 
bărbatului cu barbă albă mă îngrijora. Aşa că i-am pasat lui Luis 
teancul de hârtii şi i-am mulţumit morocănosului librar, 
îndreptându-mă imediat spre uşă. Mi-am scos trupul afară pe 
jumătate, privind cu prudenţă. Nu, bărbatul ăla nu mai era. 
Două doamne în vârstă se deplasau pe străduţă, dar nu era nici 
urmă de acel personaj sinistru. 

Dar mie mi-era teamă, eram neliniştită; presimţeam ceva. 


DOUĂZECI ŞI UNU 


Mergeam pe străduţele aproape pustii în drum spre parcare şi 
am văzut apropiindu-se doi tineri bine îmbrăcaţi. Nu semănau 
deloc cu bătrânul acela ciudat şi m-am simţit mai liniştită. Dar, 
atunci când ne-am încrucişat, unul din ei m-a abordat, 
împingându-mă spre o poartă mare de lemn închisă. 

— Dacă tăceţi din gură şi sunteţi ascultători, n-o să păţiţi 
nimic, ne-a atras atenţia tipul. M-am speriat văzându-i briceagul 
din mână pe care mi-l agita în faţă, ameninţându-mă. Cu coada 
ochiului, mi s-a părut că observ că şi Luis se afla în aceeaşi 
încurcătură. 

— Ce vreţi? spuse el. 

— Dă-mi asta. 

— Nici să nu-ţi treacă prin minte, răspunse Luis. 

— Dă-mi-le sau îţi iau gâtul, strigă cel care îl ameninţa. Şi 
bărbatul începu să tragă de documentele pe care Luis refuza să 
i le cedeze. „Vor înscrisurile!” m-am gândit, surprinsă. Mi l-am 
imaginat pe prietenul meu muribund, întins plin de sânge pe jos 
şi eu încercând să-i vin în ajutor. Nici teancul de înscrisuri, nici 
comoara, dacă ea într-adevăr exista, nu meritau ca el să moară. 
Nimic nu merita moartea, ăsta e un lucru la care meditasem 
mult de la prăbuşirea Turnurilor Gemene. 

— Dă-i-le, Luis! am strigat eu. 

Dar Luis continua să se împotrivească şi individul care se 
lupta cu el lansă o lovitură de briceag spre mâinile prietenului 
meu. Din fericire, Luis s-a smucit şi nu l-a nimerit. Eu mă 
sprijineam cu spatele de poartă şi celălalt tâlhar, înţepându-mi 
gâtul cu briceagul, strigă: 

— Dă drumul la hârtii sau o ucid! 

Atunci, totul s-a întâmplat în acelaşi timp. Am văzut că din 
spatele atacatorilor noştri, ca ivit de nicăieri, venea bătrânul cu 
părul şi barba albă. Era cu ochii holbaţi. Eu eram deja 
înspăimântată, dar văzându-l pe acel bărbat, am simţit în mod 
ciudat că mi se taie picioarele. Mai aveam puţin şi făceam pe 


mine. Panică în toată regula. Se abătea asupra noastră, 
prevestind moarte. Agita ameninţător un cuţit cu lamă lată, cu o 
sclipire sinistră, şi avea haina neagră înfăşurată pe braţul stâng. 
Luis scoase o tânguire; briceagul banditului i-a atins mâna cu 
care strângea pachetul. Urmă un urlet de surpriză şi de durere, 
atunci când bătrânul îşi împlântă pumnalul în partea dreaptă a 
tipului care mă ameninţa. Acesta lăsă să-i cadă briceagul şi eu 
am simţit o mare uşurare atunci când tăişul s-a îndepărtat de 
gâtul meu. În acel moment, Luis, rănit la mână, dădu drumul 
mapei, dar agresorul lui, ocupat să-i dea o lovitură de cuţit 
bătrânului care se năpustise asupra lui, n-a reuşit să pună mâna 
pe ea. Nou-venitul, cu o agilitate şi o furie surprinzătoare pentru 
vârsta lui, devie lovitura de briceag cu braţul apărat de haină şi 
imediat întoarse atacul, lansându-i individului o lovitură cu acel 
enorm cuţit ce părea o spadă scurtă. Celălalt, mai tânăr, a 
eschivat-o printr-o săritură. Eu eram în continuare cu spatele 
rezemat de poarta mare de lemn şi am văzut cum tâlharul rănit 
o lua la fugă şchiopătând. Celălalt, care rămăsese faţă în faţă cu 
bătrânul şi cu spatele la Luis, încercă încă o dată să-l rănească 
pe neaşteptatul lui oponent, care opri, cu braţul protejat, 
lovitura de cuţit, aşa cum făcuse cu cea dinainte. 

Atacatorul n-a mai aşteptat şi, profitând de moment, înainte 
ca bătrânul să reacționeze, o luă la fugă în urma complicelui 
său. 

Nu m-am simţit liniştită; bătrânul acela mă îngrozea şi mai 
mult decât cei doi pungaşi pe care-i izgonise. Fără să aibă grijă 
să-l şteargă de sânge, vâri pumnalul într-o teacă de piele care-i 
atârna la şold şi, liniştit, privindu-ne pe rând cu acei ochi puţin 
cam rătăciţi, îşi puse haina mototolită, la fel de neagră ca şi 
restul îmbrăcămintei. Am constatat că astfel arma era ascunsă 
perfect. „Ce-o fi vrând nebunul ăsta?” m-am întrebat eu. Nici 
Luis, nici eu nu ne mişcaserăm, eram în stare de şoc, 
observându-l cu neîncredere pe salvatorul nostru; prietenul 
meu, acoperindu-şi mâna rănită cu cealaltă, iar eu, apărându-mi 
spatele sprijinit de poartă. 

Liniştit, bătrânul culese de pe jos mapa cu înscrisuri şi, dându- 
mi-o, spuse: 


— Data viitoare să aveţi mai multă grijă. Vocea lui era 
răguşită şi mă fixă cu privirea. 

Se întoarse cu spatele şi, fără să-l bage în seamă pe Luis, 
plecă. 

XXX 

— Individul ăla ar fi ucis fără să clipească! exclamă Luis, 
agitându-şi în aer mâna bandajată. Eram în apartamentul lui din 
Pedralbes şi pachetul zăcea în mijloc pe o măsuţă, înconjurată 
de nişte perne mari pe care ne odihneam toţi trei. 

— Au avut noroc tipii ăia că au putut să fugă, intervenii eu. 
Bătrânul ăla nu arăta nicio emoție, n-avea pic de milă în el. 

— Dar a sărit în ajutorul vostru, spuse Oriol. Cum vă explicaţi 
faptul că v-a apărat, dacă pare atât de fioros? 

Zâmbea uşor şi ochii lui de un albastru profund, atât de 
diferiţi de cei ai bătrânului de dimineaţă, străluceau cu o lumină 
jucăuşă. Nu părea ca relatarea noastră înflăcărată să-i fi produs 
cine ştie ce impresie. Dumnezeule! Cât e de frumos! 

— Nu ştiu, am răspuns. Nu înţeleg ce se întâmplă. Cineva a 
vrut să ne fure această mapă, al cărei conţinut îl ignorăm, dar 
care se presupune că are legătură cu o comoară fabuloasă. 
Atunci apare bărbatul ăsta sinistru, care mă urmăreşte peste tot 
de când am sosit la Barcelona, şi ne scapă de bandiți. Tipii ăia 
ştiau ce caută, nu încercau să fure nici bani, nici bijuterii. Nici nu 
i-a interesat geanta mea. Umblau după ceea ce conţine 
pachetul cu înscrisuri. Ei ştiu de comoară! 

— Şi ce-i cu bărbatul ăla în toată povestea asta? interveni 
Oriol. E posibil oare să te urmărească doar ca să te protejeze? 

— Nu ştiu, a trebuit să recunosc. Sunt prea multe mistere, am 
impresia că toţi ştiţi mai bine decât mine ce se întâmplă. Şi că 
treceţi sub tăcere nişte lucruri. l-am privit pe amândoi. 

Oriol, adresându-se vărului său, zâmbi: 

— Ce zici, Luis? Ne ascunzi lucruri pe care ar trebui să le ştim? 

— Nu. Nu cred, verişorule. Şi tu? Tu ce ne ascunzi? 

— Nimic important, răspunse Oriol, zâmbind şi mai mult. Dar 
nu vă faceţi griji, dacă va fi ceva ce-mi vine în minte şi pe care 
să-l consider relevant, o să vi-l povestesc la timpul potrivit. 

Această ambiguitate m-a indignat. 


— Spui şi da, şi nu, în acelaşi timp! am exclamat. Dacă ştii 
ceva, spune-o! Azi am fost pe punctul de a fi ucişi, fir-ar să fie! 

Oriol mă privi. 

— Bineînţeles că ştiu mai multe decât tine, spuse el, serios. Şi 
Luis ştie mai multe decât tine. Toţi ştim mai mult decât tine. Ai 
stat departe paisprezece ani, îţi aminteşti? Şi în tot acest timp, 
s-au petrecut nişte fapte. O să le afli încetul cu încetul. 

— Dar, pe-aici, pe-afară, există oameni care umblă cu cuțitul, 
am răspuns, arătând mâna bandajată a lui Luis. Există întrebări 
care nu mai îngăduie amânare. Cine sunt oamenii ăştia? 

— Nu ştiu, şi ridică din umeri. Dar bănuiesc că ar putea fi 
aceiaşi cu care s-a înfruntat tatăl meu atunci când căuta 
această comoară a templierilor. Tu ce părere ai, Luis? 

— Da, ar putea fi ei, şi se mai află încă pe urmele comorii. Dar 
nici eu nu sunt absolut sigur. 

Mi-am amintit de spargerea apartamentului meu şi mi-am dat 
seama că avem adversari şi că ne urmăresc îndeaproape. Dar 
bătrânul nu făcea parte dintre ei. 

— Şi nebunul? am întrebat. Şi bărbatul cu părul şi barba albă? 

Luis clătină din cap, negând. 

— N-am nici cea mai vagă idee, spuse el. 

Oriol ridică din umeri, arătându-şi ignoranţa. 

— Bine. Gata cu pălăvrăgeala, spuse Luis nerăbdător. 
Deschidem pachetul ăsta sau ce facem? 

Pe coperta de carton a mapei se putea citi cu o anume 
dificultate „Arnau d'Estopinyâ” şi era legată cu panglici de un 
roşu spălăcit care, la rândul lor, erau prinse cu mai multe peceţi 
de ceară. Imediat, am recunoscut în ele crucea labată a 
Ordinului Templierilor, la fel cu aceea de pe inelul meu. Luis s-a 
dus după foarfeci şi cu multă grijă a procedat la tăierea doar a 
panglicilor absolut necesare ca să extragă documentele din 
interiorul mapei. Erau nişte foi îngălbenite scrise cu litere 
neregulate şi cu cerneală sinilie. Erau numerotate şi Luis a 
trecut la citirea primei dintre ele. 


DOUĂZECI ŞI DOI 


Eu, Arnau  d'Estopinyă, călugăr sergent din Ordinul 
Templierilor, simțind că puterile-mi slăbesc şi că sunt aproape 
de a-mi încredința sufletul Domnului, istorisesc faptele mele, în 
mănăstirea din Poblet** în luna ianuarie din anul Domnului o mie 
trei sute douăzeci şi opt. 

Nici  caznele  inchizitorilor dominicani, nici amenințările 
slujitorilor regelui din Aragón, nici celelalte violenţe la care m-au 
supus sau beteşugurile pe care mi le-au pricinuit lacomii şi 
mizerabilii care bănuiau ce ştiam eu, nu au putut să-mi smulgă 
taina pe care moartea vrea să o ducă odată cu mine. 

Am împlinit până azi făgăduiala făcută bunului maestru al 
Ordinului Templierilor din regatele din Aragón, Valencia şi 
Mallorca, călugărul Jimeno de Lenda, şi locțiitorului său, cuviosul 
Ramón Saguardia. Dar, dacă murind, taina moare odată cu 
mine, făgăduiala va rămâne neimplinită. Din pricina acestei 
frământări, şi nu ca să istorisesc peripeţiile vieţii mele, i-am 
cerut călugărului Joan Amanuense, sub solemn legământ de 
tăcere, să adune în scris povestea mea. 

XXX 

Deodată Luis îşi întrerupse lectura, dar privirea-i continua să 
cerceteze foaia de hârtie. 

— Asta e un fals! spuse el după o clipă, privindu-ne cu o 
expresie alarmată. Se citeşte cu prea mare uşurinţă, ca să fie un 
text medieval. Ce părere ai, Oriol? 

Vărul lui, luând una dintre foi, o observă în tăcere. Apoi dădu 
sentinţa: 

— Această scriere nu e anterioară secolului al XIX-lea. 

— Cum ştii asta? am întrebat eu, decepţionată. 

— Este în catalana veche, dar nici vorbă să fie din secolul al 
XIII-lea, textul este relativ modern. În plus, este scris pe un tip 
de hârtie care nu poate avea mai mult de două sute de ani, iar 


5% Abația Santa Maria de Poblet, situată în împrejurimile oraşului Tarragona, 
mănăstire cisterciană şi panteon al regilor Aragonului 


literele au fost trasate cu o peniță dintr-un metal destul de 
prelucrat. 

— Cum poţi să fii atât de sigur? 

— Pentru că sunt istoric şi m-am săturat să citesc documente 
vechi, zâmbea. |ţi ajunge? 

— Da, am răspuns eu, abătută. Şi nu ştiu de ce râzi. Ce 
decepţie! 

— Nu râd, dar nici nu sunt prea alarmat; e ceva obişnuit în 
munca mea să citesc transcrieri de texte mai vechi. Faptul că 
documentul nu e cel original nu înseamnă în mod obligatoriu că 
relatarea este falsă. E nevoie să avansăm mai mult, înainte de a 
trage concluziile. Şi există şi peceţile de ceară cu crucea 
templierilor care ocrotea pachetul. 

— Ce e cu voi? întrebă Luis. 

— Amprenta este la fel cu cea pe care ar lăsa-o o pecete pe 
care am găsit-o între lucrurile tatălui meu. 

— Insinuezi că el a falsificat pachetul cu înscrisuri? am vrut eu 
să lămuresc lucrurile. 

— Nu. Poate fi un document într-adevăr vechi, dar nu mai 
vechi de două secole, deşi sunt sigur că el l-a împodobit, ca să-l 
facă mai solemn. 

— Cred că iar ne jucăm de-a comoara, afirmă Luis. Ca atunci 
când eram mici. 

— Atunci, totul nu e decât o glumă postumă? 

— Nu. Eu cred că e cât se poate de serios, răspunse Oriol. Ştiu 
că el căuta comoara cu toată convingerea. 

— Dar există o comoară? am insistat. 

— Cu siguranţă. Sau cel puţin a existat. Dar, cine ştie? Poate 
că ne-a luat-o cineva înainte. Vă amintiţi când eram pe urmele 
comorilor pe care el le ascundea. Nu-i aşa? 

Am afirmat din cap. 

— Ascundea bănuţi de ciocolată înveliţi în staniol şi care 
semănau cu aurul şi argintul. Când vă bucuraţi mai mult? 
Căutând comoara sau mâncând dulciurile? 

— Căutând, am spus eu. 

— Dar acum e diferit, afirmă Luis. Nu mai suntem copii şi sunt 
multe parale în joc. 


— Eu cred că e vorba de căutare, spuse Oriol. Tatăl meu a 
spus-o limpede în testamentul lui: comoara există, dar 
adevărata moştenire este aventura de a o găsi. El adora opera 
şi muzica clasică. Dar ştiţi care a fost ultimul lucru pe care l-a 
ascultat? A fost Jacques Brel şi, mai precis, Le mouribond, un 
cântec de despărţire de cineva care moare iubind viaţa. Dar, 
înainte, a fost Viatge a Itaca de Lluis Llach, inspirată de un poem 
al grecului Constantin Kavafis; se referă la Odiseea, relatarea 
aventurilor lui Ulise căutând drumul de întoarcere în patria lui, 
Itaca. Enric credea că viaţa trece călătorind spre Itaca, Itaca 
fiecăruia; că viaţa înseamnă drumul, nu sosirea la destinaţie. 
Ultimul port este moartea. Şi în acea după-amiază de primăvară 
de acum treisprezece ani, corabia lui Enric a ajuns pentru ultima 
dată în Itaca lui. 

Ne lăsă într-o tăcere gânditoare, cam tristă. 

— Dragii mei, adăugă Oriol după un moment de meditaţie, nu 
am moştenit o comoară. Am moştenit o căutare. Ca în jocul de 
când eram copii. 

— Ce să fac? întrebă Luis după câteva clipe. Citesc în 
continuare? M-am gândit că lui nu-i păsa de căutare; voia 
comoara. 

XXX 

M-am născut departe de coastă, dar destinul meu a fost 
maritim, continuă Luis. Nu sunt nobil, dar tatăl meu era om liber 
şi bun creştin. Nu am fost numit cavaler, cu toate meritele mele, 
pentru că şi înăuntrul Ordinului Templierilor, cu toată smerenia 
la care ne sileau legămintele, se păstra rangul de la naştere. 

Când aveam zece ani, a fost o secetă şi o mare foamete pe 
pământurile tatălui meu şi acesta m-a trimis la un frate al lui, 
neguțător la Barcelona. 

Și ce pot să vă spun? Când am văzut marea, am rămas 
fermecat, chiar mai mult decât atunci când priveam mulţimea 
de oameni care populau mereu străzile acelui enorm oraş, 
pălăvrăgind într-o hărmălaie necontenită. Comerţul maritim cu 
oraşul Perpignan şi noile regate, cucerite de la sarazini de către 
regele lacob I în Mallorca, Valencia şi Murcia, era neincetat şi 
corăbii, şi neguțători catalani străbăteau toată Mediterana până 
în Tunis, Sicilia, Egipt, Constantinopol şi Ţara Sfântă. 


Dar eu visam la gloria armelor şi la serviciul pus în slujba 
creştinătăţii, şi îmi plăceau mai mult navele decât comerțul. 
Doream să trec marea şi să ajung la necunoscutele oraşe din 
Orient şi, când unchiul meu mă trimitea în port cu vreo 
însărcinare, rămâneam năuc privind corăbiile şi făceam tot ce 
mi-era cu putință ca să-l conving pe vreun marinar să-mi spună 
cum i-a mers în ultima lui călătorie sau cum se mânuia vreuna 
dintre ciudatele maşinării de la bord. 

Cheiurile erau o lume foarte diferită de cea de departe de 
coastă, de unde veneam eu; era exotică, fascinantă. Erau 
neguțători bogați din Genova şi Venetia cu splendide veşminte 
încărcate cu nestemate, vedeai normanzi foarte blonzi şi înalți 
sosiți din Sicilia, cavaleri catalani şi aragonezi cu bidivii, arme, 
slugi şi trupe de mercenari imbarcânadu-se pentru războaiele de 
peste mări, soldati încercați în luptă, înveşmântaţi în piele, cu o 
înfăţişare grosolană şi fioroasă, care azi plecau să lupte pentru 
stăpânul nostru, regele Petru al III-lea”, cu sarazinii răsculați din 
Montesa, iar mâine se îmbarcau să se războiască în nordul 
Africii în solda regelui din Tremancen”': Mai erau negri veniți din 
sud, hamali de pe țărm încărcați cu baloturi şi sclavi arapi 
acoperiți cu zdrențe. Se vorbeau limbi ciudate, iar noaptea, în 
jurul focurilor de tabără şi în hanuri, ascultam cântece noi şi 
poveşti uimitoare despre războaie şi iubiri. Munca era avântată 
şi dulgherii, ori în arsenale, ori pe țărmul mării, nu conteneau să 
taie cu fierăstrăul, să ciocănească şi să călăfătuiască. Durau o 
flotă menită să stăpânească peste Mediterana. Cât de mult 
tânjesc după acele vremuri! Nările mele încă mai păstrează 
amintirea mirosurilor de pin, de smoală, de sudoare şi de 
sardine prăjite la ora mesei. 

Dar cei care îl fascinau pe copilul acela erau călugării din 
Miliție“. Niciodată nu puneau piciorul în taverne şi oamenii le 


55 Petru al III-lea cel Mare (1239-1285), rege al Aragonului şi al Valenciei din 
1276, fiul lui lacob I Cuceritorul 

56 Oraş în Spania în provincia Valencia, sediul ordinului militar cavaleresc cu 
acelaşi nume 

57 Sau Tremercen. Azi, oraşul Tilimsen din vestul Algeriei 

58 În Evul Mediu, acest termen generic desemna ordinele religioase având 
organizare militară, precum cel al Templierilor, al Sfântului Mormânt şi al 


făceau loc să treacă, plini de respect, între toţi aceia, ieșeau mai 
la vedere cei ai Ordinului Templierilor, mult mai presus decât cei 
ai Sfântului loan Ospitalierul. Totdeauna austeri, cu părul scurt, 
bine hrăniţi şi îmbrăcați. Tunicile lor păreau cusute pe măsură, 
nici urmă de zdrențe, ca la franciscani, nici de haine părând 
furate de la alții, ca la soldații regelui. Călugării templieri, deşi 
bogați, niciodată nu-şi permiteau vreun lux, precum acela de 
care se bucurau alte feţe bisericeşti, şi rânduiala lor era foarte 
strictă. Cele mai mari corăbii din port erau ale lor şi maestrul lor 
provincial era în slujba regatelor regelui nostru don Pedro şi a 
fratelui său, care-i era şi vasal, regele lacob al II-lea de Mallorca. 

Eu încercam întotdeauna să discut cu ei şi, tot vorbind cu unii 
şi cu alții, m-au mişcat credința, dârzenia şi absoluta lor 
încredere în triumful final al creştinismului împotriva duşmanilor 
acestuia. Aveau răspuns la orice şi erau gata în orice clipă să-şi 
dea viața în luptă. Am mai aflat şi că aceşti cavaleri ai Ordinului 
Templierilor preferau să lupte pe armăsarii lor şi rareori aveau 
comanda pe corăbii. Asta era o treabă pentru călugări de neam 
mai umil. Ca mine. 

De cum am împlinit cincisprezece ani, am căpătat 
încuviințarea tatălui meu să intru în ordin. Voiam să ajung la 
comanda unei corăbii de război şi să lupt cu turcii şi cu sarazinii, 
să văd Constantinopolul, Ierusalimul, Locurile Sfinte. Băieții 
nobili puteau să îşi facă legămintele la treisprezece ani, dar eu 
nu veneam cu danii, ci doar cu credința, înflăcărarea şi cu 
mâinile mele. 

Prietenii mei templieri de pe cheiuri au pus o vorbă bună 
pentru mine la cavalerul comandor al Barcelonei şi acesta s-a 
îndurat să mă primească, dar cu toată înflăcărarea mea, 
bătrânul călugăr mi-a spus să mă rog mult şi să stărui. M-a făcut 
să aştept un an, ca să îmi pună credința la încercare. 

Acela a fost un an foarte încărcat. Eu îl ajutam mai departe pe 
unchiul meu, şi afacerile lui, cu preparativele de război, creşteau 
pe zi ce trecea. Atunci s-a întâmplat că escadra aragoneză, în 
frunte cu regele nostru Petru cel Mare, a plecat să cucerească 
Tunisul. Acela a fost într-adevăr un mare rege! Domnul să-l 
odihnească în pace! 


Ospitalierilor. 


Pe noi, copiii de vârsta mea, ne încânta să vedem 
îmbarcându-se trupele, cavalerii şi armăsarii lor. l-am văzut pe 
rege, pe Roger de Lauria*”, amiralul flotei, pe conți şi pe ceilalţi 
nobili. Era un spectacol şi nu ne mai săturam să aclamăm pe 
străzi şi să urmăm alaiul până în port. 

Și Ordinul Templierilor a trimis câteva corăbii şi trupe ca să 
sprijine strădania monarhului, dar numai din obligație şi fără 
entuziasm. Mi s-a spus că acest fapt nu era pe placul călugărului 
Pere de Montcada“, pe atunci maestrul nostru provincial. 
Sfântul Părinte*!, care era francez, rezervase acele regate din 
nordul Africii pentru Carol de Anjou, regele Siciliei, fratele 
regelui Franţei. 

Așa că, atunci când regele don Pedro, aflat deja în fortăreața 
Tunisului ca să înceapă cucerirea, i-a cerut ajutor papei Martin al 
IV-lea, acesta l-a refuzat. Şi fiind el acolo în nordul Africii şi stând 
în cumpănă dacă să poarte mai departe războiul impotriva 
dorințelor Pontifului, a venit la el o solie de sicilieni care se 
ridicaseră împotriva lui Carol de Anjou din pricina silniciilor pe 
care le sufereau din partea francezilor. Monarhul nostru, supărat 
de purtarea papei, care se dovedea a fi un aliat al francezilor, a 
debarcat în Sicilia, i-a alungat pe francezi şi s-a încoronat rege. 
Acest lucru l-a supărat atât de tare pe Martin al IV-lea, încât a 
sfârşit prin a-l excomunica. 

Aşa a trecut anul şi, în sfârşit, am fost admis, doar ca mirean 
ucenic de marinar, pe vasul comandat de călugărul sergent 
Berenguer d'Alid. În acel an, amiralul Roger de Lauria a învins în 
Malta escadra franceză a lui Carol de Anjou şi, în anul următor, l- 
a învins din nou la Napoli. 

Papa, indignat că regele nostru îi învingea pe proteijații săi, a 
chemat la o cruciadă împotriva lui, oferind regatele lui don 
Pedro oricărui principe creştin care ar fi putut să le revendice. 
Fireşte, candidatul ales a fost Carol de Valois, fiul regelui Franţei 
şi al Isabelei de Aragón. Armatele franceze au trecut Pirineii şi 


5? Ruggero de Lauria (1250-1305), amiralul italian al flotei aragoneze, in slujba 
regilor Petru al Ill-lea cel Mare şi lacob al II-lea, cel care a învins flota 
franceză în golful Napoli în 1284. 


60 Numele în catalană al Marelui Maestru al templierilor Pedro de Moncada 
S1 Simon de Brion, devenit papa Martin al IV-lea între 1281-1285 


au asediat Girona*?. Noi, templierii catalani şi aragonezi, deşi 
datoram ascultare directă papei prin Marele nostru Maestru, am 
găsit scuze ca să nu intervenim şi aşa, pe ascuns, l-am sprijinit 
pe regele nostru. 

Sosirea escadrei Amiralului a fost începutul sfârşitului acestei 
dezonorante cruciade. Roger de Lauria nu numai că a distrus 
flota franceză în golful Leon, dar trupele de soldați căliți în lupte 
pe care le transporta s-au aruncat pe uscat asupra duşmanului 
cu o asemenea ferocitate, încât acesta a fost nevoit să fugă, 
suferind mari pierderi. Dumnezeu nu-l îngăduia pe francez în 
Catalonia şi nici pe acel papă căzut în greşeală. 

Eu aveam optsprezece ani, devenisem de-acum un bun 
marinar, iar amiralul catalano-aragonez era eroul meu. Visul 
meu era să comand o galeră şi să iau parte în marile bătălii, 
precum cele purtate de Roger de Lauria. 

Și ce pot să vă mai spun? După veştile bune, au sosit cele 
rele. Doi ani mai târziu, Tripoli cădea în mâinile sarazinilor, 
murind în apărarea cetății mulți templieri catalani, iluştri 
cavaleri, între care doi din familia Montcada şi fiii contelui de 
Ampurias. Era semnul prevestitor al nenorocirii care urma să 
vină. În acel tragic an, mi-am făcut legămintele şi am devenit 
călugăr templier. 

Următorul mare dezastru a fost la San Juan de Arce. Aveam 
de-acum douăzeci şi patru de ani şi eram secundul de la bordul 
vasului Na Santa Colonia“?, o frumoasă galeră din acelea numite 
bastarde, cu douăzeci şi nouă de rânduri de bănci cu vâslaşi şi 
două catarge; cea mai rapidă navă a flotei templierilor catalani. 
Era în continuare sub comanda călugărului Berenguer d'Alio. 
Misiunea noastră era aceea de a proteja navele Ordinului 
Templierilor din regatele de Aragón, Valencia şi Mallorca, dar, 
deşi am participat la nenumărate ciocniri şi abordaje cu berberii, 
niciodată nu mai văzusem ceva ca la Arce. 

Niciodată înainte Na Santa Coloma nu fusese dincolo de 
Sicilia, iar eu eram entuziasmat. În sfârşit, voi vedea Locurile 
Sfinte! Noi, templierii din regatele iberice, aveam propria 


62 Denumirea în catalană a oraşului Gerona din Catalonia 


63 În catalană, textual, Porumbelul Sfânt. Dar traducerea mai apropiată de 
tradiţia templieră ar fi „Sfântul Duh“. 


cruciadă acasă şi, de aceea, foarte rareori luptam în Orient. Dar 
situația era disperată; sultanul Egiptului, Al-Ashraf Khalil îi 
arunca pe creştini în mare, după mai bine de o sută cincizeci de 
ani de prezență în Orient. Arce era asediată, dar, din fericire, 
flota noastră stăpânea peste ape, singura intrare şi ieşire cu 
putință din oraş. La sosirea noastră, situația era critică şi am 
trimis un grup de arbaletieri să apere zidurile în zonele 
controlate de templieri. 

Oraşul era acoperit de fumul focurilor pe care le pricinuia pe 
acoperişuri şi pe ziduri ploaia de butoaie cu naftă aprinsă, pe 
care o sută de catapulte le aruncau necontenit. Mirosea a carne 
arsă. Flăcările păreau să aprindă până şi pietrele şi nu erau 
brațe de-ajuns ca să care apă şi să stingă incendiile. 

Din când în când, se auzeau bubuind stâncile de câteva tone 
lansate de uriaşele maşinării construite din porunca sultanului. 
Cu asemenea lovituri, orice zid, casă sau turn se prăbuşea în 
nori de praf. 

Totul prevestea un sfârşit tragic şi am acceptat să imbarcăm 
câteva femei, copii şi bărbați creştini neputincioşi să lupte pe 
Ziduri şi să-i ducem în Cipru. Dar trebuia să fi rezervat spațiu. Eu 
aveam ordin să-i salvez mai întâi pe frații noştri templieri, apoi 
pe călugării Sfântului Mormânt, pe cei ai Spitalului şi pe teutoni, 
mai apoi, pe domnii şi doamnele mai însemnate. Şi, în sfârşit, pe 
orice creştin. Într-o zi, am auzit un zgomot adânc, ca de 
cutremur, pe când unul dintre cele mai înalte turnuri şi parte din 
zid, minate de musulmani şi lovite fără incetare de proiectile, se 
prăbuşeau. Un nor de praf şi de fum acoperea pământul. Apoi 
am auzit urletul mamelucilor“ care atacau oraşul şi strigătele 
oamenilor fugind pe străzi. Unii căutau o ultimă corabie în port, 
alții incercau să se refugieze în fortăreața noastră care, situată 
înăuntrul oraşului, dar înconjurată de ziduri, avea ieşire spre 
mare şi un debarcader propriu. Dar mijloacele şi spațiul erau 
limitate şi a trebuit să-i lăsăm pe mulţi afară. Ţi se rupea inima 
să-i alungi pe creştini, femei, copii şi bătrâni, cu lovituri de 
spadă, lăsându-i în mâinile acelor păgâni însetaţi de sânge, 


64 Dinastie care a domnit în Egipt şi în Siria între 1250 şi 1517, ai cărei sultani 
erau aleşi din rândurile soldaţilor sclavi, numiţi mameluci. Aici este vorba 
chiar despre aceşti soldaţi, învingători la Acre. 


ştiind că nu vor găsi adăpost în niciun alt loc din oraşul cuprins 
de haos... 
XXX 

— Un moment, am rugat. Opreşte-te, te rog. Luis încetă să 
mai citească, şi el, şi Oriol au rămas privindu-mă curioşi. Mă 
treceau fiorii, aveam părul măciucă şi, năucită, mi-am ascuns 
faţa în mâini. Dumnezeule! Tocmai ascultasem relatarea visului 
pe care l-am avut în apartamentul meu de la New York cu doar 
câteva săptămâni în urmă! Cineva a descris viziunea mea cu 
sute de ani înainte ca eu s-o fi avut. Turnul care cădea, norul de 
praf, oamenii fugind, loviturile de spadă - acum o ştiam - ale 
templierilor, împiedicându-i pe oamenii simpli din popor să se 
refugieze în fortăreaţa lor prea aglomerată... Nu era cu putinţă, 
era absurd. 

— Ce se întâmplă? întrebă Oriol atingându-mi braţul. 

— Nimic! M-am ridicat în picioare. Trebuie să merg la baie. 

M-am aşezat pe toaletă; eram atât de impresionată, încât nu 
mă mai ţineam pe picioare. Am vrut să mă gândesc, să găsesc o 
logică în toate astea. Dar nu era niciuna. Nu era o chestiune de 
rațiune, ci de simţire, iar ceea ce simţisem acum câteva luni şi 
ceea ce simţeam acum depăşeau orice logică. Eram speriată. 
Mă zbăteam între a tăcea şi a vorbi. Mă temeam că aveau să 
râdă de mine, mai ales Oriol. Luis o va face, fără îndoială. Şi nu 
mi-a plăcut niciodată să fiu pusă într-o situaţie în care să nu mă 
pot apăra. Dar toată povestea cu templierii şi comoara era 
ciudată, foarte ciudată; ce mai, era ceva ce nu ţi se întâmplă în 
fiecare zi. M-am gândit că era mai bine să-mi asum aspectul 
supranatural al poveştii şi m-am hotărât să o spun. In realitate, 
ardeam de nerăbdare să împărtăşesc cuiva acea stranie viziune. 

Lui Luis îi rămase un mic surâs batjocoritor şi neîncrezător pe 
faţa care-mi amintea de acel adolescent grăsuţ ca un bursuc, 
dar nu spuse nimic. Oriol se scărpina în cap, dus pe gânduri. 

— Ce coincidenţă ciudată! spuse el. 

— Coincidenţă?! am exclamat. 

— Crezi că poate fi ceva mai mult decât o coincidenţă? mă 
privea el curios. i 

— Nu ştiu ce să cred. li eram recunoscătoare că nu mă ia 
peste picior. E foarte ciudat. 


El făcu un gest ambiguu şi rămase tăcut. 

— Dacă ne povesteşti visele tale, nu mai e nevoie să citesc, 
interveni Luis ironic. Să continui? 

— Nu, am răspuns cu fermitate. Sunt sfârşită. Vreau să mă 
odihnesc. Doream să ştiu cum continua povestea lui Arnau 
d'Estopinyă, dar emoţiile din ziua aceea mă lăsaseră sleită de 
puteri. 

— Vorbeşte cu mama mea, îmi recomandă Oriol. 

— Poftim? am răspuns, surprinsă. 

— Să vorbeşti cu Alicia Mendez despre visul tău la Acre. 

— Ai grijă să nu-ţi facă vrăji, îmi atrase Luis atenţia, glumind. 
Ce neobrăzare! Mi-am spus că întrece orice măsură; una era să 
o numeşti pe ascuns vrăjitoare şi altceva s-o spui faţă de fiul ei. 

— Poate că asta e. Oriol nu s-a schimbat la faţă. Poate că 
vrăjile ei sau, mai bine zis, viziunea ei asupra altor dimensiuni 
ale realităţii te pot ajuta. 

— Îţi mulţumesc, o să mă mai gândesc, am spus. 


DOUĂZECI ŞI TREI 


Luis l-a condus pe Oriol care şi-a luat rămas-bun motivând că 
se înţelesese cu un grup care organiza o întâlnire de binefacere 
pentru marginalizaţi, iar eu a trebuit să mă întorc cu taxiul, 
singură, acasă la Alicia. Trebuie să recunosc că m-am simţit 
decepţionată. Luis m-a invitat la cină, dar am refuzat. Apoi, pe 
drum, în noaptea mohorâtă, m-am gândit că poate mi-ar fi prins 
bine să iau cina cu el, să-i suport insinuările şi să râd la prostiile 
lui. Mă simţeam singură, lipsită de apărare în acest oraş cu 
vibrații stranii şi care devenise deodată întunecat şi ostil. Aveam 
nevoie de căldura unor râsete care să-mi umple sufletul şi 
tânjeam după tâmpeniile lui Luis. 

— Psihometrie. 

— Poftim? 

— Psihometrie, repetă Alicia. 

Acelaşi cuvânt; auzisem bine. Dar era pentru prima dată că 
auzeam acest cuvânt şi nu bănuiam nici măcar pe departe ce ar 
fi putut să însemne. Am aşteptat să continue. 

— Se numeşte psihometrie fenomenul prin care o persoană 
este în stare să perceapă sentimente, emoţii, fapte petrecute şi 
impregnate într-un obiect. Alicia îmi apucase mâinile în ale ei şi 
mă privea în ochi. Ţie ţi s-a întâmplat asta cu inelul. 

O spunea serios, cu fermitate, părea convinsă. 

— Vrei să spui că... 

XXX 

— Că visul tău cu prăbuşirea turnului, cu asediul cetăţii Acre, 
mă întrerupse ea energic, cu războinicul rănit care, clătinându- 
se, izbuteşte să ajungă la fortăreaţa templierilor, este ceva care 
s-a petrecut în realitate. Tulburarea, emoția celui care a purtat 
inelul l-a impregnat. Tu ai fost în stare să o percepi. 

— Dar, cum? Vrei să spui că visul meu a fost ceea cea trăit 
cineva, într-adevăr, la Acre acum şapte sute de ani? 

— Da. Asta spun. 


Am rămas privind acei ochi albaştri, în vreme ce mâinile ei 
mari şi calde îmi transmiteau o linişte ciudată. Alicia îmi explica 
acum ceea ce era de neexplicat. Nu avea niciun sens, nici chiar 
eu n-aş fi crezut în împrejurări normale; dar, dacă vreodată vi s- 
a întâmplat ceva straniu, ceva care vă depăşeşte logica, veţi şti 
cât de recunoscător poţi fi dacă ţi se oferă un argument care să 
justifice acel ceva inexplicabil. 

— In viaţa mea n-am auzit ceva asemănător. 

— Este o formă de clarviziune. 

— Dar, cum se poate întâmpla aşa ceva? 

— Sincer, nu ştiu. Era un surâs dulce pe chipul ei. Ocultiştii 
spun că există nişte registre numite akasice® şi care conţin 
memoria a tot ceea ce s-a petrecut. În anumite împrejurări, 
putem ajunge la ele. Inelul ăsta pare să fie un vehicul de acces. 
Lui Enric i se întâmpla acelaşi lucru. 

— Asta i se întâmpla şi lui Enric? 

— Da, îmi comenta că uneori îi apăreau imagini ale unor 
întâmplări din vechime, aproape întotdeauna tragice. Întâmplări 
care produseseră emoţii foarte puternice asupra persoanelor 
care le-au trăit. Atribuia acest fapt inelului, credea că este un 
depozit de trăiri. 

Am privit rubinul care strălucea în mod ciudat sub lumina din 
cabinetul Aliciei. M-am gândit la visele bizare care mă asaltaseră 
de când îl aveam. Mi-aminteam neclar doar unele dintre ele, dar 
acum aveam explicaţia pentru această neobişnuită activitate 
onirică din ultimele luni. Dar oricât de mult m-aş fi străduit, în 
afară de vreo două cazuri concrete, când mi-au rămas nişte 
secvenţe foarte clare, nu eram în stare să-mi amintesc nimic 
semnificativ, nici să discern între puţinele imagini pe care le 
păstram în memorie. 

Prin fereastra largă se vedeau, acolo jos, învăluite de noapte, 
luminile oraşului estompate de ceața deasă asemenea 
picăturilor de ploaie. 

O colecţie de splendide statuete criselefantinet, trupuri de 
fildeş şi veşminte de bronz, unele acoperite cu pietre preţioase, 


6 Derivat de la Akasa, cuvânt sanscrit care desemnează unul dintre cele 
cinci elemente materiale, dar subtile, din cosmologia hindusă. 
S6 Executate din aur şi din fildeş 


toate femei tinere, unele în paşi de dans şi altele ciupind 
coardele instrumentelor, ne ţinea companie din înaltul mai 
multor mobile, între care se remarca o comodă mare. 

Altă balerină goală, un bronz modernist în mărime naturală, 
încremenită într-un etern pas de dans, susţinea în partea de sus 
o lampă cu motive florale şi cristaluri în rame de plumb. Sub 
lumina ei, vinul din cupe strălucea într-un roşu catifelat cu 
nuanţe întunecate şi profunde. Cinam singure, la nivelul de sus 
al casei, în acea încăpere privată a Aliciei, un loc cald şi primitor, 
turn de veghe asupra unui oraş fermecat. Compania ei mă 
relaxa. Era nerăbdătoare să afle cele întâmplate peste zi şi nu 
aveam niciun motiv să-i ascund ceva. Ajungând la povestea cu 
San Juan de Acre, trebuie că mi-a simţit tulburarea şi, atunci, 
apropiindu-şi scaunul, a fost momentul când mi-a luat mâinile 
într-ale ei. 

— Dar niciodată nu mi s-a mai întâmplat aşa ceva înainte. Mi- 
am dat seama că mă văicăream ca o fetiţă care a căzut şi şi-a 
julit genunchii. 

— Dar nu eşti tu de vină, mă consolă ea. E inelul. 

Acum ea mângâia rubinul misterios care strălucea intens cu 
steaua lăuntrică în şase colţuri, de parcă ar fi avut viaţă proprie, 
şi apoi îmi mângâia mâinile. Eu mă simţeam bine. Era o 
toropeală blândă; după tensiunea şi stresul acelei zile, 
observam cum trupul mi se destinde, se lasă în voie. Ce zi! A 
început cu explorarea librăriei Del Grial. Mai târziu, a venit 
atacul şi apariţia acelui bărbat straniu cu violenţa lui. Apoi, 
emoția citirii manuscrisului şi şocul de a recunoaşte în el visul 
meu neverosimil. 

— E ceva cu această bijuterie, nu e uşor să fii stăpânul ei, 
spuse ea dintr-odată. Are putere. 

Comentariul ei m-a făcut să tresar. Mi-a venit în minte 
testamentul. Ultimele întâmplări aproape că mă făcuseră să-l 
uit. 

„Acest inel nu poate fi al oricui şi îi conferă proprietarului o 
autoritate ieşită din comun”, se spunea în scrisoarea pentru 
mine, şi încă ceva, că trebuie să-l păstrez până găsim comoara. 
Acum, aceste cuvinte sunau ca o ameninţare. Mi-am promis s-o 
citesc din nou de cum mă voi întoarce în camera mea. 


— Acest inel stabileşte o relaţie specială cu posesorii lui, o 
relaţie de vampirism, adăugă ea peste câteva clipe. Îți ia 
energia, ca să activeze ceea ce poartă cu sine, şi ţi-o înapoiază 
sub forma unor vise despre persoane decedate. 

Mi-am privit inelul cu teamă. Rubinul strălucea în roşu şi l-am 
simţit ca pe o lipitoare pe degetul meu. Dacă nu m-ar fi legat 
angajamentul faţă de Enric, mi l-aş fi scos imediat. 

— Nu-ţi face griji, draga mea, afirmă Alicia, care părea că-mi 
citeşte gândurile. Eu te voi ajuta. 

Era o nuanţă deosebită în vocea ei profundă, ceea ce m-a 
făcut să-i privesc ochii albaştri atât de asemănători cu cei ai 
fiului ei. Vorbele ei îmi aduceau alinare şi mi-am dat seama că 
ea era singura persoană care putea să mă înţeleagă. Gura ei 
ascundea un zâmbet şi m-a mângâiat pe păr. Apoi, m-a sărutat 
pe obraz. Al doilea sărut a fost aproape de gura mea. Acest 
contact m-a tulburat. Şi când, la al treilea sărut, buzele noastre 
s-au atins, mi-a sunat alarma. Mi-am dat seama că mă aflam în 
braţele ei şi m-am ridicat dintr-o săritură. 

— Noapte bună, Alicia, am spus eu. Mă duc să mă culc. 

— Noapte bună, draga mea. Zâmbea cu gura până la urechi. 
Să dormi bine. Anunţă-mă dacă ai nevoie de ceva. N-a făcut 
nimic să mă reţină, ca şi cum ar fi aşteptat reacţia mea şi ar fi 
privit-o amuzată. 

Când am ajuns la mine în cameră, am închis uşa cu zăvorul. 

XXX 

Fusese o zi cu emoţii peste măsură, mă simţeam epuizată, 
dar şi neliniştită, şi înainte de a adormi, între somn şi trezie, m-a 
asaltat acea stranie trăire. Vedeam totul ca şi cum aş fi fost 
acolo: 

XXX 

Un urlet tăie ca un cuţit aerul dens şi răsună în acel beci 
mizerabil, izbindu-se de blocurile mari de piatră, lăsate la 
vedere, ale zidurilor. Ceaţa care intra prin ferestruicile cu gratii 
se amesteca apoi cu fumul de la grătarele cu jăratic, unde 
fiarele se înroşeau, şi de la torţele care luminau acel infern. 
Călugărul Roger rezistase bine la prima oră de cazne, dar acum 
începuse să se frângă. 


Când ecoul strigătului încetă, continuă cu o înjositoare 
smiorcăială. 

Eu tremuram. Acoperit cu un şorţ zdrenţuit, nu ştiam dacă 
ceea ce mă făcea să dârdâi era frica sau ceața îngheţată care- 
mi pătrundea până la oase. Tot trupul era numai o durere, întins 
pe banca de tortură, cu picioarele şi mâinile încătuşate, 
simţeam că la următoarea învărtire a şurubului mă voi rupe. ŞI 
mi-am continuat rugăciunea: „Doamne Isuse Hristoase, Doamne 
Dumnezeul meu, ajutaţi-mă în această clipă de grea cumpănă. 
Ajutaţi-l pe călugărul Roger, ajutaţi-i pe fraţii mei să îndure cu 
toţii, ca niciunul să nu dea înapoi, ca niciunul să nu mintă”. 

Am auzit glasul inchizitorului interpelându-l pe tovarăşul meu: 

— Mărturisiţi că îl adoraţi pe Necuratul, că scuipaţi pe Cruce, 
că preacurveaţi cu fraţii voştri! 

— Nu, nu e adevărat, bolborosi călugărul Roger cu o voce 
stinsă. 

Apoi, tăcere. Am aşteptat cu emoție următorul strigăt care nu 
întârzie să sosească. 

Călugărul dominican care mă interoga a tăcut câteva clipe, 
poate ca să privească supliciul fratelui meu, dar reveni curând la 
aceleaşi întrebări: 

— Vă lepădaţi de Hristos, e adevărat? 

— Nu! N-am făcut-o niciodată. 

— Adoraţi acel chip al Necuratului? Am deschis ochii, am 
văzut nedesluşit din pricina lacrimilor tavanul plin de ceaţă şi de 
fum, unde cu greu se zăreau grinzile. Am văzut trăsăturile dure 
ale inchizitorului, care se acoperea cu gluga de la rasa lui 
dominicană. Mărturisiţi şi vă voi elibera, spuse el. 

— Nu, nu este adevărat, am răspuns. 

— Pune-l la fiare! porunci călăul. Şi după o clipă, am simţit pe 
pielea pântecelui, întinsă precum cea de pe tobă, arsura fierului 
încins. 

Strigătul meu umplu încăperea. 

XXX 

M-am trezit întinsă pe pat, senzaţia de durere era atât de 
reală, încât în noaptea aceea n-am mai putut închide ochii, 
decât la mici intervale de sfârşeală. 


DOUĂZECI ŞI PATRU 


Ji se rupea inima să-i alungi pe creştini, femei, copii şi 
bătrâni, cu lovituri de spadă, ştiind că nu vor găsi adăpost din 
calea păgânilor insetaţi de sânge în niciun alt loc din oraşul 
cuprins de haos. 

XXX 

Luis reluase lectura, repetând ultimele fraze citite înainte de 

a-l fi întrerupt eu cu o zi înainte. 
XXX 

Acolo a murit maestrul nostru general, templierul Guillaume 
de Beaujeu, din pricina rănilor primite în apărarea zidurilor, când 
mamelucii au intrat în oraş vărsând sânge şi foc. 

XXX 

Soarele părăsise apartamentul lui Luis ca să se ascundă în 
spatele muntelui Collcerola. Se întuneca şi toţi trei ne aflam din 
nou împreună ca să continuăm lectura teancului de înscrisuri ale 
lui Arnau d'Estopinyâ. Oriol a fost ocupat dimineaţă la 
universitate şi, cu toată nerăbdarea şi tulburarea mea din 
pricina sângerosului vis de peste noapte, am hotărât să aştept 
să ne adunăm toţi trei. Bineînţeles că Luis a mărturisit că nu a 
putut să aştepte şi că citise deja documentul de câteva ori. 
Acum, o făcea din nou cu voce tare, aşezaţi toţi trei pe tot 
atâtea perne mari deasupra unui frumos covor persan şi bând 
cafea. 

XXX 

Am mai rezistat încă zece zile, cu toate că atât sarazinii, cât şi 
noi ştiam că în ciuda zidurilor de trei şi de patru metri grosime, 
fortăreața va cădea peste puțin timp. Tocmai cât le-a luat 
musulmanilor să reaşeze maşinăriile lor de asediu cele mai 
mari. În ultima zi, a trebuit să acoperim îmbarcarea şalupelor 
spre galeră cu puținii arbaletieri care ne mai rămăseseră. In acel 
moment, primejdia imediată nu mai venea de la păgâni, ci de la 
cei refugiaţi în fortăreață, care, cuprinşi de panică, doreau cu 
orice pret să ajungă pe corăbii; plăteau oricât, işi ofereau toate 


bunurile. Au fost unii care au făcut o avere pe seama acestei 
nenorociri. Se spune că a fost şi cazul celui care era pe atunci 
călugărul templier Roger de Flor“, cel care apoi, părăsind 
ordinul ca să fugă de pedeapsa acestuia, va deveni marele 
căpitan al Almogavarilor, biciul musulmanilor şi al ortodocşilor, 
şi care, în acele zile, a strâns mari bogății grație galerei pe care 
o comanda şi nenorocirii refugiaților. 

Când vasul nostru, încărcat cu răniți văicărindu-se la fiecare 
tangaj, se îndepărta de-acum în drum spre Cipru, cu greu am 
putut vedea, prin norii de fum şi de praf, însemnele Islamului 
fluturând deasupra ruinelor cetăţii Saint-Jean. Am simţit o 
adâncă tristețe. Nu numai pentru pierderea ultimului mare 
bastion de pe Pământul Sfânt. Am avut premoniţia apropiatului 
sfârşit al Ordinului Cavalerilor Sărmani ai lui Hristos, al 
templierilor. 

Intre răniţi, se aflau doi tineri şi aprigi călugări, cavalerii 
Jimeno de Lenda şi Ramon Saguardia. Saguardia fusese cu 
maestrul general Guillaume de Beaujeu când acesta căzuse 
rănit de moarte, a încercat să-i vină în ajutor, iar el, agonizând, 
i-a încredinţat inelul lui cu piatră de rubin. A reuşit să-şi salveze 
viața printr-o minune, putând să ajungă, grav rănit, pe propriile 
picioare, la porțile fortăreței Ordinului Templierilor, situată în 
incinta înconjurată cu ziduri de la Saint-Jean d'Acre, în plin 
asediu al mamelucilor. A fost cât pe-aci să piară în mijlocul 
gloatei la câţiva metri de la intrare. În lungul drum de întoarcere 
la Barcelona, am avut prilejul să leg prietenie cu amândoi. 

XXX 

„Saguardia, am gândit eu în sinea mea, el trebuie că era 

cavalerul care în visul meu purta inelul”. 
XXX 

La întoarcerea pe țărmul catalan, Na Santa Coloma a revenit 
la operațiunile de escortare a navelor şi la incursiunile impotriva 
maurilor. 

XXX 


Luis citea cu siguranţa cuiva care cunoaşte bine textul. 

mercenarilor catalano-aragonezi numiţi a/mogavari, care au luptat alături de 
împăratul bizantin Andronic al II-lea Paleologul (1282-1328). 


KKK 


După câțiva ani, regele lacob al ll-lea şi maestrul nostru 
provincial Berenguer de Cardona au convenit schimbul întinselor 
posesiuni templiere din apropierea oraşului Valencia, pe care 
bunicul lui, lacob I, ni le dăduse pentru ajutorul nostru în 
cucerirea regatului, cu oraşul Peñiscola, fortăreata acestuia, 
portul, mai multe castele din împrejurimi, păduri şi multe 
ogoare. Cu puţin timp înainte, eu fusesem avansat sergent şi 
atunci maestrul nostru a binevoit să-mi încredințeze comanda 
unui vas cu pânze, o navă de mărfuri care avea drum la 
Barcelona, Valencia şi Mallorca. 

Nu era ceea ce doream eu, dar m-am străduit în această 
însărcinare, după cum o cereau legămintele mele de supunere, 
ceea ce nu mă împiedica să vorbesc cu superiorii şi cu prietenii 
mei, cavalerii de Lenda şi Saguardia, ca să-i conving că iscusința 
mea era mai mare în război decăt în transport. 

După câţiva ani, mi s-a dat comanda unei galere de douăzeci 
şi şase de bănci cu vâslaşi şi un catarg. Domnul Dumnezeul 
nostru a vrut să-mi acorde victoria în mai multe ciocniri şi am 
capturat multe corăbii duşmane. Totul părea să meargă bine, 
dar călugărul Jimeno de Lenda îşi făcea griji. Într-o zi, mi-a spus 
că un anume Esquius de Floryan, un bătrân comandor templier, 
izgonit ca păcătos, s-a înfățişat înaintea regelui nostru lacob al 
II-lea cu acuzații cumplite împotriva noastră. Monarhul i-a 
făgăduit o mare recompensă dacă era în stare să aducă dovezi. 
Esquius nu a putut şi regelui i-a ieşit din minte toată povestea. 

În acel an, am pierdut insula Raud, ultima posesiune 
templieră din Jara Sfântă. Jimeno a devenit şi mai încordat, 
spunea că forțe obscure urzesc să ne ducă la pierzanie şi că, 
dacă nu vom redobândi curând parte din ceea ce pierdusem în 
Orient, misiunea noastră sacră va fi umbrită şi spiritul nostru va 
slăbi. 

Doi ani mai târziu, lacob al II-lea a semnat la Elche pacea cu 
castilienii, alipind regatului Valenciei o parte a celui din Murcia, 
cuprinzând toată coasta până la Guardamar. Zona ce trebuia 
păzită era acum mult mai întinsă, ajungea departe spre sud şi 

era foarte expusă atacurilor maure. În vremea aceea, vechiul 
meu superior Berenguer d'Alid, din motive de vârstă, a predat 
comanda vasului Na Santa Coloma. Eu am devenit căpitanul 
acestuia. 

Şi ce pot să vă mai spun? Puțin mai târziu, a sosit nefastul an 
1307. Atunci a fost momentul când călugărul Jimeno de Lenda a 
ajuns maestru de Catalonia, Aragón, Valencia şi al regatului de 
Mallorca, iar călugărul Saguardia, pe atunci comandor al 
principalei enclave a templierilor în regatul de Mallorca - 
Masdeu, în Roussillon - a devenit locțiitorul lui. S-a întâmplat că 
trădătorul de Filip al IV-lea al Franței l-a atras la Paris, cu onoruri 
şi înşelăciuni, pe maestrul nostru general Jacques de Molay şi, în 
dimineața zilei de 13 octombrie, trupele regelui au atacat prin 
surprindere fortăreața templierilor şi acolo l-au prins pe 
maestru, care nu a opus rezistență. În acelaşi timp şi în acelaşi 
fel, au fost luate castelele şi domeniile templierilor în toată 
Franța. Acel rege nelegiuit, prin calomnii, minciuni şi acuzațiile 
cele mai oribile, a căutat şi a obținut pierzania ordinului nostru. 
A făcut-o oare din dragoste de dreptate, din dragoste de 
Dumnezeu? Nu! Nu dorea decât să fure bogățiile pe care Ordinul 
Templierilor le păstra ca să finanţeze misiunea sacră de a 
redobândi Țara Sfântă. Filip al IV-lea, numit „cel Frumos”, ştia ce 
face şi cum să o facă; nu era pentru prima dată că întemniţa, 
supunea la cazne şi ucidea pentru bani. Cu ani înainte, i-a 
urmărit pe bancherii lombarzi ca să le fure bunurile din Franța şi 
la fel a făcut apoi cu evreii. 

Dar nu numai că i-a acuzat pe călugării francezi, ci, ca să-şi 
ascundă crima, calomnia întregul ordin şi pe fiecare templier în 
parte, trimițând scrisori regilor creştini, inclusiv contelui de 
Barcelona, stăpânul nostru, lacob al Il-lea rege al Arag6nului, 
Valenciei, Corsicăi şi Sardiniei, cum îi plăcea lui să fie numit. 
Adăugase la titlurile lui şi insulele pe care papa i le-a oferit în 
schimbul războiului purtat împotriva propriului frate mai mic, 
Federico“, rege al Siciliei. Asta dovedeşte ce fel de individ era 
monarhul nostru. 

Veştile despre cele întâmplate în Franța au sosit curând pe 
domeniul din Masdeu; călugărul Ramón Saguardia nu a pierdut 

NICIO Clipă şi, cu doi cavaleri şi un servitor, a galopat fără odihnă 
până la cartierul nostru general de la castelul din Miravet. 
Ramón nu avea încredere în regi, gândea că sunt hrăpăreți, că 
sunt păsări de pradă şi ducea cu el, ca să le salveze, cele mai 
prețioase bunuri de pe domeniul său. Până să plece, a trimis 
solie la celelalte lăcaşuri ale templierilor din Roussillon, Sardinia, 
Mallorca şi Montpellier ca să-şi pună la adăpost bunurile cele 
mai de pret, trimițându-le la Miravet. Călugărul Jimeno de 
Lenda, aflând veştile, a poruncit adunarea canonicilor ordinului. 
Intre cei convocați, ne aflam prelatul de la Peñiscola şi cu mine. 
S-a hotărât să se ceară ajutorul şi protecţia regelui nostru lacob 
al II-lea, deşi în secret am început să întărim şi să înzestrăm 
fortărețele care puteau să reziste unui îndelungat asediu. 

Dar mie călugării Jimeno şi Ramón îmi rezervau o onoare 
foarte specială. Voiau să protejeze ceea ce fiecare domeniu 
avea mai de preț. Odată adunat totul la Miravet, dacă situația s- 
ar fi înrăutățit, aş fi plecat spre Peñiscola cu acea comoară, ca 
să o imbarc pe Na Santa Coloma, o navă pe care nicio galeră 
regală nu era în stare să o ajungă din urmă, şi să o ascund într- 
un loc sigur, pentru cât timp vor dura vremurile tulburi. Am 
făcut legământ, pe mântuirea sufletului meu, să nu îngădui 
nimănui care nu este un bun templier să posede vreodată 
asemenea giuvaiere. Şi Ramón Saguardia mi-a dăruit inelul lui, 
cel cu crucea labată în rubin, ca aducere-aminte a legământului 
şi a misiunii mele. Eu eram mişcat de încrederea pe care acei 
înalţi călugări mi-o arătau şi mi-am petrecut zilele de aşteptare, 
până la sosirea comorii, în post şi rugăciune către Domnul 
Nostru, ca să fiu demn de o lucrare atât de mare. 

Mi-aş da viaţa, aş da totul, numai să izbândesc în străduința 
mea. 


DOUĂZECI ŞI CINCI 


— S-a terminat, spuse Luis. Nu mai sunt alte foi. 

— Cum? am întrebat, surprinsă. Povestea nu s-a încheiat. 

— Dar teancul de înscrisuri, da. Asta e tot. 

L-am privit pe Oriol. Stătea pe gânduri. 

— Comoara nu e o legendă, spuse el în sfârşit. Cel puţin acum 
ştim sigur că a existat. Poate că nu a fost găsită şi ne aşteaptă 
pe noi. 

— Şi mai ştiu că inelul Cristinei este autentic, afirmă Luis. ŞI 
că i-a aparţinut, mai întâi, Marelui Maestru şi, apoi, lui Ramón 
Saguardia şi lui Arnau d'Estopinyă. 

Eu eram în continuare impresionată de coincidenţa visului 
meu cu relatarea din teancul de înscrisuri şi am acceptat 
concluziile lui Luis, fără să le pun sub semnul întrebării; în 
realitate, aş fi dat crezare oricărui lucru care mi s-ar fi povestit, 
oricât de neobişnuit ar fi fost. 

Era evident că în timpul căderii cetăţii Acre, cel care a purtat 
inelul a fost călugărul Saguardia. Acelaşi care, rănit fiind, a 
reuşit să ajungă până la fortăreaţa Templului, în plin asediu al 
mamelucilor. Şi asta a fost tocmai viziunea mea. Am văzut ceea 
ce călugărul Ramón Saguardia a văzut pe străzile din Acre, 
printre oamenii fugind disperaţi căutând adăpost. 

Am privit inelul cu piatra lui strălucind roşie ca sângele în 
lumina lămpii. Câtă violenţă? Câtă durere poartă înăuntrul ei? 

— Dar textul nu menţionează tabloul pe lemn, îşi continuă 
Luis analiza. Este singurul element despre care nu deţinem 
dovezi că ar avea legătură cu istoria. 

— Ba are legătură, am intervenit. Cei doi veri tăcură, 
aşteptând ca eu să continui. Fecioara de pe tabloul meu poartă 
inelul pe mâna ei stângă. Acelaşi inel. 

Amândoi rămaseră o clipă tăcuţi, privindu-mă năuciţi, 
nemişcaţi. 

— E adevărat asta? întrebă în sfârşit Oriol, încă uluit. Eu am 
afirmat fără cuvinte, încuviinţând din cap. 


— Atunci, se leagă totul, interveni Luis. 

— Da, spuse Oriol gânditor. Dar e foarte ciudat. Eşti sigură de 
asta? 

— Bineînţeles că sunt. Ce e ciudat? am vrut să ştiu. 

— Faptul că madonele gotice nu poartă inele şi, cu atât mai 
puţin, cele din secolul al XIII-lea sau de la începutul celui de al 
XIV-lea. Mă pricep la arta medievală şi am văzut sute de 
reprezentări ale Mariei şi ale Pruncului. Sfinţii din vechime nu 
etalau bijuterii şi, doar Fecioara, când era reprezentată ca 
regină, purta o coroană regală. Numai episcopii şi înalții 
demnitari ai Bisericii sunt înfăţişaţi cu inele, unele cu pietre de 
rubin şi, de obicei, peste mănuşi albe. Începe să apară câte un 
inel în pictura flamandă şi germană pe la mijlocul secolului al 
XV-lea şi se înmulţesc în al XVI-lea. Asta s-a întâmplat mult după 
ce aceste tablouri au fost pictate. În realitate, o persoană 
particulară care etala odoare era foarte rău văzută de catolicii 
din acea epocă în regatul de Aragón. 

— Atunci, ce sens are inelul pe panoul Cristinei? întrebă Luis. 

— E foarte ciudat, răspunse Oriol. Şi nu numai ciudat; ar fi fost 
de-a dreptul scandalos pentru acele vremuri. In scrierile epocii, 
li se atrăgea atenţia soţilor să nu cumpere bijuterii şi să nu le 
permită soțiilor etalarea lor în public - şi apoi adăugă ca şi cum 
i-ar fi venit deodată în minte: Mă rog, îmi amintesc că am văzut 
totuşi o Fecioară cu un inel corespunzând epocii tablourilor 
noastre. Dar este vorba de o pictură falsă, imitând un panou 
gotic din secolul al XIII-lea. 

— Te gândeşti că pictura mea nu este autentică? am întrebat 
decepţionată. Crezi că tatăl tău mi-ar fi dăruit ceva fals? 

— Nu, răspunse Oriol tăios. Să-ţi fi trimis ţie un fals? E absurd. 
Câteodată mă gândesc că pe tine te iubea mai mult decât pe 
mine. Enric avea bani să cumpere orice pictură ar fi dorit şi 
renume de mână spartă. Sunt sigur că e autentică. 

— Atunci, cum de Fecioara de pe panoul meu are totuşi un 
inel? 

— Trebuie să fie un semn. 

— Un semn? interveni Luis. Cum adică un semn? O fi pentru 
tine, care te pricepi la arta veche, dar pentru Cristina şi pentru 


mine nu are nicio semnificaţie. Pentru noi, ar fi trecut 
neobservat. 

— Cine crezi că a pus acest semn pe tablou? A fost pictorul 
original sau cineva ulterior? 

— Sunt sigur că a fost acelaşi care a ascuns un mesaj în 
picturi. 

— Aşadar, există într-adevăr un mesaj pe panouri? întrebă 
Luis. 

— Da. Cu agitația în jurul teancului de înscrisuri, aţi uitat să 
mă întrebaţi de examinarea pe care am făcut-o cu raze X. Azi- 
dimineaţă mi s-a dat răspunsul. 

— Ce-ai găsit? am întrebat, moartă de curiozitate. 

— Pe amândouă panourile, în partea de jos, la picioarele 
sfinţilor, aşa cum tatăl meu ne-a lăsat scris în testament, e o 
inscripţie care a fost acoperită ulterior cu vopsea. 

— Ce zice? vru să ştie Luis. 

— Pe una, „comoara”, iar pe cealaltă, „peşteră marină”. 

— Comoara e într-o peşteră marină! am exclamat. 

— Da. Aşa se pare, admise Oriol. Şi se potriveşte perfect cu 
istoria. Lenda şi Saguardia i-au cerut unui marinar să ascundă 
comoara. 

— Aşadar, avem deja un element-cheie, spuse Luis. 

— Da, e important, răspunse vărul lui, dar nu e de-ajuns. Cine 
ştie cât de multe peşteri sunt pe țărmurile noastre. Avem de 
căutat prin toată Mediterana occidentală şi, limitându-ne doar la 
zonele provinciei templiere de sub responsabilitatea maestrului 
călugăr de Lenda, ne rămâne coasta catalană, incluzând şi 
zonele franceze de la Perpignan şi Montpellier, coasta 
valenciană, parte din Murcia şi insulele Baleare. Dacă a fost mai 
departe şi excludem teritoriile maure, mai rămân Corsica, 
Sardinia şi Sicilia. Fără mai multe date, ne-am petrece toată 
viaţa în această căutare. 

— Deci, va trebui să găsim mai multe indicii, am spus. 

— Avem nevoie de piesa ta din triptic, îmi aminti Luis. 

— O să fac în aşa fel încât să-mi fie trimisă, am afirmat eu, 


întrebându-mă cum s-o conving pe mama. 
XXX 


— Voi veni la Barcelona, spuse ea, de cum mi-a auzit vocea la 
telefon. 

— Tu? nu m-am putut împiedica să nu răspund. Pentru ce? 

— Uite ce e, Cristina, aici se întâmplă ceva ciudat, răspunse 
Maria del Mar. Nu te găsesc niciodată la hotel. Chiar şi la ore 
când ar trebui să fii în pat. Crezi că sunt proastă? Tu nu stai în 
hotelul ăla. Ţi se păstrează mesajele şi mă suni mai târziu, naiba 
ştie de unde. 

„Fir-ar să fie! am gândit eu în sinea mea. Mama, înainte să fie 
mamă, a fost fiică.” 

— Cred că ai intrat în nişte încurcături, continuă ea. Lasă baltă 
moştenirile lui Enric, poveştile şi comorile lui. Întotdeauna a fost 
foarte fantezist. Viaţa ta e aici, la New York, întoarce-te. 

— Mamă. Ti-am mai spus că vreau să merg până la capăt cu 
povestea asta. Fie că e basm, fie că nu e. Şi tu rămâi acasă. Nu 
te-ai întors la Barcelona timp de paisprezece ani şi acum te-a 
găsit graba. Lasă-mă să-mi văd de treabă şi întoarce-te atunci, 
şi fă ce-ţi place. 

— Ah! Dar te încurc? 

„Acum s-a supărat, mi-am spus. De ce relaţia noastră e 
întotdeauna atât de dificilă?” 

— Nu mă încurci, mamă, am vrut să fiu amabilă. Dar asta eo 
poveste care mă priveşte pe mine. 

— Bine, deci, dacă nu te încurc, voi sosi poimâine. Tonul ei 
era hotărât. Am consultat deja orarele. O să mă aştepţi la 
aeroport, nu-i aşa? 

Oh, nu! M-am alarmat. Mă imaginam împreună cu mama şi cu 
cei doi veri discutând despre comoară. E ridicol! Sau încercând 
să-l tragă de limbă pe comisarul Castillo. Amândouă arătându- 
ne picioarele. Halal pereche de detectivi! Sau cu Alicia. Era 
evident că n-o înghiţea pe Alicia sub niciun chip. Bineînţeles că, 
după ce am cunoscut-o personal, am început să cred că poate 
mama mea o fi având motivele ei... 

— Sigur că da, am spus imediat. Sincer, aici mă încurci, 
mamă. 

Nu se mai auzi nimic pe fir şi eu m-am simţit vinovată. Biata 
femeie! Am cam sărit calul faţă de ea. 

— Stai la ea acasă, nu-i aşa? mă întrebă în sfârşit. 


— Poftim? Nu mă aşteptam la asta. 

— Locuieşti acasă la Alicia. Greşesc? 

— Şi dacă ar fi aşa, care e problema? m-am apărat. Nu mai 
sunt o fetiţă, mamă. lau hotărâri de mult timp singură. 

— Ţi-am spus să nu te apropii de ea. 

M-am simţit ca atunci când, mică fiind, mă prindea cu vreo 
năzbâtie. Numai că acum aveam douăzeci şi ceva de ani şi nu 
eram obligată să-i dau ascultare. Am păstrat tăcerea fără să ştiu 
prea bine ce să-i răspund. 

— Sunt lucruri pe care nu le ştii. Tonul ei încetase să mai fie 
acuzator. Mă ruga. Femeia aia e periculoasă, pleacă de acolo. Te 
rog! 

Am tăcut în continuare. Schimbarea ei de registru, de la 
autoritar la rugăminte, mă descumpănise. 

— O să vin la Barcelona, iar tu o să te întorci cu mine la New 
York. 

— larăşi, mamă! Insistenţa ei m-a enervat. 

— Crede-mă. Ştiu ce e mai bine pentru tine. 

— Scuteşte-ţi călătoria. N-o să mă găseşti. 

Ea rămase din nou tăcută. lar eu m-am simţit prost încă o 
dată că i-am vorbit aşa, dar nu eram dispusă să-i fac jocul. Da, 
să trăieşti implică nişte riscuri şi mama mea e plină de afecţiune 
şi de bune intenţii faţă de mine, dar nu aveam de gând să 
îngădui ca Maria del Mar să mă închidă într-o cutiuţă ca nu 
cumva fetiţa ei să se spargă. Insemna să pun pe un talger al 
balanței temerile ei şi, pe celălalt, libertatea mea. lar libertatea 
mea cântăreşte mai mult. 

— Îmi pare rău, mamă, am spus eu încercând să o împac. Nu 
interveni. Eu voi face ceea ce cred că trebuie să fac. „Cine a zis 
că e uşor să fii copil singur la părinţi?” am gândit în sinea mea. 

— O să vin, fie că-ţi place sau nu. 

— Eşti liberă să faci orice pofteşti şi să mergi oriunde doreşti. 
„Acuma mama o să înceapă să joace tare, mi-am spus eu, şi 
trebuie să evit să prindă curaj”. Dar nu conta pe mine. 

Răspunsul ei a fost tăcerea. 

— Mai eşti acolo, mamă? am întrebat după o clipă. 

— Da, draga mea. 

— M-ai înţeles? 


— Uite ce e, să schimbăm subiectul, azi nu se poate vorbi cu 
tine, răspunse pe un ton pe jumătate iritat, pe jumătate 
resemnat. M-am mirat că mama renunţă la luptă cu atâta 
uşurinţă. Dar apoi spuse: Apropo, ai sunat pentru ceva? 

Vestea posibilei ei călătorii la Barcelona mă făcuse să uit 
scopul apelului meu: voiam s-o conving să-mi trimită tabloul. 
Atunci, am văzut totul limpede. Aici mă aştepta ea la cotitură. 

— Ah! Da, mamă, uitasem, m-am prefăcut. Am nevoie să-mi 
trimiţi tabloul. 

— Este un obiect de preţ. Ar fi mai bine să-l aduc personal. 

— Dar, mamă! lar începi? Am mai vorbit despre asta. 

— Tabloul şi cu mine vom veni cu acelaşi transport. Puteam 
să-i aud zâmbetul triumfător prin voce. 

Am rămas fără cuvinte. Ştiam amândouă că ea a câştigat, 
eram la mâna ei. 

— Nu ai dreptul să reţii pictura, m-am plâns. Este a mea. 

— Şi tu eşti fiica mea şi faci ce vrei. 

Altă tăcere. 

— Uite ce e, draga mea, adăugă ea la tăcerea mea, tonul ei 
era acum duios, o să te bucuri că vin. Sunt nişte lucruri pe care 
trebuie să le afli. 

Fraza aceea m-a făcut să văd limpede. Sigur că da! Ea îmi 
ascunsese nişte fapte din viaţa noastră la Barcelona. O fi având 
vreun indiciu în legătură cu comoara? Sau cu moartea lui Enric? 
Categoric, aveam o mulţime de întrebări pentru ea. Ar fi 
minunat dacă reuşeam s-o fac să răspundă cu sinceritate. 

— De acord, am acceptat. O să vă rezerv o cameră. 

— Da, una dublă. Pentru tine şi pentru mine. 

— Şi Daddy? 

— Tata rămâne la New York. 

„Vine fără tata! mi-am spus, poate are mai multe de povestit 
decât cred eu.” 


DOUĂZECI ŞI ŞASE 


— Vrei să vezi tabloul de care ţi-am vorbit? mă invită Oriol. 
Pictura aceea falsă a unei Fecioare cu inel. 

Eu mă trezisem destul de mahmură; din fericire era cafea 
pregătită la bucătărie şi, când îmi turnam o ceaşcă, a apărut şi 
el. In dimineaţa aceea nu avea ore la universitate şi era foarte 
binedispus. Eu am acceptat încântată, dar mai întâi am reuşit 
să-l fac să-mi ţină companie la micul dejun. 

— Fecioarei n-o să-i cadă inelul dacă va aştepta puţin, am 
spus, pastişând expresia populară. El râse cu discreţie şi eu m- 
am gândit că replica mea fusese mai degrabă deşteaptă decât 
amuzantă. 

Casa are o mansardă încăpătoare care foloseşte ca debara în 
care se păstrează o mulţime de vechituri peste care timpul a 
aşternut un strat de praf. Sunt mobile şi obiecte vechi 
aparţinând familiei Bonaplata, unele, de câteva generaţii. A 
căutat printre nişte tablouri fără rame sprijinite în picioare într- 
un colţ şi scoase unul mic. 

— Asta e, spuse, iar eu am rămas privindu-l cu gura căscată. 

— Oriol, i-am spus, când mi-am revenit din uimire. Acest 
tablou este identic cu al meu! 

— Poftim? E ca al tău? întrebă el nedumerit. Eşti sigură? 

— Cât se poate de sigură! El îşi duse mâna la bărbie într-un 
gest gânditor, iar eu am ridicat tabloul ca să-l cercetez. 
Greutatea era aceeaşi, dar ăsta era mai gros şi găurelele 
mâncate de cari de pe margini păreau pictate. 

— Este o copie, afirmă Oriol. Am cercetat-o de mai multe ori, 
fiind atras de misteriosul inel pe care-l poartă Fecioara, şi am 
dovada că, deşi la prima vedere pare originală, este un fals 
modern. Dar inelul nu este singurul lucru ciudat al tabloului. 

— Ce altceva e ciudat? 

— Aşezarea Pruncului. La sculpturile în lemn, la statuile şi 
tablourile din epocă, apare aproape întotdeauna aşezat în 
partea stângă a Fecioarei, cel puţin în reprezentările de pe 


vremea şi din zona în care este localizată pictura. Câţiva ani mai 
târziu, artiştii au început să spargă monotonia compoziţiei şi 
Pruncul apare jucându-se, cu păsări, chiar şi cu coroana 
Fecioarei, în cazurile în care e reprezentată ca regină. Dar 
aproape întotdeauna în partea stângă, foarte rar în dreapta. 

Am rămas dusă pe gânduri în tăcere. Niciodată nu mi-ar fi 
trecut prin minte că s-ar putea găsi atâtea ciudăţenii într-o 
pictură. Se presupune că artistul e liber, nu? 

— Este surprinzător, spuse el cu privirea aţintită asupra 
Madonei. 

— Ce este surprinzător? am întrebat, dispusă să mă minunez 
de nişte lucruri la care niciodată nu m-aş fi gândit că ar putea fi 
motiv de uimire. 

— Faptul că Enric avea o copie falsă. Trebuie că a comandat-o 
înainte de a-ţi trimite ţie originalul. 

— Dar, de ce dorea o imitație? Îi plăcea atât de mult pictura? 
Am sprijinit tabloul pe o masă veche de toaletă şi am aşezat 
inelul meu lângă Fecioară. Se deosebeau doar prin mărime, în 
rest, erau identice. Şi dacă-i plăcea atât de mult, de ce nu l-a 
atârnat într-una din multele încăperi ale casei? De ce l-a ascuns? 

— Pe mine m-a atras întotdeauna tot ceea ce este vechi, 
spuse Oriol fără să-mi răspundă la întrebare; poate că nici 
măcar n-o auzise. Părea cufundat în propriile gânduri, în 
enigmele pe care le conţinea tabloul. Şi de mic copil mă fascina 
să urc în acest loc, să mă umplu de praf, să scotocesc printre 
lucruri; cunoşteam toate catrafusele cu ochii închişi. Sunt 
vechituri de familie pe care tatăl meu le-ar fi putut vinde în 
magazinul lui, dar n-a vrut niciodată s-o facă. Şi acum îmi vine în 
minte ceva în legătură cu tabloul, căruia nu i-am dat înainte 
nicio importanţă, dar care poate că e semnificativ. 

— Despre ce e vorba? 

— L-am descoperit, aici, exact în perioada decesului tatălui 
meu. Înainte, nu era. Mi-l amintesc perfect, aici, aruncat 
împreună cu celelalte picturi, dar fără praf. 

— Crezi că are vreo legătură cu moartea lui? 

— Mama mi-a povestit istoria panourilor, despre un posibil al 
doilea testament şi despre comoară, dar niciodată nu m-am 
gândit că această pictură ar putea avea vreo legătură cu toate 


astea - făcu o pauză ca pentru a-şi limpezi ideile şi apoi îşi aţinti 
privirea albastră în ochii mei dar sunt prea multe coincidenţe şi 
am din ce în ce mai mult convingerea că totul se leagă: tabloul, 
inelul, comoara şi moartea lui. 

XXX 

Am văzut că Oriol vrea să vorbească şi i-am propus să mai 
bem o cafea, de data asta la masa din grădină, acolo, la umbra 
copacilor, înconjurați de spaliere cu trandafiri înfloriţi. 

— De ce s-a omorât? cum ne-am aşezat, i-am şi trântit 
întrebarea pe neaşteptate. 

— Nu ştiu încă. Privirea lui se pierdu înspre oraşul care, 
printre chiparoşi, se zărea la orizontul din vest, sub linia albastră 
a mării. Mi-am dat seama că el îşi pusese şi înainte această 
întrebare, de nenumărate ori, şi că îl mai rănea încă. Mama mi-a 
povestit că avea probleme cu rivalii lui în afaceri, membri ai 
unei mafii internaţionale de traficanţi de opere vechi de artă. 
Câteodată vreau să cred că nu s-a sinucis, că a fost asasinat. 
Sufăr când mă gândesc că a ales să părăsească lupta, să plece, 
să mă abandoneze. Ochii lui se înceţoşară cu nişte lacrimi care 
n-au ajuns să-i curgă. Sunt sigur că orice problemă ar fi avut o 
soluţie mai bună decât aceea de a-şi trage un glonţ în cerul 
gurii. Asta a creat un mare pustiu în viaţa mea, încă îl mai simt, 
încă mă mai doare. 

— Imi pare foarte rău. Şi am păstrat tăcerea în semn de 
respect pentru mâhnirea lui. 

— Se spune că i-a ucis pe patru dintre acei mafioţi, comentă 
el după câteva clipe. Dar nu s-a putut dovedi niciodată. 

— Crezi că el a făcut-o? 

— Da. 

— Dar, de ce? De ce o persoană atât de amabilă ar comite 
asemenea crime? 

— Pot să-ţi povestesc doar ce mi-a spus mama. Îşi disputau 
tablourile, bănuiau că ascund un mesaj, cheia pentru ceva mult 
mai de preţ: comoara templierilor. Scrierile lui Arnau 
d'Estopinyă, chiar dacă sunt o traducere a altora mai vechi sau 
transcrierea tradiţiei orale, o confirmă. Şi este adevărat că acolo 
există un mesaj, deşi incomplet sau de neînțeles pentru noi, 
ascuns sub pictură. Cu siguranţă că traficanţii ăia ştiau de 


existenţa lui, au vrut să cumpere tablourile de la tatăl meu, el a 
refuzat, iar ei au recurs la intimidare. Tatăl meu avea un asociat 
sau prieten. Aici Oriol a făcut o pauză semnificativă. Poate că 
era amantul lui. Ceilalţi i-au tras o bătaie zdravănă, îmi închipui 
că încercau să-l sperie pe Enric, dar cert este că, dinadins sau 
printr-un accident, l-au ucis. Mama spune că atunci au început 
acele apeluri telefonice în toiul nopţii. Ameninţau. Dar nu numai 
pe el, ci pe noi toţi. 

— Şi tatăl tău i-a ucis. 

— Aşa se pare. N-a vrut să le dea tablourile. Nu ştiu nici dacă 
voia să-şi protejeze familia sau să-şi răzbune prietenul. Ai auzit 
vorbindu-se de Epaminondas'%? 

— Guşopol'!? am glumit, încercând să atenuez dramatismul 
conversaţiei. Numele îmi amintea de un erou grec, dar nu ştiam 
mai mult. 

— Epaminondas, principele teban, răspunse el cu un zâmbet. 

Am apucat ceaşca de cafea şi am făcut gestul de a acorda 
atenţie la ceea urma să relateze. 

— Această poveste şi protagonistul ei îl obsedau pe tatăl meu, 
era modelul lui, mi-a istorisit-o de nenumărate ori. Epaminondas 
a fost un conducător militar excepţional care s-a distins, pe 
deasupra, şi prin marea lui cultură; era întotdeauna înconjurat 
de filosofi, poeţi, muzicieni şi oameni de ştiinţă. Asta îl făcea în 
ochii tatălui meu mult mai demn de admiraţie. În secolul al IV- 
lea î.Hr., Sparta domina Grecia, războinicii ei erau renumiţi ca 
fiind cei mai buni din Antichitate; nici Atena, nici altul dintre 
oraşele-state nu îndrăznea să-i înfrunte. Dar Teba s-a răsculat, şi 
atunci când puternica armată spartană, mult superioară, s-a 
năpustit asupra oraşului, Epaminondas şi venerata lui falangă i- 
a bătut de mai multe ori la rând. 

— Ce e falanga asta venerată? 

— Falanga venerată era nucleul central al armatei tebane, un 
corp de elită de vreo trei sute de tineri nobili care, grupaţi doi 
câte doi, jurau mai bine să moară decât să-şi părăsească 

partenerul. Şi ceea ce îi făcea de neînvins era această luptă 
disperată pentru un prieten, acea pasiune dusă până la capăt. 

— Aha! am exclamat. Asta mă lămurea ceva mai mult, ştiam 
că în standardele morale ale Greciei antice se admitea homo şi 
bisexualitatea la bărbaţi. 

— Acelaşi lucru s-a petrecut şi între cavalerii templieri. Când 
era o situaţie limită, când erau depăşiţi în număr, luptau în 
pereche şi nu-şi abandonau niciodată tovarăşul. Nici viu, nici 
mort. Templierii nu se predau. Unul dintre sigiliile templierilor o 
dovedeşte: se văd doi luptători călărind pe acelaşi armăsar. 
Acea imagine nu corespunde realităţii, e un simbol. Templierii 
nu duceau lipsă de cabaline, fiecare cavaler, conform 
regulamentului ordinului, dispunea de doi cai buni... Sigiliul e 
simbolul perechii legate prin jurământ. 

— Aşadar, tu crezi că în realitate Enric n-a ucis ca să-şi apere 
familia, că n-a făcut-o pentru tine, ci ca să-şi răzbune prietenul, 
am vrut să închei gândul pe care Oriol îl contura, că-i făcuse o 
promisiune partenerului său precum cei din falanga venerată, ca 
templierii de pe sigiliu. 

Nu răspunse, lăsându-şi privirea să se piardă, din nou, dincolo 
de chiparoşi, spre mare. M-am uitat şi eu în aceeaşi direcţie şi 
ochii mi s-au umplut de lumina acelei dimineţi diafane şi de o 
Mediterană albastră strălucind pe fundal. Am luat o sorbitură de 
cafea, de-acum rece, şi am rămas contemplându-l pe băiatul pe 
care-l adoram când eram o copilă. În sfârşit, privirea lui, 
strălucitoare din pricina lacrimilor stăpânite, a căutat-o pe a 
mea şi era atât de intensă, încât am simţit un fel de gâdilătură 
pe ceafă. Atunci, făcând un gest pe care Luis l-ar fi descris ca 
afectat, spuse: 

— Nu e frumos? 

— Ce anume? 

— Să iubeşti atât de mult pe cineva încât să-ţi dai viaţa. 


DOUĂZECI ŞI ŞAPTE 


Privirea lui şi fraza: „Să iubeşti atât de mult pe cineva încât 
să-ţi dai viaţa” m-au străpuns până în adâncul sufletului. Nu 
puteam să încetez să mă gândesc la asta, să-i văd ochii albaştri 
umezi de emoție. „Nu e frumos?” spuse el. Da, îmi spuneam eu, 
era frumos, poetic, mişcător. Dar acea lirică tragică ascundea 
indicii, sentimente care mă făceau să-mi pierd cumpătul. Era 
evident că Oriol credea că Enric a asasinat patru persoane, ca 
să se sinucidă apoi din dragoste pentru un bărbat. Şi că el s-a 
simţit părăsit de un tată, pe care l-a admirat pentru eroismul lui, 
dar căruia nu-i putea ierta faptul că în mod intenţionat l-a lăsat 
orfan. Amintindu-mi de copilăria mea, rememoram afecțiunea, 
adoraţia lui Oriol pentru Enric; cum îl apuca de mână şi-l privea, 
în sus, cu un zâmbet naiv, când acesta organiza unul dintre 
jocurile lui magice. Şi apoi îşi lua acel aer ţanţoş, cu pieptul 
umflat de orgoliu, care voia să spună: „Asta este tatăl meu”. 

Şi mai era şi povestea cu pasiunea homosexuală declarată a 
lui Enric. O iubire fără margini, tragică, pentru care, în mod 
evident, Oriol nu era scandalizat, ci părea căzut în admiraţie. Alt 
indiciu în favoarea faptului că Oriol este gay. 

Astăzi, meditam din nou la sexualitatea lui şi mi-era teamă. 
Teamă de a mă îndrăgosti din nou de el ca o proastă... precum 
fata care a vărsat atâtea lacrimi din iubire pentru el. 

XXX 

În după-amiaza aceea, nu aveam nimic de făcut şi eram 
nervoasă. Căutarea comorii se împotmolise şi însufleţirea de 
acum câteva ore slăbise. Poate că totul nu e decât o ultimă 
fantezie a lui Enric, poate că ar trebui să mă întorc la New York, 
aşa cum îmi cerea mama, poate că intrasem deja, fără să o ştiu, 
într-una dintre acele nedesluşite situaţii periculoase pe care ea 
le prevestea. Şi poate că primejdia cea mai mare era Oriol şi 
sentimentele mele pe care nu ştiam să le controlez. Date fiind 
toate astea, am hotărât să părăsesc observatorul de deasupra 
oraşului pe care casa Aliciei mi-l oferea, ca să mă cufund în 


mulţimea de oameni care mergeau pe jos pe Ramblas. Şi acolo, 
plimbându-mă, am lăsat culorile mulţimii, sunetul muzicanţilor 
de stradă cerşetori de monede şi parfumul florilor din chioşcuri 
să-mi pătrundă simţurile. Voiam să simt, să încetez să mă mai 
gândesc. 

Aproape fără să-mi dau seama, am traversat Plaza del Pi? şi, 
îndreptându-mă spre catedrală, am observat că mă aflam în faţa 
unui magazin cu antichităţi. Era cel care fusese al lui Enric! 
Eram sigură! Fără să o ştiu, picioarele mă purtaseră spre 
copilăria mea. Am privit prin vitrină, dar nu am îndrăznit să 
intru. Deşi eram sigură că erau altele, mie mi s-a părut că văd 
obiectele dintotdeauna. Mai multe pistoale cu încărcare pe gura 
țevii, o pereche de statuete criselefantine, ca acelea pe care le 
colecţiona Alicia, o comodă în stil franțuzesc din lemn de 
palisandru şi de trandafir, nişte picturi baroce în clarobscur... M- 
am făcut mică de tot, de înălţimea copilei care fusesem, şi cu 
inima strânsă şi bătând să-mi sară din piept, am rămas într-o 
aşteptare naivă ca Enric să apară în spatele geamului. 

Zâmbitor, cu părul rar pieptănat pe spate, puţin cam plinuţ şi 
cu acea privire ghiduşă pe care, din când în când, o arunca şi 
fiul lui. Şi pe mâna mea dreaptă simţeam, palpitând în 
aşteptare, enigmaticul lui inel cu piatră de rubin. 

Dar mi-am dat seama curând că, oricât de mult aş aştepta, 
oricât mi-aş freca amintirile din trecut, ca pe o lampă fermecată, 
nu voi reuşi să fac ca fantoma naşului meu să treacă prin uşă. 
Atunci, m-a apucat graba şi am mărit pasul spre catedrală şi, 
când am traversat în dreptul unui alt magazin cu antichităţi de 
pe stradă, am văzut imprimat cu litere aurii pe geamul vitrinei: 
„Artur Boix”. Unde auzisem numele ăsta? Artur Boix... Artur 
Boix... Sigur că da, tovarăşul meu de călătorie! 

Am rămas din nou năucită în faţa vitrinei, dar de data asta jur 
că n-am privit niciun obiect din spatele geamului. Cred că nici 
măcar nu le-am văzut. Nu mă puteam concentra decât asupra 
numelui scris pe sticlă: „Artur Boix anticar”. 

Nu ştiu dacă am luat-o la fugă, la trap sau ca o nălucă, 
adevărul e că următoarea imagine pe care mi-o amintesc sunt 
eu însămi la un telefon public din piaţa catedralei sunându-l pe 

comisarul Castillo. Am avut norocul să răspundă imediat la 
telefon; dacă nu, aş fi murit de nerăbdare. 

— Domnule comisar, încercam eu să fac în aşa fel încât vocea 
să nu pară tulburată, vă amintiţi numele de familie ale tipilor pe 
care se presupune că i-ar fi asasinat naşul meu? 

— Cum să nu mi le amintesc, răspunse el binedispus. Este 
misterul meu favorit, păstrez o copie a dosarului în dulapul din 
biroul meu şi o alta într-o servietă sub pat. Mă va ajuta 
domnişoara americancă să rezolv această intrigă de roman 
poliţist în stilul detectivului Marlowe”? făcea pe mucalitul. 
Trebuie doar să aflu cum a făcut naşul dumneavoastră ca să-i 
căsăpească pe ăia patru dintr-o lovitură... 

l-am promis că îl voi ajuta în tot ce-ar dori, numai să-mi 
dezvăluie numele. Şi le-a lăsat să cadă precum cineva care 
recită versuri învăţate de copil pentru sărbătorile de familie. 
Două dintre ele nu-mi spuneau nimic, dar celelalte două, da: 
Arturo şi lacob Boix. 

Tocmai îmi confirma ceea ce instinctul îmi spusese cu câteva 
minute înainte. Bărbatul acela atrăgător care s-a aşezat lângă 
mine în călătoria de la New York a ştiut întotdeauna cine sunt eu 
şi de ce veneam în Spania. Era fiul unuia dintre cei cărora 
unchiul meu le făcuse de petrecanie. Mafia traficanţilor de opere 
de artă supravieţuise şi, judecând după impresia pe care mi-o 
făcuse Artur, erau sănătoşi şi arătau bine. 

XXX 

În vreme ce ne aşezam la masa din cafenea, conversaţia s-a 
învârtit în jurul calităţilor turistice banale ale oraşului, dar cum 
ni s-au adus băuturile, i-am trântit-o pe neaşteptate: 

— Ai pus la cale întâlnirea noastră din avion. Nu-i aşa? 

— N-a fost greu să găsesc loc lângă tine. Artur îşi arăta 
zâmbetul de bărbat frumos. Doar bacşişul potrivit persoanei 
potrivite. În activitatea mea, o fac frecvent. 

Eu îl observam prin paharul de cola light. Nici mie nu mi-a fost 
greu să-mi dau întâlnire cu el. 

— Chiar că ţi-a luat mult timp să mă suni, îmi reproşă el, ca şi 
cum întâlnirea s-ar datora unui interes al meu personal, şi nu 

unei presupuse probleme de afaceri. Cel puţin, pentru el. 
Vorbea ca şi cum ar fi fost sigur că impresia pe care mi-a 
produs-o în avion mă va face să mă folosesc de cartea lui de 
vizită. Era un tip închipuit, dar trebuie să mărturisesc că era 
interesant. 

— Şi tot tu ai fost acela care mi-a spart apartamentul la New 
York. 

El nici nu s-a schimbat la faţă, nici nu şi-a pierdut zâmbetul. 

— N-am fost eu personal. S-a ocupat un asociat al meu. 

— Şi o mărturiseşti aşa? Cu neruşinare? 

— Şi de ce nu? răspunse el acum perfect serios. Am tot atâtea 
drepturi sau chiar mai multe asupra acelor tablouri şi a posibilei 
comori, ca şi voi trei. 

Vorbea convins, iar eu am rămas mută de uimire. Cu ce temei 
se considera Artur ca având drepturi? Am aşteptat să 
vorbească. 

— Trebuie că ştii deja că naşul tău l-a asasinat pe tatăl meu, 
pe unchiul meu şi pe încă doi asociaţi ai lor. 

— Asociaţi? Credeam că erau gărzi de corp. 

— N-are importanţă ce erau. El i-a ucis. 

— Nu s-a putut demonstra, nu sunt dovezi. 

— Dovezi? Acum Artur râse. De ce să am nevoie de dovezi? 
Ştiu că el a fost. Ştiu că se puseseră de acord pentru o 
tranzacţie. Că naşul tău nu numai că nu a predat tabloul cu 
Fecioara, aşa cum se stabilise, ci şi că, după ce i-a asasinat, le-a 
furat pe celelalte două, cel cu Sfântul Gheorghe şi cel cu loan 
Botezătorul. 

— Vrei să spui că a furat cele două panouri mici? 

— Da, le-a furat. Artur mă observa atent; îmi citea uimirea pe 
faţă. 

— Dar, cum...? 

— Naşul tău şi familia mea aparţineau unui anumit club 
secret, au aflat despre comoară în acelaşi timp şi au mers pe 
urmele tablourilor până într-un loc din apropierea mănăstirii 
Poblet, unde se pare că îşi avuseseră originea. Profesionişti ai 
afacerilor cu antichităţi, s-au mobilizat rapid să le obţină, dar 
dintr-o stupidă problemă de moştenire de familie, panoul din 
mijloc avea un proprietar diferit de cele laterale. Cineva le 


împărţise acum vreo două generaţii şi a luat ceva timp să fie 
găsite, pe lângă nefericita împrejurare că, în vreme ce familia 
mea le-a găsit şi achiziţionat pe cele mici, naşul tău făcuse 
acelaşi lucru cu cel mai mare. 

— Şi n-au căzut de acord, l-am întrerupt. 

— Exact. Bonaplata şi nepotul lui s-au dovedit a fi foarte puţin 
rezonabili, aveau pretenţia să cumpere tablourile noastre, 
doreau comoara numai pentru ei. 

— Şi familia ta? Voia să vândă? 

— Nici ea. Dar erau dispuşi să negocieze... 

— Şi ce s-a întâmplat cu asociatul unchiului meu? 

— Mă rog... să spunem că a părăsit negocierile prematur. O 
scânteie ironică îi juca în ochi. 

— L-aţi ucis! 

— A fost un accident. 

— Sau o încercare de intimidare... 

— Adevărul e că se ajunsese la un acord... 

— Cum de ştii asta? 

— Mi-a povestit mama. Am rămas tăcută, nu voiam să pun 
întrebări în legătură cu asta. Bonaplata urma să predea panoul 
lui în schimbul unei anumite sume. Dar n-a făcut-o. În loc de 
asta, i-a ucis şi le-a furat pe ale noastre. 

— Nu mi se pare logic. Cum ar fi putut naşul meu să-i înşele şi 
să-i asasineze pe pistolarii ăia? 

— Nu ştiu. Dar a făcut-o. Artur îşi încruntase sprâncenele. El e 
de vină că sunt orfan. 

— Dar voi aţi început primii, asasinându-l pe bărbatul pe care 
el îl iubea. Artur putea să aibă motive să-l urască pe Enric, dar 
eu trebuia să-l apăr. 

— N-are importanţă cine a început. Bărbatul din avion, amabil 
şi frumos, lăsa să i se vadă un suflet dur şi plin de resentimente. 
S-a comportat ca o canalie, ca un degenerat, a încălcat un pact, 
nu şi-a ţinut cuvântul. 

Am strâns din buze şi l-am privit fix, înainte de a-i răspunde: 

— Enric doar îi proteja pe ai lui. l-aţi ameninţat familia. 

Nu cred că-mi auzea vorbele. Privirea lui s-a pierdut în spatele 
localului pentru un timp, ca şi cum ar fi rumegat ceva ce-i venea 


greu să digere, a întârziat cu răspunsul şi, când a făcut-o, şi-a 
aţintit privirea asupra mea şi a spus cu o voce joasă şi răguşită: 

— Între familia mea şi familia Bonaplata există o datorie de 
sânge. Şi am văzut culoarea roşie a sângelui în ochii lui. 


DOUĂZECI ŞI OPT 


— Enric a fost prima mea dragoste, marea mea dragoste. Am 
rămas privind-o pe mama fără să pot crede ceea ce tocmai 
auzeam. Ea a spus că vrea să vorbească cu mine. Şi a vorbit, 
Doamne, cât a mai vorbit! Mai avea puţin şi se îneca din pricină 
că nici nu respira. Eu o ascultam stupefiată. Tăcea de ani de 
zile, secretul ei era ca un zid invizibil ce ne despărţea; era între 
noi, se interpunea, iar eu, fără să o ştiu, îl observam uneori. Și, 
deodată, digul s-a rupt şi a dat drumul la tot. 

Ascultătoare, mă dusesem s-o iau de la aeroport şi, văzându-i 
bagajele, m-am întrebat de ce se încărcase cu atât de multe. 
Pentru un moment m-am temut că doreşte să rămână cu mine 
la Barcelona un sezon mai lung. „Ah, nu!” mi-am spus eu. Apoi 
m-am gândit că una dintre valize ar putea conţine tabloul 
ambalat cum se cuvine. Chiar şi aşa, bagajele erau numeroase. 
Mamei mele i-a plăcut întotdeauna să călătorească bine 
echipată. S-a instalat în acelaşi hotel în care am stat şi eu la 
început; rezervase o cameră dublă încăpătoare la unul dintre 
etajele cele mai de sus cu gândul că eu mă voi muta să locuiesc 
acolo. 

Observam atentă cum se amesteca în toate, lăsând-o în pace. 
Aveam o înţelegere şi preţul acesteia era tabloul şi transportul 
lui de la New York. Eu trebuia să îndeplinesc partea mea; şi 
primul lucru a fost să părăsesc casa Aliciei, ca să mă instalez cu 
ea. 

— Azi soseşte mama, i-am spus. Mă duc la hotel. 

— De acord, şopti ea, strângând din buze aproape ca într-un 
surâs. Ştia mai bine decât mine care e părerea mamei mele 
despre ea. Vei fi bine-venită, atunci când o să plece. 

Mama vorbea fără încetare de călătoria mea, de a ei, despre 
cum l-a lăsat pe Daddy la New York, dar a rezervat surpriza 
pentru cină. 

Când a spus: „Enric a fost prima mea dragoste, marea mea 
dragoste”, ochii ei îi căutau pe ai mei. 


Şi am rămas stupefiată. N-am ştiut ce să cred, nici ce să spun; 
prima mea reacţie a fost de neîncredere, asta trebuie să fie o 
glumă. Dar nu era niciun amuzament în privirea ei, nici buzele 
nu voiau să râdă. Acel chip cu riduri pe frunte şi labă de gâscă, 
acea faţă pe care o recunosc drept mama, stătea dinaintea mea 
şi avea expresia unui acuzat care-şi aşteaptă verdictul. Am lăsat 
tacâmurile pe masă şi am bâiguit: 

— Dar... tata? 

— Povestea cu tatăl tău a fost după aceea... 

— Dar dacă Enric, Enric era... 

— Homosexual, dădu ea definiţia. 

— Da, aşa, am adăugat, dar nu trebuia să fie atât de mult, 
pentru că altfel... 

— Altfel, n-ar fi avut un fiu... 

Am tăcut, încercând să asimilez toată povestea, şi ea păstră 
tăcerea câteva clipe, ca şi cum ar fi luat o gură de aer, apoi îşi 
începu relatarea: 

— După cum ştii, noi, cei din familiile Bonaplata şi Coli, eram 
legaţi printr-o relaţie foarte strânsă care s-a menţinut timp de 
câteva generaţii. Bunicul meu frecventa la sfârşitul secolului al 
XIX-lea Els Quatre Gats cu bunicul lui Enric şi prietenia a 
continuat între părinţii noştri. 

De copii, ne jucam împreună când familiile se întâlneau, 
amândoi ne-am făcut educaţia la Liceul Francez şi, ca 
adolescenţi, când am început să ieşim în lume, făceam parte din 
acelaşi grup mic, atât în oraş, cât şi verile, pe Costa Brava. 

Eu am simţit întotdeauna o mare atracţie pentru Enric. Era 
deştept, simpatic, plin de imaginaţie, avea răspunsuri prompte 
şi ingenioase la orice. Eram convinsă că şi eu îi plăceam şi, când 
au început să se formeze perechile în epoca noastră 
preuniversitară, eu m-am păstrat pentru el şi în mod firesc am 
devenit unul dintre cupluri. Eram îndrăgostită nebuneşte. 
Părinţii noştri se arătau încântați că ieşim împreună; în realitate, 
această legătură ar fi unit două familii ale căror relaţii de 
prietenie erau cum nu se poate mai strânse, era ceva ce speram 
de generaţii. Părinţii mei nu m-au certat niciodată dacă, ieşind 
cu el, ajungeam târziu acasă. 


— Vă sărutaţi? am întrebat curioasă şi am observat că mama 
se mişca jenată pe scaun. 

A rămas tăcută câteva momente, era evident că Mariei del 
Mar îi era greu să poarte această conversaţie. 

— Da, răspunse ea în sfârşit. Dar ţine seamă de faptul că asta 
se petrecea acum mai bine de patruzeci de ani şi în mediul 
nostru social se obişnuia să ajungi virgină în ziua căsătoriei. 
Chiar şi având stabilită data nunţii, şi noi n-am ajuns niciodată s- 
o avem, păstrai frâiele. Săruturile şi mângâierile noastre erau 
destul de rezervate. 

— Poate că nici el nu a făcut prea multe presiuni, am insistat 
eu maliţioasă. Nu-i aşa? 

— Da, e adevărat; când am reflectat la asta, mi-am dat seama 
că eu eram aceea care aveam iniţiativa, suspină ea. Mă 
gândeam că firea mea e tandră şi a lui, nu. 

— Dar, cum de nu i-ai atras atenţia? 

— Şi pe asta am întors-o pe toate feţele, suspină din nou, 
clătinând din cap cu o expresie de neîncredere. Pe atunci, 
nimeni nu ştia de tendinţele lui. Dar, fireşte, eu eram logodnica 
lui şi nu am nicio scuză. El se prefăcea, nu voia ca familia lui să 
afle; în acea epocă, să ai un fiu ca el ar fi fost o ruşine socială, o 
umilinţă pentru familia Bonaplata. lar eu, îndrăgostită de el, 
eram alibiul perfect, îmi imaginez că Enric trebuie să fi trecut 
printr-o perioadă de autodefinire şi îi era comod să mă aibă 
alături şi să-şi sondeze sentimentele. Am început să observ că 
nu se folosea de privilegiul de a putea sta cu mine până foarte 
târziu fără ca familia mea să fi protestat. Mă aducea acasă din 
ce în ce mai devreme şi, în anumite zile, căuta pretexte ca să nu 
ne vedem. Primele mele bănuieli au apărut atunci când, de mai 
multe ori, dându-i telefon, la câteva ore după ce el mă lăsase la 
mine acasă, nu sosise încă. Atunci profita să bântuie prin baruri 
deocheate ca să-şi facă prieteni. 

— Şi ce s-a întâmplat? Cum v-aţi despărţit? 

— Într-o bună zi, trăgând concluzia că Enric duce o viaţă 
dublă, l-am întrebat unde fusese în noaptea dinainte şi atunci el 
mi-a spus că mă iubeşte mult, dar numai ca pe o prietenă. Am 
îngheţat. M-a rugat să-i fac favoarea să păstrez secretul şi mi-a 
mărturisit că este homosexual. A insistat asupra iubirii lui pentru 


mine, dar nu ca soţie, şi a spus că e foarte egoist din partea lui 
să mă facă să pierd timpul. Enric era ceva mai mare decât mine, 
iar eu trebuie că eram foarte naivă, pentru că prima întrebare 
care mi-a venit în minte a fost de unde ştie că este, dacă nu 
făcuserăm încă niciodată dragoste. El a râs. Ţi-am mai zis că îl 
iubeam la nebunie şi atunci i-am spus că nu-mi păsa de timp, că 
nu-mi păsa de nimic, dar că îl rog să nu ne despărţim. L-am 
implorat. Eu. Imaginează-ţi, eu implorându-l pe el. In primul 
moment a consimţit, dar a spus că trebuie să mă obişnuiesc cu 
ideea că povestea noastră trebuie să se termine şi că eu să mă 
gândesc să-mi găsesc un băiat bun cu care să mă mărit. Că 
trebuia să-l uit ca logodnic, că nu putea să-mi dea ceea ce 
aveam eu nevoie şi că relaţia noastră ne va distruge viaţa. Şi a 
început să-mi povestească una dintre aventurile după care 
alerga noaptea, de cum mă lăsa acasă. Dar eu nu voiam să 
renunţ la el şi chiar am ajuns să-l însoțesc prin barurile 
deocheate pe care le frecventa şi am acceptat până şi 
avansurile vreunei femei, numai să nu fac notă discordantă. 

Eram disperată, nu-mi mai păsa de nimic, nu doream un alt 
viitor care să nu fie alături de el. l-aş fi acceptat 
homosexualitatea, să mă mărit cu el şi ca el să umble în 
continuare cu bărbaţi, numai să rămână cu mine. l-am propus-o 
şi cred că pentru un timp a luat în considerare această soluţie. 

El încă îmi accepta mângâierile, acum cred că poate o făcea 
din obligaţie şi ca să nu mă jignească, şi mi-am luat inima în 
dinţi să-i întind o cursă. Întotdeauna m-am căit pentru asta. 

Într-o seară, când eram singură acasă, i-am cerut să vină să 
mă ia şi am găsit un pretext să-l fac să intre la mine în cameră. 
Acolo, mă rog, acolo am făcut dragoste. 

— Aţi făcut dragoste?! am exclamat. Dar nu era homosexual? 

— Ba da, răspunse ea, puţin jenată. Dar el putea s-o facă şi cu 
o femeie, dacă o dorea. 

— A opus rezistenţă? 

— Da, a opus rezistenţă, dar eu m-am străduit din răsputeri. 
Voiam să-i dăruiesc plăcere. Eram nebună. Aş fi dorit să rămân 
însărcinată. Orice, numai să nu-l pierd. 

— Dar mi-ai spus că erai virgină. Nu-i aşa? 


— Bineînţeles că eram. Şi în acea seară, într-un act disperat, 
am încetat să mai fiu. 

— Şi ce s-a întâmplat? 

— El n-a mai vrut să iasă cu mine. Tonul ei era trist. Mi-a spus 
că-mi face rău, dar că vom fi întotdeauna prieteni. Că mă 
iubeşte, dar numai ca pe o prietenă sau ca pe o soră. Eu m-am 
simţit îngrozitor, îmi reproşam că l-am violat şi m-am gândit că 
de aceea l-am pierdut. 

— Ai făcut dragoste cu bărbatul pe care-l iubeai, am încercat 
eu s-o consolez. Ce e rău în asta? 

— Nu, nu trebuia s-o fac, nu trebuia să-l forţez. 

— E o prostie să te învinovăţeşti în continuare. Dacă, după 
cum se pare, aţi ajuns până la capăt, el nu s-o fi simţit chiar rău. 
Dar povesteşte-mi. Ce s-a întâmplat după aceea? 

— Vestea rupturii dintre noi le-a căzut foarte prost familiilor 
Coli şi Bonaplata, dar Enric şi cu mine ne vedeam în continuare 
la reuniunile periodice ale celor două familii. El se arăta 
întotdeauna afectuos cu mine. A trecut timpul, eu ieşeam cu 
prietene şi prieteni, încercând să-mi revin, până când a venit 
ziua în care am aflat că el trăieşte cu o femeie. 

— Alicia! 

— Da, Alicia. Enric mi-a dat întâlnire ca să-mi povestească. Mi- 
a spus că Alicia şi el duc acelaşi fel de viaţă şi că ajunseseră la 
un acord. 

— Un acord? 

— Da. În felul ăsta se prefăceau că duc o viaţă convenţională 
şi părinţii lui vor fi fericiţi. 

— Dar au avut un fiu. 

— Făcea parte din înţelegere. Amândoi o doreau. Dar mie mi- 
a făcut rău. Totul m-a durut, ruptura noastră, faptul că s-a unit 
cu Alicia, că au avut un fiu... a fost o experienţă foarte dură. El 
mă consola şi se justifica spunând că eu sunt o tânără mic- 
burgheză, că nu eram pregătită pentru viaţa ambiguă pe care 
mi-o putea oferi, că n-aş fi suportat. Că aş fi foarte nefericită. ŞI 
că Alicia e ca el. 

— lar tu l-ai cunoscut pe Daddy şi te-ai îndrăgostit din nou. 
Voiam s-o îmbărbătez. 

— Da. 


— Şi puţin timp mai târziu m-ai avut pe mine. 

— Da, draga mea. Am putut să-mi refac viaţa. 

— Dar continuai să-l vezi pe Enric. 

— Prietenia noastră, deşi puţin deteriorată, s-a menţinut, şi 
aşa am urmat tradiţia familiilor, şi, ca să demonstrez că nu-i 
purtam ranchiună, am vrut ca el să fie naşul tău. A acceptat plin 
de iluzii şi te-a iubit întotdeauna ca pe o fiică. 

— Dar, dacă totul mergea atât de bine, am profitat că Maria 
del Mar se destăinuia, ca s-o întreb ceva care mă intriga de mult 
timp, de ce n-ai vrut să te întorci la Barcelona? 

Ea m-a privit câteva clipe în tăcere. Părea că meditează la 
întrebarea mea. În vreme ce eu, observându-i chipul, m-am 
gândit la acea fată de acum treizeci de ani. Probabil că semăna 
mult cu mine. Altă generaţie, considerente sociale diferite, dar 
era tânără. Ca mine, acum. Simţea, suferea, căuta iubirea, dar 
iubirea îi scăpa printre degete... 

— Toată lumea, inclusiv Enric, credea că ruptura noastră a 
fost de bunăvoie şi fără ranchiună. Dar, în ceea ce mă privea, 
totul nu era decât o farsă dureroasă. Îl iubeam în continuare şi 
am urât-o pe Alicia din prima zi când am aflat de existenţa ei. 
Mă durea să-i văd împreună, bufoneria aparentei lor iubiri, faptul 
că ea domina întotdeauna în relaţia dintre ei, că se arăta atât de 
sclipitoare... Mă făcea să mă gândesc că Enric pur şi simplu a 
preferat-o pe ea. În noaptea în care am aflat de sarcina ei, n-am 
putut dormi. Cam pe atunci l-am cunoscut pe tatăl tău şi m-am 
măritat cu el. 

Ne  întâlneam în continuare la reuniunile de familie, 
câteodată, din fericire, el venea doar cu Oriol, alteori, cu Alicia. 
Pe mine mă durea prezenţa lui, dar o suportam, poate pentru că 
nu mă resemnam să-l pierd de tot ca prieten, poate pentru că, 
deşi îl iubeam pe Daddy, încă mai simţeam ceva pentru el. Dar 
nu m-am obişnuit şi, cu trecerea anilor, totul a devenit 
insuportabil. Eu înduram, dar a apărut un motiv mult mai 
puternic ca să părăsesc Barcelona şi să nu mă mai întorc 
niciodată. 

— Care? 

A rămas privindu-mă în ochi, în tăcere, înainte de a răspunde: 

— Tu. 


— Eu? am întrebat uimită. 

— Da. 

Am tăcut. Am aşteptat să vorbească. Ştiam că venise la New 
York ca s-o facă. 

— Erau primele zile din septembrie. Tu erai încă aproape o 
fetiţă, şi eu, împreună cu bona, strângeam casa de vară ca să 
ne întoarcem la Barcelona, şi după-amiaza era înăbuşitoare. 
Deodată, o rafală de vânt a făcut să se zbată parasolarele de la 
ferestre şi am văzut nori plumburii venind în goană dinspre 
mare, anunțând furtuna. Ştiam că eşti pe plajă şi, luând două 
prosoape şi o umbrelă, am fost să te caut. Ajungând aproape de 
mal, a început să plouă cu găleata şi am văzut cum fata care vă 
supraveghea şi prietenii tăi alergau spre sat să caute adăpost. 
Tu nu te aflai printre ei şi, când am întrebat de tine, nu ştiau 
unde eşti. M-am speriat, înaintând mai mult pe plajă. Aversa nu- 
mi permitea să văd bine, dar am continuat să te caut şi, în 
sfârşit, am descoperit, ascunsă într-un adăpost între stânci, o 
pereche sărutându-se. Am putut să vă recunosc; eraţi Oriol şi cu 
tine. 

Făcu o pauză, eu trebuie că eram cu gura căscată. Nu puteam 
să cred că acea amintire atât de intimă era împărtăşită într-un 
anume fel de mama. De aş fi ştiut-o atunci, aş fi fost moartă de 
frică! 

— Am fost atât de surprinsă, încât n-am ştiut să reacţionez în 
alt fel decât întorcându-mă în grabă acasă. Am ajuns udă 
leoarcă. Simţeam panică, teroare. 

— Dar, de ce? 

— Observasem cum creştea Oriol. Ochii sunt ai mamei lui. 
Dumnezeule, cât o urăsc! Dar aproape tot restul îi vine de la 
tatăl lui. Încă mă mai doare să mă gândesc! 

Se opri şi privirea ei se pierdu undeva în spatele localului. O 
lacrimă îi alunecă pe obraz. Ruşinată, îşi ascunse faţa între 
mâini. 

Am mângâiat-o pe braţ în încercarea de a o consola. Şi m-am 
gândit că, într-adevăr, poate acum treizeci de ani era ca mine. 
Dar nu voiam să ajung să fiu ca ea acum. 

— Oriol îţi amintea eşecul tău, am spus cu blândeţe. 

Nu răspunse câteva minute şi i-am respectat tăcerea. 


— Da. Dar eram deja obişnuită cu acea înfrângere. Mă privi 
din nou în ochi. Era eşecul tău cel care mă teroriza. Crezi că 
înainte să vă văd pe plajă nu observasem că îţi plăcea? 

— Dar ce era rău în faptul că ne plăceam? 

— Am spus că observasem că el îţi plăcea, nu că vă plăceaţi. 

— Ce insinuezi? 

— Oriol nu era un băiat dintre aceia care aleargă trăgând 
şuturi în minge şi ţi-am spus că mi-l amintea mult pe tatăl lui... 
Făcu o pauză şi adăugă cu o anume intenţie: în asta. 

— În ce? mă temeam eu de răspuns. 

— În orientarea lui sexuală. 

— Asta e o afirmaţie a ta cu totul gratuită, m-am apărat eu. 

— Nu, nu este, răspunse ea cu fermitate. E ca tatăl lui, ca 
mama lui. Sunt de aceeaşi teapă. Nu-ţi dai seama? Este amabil, 
te va iubi ca pe o prietenă, ca pe o soră. Poate că, dacă îl 
violezi, se va lăsa, ca să nu te jignească. Dar până la urmă, va 
pleca şi, când va pleca, tu vei rămâne cu inima zdrobită. Este 
natura lui. Chiar dacă aş fi vrut, n-aş fi putut face altceva. 

— Greşeşti. 

— Nu, nu greşesc. Nu greşeam. Am văzut îngrozită că urma 
să se repete cu tine ceea ce se întâmplase cu mine. Mi-am dat 
seama că timp de ani de zile, fără să o ştiu, mă temusem că 
asta se va întâmpla. Când am descoperit povestea ta cu Oriol, 
am început să fac presiuni asupra tatălui tău ca să ceară 
transferul la New York. Sau în America Latină. Voiam să mergem 
departe. Voiam să te îndepărtez. Să nu suferi cum am suferit eu. 
Şi de asta am plecat, ca să nu ne mai întoarcem niciodată. 

— Dar n-aveai dreptul... 

— Şi scrisorile, continuă ea însufleţită, şi scrisorile pe care i le 
scriai. Şi cele pe care el ţi le scria. Le-am făcut să dispară... 

— Poftim! aproape că am sărit de pe scaun. 

— Da, mă privea sfidătoare. Le-am făcut să dispară, una după 
alta... până când au încetat să mai plece şi au încetat să mai 
sosească. 

— Dar, cum ai îndrăznit! De data asta uimirea se adăuga 
indignării. N-aveai niciun drept să intervii în felul ăsta în viaţa 
mea. 


— Bineînţeles că aveam dreptul! Tot dreptul! Sunt mama ta, 
trăisem şi eu înainte aceeaşi poveste şi era obligaţia mea să te 
ocrotesc... în acelaşi fel cum aveam dreptul să mă mut în 
America, să te iau cu mine şi ca asta să-ţi schimbe radical viaţa 
şi destinul. Era responsabilitatea mea să te feresc de suferinţe, 
şi mai este încă. 

Atunci a pornit din nou la atac; că să-l dau uitării pe Oriol şi 
acele poveşti fantastice cu comori şi să mă întorc cu ea. Şi, gata 
cu aventurile, Mike e viitorul meu şi comoara mea, nu pot să 
distrug toate astea pentru tâmpeniile naşului meu. Şi a vorbit, şi 
a vorbit întruna, repetându-se. Nu ştiu în ce moment am încetat 
s-o mai ascult, dar mă prefăceam că sunt atentă. 

M-am revăzut în ea peste treizeci de ani, încercând să evit ca 
fiica mea să comită aceleaşi greşeli. Relatarea ei mi-a trezit 
admiraţia. Cum a putut îndrăzni mama mea să forţeze o relaţie 
sexuală cu Enric? Era aceeaşi hotărâre cu care avea pretenţia 
acum să mă salveze pe mine de la o presupusă greşeală. Nu 
puteam s-o iert că mi-a furat scrisorile, eram indignată, dar 
deodată, o bucurie nestăpânită mi-a umplut inima. Era 
adevărat, nu-l crezusem când mi-a spus, dar era adevărat. Oriol 
îmi scrisese. 

Şi m-am întrebat dacă hotărârea mamei de a părăsi 
Barcelona, de a-şi lăsa în urmă trecutul a fost realmente din 
pricina mea sau ca să nu-l mai vadă pe Enric alături de Alicia. 
Am terminat vinul şi am trecut la lichioruri de desert până când 
au început să închidă restaurantul. Apoi ne-am întrecut cu 
paharele. Deodată, am început să simt pentru ea o ciudată 
camaraderie. 

— Povesteşte-mi din nou, îi spuneam ea, când alcoolul făcea 
deja să mi se împleticească limba. Explică-mi, cum ţi-ai tras-o cu 
Enric? 

Ea, care băuse tot atât de mult ca şi mine, râdea, se strâmba 
pudic şi se scuza spunând că în acele momente e foarte 
nervoasă, iar eu, ca o ticăloasă, îi ceream să-mi povestească din 
nou, insistam pe un ton glumeţ asupra amănuntelor. Apoi a 
izbucnit în plâns şi, îmbrăţişând-o, mi-a venit şi mie să plâng. 
Intre suspine, am înjurat-o cu voce tare pentru că mi-a furat 
scrisorile de la Oriol. Ea a reacţionat, spunându-mi printre 


sughiţuri că mi le-ar mai fura de o mie de ori şi că nu va îngădui 
ca eu să sufăr cum a suferit ea, şi că m-ar îndepărta de un 
bărbat de aceeaşi teapă cu proverbialul câine al grădinarului 
care nici nu lasă pe altul să mănânce, nici el nu e în stare săo 
facă”. 

— Într-adevăr te-ai culcat cu el? am întrebat-o din nou. 

Nu mă puteam împăca cu acest gând. Nu din partea mamei 
mele. Pentru mine, ea nu este femeie, ea este mama, şi mamele 
nu fac lucruri dintr-astea. Dar ea nu-mi răspundea, revenea la 
cât de minunat e Mike. Şi aşa, ne-am fi petrecut toată noaptea 
cu alcoolul în chip de moderator al şuetei noastre sau, mai bine 
zis, al perechii noastre de monologuri, dacă nu l-aş fi văzut 
acolo. 

Stătea într-un colţ, cu paharul în mână, solitar precum 
moartea. Bărbatul cu părul alb, ochi albaştri spălăciţi şi 
îmbrăcăminte de culoare închisă. Bătrânul cu pumnal. Acolo. Şi 
când l-am descoperit privindu-mă, m-am înfiorat. 

— Corbule! i-am spus cu un curaj etilic, ţintindu-l cu degetul. 
Dar mă îndoiesc că m-a auzit în zarva din local. Nu mă mai 
urmări! 

S-a mărginit să mă privească. Pentru un moment, am crezut 
că o să zâmbească, dar n-a făcut-o. 

— Du-te! l-am luat din nou la rost. 

Mama a vrut să ştie ce se întâmplă şi, când urma să-i 
povestesc, bărbatul plecase deja. Am cerut un taxi la tejghea şi 
până când nu am văzut oprindu-se maşina în faţa barului, nu am 
îndrăznit să ies în stradă. 


74 Aluzie la una dintre cele mai cunoscute comedii ale lui Lope de Vega (1562- 
1635), Câinele grădinarului 


DOUĂZECI ŞI NOUĂ 


Patul nostru, enorm, era orientat spre sud, către muntele 
Montjuïc, şi acolo s-a prăbuşit Maria del Mar în lenjerie de corp. 
Efortul de a-şi scoate rochia, chiar cu ajutorul meu, a fost prea 
mare pentru ea. După câteva clipe, sforăia uşor. 

Eu mi-am spus că bătrânii ţin mai puţin la băutură. Şi apoi m- 
am gândit că probabil ei beau mai mult. M-am întins lângă ea şi 
mi-am dat seama că măsuţa pentru televizor, singurul obstacol 
între pat şi fereastra largă, era atât de joasă încât nu mă 
împiedica, fiind întinsă în pat, să am o vedere panoramică 
asupra portului şi muntelui. 

Primele lumini ale zorilor încercau să treacă prin norii 
plumburii, luptând cu întunericul. Dar nu puteau. Felinarele de 
pe chei erau încă aprinse, oglindindu-şi sclipirile în apele negre, 
iar sus, cele de pe Montjuic, străbăteau aleile şi crestele 
muntelui. Cenuşiul opac al vegetației, încă învăluite în noapte, 
marca hotarul cu cenuşiul albăstrui al ceţii de pe cer, prevestind 
un răsărit de soare ce dorea să apară fără să reuşească. 

Prezenţa bărbatului în negru mi-a trezit starea de alarmă, iar 
toropeala pricinuită de alcool părea să se fi destrămat. Doamne, 
Dumnezeule, câte surprize! Enric şi Maria del Mar. Ce poveste 
de necrezut! Cât trebuie să fi suferit ea! Dormea lângă mine, 
ghemuită în poziţie fetală, de parcă ar fi încercat să se ferească 
de următoarea lovitură pe care i-o rezerva viaţa. l-am ridicat 
părul vopsit în castaniu-deschis, încercare zadarnică de a imita 
culoarea şi strălucirea lui din tinereţe, şi am sărutat-o pe frunte. 

Nu am mai putut aştepta şi am despachetat tabloul cu 
Fecioara; am simţit-o mai misterioasă ca oricând şi am 
comparat inelele de rubin, cel de pe degetul meu şi cel pictat, 
amândouă strălucind frumos, dar sinistru. Apoi mi-am aruncat 
privirea spre acel răsărit de soare şovăitor, care nu se putea 
încă înfrunta cu noaptea. Luminile din port, devenit acum un lac 
de negre mistere, oraşul, fermecător, dar trist, plin de vrajă şi 
enigmatic, adormit la picioarele mele. La fel ca tabloul. Ultimul 


meu gând înainte de a închide ochii a mers către acel bătrân 
sinistru. De ce această teamă ciudată? M-am gândit că îl 
cunoşteam dinainte. Dar, de când? De ce îmi era în continuare 
teamă de el, dacă mi-a luat apărarea când am ieşit din librăria 
Del Grial? 

XXX 

Artur Boix m-a sunat a doua zi. Şi-a cerut scuze pentru că se 
lăsase cuprins de emoţii, dar dacă pe mine m-a durut povestea 
cu naşul meu, poate că aş putea înţelege ce a însemnat pentru 
el pierderea tatălui şi a unchiului său. Recunosc că şi eu m-am 
aprins la ultima noastră întâlnire şi că întrevederea se terminase 
în coadă de peşte. 

M-a invitat la cină şi eu i-am spus că nu iau masa de seară 
singură cu niciun alt bărbat, decât cu logodnicul meu, şi că, pe 
deasupra, mama mea este în oraş. După o ezitare a răspuns că 
ar fi încântat s-o invite pe doamna Wilson, pe domnul Wilson şi 
pe toată familia; remarcam zâmbetul lui prin telefon. A adăugat 
că e un tip corect şi că are intenţii bune. 

— Dacă e aşa, prefer să vin singură, am răspuns, râzând. 
Adevărul e că îmi plac tipii cu simţul umorului şi Artur are aşa 
ceva. Dar va fi un prânz, când o să plece mama. 

— N-o să-ţi pară rău. Am multe să-ţi povestesc. 

Maria del Mar a mai stat încă trei zile la Barcelona. 

Zile pe care a trebuit să i le dedic în exclusivitate; am făcut o 
plimbare nostalgică prin oraş: pe unde am locuit, casa bunicilor, 
străzile cele mai iubite... Am fost să bem ciocolată în lăptăriile 
unde mergeam înainte, am explorat restaurantele ei preferate, 
îmi povestea istorioare de când era ea mică, adolescentă, 
măritată de curând. Câte o poveste cunoscută, altele niciodată 
auzite înainte, am râs ca proastele şi acea camaraderie născută 
între noi două creştea tot timpul. Am luat chiar şi cina cu Luis şi 
cu Oriol. Atunci ne-a înmânat un cadou nebănuit: 

— Aveţi aici radiografia panoului cu Fecioara, spuse ea, 
oferindu-ne un plic enorm al cărui conţinut nu voise să mi-l 
dezvăluie până în acel moment. Prietena ta Sharon a făcut-o şi 
eu v-o înmânez, urându-vă din toată inima să găsiţi comoara lui 
Enric. 


Maria del Mar avea ochii în lacrimi, dar mă îndoiesc ca verii să 
fi observat, priveau plicul hipnotizaţi. L-am deschis cu grijă, 
căutând inscripţia ascunsă la picioarele Fecioarei. 

Şi era acolo, dar nu am putut să citesc decât: „Se află într-o”. 

— „Comoara se află într-o peşteră marină”, declamă Oriol, 
decepţionat. 

— Asta o ştiam deja, nu aduce alte informaţii, spuse Luis. 

Bine-crescuţi, am mulţumit pentru cadou şi m-am gândit că 
nu acela e indiciul aşteptat, că va trebui să căutăm mai mult. 

După cum mă aşteptam, mama nu a vrut să o vadă pe Alicia 
şi nici nu şi-a schimbat părerea, pe care mi-a repetat-o de o sută 
de ori, despre băiatul cu ochi albaştri. Trebuia să-l uit, trebuia să 
mă întorc la Mike. 

Dar a ştiut să păstreze măsura cuvenită şi să plece când 
începusem deja să fiu sătulă de ea şi nerăbdătoare să reiau 
căutarea întreruptă a comorii. Trebuie să recunosc că m-am 
simţit bine în compania ei şi că acele zile au fost foarte utile, dar 
imediat ce am dus-o la avion, am revenit la hotel, mi-am făcut 
bagajele şi m-am întors acasă la Alicia. 


TREIZECI 


— Ai chef să vezi o galeră? întrebă deodată Oriol. 

— O galeră? am repetat, mirată. Întrebarea mă luase prin 
surprindere. Îmi aminteam că galera era un tip de navă şi că 
apărea în înscrisurile citite. 

— Da, o galeră, ambarcaţiunea al cărei căpitan a fost 
călugărul sergent din Ordinul Templierilor, Arnau d'Estopinyă, 
mă lămuri Oriol, văzând că ezit. 

— Ştiu bine ce este o galeră, am răspuns eu, ofensată. 

— Vrei să vezi una sau nu? îmi zâmbea; dinţii lui albi erau o 
lumină, iar ochii lui albaştri, migdalaţi, un mister. Acest băiat, 
mă rog, acest bărbat, continua să mă farmece. 

XXX 

Este o enormă corabie de lemn şi se întinde de-a lungul uneia 
dintre aripile fostului arsenal al Barcelonei, astăzi Muzeul 
Maritim, unde se presupune că a fost construit originalul, în 
urmă cu peste patru secole, un edificiu vechi, cu arce mari 
susţinând un acoperiş de olane. 

În afară de curiozitatea mea de a cunoaşte aspectul corăbiei 
lui Arnau d'Estopinyă, vizita prezenta pentru mine un interes în 
plus: era pentru prima dată în viaţa mea că ieşeam singură cu 
Oriol. Mă rog, dacă a merge să vezi galere putea fi considerat „a 
ieşi”. Mi-am spus că pentru o femeie logodită, cum era cazul 
meu, această „ieşire culturală” nu e o trădare, nici măcar o 
îndrăzneală. Mi-am privit inelul de logodnă şi m-am mirat să 
văd, încă o dată, vechiul rubin al templierilor strălucind mult mai 
tare, înăuntrul lui, decât splendidul diamant recent şlefuit. 

O galeră este precum o şalupă gigantică cu bordul relativ jos, 
pentru ca văslele lungi să poată intra uşor în apă. Nicio legătură 
cu imaginile acelor nave cu puntea înaltă, încărcate cu tunuri 
sau cu tipicele caravele ale lui Columb. Era înţesată de vâsle. Mi 
s-au părut sute. 

— Era o navă tipic mediteraneană gândită pentru război, îmi 
explică Oriol, când i-am comentat impresiile mele, arătând spre 


lemnărie. Asta este modelul exact în mărime naturală al celei 
construite aici pentru loan de Austria”, fratele vitreg al lui Filip 
al II-lea, împăratul, şi care a participat în faimoasa bătălie de la 
Lepanto din 7 octombrie 1571. Acolo, o flotă aliată, spaniolă, 
venețiană şi papală, a reuşit să provoace înfrângerea definitivă 
a turcilor. Aceiaşi care, de când i-au alungat, cu trei secole în 
urmă, pe templierii noştri de pe Pământul Sfânt, nu făcuseră 
altceva decât să se întindă în Mediterana, cucerind Ciprul, Creta 
şi amenințând Italia, în special regatul de Napoli şi marile insule 
italice, posesiuni, în acea vreme, ale coroanei spaniole. În mod 
ciudat, în această bătălie au participat şi galere ale Ordinului 
Ospitalierilor, cei mai mari rivali ai Cavalerilor Sărmani ai lui 
Hristos şi moştenitori ai unei bune părţi din avuţiile lor. Trei 
secole mai târziu, Ordinul Ospitalier încă mai fiinţa sub numele 
de Ordin de Malta, care, surghiunit de pe Pământul Sfânt din 
pricina înaintării turcilor şi apoi din Cipru, Rhodos şi Creta, şi-a 
stabilit cartierul general în insula Malta, aparţinând până atunci 
coroanei Arag6nului şi pe care Carol | le-a cedat-o. 

Şi mă privi surăzător. 

— In Spania se spune că noi eram în fruntea flotei, dar dacă 
vizitezi Museo Navale din Veneţia, vei vedea că venețienii dau 
asigurări că ei erau comandanții, deşi sunt convins că papa” 
credea că el o comanda. Halal aliaţi! 

Am râs discret la ironie, abătându-mi privirea de la acei ochi 
albaştri care mă răscoleau. Privindu-i fix, am simţit pe buze 
gustul de sare, amintirea gurii lui şi plăcerea primului meu 
sărut. Dar el nu părea că îmi împărtăşeşte tulburarea şi îşi 
continuă nestingherit peroraţia. 

— Istoria depinde de cine o scrie, dar adevărul e că Veneţia a 
adus mult mai multe corăbii decât tot imperiul spaniol, socotind 
în acesta nu numai Catalonia, Valencia şi Mallorca, ci şi Napoli şi 
Sicilia. 


75 loan de Austria (1545-1578), fiul natural al regelui Carol | al Spaniei (1516- 
1556). S-a distins în războiul împotriva musulmanilor, în special în bătălia de 
la Lepanto (1571), pe care a condus-o. A cucerit Tunisul şi Bizerta, a fost 
guvernator general al Flandrei din 1576. 

76 Este vorba despre papa Pius al V-lea (1566-1572). 


M-am gândit că Oriol era atât de entuziasmat vizitând 
trecutul, încât şansele unei femei actuale, de pildă eu însămi, de 
a-i atrage atenţia mai mult decât senzualele rotunjimi ale unei 
galere, erau reduse. Stătea acolo, extaziat, contemplând 
corabia. 

— Modelul navei s-a schimbat foarte puţin în şase sute de ani, 
îmi povestea el. În Bizanţ, pe la anul o mie, deja avea nişte 
forme asemănătoare acesteia, reprezentând culmea celor mai 
bune tehnici de luptă navală din Antichitate. Era moştenitoarea 
directă a tirenienelor'” romane şi, înainte, a ambarcaţiunilor 
greceşti şi feniciene. Putem spune că acest tip de navă a fost 
stăpână peste Mediterana timp de două mii de ani. Era gândită 
pentru viteză şi se lansa asupra navelor duşmane ca să le 
scufunde, înfigându-le pintenul din faţă în bordaj, deşi în Evul 
Mediu, pintenul se folosea în special ca punte de abordaj asupra 
celeilalte. Asta pe care o vezi aici avea montate tunuri care se 
instalau în majoritatea lor la proră şi vreunul la pupă şi pe laturi, 
dar artileria încă nu era foarte puternică. Când tunurile s-au 
perfecţionat, au dispărut galerele ca nave de război; fireşte, 
dacă duşmanul putea fi scufundat cu lovituri de tun, de ce să îţi 
rişti propria navă? 

Galera lui Arnau d'Estopinyâ era una dintre cele numite 
bastarde, pentru că se mişcau cu pânze şi cu rame. Putea să 
întindă două mari vele latine şi, de amândouă bordurile, avea 
instalate câte treizeci şi şase de bănci cu câte trei vâslaşi 
fiecare. Asta pe care o vezi aici era puţin mai mare, mai lată, 
dar puţin mai scurtă; avea treizeci de bănci şi fiecare vâslă era 
mişcată de patru condamnaţi la galere. Vâslele se foloseau doar 
în luptă, când erau grăbiţi sau nu era vânt. Imaginează-ţi! 
Şaptezeci şi două de vâsle lovind în acelaşi timp marea! Aveau 
nevoie de o tobă care să marcheze ritmul pentru ca toţi să tragă 
deodată. 

Ochii îi străluceau de entuziasm. Oriol vedea atunci nava lui 
d'Estopinyă, chila ei despicând marea, lansându-se cu toată 
viteza împotriva galerei inamice. 

— Pe apă, era cea mai rapidă din vremea ei, adăugă el. 


77 Etrusce. De fapt numele provine de la Marea Tireniană, parte a 
Mediteranei Occidentale, între Italia, Corsica, Sardinia şi Sicilia. 


Şi aşa, Oriol continua să mă instruiască. Eu îl urmăream cu 
îndoită atenţie; fireşte că povestea lui prezenta interes, dar 
trebuie să mărturisesc că persoana lui era aceea care făcea 
relatarea fascinantă. 

Am străbătut nava de la un capăt la celălalt, mergând pe 
puntea de la nivelul chilei. Din acest loc, se vedea doar lemnăria 
cocii, din care, pe anumite tronsoane, lipseau scândurile, pentru 
ca vizitatorii să poată observa măruntaiele navei şi 
instrumentele depozitate în fiecare zonă. Ajungând la pupă, m- 
am minunat de castelul navei care, văzut de pe această punte, 
se înălța foarte sus, maiestuos, cu multe ornamentaţii baroce. 

— Niciuna dintre aceste ornamentaţii nu împodobea Wa Santa 
Coloma. Cea pe care o vezi aici era nava-amiral comandată de 
loan de Austria, fratele împăratului coroanei germano-spaniole. 
Al doilea om în stat al celei mai bogate ţări din lume. Singurul 
ornament al galerei lui Arnau d'Estopinyă trebuie să fi fost 
crucea labată sau cea patriarhală”? a templierilor, pictată la 
pupă şi pe scuturile care îi protejau pe condamnaţi şi pe 
arbaletieri. 

Am urcat mai multe rânduri de trepte până am ajuns pe o 
platformă aflată deasupra primelor bănci cu vâslaşi şi la aceeaşi 
înălţime cu aşa-numita tendă, puntea de comandă a navei. 
Acolo călătoreau ofiţerii galerei, împreună cu pilotul şi cu 
timonierul. Nu se amestecau nici cu ocnaşii care trăgeau la 
rame, nici cu mai-marii acestora, nici cu vătafii care îi făceau să 
îndeplinească ordinele. 

De acolo se vedea toată zona vâslelor şi, la capăt, pintenul de 
la proră. Deodată, cu siguranţă programate automat, pe un 
ecran plasat deasupra capetelor noastre, au început să fie 
proiectate imaginile unei casete video cu ocnaşi vâslind; părea 
că aceştia stăteau chiar pe băncile navei reale. 

Atunci s-a întâmplat din nou; mi-am dat seama imediat. 
„Inelul, am gândit în sinea mea. larăşi, inelul.” 

Şi deodată, imaginile şi sunetele înregistrate pe peliculă au 
fost întrecute de viziunile care, venind dinlăuntrul meu, 
depăşeau de o mie de ori chiar şi realitatea. 


78 Denumire derivată de la patriarhul lerusalimului; este o cruce cu traversă 
dublă, aşa-numita cruce de Lorena sau a templierilor. 


KKK 


Auzeam loviturile în tobă marcând ritmul de vâslire şi 
clipocitul vâslelor în apă, mirosea a  duhoare acră, 
pătrunzătoare, a sudoare şi a scârna ocnaşilor care, acoperiți cu 
zdrenţe şi înlănţuiţi de bancă, îşi făceau nevoile pe ei. Simţeam 
briza, vedeam albastrul cerului şi al mării, spuma albă pe 
creasta valurilor. Ziua era senină, dar marea era agitată şi făcea 
să salte corabia. 

În faţă, era o altă galeră purtând la capetele catargelor 
culoarea verde a Islamului, în vreme ce pe ale noastre flutura 
flamura de luptă a templierilor pe mare: stindardul negru cu cap 
de mort de culoare albă. 

Vătafii îşi făceau rondul pe culoarul din mijloc, ameninţându-i 
cu vâna de bou pe cei care nu trăgeau cu destulă râvnă la lopeţi 
şi un bărbat căţărat pe arborele principal strigă ceva. Am auzit o 
voce, poate a mea, ordonând să se lanseze catapultele şi începu 
să se audă de la proră sunetul vibrant al lemnăriei arcuite care 
îşi recăpăta forma firească. 

Îmi simţeam inima gata să-mi sară din piept şi am cuprins, 
încordat, mânerul spadei mele de la cingătoare; ştiam că 
moartea îi va ajunge în curând pe mulţi, poate chiar şi pe mine. 

Vasul duşman a luat-o la fugă vâslind, în vreme ce îşi cobora 
pânzele, aşa cum o tăcuserăm şi noi cu puţin timp înainte. Dar 
eu eram convins că o să-i ajungem din urmă. 

— Passa boga’? am strigat. 

Şi ordinul a fost transmis în gura mare de către mai-marii 
peste ocnaşi de-a lungul parapetului până la tobă, care, de la 
proră, marca ritmul de vâslire. Vinele de bou începură să curgă 
pe spinările ocnaşilor care nu reuşeau să-şi adapteze viteza la 
cadenţa maximă. Toată adunătura aceea de ocnaşi, în cor, 
începu să icnească de efort de fiecare dată când vâăslele se 
scufundau în mare şi nava accelera. Strigăte de durere însoțeau 
şfichiuitura biciului. Putoarea trupurilor, mai intensă acum, 
ajungea până la mine, odată cu aerul venit de la proră, şi am 
observat ceea ce mai simţisem, de multe ori, în miasme, în 
momente de cumpănă asemănătoare. Acea  duhoare 
suplimentară, voalată şi perfidă: mirosul de frică. 


79 În catalană, „Treceţi la vâsle!“ 


Distanţa faţă de prada noastră scădea, dar şi aceea era o 
navă rapidă, şi pietrele pe care le lansau maşinăriile noastre de 
război nu reuşeau să o lovească. Culoarul, la prora vasului Wa 
Santa Coloma, era înţesat de arbaletieri aşteptând să-i aibă pe 
sarazini în bătaia armelor. Unul aruncă o dardă% şi reuşi să o 
înfigă în lemnăria de la pupa duşmanului, dar de la acea 
distanţă, riscul de a greşi era mare şi am poruncit să se 
stăpânească pentru a nu irosi săgețile. 

Atunci, maurii au dezvelit tenda galerei lor şi marinarul 
căţărat pe arbore strigă: „Naftă!” Dâre de fum se desenară pe 
cer, în vreme ce urcioare cu combustibil arzând începură să 
cadă în jurul navei noastre. 

Soldaţii se acoperiră cu platoşe, puţin folositoare împotriva 
focului, dar adunătura de ocnaşi vâslea fără a avea nimic care 
să-i apere şi, acolo, între băncile optsprezece şi nouăsprezece 
de la tribord, un urcior căzu chiar peste unul dintre acei 
nefericiţi, transformându-l pe nenorocit într-un bulgăre de foc 
lichid care-i stropea pe tovarăşii lui. Urlau înspăimântați şi când 
au lăsat vâslele, nava a virat spre babord. 

Timonierul încerca să corecteze direcţia, strigătele celor 
pârjoliţi te făceau să te cutremuri; dar nu era momentul pentru 
teamă sau milă. 

— Aruncaţi uscături în cuptor, am poruncit. 

Nu era pentru prima dată când foloseam această stratagemă. 
În timp ce mai-marii peste ocnaşi şi soldaţii încercau să stingă 
focul cu găleți cu apă, marinarii urcau din cală saci cu frunze 
uscate şi smoală pe care le aruncară în vatra care, fiind sub 
cerul liber, pe banca douăzeci şi trei unde nu erau vâslaşi, se 
păstra cu jăratic. După puţin timp, o coloană de fum negru se 
ridică deasupra corăbiei. 

— Opriţi-vă! am strigat. Vâslele în apă! 

Ordinul se transmise de-a lungul culoarului şi nava se opri, 
deviată din urmărire şi balansându-se. Focul era de-acum 
controlat, când străjerul strigă că sarazinii îşi slăbesc vâslirea şi 
nava lor virează. Pentru o clipă, dârele de fum ale proiectilelor 
lor se opriră şi, stând faţă în faţă, reluară tragerile, acum de pe 


30 Armă din dotarea cavalerilor, o vargă cu vârf de fier care se azvârlea cu 
mâna. 


culoarul de la proră. Mai-marii peste ocnaşi scoaseră iute 
lanţurile răniților şi muribunzilor din sala ramelor şi vâăslaşi 
voluntari, aşa-numiţii bonavogliest!, care nu aveau nevoie de 
fiare, le-au luat locul. Galera noastră, acoperită de o fumăraie 
deasă pe care marinarii aveau sarcina să o alimenteze, părea 
rănită de moarte, dar în realitate era gata de luptă. 

Nava inamică venea înspre tribordul nostru, lansând asupra 
noastră foc şi săgeți; voiau să profite de zăpăceală ca să ne 
aducă stricăciuni. Niciodată n-ar fi îndrăznit să abordeze o 
galeră precum Wa Santa Coloma, dacă echipajul acesteia n-ar fi 
fost redus. Oamenii mei se mişcau prin fum ca şi cum s-ar fi 
întâmplat ceva grav şi săgețile maure ajungeau în lemnărie şi la 
ocnaşii din primele bănci, care începură să strige. 

Eram la vreo două sute de metri, când am poruncit: 

— Aruncaţi cu săgeți! Passa boga! 

Ordinele goniră spre proră, toba începu să se audă, ca şi 
loviturile de bici şi jeluirile. Un nor de săgeți zbură spre inamicul 
nostru şi după câteva clipe se auziră strigătele de pe cealaltă 
galeră, care au crescut şi mai mult atunci când avurăm norocul 
să nimerim cu una din pietrele noastre pe puntea lor. 

Sarazinii nu-şi dădură seama de înşelăciune până când, nava 
noastră năpustindu-se înainte, fumul din vatra care încetase să 
mai fie alimentată, începu să rămână în urmă. Atunci au comis a 
doua lor greşeală. Voind să evite ciocnirea, au virat la babordul 
lor ca să se eschiveze, dar graţie forţei vâslaşilor noştri, care se 
odihniseră în vreme ce ai lor trăgeau la rame, şi datorită puterii 
noastre mai mari, am reuşit ca pintenul, trecând peste scânduri 
şi ţăndări, să se înfigă în flancul de la tribordul lor, aproape de 
tendă. În acest timp, arbaletierii noştri, încercând să nu-i 
nimerească pe ocnaşii lor, cu siguranţă sclavi creştini, avură 
vreme să lanseze asupra luptătorilor şi ofiţerilor un al doilea val 
de săgeți, acum mai precis tras, distanţa fiind mai mică. 

La comanda de abordaj, ai noştri, experţi în astfel de lupte, 
alergară pe pinten, strigând: „În numele lui Hristos şi al 
Fecioarei”, şi săriră cu uşurinţă pe cealaltă corabie, în ciuda 
pierderilor din pricina săgeţilor şi a loviturilor de sabie ale 
maurilor, fără să ţinem seama de trupa îngrămădită în mare 

parte la proră, atacarăm cu ferocitate tenda de la pupă unde, în 
câteva clipe, ofiţerii şi străjerii fură măcelăriți. Când toţi ai noştri 
erau la bord şi au început să înainteze pe culoar spre proră, 
printre băncile ocnaşilor lor care ne aclamau, am ştiut că am 
învins. 

Din pieptul meu, umflat de bucurie, mândru, scăpă un strigăt 
de victorie. 

Atunci mi-am dat seama că mă aflu din nou în muzeu, să tot fi 
trecut doar câteva secunde; Oriol vorbea: 

— ... Tipul de navă cu bordul înalt precum caravelele lui 
Columb se folosea şi pe vremea lui Arnau. Dar erau vase de 
mărfuri şi comerciale. Navigau doar cu pânze şi coca lor mai 
adâncă permitea transportul greutăților mari. Modelul cel mai 
obişnuit era aşa-numita navetistă, pescadorul, caravela şi toată 
familia navelor mai mici numite „nave cu vâsle”, iar în ceea ce 
priveşte galerele, putem găsi peste douăsprezece tipuri diferite, 
de la uxers la sagetias, rampis, lonaros*?... 

M-am prins de balustradă şi, aşezându-mă pe jos, mi-am dus 
mâna la piept. Inima îmi bătea să mi-l spargă, îmi lipsea aerul. 

— Ce-i cu tine? spuse Oriol, întrerupându-şi alarmat disertaţia. 

— Mi s-a întâmplat din nou, am şoptit, recăpătându-mi 
respiraţia. Inelul ăsta! 

TREIZECI ŞI UNU 


După această neliniştitoare experienţă, aşteptam înţelegere 
din partea lui Oriol. Credeam în sensibilitatea lui şi în 
cunoştinţele lui despre ceea ce inelul ăsta ciudat putea face cu 
oamenii; nimic nu prevestea faptul că va fi chiar el protagonistul 
următoarei mele tresăriri de spaimă. 

Am zăbovit la arsenal cât timp am avut nevoie că să-i 
povestesc cele întâmplate şi, când Oriol s-a asigurat că mă simt 
mai mult sau mai puţin bine, poate cu intenţia de a-mi ridica 
moralul, mi-a spus că vrea să-mi arate un loc foarte special. Am 
traversat un bulevard şi, după ce am intrat într-o zonă cu case 
foarte vechi, am depăşit câteva străzi şi m-a condus într-un 
băruleţ mic, mic de tot. Într-adevăr, era special; pe pereţii slinoşi 
atârnau poliţe pline cu sticle acoperite cu un jeg de zeci de ani 
şi nişte picturi deprimante, la fel de năclăite, pe care de abia se 
mai desluşeau nişte femei fumând, privindu-te cu o nesfârşită 
scârbă pe chip. Tăieturile din ziare puse în rame confirmau 
faptul că ăla era un loc ieşit din comun. Se auzea o muzică 
franţuzească părând să iasă dintr-un radio vechi, în carcasă de 
lemn lustruit, precum cele de dinainte de tranzistoare. 

— Acest bar se numeşte Pastis, mă informă el, după ce a 
cerut băutura aceea, care este ca un lichior de anason căruia i 
se adaugă apă şi care mie nu mi-a plăcut. 

Presupun că Oriol avea intenţia să mă îmbărbăteze cu acea 
poşircă, dar mi-am spus că noi n-am apucat-o pe drumul cel 
bun. Doar gândindu-mă la impresia încercată la arsenal, mi se 
făcea pielea de găină şi, fără să vreau, privirea îmi aluneca spre 
inelul cu  însângerata  piatră-mascul, căutând poate în 
transparenţele ei fantoma bătrânului templier care părea că 
sălăşluieşte în ea. 

— Ador legenda acestui loc, adăugă Oriol, distrăgându-mi 
atenţia de la mohorâtele mele presupuneri. Işi plimba privirea 
prin speluncă şi ochii lui aveau acelaşi aer nostalgic ca mai 
înainte la muzeu, rememorând marile bătălii ale corăbiilor de 


lemn şi pe eroii înecaţi în Mediterana, anunţându-mi acum o 
poveste care, după cum arată localul, nu putea fi decât tot 
veche. 

Aşa era Oriol, îi plăcea să trăiască în trecut. O fi retrăind oare 
şi valurile, şi furtuna, şi sărutul? 

— L-a deschis în anul '47 Quimet, un boem, pictor amator, la 
întoarcerea de la Paris, unde emigrase din Africa la sfârşitul 
celui de al Doilea Război Mondial, ca pied noir. S-a dus acolo în 
căutarea succesului, aşa cum o făcuseră înaintea lui Picasso şi 
Juan Gris. Pe atunci, Parisul încă mai era capitala artelor, iar 
New York-ul doar aspira la asta. A plecat cu el şi Carme, o 
femeie voinică din Alicante, care arăta bine şi avea şi o fire 
foarte plăcută; se spunea că e vara lui. Ea îl iubea cu pasiune şi 
era convinsă de talentul artistic al tânărului. Carme lucra, în 
baruri, ca menajeră, făcea orice numai să scoată un ban din 
care să poată trăi amândoi. Dar tablourile despre greaţa 
existenţialistă*5 pe care le picta Quimet nu se vindeau. 

Cine şi-ar fi atârnat în salon nişte imagini atât de deprimante 
şi atât de sărace ca artă? 

Am sorbit din acel lichid albicios pe care Oriol îl ceruse, fără 
să-mi lase timp să aleg altceva, şi am privit pânzele înnegrite de 
fumul de tutun. Femei cu privirea goală în faţa unor pahare la fel 
de goale, bărbaţi fumând. Figuri feminine, cu siguranţă 
prostituate, aşteptând pe stradă. Nu mi-a scăpat faptul că zona 
în care mă adusese Oriol aparţinea vechiului cartier chinezesc, 
bastionul curvelor ieftine din oraş. Am încuviinţat din cap. 
Fireşte că eu n-aş expune pe pereţii mei aşa ceva. 

— Cu siguranţă, Quimet aspira să ajungă un Toulouse-Lautrec 
în cheia existenţialistă a anilor cincizeci la Barcelona şi aşternea 
pe pânză imaginile care-l înconjurau, continuă Oriol. Semna cu 
numele de Pastis. Erau timpurile când cultura franceză era 


83 Denumire dată francezilor de origine europeană instalaţi în Africa de Nord, 

admirată, iar cea anglo-saxonă, ignorată. Burghezii îşi duceau 
copiii la Liceul Francez. 

„Ca mama şi Enric”, m-am gândit. 

— Cert este că acel Quimet a strâns un grup de prieteni şi 
admiratori nelipsiţi într-un cerc pseudoartistic marginal ca să-i 
audă cântând pe Edith Piaf, Montand, Greco şi Jacques Brel, 
bând pastis, în timp ce discutau despre ultimele tendinţe din 
capitala lumii. Oriol sorbi din paharul lui, privi în jur înainte de a- 
şi aţinti privirea într-a mea şi a-mi mărturisi: Tatăl meu 
frecventa acest bar. 

l-am susţinut privirea; avea Oriol ochii umezi? Dimensiunile 
mici ale localului mi-au oferit scuza de a mă apropia puţin mai 
mult de băiatul acela timid şi introvertit care evoluase acum 
spre un bărbat frumos, dar ambiguu. Oare încă îl mai iubeam? O 
fi simțind el ceva pentru mine? O fi simţit oare vreodată? 

Stăteam tăcuţi, privindu-ne unul pe celălalt, cu acele vechi 
balade de chansonnier murmurând cuvinte de amor în 
penumbra care mie, cu toată jumătatea de duzină de muşterii 
care aproape că umpleau locul, mi se părea intimă. 

Şi mi s-a părut că observ că el se apropia de mine, că buzele 
noastre se doreau şi am tânjit după savoarea gurii lui. M-am 
văzut oglindită în ochii lui. O copilă de treisprezece ani jinduind 
după primul sărut din dragoste în timpul unei furtuni de 
septembrie. O femeie nesăbuită care visa să refacă o idilă pe 
care distanţa şi timpul o destrămaseră. Ceva ce ar fi putut fi, dar 
care a existat doar în lumea paralelă a visurilor mele. Şi m-am 
apropiat câţiva milimetri mai mult; inima îmi bătea nebuneşte. 

— El a fost cel care m-a adus aici. 

— Cine? am întrebat prosteşte. Era ca şi cum m-aş fi trezit 
deodată, iarăşi fără să ştiu unde mă aflu, aşa cum s-a întâmplat 
la arsenal puţin mai devreme. Doar că acum, responsabil de 
vrajă nu era inelul, ci el. 

— Tatăl meu, Enric, răspunse el. 

Oriol era tot acolo, foarte aproape, dar vraja se rupsese. „A 
făcut-o înadins? li era teamă de sărutul pe care ni-l promiteam 
din priviri? Nu a îndrăznit? E homosexual, cum se spune?” M-am 
plimbat cu privirea peste cei patru pereţi strimţi ca să-mi ascund 
zbuciumul. 


— El a fost cel care mi-a povestit legenda. Dacă citeşti 
articolele de ziar care atârnă pe aceşti pereţi vei vedea că par 
istorii diferite, dar pentru mine, singura, cea autentică, este a lui 
Enric. 

— Povesteşte-mi. 

— Quimet era un tip sclipitor, cu charismă, atrăgea oamenii şi 
aici se aduna un grup fidel de clienţi şi de prieteni. Dar nimeni 
nu vorbeşte azi de latura lui întunecată. 

— O latură întunecată? 

— Da. În afară de faptul că picta, pălăvrăgea, bea, boxa şi 
fuma, altceva nu mai făcea. Mă rog, în afară de... 

— De ce? 

— De a-i trage nişte bătăi scandaloase lui Carme, atunci când 
se îmbăta, şi-mi arătă o mică ramă în spatele barului. Uite, în 
fotografia aia sunt amândoi. 

Am privit îngrozită fotografia alb-negru îngălbenită, unde un 
bărbat pieptănat spre spate şi o femeie, superbă, cu un păr 
frumos în stilul anilor cincizeci şi îmbrăcată cu un şorţ alb 
imaculat, priveau zâmbitori. 

— Dar? 

— Pentru că îl iubea. 

— Asta nu e o scuză. 

— Ea l-a întreţinut la Paris şi a continuat să muncească pentru 
el aici, în Barcelona. 

— Cum de suporta ea ca acel tip nu numai să umble de 
nebun, dar să o şi lovească? 

— Pentru că îl iubea. 

— Asta nu justifică nimic... 

— Era bolnav. Şi într-o zi proastă, Quimet a murit, Dumnezeu 
ştie dacă de beţie, de ciroză sau de sifilis, mă întrerupse el. Şi, 
de atunci, acest loc şi dragostea lui Carme au devenit 
legendare. 

— De ce? 

— Carme a hotărât să lase totul aşa cum era pe vremea lui 
Quimet. Fii atentă la sticlele de pe poliţe. 

— Sunt acoperite cu jeg. 

— Pereţii n-au mai fost zugrăviți, muzica a continuat să fie 
cea dintotdeauna şi când lui Carme, care servea din spatele 


tejghelei şi al şorţului ei foarte alb şi scrobit, îi cereai ceva ce nu 
era un pastis, se uita urât şi bombănea cu voce joasă. De cum 
intrai, te primea cu un zâmbet, în timp ce ştergea tejgheaua cu 
o cârpă, şi-ţi propunea: „Ce? Un pastiset?”, ca şi cum ar fi fost 
tributul obligatoriu în amintirea sfântului ei. Mie, fiind copil, îmi 
permitea răcoritoarele. La început, se simţea lipsa pictorului şi 
unul dintre prietenii lui, din mişcarea /a nova canco, chiar i-a 
dedicat o baladă înregistrată pe disc: 

Quimet del bar Pastis ja no et veurem mai mes... Şi continua 
spunând... peró hi ha un fet que no es enten: cada vegada hi ve 
mes gent”. 

Legenda de la barul Pastis ca monument al iubirii lui Carme 
pentru Quimet îl depăşise pe pictorul cu ficatul explodat. Şi 
Carme, care, în ciuda celor suportate din dragoste, era o femeie 
hotărâtă, a avut grijă întotdeauna să păstreze o atmosferă 
plăcută, dându-i afară din bar, fără multe menajamente, pe 
indezirabili. Când, la începutul anilor optzeci, s-a pensionat, 
barul Pastis îşi păstrase popularitatea, iar continuatorii ei au 
făcut tot posibilul să-i menţină spiritul. 

Oriol mai luă o înghiţitură de pastis şi mă privi din nou. Un 
uşor surâs îi dansa pe buze. 

— Ai fi în stare să iubeşti atât de mult, Cristina? 

M-am gândit câteva clipe. Înainte de a afirma. 

— Eu cred în dragoste. 

— Îl iubeşti aşa pe logodnicul tău? Precum Carme pe Quimet? 
M-am simţit stingherită de faptul că-l aducea în discuţie pe 
logodnicul meu. Şi, răspunzându-mi mie însămi, m-am gândit 
că, dacă aş fi cinstită, răspunsul ar fi „nu”. 

— Nu ştiu, asta înseamnă să exagerezi, am şoptit. 

— Eu nu l-am cunoscut pe Quimet, dar când o întrebai pe 
Carme despre el, îţi spunea că a fost un artist; privirea ei se 
întorcea în trecut, îi apărea un zâmbet pe buze şi în vorbele ei 
se simţea admiraţia. Ai ajunge tu să apreciezi atât de mult un 
bărbat? Încât să-l întreţii prin munca ta, să-l îngrijeşti când e 
bolnav şi pe deasupra să suporţi să te maltrateze? 

„dar e ceva de neînțeles: vine din ce în ce mai multă lume.” 


— Nu! m-am scandalizat. 

Oriol zâmbi. Se vedea că e satisfăcut. 

— Vezi? spuse el cu un aer triumfător. Există moduri diferite 
de a trăi. Există moduri diferite de a iubi. Există persoane 
capabile de sacrificiu pentru fiinţa iubită. Există persoane care-şi 
dau viaţa. 

Am rămas pe gânduri. Ce voia să-mi spună Oriol? Se referea 
la tatăl lui? Vorbea despre el însuşi? Despre amândoi? 

XXX 

leşind din bar, am luat-o pe jos spre Ramblas, am lăsat să-mi 
cadă mâna stângă aproape de a lui, poate cu speranţa naivă de 
a se atinge una pe cealaltă sau că în final amândouă s-ar uni ca 
atunci când eram mici şi ne plimbam uneori pe plajă. 

Nu observasem prezenţa acelei fete care, apărând din spate, 
îl opri pe Oriol prinzându-l de braţ. 

— Bună, dragule! spuse ea, cu o voce ciudată. 

Oriol se întoarse şi eu n-am putut să-i văd expresia. 

— Bună, Susi! răspunse el. 

Susi purta o fustă scurtă din piele roşie şi ciorapi negri. Era o 
fată înaltă şi frumoasă care făcea abuz de machiaj şi avea nişte 
pantofi cu toc cui peste măsură de înalţi. 

— De când nu te-am mai văzut, Oriol, dragule. 

„Ce voce!” am gândit în sinea mea. 

— Acelaşi lucru îl spun şi eu, răspunse el şi adăugă: [i-o 
prezint pe Cristina, o prietenă din copilărie care ne vizitează de 
la New York. 

— Îmi pare bine, spuse ea şi, fără să lase braţul lui Oriol, îmi 
aruncă două dintre acele sărutări care nici nu ating obrazul, 
făcând să se audă buzele ca şi cum ar fi făcut-o. Eu, încă mai 
simțind ceva ciudat, am făcut ce se cuvenea. Folosea un parfum 
tare, dulceag. 

— Incântată, am spus. Dar nu eram deloc. M-a surprins faptul 
că el se purta atât de familiar cu o asemenea fată. Era de la 
mahala. 

—E o prietenă, o foarte bună prietenă? întrebă Susi, 
adresându-se lui Oriol. Tipa avea un piept impunător. 

— E o prietenă la care ţin foarte mult, afirmă el, în vreme ce 
pe faţă îi apărea un zâmbet şugubăţ. 


— Aha! exclamă ea. Buzele ei groase şi senzuale s-au deschis 
într-un surâs dând la iveală nişte dinţi îngălbeniţi de tutun şi mă 
privi. Atunci putem face un trio. 

Am rămas năucită pentru câteva clipe şi în sfârşit, şocată, am 
început să înţeleg ceea ce nu era de înţeles. Susi era o 
prostituată care a început să-şi vândă marfa, povestind cât de 
bine ne-am simţi toţi trei, detaliind scene, dându-ne tot felul de 
amănunte scabroase fără cea mai mică urmă de pudoare. L-am 
privit pe Oriol. Mă observa zâmbind, părea că-mi aşteaptă 
decizia. M-am simţit prost, ştiind că mă înroşisem la faţă; erau 
ani buni de când nu mă mai pierdeam cu firea în felul ăsta; eu, 
care mă mândresc că sunt sigură pe mine şi că ştiu să o scot 
bine la capăt în orice situaţie. Dar trebuie să mărturisesc că 
strălucita avocată, cu răspunsuri prompte şi inteligente, nu era 
pregătită pentru aşa ceva; situaţia mă depăşea. Vă imaginaţi 
scena? 

Dar ce era mai rău urma să se întâmple atunci când, trecând 
peste surpriză, am putut să aud una dintre imaginile pe care 
Susi le descria. Atunci s-a făcut lumină în capul meu. 

— Tu nu eşti femeie! Exclamaţia a ieşit dinăuntrul meu, fără 
să pot s-o evit. Eşti bărbat! 

— În ceea ce priveşte primul lucru, ai puţină dreptate, 
drăguță, răspunse Susi fără să-i piară zâmbetul. Acum observam 
proeminentul măr al lui Adam de pe gâtul ei. Încă nu sunt pe 
deplin femeie. Dar greşeşti în cealaltă privinţă, nu sunt nici 
bărbat. Cu ţâţele astea? Şi le ridică apoi cu mâinile. După cum 
observasem deja, erau voluminoase. 

— Hai, Oriol, să mergem toţi trei, insistă ea, privindu-l. Doar 
cincizeci de euro, douăzeci şi cinci, fiecare. Şi eu pun patul la 
bătaie. 

Nu-mi venea să cred că scena la care asistam era adevărată. 
Era ca şi cum i s-ar fi întâmplat altcuiva, ca şi cum ar avea loc în 
altă parte. Totul era ireal şi atunci, când Oriol a vorbit, am simţit 
că se prăbuşeşte lumea peste mine. 

— Ce zici de programul ăsta, Cristina? Ochii albaştri migdalaţi 
pe care i-am iubit atât de mult mă priveau şi un zâmbet larg 
lăsa să i se vadă dinţii. Mergem? 


— Da, să mergem! exclamă Susi, apucându-ne pe amândoi pe 
după mijloc. Hai, domnişoară; eu ştiu să ofer plăcere atât 
bărbaţilor, cât şi femeilor... Cu siguranţă că niciodată nu te vei 
mai putea desfăta cu o asemenea experienţă; cu un bărbat şi cu 
mine în acelaşi timp. 

Doar pentru un moment m-am imaginat între ei doi, doar 
pentru o clipă am simţit acea excitație morbidă; apoi, m-a 
apucat oroarea... 


TREIZECI ŞI DOI 


În noaptea aceea, din camera mea, contemplând oraşul, l-am 
sunat pe Mike. Nu mai vorbisem cu el de două zile şi mi-a 
reproşat-o. lar eu i-am acceptat mustrarea; aveam nevoie de 
dragostea lui, de devotamentul lui, de afecțiunea lui. 

— Te iubesc, mi-e dor de tine, îmi spuse el, după ce m-a 
dojenit. Lasă prostiile alea cu căutat de comori şi întoarce-te la 
mine! 

— Şi eu te iubesc. Simţeam profund acele cuvinte. Aş da orice 
să fii acum lângă mine. Dar trebuie să rămân până la sfârşitul 
acestei poveşti. 

Acea conversaţie, faptul de a şti că Mike continua să mă 
iubească, au fost ca un balsam pentru rănile mele. Pentru că 
despre asta era vorba, mă simţeam rănită. Foarte tare. Oare 
într-adevăr voia Oriol să pună la cale o partidă de sex cu 
travestitul? Dacă el aparţine acestui gen de vicioşi şi dacă asta 
urmăreşte, ca să aibă o cât de mică probabilitate de succes, ar fi 
trebuit să aştepte să avem o relaţie împreună. Propunerea lui 
era absolut jignitoare. 

Nu, nu ăsta era scopul lui. 

— Nu mă aşteptam să mă întâlnesc cu Susi şi am improvizat 
din mers. A fost o glumă, îmi spuse el. Eu traversasem, aproape 
în fugă, până pe Ramblas fără să răspund la oferta lui 
neruşinată. El îşi luase la revedere de la Susi şi m-a ajuns din 
urmă pe bulevard. 

— Nu mi-a plăcut deloc, am răspuns. 

— Hai, nu te supăra, i-am dat apă la moară ca să văd cum 
reacţionezi... mi s-a părut amuzant. 

Explicaţiile lui nu m-au convins. Eram foarte mâhnită şi, 
atunci când m-am închis la mine în cameră, mi-au dat lacrimile. 
Oriol mă decepţiona. 

Unde era băiatul timid de care mă îndrăgostisem de copilă? 

În timpul nopţii, stând la fereastră, văzând luminile oraşului şi 
sughiţând încă de repulsie, nu mă puteam împiedica să nu 


întorc aceste două episoade pe toate feţele. Mai întâi, cel de la 
bar. Oriol m-a pus în faţa unui mod de viaţă şi de gândire străin 
mie. Acest devotament al femeii faţă de bărbat, această 
supunere voluntară. Ce voia să insinueze? Şi apoi, întâlnirea cu 
Susi. O fi pus-o el la cale? A minţit când a spus că a fost din 
întâmplare? Eram sigură că Oriol conta pe faptul că nu voi 
refuza propunerea; mi-e greu să găsesc o situaţie mai puţin 
potrivită pentru a-i propune unei femei să facă sex. Atunci, de 
ce a făcut-o? O fi căutat oare refuzul meu ca pe un alibi pentru 
homosexualitatea lui? Şi Susi. Această complicitate, această 
familiaritate; fără îndoială că se cunoşteau de mult. Care e 
relaţia dintre ei? Poate că asta e. Poate că-i uneşte condiţia lor 
sexuală. Poate că se culcă împreună. 
XXX 

Când m-am băgat în pat, n-am putut să adorm. Imaginile 
psihometrice pe care le-am trăit la arsenal se repetau când 
închideam ochii. Dârele de fum de naftă aprinsă plutind spre 
noi, mirosul cumplit al buboaielor omeneşti adunate pe trupuri 
timp de luni întregi, duhoarea a carne arsă, urletele celor 
pârjoliţi şi ale celor răniţi de arme albe. Mi-era greață. M-am 
ridicat din pat să beau apă şi am văzut acel inel malefic 
strălucind însângerat. Mi l-am scos de pe mână şi l-am lăsat pe 
noptieră. Voi dormi cu diamantul, pur şi transparent, de la 
logodnicul meu. În noaptea aceea n-aş fi putut îndura o altă 
cumplită viziune din trecut. 

N-am putut adormi nu ştiu câte ore şi, când am făcut-o, am 
dormit prost. De data asta nu mai puteam arunca vina asupra 
inelului de rubin, dar am visat din nou. La început, a fost un vis 
erotic, de-a dreptul stupid, ca atâtea altele care uneori ne 
asaltează noaptea, dar din pricina felului cum mă simţeam, 
deznodământul lui n-a făcut decât să mă neliniştească şi mai 
mult. 

A început într-o manieră foarte dulce, cu Oriol apropiindu-se 
ca să mă sărute, şi eu deschizând buzele şi închizând ochii ca 
să-i gust saliva şi sarea, aşa cum o făcusem, cu atâţia ani în 
urmă, când adolescenţi fiind, ne-am dat primul sărut. 

Observându-i mâna sub fustă, am simţit revărsându-se o 
dorinţă mai presus de orice, dar când am întredeschis ochii, am 


tresărit de spaimă văzând că acela care îmi mângâia coapsele 
era alt bărbat. Am vrut să protestez, m-am desprins din sărutul 
cu Oriol şi atunci am văzut că acest al doilea bărbat, fără să 
înceteze să mă pipăie pe mine, îl săruta pe el, iar el îi răspundea 
cu pasiune. 

Nu puteam scăpa de această stranie îmbrăţişare în trei în 
care, căutând iubirea la Oriol, găseam sexul cu un individ care 
părea a fi amantul prietenului meu. Nu, bărbatul ăla nu era un 
travestit ca Susi, dar parfumul lui mirosea la fel. 

Trezindu-mă, respiram tulburată, simțind un amestec de 
excitație şi nelinişte. Cum ar fi continuat visul? Nu vreau să-mi 
imaginez. Era un amestec ambiguu de oroare şi de plăcere. 

Şi în spatele acestor lucruri era teama mea, Oriol e 
homosexual? Sau poate că-i plac deopotrivă şi bărbaţii, şi 
femeile? 

Acea întrebare mă dădea peste cap şi pe deasupra trebuia s-o 
recunosc: simţeam în continuare ceva, poate chiar mult, pentru 
el. Se va repeta cu mine povestea pe care a trăit-o mama? 

XXX 

Cred că în dimineaţa aceea am ajuns să mă simt deprimată. 
Aşezată pe pat, priveam cu teamă inelul de rubin lăsat pe 
noptieră. Şi mă gândeam deznădăjduită la Oriol. „S-o ia naiba 
de comoară şi să le ia dracu' de poveşti vechi de durere! am 
gândit în sinea mea, o să-i ascult pe mama şi pe Mike.” Doream 
să mă simt iubită, nu mi-ar fi displăcut să fiu chiar şi răsfăţată, şi 
am început să fac planuri de întoarcere. 

Dar atunci a sunat telefonul, era Artur, care mă invita la 
prânz. Am acceptat imediat, cel puţin ăla era un tip curtenitor; 
în multe privinţe, chiar mai atrăgător decât Oriol. 

— Nu înţeleg. De ce n-aţi reclamat la poliţie furtul panourilor? 
l-am întrebat. 

— Cum de ştii că n-am făcut-o? Artur mă privea zâmbind. „Da, 
mi-am spus, e mult mai atrăgător decât Oriol.” 

— Am sursele mele de informaţii. 

El mă privi cu mult interes. 

— A fost Alicia? 


— N-am vorbit despre asta cu ea. Cel cu care am vorbit a fost 
comisarul Castillo. El a cercetat cazul. Nu s-a făcut nicio 
reclamaţie a furtului. În realitate, a fost un furt? 

— Bineînţeles. 

— Atunci, cum speraţi să vă recuperaţi bunurile fără o 
reclamaţie? 

— Aveam mijloace s-o facem. 

— Aceleaşi pe care i le-aţi aplicat prietenului naşului meu? 

— Uite ce e, Cristina. Noi avem stilul nostru de muncă şi nu 
vrem ca poliţia să-şi bage nasul unde nu trebuie. 

— Sunteţi o mafie, nu-i aşa? 

Artur clătină din cap supărat, apoi vorbi măsurându-şi 
cuvintele, şi zâmbetul, acum un pic forţat, îi reveni pe chip. 

— Chestia cu mafia e o insultă, draga mea. Făcu o pauză. 
Suntem doar negustori care avem propriile reguli în afaceri. 

— Care includ şi asasinatul... 

— Doar dacă este absolut necesar... 

Am rămas privindu-i frumosul chip, în vreme ce ezitam dacă 
să plec sau nu chiar în acel moment. Mi-am simţit buzele 
strânse şi ăsta era un semn că sunt supărată. Fără îndoială, 
acest bărbat e periculos. Dar pericolul nu mă speria prea tare, 
mă făcea doar să cumpănesc dacă s-ar fi cuvenit sau nu să-l las 
iarăşi baltă; aroganţa lui, faptul că se considera mai presus de 
lege mă indignau. Presupun că vorbeşte avocata din mine. El 
păru să-mi ghicească gândurile şi se grăbi să adauge: 

— Să nu crezi că ei sunt mai buni... 

— Cine? 

— Oriol, Alicia şi ceilalţi... 

— Ce e cu ei? 

— Fac parte dintr-o sectă. 

— Ce spui? 

— Da, aşa e, afirmă el cu deplină convingere. Eu, cel puţin, 
sunt sincer şi-mi expun intenţiile pe faţă. Dar ei ţi le ascund pe 
ale lor. 

Am rămas tăcută, încercând să asimilez toate astea şi în 
sfârşit am spus: 

— Povesteşte-mi imediat ce ai de povestit. 


Mi-a explicat că, mânaţi de romantismul de la sfârşitul 
secolului al XIX-lea, cu exaltarea a tot ceea ce era medieval în 
artele catalane, de la poetică la arhitectură, bunicul Bonaplata, 
nelipsit din cercurile masonice şi rosacrucienes, şi-a întemeiat 
propriul grup secret, reînviind o versiune foarte su; generis a 
Ordinului Templierilor. Acestui grup îi aparţineau familia mea, 
Coli, şi a lui, Boix. Dar, după ce au trecut câteva generaţii, când 
Enric a fost numit maestru al ordinului, tatăl lui Artur şi unchiul 
lui au început să se simtă deranjaţi de caracterul din ce în ce 
mai ezoteric şi ritual pe care îl căpăta grupul. Nu a fost de ajuns 
faptul că Enric a obţinut schimbarea statutelor ca să fie admise 
şi femeile şi că prima doamnă templieră a fost Alicia, o femeie 
cu o puternică personalitate, căreia îi plăceau pseudovrăjitoriile 
şi legendele ocultiste despre cavalerii Templului lui Solomon, 
dar unde mai pui şi faptul că profita să-şi impună punctul de 
vedere. 

— Aşa stând lucrurile, a apărut Arnau d'Estopinyâ. 

— Arnau d'Estopinyâ? am întrebat, surprinsă. 

— Da, răspunse el, foarte serios. Arnau d'Estopinyă, 
templierul. 

— Cum adică Arnau d'Estopinyâ?! am exclamat. Cum de a 
apărut? Nu încetam să mă minunez. Nu îl socoteam pe Artur un 
tip care să creadă în fantome, dar expresia lui era cât se poate 
de convingătoare. Cui i-a apărut? 

— Naşului tău. Mi-am dat seama că negustorului de antichităţi 
îi făcea plăcere descumpănirea mea. 

— Spui că lui Enric i-a apărut Arnau d'Estopinyâ? Gândurile 
îmi zburau cu iuţeala vântului. O fi având asta vreo legătură cu 
viziunile pe care Alicia le atribuia inelului meu? 

— Da. Într-o bună zi, acest om s-a prezentat la naşul tău 
spunând că şi el e templier şi că să fie primit sub „jurisdicţia” 
noastră cavalerească... 


38 Societate secretă creată în Germania la începutul secolului al XVII-lea şi 
răspândită apoi în Franţa, Anglia şi Austria. Mai târziu, a fost pusă în legătură 
cu masoneria. Obiectivul principal al societăţii era reînnoirea generală a 
lumii. Adepții ei se ocupau cu alchimia, astrologia, medicina şi alte practici 
ocultiste. 


— O clipă, l-am întrerupt. Dar Arnau d'Estopinyâ a murit în 
secolul al XIV-lea! 

— Aşa crezi tu? 

— Bineînţeles. 

— Mă rog, atunci o fi altul, răspunse el, enigmatic. 

Am clătinat din cap, încuviinţând, fără să-mi pot ascunde 
uimirea. Începea să mă enerveze gluma asta, mă gândeam că 
probabil negustorul de antichităţi mă lua drept o proastă. 

— Ba nu, spuse deodată Artur, aşadar, este acelaşi Arnau 
d'Estopinyă de acum şapte sute de ani. 

Am rămas tăcută, aşteptând ca el să vorbească din nou; era 
evident că aşa ceva nu era posibil. Artur îşi bătea joc de mine şi 
am vrut să văd până unde era în stare să ajungă cu povestea 
asta fără noimă. 

— În realitate, acel om nu e; dar el chiar crede că e Arnau, 
bătrânul templier, adăugă el, cu un zâmbet amuzat. Deşi asta 
nu e posibil, nu crezi? 

— Trebuie să fie nebun! 

— Este. Dar în acel moment, Enric a hotărât să-i acorde 
audienţă în cadrul ordinului şi să-i aprobe candidatura. Şi tatăl 
meu a fost în comisia care i-a ascultat povestea şi, cu toată 
suspiciunea, a votat pentru asta. 

— Dar, de ce l-au primit dacă era nebun? 

— Din pricina comorii. 

— Comoara! 

— Da. Acel tip era călugăr de-adevăratelea, dar a fost exclus 
din ordinul lui pentru că era violent, suferea dese tulburări de 
comportament, ajungând chiar să-l înjunghie pe un alt călugăr 
într-o ceartă în legătură cu postul de televiziune la care să se 
uite. Dar s-a prezentat proclamându-se continuatorul unei stirpe 
de călugări păstrători ai secretului despre comoara templierilor 
din regatele de Aragón, Mallorca şi Valencia. Purta un inel pe 
care eu nu l-am văzut niciodată, dar dacă ar fi să cred ce mi s-a 
povestit, semăna mult cu cel pe care-l porţi tu. 

Am privit bijuteria care strălucea stinsă, parcă adormită, în 
lumina din restaurant. 

— Crezi că ăsta e? mă întrebă el. 

— Da. 


— Înseamnă că e foarte important pentru ei. 

— Pentru ei? 

— Da. Pentru această sectă a Noilor Templieri, cea a lui Oriol 
şi a Aliciei; acest inel reprezintă puterea în cadrul ordinului. 
După părerea lui Arnau d'Estopinyă, sigiliul provine de la însuşi 
Marele Maestru al ordinului, Guillaume de Beaujeu, care a murit 
luptând la Acre şi al cărui inel, simbol al autorităţii templiere, şi 
asemănător unui altuia care-i aparţinea papei, a fost luat de 
unul dintre cavalerii templieri care, grav rănit, a reuşit să se 
îmbarce pe nava lui Arnau şi care, la rândul lui, a sfârşit prin a i-l 
încredința lui Arnau d'Estopinyă însuşi, atunci când templierii 
aragonezi şi catalani au fost prinşi de către rege. 

Auzind această poveste, care se potrivea perfect cu 
înscrisurile din pachet, m-am alarmat. Artur şi-a continuat 
relatarea, fără să-mi observe tulburarea. 

— La moartea acestuia, petrecută la Poblet, inelul, tripticul şi 
legenda despre comoară au trecut din călugăr în călugăr, de la 
unul la altul, într-o curioasă succesiune a celor aleşi, până în 
ziua de azi. 

— Dar tatăl tău şi Enric credeau că era mai mult decât o 
legendă. 

— Într-adevăr, şi s-au lansat amândoi în căutarea panourilor 
în zona mănăstirilor cisterciene de la Poblet şi Santes Creus*?. 
Dar naşul tău a dat marea lovitură. 

— Care anume? 

— Fiind maestru al Ordinului Noilor Templieri, nu i-a fost prea 
greu să-l convingă pe călugărul nebun că acea sectă era 
moştenitoarea directă a Ordinului Templierilor. Aşa că l-a primit 
pe Arnau ca membru şi i-a oferit o pensie pentru restul vieţii, pe 
care i-o plătea din buzunarul propriu. Călugărul era încântat, i-a 
jurat supunere eternă lui Enric şi i-a înmânat inelul care, credea 
el, îi revenea naşului tău ca maestru al ordinului. Se pare că 
omul ăla nu a considerat niciodată bijuteria ca fiind proprietatea 
lui, el era doar depozitarul. 

— Şi ce-a făcut la moartea lui Enric? 


39 în catalană, „Sfintele Cruci“. Denumirea unei mănăstiri situate în provincia 
Tarragona, întemeiată în II50 de contele Guillermo Ramón de Moncada 


— Tatăl şi unchiul meu au părăsit secta cu câteva luni înainte 
ca naşul tău să-i fi asasinat. Cearta cu Enric din pricina 
tablourilor şi dezacordul lor faţă de puterea crescândă a Aliciei i- 
au determinat să facă asta. La moartea lui Enric, Alicia, 
împotriva oricărei tradiţii templiere în legătură cu femeile şi 
graţie unui grup de prostănaci pe care-i fascina, a preluat 
funcţia de maestru. Ea a ţinut făgăduiala soţului ei, plătindu-i în 
mod punctual pensia lui Arnau, care, nebun, dar lucid, i-a jurat şi 
ei credinţă. Unii, în silă, dar până la urmă, toţi au acceptat 
calitatea de conducător a acestei femei, pe care eu nu o cunosc, 
dar care se pare că are o charismă deosebită şi care a ştiut să 
exploateze foarte bine tradiţia ocultistă pe care o ascunde mitul 
templierilor prin propriile manevre, ca să se facă respectată şi 
admirată de restul fraţilor din ordin. 

— Explică-mi ce înseamnă ocultismul templierilor. 

— Au fost o mulţime de poveşti, sfârşitul tragic al ordinului, 
acuzaţiile de erezie, marile lor bogății, toate astea au înflăcărat 
imaginaţia a mii de persoane. Dacă adaugi la asta şi istoria 
citaţiei în faţa tribunalului lui Dumnezeu pe care Jacques de 
Molay, ultimul dintre Marii Maeştri ai ordinului, le-a făcut-o 
regelui Franţei şi papei, atunci când l-au ars pe rug, şi moartea 
amândurora înainte de sfârşitul anului, ai un tablou misterios şi 
neliniştitor. Alţii spun că păstrau Sfântul Graal, Tablele Legii pe 
care Dumnezeu i le-a înmânat lui Moise, că erau proprietarii 
acelor veracruces, cruci-relicvariu cu aşchii din adevărata cruce 
a lui Hristos, care făceau nişte minuni de necrezut... 

— Şi ce e adevărat din toate astea? 

— Vrei părerea mea sinceră? 

— Fireşte. 

— Nimic! Totul e o poveste. 

— Dar, de crezut, crezi în comoară. 

— Asta e altceva. E consemnat în scrisori către regele lacob al 
II-lea, care încă se mai păstrează, că atunci când templierii au 
predat Miravet”, ultima lor fortăreață în Catalonia şi cartier 


%9 Azi, municipiu în provincia Tarragona. Oraşul îşi are originea în castelul 
construit la 1153 de Ramón Berenguer al IV-lea, conte de Barcelona, care l-a 
cedat Ordinului Templierilor. Aceştia au reconstruit castelul, au repopulat 
pământurile şi au întemeiat oraşul în 1185. În 1308, după decretul de 


general al regatelor de Aragón, Valencia şi Mallorca, slujbaşii 
regelui nu au găsit averea la care se aşteptau. Doar cărţile 
găsite, pe vremea aceea un articol de lux, i-au făcut plăcere 
regelui. Dar fabuloasa avere care se presupunea că ar fi fost 
tezaurizată în castel se evaporase. Şi n-a mai apărut, după cât 
se ştie, niciodată. 

Acel fapt curios rămase în vânt şi, ca şi cum tema ar fi fost 
epuizată, Artur începu să se intereseze de viaţa mea la New 
York şi să-mi povestească istorioare trăite de el în Big Apple®. 
După o clipă, râdeam amândoi. 

Artur este un tip subtil şi cred că voia doar să pună o sămânță 
prin această întâlnire; să semene în mine îndoiala în legătură cu 
amfitrionii mei Bonaplata. Şi cu siguranţă că avea motivele lui: 
erau persoane misterioase. „Ce mi-or mai fi ascunzând încă?” 

Şi mi-am spus, chiar dacă aceste poveşti ar fi sau nu 
adevărate, că Artur reuşea să-mi ridice moralul care era la 
pământ din vina lui Oriol. Mă privea zâmbitor şi nu mai contenea 
cu laudele la adresa-atât a minţii, cât şi a fizicului meu. În mod 
normal, nu l-aş fi luat prea mult în seamă pe acest linguşitor, 
dar respectul pentru persoana mea avea nevoie exact de asta. 
Părea că vrea să-mi facă curte şi la despărţire mi-a sărutat 
mâna. 

— Nu fi de prost gust, l-am oprit eu, în mod secret încântată. 
Şi i-am aplicat un sărut pe fiecare obraz. 

Mai târziu i-am telefonat mamei mele. 

— Da, e adevărat, îmi confirmă ea. Atât bunicul tău, cât şi 
tatăl lui Enric făceau parte dintr-un fel de club religios, îmi 
amintesc că se autodenumeau templieri şi ar fi normal ca Oriol, 
fiind primul lui născut de sex masculin, să urmeze tradiţia. 

În noaptea aceea, din nou m-am răsucit în pat. Artur putea să 
aibă dreptate şi zâmbetul lui mi-a apărut în întuneric. Ce 
încurcătură! 


desființare a ordinului, cavalerii templieri sub conducerea lui Berenguer de 
Sanjust s-au răsculat şi au rezistat în castelul asediat îndelung de trupele 
regelui catalano-aragonez, lacob al II-lea (1291-1327). După încheierea 
asediului, a fost predat Ordinului Ospitalierilor. 

91 Denumire familiară a oraşului New York, „Marele Măr“ 


TREIZECI ŞI TREI 


M-am trezit încă de cu zori; era una dintre cele mai scurte 
nopţi din an şi nu ştiam de unde s-a auzit acel strigăt. Apoi mi- 
am dat seama că eu am fost aceea care a strigat. Mă aflam în 
acel moment de luciditate în care încă îţi mai aminteşti ce ai 
visat, iar visul fusese atât de real, atât de impresionant, încât nu 
mi-a fost teamă că o să-l uit. Am aprins lumina ca să am dovada 
că sunt trează. Am simţit că inelul îmi ardea degetul şi i-am 
văzut piatra strălucind ca şi cum ar fi fost vorba de un ochi 
însângerat. Am simţit dorinţa să mi-l scot, să mă apropii de 
fereastră şi să respir aer proaspăt. Luminile oraşului, încă în 
ceaţă, mi-au confirmat că sunt trează. Mă rog, trează atât timp 
cât toate cele trăite nu sunt un vis mai mare, o halucinație a 
cuiva, a cuiva care era mort de mulţi ani şi care, aşa ca atunci 
când eram mici, făcea din dorinţa lui de a căuta comori o 
realitate, deşi doar momentană, pentru acei trei mucoşi, care 
eram noi. 

XXX 

Nu mi-am văzut chipul. Doar o uşă la care băteam purtând o 
valiză. Ştiam că în spatele acelei uşi mă aştepta sfârşitul, 
sosirea mea în port, moartea. Nu aveam cum să supraviețuiesc, 
era o sinucidere. Dar urma să fac ceea ce trebuia să fac: să 
îndeplinesc făgăduiala care mă unea cu iubitul meu până 
dincolo de viaţă. Precum vechii templieri, precum tinerii nobili 
tebani ai lui Epaminondas. Pe tovarăşul tău nu îl părăseşti şi, 
dacă e ucis, îl răzbuni. Asta jurasem şi asta voi duce la 
îndeplinire. E ceea ce făcuse din tebanii acelor vremuri, 
strălucitoare şi scurte ca o stea căzătoare, grecii cei mai 
puternici, eroii cei mai străluciți din istorie. Aşa au fost şi 
templierii înainte de decăderea lor. Eu eram din acea stirpe de 
paladini şi acela era ultimul turnir. Mi s-a strâns inima gândindu- 
mă la prietenul meu asasinat şi la fiul pe care nu-l voi mai vedea 
niciodată, în vreme ce camera de supraveghere îmi observa 
aşteptarea răbdătoare. Am simţit un nod în gât, ochii mi s-au 


umplut de lacrimi şi am început să murmur o rugăciune pentru 
ei. 

Când s-a deschis uşa, mă aşteptau doi indivizi pe care nu-i 
cunoşteam, în costum şi cravată. Unul din ei rămase la distanţă, 
pe când celălalt, care deschisese uşa fără să scoată o vorbă, mă 
împinse cu spatele de ea, obligându-mă să las valiza. M-a 
percheziţionat. O dată, de două ori, de trei ori. Mi-a verificat 
portofelul, stiloul şi cheile. Când s-au asigurat că nu am arme, 
au controlat valiza. 

— Totul e în regulă, puteţi trece, spuse cel mai în vârstă. Și 
îmi luă valiza şi o porni în faţa mea. 

— Un moment, am spus, apucând-o. Asta e a mea şi aşa va fi 
până se încheie tranzacţia. 

Individul mă privi în ochi şi probabil că văzu în ei hotărârea 
mea de a nu ceda. 

— E totuna, îi spuse el, ridicând din umeri, celuilalt tip care se 
şi năpustise asupra mea. Lasă-i nenorocita aia de valiză. Nu e 
niciun pericol. 

Salonul era mare şi era decorat cu piese valoroase şi într-un 
stil eclectic. Pe o frumoasă canapea Chippendale era aşezat 
lacob Boix, cel mai tânăr dintre fraţi, iar în spatele unui 
impunător birou în stil Empire, Arturo. 

Amândoi s-au ridicat când m-au văzut intrând şi lacob, 
zâmbind pe sub mustăcioara lui înspicată, îmi întinse mâna, 
spunând: 

— Bine ai venit, Enric. 

Nu i-am luat-o şi am răspuns: 

— Să terminăm povestea asta cât mai repede cu putinţă. 

Lui lacob i-a pierit zâmbetul, în vreme ce fratele lui, serios, îmi 
arătă un fotoliu. 

— la loc, te rog. În ciuda politeţii, nu era o invitaţie. 

l-am dat ascultare, ţinând valiza la picioare. lacob se aşeză la 
dreapta mea pe canapea, iar cel mai în vârstă, îndărătul mobilei 
napoleoniene. În spatele lui, pe perete, am putut să văd 
atârnate celelalte două piese ale tripticului; panourile cu Sfântul 
loan Botezătorul şi Sfântul Gheorghe. Mi-am oprit privirea 
asupra lor câteva clipe. Eram sigur, astea erau. Cei doi indivizi 
au rămas în picioare; i-am observat cu o curiozitate plină de 


ranchiună: ei trebuie să fi fost asasinii materiali ai iubitului meu 
Manuel. Unul se aşeză la stânga mea, iar celălalt în faţă, 
blocând ieşirea. 

— Te-ai asigurat că nu are un microfon? îl întrebă Arturo pe 
pungaşul din uşă. 

— Nici microfoane, nici arme. Cu toată siguranţa. Şi apoi, cu 
un surâs strâmb, spuse: L-am căutat până şi la boaşe. 

— Înainte de a încheia tranzacţia, vrem să-ţi spunem ceva, 
zise Arturo încrucişându-şi privirea cu fratele lui. Noi n-am vrut 
să se întâmple aşa. Ne pare rău că iubitul tău a murit; a devenit 
isteric, a opus rezistenţă şi cele întâmplate au fost un accident. 
Ne bucurăm că tu eşti mult mai chibzuit şi ştii să închei o 
înţelegere ca un cavaler. Un cavaler templier, adăugă el cu o 
anume ironie. 

— Mi-ai ameninţat familia. Simţeam cum mi se urcă sângele 
la cap. Îl uram, îl detestam cu toată puterea pe acel individ. Asta 
nu are nimic cavaleresc, este un fapt josnic, nedemn. 

— Vreau să ştii că nu avem nimic împotriva alor tăi, a ta sau a 
familiei tale. Nici împotriva puştiului ăluia nu aveam nimic, făcu 
el o pauză. Doar că tu n-ai fost rezonabil; vina pentru cele 
întâmplate, tu o porţi. Ti-am dat şansă după şansă. Suntem 
oameni de afaceri şi asta e afacerea noastră. Nu puteam s-o 
lăsăm să ne scape din pricina încăpăţânării tale. Imi pare rău. 

Făcu o pauză ca să deschidă un sertar. Şi scoase mai multe 
teancuri de bancnote albastre. 

— Fratele meu şi cu mine am hotărât să mai adăugăm la cifră 
încă o jumătate de milion de pesete. Preţul asupra căruia ne-am 
înţeles dublează deja valoarea unui panou gotic de la începutul 
secolului al XIV-lea. Nu avem de ce s-o facem, dar este modul 
nostru de a spune că regretăm povestea cu prietenul tău şi de a 
încheia socotelile. 

„A încheia socotelile, am gândit eu şi mi s-au întors maţele pe 
dos de indignare. O jumătate de milion de pesete şi cred ei că 
am încheiat socotelile.” Mâinile îmi tremurau şi mi le ţineam una 
cu cealaltă. 

— Bine, e momentul să ne arăţi marfa, spuse lacob. Suntem 
nerăbdători să vedem acea frumoasă Fecioară. 


Am deschis valiza şi am scos tabloul, sprijinindu-l cu grijă pe 
genunchi. Toţi ochii se îndreptară spre imagine, iar eu nu le-am 
lăsat timp să descopere că e fals; am sfâşiat hârtia bristol care-i 
acoperea reversul şi am scos din scobitură pistolul ascuns acolo. 
Îmi tremura mâna cu care îl ţineam şi m-am ridicat în picioare, 
timp în care pictura a căzut pe jos. 

Mă gândisem să-l ucid mai întâi pe Arturo şi apoi pe lacob. 
Calculasem că am exact timpul necesar, înainte ca ambele gărzi 
de corp să mă lichideze. Dar în ultimul moment, poate teama, 
poate instinctul de supravieţuire sau amândouă în acelaşi timp 
m-au făcut să-mi schimb planul. 

Primul glonţ a fost în burta asasinului plătit din dreapta mea. 
În mod ciudat, auzind detunătura, mi-am recăpătat calmul, şi 
nimerindu-l cu al doilea glonţ în mijlocul feţei, am putut să-l 
înfrunt liniştit pe ucigaşul din faţa mea. Omul avea deja 
revolverul în mână. Tatăl meu mă dusese de mic să practic tirul 
olimpic, şi olimpică a fost împuşcătura care i-a străpuns ţeasta. 
Îmi mai rămâneau cinci gloanţe. Mai mult decât suficient ca să 
termin treaba. L-am înfruntat pe Arturo, care împrăştiase 
bancnotele pe masă într-o frenetică strădanie de a folosi o armă 
pe care tocmai o scosese din sertar. l-am descărcat două 
gloanţe în piept. 

Şi lacob stătea acolo cu gura căscată. Făcuse pe el în fotoliul 
Chippendale. Ce pagubă! 

— Te rog, Enric, implora el bâlbâindu-se. 

— Nu voiai să vezi Fecioara? am făcut eu o pauză. 

— Te rog... bâiguia el. 

— Ai văzut-o? Avea ochii holbaţi. Îşi privea moartea în ochii 
mei şi îşi mişca gura fără să spună nimic. Păi, acum, o să-l vezi 
pe Satana, am dat eu sentinţa. 

Şi apăsând pe trăgaci, m-am simţit atât de bine, cum nu mă 
mai simţisem niciodată înainte. Şi peste câteva secunde, atât de 
rău, cum nu mă mai simţisem vreodată. Nu puteam crede că 
mai sunt încă în viaţă şi, prăbuşindu-mă pe canapea, am început 
să plâng. 


TREIZECI ŞI PATRU 


Am mai spus şi înainte că nu sunt deloc fricoasă. Deşi mama 
crede că sunt mai degrabă temerară. Adevărul e că intru 
câteodată în situaţii complicate... mă rog, primejdioase. Şi când 
mă trezesc acolo, îmi dau seama că n-ar trebui să fiu în acel loc 
şi în acel moment. Trebuie să recunosc că de data asta m-am 
băgat în gura lupului, mi-a fost frică şi a fost un moment când 
am început să mă rog să ies cu bine dintr-un asemenea bucluc. 

M-am mai văzut de câteva ori cu Artur Boix, era amuzant, 
seducător şi aducea mereu noi amănunte despre familia 
Bonaplata şi activităţile lor secrete. 

A mărturisit că el organizase atacul la ieşirea din librărie şi că 
nu acceptă refuzul lui Oriol de a negocia împărţirea comorii. A 
jurat că bătăuşii lui, sub niciun motiv, nu mi-ar fi tăcut vreun 
rău, că încă mai e furios pe tâmpiţii ăia fiindcă au luat-o la fugă, 
dar că parte din vină o poartă el, pentru că nu a prevăzut 
posibila reacţie a acelui tip care mă urmărea. 

Asta l-a tăcut să declare că Noii Templieri sunt o sectă 
periculoasă, nişte fanatici, nişte fantoşe scoase din minţi. Eu, 
neştiind încă felul în care funcţiona ordinul, doar din simpatie 
pentru Enric şi Oriol, am afirmat că el exagerează din interes şi 
că-i consideră răi din oportunism. 

Faptul că le-am luat apărarea templierilor se pare că l-a iritat 
şi mi-a spus că celebrau ceremonii secrete despre care ştiau 
doar iniţiaţii şi, ca dovadă, m-au ţinut în afara întregii poveşti, cu 
toate că sunt parte interesată, că locuiesc la ei şi că, mai mult 
decât atât, inelul pe care-l port îmi dă nu numai dreptul să 
aparţin ordinului, dar şi autoritatea rangului. El insista, iar eu, 
puţin supărată de posibilitatea ca nu numai Alicia, ci şi ca Oriol 
să mă fi ţinut înadins în ignoranță, am început să ridiculizez 
toată povestea. 

Frumosul zâmbet dispăru de pe chipul lui Artur şi îşi luă o 
moacă de copil bosumflat. Adevărul e că Artur înceta să mai fie 


foarte atrăgător, ca să fie doar frumos când strângea din buze. 
Atunci mi-a spus: 

— Nu vei îndrăzni să te prezinţi la unul dintre capitulii”? lor de 
taină. 

Am răspuns că a merge acolo unde nu ai fost invitat 
dovedeşte proastă creştere. lar el a răspuns că puteam să merg 
şi să observ fără să fiu văzută, şi eu, că asta nu e bine, şi el, că 
mi-e frică. A adăugat că ştie cum se poate intra şi ieşi fără să fii 
văzut şi că totul e doar o chestiune de a avea ceea ce e necesar 
să ai ca să o faci. 

L-am întrebat dacă el îndrăzneşte să vină cu mine şi a spus că 
da, dar numai până la uşă, fiindcă din motive evidente trebuie 
să înţeleg că, dacă vom fi descoperiţi, eu eram o prietenă şi 
purtam inelul de maximă autoritate templieră, şi de aceea voi fi 
în siguranţă, pe când tratamentul pe care acei oameni, într-o 
asemenea împrejurare l-ar aplica lui ar fi mai degrabă agresiv. 

— Adevărul e că, deşi nu recunoşti, mie îmi dai crezare, iar în 
ei nu ai încredere, adăugă el. 

Nu ştiu dacă asta era a treia sau a patra provocare pe care 
mi-o lansa, zâmbetul lui ironic îl făcea şi mai atrăgător; această 
tuşă sarcastică era precum gustul acru în îngheţata de lămâie. 
O făcea mai apetisantă. Şi atunci i-am spus: 

— Bineînţeles că îndrăznesc! Am făcut o pauză, sfidându-l cu 
privirea. Deşi curajul tău nu merge mai departe de a-mi 
deschide uşa ca să intru, eu tot voi îndrăzni. 

Mă manipula, o ştiam. Ce avea de gând trimiţându-mă la 
biserică la douăsprezece noaptea? Fără îndoială, voia ca eu să 
observ presupusele ritualuri templiere, credibilitatea lui să 
crească, iar cea a Aliciei şi a lui Oriol să scadă. L-am întrebat 
direct. Mi-a spus că vrea să mă aibă de partea lui în povestea cu 
comoara. Şi că, dacă mă descopereau, nu-i pasă ca ei să afle că 
el m-a adus, că doreşte să se ştie o dată pentru totdeauna că el 
îi pândeşte şi că a venit vremea negocierii. De drept, lui îi revine 
o bună parte din acea avuţie şi că pentru toţi cel mai bun lucru 
era să se ajungă la un acord. „Mă rog, am gândit în sinea mea, 
asta s-o crezi tu.” 


%2 Adunare a canonicilor, călugărilor, clericilor catolici, precum şi corpul 
canonicilor unei catedrale catolice 


KKK 


Era noaptea de Sânziene*:, noaptea cea mai scurtă, cea a 
solstițiului de vară, veghea vrăjitoarelor, cea a întunericului 
magic, a umbrelor luminoase. Noaptea Sfântului loan 
Botezătorul, patronul decapitat al templierilor; în noaptea 
aceea, după cum spunea Artur, secta urma să se întrunească 
într-o veche biserică gotică aproape de piaţa Cataloniei. Mi-a 
spus că liturghia catolică celebrează întotdeauna morţile sfinţilor 
ei şi naşterea doar a unuia singur: cea a Botezătorului, şi că 
această dată se situează în calendar exact la punctul opus 
Crăciunului, sărbătoarea naşterii lui Isus la solstițiul de iarnă. 
Datele nu au fost alese la întâmplare, ci coincid cu sărbătorile 
populare ale solstiţiilor care poartă cu ele riturile păgâne şi 
ezoterice precreştine. lar cavalerii templieri de la lerusalim 
participau pe deplin la ele. 

Simţeam oraşul vibrând cu o energie excepţional de intensă, 
era o noapte de chermeză şi nimeni nu-şi făcea griji pentru a 
doua zi; va fi o zi de sărbătoare, oricum ar fi ea şi oricare ar fi 
starea la care se ajunge. In văzduh explodau focuri de artificii, 
iar pe străzi, aglomerate ca în timpul zilei, grupuri de tineri 
aruncau cu petarde râzând şi alergând. Era o noapte cu focuri, 
cu şampanie şi cu acea prăjitură de consistenţă tare, acoperită 
cu zahăr glazurat şi cu fructe glasate şi seminţe de pin numită 
turtă. 

Artur mi-a dat un plan al templului şi mi-a explicat alcătuirea 
lui interioară. In biserica Sfânta Anna, credincioşii pătrund prin 
ceea ce astăzi este intrarea principală, situată în extremitatea 
din dreapta a transeptului şi al cărui portic este jalonat de cinci 
arce gotice sprijinite pe tot atâtea colonete. O statuie a 
Fecioarei se află în faţa acestui acces care dă în piaţeta Ramón 
Amadeu”. Cea de a doua intrare este situată la capătul crucii 
latine care formează planul original al templului, o cruce, în 


3 Am preferat această denumire pur românească pentru „Sărbătoarea 
Sfântului loan“, pentru coincidenţa datei sărbătoririi - 24 iunie dar mai ales 
pentru semnificaţia precreştină a ritualurilor populare prezente în cele două 
celebrări. 

% Sculptor spaniol (1745-1821), născut la Barcelona, autor de imagini 
religioase pentru diferite biserici 


prezent destul de lipsită de contur din pricina capelelor laterale 
care au fost adăugate. Această intrare face legătura cu 
claustrul, o frumoasă construcţie cu parter şi un etaj cu arce 
gotice acoperind galeria care înconjoară o grădină pătrată. In 
claustru se pătrunde şi din piaţetă, deşi această intrare se 
închide cu un grilaj de fier, deschis pentru public doar în ocazii 
bine stabilite. 

Nişte edificii înalte, moderne, înconjoară biserica şi piaţa, 
închizându-le într-o zonă atemporală, ascunsă şi nostalgică a 
unor vremuri trecute, mult mai prospere. Şi piaţa Ramón 
Amadeu este închisă pe timp de noapte cu două gratii metalice; 
una, amplasată la o poartă ce se deschide în mijlocul unei case 
de locuit, veche de câteva sute de ani şi care dă în strada Sfânta 
Ana, şi alta, mult mai modernă, care iese în pasajul 
Rivadeneyra, care la rândul lui dă în piaţa Cataloniei. 

Este un loc ascuns, cu o apărare aparent excesivă, dar de 
înţeles, odată cunoscută istoria dificultăţilor economice şi a 
violenţelor suferite de acest venerabil lăcaş, mai întâi mănăstire 
a Ordinului Sfântului Mormânt, apoi biserică a colegiului 
canonicilor şi, în sfârşit, parohie. Toate terenurile pe care se 
înalţă casele care o înconjoară au fost la vremea lor proprietate 
a mănăstirii şi s-au vândut pe rând, după cum o cerea nevoia de 
fonduri a fiecărei perioade şi după ce s-a procedat la fel cu 
întinse posesiuni în Catalonia, Mallorca şi Valencia. Biserica a 
fost închisă de către francezi în timpul invaziei napoleoniene? şi 
a suferit mai multe atacuri înainte şi după aceasta. Puţină lume 
ştie că într-o parte a ceea ce este astăzi piaţa, la începutul 
secolului al XX-lea, se înălța o stilizată biserică neogotică cu 
două pinacluri înalte, extindere a bisericii actuale, şi care s-a 
păstrat în picioare doar douăzeci şi doi de ani, până când a fost 
incendiată şi dinamitată în timpul celei de a Doua Republici”. 

Nu a scăpat de foc nici vechiul edificiu care, deşi a suferit 
prăbuşirea câtorva acoperişuri, s-a salvat de la dinamitare, cu 
siguranţă graţie condiţiei lui de monument naţional. Mai puţin 


% în anul 1808 
36 proclamată la 14 aprilie 1931, perioadă de lupte între extremişti de stânga şi 


de dreapta, care au dus la izbucnirea Războiului Civil, desfăşurat între 1936 şi 
1939. 


noroc au avut parohul şi mai multe persoane având legături cu 
biserica, asasinate în acele vremuri zbuciumate. 

Templul mai are o a treia cale de acces, folosită doar de 
personalul religios şi care începe în pasajul Rivadeneyra, unde 
se află casa parohială, şi se desfăşoară pe lângă aceasta, 
despărţind--o de clădirea vecină şi deschizându-se în claustru. 
Este închisă cu nişte grilaje, serveşte drept parcaj pentru 
maşina parohului, şi o poartă, tot zăbrelită, o mărgineşte cu o 
latură a claustrului. 

Sala capitulară, numită înainte capela îngerului Păzitor, era 
locul unde se adunau Noii Templieri ca să-şi oficieze ceremoniile 
şi comunică atât cu naosul bisericii, cât şi cu claustrul. Ăsta era 
obiectivul meu. 

XXX 

Dar există şi un al patrulea acces, pe care aproape că nu-l 
cunoaşte nimeni. In spatele altarului principal şi situate în braţul 
scurt al crucii, există două capele, şi prin cea din dreapta, cea a 
Sacramentului, se ajunge în sacristie. Şi aceasta are în capăt 
două birouri mici. Unul din acestea are o uşă cu geamuri care 
dă, în partea din spate, către un patio, înconjurat de zidurile 
bisericii şi de masivul edificiu bancar, precum şi de o casă de 
locuit înaltă, cu mai multe etaje, care ascund complet 
construcţia medievală pe această latură. Patioul este împărţit în 
două printr-un zid care delimitează zona aparţinând bisericii de 
cea a băncii. În zid, există o poartă mare scoasă din uz. În zona 
instituţiei, o uşă metalică solidă comunică cu o străduţă formată 
între edificiul bancar şi imobilul de locuinţe şi care dă într-o 
largă zonă pietonală din Porticul îngerului. Pe aici se presupunea 
că ar fi trebuit eu să intru. 

Taxiul ne-a lăsat în partea de răsărit a pieţei Cataloniei şi am 
mers pe jos cei câţiva metri care ne despărţeau de acea 
misterioasă intrare. 

Pe drum, Artur recapitula cu mine alcătuirea interioară a 
templului şi mi-a dat cheile de la poarta mare care desparte 
patioul de intrarea din spate a sacristiei. Mi-a spus că el mă va 
aştepta în străduţă. Eu, în acel moment, nu prea eram în apele 
mele şi doar amorul propriu m-a împiedicat să nu dau îndărăt. Şi 
dacă o să mă trezesc închisă în acel vechi lăcaş? Printre 


amănuntele drăguţe pe care mi le povestise negustorul de 
antichităţi se număra şi acela că locul fusese cândva un vechi 
cimitir. l-am mulţumit pentru gestul lui cavaleresc de a mă 
aştepta afară, dar i-am cerut cheia de la uşa metalică dând spre 
stradă. El m-a privit cu un zâmbet cinic-acrişor şi m-a întrebat: 

— Frică? 

— Prudenţă, am răspuns eu, deşi în această situaţie era greu 
să le deosebeşti una de cealaltă. 

— Îţi urez noroc. Continua să zâmbească şi, mângâindu-mi 
obrazul, şi-a apropiat buzele de ale mele şi m-a sărutat pe gură, 
cu tot cu limbă. Nu mă aşteptam la acest gest tandru, dar l-am 
acceptat. Adevărul e că nu i-am dat prea multă atenţie, în acel 
moment grijile mele erau altele. 

— Bucură-te de această experienţă, draga mea, adăugă el. lar 
eu m-am întrebat dacă acel tip vanitos se referă la aventura pe 
care urma s-o trăiesc sau la sărutul lui. 


TREIZECI ŞI CINCI 


Când poarta s-a închis în spatele meu, am avut impresia că 
mă aflu în alt loc şi în alt timp. Or fi fost închipuirile mele, dar 
percepeam o vibraţie stranie în inelul meu cu piatră de rubin. 
Mulțimea de lumini a acelei nopţi mi-a permis să găsesc, fără să 
fie nevoie să folosesc lanterna, uşa care despărţea patioul 
clădirii băncii de cel al bisericii. Zidul era mic de înălţime şi nu 
ascundea pereţii exteriori ai templului şi acolo, pe un contrafort 
de piatră, mi s-a părut că văd în penumbră un relief sculptat 
care m-a făcut să tresar. L-am luminat doar o clipă; era o cruce. 
Era măcinată de timp şi avea traversă dublă; era identică 
aceleia pe care o văzusem la cârja lui Hristos înviat din morţi şi 
ieşind din Sfântul Mormânt de pe panoul lui Luis... Dar atunci, 
încă nu ştiu de ce, stingând lumina, am privit în sus şi am văzut 
profilându-se pe cerul plin de stele o altă cruce de piatră 
împodobind un acoperiş de olane. Aceea era la fel cu cea de pe 
inelul meu; l-am privit şi acesta i-a răspuns lanternei cu o 
strălucire roşie. Mi s-a părut ca un semafor atrăgând atenţia 
asupra unei primejdii. M-am înfiorat, în vreme ce mă gândeam 
că erau prea multe coincidenţe şi atunci am observat o mişcare 
în patio. Acolo era cineva! Inima a început să-mi bată mai tare, 
în vreme ce spatele meu căuta zidul ocrotitor şi mâna ţinea 
strâns lanterna. Am aruncat o clipire într-acolo şi nişte ochi au 
strălucit precum farurile. 

„O pisică, mi-am spus în sinea mea, o pisică nenorocită care 
era să mă sperie de moarte.” 

Nu sunt nici superstiţioasă, nici fricoasă, dar aş fi jurat că 
blestemata aia de pisică era neagră şi mi-am amintit de 
poveştile cu vrăjitoare care se prefac în motani negri. Ce naiba 
căutam eu în noaptea vrăjitoarelor să intru într-o biserică- 
cimitir, plină de ţicniţi care se cred templieri şi care practică 
ocultismul? Mi-am dus mâna la piept ca să-mi stăpânesc puţin 
inima care o cam luase razna. Am respirat adânc şi, când am 
simţit că mi-am recăpătat calmul, am vârât cheia, o bucată de 


metal atât de mare încât părea un ciocan, în broască. Mi-a fost 
greu s-o învârtesc, precum şi să deschid poarta mare. Scârţâitul 
balamalelor m-a făcut să sar în sus. Era din cale-afară şi indica o 
cale de acces nefolosită. 

„Fir-ar să fie! mi-am reproşat. Nici n-am intrat bine şi sunt cu 
nervii la pământ.” 

Am cântărit posibilitatea de a mă întoarce în stradă, dar mi- 
am dat seama că mă temeam mai mult să înfrunt zâmbetul cinic 
al frumosului Artur decât pe toţi templierii îmbrăcaţi în tunici şi 
cu glugi în genul Ku Klux Klan-ului, aşa cum mi-i imaginam eu 
atunci, şi care se presupunea că se aflau în clădire. Pe deasupra, 
curiozitatea mea era atât de aţâţată, încât nu mi-aş fi iertat 
niciodată fuga. Aşadar, nu rămânea decât o singură cale pe care 
să o aleg. 

De unde o fi făcut Artur rost de chei? Mi-am amintit ce mi-a 
spus în legătură cu felul în care cumpăra oamenii. 

Am hotărât să las uşa crăpată. Pe de o parte, ca să nu fac şi 
mai mult zgomot şi pentru că nu doream piedici, dacă ar fi 
trebuit să ies în fugă. Mă aflam într-un patio strimt, în care erau 
îngrămădite pietre sculptate, poate rămăşiţe ale vreunui vechi 
edificiu. Mai era o uşă, având partea de sus cu geamuri şi era 
protejată cu gratii. Era mult mai modernă decât prima şi s-a 
deschis fără greutate cu o cheie mică. Acolo era biroul indicat 
pe plan şi mi-am continuat drumul printr-o sală mare cu dulapuri 
de-a lungul pereţilor şi care, presupuneam eu, erau pentru 
păstrarea obiectelor de cult. Era sacristia. Încă o uşă şi mă aflam 
deja într-o capelă care, conform planului, ar fi cea a 
Sacramentului. Incet, folosind lanterna doar câteva secunde ca 
să mă orientez, am păşit spre ceea ce trebuia să fie unul dintre 
braţele navei transversale, la stânga mea era o structură de 
lemn care, conform hărţii mele, indica vestibulul de acces din 
piaţa Ramón Amadeu, şi luând-o la dreapta, am ajuns în 
transept. Acolo, am rămas câteva momente în întuneric ca să 
pot distinge interiorul bisericii. Nu era nicio lumină în afara unei 
flăcări care marca poziţia altarului principal la dreapta mea, în 
prezbiteriu. M-am orientat cu uşurinţă. În direcţia opusă, la 
stânga mea, era cel mai mare spaţiu al templului, nava centrală, 
iar la capătul acesteia, la baza crucii formând planul edificiului, 


ieşirea spre claustru. Acolo, la dreapta, se presupune că se află 
capela în care se adunau templierii. Mi s-a părut că se observă 
în zonă o anume iluminaţie şi că se aud şoapte. Nu era nicio 
îndoială: acolo era cineva. 

M-am uitat de-a lungul navei ca să văd aşezarea băncilor şi 
să-mi orientez paşii. Apoi am înaintat în întuneric având grijă să 
nu mă împiedic şi, ajungând în capăt, am văzut originea luminii. 
La dreapta mea, în capătul unui scurt culoar, era o uşă de lemn 
rotunjită în partea de sus într-un arc, formând o cruce pe mijloc, 
lăsând între braţele crucii şi marginea uşii patru zone cu geam 
fumuriu, dar translucid, apărat de câteva spirale de fier forjat 
făcute cu artă. Vocile veneau de acolo, era sala capitulară. Se 
celebra slujba, dar nu puteam înţelege ce se spune. Mi-am lipit 
urechea de uşă, făcând un efort. Nu vorbeau nici în catalană, 
nici în spaniolă, şi am conchis că nu putea fi decât latina. 
Doream să-i spionez şi m-am gândit că, dacă aş deschide uşa, 
aş apărea prin partea laterală a oratoriului, aproape de altar, şi 
că imediat, toată asistenţa m-ar vedea. Ideea nu mi s-a părut 
prea atrăgătoare, aşa că m-am hotărât să-i observ, fără să fiu 
văzută, prin intrarea din claustru, la care presupuneam eu că ei 
ar sta cu spatele. M-am întors în corpul principal al bisericii, 
găsindu-mă în micul vestibul de lemn care face legătura dintre 
templu şi claustru. Niciuna dintre uşi nu era închisă cu cheia, am 
traversat fără probleme până în patio şi am văzut prin grădina 
centrală iluminaţia oraşului reflectată pe cer şi strălucirea unor 
artificii peste profilul unui palmier şi al unui portocal; mi-am 
amintit în ce noapte suntem. Se puteau distinge, fără să 
foloseşti lanterna, umbrele, mai dese, ale coloanelor subţiri 
care, ridicându-se în arce gotice, mărgineau claustrul. Am văzut 
la dreapta mea uşa crăpată a sălii capitulare, cu câte două 
ferestre ogivale de fiecare parte; erau vitralii şi prezentau o 
mulţime de culori în nuanţe palide. M-am îndreptat spre acea 
uşă şi atunci am simţit o mişcare în întunericul din spatele meu. 
Primul instinct m-a făcut să mă sprijin de perete. Inima îmi 
bătea din nou cu putere. Altă pisică? Am ridicat lanterna într- 
acolo şi nu am văzut nimic; m-am apropiat de coloanele care 
înconjurau claustrul, luminând culoarul lateral din dreapta şi tot 
n-am văzut nimic. M-am răsucit ca să cercetez şi în cealaltă 


parte, când cu coada ochiului am crezut că văd, prin vegetaţie, 
o umbră care-şi căuta adăpost în spatele stâlpilor din partea 
opusă a patioului. Acolo era cineva! Inima îmi bătea din ce în ce 
mai tare şi mi-am dat seama că eram moartă de frică. Ce dracu' 
căutam eu în acea biserică-cimitir la miezul nopţii de Sânziene? 
Am blestemat acel stupid orgoliu care mă adusese în acel loc în 
acel moment. Am hotărât să nu aprind lanterna, ferindu-mă 
astfel de oricine ar fi fost năluca, şi m-am furişat căutând o 
ascunzătoare în spatele coloanelor. Umbra se mişca în acelaşi 
timp! Cine m-a pus să mă bag în povestea asta? mi-am spus. 
Am înaintat de-a lungul a câteva coloane şi fantoma mă 
urmărea în paralel. Am fost pe punctul de a o lua la sănătoasa şi 
aş fi tăcut-o, dacă aş fi ştiut încotro s-o apuc. Aşa că am rămas 
nemişcată observând cu ochii larg deschişi întunericul de pe 
latura în care percepusem ultima mişcare şi, gâtuită de emoție, 
am încercat să respir adânc şi să mă calmez. Aş fi dat orice, 
numai să fiu altundeva în acea clipă, aşa încât am hotărât să 
intru în oratoriu. Ce importanţă avea dacă aş fi fost descoperită? 
În realitate, ăsta era exact lucrul pe care ar fi trebuit să-l fac de 
la început, să merg de-a dreptul şi să-i întreb pe Alicia şi pe Oriol 
dacă era adevărată povestea cu secta lor neotemplieră. 

M-am apropiat cu grijă de uşa crăpată şi am întredeschis-o 
câţiva centimetri ca să privesc înăuntru. Un grup de persoane 
îmbrăcate în mantii albe şi gri stăteau cu spatele la mine, 
privind spre altar. Nu am avut timp să văd mai mult. Cineva m-a 
apucat din spate şi am simţit înţepătura rece a unei lame de 
cuţit pe gâtul meu. Am auzit zgomotul lanternei căzând pe jos 
şi, cuprinsă de o teroare mută, m-am zbătut ca să-i văd faţa 
atacatorului meu. 

Dumnezeule! Cât pe ce să-mi dau duhul! Acea expresie de 
nebun furios! Acea barbă albă rară. Era bărbatul din aeroport! 
Da, cel care mă urmărea. 

Nu stă în firea mea să ridic prea mult glasul, dar de data asta 
mi-a ieşit un țipăt de groază, sfâşietor, ascuţit, ruşinos... nu-mi 
amintesc ca vreodată în viaţa mea să fi răcnit în felul ăsta. 

Toţi s-au întors îngroziţi şi bărbatul acela, cu pumnalul lui în 
gâtul meu, m-a împins înăuntrul capelei. Mi-e greu să-mi 
imaginez că s-ar putea prezenta cineva unui grup de persoane 


într-o manieră mai spectaculoasă decât asta, dar, ca să fiu 
sinceră, în acel moment aveam alte griji şi puţin îmi păsa că mă 
făceam de râs. Am rămas aşa câteva secunde, ca şi cum ar fi 
fost vorba de o imagine de film îngheţată, privindu-ne, eu, pe ei, 
şi ei, pe mine. 

În sfârşit, de undeva din spate, Alicia, înveşmântată cu o 
mantie albă purtând aceeaşi cruce cu braţe duble, în roşu, pe 
care o văzusem sculptată în piatră, vorbi. 

— Bine ai venit, Cristina. Zâmbea. Te aşteptam, şi se adresă 
bărbatului: Vă mulţumesc pentru sârguinţă, călugăre Arnau. 
Puteţi să-i daţi drumul domnişoarei. 

A venit spre mine şi m-a sărutat pe amândoi obrajii. 

— Fraţilor, spuse ea, adresându-se grupului de vreo cincizeci 
de persoane care umpleau capela, v-o prezint pe Cristina 
Wilson, purtătoarea inelului maestrului şi membra cu drepturi 
depline al ordinului nostru. 

Câţiva făcură un gest de salut din cap. Am observat că toţi 
aveau pe umărul drept crucea roşie cu traversă dublă. L-am 
văzut pe Oriol care era îmbrăcat, sub mantia albă, cu costum şi 
cravată, la fel ca toţi ceilalţi bărbaţi. Zâmbea amuzat. Am putut 
să-l recunosc şi pe bătrânul librar arţăgos de la Del Grial care, 
încruntat, mă privea cu o mutră puţin prietenoasă, şi pe 
Marimón, isteţul de notar, zâmbind părinteşte. 

— Mă rog, adăugă Alicia. Va fi primită în această comunitate 
numai dacă ea o doreşte şi dacă urmează ritualurile noastre de 
iniţiere. 

— Încântată să vă cunosc. Îmi pare rău că v-am întrerupt, am 
îngăimat precum o studentă care greşeşte aula în universitate. 
Continuaţi, vă rog. 

Alicia m-a luat sub protecţia ei şi m-a condus în prima bancă, 
unde se aşeza ea, a făcut un gest către sacerdot şi acesta şi-a 
continuă slujba în latină. „Arnau, mă gândeam, Arnau 
d'Estopinyâ. De când Artur mi-a istorisit povestea, bănuiam 
acest lucru, dar acum era sigur. Bărbatul din aeroport şi fostul 
călugăr, cel care se credea Arnau d'Estopinyă, erau unul şi 
acelaşi nebun.” 


TREIZECI ŞI ŞASE 


El nu voia, dar eu am insistat atât de mult, încât până la urmă 
a acceptat. Eu primisem înainte două invitaţii la chermeză, dar 
nu din partea lui. Una a fost de la Luis, care mi-a propus să 
mergem la o petrecere aproape de Cadaqués, într-o 
spectaculoasă vilă pe coasta abruptă a mării. Mi-a fost foarte 
uşor să-i adresez un afectuos nu. Mai greu a fost cu Artur. 
Petrecerea lui era într-o casă mare în Sarriâ; smoching sau 
costum de culoare închisă pentru domni şi rochie lungă pentru 
doamne. Trebuie să mărturisesc că mă simţeam atrasă de acel 
tip, chiar ştiind că e un neruşinat. Mai bine zis, un delincvent 
dintr-aceia care se poartă cu mănuși, şi poate că tocmai asta ÎI 
făcea să fie atât de seducător. 

Dar invitaţia pe care o doream eu nu a venit, aşa că i-am spus 
lui Artur că vom vedea pe parcurs şi că depindea de dispoziţia 
cu care voi ieşi din bârlogul templier. lar el a fost atât de amabil 
sau era atât de interesat, de mine sau de toată afacerea, încât 
mi-a acceptat răspunsul ambiguu. În realitate, eu încă mai 
trăiam cu speranţa secretă de a merge la chermeză cu Oriol. 

La sfârşitul slujbei, Alicia a încheiat ceremonia cu un scurt 
discurs. Îmi închipui că orice subiect ocult sau ezoteric îl 
discutaseră înainte. Toţi şi-au împăturit cu grijă mantiile şi au 
ieşit pe poarta care dă în strada Sfânta Ana. 

Călugărul Arnau mi-a cerut cheile cu care intrasem, iar Alicia 
mi-a spus zâmbind: 

— Acum, vom da totul uitării. 

La ieşire, l-am văzut pe Artur privind de la o anumită distanţă 
şi i-am făcut un semn cum că totul e în ordine. M-am lipit de 
Oriol şi am început să-i pun întrebări în legătură cu planurile lui 
pentru noaptea aceea. Mi-a spus că se întoarce acasă la mama 
lui ca să-şi schimbe hainele şi că apoi va merge la o chermeză 
cu nişte prieteni. Şi fiindcă nu-şi arăta intenţia să mă invite, am 
hotărât să am eu iniţiativa şi i-am cerut să mă ia cu el. Nu părea 
ca ideea să-l entuziasmeze şi Alicia, căreia nu-i scăpase niciun 


cuvânt din conversaţie, a intervenit ca să spună că ăsta era cel 
mai neînsemnat lucru la care te puteai aştepta de la 
ospitalitatea familiei Bonaplata. În sfârşit, el a acceptat, dar am 
ştiut că nu puteam spera ca el să-mi deschidă, politicos, portiera 
maşinii. 

La întoarcere, Oriol a fost tăcut, iar Alicia, amabilă. Eu mă 
simţeam stânjenită de scena pe care o jucasem în biserică, dar 
Alicia a luat-o cu toată naturaleţea. 

— Bărbatul care te-a descoperit în claustru este Arnau 
d'Estopinyă, îmi confirmă ea. 

— Da, totul se leagă cu istoria pe care mi-a povestit-o Artur. 
Omul ăla m-a urmărit de când am ajuns la Barcelona. 

— Da, draga mea, răspunse Alicia. Te-a urmărit şi te-a 
protejat. Aminteşte-ţi de plecarea de la librăria Del Grial. El v-a 
salvat de acoliţii prietenului tău Artur. 

— La biserică ai spus că mă aşteptai... 

— Era probabil ca acel bărbat să-ţi propună să faci ce-ai făcut. 
Ştiam că urma să vă vedeţi şi bănuiam că el are cheile de la 
intrarea din străduţă. 

— Şi de ce n-aţi schimbat broaştele? 

— Am crezut că poate pe prietenul tău îl interesează vreuna 
din piesele vechi din biserică. Alicia zâmbea. Dacă ar fi căzut în 
ispită, acum ar fi fost la puşcărie. 

Am tăcut, gânditoare. Acea femeie părea să controleze tot. Îi 
pregătiseră o cursă duşmanului lor. M-am bucurat că Artur a fost 
destul de deştept ca să nu se lase prins în ea. 

XXX 

În drum spre petrecere şi fiind numai noi doi în maşină, i-am 
cerut scuze lui Oriol pentru apariţia mea intempestivă în biserică 
şi el a râs, spunând că nu-l surprinde nimic, că aşa sunt eu. A 
spus că mama lui probabil că prevăzuse acest lucru şi că, ştiind 
de relaţia mea cu Artur, a păstrat secretul asupra adunărilor 
templiere sperând ca el să dea cărţile pe faţă. M-am simţit 
deranjată. Se părea că toată lumea mă manipula. Aşa că am 
contraatacat, ironizându-l pentru costum, cravată şi mantie. 

— Aşa e tradiţia, mă asigură el fără să-şi piardă zâmbetul. Aşa 
au vrut bunicii noştri să se facă totul. 


— Cum e posibil ca o persoană atât de nonconformistă ca tine 
să se preteze la jocul ăsta? 

A păstrat tăcerea câteva clipe, apoi spuse: 

— E în onoarea tatălui meu. 

Şi am rămas tăcuţi; era un argument categoric. Traficul era 
intens, nu ştiam unde mă ducea, dar eram cu el şi asta era 
suficient. 

— Vreau să ştii că n-am niciun fel de relaţie cu Artur. Nu ştiu 
de ce am simţit nevoia să i-o spun. A insistat că el poate vinde 
mai bine decât oricine piesele comorii, că el are tot atâta drept 
ca şi noi şi că vrea să ajungă la un acord... 

— Este comoara tatălui meu, mi-o tăie Oriol, fără drept de 
apel. Dacă el n-a vrut acorduri, nici eu nu le pot accepta. 

M-a surprins răspunsul lui categoric, tonul lui spunea: „Eşti cu 
mine sau împotriva mea”. Începeam să am o imagine mai clară 
a situaţiei şi mi-am amintit cuvintele lui Artur spunând că există 
o datorie de sânge. Am suspinat gândindu-mă că acea poveste 
cu comoara s-ar putea termina foarte prost. Speram doar ca 
tragedia să nu atingă familiile Bonaplata şi Boix, aşa cum se 
întâmplase cu ani în urmă. 


TREIZECI ŞI ŞAPTE 


Era o pădure deasă de pini care ajungea până pe plajă şi solul 
era acoperit cu nisip foarte fin, tapisat pe porţiuni cu acele 
arborilor. Când am ajuns, un foc de tabără ardea pe nisip, înspre 
mare, câţiva metri mai departe de vegetaţie. Pe nişte mese 
portabile se aflau sticle cu coca-cola, băuturi alcoolice şi pahare 
de carton, dar nu erau scaune şi asistenţa stătea pe jos. Or fi 
fost poate vreo şaizeci de persoane şi toţi l-au salutat pe Oriol, 
fără îndoială un personaj cunoscut în acel clan. Lumea bea, 
pălăvrăgea şi Oriol a început o conversaţie cu un grup cu 
coafură rasta despre programul de acţiune al unei case 
nelocuite pe care ei se pare că o luaseră cu japca; aceste invazii 
purtau numele de okupar. El discuta cu emfază şi părea să fie 
liderul. Îmi venea greu să cred că era aceeaşi persoană care, cu 
câteva ore înainte, purta costum, cravată şi o mantie albă cu o 
cruce roşie patriarhală de cavaler templier. Necunoscând pe 
nimeni şi, cum nu aveam cu ce să mă îndeletnicesc, ascultam 
dezbaterea, deşi mă interesa foarte puţin şi nu aveam nimic de 
spus. Doar dacă i-aş fi dat drumul avocatei care trăieşte 
înăuntrul meu şi aş fi ieşit în evidenţă informându-i că okupar 
este un delict. De parcă n-ar fi ştiut-o! „Ce ţeapă am mai luat! 
am gândit în sinea mea. Dacă asta e ideea pe care o are Oriol 
despre o chermeză, m-am aranjat.” 

Atunci a fost momentul când o fată, care participa la 
conversaţie lângă mine, mi-a pasat o ţigară, care părea să fi 
parcurs un drum lung. Răsucită de mână, cu un capăt fumegând 
şi celălalt fără filtru, avea un aspect mizerabil, bălos. Mi-am 
compus un zâmbet amabil ca să spun: 

— Nu, mulţumesc. 

M-am uitat la fată. Era imposibil să treacă de controlul de 
siguranţă a zborurilor dintr-un aeroport decent. Purta 
nenumărați cercei terminaţi cu ghimpi într-o singură ureche, 
piercings în sprâncene, nas şi bărbie, şi am presupus că 
ascundea încă şi mai multe incrustaţii metalice presărate prin 


alte părţi tainice; să fim serioşi, trecând pe sub porţile de control 
chiar cum a adus-o maică-sa pe lume, tot ar fi făcut să sune 
toate alarmele. Dar şi ea se uita la mine. A fost o scrutare de 
sus în jos, cu mâinile în şolduri şi trăgând din ţigara cu 
marijuana pe care, într-un uimitor echilibru, o ţinea în vârful 
buzelor. Când a terminat, mă catalogase deja şi, fără să-mi 
întoarcă zâmbetul politicos, mi-a trântit-o: 

— Şi tu, păpuşico, ce hram porţi? 

Oriol nu se învrednicise să mă informeze cu cine urma să ne 
întâlnim, nici cum să mă îmbrac, nici nimic, şi mi-am dat seama 
că aceea care făcea acolo notă discordantă eram eu, nu 
opozanta mea neaşteptată, care probabil că mă vedea aşa cum 
aş fi văzut-o eu pe ea dacă s-ar fi prezentat cu această 
înfăţişare la petrecerea de ziua mea în apartamentul meu din 
Manhattan cu vedere, chiar şi de departe, către Central Park. 

De fapt, pe prietenul meu încetase să-l mai intereseze 
conversaţia lui inteligentă, ca să ne observe. O făcea cu un 
zâmbet deloc ascuns şi mi s-a părut că se desfată cu ceea ce, cu 
siguranţă că aşa credea el, era o pedeapsă meritată pentru felul 
în care îi impusesem compania mea în noaptea aceea. Dar 
trebuie să recunosc că, şi dacă aş fi fost avertizată şi oricât de 
mult aş fi scotocit prin geamantane, tot nu m-aş fi putut camufla 
în acel mediu. 

— Mă rog, eu... am răspuns, stânjenită. Sunt în vizită la 
Barcelona. 

— O turistă! exclamă ea, în timp ce Oriol îi lua ţigara cu 
marijuana din mână ca să tragă şi el un fum. Ce mama măssii 
face aici o nenorocită de turistă? 

Eu sunt destul de agresivă dacă e nevoie sau dacă sunt 
provocată, dar în acel moment m-am simţit intimidată, îl 
priveam pe Oriol ştiind că nu-mi va sări în ajutor şi mi-ar fi 
plăcut să mă evapor. Dar atunci, de dincolo de focul de tabără, 
au început să se audă bătăile în tobele bongos” pe care le-au 
acompaniat într-o clipă altele şi apoi altele, până când am 
încetat s-o mai interesez pe adversara mea, care, recuperându- 
şi ţigara din mâinile lui Oriol, a binevoit să se ocupe de altceva. 
A încetat şi inteligenta polemică despre ministerul de ajutor 

social al guvernului okupa din acea casă, înainte pustie, iar 
acum locuită în exces, din incapacitatea conferenţiarilor de a 
face să ajungă la urechile celorlalţi acea utopie. Lumea s-a 
aşezat şi, spre surprinderea mea, au apărut şi mai multe 
instrumente de percuție. Aproape fiecare avea câte unul şi 
băteau cu palmele într-un ritm tot mai accelerat care, puţin câte 
puţin, a atins o cadență frenetică. 

Zgomotul valurilor se pierdea în acel vacarm şi focul de 
tabără îşi înălța flăcările formând o coroană de scântei care, 
pentru câteva clipe, se jucau de-a luceferii. Stelute căzătoare, 
focuri înteţite de răşina de pin. Era frumos şi mi se părea că sunt 
într-o altă civilizaţie, în altă lume. O fată cu părul strâns în mai 
multe codițe, în maiou şi o fustă lungă strimtă se ridică şi, ca în 
transă, începu să-şi mişte braţele şi şoldurile în ritmul 
înnebunitor pe care mulţimea îl marca la unison. Silueta ei se 
profila pe flăcările din spate, precum o preoteasă a unui cult 
păgân sau o sirenă unduitoare care-i atrăgea pe navigatorii 
nopţii lângă foc. Mi-a amintit-o pe prietena mea Jennifer la 
petrecerile noastre de la New York. Şi ca ea, această fată, dând 
ritmic din fese, făcu petrecerea să ajungă la apogeu. Se 
întâmplă la fel ca la New York, mi-am spus eu cu o mirare 
prostească, doar că aici de o manieră primitivă, fără lumină 
electrică. Cei care nu cântau dansau, şi noaptea deveni un ritual 
voodoo. Am observat că împărtăşesc şi eu acea frenezie a 
mulţimii şi cum se mişca trupul meu odată cu celelalte. In acel 
moment, aerul a vibrat cu un sunet ascuţit, care pătrundea, 
străpungându-te pe dinăuntru, şi dacă ritmul percuţiei făcea să 
mi se mişte picioarele, acel sunet mi-a mişcat sufletul. 

— Este o gralla”, îmi spuse Oriol înainte să trag de el, să-l 
scot la dans. 

N-avea importanţă dacă instrumentul era o gralla sau altceva, 
atmosfera era molipsitoare, eram înflăcărată, mi-am aruncat 
pantofii cât colo, mă simţeam o fiinţă primitivă şi m-am alăturat 
dansului cu entuziasm. 

Nu ştiu cât timp am dansat. Picioarele mele goale se afundau 
în nisipul fin, pe care-l simţeam rece, frânându-le şi masându-le 


% în catalană, „flajeolet”, instrument muzical de lemn sau de metal, 
asemănător flautului 


în acelaşi timp. Chipurile străluceau în lumina şi căldura focului, 
şi un cer înstelat, tivit din când în când cu luminiţele multicolore 
ale artificiilor din depărtare, ne învăluia cu bunăvoință şi cu un 
aer de sărbătoare. 

Oriol nu a fost un partener de dans fidel şi se mişca de la unii 
la alţii; dansa când cu bărbaţi, când cu femei, când cu o 
persoană, când în grup. Era o formă de a intra în legătură cu 
toată lumea. Îl observam cu atenţie, era evident că nu avea un 
partener fix, fie el bărbat sau femeie, sau cel puţin nu în acel 
grup, deşi bănuiam că prietenul meu se mişca în acelaşi timp în 
mai multe triburi şi că frecventa oameni foarte diferiţi. Flăcările 
focului de tabără se făcuseră mai mici, bătăile în tobă se 
linişteau şi atunci l-am văzut pe Oriol apucându-l de mână pe un 
băiat în timp ce îi şoptea ceva la ureche. Pugştiul i-a zâmbit, iar 
mie mi-a trecut un fier roşu prin inimă. Cu toată şampania, 
băută în pahar de plastic, şi cu euforia ritmică, nu pierdeam 
niciun amănunt din ceea ce se petrecea acolo şi am văzut mai 
multe perechi, unele de acelaşi sex, pătrunzând în pădurea de 
pini, cu prosoape de plajă care fără îndoială aveau rolul de 
cearşafuri pe patul nupţial de nisip şi ace de pin. 

„Ce-i cu tine? Proasto! mă cenzuram eu cu jumătate de glas. 
Tu eşti logodită cu Mike. Îl iubeşti. Ce-mi pasă mie dacă Oriol e 
fericit cu un bărbat?” 

Dar nu am putut evita să nu simt un nod în gât şi ochii mi s-au 
umplut de lacrimi când i-am văzut îndreptându-se în pădure 
ţinându-se de mână. Adio celor mai dragi amintiri ale mele: 
marea, furtuna, primul sărut, gustul sărat şi dulce al gurii lui... 

„Câtă dreptate are mama! am şoptit din nou. Ea a înţeles 
totul de la început.” 

Dar atunci s-au întors şi, încă mână în mână, au luat-o la fugă 
spre focul de tabără şi au sărit peste el. Au căzut pe margine, 
aproape în afara lui, ridicând un jet de scântei. Apoi, departe de 
flăcări, şi-au bătut palmele făcând o piruetă şi râzând. l-au 
urmat apoi alte perechi. Oriol a sărit atât cu bărbaţi, cât şi cu 
femei. O făceau întotdeauna în aceeaşi direcţie, dinspre pădure 
spre plajă. Am înţeles logica acestui lucru, focul încă mai ardea 
şi dacă două persoane, sărind peste el din direcţii opuse, s-ar fi 
ciocnit în mijlocul grămezii de lemne, nu numai că s-ar fi lovit, 


dar s-ar fi expus unor grave arsuri. Pe deasupra, era evident că 
în cazul în care cineva s-ar fi pârlit, direcţia de fugă era spre 
mare. 

În acel moment, Oriol, după ce mă lăsase singură aproape 
toată noaptea, a venit spre mine. 

— Focul înseamnă purificare, reînnoire, să arzi ceea ce este 
vechi ca să o iei de la capăt. Inseamnă să arunci toată 
nenorocirea, mi-a povestit el, zâmbindu-mi. Şi când sari peste 
foc cu cineva în noaptea magică de Sânziene, faci pace cu acea 
persoană, arzi toate neînțelegerile, cauţi să-ţi îmbunătăţeşti 
prietenia sau iubirea. O să vezi că în foc se aruncă şi obiecte; 
reprezintă lucrurile de care vrei să te eliberezi, cele care sunt de 
prisos în viaţa ta. 

— Vei sări şi cu mine? l-am întrebat. 

— Nu ştiu sigur, îmi făcu el cu ochiul. Vrăjitoarele 
înregistrează într-un catastif tot ce se iartă, tot ce se cere sărind 
peste foc în noaptea de Sânziene. E un legământ pentru 
totdeauna. 

— Ţi-e teamă să faci vreun legământ cu mine? Sau poate că e 
ceva ce trebuie să-ţi iert? 

— Asta nu se spune niciodată înainte. Dacă o faci, nu se 
împlineşte. 

Mi-am căutat pantofii, întrebându-mă cum vor ieşi eliberaţi 
din acel foc şi, fericită, mi-am spus că merită riscul. Ne-am 
apucat de mâini şi ne-am dus înspre pădurea de pini unde se 
forma coada perechilor. Doar câteva tobe bongos continuau să 
răsune, acum mai încet şi pe un ton stins. Am respirat adânc şi 
strângând mâna caldă a lui Oriol am simţit că trăiesc momentul 
unic, extraordinar al vieţii mele. Beată de fericire, îmi simţeam 
inima bătând cu putere: totul îmi copleşea simţurile, mirosul de 
fum şi de răşină arsă, noaptea senină înstelată, muzica. Imi 
amintesc acea săritură aproape cu aceeaşi emoție ca şi primul 
sărut. Mâna mare a lui Oriol mi-o acoperea pe a mea, 
înconjurând-o suav, dar ferm. 

Am zburat pe deasupra flăcărilor; eu am căzut puţin mai în 
spate decât el, pe jăratic, dar n-am rămas acolo nicio jumătate 
de secundă, atât din elanul cursei, cât şi din pricina smuciturii 
lui. 


Am rămas cu dorinţa de a-l întreba ce anume ceruse şi de a-l 
săruta aşa cum făceau unii după ce săreau. Dar el s-a întors să 
stea de vorbă cu cineva. 

Incă mai continuau săriturile peste foc, când o fată s-a 
apropiat şi a aruncat un mănunchi de hârtii, apoi un băiat a 
aruncat ceea părea a fi o cutie de lemn. După aceea, odalisca 
aia care a început dansul şi-a scos maioul ca să-l arunce în foc, 
lăsând descoperiţi nişte sâni mari, fermi. Nu ştiu dacă ăsta era 
obiceiul tribului sau o pornire de moment, fapt e că gestul a 
avut succes şi mai multe femei i-au urmat exemplul, rămânând 
goale de la talie în sus, dar fără să ofere rezultate atât de 
spectaculoase. 

Şi unii băieţi şi-au ars maiourile şi am văzut cum Oriol face 
acelaşi lucru cu nişte hârtii. Fireşte că am fost intrigată. 

Când a încetat arderea tuturor lucrurilor care se presupunea 
că sunt negative, tobele bongos îşi înteţiră din nou ritmul şi toţi 
cei care aveau pretenţia că ar fi muzicanți s-au concentrat să 
organizeze cea mai mare hărmălaie posibilă în încercarea de a 
reuşi aceeaşi cadență. Dansul s-a însufleţit şi fata care ieşise în 
evidenţă în prima parte a serii se remarcă din nou, de data asta 
scuturându-şi sânii. Avea un tatuaj mare care-i acoperea umărul 
şi o parte din spate. Oriol, aşezat pe nisip departe de zarvă, 
privea flăcările şi siluetele dansatorilor ce se profilau în lumina 
focului. M-am aşezat lângă el pe nisip. 

— Ce ai ars? 

M-a privit uşor surprins, ca şi cum ar fi uitat de prezenţa mea, 
ca şi cum ar fi ignorat-o pe a lui însuşi în acel loc. În strălucirea 
ochilor lui, cu lumina flăcărilor înăuntrul lor, am putut vedea 
umezeala lacrimilor. 

— Nu se poate spune, îmi zâmbi timid. 

— Ba se poate spune. L-am apucat de mână. Înainte de a sări 
nu se putea, acum, da. O durere împărtăşită cântăreşte mai 
puţin. Îţi aminteşti că ne povesteam tot când eram mici? 

— Era o scrisoare, mărturisi el după o tăcere. 

— Ce scrisoare? bănuiam răspunsul. 

— Scrisoarea de la tatăl meu, cea cu moştenirea. 

— Dar, cum ai putut s-o arzi? am întrebat îngrijorată. Ultima 
scrisoare de la tatăl tău! O să te căieşti. 


— Mă căiesc deja. 

— Dar, de ce? 

— Pentru că voiam să uit. Sau cel puţin să nu-mi amintesc 
atât de des, cu atâta durere. El a fost tragedia copilăriei mele. 
Simt că m-a părăsit. 

Mi-a venit în minte imaginea de când eram mici şi tatăl lui 
sosea în sat. Oriol ieşea în fugă să-l sărute, apoi îl apuca de 
mână şi, trăgând de ea în semn că-i aparţine, îl ducea de colo 
până colo. Privea în sus cu acel zâmbet satisfăcut: „Asta e tatăl 
meu”, părea el să spună. Il admira. 

— O fi avut motivele lui, l-am consolat. Ştiai doar că nu iubea 
pe nimeni ca pe tine. N-a vrut să te părăsească. 

Oriol n-a răspuns şi şi-a dus la buze o ţigară cu marijuana. Eu 
am rămas lângă el, tăcută, şi i-am luat-o ca să trag şi eu un fum. 

— Ştii? l-am întrebat după o clipă. El nu a spus nimic. 

— Ţii minte scrisorile? am insistat puţin mai târziu. 

— Care scrisori? răspunse el, nedumerit. 

— Ale noastre! m-am enervat eu un pic. „Cum care scrisori? 
Ce scrisori ar putea exista pe lumea asta care să fie mai 
importante decât alea?” Cele pe care ţi le-am scris eu şi cele pe 
care mi le-ai scris tu. 

— Da? 

— Acum ştiu de ce nu le-am primit niciodată. 

El rămase tăcut din nou. Dar eu, nu. l-am povestit despre 
dragostea mamei mele pentru tatăl lui şi că mama se temea să- 
şi amintească de acele vremuri, că experienţa ei s-ar repeta cu 
mine şi că de aceea a vrut să evite ca noi să ne iubim, de aceea 
a interceptat corespondenţa, de aceea a păstrat-o, de aceea n- 
am primit-o niciodată. Nu am menţionat convingerea Mariei del 
Mar în homosexualitatea lui. 

— A fost mare păcat, spuse în sfârşit Oriol. Am pus mult suflet 
în ceea ce-ţi scriam, mai ales atunci când a murit tatăl meu. Ţin 
bine minte. Eram foarte singur şi insistam disperat cu scrisorile, 
deşi nu aveam niciun răspuns de la tine. Imi făceam iluzii că 
măcar le citeşti, aveam nevoie să comunic cu tine. Mi-ar fi 
plăcut atât de mult să pălăvrăgim împreună! Dar n-aveam nici 
măcar numărul tău de telefon! 

M-am apropiat mai mult de el şi i-am spus: 


— Poate că vom putea odată să ne povestim tot ce ne-am 
scris şi s-a pierdut... 

În acel moment, dansatoarea cu corp superb, acum strălucind 
de sudoare, s-a apropiat, aşezându-se de cealaltă parte a lui 
Oriol. A tras un fum din aceeaşi ţigară, din care acum nu mai 
rămăsese decât un chiştoc, şi a început să-i şoptească la 
ureche. Părea că îl muşca de ea. Pufnea în râs, iar el îi ţinea 
isonul din când în când. În sfârşit, se ridică luându-l pe Oriol de 
mână. Am tresărit. Tipa aia voia ca el s-o însoţească în pădure. 
S-au hârjonit şi au glumit, şi până la sfârşit, fără să-i dea drumul, 
l-a dus cu ea. 

Nu vă puteţi imagina supărarea mea. Cu câteva momente mai 
înainte eram disperată gândindu-mă că e homosexual şi, acum, 
eram din nou, pentru că pleca împreună cu fata aia sculpturală. 
„Ar trebui să mă bucur, am gândit în sinea mea, nu este gay. 
Dar, ce-mi pasă mie? N-ar trebui să mă intereseze absolut deloc. 
Eu sunt logodită şi o să mă mărit cum mă întorc în Statele Unite 
cu Mike, un om minunat care-l depăşeşte cu mult pe oricare tip 
de aici.” 

Dar când l-am văzut întorcându-se după câteva minute, fără 
să fi avut timp ca să se întâmple ceva, aducând o chitară, inima 
îmi tresări de fericire. Cât de mult m-am bucurat că tipa aia n-a 
avut câştig de cauză! Mi-am spus că stricata aia cu siguranţă că 
va găsi acolo, în pădurea de pini întunecată, vreun taur care să-i 
potolească nimfomania. Câteodată sunt afurisită. 

Oriol s-a aşezat pe nisip la un metru de mine şi a început să 
ciupească încet câteva acorduri. Deodată îmi veni în minte 
întrebarea: „Oare o fi homosexual? Bineînţeles, trebuie să fie, 
doar aşa se explică faptul că un bărbat îi poate rezista unei tipe 
ca asta. Şi apoi m-am întrebat: Oare oi fi eu idioată?” 

Încă se mai auzeau câteva tobiţe de cealaltă parte a focului 
de tabără, dar nu mai dansa nimeni şi, după arderea obiectelor, 
entuziasmul începuse să scadă încetul cu încetul. Percuţia era 
delicată, meditativă, intimă. Atunci Oriol a început să ciupească 
strunele chitarei, după aceea a cântat o piesă clasică pe care nu 
am recunoscut-o şi a continuat cu un melancolic Cant dels 


ocells*, plin de simtire. Apoi a început să cânte, parcă numai 
pentru noi doi, acompaniindu-se cu acorduri. 

Quan surts per fer el viatge a ltaca...!%. l-am putut vedea 
lacrimile în ochi şi am ştiut că acela nu era un cântec oarecare. 
Nu era unul dintre cele pe care Enric le-a auzit înainte de a 
muri? Am ascultat cu atenţie. 

Cânta delicat, cânta încet, intim şi solitar, iar câteva persoane 
s-au apropiat formând un cerc în jurul lui. Era un respect din 
partea ascultătorilor şi am observat că mai era câte unul 
complice al unui secret pe care eu nu-l cunoşteam. 

Când a terminat, l-au aplaudat şi l-au bisat, dar el a refuzat să 
cânte în continuare; am avut impresia că regretă că publicul îi 
întrerupsese intimitatea şi a insistat să-i dea altuia chitara. A 
ajuns în mâinile fetei care se legase de mine la începutul nopţii. 
Lipsindu-i mâinile ca să se ocupe de amândouă treburile, îi pasă 
altcuiva băloasa ei ţigară cu marijuana şi intonă un cântec, mult 
mai deocheat, despre casa unei anume Ines care cerea să i se 
facă tot ce ar dori cineva să-i facă sau ceva în genul ăsta. Un 
băiat o acompania cu tobele bongos. Am identificat-o pe 
interpretă cu protagonista cântecului. De aceeaşi teapă. 

Am profitat că Oriol încetase să mai fie centrul petrecerii ca 
să-i şoptesc la ureche: 

— Te gândeai la Enric când cântai. 

— Tatăl meu adora cântecul ăsta. L-a ascultat înainte de a 
muri. ! 

— De unde ştii? 

— Era pe pick-up când a fost găsit. Cu siguranţă că l-a 
ascultat. Ai înţeles cuvintele? 

— Da, bineînţeles, se referă la Ulise şi la călătoria lui de 
întoarcere de la Troia. A navigat ani întregi ca să revină în insula 
lui, Itaca. 

— Aşa e, cuvintele se bazează pe poemul grecului Constantin 
Kavafis - şi încet, ca şi cum şi-ar fi amintit, începu să recite: 


%9 în catalană, „Cântecul păsărilor” 
100 în catalană, „Câte spaime ca să faci o călătorie spre Itaca...“ 


KKK 


Atunci când spre Itaca vei porni-o, doreşte-ţi drumul cât mai 
lung să fie, dar nu-ti scurta defel călătoria, cât mai multi ani e 
bine să dureze. Când în insula ta vei acosta, bătrân, bogat, cu 
tot ce-ai adunat în lungul drum, să nu speri bogăţie Itaca să-ți 
ofere. Acest frumos periplu ţi-a dăruit Itaca. Săracă de-ți va 
părea, nu te-a înşelat. Cu-atâta experiență, poti înțelege acum, 
când eşti şi tu înțelept, Itacele ce înseamnă!!. 

XXX 

Nu se uita la mine, avea privirea aţintită în roşul strălucitor al 
jăraticului şi îşi luă un răgaz de meditaţie înainte de a continua 
să vorbească. 

— Ne ducem viaţa dorind să atingem ceva, urmărind visuri, 
crezând că, atunci când le vom avea, vom obţine fericirea. Dar 
nu e aşa. Existenţa constă în călătorie, nu în sfârşitul ei. Nu are 
importanţă cât de frumos, cât de important, cât de spiritual este 
lucrul la care aspirăm. Ultima oprire este întotdeauna moartea. 
Dacă nu ştim să fim fericiţi, să fim mai buni, să fim cine vrem să 
fim pe acest parcurs, nici nu vom găsi toate astea în final. Asta e 
motivul pentru care trebuie să ne bucurăm de clipă. Viaţa este 
plină de comori pe care oamenii le urmăresc, sunt lucruri despre 
care cred că le-ar aduce fericirea, dar de obicei nu sunt decât 
miraje şi, uneori, împlinindu-se dorinţa mult râvnită, nu găseşti 
decât neantul în mâinile tale. 

— Insinuezi că tatăl tău ne păcăleşte cu acea comoară? Că ne 
face să jucăm acelaşi joc pe care-l jucam de copii, doar că acum 
suntem oameni mari? 

— Nu ştiu, spuse el oftând. Dar ştiu că în filosofia lui, 
adevărata comoară era călătoria, emoția căutării, tensiunea 
dorinţei, nu relaxarea adusă de saţietate. Credea în trăirea 
momentului, în acel carpe diem latinesc. Imi amintesc că atunci 
când ne jucam de-a comorile, la sfârşit găseam doar câteva 
cofeturi. Importantă era emoția, clipele trăite în căutare. 

Îmi simţeam pleoapele grele, vorbirea mea era înceată, iar 
mintea, toropită; eram pe punctul de a adormi. 


101 Traducerea acestor versuri aparţine Elenei Lazăr şi sunt reproduse din 
volumul Poeme de Constantin Kavafis, ediţie bilingvă, Editura Omonia, 
Bucureşti, 2003. 


A fost o noapte plină de emoţii extraordinare şi acum, 
deodată, aveam o cădere. Intrarea mea clandestină în biserica 
Sfânta Ana, capturarea mea de către Arnau d'Estopinyă, 
prezentarea mea în faţa templierilor, dansul primitiv, săritura 
peste foc şi neliniştea mea din pricina persoanelor cu care Oriol 
mergea în pădure. Prea mult pentru o singură noapte de veghe. 
Asta era carpe diem? Poate că era carpe noapte. 

Oriol încetase să mai vorbească şi se ocupa de cântăreaţă. lar 
eu, aşezată pe nisip şi acoperită cu unul dintre prosoapele de 
plajă pe care el le-a scos din maşină, încercam să mă feresc de 
răcoarea nopţii şi să evit să adorm. Nu vedeam limbile ceasului, 
dar să tot fi fost în jur de ora şase. Cineva a arătat orizontul 
deasupra mării. O linie albastră-cenuşie se desena între negrul 
şi albastrul marin. Mai mulţi toboşari se însufleţiră şi începură să 
lovească din nou tobele, încercând să obţină un ritm coerent. 
Atunci când a început să se crape de ziuă, cu tonuri luminoase şi 
în clipele nesfârşite în care lumina părea că nu mai creşte, ci 
chiar slăbeşte în intensitate, ca şi cum marea ar fi înghiţit-o ca 
să-şi limpezească propriile culori, toţi cei care aveau ceva care 
scotea sunete atunci când era lovit îl băteau într-un vacarm 
impresionant de entuziasm exaltat. Apoi un punct auriu a 
strălucit pe linia dintre marea adormită şi cerul fără nori. 
Hărmălaia a crescut şi mai mult pentru o clipă şi toţi au început 
să scoată strigăte salutând astrul. Am făcut-o şi eu. Erau oameni 
primitivi adorându-şi zeul, iar eu eram unul dintre ei. Puțin câte 
puţin, creând o linie de lumină aurie la orizont, venind spre noi, 
crescând peste valurile blânde, soarele, care rănea deja chiar 
ochii mijiţi, se înălţă până se desprinse de mare. În acel 
moment, un băiat şi o fată, goi, intrară, ţopăind şi strigând, în 
apă. Şi i-au urmat alţii, iar apoi şi mai mulţi. Am văzut că Oriol 
îşi scotea hainele şi eu, trezită complet din toropeala din urmă 
cu câteva minute, m-am gândit că prietenul meu nu era deloc 
prost dotat. 

— Vii? spuse el. 

Niciodată înainte nu mă expusesem goală în public şi de 
puţine ori topless, dar n-am mai aşteptat o a doua invitaţie. Am 
aruncat prosopul cât colo, mi-am pus fără prea multă grijă 


hainele peste el şi, cu două inele drept unică îmbrăcăminte, am 
alergat spre mare de mână cu Oriol. 

Apa, în contrast cu temperatura nopţii, era călduţă şi se putea 
merge metri şi metri fără să te acopere, numai să nu fi dat 
peste vreo groapă neaşteptată. Toată lumea a intrat în apă în 
pielea goală, bălăcindu-se şi râzând. 

Odată terminată baia, mulţi au rămas să doarmă pe plajă, dar 
noi am hotărât să ne întoarcem la Barcelona. Dar când să mă 
îmbrac, nu mi-am găsit pantofii. Eram în căutarea lor, când am 
auzit în spatele meu: 

— Şi tu, blonduţo, ce-ai ars pe rug? 

M-am întors şi am constatat că era acea Ines, aia cu 
incrustaţiile metalice. Se ştergea cu un prosop şi o simplă 
aruncătură de ochi mi-a confirmat bănuielile de la începutul 
nopţii. Avea atârnători în sfârcuri, în buric şi cu siguranţă că 
păstra şi altele în locuri mai ascunse. 

„Ăsteia i-a căşunat pe mine”, mi-am spus, neştiind dacă să-i 
răspund sau nu. Eram obosită de peste noapte şi nu foarte 
binedispusă. Am vrut să fiu amabilă şi am răspuns: 

— Nimic. 

— Greşeşti, răspunse ea, zâmbind. Ai ars nişte pantofi luxoşi. 

— Poftim? m-am gândit că face o glumă. 

— Lecţia din noaptea asta este că poţi străbate lumea şi fără 
nişte pantofi de două sute de euro. Parşiva aia se arăta 
triumfătoare. l-am aruncat în foc când ai intrat în apă. 

— Îţi baţi joc de mine. 

— Nu, blonduţo. O să vezi că în picioarele goale mergi mai 
bine. 

Eram sigură că glumea. Dar m-am apropiat de foc, care încă 
mai ardea puţin, şi în partea unde-mi lăsasem hainele, acolo 
erau pantofii mei, în jăratic, unul pârlit şi celălalt făcut scrum, 
mirosind a piele arsă. Chiar şi văzându-l, mi-era greu să cred. 

Tipa aia râdea, presupun că-şi comenta fapta vitejească 
împreună cu cei din gaşca ei. Trebuie să recunosc că avea 
dreptate. Poţi să mergi şi fără pantofi. Poţi chiar să fugi. Nu-mi 
amintesc amănuntele, doar că supărarea m-a făcut să trec 
peste orice limită, convenţie socială, oboseală sau prudenţă. Ea 
nu se aştepta la aşa ceva din partea „blonduţei”, stătea cu 


spatele vorbind cu colegele ei, încă dezbrăcată, şi eu, apucând-o 
de codițe, am pus-o la pământ. Ţinând-o bine de păr şi făcând-o 
târfă nenorocită, am târât-o prin nisip cu toate puterile, în 
vreme ce ea încerca să reacționeze. Nu ştiu ce s-ar fi întâmplat 
mai târziu dacă Oriol nu m-ar fi ţinut pe mine, şi mai mulţi, pe 
ea. Aveam poftă s-o arunc în foc, lângă pantofii mei, sau măcar 
să-i smulg dintr-o singură mişcare cerceii din sfârcuri, dar odată 
depăşit primul impuls, l-am lăsat pe Oriol să mă scoată din 
încăierare. Metalica îşi revenise şi înjura de mama focului, 
privindu-mă cu dorinţa nebună de a-mi sparge mutra, dar, din 
fericire, pentru moment, o ţineam sub control. 

Oriol a făcut drumul la Barcelona râzând. Eu pipăiam cu 
degetele de la picioare cauciucul de pe podeaua maşinii, făcând 
bilanţul situaţiei. O troglodită. M-am comportat mai rău decât 
troglodiţii. 

— O să poţi trece prin viaţă fără pantofi de două sute de 
euro? mă luă el la rost, amuzat. 

M-am alăturat râsetelor lui. Aventura era mult mai de preţ. 
Carpe diem. 


TREIZECI ŞI OPT 


M-a trezit ţârâitul monoton al telefonului meu mobil. „Trebuie 
să schimb muzicuţa asta”, mi-am spus eu. Mă săturasem deja 
de ea, dar, în acel moment, deja n-o mai suportam. Cine o fi 
sunând la ora asta? N-or fi putut aştepta să mă trezesc? Era 
Artur Boix ca să mă întrebe cum am petrecut noaptea trecută. 
Noapte? Dar pentru mine, încă mai este. Bineînţeles că m-am 
culcat târziu! Atât de târziu, încât acum e prea devreme. Nu, 
templierii s-au purtat bine cu mine. Stabilisem să luăm masa 
împreună? Nu, nici vorbă. E deja ora unu? Imi pare rău, dar 
vreau să dorm, sună-mă când o să fiu trează. N-am fost 
amabilă, mi-am amintit că fusesem la chermeză fără telefonul 
meu mobil recent achiziţionat şi că Artur probabil că m-a sunat 
ca să ştie dacă sunt bine. Mi-au venit în minte răsăritul de soare, 
bălăceala în mare şi Oriol în pielea goală. Am aţipit. Nu cred că 
am reuşit să adorm, pentru că blestematul de telefon a sunat 
din nou. Cum de nu m-am gândit să-l închid? De data asta, era 
Luis. Era entuziasmat. 

— O am! strigă el. 

— Ce? 

— Cheia, cheia ca să continuăm. 

— Ce să continuăm? 

— Azi-noapte, deodată, mi-a venit inspiraţia! exclamă el, 
fericit. Am văzut totul limpede. Scrisoarea lui Enric o explică. 

Am rămas tăcută, încercând să asimilez asta, dar Luis nu era 
dispus să-mi dea răgazul necesar ca eu să-mi vin în fire. 

— Sunt la Cadaqués şi vin direct acasă la Oriol. Eşti acolo? 

— Da. 

— Atunci, anunţă-l, şi pe curând. 

Am ridicat jaluzeaua şi am văzut Barcelona scăldată de-acum 
în soarele după-amiezii şi mi s-a părut că simt oraşul mai 
adormit decât într-o obişnuită zi de sărbătoare. Poate că era 
reflexul propriei stări. Am făcut un duş şi, când am coborât, era 
deja trecut de ora trei după-masă. „Dacă n-ar fi din pricina lui 


Luis, încă aş mai dormi”, mi-am spus în sinea mea şi nu-i eram 
recunoscătoare pentru serviciul de ceas deşteptător. 
XXX 

Dragă Luis: 

lti aminteşti când ne jucam cu Oriol şi cu Cristina de-a 
căutatul comorilor şi eu ascundeam semne în grădina casei de 
pe bulevardul Tibidabo? E acelaşi joc. Doar că acum e de- 
adevăratelea. 

Să fii fericit împreună cu Cristina şi cu Oriol. 

Unchiul tău, 

Enric 
XXX 

Doar atât. Scrisoarea către Luis spunea doar asta. A citit-o cu 
voce tare şi ne-a pasat-o ca să ne convingem cu propriii ochi cât 
de bine ştia să citească. Şi cum nu puteam face altfel, mai întâi 
eu şi, apoi, Oriol am verificat în amănunt şi în tăcere. Asta era 
tot. Aşezaţi la masa din grădină, poate cu intenţia de a o evita 
pe Alicia, pentru că, de mici, grădina era teritoriul nostru, am 
rămas tăcuţi privindu-l pe Luis, care la rândul lui ne contempla 
cu chipul radios al cuiva care ştia sau care credea că ştie mai 
mult. 

— Nu e clar? întrebă el. 

Eu nu vedeam nimic clar şi se părea că nici Oriol; ne-am privit 
în tăcere ridicând din umeri. 

— Semnele, el ne ascundea semne în grădină, explică el în 
sfârşit. Şi care era locul lui preferat? 

— Piatra din ghizd! am exclamat toţi deodată. 

La doar câţiva metri de locul unde stăteam, era o zonă lipsită 
de copaci şi, în mijlocul ei, un puț care a avut misiunea lui la 
sfârşitul secolului al XIX-lea, când apa curentă nu ajungea în 
zonă. Noi l-am văzut întotdeauna cu funcţia lui decorativă, dar 
era posesorul unei caracteristici magice: una dintre pietrele 
ghizdului ornamental, una mică, la nivelul solului, se mişca 
lăsând o scobitură, având rolul principal în multe dintre jocurile 
noastre de-a căutatul comorii şi a cărei existenţă o cunoştea 
doar un singur adult: Enric. 

— Crezi că a lăsat vreun semn acolo? Doar ce-a spus-o şi mi- 
am dat seama că era evident şi redundant. 


— Bineînţeles! Aşa spune în scrisoare, nu? 

Deci, aşa, a trebuit să accept; chiar asta spunea, dacă voiai să 
o citeşti astfel. 

— Mergem? propuse Oriol şi doar la menţionarea cuvântului a 
merge, am simţit un gol în stomac de emoție. Ca atunci când 
eram mică. 

Am sărit în picioare şi am ajuns la puț fugind ca nişte copii 
mici. Pe atunci, toţi voiam să mişcăm piatra şi, fără îndoială, 
reamintindu-şi, Luis a lăsat să se înţeleagă clar că de data asta 
lui îi revine meritul. N-a fost nicio dispută şi, cu grijă, a început 
să deplaseze piatra în afară, ajutându-se de o gaură care fusese 
întotdeauna acolo. Inima îmi bătea înnebunită şi la capătul unei 
clipe cât o veşnicie, şi cu o încetineală enervantă, scoase piatra. 
A vârât mâna şi ne-a privit, mai întâi pe mine, apoi pe celălalt, 
dăruindu-ne câte un zâmbet. L-aş fi ucis cu mâna mea; multă 
lume nu se schimbă, iar el încă mai era grăsunul nesuferit care 
se bucura că e în centrul atenţiei. 

— Aici e ceva, spuse el în sfârşit. 

Şi scoase un ambalaj de plastic. L-a desfăcut cu grijă şi a 
apărut un pistol. Era şi un bilet. „De data asta, nu e de joacă. 
Folosiţi-l, dacă e nevoie.” 

Asta mi-a făcut pielea de găină şi am avut un presentiment 
sinistru pe care n-am vrut să-l împărtăşesc. Asta trebuie să fie 
arma pe care o căuta comisarul Castillo. Acel revolver omorâse 
patru persoane, era cel din visul meu. Şi Enric sugera că ar mai 
putea ucide din nou. 

Dar arma nu aducea niciun indiciu în legătură cu comoara. 

— Mai e ceva? am întrebat, nerăbdătoare. 

A trebuit să suportăm aceeaşi ceremonie de căutare şi, în 
sfârşit, Luis, cu mâna în scobitură, spuse: 

— Da. 

— Păi, scoate-l naibii odată! am izbucnit eu. 

Luis mă privi cu reproş, dar îl scoase. Era un alt ambalaj, mult 
mai mic. Conţinea o hârtie care zicea: 

XXX 


TU QUI LEGIS ORA PRO ME. 


XXX 


— E în latină, ne lămuri Oriol. Spune aşa: „Tu, care citeşti 
asta, roagă-te pentru mine”. 

— Aşa cum e de datoria unui cavaler templier cult, am şoptit 
eu. 

Ne-am privit unii pe alţii. Am găsit pe chipurile prietenilor mei 
uimire şi îngrijorare. Enric ne cerea să ne rugăm pentru el. Şi ne- 
am rugat, eu cu lacrimi în ochi. Mi-l imaginam ascunzând 
pistolul, poate cu mustrări de conştiinţă, ştiind că urma să 
moară şi că păcatele lui erau atât de multe, dacă el credea în 
ele, încât avea nevoie de rugăciunile noastre. Ce trebuie să fi 
simţit când ne-a lăsat această rugăminte postumă? Poate o 
nesfârşită singurătate şi teamă; pentru ceea ce făcuse, pentru 
ceea ce urma să facă şi pentru cele ce aveau să vină după 
aceea. Dar, de ce? Ce l-a făcut să se sinucidă? 

— Vă propun să mergem la slujbă, spuse Oriol, punând capăt 
lugubrelor mele supoziţii. 

Când am intrat în biserică, încă mai strălucea soarele, dar 
clădirile care o înconjoară îl împiedicau să ajungă până la ea. 

Am cercetat la lumina zilei locul din care ieşisem în noaptea 
dinainte fără niciun chef să-l contemplu. Piaţeta are un aspect 
liniştit. A avut o cruce de hotar în faţa intrării prin care se 
pătrunde de pe esplanadă în claustru. Din ea a rămas doar un 
trunchi lung de piatră; poate că şi-o fi pierdut partea superioară 
într-una din acele răzmeriţe anticlericale atât de frecvente în 
Barcelona la sfârşitul veacului al XIX-lea şi începutul celui de al 
XX-lea, poate într-un act de vandalism. Păcat! Mi-ar fi plăcut să 
aflu cum avea braţele. Crucea imprimată pe foaia de hârtie ce 
anunţa orarul slujbelor avea patru, ca şi aceea cioplită în piatră 
în diferite locuri din biserică. Aceeaşi pe care o purtau pe 
mantiile lor Noii Templieri. 

— Cavalerii Sărmani ai lui Hristos foloseau două modele de 
cruci, m-a informat Oriol atunci când i-am comentat. Crucea cu 
patru brațe se numeşte patriarhală, după patriarhul 
lerusalimului, ca şi cea de Loren!%, de Calatrava! şi e posibil să 


102 Cruce cu două braţe sau cu traversă dublă 
103 Ordin religios şi militar spaniol întemeiat în anul 1158 de Sfântul Raimundo, 


abatele mănăstirii Fitero, ca să apere de mauri localitatea Calatrava, cucerită 
de la aceştia în anul 1147. 


aibă încă vreo două nume în plus. În afară de aceasta, templierii 
foloseau şi formatul de sigiliu, cu toate braţele egale şi capetele 
în formă de labă. Ca pe inelul tău. 

— Şi cum de poartă biserica asta cruci ale templierilor? 

— Pentru că această cruce patriarhală a fost foarte disputată. 
O purtau atât cavalerii Ordinului Sfântului Mormânt, cât şi 
templierii, câtva timp şi Ospitalierii şi, bineînţeles, cei de 
Calatrava. Şi se ştie că biserica Sfânta Ana a fost sediul din 
Barcelona al ordinului cavalerilor Sfântului Mormânt. În ziua de 
azi, acest ordin foloseşte ca semn distinctiv o cruce roşie 
înconjurată de patru cruci mai mici, simbolizând cele cinci răni 
ale lui Hristos. Şi această biserică e în continuare cartierul lor 
general oficial în Catalonia. 

— Şi neoficial? 

— Ştii tu, răspunse Oriol, făcându-mi, complice, cu ochiul. 

XXX 

Era mult timp de când n-am mai urmărit un serviciu religios 
cu atâta intensitate. Rugămintea din biletul lui Enric mi-a zdrobit 
inima. Şi pistolul mi-a produs o adâncă tristeţe, lugubră, îmi 
readucea amintirea dureroasă a trăirii asasinării fraţilor Boix. 
Cum a putut cineva precum Enric, un iubitor pătimaş al vieţii, să 
omoare şi să se sinucidă? Probabil că era peste măsură de 
disperat. Foarte singur. Şi cum a putut să-l părăsească pe Oriol? 
Am petrecut o bună parte din slujbă plângând în tăcere, în timp 
ce mă rugam pentru sufletul lui. Din când în când, îi observam 
pe prietenii mei. Oriol părea tot atât de concentrat ca şi mine, 
iar Luis se amuza privind în jur, dar fără îndoială, din când în 
când, se străduia să-şi facă rugăciunile cât putea el mai bine. 
Mă rog, dacă şi le mai amintea. 

Mie slujba religioasă mi-a făcut bine. La sfârşitul ei mă 
simţeam mult mai împăcată; nişte suspine adânci şi urme ale 
plânsetului meu îmi urcau din piept, dar eram destinsă, aproape 
fericită. Îmi făcusem datoria faţă de Enric, rugându-mă şi iar 
rugându-mă, şi mi-am făgăduit să o fac periodic. Speram să-i fi 
ajutat sufletului său, la fel cum ceremonia şi rugăciunea 
ajutaseră spiritului meu. 

Oriol ne-a făcut un semn şi ne-a condus spre uşa care dădea 
în claustru. La dreapta, era culoarul care ducea la intrarea din 


biserică în sala capitulară, unde aveau loc ceremoniile templiere 
şi, amintindu-mi aventura şi întâlnirea cu Arnau d'Estopinyâ, am 
simţit un fior. 

— Biletul de la tatăl meu nu era doar o rugăminte pentru 
sufletul lui, ne-a spus Oriol cu voce joasă. Sunt sigur că 
rugăciunile noastre i-au căzut foarte bine, dar cred că biletul era 
şi o pistă. 

— O pistă? întrebă Luis aproape pe un ton exclamativ. 

Eu încercam să gândesc cât puteam mai repede. 

— Cum ştii asta? 

— Priviţi la stânga voastră. 

Şi am privit. Acolo, pe perete, era o statuie culcată. Era a unui 
anume Miguel de Borea, amiralul general al galerelor spaniole, 
mort de multe secole. Mi-am amintit ce-mi spusese Artur: acea 
biserică era şi cimitir. Ne-am apropiat. Oriol arătă pe jos o 
lespede cu inscripţia: 

XXX 


TU QUI LEGIS ORA PRO ME. 
XXX 

Luis şi cu mine am rămas muţi de uimire. 

— Când ţi-ai dat seama? întrebă Luis, după o clipă. 

— Imediat. Avea pe chip un zâmbet şugubăţ. Vin la biserica 
asta de mic copil. Cunosc toate amănuntele. 

Nu i-am spus nimic. Răguşisem rugându-mă şi plângând din 
pricina acelui bilet şi acum reiese că e doar încă o verigă a 
jocului. Şi insensibilul de Oriol îşi bătuse joc de sentimentele 
mele. Apoi mi-am spus că nu a fost rău că m-am rugat şi m-am 
gândit că şi Oriol o făcuse. Dar îmi rămânea dator. 

— Şi ce-o să facem acum? întrebă Luis. 

— Pentru moment, să ieşim în claustru. Dacă mă prinde 
preotul vorbind pe şoptite în biserica lui, o să se supere, aşa 
cum făcea când eram mic. 

Am mers să vorbim despre următorul pas într-o lăptărie de pe 
strada Sfânta Ana. 

Luis şi cu mine am hotărât că va trebui să ridicăm lespedea 
ca să vedem ce e înăuntru. Un mort, răspundea Oriol. Şi 
altceva? răspundeam noi doi, trebuie să vedem ce altceva mai 
e. Oriol spunea că asta e profanare de morminte şi că pentru a 


le deschide există un procedeu etic, legal şi religios. Luis îi 
răspundea că, din moment ce el ocupă locuinţe proprietate a 
altora, nu trebuie să-şi facă griji pentru intrarea într-un 
asemenea lăcaş; proprietarul lui nu va face reclamaţie. Şi Oriol 
răspundea că proprietarul, nu, dar preotul, da. 

— Atunci, s-o facem noaptea, când nu este el, insista Luis. 

Oriol insista că el nu putea să-l înşele pe preot, care este unul 
dintre ai lui. 

— Păi, dacă e unul dintre ai tăi, să ne ajute, i-am spus noi. Şi a 
rămas stabilit aşa. 

Când am fost să-l vedem, preotul a sărit în sus: 

— Vreţi să deschideţi mormântul amiralului? Nici să nu vă 
treacă prin cap, i-a spus el lui Oriol. Asta a vrut să facă şi tatăl 
tău, iar eu l-am împiedicat. Şi, pe deasupra, sub statuie nu e 
nimic, a fost expusă temporar, pentru mulţi ani, la Muzeul 
Maritim. 

— A vrut tatăl meu să deschidă acest mormânt? a întrebat 
Oriol. 

— Asta am spus; avea pretenţia să pună ceva înăuntru. Eu nu 
l-am lăsat. 

— Şi ce a făcut? 

— Mi l-a dat mie, ca să vi-l înmânez când o să vreţi şi voi să-l 
deschideţi. 

După câteva minute, aveam în mâini un teanc de hârtii în 
acelaşi stil şi cu aceleaşi peceţi de ceară, precum cel de la 
librăria Del Grial. 

Ne-am privit radioşi. Piesa care lipsea! 


TREIZECI ŞI NOUĂ 


Suntem din nou copii. În realitate, când îmi amintesc acele 
zile, îmi dau seama că ne întorceam încontinuu la copilărie. 

Luis a condus maşina până la apartamentul lui, în vreme ce 
noi stăteam înflăcăraţi la taifas. Acolo, am rupt peceţile de ceară 
identice cu cele de la primul pachet cu documente şi am găsit 
acelaşi scris şi acelaşi tip de hârtie. Oriol a insistat să începem 
să citim ultimele fraze ale primului document şi Luis aşa a făcut, 
iar cuvintele bătrânului călugăr Arnau d'Estopinyă reveniră pe 
buzele lui: 

XXX 

Dar mie, călugării Jimeno şi Ramón îmi rezervau o onoare 
foarte specială. Voiau să protejeze ceea ce fiecare domeniu 
avea mai de preț. Odată adunat totul la Miravet, dacă situația s- 
ar fi înrăutățit, aş fi plecat spre Peñiscola cu acea comoară, ca 
să o imbarc pe Na Santa Coloma, o navă pe care nicio galeră 
regală nu era în stare să o ajungă din urmă, şi să o ascund într- 
un loc sigur, pentru cât timp vor dura vremurile tulburi. Am 
făcut legământ, pe mântuirea sufletului meu, să nu îngădui 
nimănui care nu este un bun templier să posede vreodată 
asemenea giuvaiere. Şi Ramón Saguardia mi-a dăruit inelul lui, 
cel cu crucea labată în rubin, ca aducere-aminte a legământului 
şi a misiunii mele. Eu eram mişcat de încrederea pe care acei 
înalţi călugări mi-o arătau şi mi-am petrecut zilele de aşteptare, 
până la sosirea comorii, în post şi rugăciune către Domnul 
Nostru, ca să fiu demn de o lucrare atât de mare. 

Mi-aş da viaţa, aş da totul, numai să izbândesc în străduința 
mea. 

XXX 

Luis făcu o pauză şi, luând prima foaie din cel de al doilea 
pachet, continuă: 

XXX 

În ziua de 5 noiembrie, călugărul Jimeno de Lenda s-a întâlnit 
cu regele nostru ca să-i ceară sprijinul şi acesta l-a asigurat că el 


credea în nevinovăția noastră, dar nu va hotări dacă să ne ajute 
înainte de a discuta în consiliu, însă lacob al II-lea i-a reproşat 
maestrului nostru că ne înzestram castelele; fără îndoială că ne 
supraveghea. 

Acea întâlnire cu monarhul nu l-a liniştit pe călugărul Jimeno 
şi a dispus ca locțiitorul şi prietenul lui, călugărul Saguardia, sã- 
şi amâne întoarcerea la domeniul lui din Masdeu, în Roussillon, 
şi să rămână la cartierul general de la Miravet. Maestrul a rămas 
pe lângă monarh ca să intervină pentru ordin, având din nou o 
întrevedere cu el în 19 noiembrie la Teruel. In vreme ce la 
Miravet noi eram neliniştiţi, călugărului Saguardia i-au ajuns 
veşti cum că regele îi ceruse dominicanului Juan de Lotger, 
inchizitor general, să vină şi că acesta dorea să fim întemnițați. 
Imediat, i-a trimis o notă superiorului său. „Credem că Domnia 
Voastră, domnule, şi oricare alt călugăr ce se află la curte trece 
printr-o mare primejdie.” Dar călugărului Jimeno nu-i păsa de 
siguranța propriei persoane, singura lui grijă era să salveze 
congregația noastră şi a hotărât, neținând seamă de prudență, 
să rămână în continuare aproape de monarh. 

După prima mesă din ziua următoare şi cu binecuvântarea 
călugărului Saguardia, am plecat spre Peñiscola cu o numeroasă 
escortă, mergeam cu cea mai mare iuțeală cu care puteau 
înainta carele şi nu m-am simțit în siguranță până când nu am 
avut sub picioare scândurile solide ale galerei mele şi până când 
toată comoara nu s-a aflat în ea. l-am cerut comandorului din 
Periiscola, Pere de Sant Just, o gardă specială pentru noapte şi 
în zorii zilei următoare am plecat. După alte câteva zile, mă 
întorceam cu o corabie cu pânze. Eram mulțumit că am putut să 
îndeplinesc cu bine misiunea dată de maestru, dar trist, pentru 
că a trebuit să-i sacrific pe ocnaşii mei sarazini, cei care m-au 
ajutat să ascund comoara. Unii dintre mauri fuseseră sclavii 
noştri timp de ani de zile şi să-i decapităm ne-a pricinuit o mare 
durere. 

XXX 

— Aşteaptă un moment! i-am cerut eu lui Luis. 

Mai trecusem şi înainte prin aşa ceva şi aveam experienţă. M- 
am închis în baie şi m-am aşezat pe toaletă. Dumnezeule, mi se 
întâmpla din nou! Visul cu decapitaţii. Plaja, marea agitată, norii 


fugind pe cer şi călugării retezându-le capetele acelor nenorociţi 
în lanţuri. Ce cumplit! Şi Arnau d'Estopinyâ povestea totul cu 
naturaleţe, fără să-i dea prea multă importanţă. Am respirat 
adânc încercând să-mi liniştesc spiritul. Nu puteam să mă 
obişnuiesc cu asta, era imposibil. Am privit inelul, vinovat de 
zbuciumul meu, strălucind palid, liniştit. Nu mă mira faptul că 
Arnau d'Estopinyă, nu cel din secolul al XIV-lea care a dictat 
înscrisurile, ci cel de azi, dementul care se credea celălalt, şi-a 
pierdut minţile. Dar n-o fi fost chiar atât de nebun dacă a fost în 
stare să renunţe la acel inel cu cruce de sânge şi să i-l dea lui 
Enric în schimbul unei pensii. lar pe Enric acel inel pervers l-o fi 
împins oare la asasinat şi la sinucidere? L-am privit din nou. Era 
acolo, netulburat, cu un aspect nevinovat, era chiar frumos, cu 
steaua în şase colţuri strălucind înăuntrul lui. Mi-am amintit 
atunci avertismentele pe care mi le-a făcut Alicia în legătură cu 
el, conchizând că ea avea dreptate: Marte, violenţa şi sângele 
porunceau din acel rubin-mascul. 

Când am revenit, Luis pregătea cafeaua, comentând cu Oriol 
că Arnau trebuie să se fi crezut milostiv decapitându-i doar pe 
văslaşi, deoarece în Islam exista credinţa comună că 
descăpăţânaţii nu puteau ajunge în paradis. Probabil că se 
credea spiritual, pentru că imediat după aceea a făcut un 
comentariu hazliu, cu tipica lui trăsătură impertinentă, despre 
vizitele mele la baie. Oriol îmi zâmbea, mijindu-şi ochii 
migdalaţi, de parcă ar fi întreţinut glumele vărului său. 

— Încă te mai doare degetul? întrebă el, arătând spre mâna 
mea. Şi am înţeles că zâmbetul lui nu-l susţinea pe Luis, ci pe 
mine; el ştia de inel şi îmi intuia necazurile. 

Luis reluă lectura şi am auzit din nou vocea lui Arnau 
d'Estopinyă străbătând secolele: 

XXX 

La întoarcerea mea am aflat că maestrul nostru, în ciuda 
pericolului, a hotărât să-l urmeze pe rege până la Valencia ca să 
intervină în continuare în favoarea ordinului. Şi acolo, în 
mănăstirea noastră din capitală, a fost locul unde monarhul, cu 
toate vorbele lui bune de dinainte, l-a întemnițat în ziua de 5 
decembrie. Don lacob nu s-a oprit aici; două zile mai târziu, i-a 
capturat pe toți călugării de la Burriana, a luat apoi castelul de 


la Chirivet, care nu a opus rezistență, şi a urcat înspre nord 
către fortăreața de la Periiscola. Inşelăciunile regelui aragonez, 
ca şi cele ale mizerabilului de rege al Franței, au făcut ca mulți 
frați ai noştri să fie luați prin surprindere sau fără voința de a 
rezista. Când am aflat că vin spre noi, am fost pe punctul de a 
ridica din nou ancora corăbiei mele către sud. Nu era sezonul de 
navigație şi era lipsă de ocnaşi, dar Na Santa Coloma, 
credincioasă numelui!" ei, ştia să navigheze la perfecție cu 
pânze, iar echipajul îmi era credincios. 

Dar această fugă presupunea să nu mai puteau acosta în 
niciun port catalan, valencian sau din regatul Mallorcăi. Poate că 
pe niciun pământ creştin. Va trebui să supraviețuiesc jefuind ca 
un pirat în regatul Granadei, la Tremercen sau în Tunis, pentru 
că niciodată nu aş fi făcut-o ca un corsar în slujba maurilor. Şi 
aşa, am aşteptat ca Ordinul Templierilor să-şi recapete 
libertatea şi onoarea. Dar dacă, aşa cum umblau zvonurile, papa 
Clement al V-lea sprijinea acțiunea monarhilor, dacă m-aş fi 
arătat ca un răzvrătit, m-ar fi pedepsit cu excomunicarea, soarta 
mea şi a oamenilor mei ar fi fost aceea de a ataca navele 
sarazine până ne-am fi găsit moartea în luptă, decapitaţi de 
mâinile maurilor, sau, şi mai rău, spânzurați în ştreang creştin. 
Dar eu nu mă temeam de acest lucru, un pirat cu galera şi cu 
stiinta mea ar fi dobândit mari bogății şi puțini s-ar fi încumetat 
să-i țină piept. Mi-am dat seama că nu voi putea niciodată să-i 
părăsesc pe fraţii mei într-un asemenea moment de restrişte. 

Și ce pot eu să vă mai povestesc? Am vorbit cu călugărul Pere 
de Sant Just, comandor al cetății Periiscola, care mi-a spus că e 
foarte bătrân şi că se hotărâse să-i predea regelui fortăreața. 
Atunci i-am cerut îngăduința de a călători, impreună cu cei care 
ar fi dorit să mă urmeze, la fortăreața din Miravet, unde cu 
siguranță că fratele călugăr Ramón Saguardia îi va tine piept 
acelui rege trădător. Cu binecuvântarea lui, trei sergenți, un 
cavaler şi şapte mireni, unii marinari, alţii soldați, am plecat în 
galop. Deşi ştiam că înainte cu zece zile regele lacob dictase 
ordin de încarcerare pentru noi toți şi de confiscare a bunurilor 
ordinului, eram înveşmântaţi cu mândrie în mantiile noastre, 
festonate cu crucea roşie a templierilor, şi nu ne ascundeam 


104 în catalană, „Porumbelul Sfânt” sau, prin extensie, „Duhul Sfânt“ 


armele. Nimeni, nici soldații, nici milițiile locale nu au cutezat să 
ne oprească la niciunul dintre controalele de pe drum. 

După două zile, în I2 decembrie 1307, prin luarea fără să 
opună rezistență a cetății Peñiscola, cu fortărețele şi domeniile 
din împrejurimi, toate proprietățile ordinului nostru din regatul 
Valenciei au fost sechestrate, iar toți călugării, întemnițați. 

După cum mă aşteptam, călugărul Saguardia a respins 
ordinul regal de a preda castelul de la Miravet şi, atunci când 
am sosit noi, asediul începuse. Nici milițiile din Tortosa şi din 
satele apropiate care, urmând instrucțiunile regale puneau la 
punct ultimele detalii ale încercuirii, nu au îndrăznit să ne 
oprească. 

Călugărul Saguardia ne-a primit cu bucurie, mi-a dat o 
îmbrățişare şi s-a arătat uşurat că îmi îndeplinisem misiunea. A 
vrut ca eu să păstrez inelul, a spus că nimeni nu trebuie să ştie 
de ce îl port şi în acel moment, cu toate că îmi pierdusem pentru 
totdeauna draga mea corabie, m-am simţit fericit şi am ştiut că 
mă aflu acolo unde trebuia să fiu. Luptând alături de fratii mei. 
Acolo se refugiaseră şi comandorii de Zaragoza, Granena şi 
Gebut şi toți ne-am pregătit pentru un îndelungat asediu. 

La sfârşitul anului, a sosit vestea că Masdeu, domeniul 
încredințat călugărului Ramón Saguardia, împreună cu celelalte 
proprietăți templiere din Roussillon, Sardinia, Montpellier şi 
Mallorca fuseseră confiscate de regele lacob al Il-lea de 
Mallorca, unchiul regelui nostru lacob al II-lea. Nu a avut loc o 
rezistență şi, cu toate că toţi călugării au fost întemnițați, 
regimul lor era de o relativă libertate. 

La începutul anului 1308, doar două castele mai rezistau în 
Catalonia, Miravet şi Asco; în Aragón, fortăreața Monzon şi mai 
multe castele încă mai făceau faţă. Unul dintre ele, Libros, a fost 
în stare să înfrunte eroic asediul timp de şase luni cu un singur 
templier, călugărul Pere Rovira, ajutat de un grup de mireni 
credincioşi. 

Regele a trimis o scrisoare în 20 ianuarie somându-ne să dăm 
ascultare poruncilor papei şi călugărul Saguardia a cerut să 
poarte tratative, dar monarhul nu i-a răspuns. Apoi lacob al II-lea 
le-a amenințat cu spânzurătoarea, confiscarea bunurilor şi alte 
represalii pe familiile soldaților care ne apărau. Călugărul 


Berenguer de Sant Just, comandor al cetății Miravet, a propus să 
fie lăsați la vatră soldații în slujba lui, plătindu-le ce li se 
cuvenea la acea dată, Saguardia a fost de acord şi a negociat cu 
ofițerii regelui plecarea acestei trupe fără pagube şi ofense la 
adresa persoanelor şi bunurilor lor. Nu voiam ca acei nevinovați 
şi toți ai lor să sufere pentru devotamentul arătat faţă de ordinul 
nostru. Şi trist, mi-am luat rămas-bun de la ultimii mei marinari. 

Atunci călugărul Saguardia i-a cerut regelui să trimită soli la 
Roma care să ne apere cauza în fata Sfântului Pontif. lacob al ll- 
lea a răspuns ordonând să se construiască maşinării de asediu şi 
să se înceapă lovirea cu pietre a castelului nostru. A adus întăriri 
de la Barcelona şi a cerut ajutorul unchiului său, regele 
Mallorcăi. 

Și aşa s-a desfăşurat asediul cu încercări zadarnice de 
negociere, cu trădări, impuţinându-se proviziile şi crescând zi de 
Zi presiunea regelui asupra noastră. Nu a slujit la nimic să-i 
amintim monarhului serviciile aduse lui şi strămoşilor lui, 
recucerindu-le regatele şi că i-am rămas credincioşi tatălui său 
atunci când papa l-a excomunicat şi a trimis o cruciadă 
împotriva lui. În octombrie, am reuşit ca asediatorii noştri să 
încuviințeze plecarea, fără pagube şi cu respect, a cavalerilor 
tineri şi a altora, novici, care încă nu făcuseră jurămintele 
ecleziastice. S-au putut întoarce fără oprelişti la familiile lor. 

Călugărul Saguardia nu avea încredere în rege, dar încă mai 
credea în papă. Comunitatea noastră se ruga întruna pentru ca 
Pontiful să vadă lumina nevinovăției noastre şi să revină de 
partea noastră. Cu sprijinul lui Clement al V-lea, acel brav 
templier se vedea în stare să-l învingă pe însuşi regele 
Aragonului. Călugărul Sant Just şi ceilalți comandori credeau că 
răul venea de la însuşi papa şi voiau ca noi să acceptăm 
conditiile negociate cu monarhul. 

În sfârşit, părerea majorității s-a impus şi, cu durere în suflet, 
locțiitorul Saguardia, după mai bine de un an de rezistență, a 
fost nevoit să predea, la 12 decembrie, cetățile Miravet şi Asco. 
Pe atunci, încă mai rezistau Monzon şi Chalamera, care s-au mai 
împotrivit câteva luni. 

Pentru început, puşcăria noastră a fost uşoară, eu eram închis 
cu alți patru călugări: un cavaler, un capelan şi doi sergenți, pe 


domeniul de la Peñiscola, pe care eu îl cerusem ca destinaţie a 
recluziunii, ca să pot vedea marea. Na Santa Coloma nu mai era 
acolo, o duseseră la Barcelona. 

După două luni, îmi veni şi mie rândul să fiu interogat de 
Inchiziție. Aveau un chestionar cu întrebări precum aceea dacă 
scuipasem crucea, dacă m-am lepădat de Hristos Dumnezeul 
Nostru, dacă îi sărutasem pe frații mei la noadă şi în alte locuri 
ruşinoase, dacă mă dedasem la acte spurcate cu alți călugări şi 
alte asemenea necuviinţe. 

Ce să vă mai povestesc? Cu toate că aveam cunoştinţă de 
asemenea întrebări, nu m-am putut împiedica să nu fiu indignat. 
Eu care îi văzusem pe tovarăşii mei murind în aboraajul navelor 
sarazine, eu care fusesem de față la felul cum egiptenii au făcut 
să se prăbuşească zidurile de la Acre, eu care cunoşteam sute 
de frați templieri morti în apărarea adevăratei credințe şi care 
aveam pe trup cicatricele ce dovedeau sângele vărsat pentru 
Domnul Nostru Isus Hristos; eu trebuia să răspund la întrebările 
murdare ale acelor dominicani, acei clerici care niciodată nu şi- 
au văzut sângele, decât poate atunci când, dintr-un accident, se 
răneau cu instrumentele folosite ca să-i pună la cazne pe alți 
creştini. 

Noi, călugării care i-am rezistat regelui, am negociat cu el 
respectul pentru persoanele noastre. Cu toate acestea, acest 
monarh trădător şi-a călcat din nou cuvântul, nu numai că eram 
supravegheați mai mult decât cei care s-au predat de bunăvoie, 
dar în vara următoare ne-au legat pe toți în lanţuri. 

Ce să vă mai spun? Dacă nu ai trăit aşa ceva, nu poți să ştii 
ce simte cineva impovărat luni de zile de fiare fără să se poată 
mişca, cu pielea sfâşiată de metal şi membrele umflându-i-se. 
Trebuie să înduri aceste lucruri. Episcopii s-au reunit la 
Tarragona şi i-au cerut regelui să ne elibereze din cătuşe, dar 
inchizitorii dominicani au solicitat, dimpotrivă, încă şi mai multă 
asprime față de noi. 

Ne-au dus la Tarragona pentru un nou conciliu în care 
episcopii i-au cerut din nou regelui să mai slăbească asprimea 
cu care eram tratați, dar după puțin timp a sosit o scrisoare a 
papei solicitând să ni se aplice caznele. 


Am fost duşi la Lleida şi am fost supus la cazne într-o 

dimineaţă de noiembrie cu ceață deasă. 
XXX 

De data asta, n-am mai întrerupt lectura lui Luis. De data 
trecută eram sigură că trăirea torturii va apărea în relatarea lui 
Arnau. M-am mărginit să închid ochii, să respir adânc şi, 
stăpânindu-mi ameţeala, să ascult cu atenţie. 

XXX 

Stiam că trebuia să rezistăm şi să nu cedăm în fata durerii, 

aşa cum au făcut unii dintre fraţii noştri francezi. 
XXX 

Luis citea mai departe relatarea, fără să-şi dea seama cât 
eram de copleşită. 

XXX 

Au fost ore nesfârşite în care călăii luau două pauze de odihnă 
pe zi, în aşa fel încât fiecare călugăr avea parte de trei rânduri 
de cazne. Inchizitorii m-au întrebat aceleaşi obscenități de prima 
dată, doar că acum se aflau acolo şi ofițerii regelui care voiau să 
ştie unde am ascuns comorile pe care ei nu le găseau. Monarh 
mincinos, tâlhar şi asasin! Niciunul dintre noi nu a mărturisit că 
ar fi nesocotit regulile, lepădându-se de Hristos Domnul Nostru, 
că l-ar fi adorat pe Necuratul sau că ar fi preacurvit cu frații 
noştri. Și nici nu am recunoscut să fi ascuns vreo comoară. Mai 
degrabă aş fi murit, decât să fi îngăduit ca acel rege nedemn, 
acel papă laş şi crud, şi acei inchizitori demni de dispreț să pună 
stăpânire pe ce era al nostru. 

Niciunul dintre călugării catalani, aragonezi sau valencieni nu 
a cedat la supliciu şi toţi ne-am susținut nevinovăția. Unii au 
murit în urma unor asemenea asprimi, altii au rămas ologi, iar 
lacob al II-lea, monarhul prefăcut, ca să le facă pe plac celor 
care ne susțineau, a trimis atunci doftori şi leacuri. Fățarnicul! 

Aproape un an mai târziu, ne-au regrupat pe toți la Barberá şi 
conciliul de la Tarragona ne-a declarat nevinovați. 

Dar Ordinul Templierilor nu mai exista; cu luni înainte, 
Clement al V-lea promulgase bula Vox in excelso'%, desființând 
pentru totdeauna ordinul nostru, care adusese atâta faimă 
creştinătăţii. Pe deasupra, a interzis, sub pedeapsa cu 

excomunicarea, ca „cineva să se dea drept templier”. Nici 
templieri nu ne mai puteam numi! 

Regele ne-a acordat o pensie după funcţia noastră, mie, ca 
sergent, îmi reveneau paisprezece dinari.%. Trebuia să locuim în 
case administrate de clerici care nu fuseseră templieri şi să ne 
păstrăm legămintele de castitate, sărăcie şi supunere. Puteam 
renunța la cel de al patrulea legământ, acela de a lupta 
împotriva păgânilor. De fapt, nici nu mai aveam mijloacele cu 
care să o facem. 

Au trecut cinci ani de când am păşit pentru ultima dată pe 
puntea navei Na Santa Coloma şi în tot acest timp de cumplită 
penitență  închideam ochii şi vedeam pânzele umflate ale 
corăbiei mele, cu crucea ei roşie în mijloc, luminate de soarele 
dimineții, în drum spre Almeria, Granada, Tunis sau Tremacen 
ca să-i abordăm sau să-i scufundăm pe sarazini. Această viziune 
mă urmărea la rugăciunile de utrenie, când mâncam, când mă 
plimbam, în orice clipă. Când mi-am recăpătat libertatea, mi-a 
trecut prin cap să fug cu nişte călugări, să fac rost de o galeră şi 
să mă întorc să lupt cu păgânii; visam la aceasta şi imi 
petreceam timpul făcând planuri cu alți frați. Unii nu se 
îmbarcaseră niciodată înainte. Dar toți doream să fim din nou de 
folos, să ne recăpătăm demnitatea. Eram liberi. Dar, până la 
urmă, nu am făcut nimic. Erau himere de om bătrân. Trecusem 
de-acum de patruzeci şi cinci de ani şi aveam trupul împuținat 
de tortură şi de închisoare. Mă simţeam un laş şi ideea de a mă 
ruga până la capătul zilelor mele devenea din ce în ce mai 
dulce. Un călugăr m-a învățat rudimentele artei de a picta şi 
pensia mi-era de ajuns pentru lemn, stuc, clei şi vopsele. Mă 
gândeam că aşa, desenânau-i sfinții, pentru ca poporul să se 
poată ruga la ei, lucrarea mea umilă şi lipsită de grație va putea 
sluji mai bine Domnului. 

În tot acest timp, ne ajungeau veşti că papa şi regele lacob al 
II-lea se băteau, precum vulturii, pe rămăşiţele patrimoniului 
nostru. Regele reuşise ca în bula Ad providam Christi” din acel 
an, prin care Pontiful le încredința călugărilor Ospitalieri bunurile 
ordinului, să fie excluse în mod expres regatele hispanice. şi 

apoi a obținut de la papă crearea ordinului de Montesa'% care îi 
va fi credincios lui şi care moştenea proprietățile templierilor din 
regatul Valenciei. În sfârşit, a acceptat predarea celorlalte 
bunuri rămase în Catalonia şi Aragon călugărilor Spitalului, dar 
tot el a rămas cu cât a putut mai mult, având scuza cheltuielilor 
pe care i le pricinuisem. Şi-a însuşit bani şi odoare până într- 
acolo, încât în unele biserici nu se putea celebra mesa din lipsă 
de obiecte liturgice. Tot în vistieria lui au trecut şi veniturile de 
pe urma proprietăților noastre, pe care el le-a administrat timp 
de zece ani, cât a durat disputa lui cu papa, pe lângă alte câteva 
castele strategice. Şi în sfârşit, a făcut în aşa fel încât călugării 
Sfântului loan Ospitalierul să fie cei care să ne plătească pensiile 
până la moartea noastră. 

Nu am putut folosi în public numele templierilor, dar nici 
unuia dintre noi nu i-a venit în gând să se alăture altui ordin. 

Aproape la doi ani după eliberarea noastră, a venit vestea din 
Franța. Acel rege mârşav, Filip, numit cel Frumos, îi trimisese, în 
mare grabă, pe rug pe maestrul Templului, Jacques de Molay, şi 
pe doi dintre subordonații lui. Bătrânul şi-a recăpătat în sfârşit 
demnitatea pierdută, în temniță şi sub cazne, şi a proclamat 
puritatea şi integritatea morală a ordinului, acuzându-i pe rege 
şi pe papă. A murit în flăcări, strigând nevinovăția proprie şi pe 
a noastră. Se spune că acolo, la locul supliciului, i-a chemat pe 
regele francez şi pe Pontif în fața judecății lui Dumnezeu. Şi 
amândoi au pierit în mod ciudat în acelaşi an. 

Regele lacob a trăit mult mai mult şi s-a dus să moară acum 
un an la mănăstirea de Santes Creus, aproape de aceasta din 
Poblet. Se povesteşte că şi-a dat duhul când se lăsa întunericul 
şi se aprindeau opaițele. In registrul mortuar se spune Circa 
horam pulsacionis cymbali latronis:%. Wu înțeleg bine limba 
latină, dar aceea este ora penumbrei. Cea numită a tâlharului. 

Și astfel cu justiţia finală, justiţia lui Dumnezeu, se sfârşeşte 
relatarea mea. Şi eu aştept să mă înfățişez curând Lui şi mă rog 
să aibă milă. Şi îl mai implor să îngăduie ca în viitor, Ordinul 

Templierilor să revină într-un fel sau altul ca să lupte pentru 
lumină, pentru bine. 

Și ce să vă mai spun? La capătul drumului meu, după orgolii, 
îngâmfări, victorii şi înfrângeri, suferinte şi pasiuni, am 
descoperit că secretul pe care l-am păstrat se află la Dumnezeu. 
Este ascuns în pământul pe care au călcat sfinții şi în divinitatea 
Fecioarei. Fie ca Domnul Dumnezeul Nostru să-mi ierte păcatele 
şi să Se milostivească de sufletul meu. 


PATRUZECI 


Ne-am privit în tăcere; pe mine, povestea mă emoţionase. În 
sfârşit, Oriol a vorbit şi a făcut-o ca un expert în istorie. 

— Relatarea pare autentică. E ca şi cum un adevărat călugăr 
templier ne-ar fi oferit mărturia lui, dar într-un limbaj modern. 
Se folosesc chiar şi formele de interogaţie adresate cititorului pe 
care Ramón Muntaner, căpetenia catalanilor şi cronicarul 
epopeii almogavarilor în Turcia şi Grecia, contemporan cu 
Arnau, le utiliza. Acele formule: „Ce pot să vă mai spun?” sau 
„Şi ce să vă mai spun?” 

Poate că textul este o copie a unor scrieri mai vechi traduse, 
poate că a aşternut cineva pe hârtie o tradiţie orală. Eu înclin 
pentru prima variantă, există amănunte prea precise. Cunosc 
foarte bine această epocă istorică şi totul s-a petrecut exact 
cum povesteşte Arnau. Şi deşi îl zugrăveşte pe lacob al II-lea ca 
pe un ticălos, adevărul e că a fost un rege foarte abil. In loc să-l 
înfrunte pe papă, aşa cum o făcuseră tatăl şi străbunicul lui, l-a 
manipulat foarte bine, reuşind ca acesta să-i atribuie Corsica şi 
Sardinia. S-a prefăcut că poartă război împotriva fratelui său la 
stăruinţele lui Clement al V-lea dar, când a câştigat, s-a retras, 
lăsându-l să domnească mai departe în Sicilia, unde, în mod 
sigur, lacob al Il-lea fusese mai înainte rege. Astfel, insula a 
rămas în continuare în mâinile familiei şi departe de coroana 
franceză. Cu el, puterea casei de Barcelona şi de Aragón s-a 
consolidat definitiv în Mediterana. Papa nu a putut păstra 
niciuna dintre posesiunile templierilor din Aragón şi Valencia; în 
schimb, lacob al II-lea a tras toate foloasele! O apărare logică 
faţă de rivalul său francez, care a dobândit o avere de pe urma 
templierilor. Banii erau şi încă mai sunt elementul strategic 
fundamental, indispensabil pentru dotarea armatelor. 

Şi în sfârşit, cu toate că Arnau îi descrie pe camarazii lui ca pe 
nişte eroi rezistând la tortură, este cert faptul că în Aragón s-a 
torturat, dar numai pentru a se salva aparențele şi a-i face pe 
plac papei, care se plângea încontinuu că aici călăii nu şi-au dat 


toată silinţa. Tortură a fost, să nu ne lăsăm înşelaţi, dar la 
anumite suplicii se poate rezista, la altele, nu. Regele lacob al Il- 
lea era convins că totul nu e decât o născocire a lui Filip cel 
Frumos, care îl ţinea sechestrat pe Sfântul Părinte, dar chiar şi 
aşa, dorea să se aibă bine cu papa. In schimb, în Franţa, s-au 
aplicat cele mai cumplite forme de tortură, reuşindu-se ca mulţi 
să mărturisească tot ceea ce le cerea regele. „Dacă vreţi să 
mărturisesc că L-am ucis pe Hristos, o voi face, a spus un 
cavaler templier francez, dar nu pot să mai îndur.” 

— Toată povestea asta e foarte frumoasă, a intervenit Luis. 
Dar nu oferă niciun indiciu. 

— Poate că există unul, răspunse Oriol, gânditor. 

— Ultima frază, nu-i aşa? am întrebat. 

Luis luă din nou documentele şi căută ultima pagină. 

— „Secretul pe care l-am păstrat se află la Dumnezeu. Este 
ascuns în pământul pe care au călcat sfinţii şi în divinitatea 
Fecioarei”, citi el. 

— Pământul pe care au călcat sfinţii! exclamă el. Sub 
picioarele sfinţilor şi ale Fecioarei am găsit inscripţiile ascunse. 

— Da, afirmă vărul lui. 

— Oriol, am intervenit; aveam o idee. Nu am expus tablourile 
în întregime la razele X. 

— Bineînţeles că am făcut-o, răspunse el. Ai văzut 
radiografiile. 

— Să le mai vedem o dată. 

Oriol ne arătă radiografiile celor trei tablouri. Picturile se 
distingeau cu greutate şi eu l-am întrebat: 

— E adevărat că o zonă a tabloului cu cât e mai opacă la 
razele X, cu atât apare mai albă? 

— Da. 

— Şi dacă se vede complet albă, nu înseamnă că un metal ne 
împiedică să vedem? 

Oriol zâmbi. 

— Acum înţeleg unde baţi. 

— Ce e? întrebă Luis, nerăbdător. 

— Simplu, am răspuns eu, radioasă. Există o parte din panoul 
din mijloc, pe care razele X nu au străbătut-o. Vezi o zonă 
complet albă pe radiografie? 


— Coroana Fecioarei! exclamă Luis. 

— Da, interveni Oriol. În text se spune: „Divinitatea 
Fecioarei”. Asta trebuie să fie un indiciu. Ar fi trebuit să spună: 
„Sfinţenia Fecioarei”, odată ce Fecioara este fiinţă omenească, 
nu divină. lar în iconografia creştină sfinţenia e reprezentată 
printr-un cerc aurit în jurul capului, pe care îl numim aureolă sau 
nimb. Când a apărut pe radiografie, nu l-am remarcat, îl găseam 
normal. În anumite picturi din epocă, în special italiene, şi în 
anumite icoane greceşti, aureola nu este din stuc cu margine 
aurită, ci din metal; cositor aurit pe care mai întâi se gravau 
desene florale sau o inscripţie. 

Oriol s-a dus după o cutie cu scule, în vreme ce noi 
contemplam coroana Fecioarei de pe tablou. Cu siguranţă, 
putea foarte bine să fie o piesă de cositor. 

— Am fost un prost, spuse Oriol. Dacă în loc să folosim razele 
X, cum indica tatăl meu în testament, am fi utilizat infraroşii, am 
fi văzut dacă există şi un desen sau o inscripţie sub metal. Dar 
n-o să aşteptăm ziua de mâine ca să folosim reflectografia... 

Nimeni n-a vrut să aştepte. Am răsturnat tabloul pe o masă şi 
cu o lamă subţire Oriol începu să verifice aureola de jur 
împrejur. După o clipă, ridică o margine. Era adevărat! Era 
făcută dintr-un metal fin şi cam elastic! Cu foarte mare grijă a 
desprins coroana, care a ieşit ca o piesă întreagă. Şi dedesubt, 
la o simplă vedere, se putea citi: „Illa Sanct Pau”1*, 

— Insula San Pablo! am exclamat. Comoara e într-o grotă 
marină în insula San Pablo! 

— Insula San Pablo? întrebă Luis. N-am auzit niciodată 
vorbindu-se de ea. 

— E adevărat, confirmă Oriol. Nici eu. 

Zâmbetul mi-a îngheţat pe buze. 

XXX 

San Pablo. O insulă necunoscută! Probabil că e foarte mică 
sau foarte îndepărtată. Am căutat-o, eu, în tot felul de hărţi şi de 
atlase, iar tovarăşii mei, întrebând pe oricine ar fi putut şti, de la 
proprietari de vapoare până la geografi. Când ne-am adunat pe 

seară, nimeni nu avea niciun indiciu despre locul unde s-ar afla 
o asemenea insulă. 

— N-am încetat să mă gândesc la ea toată ziua, spuse Luis. 
Nu şi-o fi schimbat numele? Nu or fi numit templierii insulele, 
dată fiind condiţia lor religioasă, cu nume de sfinţi? 

— Este foarte posibil, conveni Oriol. 

— Pe hartă apar San Pietro şi San Antioco!!! în Sardinia, am 
recitat eu, privindu-mi notițele. Mai departe, în Italia e o altă 
insulă San Pietro într-un mic arhipelag din marea Tireniană 
numit insulele Lipari, iar în golful Tarento, e una San Antico. 
Apoi, ar trebui să mergem în marea Adriatică sau lonică în 
căutarea altor sfinţi. 

— Nu, e prea departe, afirmă Oriol. 

— Am căutat după nume şi în indicele unui atlas, fără să 
găsesc nicio insulă cu denumirea de San Pablo, Sant Pau, Sant 
Pol, Saint Paul, Santo Paolo!!?, nici măcar folosind aceleaşi 
nume, dar fără sfânt. Am încheiat eu, eficientă. 

— Trebuie să fie relativ apropiată de Peñiscola, spuse Oriol. 

— De ce? am vrut noi să ştim. 

— Datele menţionate în relatare dau indiciul, explică istoricul 
nostru. Arnau d'Estopinyă menţionează întrevederea călugărului 
Jimeno de Lenda cu regele lacob al lIl-lea în Ternei la 19 
noiembrie, ca moment în care s-a luat hotărârea de a ascunde 
comorile. Asta e o dată foarte târzie pentru o galeră. Acest tip 
de ambarcaţiune opera doar din mai până în octombrie. Erau 
nave foarte rapide, dar cu pescaj mic şi nu erau pregătite pentru 
o mare turbulentă şi foarte agitată. În plus, ofereau un 
acoperământ redus pentru echipaj; ocnaşii trăiau pe punte şi 
aproape goi. Asta a fost un element decisiv în bătălia de la 
Lepanto, aproape trei sute de ani mai târziu. Flota aliată 
creştină s-a năpustit asupra galerelor turceşti în golful Lepanto, 
unde se refugiaseră ca să petreacă iarna. Era începutul lui 
octombrie şi parte din echipajul otoman se întorsese deja acasă. 

Un căpitan de galeră experimentat precum Arnau nu ar fi 
riscat nava şi încărcătura plecând foarte departe în acea 
perioadă a anului. În plus, la 5 decembrie, când regele l-a 

întemnițat pe maestru, Arnau revenise de mult, aşadar, a stat 
pe mare doar vreo zece zile cu totul. Eu aş limita căutarea pe o 
rază de două zile de călătorie cu galera de la Peñiscola; această 
zonă include țărmurile care îi erau mai familiare lui Arnau. 
Priviţi... 

Se duse spre harta Mediteranei pe care o aveam întinsă pe 
masă şi, luând un compas, puse un vârf în Peñiscola şi îl lărgi în 
aşa fel încât celălalt braţ al instrumentului să ajungă la Capul 
d'Agde!” şi trasă un cerc înăuntrul căruia intrau insulele Baleare 
şi ajungea la sud până la Mojăcar!!. 

— Nu cred să se fi apropiat de Capul d'Agde. O navă 
templieră în teritoriu francez s-ar fi aflat în primejdie, iar dinspre 
nord veneau frigul şi furtunile. Şi un marinar încercat ca el, bun 
cunoscător al navei sale, niciodată n-ar fi riscat să străbată, în 
acel anotimp, o zonă de Tramontana!!. Cred că s-a dus spre 
răsărit sau spre miazăzi. Asta include insulele Columbretes!'$, 
foarte aproape de Peñiscola, Balearele şi toată coastă 
meridională, dar nu dincolo de Guardamar, poate până la Capul 
Palos!"7. Începând din acel punct, era zona maură. 

— Nu există o insulă cu nume de sfânt în Columbretes, nici în 
Baleare, nici pe coasta valenciană sau murciană, am afirmat eu. 
Dar, sunt nişte insulițe înainte de a ajunge la Capul Gata!'8: San 
Pedro, San Andre€ şi San Juan. 

— Prea departe, şi nu apare sfântul nostru, spuse Oriol. 

— Există un sat pe coasta catalană numit Sant Pol, iar în 
Alicante, Santa Pola!!?, comentă Luis. 

— În faţa localităţii Santa Pola există o insulă care e o bună 
candidată, le-am adus eu la cunoştinţă. Dar nu are nume de 
sfânt: apare pe hartă ca Noua Tabarca sau insula Plana. 

119 Denumirile în catalană pentru Sfântul Paul (Pavel), Sfânta Paula 


— Ştiu ceva despre asta, spuse Oriol. Carol al III-lea, în secolul 
al XVIII-lea, sătul de faptul că insula era o bază permanentă a 
piraţilor, a făcut să se construiască un sat fortificat şi l-a 
repopulat cu creştini eliberaţi, de ascendență genoveză, captivi 
la algerieni, originari din insula Tabarca, o veche posesiune 
spaniolă în nordul Africii unde practicau pescuitul de corali. De 
aici vine acest nume. 

— Aşadar, insula a fost un cuib de pirați. Piraţi sarazini, nu? 
am întrebat. Ce se întâmpla în insulă când nu era creştină? 

— Cronicile musulmane din regatul Murciei, căruia îi aparţinea 
această zonă înainte de Reconquistă, povestesc că nu era 
locuită, dar că avea un port bun de care profitau piraţii, duşmani 
ai Islamului. 

— Între aceştia se afla şi Arnau d'Estopinyâ? 

— Cu siguranţă, afirmă Oriol. Regele Murciei, la mijlocul 
secolului al XIII-lea, îi era vasal regelui Castiliei, până când o 
revoltă a mahomedanilor l-a făcut pe lacob |, bunicul iui lacob al 
II-lea, să intervină ca să-i ajute pe castilieni. Zona a fost anexată 
definitiv de coroana aragoneză graţie unui tratat cu Castilia de 
la începutul secolului al XIV-lea, cu vreo doi ani înainte de 
căderea templierilor. Este sigur faptul că Arnau cunoştea bine 
insula, fie pentru a apăra de aici pământurile creştine, fie pentru 
a-i ataca şi prăda pe musulmani. 

Am stabilit ca Oriol să revadă istoria insulelor şi să caute una 
care s-ar fi putut numi Sant Pau, San Pol ori San Pablo. Prima 
candidată era insula Noua Tabarca. 

XXX 

În dimineaţa următoare m-a sunat pe mobil. 

— la notă, îmi spuse el, dar fără să aştepte ca eu să-mi iau un 
creion. Istoricii Mas i Miralles şi Llobregat Conesa cred că 
numele de Santa Pola este pre-arab şi că înainte trebuie să fi 
fost Sant Pol, deoarece arabii schimbau toponimele la feminin. 
Ei îl scriau Shant Bul, a cărui pronunție e cea mai asemănătoare 
cu Sant Pol. Numele sfântului vine de la presupusa debarcare a 
acestuia în Portus llicitanus, denumirea romană a localităţii 
Santa Pola, în anul 63 d.Hr., ca să evanghelizeze Spania. Din 
pricina vecinătăţii, insula a început să fie numită San Pablo şi, 


după alţi istorici, zona locuită a insulei Tabarca a apărut pentru 
mult timp în registrele parohiale ca satul San Pablo. 

Inima mi-a tresărit. 

— Acum avem indiciul, am şoptit. 


PATRUZECI ŞI UNU 


Am văzut-o pe înserat. Soarele lumina insula, care se alungea, 
aproape în paralel cu orizontul senin, şi plutea pe apele de un 
albastru-închis. Zidurile se ridică în partea ei dreaptă, deasupra 
mării, strângând între ele localitatea unde cel mai mare edificiu 
este o biserică având aspect de fortăreață. Toate construcţiile, 
ziduri şi acoperişuri, străluceau în lumina roşiatică a asfinţitului, 
într-un contrast de umbre conferind volume cubiste caselor din 
sat care, din perspectiva noastră, părea scos dintr-o poveste cu 
pirați. Insula este de câteva ori mai lungă decât lată şi se 
strâmtează spre centrul ei, unde se află un port care priveşte 
spre nord, spre continent. În partea ei dreaptă apăreau 
distanţate şi cenuşii două turnuri, dintre care unul s-a dovedit a 
fi un far. 

Eram pe coama muntelui din Santa Pola şi Luis ne-a condus 
până la far; priveliştea era impresionantă şi insula, scăldată în 
lumină, contrasta cu plaja în umbră pe care o vedeam la 
picioarele prăpastiei cu care se termina brusc muntele înspre 
mare. Dacă te apropiai de margine, te apuca ameţeala. 

— Insula comorii, am gândit cu voce tare. Ce frumoasă e! 

Locul mirosea a pini şi, deodată, ieşit din partea de jos a 
țărmului abrupt, s-a ridicat, tăcut, un fluture cu aripi rigide, 
multicolore, gigantice, care a trecut plutind în aer pe deasupra 
capetelor noastre. Era o fată zburând cu parapanta, o urmă un 
băiat şi apoi altul. leşeau din umbrele de jos, pentru ca soarele 
la asfinţit să-i lumineze din plin. Era frumos. 

Luis a explicat că briza mării, lovindu-se de munte, crea un 
curent de aer aproape vertical şi că de aceea erau în stare să se 
ridice destul de mult deasupra stâncilor. Nu ştiu motivul pentru 
care i-am identificat pe acei ucenici de îngeri cu noi trei. Ei, 
atârnaţi de abis cu aripi fragile de pânză, iar noi, plutind într-o 
aventură făcută din vorbe vechi şi istorii îndepărtate. Ţi-era frică 
să-i priveşti. Intuiam eu oare primejdia din peripeţiile noastre? 
M-a apucat dorinţa să-l îmbrăţişez pe Oriol care, la fel ca şi Luis, 


contempla priveliştea în tăcere. Stăteam între cei doi şi îi 
strângeam de talie; nu voiam să fac nicio discriminare. Ei m-au 
apucat de umeri şi am simţit trupurile lor calde şi acea 
camaraderie ca atunci când, fiind copii, ne aveam bine. Mi-am 
amintit cuvintele poetului Kavafis din /taca şi am ştiut că trebuie 
să trăiesc acel moment de iluzie, de speranţă; trebuie să mă 
bucur de fiecare clipă a zilelor ce vor veni. Mi-am îndreptat 
atenţia asupra frumuseţii peisajului şi a căldurii sentimentelor 
mele faţă de prietenii mei şi, după ce mi-am umplut plămânii cu 
aer într-o încercare zadarnică de a ţine minte tot, de a păstra 
pentru totdeauna: lumina, prietenia, emoția, culoarea mării, 
strălucirea zidurilor din insulă... am oftat. 

— Oare ce ne hărăzeşte aventura asta? am spus eu. 

Băieţii nu au răspuns. Poate că se întrebau acelaşi lucru. 

XXX 

Am văzut-o apropiindu-se de la prora ambarcaţiunii care 
făcea traseul de la Santa Pola la Noua Tabarca. Ziua era 
limpede, marea, calmă, iar soarele, încă jos, reverbera peste 
ape, în aşa fel încât insula părea că se află în mijlocul unui lac 
de lumină. In partea aceea, nişte colţi de stâncă precedau insula 
şi apoi satul apărea căţărat între ziduri, şi imediat, silueta 
imensă a bisericii ieşind în evidenţă peste toate. Cele patru 
ferestre baroce mari, situate mai sus de acoperişul oricărei alte 
clădiri, mi-au amintit de ambrazurile unei brigantine gata să-şi 
arate tunurile. Pescăruşii zburau deasupra capetelor noastre şi 
în apele diafane am văzut plutind o meduză de culoarea 
purpurei, aproape tot atât de mare cât o minge de fotbal. 

Pe vapor, nu foarte plin la acea oră, călătoreau turişti care 
urmau să-şi petreacă ziua şi, în onoarea lor, la sosirea în port, 
marinarii au aruncat pâine în apă pentru ca nişte peşti frumoşi, 
argintii şi lacomi să apară cu sutele, bulucindu-se în jurul 
mâncării. 

— Nu te opri pentru peşti, îmi spuse Oriol. O să ne săturăm 
să-i tot vedem. 

Am coborât pe mal şi, îndreptându-ne spre sat, am traversat o 
poartă deschisă în zidul gros din piatră de calcar gălbuie şi roasă 
de timp. Mă simţeam ca atunci când eram mică şi vizitam 
atracţia piraţilor în vreunul din parcurile din Florida. În interiorul 


acelei porţi erau două firide, una dedicată Fecioarei, iar cealaltă 
având mai multe imagini sacre şi flori de plastic. Ne-am lăsat 
lucrurile la hotel şi ne-am grăbit să dăm o raită în inspecţie. 
Insula nu le era necunoscută celor doi veri, fiindcă o vizitaseră 
de mai multe ori, copii fiind, împreună cu familiile lor. 

Noua Tabarca îşi onorează cel de al doilea nume de insula 
Plana. În realitate, sunt două insule, care în total se întind cam 
pe o mie trei sute de metri, cu câte o câmpie centrală pe fiecare 
din ele şi care se ridică la o medie de şapte sau opt sute de 
metri peste nivelul mării. Cea mai mică, situată la vest, este cea 
mai înaltă şi cea care, înconjurată de ziduri, cuprinde satul. 
Zidurile sunt construite în majoritatea tronsoanelor chiar 
deasupra stâncilor ascuţite care coboară de-a dreptul în mare. 
Mai jos, în partea de mijloc, istmul adăposteşte o plajă la sud, şi 
portul, la nord, privind spre continent. Aici, prietenii mei au 
apreciat schimbările: o zonă urbanizată cu rampe şi mai multe 
restaurante cu faţa spre plajă. In cealaltă parte a insulei celei 
mai mari e un turn de apărare, o construcţie contemporană cu 
satul, dar cu temelie romană, un far, şi în capătul cel mai 
îndepărtat, cimitirul. Tot acolo se află şi rămăşiţele unei vechi 
ferme, dar tot ce creşte cu succes în zonă în ziua de azi, în afară 
de buruieni, sunt nişte nopali. Am căzut de acord că, date fiind 
înălţarea bruscă din mare a insulei şi forma capricioasă pe care 
o iau stâncile, existenţa grotelor este garantată. 

Explorarea noastră, din apă, a început după-amiaza. Ne-am 
echipat cu nişte ochelari simpli de scufundare, un tub şi nişte 
papuci închişi de plajă, care nu îngreunează înotul, permit 
mersul pe mal şi împiedică înţepăturile aricilor de mare şi 
tăieturile, atunci când îţi sprijini picioarele de stâncile 
scufundate. Totul la fel ca atunci când eram copii, doar că pe 
vremea aceea foloseam sandale de plastic. Infăţişarea noastră 
era asemănătoare cu aceea a atâtor turişti care vin să se bucure 
de fundul mării care înconjoară insula. 

Am ieşit din sat prin poarta care se deschide în zidul din vest 
şi am dat peste un pinten, aproape legat de o insuliţă, numit al 
Carierei de Piatră, destul de jos ca să ascundă peşteri, şi pe care 
am hotărât să nu-l explorăm. După-amiază, aşa cum se 
întâmplă în general în această epocă din an, s-a ridicat //eberig- 


ul!?20, vântul de sud-vest care a făcut să se agite marea în partea 
sudică. Cu toate astea, în nordul insulei, apele erau în 
continuare ca în palmă şi acolo, sub întinderea zidurilor, care se 
înălţau pe verticală deasupra capetelor noastre, am început să 
înotăm. 

Eram înflăcăraţi, cu o dispoziţie excelentă şi din când în când 
băieţii se luau la întrecere, lăsându-mă în urmă. Oriol, mai înalt 
şi mai subţire, câştiga, cu toate că Luis, care-şi păstrase ceva 
din robusteţe, părea să fie mai musculos decât vărul lui. La un 
moment dat, nefiind ei atenţi, privind un banc de salpe cărora le 
scânteiau în soare spinările argintii cu dungi aurii, am înotat ca 
din puşcă, pentru ca, de cum am luat distanţă, să fac haz de 
încetineala lor. Mă simţeam ca atunci când eram mică şi doar 
văzându-le trupurile bine dezvoltate de bărbaţi îmi dădeam 
seama de trecerea timpului. 

Am parcurs vreo trei sute de metri înspre răsărit, până când 
am ajuns în port, şi am observat vreo două locuri unde zidurile 
aveau spărturi la nivelul mării şi care poate că fuseseră vechi 
peşteri îngropate şi pe care am hotărât să le cercetăm ulterior 
mai amănunțit.  Despărţită de-acum de fortăreață, am 
descoperit o mică grotă fără prea multe posibilităţi şi, după ce 
am cercetat-o, aflându-ne în apropierea portului, am continuat 
traseul înotând până în spatele digului. 

Următorul tronson începea cu o insuliţă şi un țărm accidentat 
cu plăci de piatră înaintând în mare şi un taluz de trei sau patru 
metri despărţind linia de coastă de terenul plat de deasupra. Un 
tronson mai încolo, am găsit un arc scufundat care separă 
recifele de un bazin mare de piatră, cu apă caldă, deschis către 
țărm. Insula ne oferea acolo un frumos peisaj submarin format 
din roci pline de viaţă, anemone verzi şi galbene, stele de mare 
roşii, arici, corali... care deodată se deschideau în avalanşă pe 
un fond albastru-închis sau către întinse câmpuri cu posidonia!?! 
oceanică verde, denumită pe insulă, în mod greşit, şi algă, deşi 
sunt plante complete cu rădăcină, tulpină, frunze şi fruct. Creşte 


120 Denumirea în catalană a vântului din sud-vest 
121 Plantă marină din Mediterana, formând vaste întinderi de câmpuri 


submarine care adăpostesc şi hrănesc numeroase specii de peşti. Este 
ameninţată de poluare şi de invazia algelor „ucigaşe“. 


pe nisipul alb, la mică distanţă de suprafaţă şi, acolo, între 
frunzele ei, pasc liniştiţi nenumărați peşti. Cârduri de ob/adas!7%, 
salpe, dorade şi sargos!” argintii. Şi de asemenea, peşti verzi şi 
multicolori, care se apropiau uneori, câte unul, privindu-mă 
curios prin sticla ochelarilor personali. Marea era liniştită şi 
soarele se filtra de la suprafaţă, estompând la o adâncime mai 
mare culorile roşii şi galbene, dar păstrându-le aproape de 
suprafaţă, unde înotam noi. A fost o după-amiază foarte plăcută 
şi, cu toate că nu am găsit nici urmă de alte peşteri, când am 
ajuns la aşa-numita Stâncă de Schimbare a Gărzii, la capătul 
vestic al insulei, am hotărât să încheiem explorarea pentru acea 
zi; sufletele noastre continuau să debordeze de fericire. 
XXX 

Înainte de cină, într-un bar, am intrat în vorbă cu un bătrân 
pescar originar din insulă, al cărui nume, Pianelo, scotea în 
evidenţă istoria locului. Ne-a vorbit despre Cova del llop mari!?%, 
situată, de fapt, la câţiva metri de locul în care ne aflam, sub 
fortificațiile din sudul acelui port-cetate. Ne-a povestit legendele 
grotei, loc în care se refugia ultima focă solitară în prima treime 
a secolului al XX-lea; istorii cu pirați, contrabandişti, pescari şi 
cu fecioare sechestrate care se lamentează urlând în lungile 
nopţi de iarnă cu vânt. Peştera, la nivelul mării, pătrunde câţiva 
metri în interiorul insulei şi Luis a propus să ne îndreptăm spre 
ea imediat a doua zi de dimineaţă. Oriol era de părere să ne 
continuăm explorarea sistematică, să începem cu Stânca de 
Schimbare a Gărzii, să înaintăm de-a lungul coastei, din sud 
spre vest, până când ajungeam la incinta fortificată, unde 
aveam să găsim cova. A fost rândul meu să decid. Propunerea 
lui Oriol a avut câştig de cauză. 

Îmi amintesc de acea cină cu o deosebită afecţiune, îmi 
simţeam trupul obosit şi îndurerat de efort, dar am mâncat şi 
am băut bine, am râs mult, în ciuda sau graţie glumelor şi 
insinuărilor cu caracter sexual pe care mi le arunca Luis. lar se 
cocoşea, se arăta amuzant de agresiv şi părea că-l 
nemulţumeşte pe Oriol ca posibil rival la a-mi face curte. Părea 


122 Specie de peşti mediteraneeni 
123 Altă specie de peşti mediteraneeni 
124 în catalană, „Peştera lupului de mare” 


să aibă o idee foarte clară asupra orientării sexuale a vărului 
său. Prea clară. 

Eu îl priveam pe Oriol, îi aşteptam comentariile, reacţia la 
prostiile vărului său, zâmbetul pe care-l afişa încontinuu 
privindu-mă când pe mine, când pe Luis, râsul, uneori zgomotos 
care-i punea în evidenţă dinţii albi. E adevărat că gesturile lui, în 
anumite ocazii, puteau fi interpretate ca fiind afectate, dar eu 
nu mă puteam împiedica să nu simt în stomac ceva foarte 
special atunci când privirile noastre se întâlneau zăbovind, 
simțind o plăcere, în explorarea ochilor celuilalt. 

Am hotărât să facem o plimbare înainte de a ne culca şi Luis a 
spus că trebuie să urce o clipă în cameră. 

M-am trezit păşind cu Oriol spre uşă şi am trecut hotărâtă 
pragul, scuzându-mi gândul răutăcios de a nu-l aştepta pe 
tovarăşul nostru cu un: 

— Insula e mică, o să ne găsească el. 


PATRUZECI ŞI DOI 


Am mers până la zidul din nord, plimbându-ne pe străduţe 
mărginite cu garduri de piatră tăinuind grădini ascunse peste 
zidurile cărora evadau caprifoi şi iasomii parfumate, pe care 
lumina felinarelor le arăta în culori de scorţişoară, liliachii şi albe 
pe fond verde. Florile de rochiţa-rândunicii se deschideau în 
piaţeta bisericii şi un palmier îşi profila silueta exotică pe cerul 
înstelat. Era o noapte caldă de început de iulie şi insula, odată 
ce turiştii o părăsiseră cu ultimul vapor, se arăta intimă, 
primitoare, singuratică. 

L-am apucat pe Oriol de mână şi inima îmi bătea cu putere 
din pricina îndrăznelii şi a plăcerii mele de a mi-o simţi cuprinsă 
de a lui, mare, caldă. Am mers în tăcere până la rondul de pe 
culmea zidurilor. 

În faţa noastră, se întindea golful cu ape negre brăzdate de 
vreo barcă de pescuit şi încadrat de luminile de pe țărm. Santa 
Pola în faţă, la dreapta, farul încununând muntele, şi mai în 
depărtare, oraşul Alicante. 

Ne-am aşezat pe balustrada rondului cu care se termină 
fortificațiile, la câţiva metri mai sus de locul unde valurile lovesc 
blând peretele cu un clipocit continuu şi domol. 

Şi după câteva minute de tăcere, cu vocea scăzută, el începu 
să vorbească, deodată, continuând poate conversaţia noastră 
din noaptea de Sânziene. 

— Încă mă mai doare moartea tatălui meu, abandonul lui. 

— Sunt sigură că nu a vrut să te abandoneze. Poate că avea 
un angajament de onoare - Oriol mă privi întrebător. Poate vreo 
făgăduială făcută unui prieten - nu mă gândeam să-i povestesc 
acea viziune din care am aflat că tatăl lui era hotărât să moară 
ca să-şi răzbune amantul, cel puţin nu pentru moment. 

— Ştii tu, am continuat eu, la tăcerea lui, jurământul 
templierilor, cel al legiunii sacre tebane de care mi-ai povestit... 

Îmi aminteam ceea ce chiar Oriol îmi spusese. „Nu e frumos 
să iubeşti pe cineva atât de mult încât să-ţi dai viaţa?” 


— Povestea aia nu s-a terminat, îmi spuse el după o clipă, 
meditativ, poate ghicindu-mi gândul. Între noi şi familia Boix 
încă mai poate curge sânge. 

M-am înfiorat. Erau aceleaşi cuvinte ca ale lui Artur. 

— Observă această pace, frumuseţea momentului, continuă 
el. O simt ca pe liniştea de dinaintea furtunii. Artur Boix nu va 
renunţa la comoară. Nu ştiu cum, dar sunt sigur că ne 
supraveghează. 

Mâna lui continuă să o cuprindă pe a mea şi, pronunţând 
acele cuvinte, a strâns-o cu şi mai multă putere. Am tăcut şi, pe 
neaşteptate, el spuse: 

— Legământul, cel al cavalerilor templieri. Ai jura cu mine? 

Propunerea lui mă lăsă stupefiată şi gânditoare. Din punct de 
vedere istoric, era un pact între persoane de acelaşi sex. O fi 
insinuând Oriol că ăsta e şi cazul nostru? Nu ştiam dacă doream 
să-i răspund sau nu, sau cel puţin nu în cuvinte, şi am hotărât să 
risc, aşa cum o doream: cu un sărut. Şi cu inima palpitând, am 
început să-mi apropii gura de a lui, voiam să mai simt încă o 
dată gustul mării, al adolescenţei. 

— Aşadar, aici eraţi! 

Din sutele de ocazii în care l-am urât pe Luis, fără îndoială că 
asta le-a întrecut pe toate. E talentul lui să deranjeze şi pe care 
este în stare să-l exercite chiar şi atunci când nu şi-o propune. 
Era acolo, la capătul rondului, apropiindu-se de noi, dar încă 
departe ca să aprecieze poziţia noastră în umbră. 

Distanţa faţă de Oriol, care se micşora cu câteva secunde în 
urmă, s-a mărit brusc şi i-am lăsat mâna. Nu credeam ca Luis 
să-şi fi dat seama de ceva şi nu voiam să-i dau apă la moară 
pentru glumele lui necugetate. 

XXX 

După ce puţin mai târziu ne-am retras în camerele noastre, eu 
încă mai simţeam căldura mâinii lui Oriol într-a mea şi mai 
tânjeam după acel sărut neîmplinit. Oftam din pricina asta, 
sprijinită de pervazul ferestrei care dădea spre sud, spre întinsa 
mare, contemplând luminile îndepărtate ale vreunui vapor, când 
am auzit câteva ciocănituri discrete în uşă. Inima mi-a sărit din 


piept. 


Mi-am spus că e Oriol, că şi el a simţit la fel ca mine şi că 
apariţia vărului lui l-a deranjat la fel ca şi pe mine. M-am dus 
alergând la uşă şi, când am deschis-o, m-am aflat în faţă cu 
Luis. Zâmbea pe jumătate şugubăţ, pe jumătate seducător. 

— Îţi ţin o clipă de urât? se oferi el. 

— Să te ia naiba! Cretinule! i-am aruncat eu, închizând uşa cu 
toată puterea ca să i-o trântesc în nas. Chiar o fi crezut tâmpitul 
ăsta propriile bancuri? 

Indignare, frustrare, zbucium, nu ştiu cum să exprim tot ce 
simţeam în acel moment, dar mânia se risipi curând. Eram 
tulburată, doream acel sărut şi eram sigură că Oriol l-ar fi 
acceptat cu încântare. Mi-o spunea ceva din interior. Nu, nu 
puteam să mă împac cu acest eşec. Mi-am privit inelele. 
Diamantul sclipea nevinovat, pur, amintindu-mi de obligaţia faţă 
de Mike, iar cel roşu rubiniu strălucea acum ironic, plin de 
pasiune. Mi-am scos amândouă inelele, le-am pus pe noptieră şi 
le-am acoperit mânioasă cu perna. Nu voiam să le văd. 

M-am gândit la mama şi la povestea ei cu Enric. Cel puţin, ea 
a avut curajul să încerce. A ieşit prost, dar nu a fost vina ei. Oi fi 
eu o laşă? 

Am deschis uşa şi am ieşit cu grijă pe culoar, nu era nici urmă 
de Luis. Şi m-am oprit în faţa uşii lui Oriol cu nodurile degetelor 
ridicate ca să ciocănesc. Şi în această postură am rămas 
nemişcată, ca năucită. Ce-i voi spune? „Îţi ţin o clipă de urât, 
aşa cum mi-a propus vărul lui mie? Îmi datorezi un sărut?” Mi- 
am dat seama că asta era ceea ce Maria del Mar încercase să 
împiedice în ultimii paisprezece ani. Brusc, mi s-a făcut frică. Ce- 
o să creadă Oriol? O fi într-adevăr gay şi o să mă respingă? Sau, 
chiar şi mai rău, mă va accepta cum o făcuse Enric cu mama? 
Dar Mike? 

Mi-e ruşine să mărturisesc că am bătut în retragere spre 
camera mea. M-am gândit la mama. Era nevoie de curaj ca să 
faci aşa ceva! Mai ales dacă simţi ceva pentru cealaltă persoană 
şi te temi să nu strici totul. În acea noapte am plâns în pernă din 
pricina laşităţii mele, cu cele două inele închise în sertarul 


noptierei. 
XXX 


A doua zi se anunţa strălucitoare şi fără nori, cu o mare 
liniştită şi, deschizând fereastra, proasta mea dispoziţie de 
peste noapte îşi luă zborul prin ea. Am hotărât să mă bucur de 
această zi şi după un mic dejun copios, plin de râsete, nu lipsite 
de priviri încărcate cu intenţii, toţi trei debordam de veselie. 

Dimineaţa a fost continuarea după-amiezii de neuitat din ziua 
anterioară. Un soare care îţi mângâia pielea chiar şi sub apă, 
luminând câmpurile de posidonia verde pe nisipurile albe în 
contrast cu pereţii de piatră coborând aproape vertical în 
adâncurile cu fundul invizibil, cu sute de peşti plutind la 
adâncimi diferite, în surprinzătoare transparenţe de albastru din 
ce în ce mai închis. Şi gustul de sare în gură amintindu-mi de 
savoarea primului sărut. Era o Mediterană prietenoasă şi 
afectuoasă care mă purta îndărăt, în frumoasele zile de vară ale 
copilăriei mele. 

In afară de plăcerea mării, explorarea porțiunii dintre 
extremitatea estică a insulei Tabarca şi plajă nu a adus nicio 
descoperire. Dar în zona de la sud-vest, sub nişte enorme stânci 
pe care sunt aşezate zidurile satului, ne aştepta o surpriză. 
Acolo unde speram să găsim Cova del llop mari, nu am găsit o 
grotă, ci două, despărțite printr-un golfuleţ. Erau asemănătoare, 
cu toate că una era mai adâncă decât cealaltă. Se intra înot şi 
fundul era mai jos în primii metri, ca să se ridice apoi deasupra 
nivelului apei, oferind un sol stâncos acoperit pe anumite 
porţiuni cu pietre. In amândouă se ajungea repede la o zonă 
unde nişte stânci mari închideau capătul peşterii. Eram pregătiţi 
cu lanterne, dar explorarea grotelor nu a oferit niciun rezultat 
care să ne dea speranţe. 

In zilele următoare am cercetat conştiincios toate peşterile, 
chiar săpând cu unelte pe fundul de nisip sau de pietricele de 
deasupra suprafeţei mării. Buna noastră dispoziţie suferea o 
deteriorare progresivă pe măsură ce se pierdeau speranţele de 
a găsi ceva, râsetele încetară şi puţin câte puţin, pe lângă 
descurajare, a apărut oboseala, dezamăgirea. Rezistam, dar în 
sfârşit am ajuns la dureroasa concluzie că acela e sfârşitul 
aventurii noastre. 


PATRUZECI ŞI TREI 


La întoarcere, Oriol a vrut să oprească în Peñiscola, ca să 
vizităm baza maritimă a templierilor, de unde Arnau d'Estopinyă 
pornea să-i pedepsească pe păgâni. 

— Poate vom găsi vreo pistă, a argumentat el, ca să ne 
convingă. 

Adevărul e că n-aveam chef de vizite turistice, eram cu 
moralul la pământ. Basmul cu comori şi cu pirați s-a spulberat 
odată cu un ultim tur al insulei, fără ca nimic nou să ne atragă 
atenţia în niciuna dintre peşterile găsite înainte şi pe care le-am 
explorat din nou la milimetru. Niciun indiciu care să ne permită 
să presupunem că Arnau ar fi ascuns aici legendara lui comoară. 
Nici nu am putut stabili locul vreunei alte grote necercetate 
încă. Am fost meticuloşi, ne-am oprit la fiecare crăpătură, am 
mişcat pietrele din loc, am săpat în nisip. Şi, nimic. Era ca atunci 
când, copii fiind, ne jucam cu baloane mari şi frumoase de 
săpun, dintr-acelea care formează un curcubeu pe suprafaţa lor 
şi care, spărgându-se dintr-odată, ne lăsau cu o expresie de 
dezamăgire pe chipul ud. 

— Aici n-am găsit nimic, spuse Luis, abătut. Să ne întoarcem 
cât mai curând la Barcelona. 

Eu eram de acord, dar, încă o dată, l-am susţinut pe Oriol. 
Avea el întotdeauna dreptate sau voiam eu să-i fac pe plac? 
Răspunsul era evident. 

Am străbătut zona veche a satului şi fortăreaţa. Oriol emana o 
surprinzătoare energie şi bună dispoziţie, în vreme ce Luis şi cu 
mine de abia ne târam picioarele de cât de deprimaţi eram. Am 
văzut castelul papei Luna!%, schismaticul, instalat aici la vreo 
două sute de ani după Arnau al nostru şi după bătrânul 
comandor Pere de Sant Just, care a predat fortăreaţa, portul şi 


125 Este vorba despre cardinalul aragonez Pedro de Luna, ales papă la 
Avignon în 1394 cu numele de Benedict al XIII-lea, pe când la Roma era papă 
Bonifaciu al IX-lea. În 1417, se instalează în castelul fortificat de la Peñiscola, 
continuând să se considere papă. 


satul trupelor lui lacob al II-lea, fără să opună nicio rezistenţă, la 
I2 decembrie 1307. S-a construit mult de atunci, după vremea 
templierilor, dar încă se mai pot identifica elemente 
arhitectonice din secolul al XIII-lea, aceleaşi pietre pe care le-a 
văzut Arnau d'Estopinyâ, dacă o fi existat vreodată un 
asemenea personaj. 

Apoi, Oriol a propus să privim ansamblul monumental de pe 
plajă, iar Luis, prost dispus, şi eu, obosită, l-am urmat. Acolo, la 
malul mării, văzând fortăreaţa în depărtare, Oriol a spus: 

— Cred că am găsit peştera. 

— Ceee? am răspuns noi într-un glas. 

— O avem. Zâmbea satisfăcut, văzându-ne chipurile. 

— Dar n-am găsit nimic! am exclamat eu. 

— Ba da. Am găsit. Zâmbi şi mai tare. Era încântat. 

— Am găsit, ce? După tonul agresiv al lui Luis, gândul lui era 
vădit: vărul lui îşi bătea joc de noi. 

— O pistă. O pistă importantă. 

— Ce pistă? 

— Pietrele. 

— Hai, Oriol! Luis începuse să se supere. Am văzut milioane 
de pietre. Am mâinile zdrelite de cât le-am mişcat din loc. 

— Da, dar puţine din granit sau marmură. 

— Granit sau marmură? am întrebat, încercând să obţin mai 
multe informaţii. 

— Pietre rotunjite. Ca nişte bolovani de trei-patru kilograme. 

— Am văzut munţi de pietre rotunjite, am răspuns. 

— Dar trebuie să fie de granit sau marmură, repetă Oriol. 

— N-am observat. E bine? sări Luis cu gura. Unde vrei să 
ajungi? 

— Pietre rotunjite de granit sau de marmură într-o insulă unde 
nu există acest tip de rocă. Asta vă spune ceva? 

— Că nu se potriveşte, am răspuns. Că nu are nicio noimă. 

— Le-or fi adus curenţii, se aventură Luis. 

— Tu crezi că nişte curenţi coboară pietre pe fundul mării şi le 
ridică din nou? 

— Poate. 

— Nu. Aceste pietre au fost aduse de mâna omului şi astupă 
intrarea unei peşteri scufundate. 


Luis şi cu mine ne-am privit uluiţi. 

— Da, şi au o formă rotunjită pentru că au fost proiectile, 
continuă Oriol. Proiectile de catapultă care serveau şi ca lest 
pentru galere. 

Şi rămase tăcut, observându-ne. 

— Hai, dă-i drumul odată! se impacientă Luis. 

— Bine. Ascultaţi-mi teoria. În partea de sud a insulei, înspre 
răsărit, în faţa unui mai abrupt şi scufundată la un metru şi 
jumătate de suprafaţa mării la reflux, e o grămadă de bolovani 
foarte asemănători între ei. Sunt de mărime apropiată şi aparţin 
unor minerale care nu se găsesc în Tabarca. In acea zonă se află 
doar roci metamorfice de culoare verzui-închis şi câteva, în ocru; 
în insulă s-a extras în trecut acest mineral. Mi-au atras atenţia la 
primul nostru tur şi am verificat în cele următoare. Pietrele la 
care mă refer eu au fost aduse de oameni. Cine ar aduce aceşti 
bolovani atât de asemănători ca formă şi cu o compoziţie atât 
de diferită? E logic să te gândeşti că nu au fost căraţi ex 
professo, ci mai degrabă cineva care îi folosea în mod obişnuit a 
hotărât să se debaraseze de ei dintr-o nevoie precisă. Am ajuns 
la concluzia că trebuie să fi fost o galeră; îi foloseau ca lest şi ca 
proiectile. 

— Explică-mi cum e cu proiectilele, a vrut să ştie Luis. 

— Galerele aveau un echipament reglementat, depinzând de 
mărimea lor. Inventarele scrise care au ajuns până la noi sunt 
foarte riguroase, atâtea vâsle, timone de schimb, coifuri, 
platoşe, lănci, arbalete, arcuri, săgeți, maşinării de război şi... 
proiectile pentru acestea. La sfârşitul secolului al XIII-lea, 
galerele venețiene erau echipate deja cu artilerie, dar cel mai 
probabil este că pe Wa Santa Coloma a lui Arnau d'Estopinyă 
încă se mai foloseau bătrânele catapulte. Şi acestea lansau 
pietre rotunjite, ca să spargă navele inamice, şi urcioare cu 
naftă aprinsă, ca să le incendieze. Dar nu contează, chiar dacă 
Arnau folosea artileria, în acea epocă, tunurile trăgeau cu pietre. 
Simplu ca bună ziua. 

Dacă vrei să ascunzi o peşteră care se deschide aproape de 
suprafaţa mării într-un mic sifon, cum trebuie să fie în acest caz, 
mişti nişte pietre mari, ca să le împiedici pe cele mai mici să o ia 
spre fundul mării, şi acoperi totul cu proiectile care îţi servesc 


drept lest în cală. În felul ăsta, ascunzi intrarea în peşteră, dar 
poţi s-o deschizi oricând dând la o parte aceşti bolovani cu o 
mărime uşor de mânuit. Cum vi se pare? 

— De necrezut! am exclamat, impresionată. Aşadar, încă ar 
mai putea exista comoara? 

— Sigur că da. 

— Şi cum de-ai aşteptat atâta timp ca să ne spui asta? Deşi 
vocea lui Luis lăsa să se ghicească înflăcărarea, acesta părea 
plin de resentimente. 

— Pentru că mă tem de Boix şi de oamenii lui. Am fost atent 
tot timpul călătoriei şi nu am văzut nimic şi pe nimeni ciudat, 
dar sunt sigur că suntem supravegheați. Artur Boix n-o să se 
dea bătut şi m-am gândit că ar fi mai bine ca ei să creadă că ne 
retragem dezamăgiţi. Mă miră faptul că nu am observat nimic, 
dar sunt convins că ştie tot ce facem. Mi-e teamă chiar că am 
microfoane în maşină şi, de aceea, am vrut să vorbim aici, pe 
plajă, şi o să vă rog să nu mai discutăm despre asta nici în 
automobil, nici acasă. 

— Dar mai devreme sau mai târziu va trebui să ne întoarcem 
la Tabarca, am afirmat eu. 

— Mai devreme, răspunse Oriol. De vreo două zile mă 
gândesc la pasul următor. Şi planul este ăsta: mâine vom 
continua să ducem o viaţă normală, prefăcându-ne că ne-am 
reluat activităţile zilnice. Poimâine, tu, Cristina, vei închiria o 
maşină şi vei pleca în chip de turistă pe Costa Brava. lartu, Luis, 
pleci la Madrid în călătorie de afaceri. Ne vom asigura că 
derutăm pe oricine ar putea să ne urmărească. Bagajele voastre 
trebuie să fie cât mai reduse cu putinţă, un sac de mână sau 
cam aşa ceva. Eu voi merge, făcând mai multe ocoluri, la Salou, 
unde un prieten îmi va împrumuta un iaht de patruzeci de 
picioare!?€, echipat cu o barcă pneumatică cu motor, şi cu ea mă 
voi îndrepta spre Valencia. Acolo o voi lua pe Cristina din portul 
de agrement. Îţi sugerez să laşi maşina închiriată parcată cu 
cheile ascunse înăuntru, aproape de gara unuia dintre satele pe 
care le vizitezi; te dai jos la Barcelona, faci legătura cu calea 
ferată a aeroportului şi chiar acolo cumperi un bilet pentru 


126 Unitate de măsură a lungimii, care în Spania este egală cu 28 de 
centimetri. In consecinţă, iahtul măsoară peste Il metri lungime. 


Valencia, folosind cartea de îmbarcare în ultimul minut, aşa că 
nimeni nu va şti care îţi este destinaţia până o să fie prea târziu 
ca să te urmărească. Pe Luis îl voi lua din portul Altea. Propun să 
foloseşti aceeaşi tactică a Cristinei de două ori, o dată pentru 
zborul de la Barcelona la Madrid, şi a doua oară, de la Madrid la 
Alicante. Dacă vă urmăreşte cineva şi, doar în caz de urgenţă, 
sunaţi-mă pe telefonul mobil ca să ne modificăm planurile. Dacă 
nu sunaţi, înseamnă că totul merge bine. Pe iaht, va fi 
echipament de scufundare ca să ne uşureze munca sub apă. 

— Nu exagerezi cu atâtea precauţii? am întrebat. 

Oriol îşi aţinti asupra mea ochii migdalaţi albaştri ca marea. 
Era o privire adâncă şi am simţit că mă înfior. Cum putea 
bărbatul ăsta să mă tulbure chiar şi numai cu privirea? 

— Tu îl cunoşti doar. 

El ştia că aşa e şi am răspuns doar cu o uşoară înclinare a 
capului. 

— Nu. Nu-l cunoşti, continuă el. Nu-l cunoşti cu adevărat. Este 
deştept, este crud, este un delincvent, crede că noi, familia 
Bonaplata, avem o datorie faţă de ei şi vrea să-şi ia revanşa. Nu 
va renunţa, nu se va da bătut. 

Mi-au revenit în minte cuvintele lui Artur în legătură cu 
datoria de sânge, dar am rămas tăcută în continuare. 

— E un tip periculos, foarte periculos şi e de prisos orice 
strădanie să-l ţii departe, continuă Oriol. 

XXX 

Artur Boix, acel om periculos după părerea lui Oriol, îmi făcea 
curte. Şi era un bărbat bine făcut şi foarte ispititor. Poate nu 
pentru mine, care eram logodită, acolo, la New York, dar cu 
siguranţă pentru aproape toate femeile. Şi el o ştia. 

Observasem asta încă de la întâlnirile anterioare. Îşi scotea la 
bătaie toată frumuseţea, aerul monden şi educaţia aleasă 
pentru ca elogiile lui să-ţi cadă şi mai bine. Cu el, te simţeai ca o 
regină. 

Şi aşa a fost prima parte a prânzului la care m-a invitat chiar 
a doua zi după întoarcerea noastră de la Tabarca. De parcă m-ar 
fi aşteptat. Fără să-l menţionăm, amândoi ne aminteam acel 
sărut de rămas-bun pe care mi l-a dat şi pe care eu l-am 


acceptat, surprinsă, înainte de a intra, pe furiş şi pe uşa din 
spate, în biserica Sfânta Ana. 

Trebuie să mărturisesc că la desert simţeam deja o anume 
atracţie faţă de el. Acest tip este un seducător profesionist. Nu 
dă bine să spun asta şi la acea oră trebuiau să-mi fie foarte 
clare sentimentele, dar de la sosirea mea la Barcelona nu am 
putut evita să nu mă las purtată de evenimente, trăind cu toată 
intensitatea ciudata viaţă care mă aştepta aici, fără să-mi lase 
timp să mă gândesc prea mult. 

Eu eram o femeie logodită şi serioasă, doar că împrejurările 
mă puseseră faţă în faţă cu prima şi, pentru multă vreme, 
singura mea iubire, deşi lipsisem atâta timp. Şi mă tulbura să fiu 
în preajma lui Oriol. Nu numai că totul era destul de complicat, 
dar acum îmi dădea târcoale şi acest alt seducător, în stare să 
apese pe toate butoanele ca să trezească afecțiunea unei femei. 
Astea erau gândurile care mă munceau atunci când Artur a 
întins mâna căutând-o pe a mea şi, prinzând-o, mi-a sărutat-o. 
Asta a pus capăt meditaţiei mele. Am închis ochii, am oftat şi 
mi-am spus: dacă, în ultima vreme, capacitatea mea de a-mi 
stăpâni sentimentele se dereglase, mai puteam încă să aştept 
câteva zile în plus ca să se îndrepte totul. 

— Cum merge căutarea comorii la Tabarca? Acea întrebare 
neaşteptată m-a alarmat. Curtezanul meu avea un interes 
pecuniar. 

— De unde ştii că am fost la Tabarca? 

— Ştiu. Zâmbea. Am grijă de afacerile mele. Parte din această 
comoară îmi aparţine. 

— Ne-ai supravegheat? 

Artur ridică din umeri şi-mi trimise unul dintre fascinantele lui 
zâmbete. Ca un copil pe care-l prinzi cu o şmecherie măruntă. 

— Atunci, ştii bine că n-am găsit nici cea mai neînsemnată 
urmă, am minţit eu. 

— Aşa se pare. Dar sunt decepţionat, eu îmi pusesem toate 
speranţele în tine. 

— În mine? 

— Da, fireşte. Suntem asociaţi. Mi-a luat din nou mâna. ŞI 
putem fi mai mult decât atât, dacă ai vrea. Mie îmi revin două 
treimi din comoară, ca moştenitor legitim al celor două panouri 


pe care Enric le-a furat de la familia mea. Cealaltă treime este a 
voastră, dar încăpăţânatul ăla de Oriol n-a vrut niciodată să 
negocieze cu mine. E la fel ca tatăl lui. 

L-am observat ca să văd dacă afirma asta cu rea intenţie, dar 
nici în tonul, nici în gestul lui nu am simţit vreo ironie. 

— Hai să ajungem la un acord tu şi cu mine, spuse el. Dacă 
facem echipă împreună, sunt dispus să-ţi cedez din partea ce mi 
se cuvine. Le-aş da ceva şi celorlalţi doi, numai să mă lase în 
pace. 

— Asta e foarte bine, am răspuns. Dar nu e nimic de negociat. 
Comoara nu există. Luasem hotărârea să-l mint, Artur îmi 
plăcea, dar nu voiam să-l trădez pe Oriol. Poate că negustorul 
de antichităţi avea dreptate, poate că ar trebui să ajungem la un 
acord. Va trebui să vorbim despre asta. 

— Şi acum, ce-ai de gând să faci? mă întrebă el. 

— O să profit de ocazie ca să vizitez câteva zile Costa Brava. 
Plec mâine. 

— Singură? 

— Da. 

— Te însoțesc. 

L-am observat din nou. Voia să mă seducă sau bănuia că 
aceea nu era adevărata mea destinaţie? 

— Nu, Artur. O să te văd la întoarcerea mea. 

Când am ieşit din restaurant, m-a invitat să merg la el acasă. 
Mărturisesc că am şovăit câteva secunde înainte de a refuza. 
Aveam două motive serioase. Ceilalţi doi bărbaţi. Dar intrasem 
într-o mare încurcătură. 


PATRUZECI ŞI PATRU 


De data asta, insula ne-a apărut dinspre răsărit. Navigam din 
portul Altea, de unde l-am luat pe Luis, şi în ale cărui ape 
protectoare petrecuserăm prima noapte. Era un iaht mare, cu 
un pat lat sub proră, pe care cei doi veri, galanţi, mi l-au cedat. 
Un pat enorm. Ei au dormit în anticameră, un salon mare care 
cuprindea bucătăria şi două paturi pliante. Oriol ne-a trezit în 
zori şi, cu o îndemânare care m-a surprins, chiar şi după ce am 
aflat că are brevet de comandant de navă, a făcut toate 
manevrele precise ca să ridice ancora şi peste câteva minute 
navigam spre sud. 

Când am zărit în depărtare culoarea ei pământie, luminată de 
soarele venind din spatele nostru, inima a început să-mi bată 
mai tare. Acolo era, din nou, insula comorii. Şi acum, vom reuşi! 

Am aruncat ancora pe latura din sud-est, sonarul iahtului 
arăta şapte metri adâncime, iar ţărmul era la vreo douăzeci şi 
cinci. Acolo, în faţă, se găsea locul unde proiectilele de catapultă 
de pe galera lui Arnau ascundeau comoara. 

— Va fi mai bine să folosim costume, ciorapi şi mănuşi de 
neopren. Ne vor proteja de lovituri, de zgârieturi şi de frig, ne 
informă Oriol. Labele, dimpotrivă, vor fi neplăcute pentru 
picioare. Vom folosi sandale de plastic peste ciorapii de 
neopren, pentru o mai bună protecţie împotriva stâncilor. 

Am început munca entuziasmați. Marea era ca-n palmă, iar 
patul de roci, aşa cum a spus Oriol, rotunjite şi de mărimi 
asemănătoare, se întindea la picioarele unei stânci ridicate 
aproape vertical cam cinci metri deasupra mării. Primul lucru pe 
care Luis şi cu mine l-am făcut, după ce am sărit din iaht şi am 
ajuns înot pe mal, a fost să constatăm compoziţia diferită a 
acelor bucăţi de piatră şi care, într-adevăr, erau unele de granit 
şi bazalt, altele păreau de marmură sau cuarţ, dar erau şi unele 
din rocă vulcanică verzuie sau din calcar ocru, originare din 
acea parte a insulei. Chiar dacă nu ne-am îndoit de spusele lui 
Oriol, ne-a umplut de satisfacţie să ne convingem că aşa era. 


Aveam nişte vecini simpatici, uneori zgomotoşi; pe ţărmul 
abrupt, destul de sus, peste capetele noastre, îşi aveau cuiburile 
nişte furtunari cu pieptul alb care veneau şi se duceau într-un 
neîncetat zbor de pescuit. 

La reflux, bolovanii erau la vreo cincizeci de centimetri 
adâncime, iar la flux, la aproape un metru. Am început să 
îndepărtăm rocile către un povârniş situat la mică distanţă spre 
largul mării; depozitându-le acolo, ne asiguram că valurile mici 
nu le vor aduce înapoi în acelaşi loc. Graniţa dintre fundul cu 
bolovani rotunjiţi şi zona cu o adâncime mai mare era formată 
de un mic recif de roci mai mari care, aşa cum bănuiam, 
putuseră foarte bine să fie transportate de mâna omului. 

La început, ne-am aşezat la marginea recifului şi era uşor să 
aruncăm pietrele de cealaltă parte, în special atunci când apa 
era mică şi nu era nevoie să respirăm prin tub, dar când a 
trebuit să mişcăm pietrele la o distanţă mai mare, era foarte 
incomod să păşeşti pe acei bolovani şi am hotărât să facem un 
lanţ. Unul lua piatra, o trecea celuilalt, iar al treilea o arunca pe 
deasupra barierei. În curând, braţele şi şalele noastre au început 
să se resimtă şi ne-am dat seama că munca asta ne va lua 
câteva zile. Luam pauze dese, iar în timpul refluxului, ne 
odihneam câteva ore. 

XXX 

Oriol era într-o veşnică alertă şi ne-a molipsit şi pe noi, ceilalţi, 
cu neliniştea lui. 

— Nu cred că pe Artur poţi să-l înşeli atât de uşor, repeta el. 
Ar putea apărea în orice clipă. Şi dacă o face, lucrurile ar putea 
lua o întorsătură urâtă. 

Aşa că priveam cu suspiciune orice ambarcaţiune care s-ar fi 
apropiat, dar, din fericire, zona aceea nu era una de ancorare 
autorizată. Toată lumea mergea la plaja din sud, situată cam la 
patru sute de metri la vest de locul unde ne aflam noi, trecând 
de o insulă mică şi de o insuliţă. De acolo, cu ajutorul unei bărci 
pneumatice sau, câteodată, înot, turiştii se apropie de 
restaurantele de pe plajă sau de sat. 

Precum o nevastă necredincioasă soţului ei, mă simţeam 
vinovată că nu i-am povestit lui Oriol întâlnirea mea cu 
negustorul de antichităţi la întoarcerea noastră la Barcelona. 


„Absurd, mă gândeam eu. Nu e nimic serios cu niciunul din ei şi, 
dacă ar fi să mă simt vinovată faţă de cineva, acela ar fi Mike.” 

La amiază, am mutat iahtul până în zona plajei şi, precum trei 
turişti oarecare, am coborât barca pneumatică şi am fost să 
mâncăm o gustoasă specialitate a insulei Tabarca într-unul din 
restaurante. 

— Nu trebuie să dăm uitării plăcerile, să nu lăsăm ca munca 
excesivă să ne strice aventura, îi atrăgea atenţia Luis lui Oriol la 
masă, atunci când s-a iscat controversa din pricina cererii unui 
al doilea urcior cu sangria. Aminteşte-ţi filosofia tatălui tău. 
Trebuie să te bucuri de viaţă pe drum. Când ajungi, nu mai e loc 
pentru multă desfătare. Obiectivul este aventura; comoara, doar 
o chestiune de noroc. 

— Ai dreptate, recunoscu Oriol. Dar sunt neliniştit din pricina 
lui Artur, mi-e teamă să nu se prezinte pe neaşteptate şi nu voi 
fi liniştit până nu vom putea intra în peştera aia. 

Ca spectatoare, mi se părea mai mult decât curioasă 
schimbarea rolurilor între cei doi veri. Okupa, rebelul împotriva 
sistemului, era preocupat de obiective materiale, iar capitalistul, 
prozaicul, sclavul banilor se îndeletnicea cu trăirea clipei, când 
avea o avere la îndemână. Om trăi şi om vedea. 

XXX 

În zorii celei de a treia zile a început să sufle mestral-ul!?, 
vântul din nord-vest, dar cum eram acostaţi în sud-est, corpul 
insulei ne apăra şi am putut să ne continuăm munca fără prea 
multe inconveniente. Rămăsese destupată o intrare în stâncă, 
prezentând o trecere spre centrul insulei, la vreo şaizeci de 
centimetri sub nivelul apei la reflux. Dar încă mai rămâneau 
multe pietre de îndepărtat. Trecându-ne bolovanii din mână în 
mână, făceam cu rândul şi ne schimbam între noi ca să evităm 
oboseala pricinuită de aceeaşi poziţie, dar după ce făcusem să 
coboare nivelul fundului, munca era şi mai dificilă şi trebuia să 
ne spetim, tot timpul, cu tub şi ochelari. 

In acea după-amiază am muncit mai mult ca niciodată, 
tunelul se deschidea puţin câte puţin înaintea ochilor noştri şi, 
cu toată extenuarea, emoția ne-a făcut să îndepărtăm în 
continuare pietrele de la intrare. Între timp, vântul îşi schimbase 


127 vânt rece şi uscat care bate din nord pe coastele Mediteranei. 


direcţia devenind un //evant care, bătând dinspre răsărit, ridica 
valuri ce se spărgeau de stânca de la suprafaţă. In sfârşit, nu 
am avut încotro şi am folosit vesta, butelia cu aer şi o lanternă 
ca să vedem înăuntrul cavităţii. 

Când soarele s-a ascuns, tunelul părea de-acum accesibil, dar 
am hotărât să intrăm în dimineaţa următoare. Eram prea obosiţi 
ca să ne încheiem aventura în noaptea aceea şi valurile izbeau 
cu prea multă forţă în stâncă. Era primejdios cu atât mai mult, 
cu cât eram sleiţi de puteri. 

— Se spune că /levant-ul suflă de obicei vreme de trei zile, ne 
informă Oriol. lar timpul se va strica şi mai tare. Vom avea o 
noapte agitată. Ar fi mai prudent să ne refugiem în port. 

Nu am vrut. Să avem comoara la îndemână şi să o 
abandonăm era prea mult pentru noi. 

Se anunțau valuri cu o forţă de două-trei noduri, incomode, 
dar nu periculoase. Oriol a hotărât să îndepărteze iahtul de țărm 
încă zece metri şi am ancorat la o adâncime de unsprezece 
metri. Am luat o doză dublă de medicamente împotriva răului de 
mare şi duşul a însemnat o adevărată provocare. Apa se ducea 
dintr-o parte în alta după cum se clătina vasul; trebuia să mă iau 
după ea şi era o victorie să o fac să-mi nimerească trupul. Am 
rezolvat cina cu nişte sangviciuri, fără să mai stăm prea mult de 
vorbă. Marea te secătuieşte şi, cu atât mai mult, dacă e agitată. 
Dacă în nopţile anterioare cădeam răpuşi pe paturile pliante, cu 
atât mai abitir acum. 

XXX 

Dar nu mă puteam împiedica să nu mă gândesc că ziua 
următoare avea să fie ziua cea mare, ziua mult visată. Ziua 
comorii. Am adormit rugându-mă să se potolească vântul, să 
scadă valurile şi să putem intra. Dar eram neliniştită. Era emoția 
sau o presimţire? Ceva urma să se întâmple. 

În timpul nopţii, s-a auzit o lovitură puternică. Somnul meu 
probabil că era superficial, neliniştit, şi m-am sculat dintr-o 
săritură. Am căutat lumina ca să mă orientez şi am constatat că 
se mişca totul şi mai mult decât atunci când m-am culcat. Ce se 
întâmpla? Ne loviserăm de ceva? Înainte de a ne fi culcat, am 
verificat ancora şi, după smuciturile pe care le simţeam, nu 
credeam să se fi desprins, nu puteam fi în derivă. Nu se auzea 


nimic în anticameră şi m-am gândit că trebuie să cercetez ce se 
întâmplă. Am tras în lături uşiţa glisantă care mă despărţea de 
salonaş şi, aprinzând lumina, am dat peste Luis întins pe jos, 
încercând să-şi dea seama unde se află. Căzuse din pat la o 
legănare a vasului şi în expresia lui somnoroasă şi buimacă l-am 
văzut pe grăsunul din copilăria mea. Nici măcar hohotele mele 
de râs nu au reuşit să-l trezească pe Oriol. 


PATRUZECI ŞI CINCI 


Vântul //evant continua să sufle, cu toate că îşi schimbase 
uşor direcţia spre sud şi a adus zori de zi fără ceţuri, cu un soare 
care a apărut aproape pe neaşteptate, ridicându-se deasupra 
orizontului, între mare şi cer. 

Am privit spre insulă, valurile loveau neobosite ţărmul 
stâncos, nu erau foarte mari, dar periculoase, şi mi-am spus, 
decepţionată, că în acele condiţii nu vom putea ajunge la 
peşteră. Furtunarii de pe stânca ieşită la suprafaţă se treziseră 
deja şi zburau contra vântului, luându-se la întrecere cu 
pescăruşii în căutarea hranei. 

M-a uimit să văd turişti în acea parte a insulei la o oră atât de 
matinală. In zilele cât am lucrat acolo, cu toate că începuse de- 
acum sezonul, nu am văzut pe nimeni; ne aflam într-un loc 
departe de sat şi de plajă şi, de aceea, puţin frecventat. Dar n- 
am acordat prea multă importanţă acestui fapt. 

M-am dus la baie şi, în timp ce stăteam pe toaletă, m-am 
hotărât să iau o altă pastilă împotriva ameţelii şi să mă întorc în 
pat. Nu ştiu din ce motiv mi-a venit să mă uit din nou afară. 
Două iahturi de o mărime asemănătoare cu ambarcaţiunea 
noastră veneau direct spre noi, cu o viteză care le făcea să sară 
peste valuri. Nu mi-am dat seama ce se întâmplă până nu l-am 
recunoscut pe unul dintre membrii echipajului: era Artur. 

— Ne atacă! le-am strigat celor doi care dormeau. E Artur! 

Verii au reacţionat cu întârziere, iar ceilalţi soseau in mare 
grabă. Făceau manevrele cu îndemânare şi iahtul lui Artur lovi, 
nu prea tare, în pupa noastră. 

Deodată, Oriol păru să înţeleagă ce se întâmpla şi, ridicându- 
se dintr-o săritură, ca şi cum ar fi trăit totul în vis de mai multe 
ori înainte, fără a se opri ca să se gândească, fără nicio ezitare, 
apucă o cange şi, ieşind pe punte, începu s-o folosească precum 
o măciucă, pentru ca să împiedice abordajul oamenilor 
negustorului de antichităţi. l-a tras unuia în cap cu atâta sete, 
încât bărbatul căzu în apă. Dar el stătea la pupă şi nu a putut să 


împiedice ca vreo doi indivizi de pe celălalt iaht să nu sară la 
prora noastră. Eram pierduţi. 

— Chemaţi poliţia! ceru Oriol. 

M-am repezit la radio, dar Luis, care îl lăsase singur pe vărul 
lui în încăierare, mă trase de braţ, făcându-mă să cobor de pe 
punte. 

— Las-o baltă! îmi spuse el. Dacă vine poliţia, rămânem fără 
comoară. E mai bine să negociem cu ei. 

— Să negociem? am repetat eu, surprinsă. Cum poţi...? N-am 
terminat fraza, unul dintre bătăuşii lui Artur dăduse ocol cabinei 
pe la tribord şi îl hărţuia pe Oriol din spate. 

— În spate! 

L-am avertizat, iar el se întoarse iute făcând roată cu cangea, 
dar tipul se aruncase deja asupra lui şi a putut să pareze 
lovitura cu braţele. Artur şi celălalt bărbat săreau chiar în 
spatele lui Oriol care, întorcându-se şi văzându-l acolo pe 
duşmanul lui, fără să ezite nicio clipă, îi trase un pumn în gură. 
M-a surprins. Okupa părea să cunoască artele marţiale. Pentru 
un pacifist, Oriol făcea totul cât se poate de bine. Ceilalţi doi 
indivizi, aproape tot atât de înalţi ca şi el, dar mult mai robuşti, îl 
apucară strâns, în vreme ce-i recomandau să se calmeze, 
arzându-i câţiva pumni în stomac. Lovitura încasată de 
negustorul de antichităţi nu fusese foarte puternică, dar el îşi 
duse mâna la buze ca să vadă dacă nu sângerează. Cum nu era 
cazul, Artur îşi recăpătă manierele elegante şi-mi adresă un 
zâmbet: 

— Costa Brava e mai la nord, îmi spuse el. Ştiai, draga mea? 

— Da, dragul meu, am răspuns eu pe acelaşi ton cinic. 
Schimbare de planuri. 

A schiţat o uşoară înclinare din cap, acceptând cu bună- 
creştere explicaţia unei doamne. 

— Domnule Casajoana, îi spuse lui Luis. Văd că sunteţi un om 
de cuvânt şi că vă respectaţi angajamentele. 

„Luis! M-am gândit eu. Luis e în cârdăşie cu Artur. Cum e 
posibil?” 

— Acordurile sunt pe cale de a fi onorate, răspunse acesta. 
Acum e rândul dumneavoastră şi trebuie să negociaţi, aşa cum 


am stabilit, cu prietenii mei până când vom ajunge la o 
înţelegere convenabilă pentru toată lumea. 

— Am mai încercat asta şi înainte, fără succes. Credeţi că 
acum vor fi mai receptivi? Artur zâmbea răutăcios. Işi savura 
victoria. 

— Da. Sunt sigur că o să vă asculte, afirmă Luis, aruncându- 
mi o privire rugătoare. 

— Dar, cum ai putut face asta? i-am reproşat eu. De ce ne-ai 
trădat? 

— Sunt de părere că şi domnul Boix are dreptul la o parte din 
comoară, afirmă el, ridicându-şi bărbia într-un gest care se voia 
demn. . 

— Ai recunoscut asta faţă de el? am vrut eu să ştiu. In numele 
tuturor? 

— Şi mi-a vândut şi partea lui, ne lămuri Artur. Acum câteva 
luni, prietenul dumneavoastră, care investise în firme de 
internet, a pierdut mulţi bani, bani care nu erau doar ai lui; era 
strâmtorat, am negociat şi eu i-am cumpărat partea lui din 
comoară. Astăzi şi-a ţinut făgăduiala. 

— Dar, cum ai putut...? 

— Trebuia s-o fac! Luis era tulburat. Mă ameninţa cu moartea! 

Intonaţia pe care a folosit-o mi-a amintit de acel grăsun 
plângăcios din copilăria noastră. „Dumnezeule! mi-am spus eu, 
dacă se pune acum pe smiorcăială, îi sparg mutra!” 

— Şi acum ne va omori pe toţi, interveni Oriol. Nu-ţi dai 
seama, prostule? Nu înţelegi că, deşi am ajunge la o învoială, el 
nu-şi va putea revinde niciodată piesele liniştit având trei 
martori care-l pot denunța? 

— Te crezi foarte deştept. Artur se înfrunta cu Oriol, pe care 
continuau să-l ţină strâns de braţe cei doi indivizi cu înfăţişare 
de bandiți. Credeai că mă păcăleşti, că va rămâne nepedepsită 
crima degeneratului tău tată, că vei pune stăpânire pe tot... Și 
pe deasupra, mai îndrăzneşti să mă şi loveşti... Ridică pumnul 
drept şi-l izbi în gură pe Oriol, care nu se putea apăra. S-a auzit 
o bufnitură înfundată şi ceva care se spărgea. Am sărit să mă 
pun între ei, dar Artur m-a împins în lături. 

— Dă-te la o parte! urlă el. Asta e între noi doi... 


Ca avocată, nu voi sfătui niciodată pe cineva să caute o 
asemenea situaţie şi, cu atât mai puţin, să o provoace, dar dacă 
o femeie ezită între doi bărbaţi, nu există un mod mai bun 
pentru a-şi lămuri sentimentele decât acela de a-i vedea pe 
pretendenţii ei înfruntându-se... pe bune. Inima ta ia imediat o 
hotărâre. Să-l văd pe Oriol ţinut strâns între acei doi bătăuşi, 
buzele lui acoperite de sânge şi pe Artur agresându-l triumfător, 
chiar dacă recunoşteam că Oriol începuse primul, m-au făcut să 
simt o mare tandreţe pentru băiatul cu ochi migdalaţi şi ură 
pentru opozantul lui. Aşa că inima mea, cum era de prevăzut, s- 
a hotărât pentru Oriol şi, până una-alta, am amortizat taxa 
cursului de autoapărare pe care nu-l folosisem niciodată din 
lipsa unui agresor. A fost ceva instinctiv. Mi-a reuşit cea mai 
precisă lovitură de picior în josul pântecelui său. A fost o izbitură 
seacă, urmată de un gâfâit şi un strigăt care nu mai contenea 
să-i iasă lui Artur din gâtlej. A căzut în genunchi apărându-şi cu 
mâinile, cu toate că era prea târziu, părţile ruşinoase şi apoi se 
făcu ghem pe jos. Trebuie să recunosc că şi asta era în stare să 
o facă elegant şi cu stil. 

Oriol profită de derută şi, degajându-se de tipul care-l ţinea de 
braţul drept, îi aplică o lovitură de cot în figură. Individul căzu pe 
spate, în vreme ce prietenul meu îi trăgea pumni celuilalt, care, 
în încercarea lui de a se feri, îi dădu şi el drumul. Oriol n-a mai 
stat pe gânduri nicio clipă şi, fără să mai zăbovească, sări peste 
bord. Imediat am ştiut ce urma să facă şi am intrat în panică. 
Oriol înota, fără niciun fel de echipament sau de protecţie, spre 
intrarea în peştera pe care valurile o loveau fără încetare. Era o 
sinucidere. Nu ştiam ce se află de cealaltă parte. Se putea ca 
peştera să fie astupată de o prăbuşire sau să fie inundată, sau 
el, epuizat de încăierare şi înotând în acea mare agitată, să nu 
aibă puterea să treacă de sifon, sau ca valurile să-l strivească 
de stânci sau multe de alte lucruri. Ar fi o minune dacă ar scăpa 
cu viaţă din povestea asta. 

De la conversaţia noastră din sat, noaptea, în prima noastră 
călătorie, pe care vărul lui o întrerupsese, nu încetasem să mă 
gândesc la făgăduiala templierilor, pe care Oriol mi-a propus să 
ne-o facem unul celuilalt, şi aşteptam poate momentul potrivit 
pentru a o pecetlui cu un sărut, cel ratat din pricina lui Luis. 


Făgăduiala legiunii sacre din Teba, cea a cavalerilor templieri 
care jurau să nu-şi părăsească partenerul, sacrificându-şi viaţa 
pentru el. Cea care l-a făcut pe Enric să ucidă patru oameni ca 
să-şi răzbune amantul. 

Simţeam în mine aceeaşi emoție, aceeaşi forţă care m-a făcut 
să-mi apăr prietenul lovindu-l pe Artur între picioare, fără să-mi 
pese de consecinţe. Şi în acel moment, văzându-l luptându-se 
cu valurile pe băieţelul deşirat şi timid pe care l-am iubit atât de 
mult, căruia i-am dat primul meu sărut, i-am strigat din adâncul 
sufletului: 

— lţi făgăduiesc. 

In noaptea dinainte, sfârşită de oboseală, mă prăvălisem în 
pat fără să îndeplinesc o regulă de bază pentru echipamentele 
de scufundare. Să le demontezi şi să le cureţi. Acolo erau 
costumul şi ciorapii mei de neopren aşezaţi peste plumbi şi 
vesta cu butelia prinsă şi cu detentorul montat. Inchisesem doar 
robinetul de aer. Profitând de zăpăceală şi de faptul că toţi erau 
atenţi la Oriol, m-am repezit la echipament şi, deschizând 
robinetul, am constatat că rămăsese ceva mai mult de o sută de 
atmosfere. Suficient ca să ne salvăm amândoi. Am încălţat 
ciorapii, mi-am pus ochelarii şi tubul la gât şi, sprijinind vesta şi 
butelia de unul dintre paturi, am reuşit să mi le pun. Nu era timp 
pentru costum şi plumbi. În acel moment, am auzit prima 
împuşcătură, apoi alta. Inima a început să-mi bată mai tare. ÎI 
vor ucide! Mizerabilii! Trăgeau într-un om lipsit de apărare care 
se lupta cu valurile. 

— Încetaţi, proştilor! l-am auzit strigând pe Artur şi m-am 
bucurat că nu-l lovisem mai tare. Nu faceţi zgomot! Fir-ar să fie! 
Nu vedeţi că nu poate scăpa? Insula e plină de oameni. 

Nu mi-a plăcut deloc siguranţa pe care o arăta că eram prinşi 
în capcană şi cu atât mai puţin faptul că singurul lucru care-l 
îngrijora era zgomotul împuşcăturilor. Dar asta nu schimba 
nimic. Nu schimba făgăduiala mea. 

Şi fiind pe punctul de a sări în apă, am privit linia țărmului şi, 
într-adevăr, acolo erau mai mulţi oameni decât văzusem până 
atunci, care se uitau spre noi. 


Atunci am simţit că mă ţinea cineva strâns din spate, 
întrebându-mă pe un ton ironic, cu voce tare, ca să audă toată 
lumea: 

— Şi tu, frumoaso, unde te duci? Era unul dintre bătăuşi. 

M-am zbătut ca să scap, dar mă ţinea din spate în aşa fel, 
încât mi-am dat seama că nu voi putea scăpa de el. Disperată, 
am încercat să-l lovesc, dând din mâini şi din picioare. A fost în 
zadar, mă strângea cu şi mai multă putere. 

De mică nu-mi dădea pace acest gând: Luis mă plăcea. Mai 
mult decât că mă plăcea, era îndrăgostit de mine. Şi asta îl 
făcea să fie nesuferit cu mine, sâcâindu-mă ca să-şi dovedească 
lui însuşi că nu era vorba despre asta, că nu era dragoste, ci 
ură. Poate că în acel moment, el simţea pentru mine ceea ce 
simţisem eu cu câteva secunde înainte pentru vărul lui şi care 
mă făcuse să-i trag una cu piciorul lui Artur; adevărul e că l-am 
văzut apărând din dreapta mea ridicând unul dintre flotoarele 
care protejează vasele de loviturile laterale. Şi cu ăla s-a 
năpustit asupra individului care mă ţinea: o teribilă lovitură de 
flotor, care a răsunat ca o imensă cavitate. 

— Sari, şefa! mi-a poruncit el, în vreme ce mă ajuta cu 
echipamentul. Mi-am pus ochelarii şi în clipa următoare 
declanşam în vestă flotabilitatea maximă, în timp ce mă 
aruncam în apă. 

Înotând, am simţit o ciudată fericire. Graţie lui, graţie lui Luis, 
a ceea ce făcuse. Graţie demnităţii lui recăpătate. Nu ştiam 
dacă acţiunea lui ne va servi la ceva, poate că eram toţi 
condamnaţi la moarte, dar grăsunul a avut momentul lui de 
glorie. Şi acest generos şi eroic gest îl izbăvea de păcate. Oriol 
şi cu mine vom trece prin momente grele. Dar, acum, cu 
siguranţă că pentru Luis va fi şi mai rău. El era singurul dintre 
noi pe care piraţii ăia îl aveau la îndemână ca să-şi verse 
năduful. 


PATRUZECI ŞI ŞASE 


Am înotat şi am tot înotat. Este extenuant să înoţi cu 
echipament fără labe şi a trebuit să dau drumul la aerul din 
vestă ca să pot să-mi folosesc mai bine braţele. Pentru o clipă, 
mi s-a părut că-l văd pe Oriol săltat de valuri câţiva metri mai 
departe, trebuie că se afla chiar în faţa stâncii ieşite la 
suprafaţă. Nu l-am mai văzut. Pe când mă apropiam, studiam 
cadenţa valurilor, mai violente decât în noaptea dinainte. 
Trebuia să profit de forţa unui val şi să mă scufund înainte ca ea 
să mă tragă înapoi. Adâncimea era mică, dedesubt forţa 
valurilor slăbea mult şi poate că voi reuşi să înfrunt tunelul cu 
succes. Am scos tot aerul din vestă, am dat drumul tubului, mi- 
am pus detentorul şi am respirat o gură liniştitoare de aer din 
butelie. Funcţiona! M-am scufundat exact când a trecut creasta 
unui val, făcând o mişcare din şolduri ca să cobor. Dedesubt, 
totul era răscolit. În ciuda fundului stâncos, smocuri de frunze 
moarte de posidonia şi mii de alte particule în suspensie se 
amestecau cu spuma şi cu bulbucii pe care îi scoteam eu. M-am 
trezit înşfăcată de curentul produs de răsturnarea valurilor şi mă 
mişcăm înainte şi înapoi fără să pot vedea aproape nimic. M-am 
gândit la Oriol. El nu dispunea de aer şi nici de vizibilitate. „Dacă 
n-o fi putut trece!” mi-am spus. 

Am înotat cu disperare în jos şi înainte, cu o mână la frunte ca 
să mă apăr de lovituri şi pipăind rocile de pe fund. Am continuat 
să înot bras şi am văzut contururile intrării în peşteră. În mod 
ciudat, acela a fost momentul când, pentru prima dată în ziua 
aceea, mi-a fost într-adevăr frică. Şi dacă Oriol n-o fi fost în stare 
să intre în grotă? Sau, şi mai rău, dacă dau înăuntru peste 
cadavrul lui? Pentru o clipă, mi-am imaginat trupul lui blocând 
trecerea, plutind sub tavanul tunelului. M-am înfiorat. Dar nu 
mai era cale de întoarcere şi am înfruntat întunericul. „Fir-ar să 
fie! mi-am spus, am uitat să iau o lanternă!” Dar asta nu m-a 
oprit. Am simţit imediat curentul dinăuntrul tunelului, care mă 
împingea când înainte, când îndărăt, dar avansam cu eforturi 


încă şi mai mari, iar refluxul dădea semne că măcar pe undeva 
e o pungă de aer. 

Îmi rămăsese de parcurs mai puţin de un metru când am 
rămas agăţată de ceva. Inima a început să-mi bată mai tare. Nu 
mai puteam înainta. M-am împins cu mâinile de fundul tunelului 
către îndărăt şi tot n-am putut să mă mişc. Eram îngrozită şi am 
intrat în panică. Mă zbăteam disperată fără să reuşesc să fac 
ceva. Aţi suferit vreodată de claustrofobie? E oribil. Aş fi dat 
orice ca să ies din acel mormânt întunecos, rece şi umed. Eram 
prinsă într-o capcană, nu mă puteam mişca şi cu braţele 
atingeam pereţii laterali la doar vreo treizeci de centimetri. Ce 
zbucium! Am depus un efort disperat să înaintez. Nimic. Acelaşi 
lucru, îndărăt. Simţeam că mă sufoc, deşi aveam aer, şi am 
început să mă rog, după o altă smucitură isterică şi zadarnică. 
Mi-am amintit de sfatul dat scufundătorilor: să nu intri niciodată 
într-un loc închis, sub apă, fără un antrenament special. lar eu 
nu-l aveam. 

Aveam doar jurământul, pe care tocmai îl făcusem cu câteva 
minute în urmă, mai bine să mor decât să abandonez un om. Şi 
mă voi ţine de cuvânt. Tocmai mă ţineam de cuvânt. Voi muri 
de una dintre cele mai oribile morţi; prinsă în întuneric cu 
minutele numărate. Acest gând m-a făcut să mă străduiesc cu 
disperare încă o dată. Am sfârşit prin a gâfâi, fără să înaintez un 
centimetru, în acelaşi loc al acelui mormânt sumbru, scoțând 
nenumărați bulbuci care ieşeau răpindu-mi secunde de viaţă. 

Cât timp îmi mai rămânea? Poate o jumătate de oră de aer? 
Începusem deja să mor. Pe măsură ce se va consuma, voi 
observa că-mi va fi greu să trag aer. Şi pe urmă, nu va mai fi aer 
deloc. 

Mi-am promis ca, atunci când se va întâmpla asta, să nu mă 
zbat, ci să dau deoparte muştiucul şi să respir adânc... apă. 

XXX 

E ciudat. Această idee de a înfrunta moartea cu demnitate, de 
a-mi accepta soarta, m-a ajutat să mă liniştesc. Respirația. Dacă 
m-aş calma, aş folosi mai puţin aer. Puțin câte puţin, am ajuns 
să mă controlez. Eram prinsă. Mai bine zis, agăţată cu 
echipamentul. Fără el, cu siguranţă că aş fi putut trece. Puteam 
să dau drumul la curele, să iau o gură adâncă de aer şi să înot 


înainte, cu siguranţă că ieşirea de la celălalt capăt al sifonului 
trebuie să fie aproape. Dacă nu, nimeni n-ar fi putut intra şi, cu 
atât mai puţin, fără echipament, iar în secolul al XIII-lea se intra 
în apnee. Atunci mi-am amintit că în noaptea dinainte am 
muncit până am rămas fără lumină. Foloseam lanterne. Unde 
am pus-o pe a mea înaintea de a ne întoarce pe iaht? Poate că, 
totuşi, o am la mine... în buzunarul vestei! Am pipăit-o şi acolo, 
la dreapta, am simţit ceva tare. Lumină! Primul lucru la care m- 
am uitat a fost indicatorul de presiune. Şaizeci de atmosfere! Îmi 
mai rămâneau încă nişte clipe de viaţă! Următorul pas a fost să 
constat care e situaţia mea. Acolo, înconjurată de stânci, 
vizibilitatea era mai bună decât afară şi am descoperit că, exact 
la câţiva centimetri mai încolo de capul meu, tavanul tunelului 
se ridica şi am crezut chiar că văd, pentru o clipă, ceva lumină 
la celălalt capăt. Problema era că poate nu îndepărtaserăm 
toate pietrele din culoar şi că butelia mea de aer s-a înţepenit 
într-o scobitură din tavan. Propria flotabilitate mă împiedica să 
cobor cei câţiva centimetri necesari ca să ies. Mi-am făcut un 
plan. L-am repetat în gând o dată, de două, de trei ori, revăzând 
posibilele complicaţii, până când m-am hotărât să acţionez. Am 
desfăcut toate cataramele vestei, mi-am pus lanterna aprinsă în 
chilot, am inspirat adânc şi, dând drumul la muştiuc, am înotat 
înainte şi în jos. Vesta s-a desprins relativ uşor. Mai puţin de doi 
metri şi am văzut suprafaţa apei de cealaltă parte, chiar 
deasupra mea. N-am vrut să-mi las echipamentul, încă îmi mai 
putea salva viaţa, aşa că atunci când am avut spaţiu de 
manevră, m-am răsucit pe jumătate, am intrat pe culoar şi, 
trăgând în jos, mi-am scos vesta. Totul a durat un timp care mi 
s-a părut foarte lung, dar în sfârşit am găsit furtunaşul ca s-o 
umflu şi, cu o mână în sus ca să evit să mă lovesc la cap, am 
ieşit la suprafaţă, care era surprinzător de aproape. Eram 
salvată! Pentru moment. 
XXX 

Era un loc neobişnuit. Mă aflam într-o peşteră cu un tavan 
relativ înalt care părea că se ridică şi coboară după cum o făcea 
nivelul apei împinse de curentul din tunel. Acest curent era 
rezultatul efectului de sifon care transmitea creşterea nivelului 
apei din exterior, din pricina valurilor, de-a lungul canalului prin 


care intrasem. Dintr-un anumit loc de pe tavan se proiecta slab 
o rază de soare, dar care mi-a produs o bucurie greu de 
explicat. De o parte a acelui lăcuşor secret făcut din creşteri şi 
descreşteri ale apei am văzut o zonă în care stânca se înălța 
treptat şi m-am căţărat acolo trăgând de vestă. 

L-am văzut imediat. Era întins, cu faţa în sus, într-un loc unde 
nu ajungea apa în creştere. Inima îmi sărea în piept de bucurie. 
Era în viaţă! Inert, dar dacă a ajuns până în locul acela, 
înseamnă că e în viaţă. Am îndreptat lanterna spre el, darnua 
reacţionat. Îţi făcea milă. În afară de buza de jos însângerată, 
mai avea nenumărate zdrelituri pe tot corpul. M-a surprins 
faptul că putuse să ajungă până aici. Era îmbrăcat doar cu şortul 
pe care îl folosea ca să doarmă, cu un crac sfâşiat. Am 
îngenuncheat lângă el şi l-am mângâiat pe frunte. 

— Oriol, i-am spus eu încet. Nu a avut nicio reacţie. Mi-a fost 
teamă că nu mai respiră. 

— Oriol, am ridicat eu tonul vocii. 

Nu ştiu dacă a fost frigul care mă pătrunsese încetul cu 
încetul sau teama, dar am început să tremur ca o frunză. El nu 
reacţiona. Să fi murit de prea mult efort? l-am căutat pulsul la 
carotidă şi nu am putut să-l găsesc. 

— Oriol! l-am strigat. 

Atunci a fost pentru a doua oară că am intrat în panică. Am 
încercat să-i fac respiraţie gură la gură şi am simţit încă o dată 
gustul mării pe buzele lui. Ca în ziua furtunii. Doar că acum avea 
şi gust de sânge. 

Dar respira. Respira! Ce uşurare! Îi mulţumeam lui Dumnezeu 
când l-am îmbrăţişat şi, aşezându-mă deasupra lui şi având grijă 
să nu-i împiedic respiraţia, am vrut să-i dau din căldura mea şi 
să iau dintr-a lui. 

Şi din nou i-am căutat gustul buzelor. 

Poate că mângâierile mele au fost cele care i-au dat puteri, 
pentru că, puţin timp mai târziu, deschidea ochii; acei ochi care- 
mi plăceau atâta şi pe care mai mult îi ghiceam în penumbră 
decât îi vedeam. N-am spus nimic şi, lipită de el şi evitând să-l 
frec ca să nu-i zgârii rănile, am aşteptat. 

— Cristina! spuse el în sfârşit. 

— Da. Eu sunt. 


A privit din nou in jurul lui şi, înțelegând imediat situaţia, a 
exclamat: 

— Dar, ce faci aici?! 

— Sunt cu tine. 

— Dar, cum ai intrat? 

— Prin tunel, ca şi tine. L-am mângâiat, îndepărtându-i părul 
de pe frunte. 

— Eşti nebună? 

— Eşti tu nebun? 

— Imi făgăduisem că eu voi fi, şi nu Artur, cel care va găsi 
comoara tatălui meu. 

— lar eu am jurat, precum tinerii nobili tebani din legiunea 
sacră, precum cavalerii templieri, să nu-mi părăsesc tovarăşul. 

— Ai jurat? a slăbit puţin îmbrăţişarea, încercând să mă 
privească în ochi. 

— Am făcut legământul când te-am văzut sărind de pe iaht. 

El nu a răspuns şi am rămas un moment tăcuţi; am presupus 
că evaluează situaţia. 

— iți mulţumesc, Cristina, spuse în sfârşit. Vocea lui era plină 
de emoție. Oricum o să ne omoare. Dar va fi frumos să murim 
aşa. 

Nu m-am putut împiedica să nu-l sărut din nou. De data asta, 
a răspuns. Din nou sarea, marea înfuriată, buzele lui, chiar şi o 
grotă şi frigul, ca şi prima dată. Deşi acum, gustul sângelui, 
sinistru semn prevestitor, marca diferenţa. Mie nu-mi păsa şi m- 
am lăsat purtată de amintirea a ceea ce fusese şi de absenţa a 
ceea ce ar fi putut fi şi nu va mai fi niciodată. Visurile mele de 
adolescentă, că vom pleca amândoi ţinându-ne de mână să 
descoperim lumea, acele scrisori trimise încărcate cu poeme de 
dragoste, dar care nu au ajuns şi nu vor ajunge niciodată. Nimic 
din toate astea nu se va mai putea întâmpla. Oriol avea 
dreptate. Artur ne va ucide. 

Şi deodată, mi-a venit în gând comoara. Comoara! Uitasem de 
ea complet şi era firesc. Eu nu am intrat în peşteră pentru vreo 
comoară. Am intrat pentru el! 

Nici Oriol nu părea să fie foarte grăbit să caute acele bogății. 
Adevărul e că atunci când ştii că vei muri sau că posibilităţile de 
supravieţuire sunt reduse, sistemul tău de valori se schimbă. De 


ce am fi vrut el şi cu mine o comoară? Prietenia noastră, 
afecțiunea noastră, minutele care ne mai rămâneau erau 
singurele lucruri care puteau valora ceva înăuntrul acelei 
peşteri. Mă rog. Poate că Oriol încă mai avea nevoie să 
găsească acea comoară. Dar pentru tatăl lui. Asta într-adevăr 
avea o valoare. 

Şi am stat aşa nu ştiu cât timp, dar mie mi s-a părut puţin, 
mângâindu-ne şi sărutându-ne suav, dar cu intensitatea celui 
care ştie că o face pentru ultima dată. Fiind într-un loc uscat, 
gesturile noastre tandre m-au tăcut să-mi treacă puţin frigul. ŞI 
atunci s-a întâmplat pe neaşteptate. Am început să simt o 
apăsare cunoscută în josul pântecelui. 

— Oriol! am exclamat surprinsă. 

Nu a spus nimic, dar apăsarea continua să crească. 

— Oriol! am repetat eu, acum într-adins, şi îndepărtându-mă 
de el doar cât să încerc să-i văd ochii. Situaţia, în tot tragismul 
ei, nu înceta să fie amuzantă. 

— După cum vezi, spuse el, mi-am recăpătat puterile. 

„Nu credeam să ai acest gen de puteri”, am gândit în sinea 
mea. 

— Eşti sigur? am vrut eu să ştiu. 

— Ce anume? 

— Că asta e în onoarea mea. 

— Absolut sigur. 

Şi aici s-a încheiat dialogul. L-am pecetluit cu un sărut, uitând 
de buza lui însângerată, de zdreliturile de pe trupurile noastre, 
de comori, chiar şi de moartea care ne aştepta în afara acelui 
cuib al dragostei. Nici măcar nu ne dădeam seama de pietrele 
de pe jos. Frig? Mi-a trecut atunci când mi-am scos hainele ude. 

Ne-am iubit cu o pasiune nemăsurată. Nu-mi amintesc nimic 
asemănător în viaţa mea nici înainte, nici după aceea şi, dacă 
mai aveam vreo îndoială asupra gusturilor sexuale ale lui Oriol, 
în acea dimineaţă s-a risipit. Era evident că nu făcea cu mine o 
excepţie din pricina stării de urgenţă în care ne aflam şi nici nu 
era atunci prima dată când se culca cu o femeie. Ştia ce să facă 
în fiecare clipă, se descurca în stilul unui amant expert. 

Am făcut-o cu disperare. Cu pasiunea acumulată în 
paisprezece ani de aşteptare. Ca şi cum ar fi fost prima dată. Ca 


şi cum ar fi fost ultima. Fără nicio grijă, fără nicio precauţie. Nu 
exista ziua de mâine. 

Eu nu sunt aşa. Şi această furie de reproducere nu o am 
foarte des. Mai degrabă rar. Oi fi eu atât de ciudată? Oare 
situaţiile critice m-or face să dau pe dinafară? Ca în seara de Il 
septembrie la mine acasă cu Mike? Sau este reacţia proprie 
speciei noastre, a oricărei specii de animal, ca atunci când simte 
mirosul morţii să încerce să genereze viaţă, să perpetueze rasa? 
Poate că e doar o încercare a mea de a lupta cu frica, deao 
îndepărta pentru câteva secunde refugiindu-mă în iubire, în 
pasiune. 

Şi am rămas acolo, trup lângă trup, îmbrăţişaţi, palpitând în 
vreme ce focul se stingea, iar noi deveneam conştienţi de 
nenumăratele noastre zdrelituri. Am căutat pe buzele lui încă o 
dată gustul mării, al copilăriei devenind adolescenţă, al primului 
sărut. Am simţit câteva clipe de fericire intensă urmată de o 
durere şi mai mare. Pieptul meu a inspirat de două ori scurt, a 
fost aproape un sughiţ, şi m-am străduit să evit plânsul. Da, era 
îngrozitor să mori, dar era şi mai rău să mori fără să fi trăit. 
Niciodată nu mă voi mai putea bucura de această dragoste. Era 
teribil de nedrept să descopăr că povestea noastră are un viitor 
în momentul în care noi nu-l mai aveam. Dar mi-am promis să 
profit de fiecare secundă care mai rămăsese. 


PATRUZECI ŞI ŞAPTE 


Au trecut câteva minute fără să ne dăm drumul din 
îmbrăţişare şi apoi am făcut-o încetul cu încetul. 

— Trebuie să vedem dacă peştera nu are o altă ieşire, îmi 
şopti Oriol la ureche. 

Ne-am ridicat şi am cercetat grota. Laguna dinăuntru îşi 
continua mişcarea de du-te-vino; valurile de afară nu încetaseră. 
Venea până la noi zgomotul lor neobosit. 

Stăteam pe o platformă relativ netedă, dar presărată cu 
pietricele, şi raza de soare care intra printr-o crăpătură, la vreo 
trei metri deasupra capetelor noastre, coborâse, rotindu-se de la 
stânga la dreapta pe peretele stâncos dinspre uscat. 

Şi era acolo, la un metru de locul iluminat, pictată pe perete: 
o cruce roşie labată. Precum cea de pe inelul meu. 

— Priveşte! i-am arătat-o lui Oriol. 

— Este pusă în aşa fel ca soarele de la amiază să cadă pe ea, 
a comentat el după ce a observat-o. Peştera asta e o 
ascunzătoare perfectă. 

Atunci, acea rază de speranţă s-a stins şi am privit speriaţi 
spre fantă. 

— Sunt furtunarii care îşi fac cuiburile în crăpătură, mă 
informă Oriol observându-i. Aici au un bun refugiu. Un fâlfâit de 
aripi veni să-i întărească vorbele. 

Apoi adăugă, îmbrăţişându-mă pe după umeri: 

— Nu-ţi face griji. Nu vor îndrăzni să intre, nu pe marea asta. 
Vor aştepta să ieşim. 

Mă privi în ochi. Acum chiar că puteam vedea albastrul din ei. 

— Îmi pare rău. Îmi pare foarte rău că te-am vârât în povestea 
asta. 

— Nu tu ai făcut-o, am răspuns eu. Sunt majoră şi pe deplin 
răspunzătoare de orice mi s-ar putea întâmpla. 

M-am lipit strâns de el şi trupurile noastre goale primiră 
căldură, o nouă energie. A fost o altă lungă îmbrăţişare fără 
grabă şi, când ne-am dat drumul, ne-am recăpătat interesul 


pentru posibila noastră ieşire. Fanta pe unde intra lumina se afla 
deasupra apei pe un perete aproape neted, era inaccesibilă şi 
mică. Era cu neputinţă să ieşim pe acolo. La stânga cornişei pe 
care ne aflam, grota era astupată de blocuri mari de piatră. De 
nemişcat. Privind spre dreapta, pe drumul pe care îl va urma 
raza de soare, peştera continua cu un fund din bolovani care 
intra în apă şi după câţiva metri ieşea din nou pe uscat. Urmând 
acea cale, la înălţimea de un metru şi jumătate de la suprafaţa 
apei, se deschidea o cornişă paralelă, mai adâncă. Era întuneric 
şi am îndreptat lanterna într-acolo. Era un sipet! 

— Comoara! am exclamat fără un entuziasm prea mare. 

Oriol nu a spus nimic şi, fără să ne oprim să cercetăm lădiţa 
găsită, am continuat în acea direcţie căutând o ieşire. Peretele 
de stâncă se îngusta şi solul urca până când rămânea un pasaj 
scurt, închis cu stânci mari. Nu se putea merge mai departe. 

— Asta e tot, suspină el. Nu există cale de scăpare. 

— Noi, comoara şi moartea, am spus gânditoare. 

— Cel puţin vom muri bogaţi, a vrut el să glumească. 

— Nu vrei s-o vezi? 

— Da, bineînţeles. 

Am îndreptat raza lanternei către ladă. Era un sipet de 
dimensiuni mijlocii, de lemn întărit cu benzi de metal nituite şi 
care se afla într-o stare de conservare surprinzător de bună. 

— Nu are închizători şi nici lacăt, a comentat Oriol. 

— Nu are nevoie de ele. 

A pus mâna pe capac şi l-a ridicat fără greutate. 

Lumina lanternei ne-a permis să vedem... pietre. Dar 
obişnuite. O grămadă de pietre, pietre banale, bolovani... dintr- 
aceia care erau cu milioanele în acea parte a insulei. 

Oriol începu să le scoată aruncându-le pe jos; parcă 
înnebunise. 

— Nu e nicio comoară! Nu e nicio comoară! striga el pe 
măsură ce ajungea la fundul lăzii fără să găsească altceva decât 
bucăţi de piatră. 

S-a întors privindu-mă cu un zâmbet fericit. Avea ceva în 
mână. 

— Suntem salvaţi! exclamă el. Nu e nicio comoară! 

— Artur, am spus eu, ca prostită. N-o să ne mai omoare? 


— Acum, nu! Pentru ce? Artur e un tip raţional, un om de 
afaceri. Nu, n-o va face, n-o să se expună pentru nimic. Poate că 
i-ar plăcea să o facă, dar pentru el, ăsta era un joc al 
probabilităților şi al recompenselor. Dacă nu are un beneficiu, 
nu-şi asumă riscul. 

Eu nu eram atât de sigură. Pentru negustorul de antichităţi 
asta era mai mult decât o afacere; mi-am amintit cuvintele lui în 
legătură cu datoria de sânge, dar n-am vrut să-l descurajez pe 
prietenul meu. 

— Ce ai în mână? l-am întrebat. 

— Pare un bilet. Un bilet protejat cu un plastic. 

Era de la Enric şi zicea aşa: 

XXX 

Dragii mei. Sper şi sunt încredințat că într-o zi veti citi acest 
bilet. Aţi găsit comoara! Acum sunteți prea mari pentru 
recompense în bomboane şi batoane de ciocolată, dar sper că 
nu veți fi nici atât de tineri, nici atât de bătrâni încât să nu vă 
bucurati de această experiență. 

Dacă ati ajuns până aici, aţi trăit zile pe care nu le veți uita 
niciodată. Aceasta este comoara vieții. Să ştiţi să trăiţi ce vă mai 
rămâne din ea. 

Vă iubeşte, Enric. 
XXX 

Am rămas tăcuţi, gânditori. Totul a fost un joc, o glumă. La fel 
ca atunci când eram copii, dar în stil mare. 

— Carpe diem, am şoptit. 

Binecuvântat era jocul care ne salva viaţa. Acum puteam să 
mă gândesc la ce va fi dincolo de acei pereţi de stâncă, dincolo 
de mare şi de ocean. Nu eram încă foarte sigură de reacţia lui 
Artur, dar supraviețuirea noastră era mai mult decât posibilă. Şi 
totul a început să se schimbe. Mi-am dat seama că, în afară de 
ciorapii de neopren, eram complet goală şi am simţit o pudoare 
pe care înainte o uitasem. Mi-am căutat pijamaua cu lanterna şi 
m-am îndreptat către ea ca să mă acopăr. Mă simţeam 
vinovată. Eu am fost aceea care iniţiasem apropierea de Oriol, 
poate că îl forţasem. Eu, purtând pe mână inelul de logodnă. 
Asta era rău, foarte rău. Una era să doreşti acest lucru, şi alta, 
să-l faci. Poate că Oriol a citit înfăţişarea mea vinovată, fapt e că 


m-a prins de braţ, m-a tras la pieptul lui şi m-a sărutat. M-am 
lăsat purtată şi am făcut din nou dragoste. Era foarte clar: îi 
plăcea asta. A fost bine, dar nu ca mai înainte; de data asta, 
chiar am simţit pietrele. 

XXX 

Am rămas aşezaţi unul lângă altul, atingându-ne şi, când a 
trecut a doua înflăcărare, am început să simt frigul. 

— Au fost nişte amănunte foarte ciudate. Oriol începu să 
vorbească, pe măsură ce îi veneau ideile. Dar eram atât de orbit 
de aventură, încât nu voiam să văd. Mesaje vechi ascunse sub o 
pictură. Ce prostie! Asta e ca în romane, puţin original şi deloc 
realist. Astăzi, în secolul al XXI-lea, avem mijloacele să scoatem 
la lumină desene respinse şi acoperite apoi cu alte picturi. Dar 
în secolul al XIII-lea, nimănui nu i-ar fi trecut prin minte să 
ascundă un mesaj în felul ăsta, dacă nu se voia să rămână 
ascuns pentru totdeauna - în vocea lui se auzea decepţia. 

„Suntem. nişte fiinţe ciudate, m-am gândit eu. Cu câteva 
minute mai devreme săream în sus de fericire aflând că totul e o 
invenţie, că ne-am salvat vieţile, şi acum, Oriol, odată uitată 
frica, se plânge.” 

— Dar panourile tripticului sunt autentice. Nu-i aşa? 

— Desigur, sunt, dar tatăl meu, care a fost un mare 
restaurator, le-a manipulat. A făcut inscripţiile cu atâta stil, încât 
ne-a păcălit pe toţi cei care le-am văzut. A făcut de asemenea o 
treabă grozavă scriind însemnările. 

— Sunt false? 

— Înşelăciunea cu panourile mă face să presupun că da. Şi 
deşi sunt amănunte uimitor de realiste şi tot ce e descris acolo 
coincide exact cu istoria, la fel de bine a putut să inventeze 
totul. 

— Crezi că Arnau d'Estopinyă este un personaj fictiv? acum şi 
eu mă simţeam decepţionată. Şi inelul? De unde a apărut inelul? 

— Nu ştiu de unde a apărut inelul. Dar Arnau, chiar a existat; 
numele lui apare în documentele domeniului templier de la 
Peñiscola şi în rapoartele Inchiziției. Ce nu pot preciza este ce 
anume e adevărat din această poveste şi ce e invenţie a tatălui 
meu. 


— Dar Enric era convins că exista o comoară. A ucis pentru 
ea. 

— Nu cred că a ucis pentru bani. Poate a făcut-o din pricina 
eticii lui personale, a propriului cod al onoarei. Sigur că umbla 
pe urmele unei comori, dar totul indică faptul că nu a fost în 
stare s-o găsească şi în locul ei a regizat unul dintre jocurile lui, 
cel postum. A tăcut un moment, ca să exclame: 

— Ar fi trebuit să-mi dau seama! 

— Ce anume? 

— Tatăl meu ne-a adus de mai multe ori pe insula asta, îi 
plăcea să exploreze fundul mării. El o cunoştea bine, făcea 
scufundări şi în apnee, şi cu butelia. Prea multe coincidente. 

— Şi acum, ce mai contează asta? Soarele lumina de-acum 
crucea de pe perete şi asta mi-a permis să o văd bine fără 
lanternă. l-am zâmbit. El îmi întoarse zâmbetul. Vom trăi. Îţi dai 
seama? 

XXX 

Simţeam o sete cumplită şi ăsta era un semn clar că va trebui 
să ieşim din acel loc ireal, din acea grotă a miracolelor, înainte 
de a ne pierde şi mai mult puterile. Afară, judecând după 
fluctuațiile lacului dinăuntru, marea continua să fie agitată. Oriol 
voia să iasă primul, în apnee şi fără echipament, dar eu l-am 
convins să aştepte încă o jumătate de oră după ieşirea mea. 
Artur mă va crede mai mult pe mine şi va primi vestea mai puţin 
rău, dacă eu voi fi aceea care i-o comunic. Speram ca rănile să 
nu-l mai doară prea tare şi să nu fie prea ranchiunos. 

leşirea mea a fost uşoară. Am coborât amândoi, cu vesta 
golită de aer, până la nivelul tunelului subteran, respirând 
fiecare printr-unul din muştiucuri şi, când eram practic afară, mi- 
a pasat vesta. l-am lăsat lui lanterna; începând din acel loc, 
lumina exterioară marca drumul. 

Respiram bine şi am înotat spre fund şi spre largul mării ca să 
evit valurile şi lovitura lor de ţărmul stâncos. Când m-am simţit 
la o distanţă rezonabilă şi resacul de pe fund a slăbit, am umflat 
vesta şi am ieşit la suprafaţă ţinându-mă de ea. Am început să 
respir aerul de afară prin tub, în vreme ce mă orientam. Acolo, 
la câţiva metri, erau iahturile. Înotam într-un ritm relaxat, 
întrebându-mă cum avea să mă primească Artur. 


KKK 


A primit vestea rău, foarte rău. Dar îşi recăpătase manierele 
elegante şi a ştiut să se comporte cu o politeţe forţată. Pe cine 
nu-l trataseră deloc bine a fost Luis. Eroul meu din ultimul 
moment a plătit pentru furia acelor oameni. Avea faţa plină de 
vânătăi, dar cel puţin era în viaţă, a zâmbit fericit când m-a 
văzut şi, mult mai mult, când a înţeles semnificaţia salvatoare a 
veştii pe care o aduceam. 

Oriol a ghicit bine. Artur, ascunzându-şi admirabil neplăcerea, 
a sfârşit prin a crede cele povestite de mine. A acceptat să 
trimită doi oameni în echipament de scufundare într-o barcă 
pneumatică cu motor, care rămăsese prinsă cu o parâmă de 
unul dintre iahturi, ca să nu se lovească de peretele de stâncă. 
Oriol a avut grijă să lase biletul de la tatăl lui acolo unde îl 
găsise şi a fost luat fără probleme. 

Prin forţa lucrurilor, am devenit invitaţii lui Artur până când 
oamenii lui s-au întors din peşteră, după ce au cercetat-o piatră 
cu piatră. Asta a durat aproape o jumătate din dimineaţa zilei 
următoare. 

A fost un timp folosit din plin. Oriol era dispus acum să 
negocieze şi s-a arătat foarte convingător în faţa unui Artur 
dezamăgit. A spus că recunoaşte că există o datorie ce nu poate 
fi plătită între familiile Boix şi Bonaplata, dar că acea datorie va 
trebui lăsată pe seama morților. Era rândul lor să răspundă în 
faţa lui Dumnezeu. Cei care puteau să lichideze socotelile 
materiale erau cei vii, iar el, Oriol Bonaplata, recunoştea că tatăl 
lui furase cele două panouri laterale ale tripticului. Era dispus să 
le cumpere, ca amintire, pentru un preţ care să includă şi 
datoria pe care vărul lui o avea faţă de negustorul de antichităţi. 
Panoul din mijloc fusese întotdeauna proprietatea lui Enric, 
acum este a mea şi, în legătură cu asta, nu va accepta niciun fel 
de discuţie. Mie nu mi-a scăpat faptul că în cifra pe care o 
discutau exista un suprapreţ important pentru ca Artur să 
renunţe la orice răzbunare. A fost o negociere dură care nu s-a 
încheiat până în dimineaţa următoare. Odată conceput acordul 
sub forma unui document privat, m-a impresionat cât de puţină 
importanţă părea să acorde Oriol banilor şi generozitatea pe 
care a dovedit-o faţă de vărul lui. 


KKK 


În timpul călătoriei de întoarcere nu ştiam ce să fac şi cum să 
procedez cu Oriol; amândoi ne comportam ca şi cum nimic nu s- 
ar fi întâmplat în grotă. Chiar am ajuns să mă îndoiesc pentru o 
clipă dacă totul a fost vis sau realitate şi doar durerea mea de 
spate şi vânătăile produse de pietre erau martori a celor 
întâmplate acolo. 

Am comentat întâmplător că la sosirea la Barcelona va trebui 
să încep să-mi fac bagajele pentru întoarcerea mea la New York. 
Şi am observat reacţia lui Oriol. Nu a spus nimic, părea distrat, 
ca şi cum ar fi avut lucruri mai importante la care să se 
gândească. Eu aşteptam din partea lui cel puţin o sugestie 
amabilă, o invitaţie să mai rămân câteva zile. Nu a făcut-o şi 
asta mi-a rănit vanitatea. Sau ceva mai mult. Am ajuns la 
concluzia că toate cele întâmplate între noi îl lăsau rece, chiar 
mai mult, că voia să uite incidentul. 

Cât despre Luis, Oriol nu a vrut să audă scuze. A spus că s-au 
împăcat. Acum panoul cu Sfântul Gheorghe era tot al lui şi nu 
avea importanţă că preţul fusese scump sau foarte scump; 
pentru asta exista cealaltă moştenire pe care i-o lăsase tatăl lui. 
Şi l-a îmbrăţişat. 


PATRUZECI ŞI OPT 


În ziua următoare, mi-am dat seama că se terminase totul. 
Oriol a dispărut cu o seară înainte fără să spună noapte bună; 
poate că se temea să nu-l urmăresc până în dormitor. Am 
coborât devreme la micul dejun cu speranţa de a-l vedea, dar 
Alicia mi-a spus că el se trezise mai devreme şi că plecase. M- 
am simţit decepţionată. A trebuit să fac conversaţie cu ea şi să 
răspund la o mulţime de întrebări care rămăseseră nelămurite 
din cele povestite de noi în timpul cinei din ajun; femeia era 
avidă de informaţii. Bineînţeles că i-am ascuns cele petrecute 
între noi în peşteră. Dar ea avea renume de vrăjitoare şi părea 
să fi ghicit. Poate că era şi deprimarea cu care dădeam 
explicaţii. A venit un moment când aproape că mi-au dat 
lacrimile şi m-am scuzat, spunând că mă doare capul. Nu am 
păcălit-o. Atât de puţin contam eu pentru Oriol, încât nici măcar 
nu era acolo ca să-şi ia rămas-bun de la mine? 

XXX 

Ştiam că era momentul să-mi fac bagajele. Am deschis 
dulapul, aproape dorind ca lucrurile mele să fi dispărut. Dar erau 
acolo şi, văzându-le, am simţit că se năruie ceva în mine. M-am 
prăbuşit pe pat, plângând cu suspine. Era sfârşitul. Aventura 
comorii se terminase. Acea dragoste posibilă a murit închisă 
într-o peşteră marină şi doar zdreliturile mele mă împiedicau să 
cred că visasem. Atunci am observat că, pe măsuţă, cineva, 
poate în timpul nopţii, lăsase două discuri vechi de vinil. Unul 
era Viatge a Itaca, iar celălalt, Jacques Brel. Am tresărit. 
Dumnezeule! Erau discurile pe care le asculta Enric atunci când 
a murit! Cine le-a lăsat acolo? Oriol sau Alicia? ` 

O fi fost Oriol. Era un mesaj pentru mine. Invăţăturile 
călătoriei, experienţa căutării. Despre asta era vorba. Nu 
învăţasem lecţia. Ţelul era drumul în sine. Obiectivul final era 
viaţa. Mi-era greu să asimilez asta până la capăt. 

Când m-am instalat în camera aceea, m-a uimit faptul că, deşi 
exista un echipament modern de muzică, se păstra şi un altul 


pentru discuri de vinil. Era automat, am pus amândouă discurile, 
echipamentul funcţiona perfect, şi m-am întins pe pat ca să 
ascult. Voiam să-i dau un sens acelei aventuri, o semnificaţie pe 
care nu eram în stare să o găsesc. 

Am luat în braţe copertele înregistrărilor şi, întinzându-mă în 
pat, am închis ochii. Auzeam vântul şi marea în fundal, în vreme 
ce muzica le acoperea încetul cu încetul. Mi-a venit în minte 
imaginea câmpurilor verzi de posidonia pe nisipul alb de la 
Tabarca şi, printre ele, bancurile de scorpii-de-mare cu dungi 
aurii şi argintii înotând la mică adâncime sub lumina soarelui 
care le făcea să sclipească. Marea liniştită, dulce, de la început, 
marea înfuriată din ultimele zile. Şi m-am dus în peşteră şi l-am 
găsit încă o dată pe Oriol întins pe jos şi totul a luat-o de la 
început. Despre asta era vorba, nu-i aşa? Să trăieşti clipa. Şi 
apoi să ţi-o aminteşti. Câteodată mereu, neîncetat, toată viaţa. 
Aşa ca prima iubire, furtuna, sarea şi primul sărut. 

Dar avea oare Constantin Kavafis, poetul înţelept, vreun sfat 
pentru împrejurările când carpe diem, trăirea intensă a clipei, 
făcea apoi să ţi se rupă inima? Cred că am încetat să mai plâng 
cu suspine abia atunci când am adormit. 

XXX 

Şi am visat din nou. 

— Poliţia. Vă ascult. Vocea suna energic la telefon. 

— Bună ziua, am răspuns. Mă simţeam înţepenit, un nod de 
emoție mă strângea de gât, dar eram decis să trăiesc acele 
clipe cu toată intensitatea. 

— Bună ziua. Vă ascult, insistă agentul. 

— Îmi voi trage un glonţ. 

S-a produs o tăcere de uimire şi am încercat să-mi imaginez 
figura uluită a acelei voci tinere. 

— Poftim? bâigui polițistul. 

— V-am spus că o să mă sinucid. 

— Nu vorbiti serios. 

— Bineînţeles că da, am zâmbit. Mă amuza descumpănirea 
lui, băiatul ăsta probabil că a uitat capitolul din manual despre 
cum se tratează presupuşii sinucigaşi. 

— Dar, de ce? De ce vreţi să vă omorâţi? se auzea neliniştea 
în vocea lui. 


Am scos un cerc de fum din trabucul Davidoff pe care îl 
fumam. Din fotoliu, prin balconul larg deschis, puteam vedea 
frunzele de culoare verde-închis ale platanilor din bulevard în 
acea după-amiază însorită şi dulce de primăvară. Era o zi 
diafană, transparentă şi viaţa înmugurea cu acea vigoare 
impetuoasă care mă uimea de fiecare dată, an după an. 

Jacques Brel cânta şansoneta lui de rămas-bun... Adieu /'Emi/e 
je vais mourir. C'est dur de mourir au printemps tu sais...1?8 

Da, era greu să mori într-o zi ca asta când, în bătrânul oraş 
Barcelona, totul striga plin de viaţă: porumbeii, briza, arborii de 
pe bulevard, chiar şi oamenii, cei dintotdeauna, care, mişcându- 
se pe stradă, musteau de o energie exuberantă. 

Dar aceea era ziua morţii mele. 

— Am trimis pe lumea cealaltă patru indivizi. 

— Ce spuneţi? 

— Asta spun, că i-am ucis, i-am împuşcat. 

— Fir-ar să fie! exclamă polițistul şi apoi urmă o tăcere până 
când spuse: Hai, gata, dumneavoastră vă bateţi joc de mine. Nu 
vă cred. 

— Pe cuvânt! 

— Păi, atunci spuneţi-mi unde s-a întâmplat şi când, ca să 
putem verifica. 

— Sunt mai multe zile de atunci şi acum nu e timp de 
verificări, o să-mi zbor creierii peste câteva minute. Şi, în plus, 
dacă vă povestesc tot, după aceea munca dumneavoastră va fi 
prea plictisitoare. 

Nu, dumneavoastră nu vreţi să muriţi. Tânărul părea să-şi fi 
recăpătat calmul. Aţi sunat ca să cereţi ajutor, dacă aţi fi vrut să 
vă omorâţi, aţi fi făcut-o deja. 

— Sun pentru ca să nu fie nimeni învinovăţit pentru moartea 
mea - m-am gândit că poate am sunat pentru că doream o 
companie, nu voiam să mor singur. Am luat o gură de coniac şi 
privirea mi s-a îndreptat spre tabloul meu preferat al lui Ramón 
Casas. Un bărbat şi o femeie din burghezia catalană de la 
sfârşitul secolului al XIX-lea, cu rochie şi costum albe de vară, 
savurau o băutură răcoritoare sub o viță-de-vie. Erau bunicii 
mei, erau frumoşi. Joc de lumini reverberante, umbre, tonuri 


128 în franceză, „Adio, Emil, eu voi muri. E greu să mori primăvara, ştii?“ 


pastelate estompate, toropeli, o plăcută decadenţă. Am 
adăugat: E mai practic decât să scrii bileţele. 

— Daţi-mi numele şi adresa dumneavoastră. Să vorbim. 
Oricât de complicată ar fi situaţia dumneavoastră, cu siguranţă 
există o soluţie. 

Am întârziat să răspund, ascultam pentru ultima oară acel 
cântec pe care puteam să-l repet, cuvânt cu cuvânt, pe 
dinafară. 

XXX 

Je veux qu 'on rie 

Je veux qu 'on danse 

Quand c'est qu'on me mettra dans le trou...1?9 

XXX 

— Enric Bonaplata, în bulevardul Gracia, am spus în sfârşit. Şi 
dacă vă grăbiţi şi trimiteţi un echipaj rapid, în faţa Caselor 
Discordiei!%, vor putea auzi împuşcătura. Apoi i-am vorbit dulce: 

— Câţi ani ai, tinere? 

— Douăzeci. 

— Ce culoare au ochii tăi? 

— Ce importanţă are? De ce întrebaţi? răspunse el enervat. 

— Ca să facem conversaţie. Nu încercaţi să localizaţi apelul? 
Spune-mi, ce culoare au? 

— Verzi. 

— Hmmm... Şi am mai tras un fum din trabuc înainte de a 
continua. Mi-am imaginat un băiat frumos cu ochi de pisică. Un 
supliment adecvat la băutură şi trabuc. 

— Băiete cu ochii verzi, ai văzut pe cineva murind? 

— Nu. 

— Păi, acum o să auzi. 

— Stati! 

— Să ai o viaţă lungă şi fericită, drăguțule. Scuză-mă că 
întrerup conversaţia, dar e o mojicie să vorbeşti cu gura plină. 

— Staţi! Staţi o clipă! 


129 în franceză, „Vreau să râdeţi / Vreau să dansaţi / Atunci când voi fi dus la 
groapă... “ 

130 în spaniolă, Manzana de la Discordia. Ansamblu de cinci case, situat pe 
bulevardul Gracia, în cartierul Eixample 


Am pus receptorul telefonului pe o măsuţă, lângă trabucul 
încă fumegând. Şi am auzit: 

XXX 

C'est dur de mourir en printemps tu sais 

Mais je pars aux fleurs la paix dans l'âme...!! 

kk 

Eu nu resimţeam împăcarea pe care Brel o cânta în şansoneta 
lui, în pieptul meu se agitau emoţiile, în mintea mea, imaginile 
unei vieţi întregi se luptau care să fie ultima. Dar trebuie să o 
fac, pentru familia mea, pentru demnitatea mea. Am contemplat 
tabloul lui Picasso care atârna pe unul dintre pereţi. O fereastră 
deschisă asupra unei localităţi mediteraneene, poate Barcelona 
văzută dintr-un loc înalt; case, palmieri, vegetaţie... şi marea... 
Tonuri vibrante, explozie de culoare, linii prelungi. 

Am sorbit ultima înghiţitură de coniac, ţinându-l în gură 
câteva clipe, i-am savurat gustul, i-am respirat efluviile. Apoi mi- 
am vârât ţeava rece a revolverului între buze, ţintind cerul gurii. 
Am văzut doi băieţi, unul mort şi un altul care are încă mult timp 
de trăit: fiul meu Oriol. Dumnezeule, ajută-l să treacă peste 
asta! Am respirat adânc şi am dorit ca ochii mei, privind 
bulevardul, să se umple până la refuz cu lumina şi verdeaţa 
acelei forţe imparabile: energia vieţii; primăvara. Asta va fi 
ultima imagine. 

Detunătura i-a ajuns tânărului agent Castillo prin telefon şi l-a 
făcut să sară de pe scaun. Porumbeii de pe bulevard au pornit în 
zbor, toţi odată, formând un nor, ca şi cum ar fi aşteptat 
împuşcătura, iar pietonii au privit alarmaţi spre acel frumos 
edificiu modernist cu un balcon larg deschis. 

XXX 

Am deschis ochii şi am privit tavanul. Jacques Brel cânta 
următoarea şansonetă şi eu m-am ridicat dintr-o săritură. larăşi! 
Se întâmplase iarăşi! Destul de tulburată eram eu din pricina lui 
Oriol pentru ca blestematul de inel să mă facă să retrăiesc din 
nou poveşti cu morţi! Dintr-un impuls, mi-am scos sigiliul cu 
cruce de sânge şi l-am lăsat pe masă lângă inelul meu de 
logodnă. Nu ştiam care din acestea îmi era mai neplăcut. 


131 în franceză, „E greu să mori primăvara, ştii? / Dar mă duc printre flori cu 
sufletul împăcat...“ 


Am coborât să o caut pe Alicia, am prevenit-o de ceea ce 
tocmai mi se întâmplase, iar ea m-a dus în biroul ei. Acolo, cu 
oraşul luminos şi însorit la picioarele noastre, i-am povestit totul. 

— Te va ajuta să treci peste această viziune, mi-a spus ea, 
tratându-mă cu un coniac. Şi rămase privindu-mă cu atenţie. 

— Este, este... am îngăimat la prima sorbitură. Era gustul din 
visul meu. 

— Da. Eu beau acelaşi coniac pe care îl bea şi Enric. 

M-am simţit ca un cobai şi m-am ridicat să plec. 

— lartă-mă, se scuză ea. N-am făcut-o dinadins, nu mi-am dat 
seama, până nu ţi-am văzut chipul. 

Nu am crezut-o şi am rămas în picioare în faţa uşii, neştiind 
dacă să ies sau nu. S-a ridicat şi, luându-mi mâna în mâna ei 
caldă şi mare care mi-o amintea pe cea a fiului ei, m-a aşezat 
într-un fotoliu. 

— |lmi pare rău, draga mea. Vocea ei era profundă şi 
convingătoare. Rămâi cu mine, mă vei ierta dacă îţi povestesc o 
istorie care te interesează. Meriţi s-o afli. 

Am rămas în aşteptare şi puţin încordată la gândul că va 
încerca cine ştie ce şmecherie. Şi începu să vorbească domol... 

— Cred că ţi-ai dat seama până acum că nici lui Enric nu-i 
plăceau femeile, nici mie, bărbaţii. Ne-am unit de dragul 
familiilor şi pentru că doream să avem un fiu şi era singurul mod 
în acele vremuri. Fiecare avea propria viaţă, dar am fost în stare 
să fim prieteni. Povestea cu Oriol a fost un efort care a meritat 
osteneala. M-a privit zâmbind. Nu-i aşa? 

— Este un băiat minunat, a continuat ea, fără să-mi aştepte 
răspunsul. Şi dacă te mai îndoieşti încă, el este hetero. În sfârşit, 
suspină ea resemnată, nimeni nu e perfect. Zâmbi din nou. 

— Enric şi cu mine ne povesteam multe lucruri şi el a făcut în 
aşa fel încât Ordinul Templierilor pe care l-au întemeiat bunicul 
lui şi străbunicul tău, care au fost şi masoni, să-şi schimbe 
statutele pentru ca eu să pot fi admisă. Dar totul s-a complicat 
când a apărat Arnau cu povestea cu panourile tripticului şi 
comoara. Enric era un romantic, iar reînvierea tradiţiei 
templiere, una dintre pasiunile lui. Imaginează-ţi cum a fost 
când a aflat de comoară. A devenit o obsesie pentru el. Atunci a 
început disputa cu fraţii Boix. A făcut în aşa fel încât prietenul 


său Manuel, partenerul lui de atunci, pe care-l iubea la nebunie, 
să fie şi el admis drept cavaler în ordinul nostru. Se uniseră prin 
jurământul templierilor, cel al grecilor tebani ai lui Epaminondas. 
Mă privea, încercând să ghicească dacă eu ştiam despre asta şi, 
când i-am tăcut un semn că am înţeles, îşi continuă relatarea. 

— Când l-au asasinat, era disperat. Mi-l amintesc plângând 
deznădăjduit, chiar aici, în fotoliul pe care stai. Ştiam că se va 
întâmpla ceva tragic, dar i-am cerat să stea liniştit. Am fost 
uluită când, după câteva zile, mi-a spus că ucisese patru oameni 
şi că Manuel era răzbunat. Naşul tău nu era un pistolar. Probabil 
că a avut noroc. Nu i-am spus nimic, dar m-am gândit că nimeni 
nu cunoaşte acest episod mai bine decât mine. 

Dar poliţia a început să strângă cercul în jurul lui. Multă lume 
ştia că se duşmănea cu rivalii şi vechii lui confraţi templieri, 
fraţii Boix. Se cunoştea şi legătura lui cu Manuel, şi moartea 
violentă a acestuia. 

A fost o vreme când n-am mai avut veşti de la el şi poliţia 
suna la telefon şi au venit chiar aici să-l caute ca să-l 
interogheze. N-aveau un ordin de arestare, dar era evident că îl 
bănuiau. Nu mi-a povestit niciodată ce a făcut în acele zile, dar 
cred că a căutat comoara fără succes. Într-o noapte a venit 
acasă; a luat cina cu noi, a vorbit puţin cu Oriol şi, când acesta 
s-a culcat, am urcat aici să bem un coniac. A vrut să-i dau în 
cărţi. Eu am acceptat, pe vremea aia era ceva ce făceam din 
amuzament. Dar în noaptea aceea, chiar din primele cărţi, s-a 
conturat o combinaţie de moarte. Era acolo scheletul cu coasa 
privindu-l pe el. Mesajul era foarte limpede, dar eu am spus că 
semnele sunt contradictorii. El m-a privit fără să mai scoată o 
vorbă. Am amestecat cărţile, le-a amestecat şi el şi le-a tăiat. M- 
am înfiorat când, imediat, s-a întâmplat la fel. Hârca îi zâmbea. 
Eu eram neliniştită, am strâns cărţile de joc şi a treia oară mă 
rugam să-i cadă orice altceva. Aceeaşi combinaţie. Ce 
încăpăţânate sunt cărţile de joc atunci când se străduiesc să-ţi 
spună ceva! Nu sunt o persoană plângăcioasă, dar am strâns 
acele blestemate de cărţi cu lacrimi în ochi. Nu ştiam ce să spun 
şi am rămas tăcuţi. Enric a luat o gură de coniac, mi-a zâmbit şi 
a spus să nu-mi fac griji, cărţile mele aveau dreptate şi că foarte 
curând el urma să moară. Părea foarte liniştit. Mi-a spus că de 


mult fusese diagnosticat cu SIDA şi că începea să aibă 
simptome de slăbiciune. În anii aceia nu exista un remediu 
pentru boală şi ştiinţa nu putea nici măcar să ofere o anume 
calitate a vieţii. Mi-a spus că poliţia era pe urmele lui, ca şi 
mafia contrabandei cu obiecte de artă, căreia îi aparţineau fraţii 
Boix, care l-au ameninţat chiar cu sechestrarea sau rănirea lui 
Oriol. M-a asigurat că el nu va muri la închisoare şi nici nu se 
gândea să trăiască dormind noaptea cu un revolver sub pernă. 
Şi că, dacă nu vor avea pe cine să şantajeze, Oriol nu va mai fi 
în primejdie. Îmi închipui că atunci a pus la cale şi a regizat 
pentru voi acest ultim joc de-a comoara. A rămas tăcută, 
gânditoare şi, privindu-mă în ochi, spuse: 

— Enric era o persoană cu păreri şi atitudini de neclintit. A 
trăit şi a murit după propriile reguli şi în propriul stil. Cred că se 
împăcase cu sine însuşi. 

Alicia a tăcut şi, contemplând cu nostalgie oraşul, bău din 
coniac. Eu am făcut acelaşi lucru şi, savurându-i gustul, m-am 
gândit la cele petrecute cu câteva momente mai înainte. 

— Alicia. 

— Poftim? 

— Când Enric dormea aici, folosea camera mea? 

— Da. 

— Tu ai lăsat discurile alea de vinil pe noptiera mea? 

— Da, eu le-am lăsat. 

— Căutai să mi se întâmple asta. Nu cred că vocea mea arăta 
vreo supărare sau altceva decât curiozitate. 

Nu spuse nimic şi, sorbindu-şi coniacul, contemplă din nou 
oraşul. După o clipă, îşi aţinti asupra mea ochii ei migdalaţi, de 
un albastru pe care doar ea şi Oriol îl au, şi întrebă: 

— A murit în pace. Nu-i aşa? Era o implorare în tonul ei. 

— Da, am minţit eu gânditoare, după o pauză. 


PATRUZECI ŞI NOUĂ 


Nu-mi rămânea nimic de făcut în oraş şi melancolia punea 
stăpânire pe mine. Am intrat în camera mea şi am deschis 
fereastra. Sprijinită de pervaz, am analizat încă o dată situaţia 
mea şi atunci am înţeles că mi-a mai rămas totuşi ceva de făcut 
înainte de a părăsi Barcelona pentru totdeauna. Pentru 
totdeauna, fără a mă mai întoarce vreodată, aşa cum a încercat 
mama mea. 

Arnau d'Estopinyâ. A fost o vreme când devenise un obicei 
pentru mine să scrutez cu teamă oamenii, căutându-l. Dar în 
ultimele zile, călugărul se făcuse nevăzut. 

O fi ştiind Alicia unde să-l găsească! 

XXX 

De data asta, s-au inversat rolurile şi m-am postat în 
aşteptarea lui într-un băruleţ pe trotuarul opus intrării de la 
locuinţa sa. Era o stradă îngustă din vechea Barcelonă, plasată 
în zona care înainte se numea Cartierul Chinezesc, apoi 
Districtul al Cincilea, iar acum, Raval. Acolo chiria este ieftină şi 
zona e înţesată cu imigranţi. Cabinele telefonice sunt o afacere 
înfloritoare şi o puzderie de oameni, de toate rasele şi plini de 
culoare, vorbind limbi diferite, mulţi dintre ei purtând 
îmbrăcămintea lor tradiţională, umplu străzile. Alicia mi-a spus 
că el locuieşte aici, într-o pensiune sau cameră închiriată şi m- 
am gândit că suma pe care i-o plătea acestui om nu era prea 
mare. 

L-am văzut cu vreo cincisprezece metri înainte ca el să ajungă 
acasă. Era îmbrăcat ca întotdeauna, un tricou negru sub un 
costum de un gri-închis care se pierdea în ceva nedefinit. 
Mergea ţanţoş, marţial, hotărât, şi unii păreau că îl evită, 
coborând de pe trotuar când îl vedeau venind. Îşi scurtase barba 
şi părul de un alb murdar care, acum, nu avea mai mult de 
jumătate de centimetru. 

Am traversat strada în fugă, dar când l-am ajuns, era deja cu 
spatele, vârând cheia în broasca porţii. 


— Arnau, am spus, sprijinindu-mi mâna de umărul lui. 

S-a întors cu o expresie ca de fiară, în vreme ce mâna se 
îndrepta spre partea laterală pipăind pumnalul. Îşi aţinti ochii de 
un albastru spălăcit într-ai mei şi din nou mi-a fost frică de 
privirea lui de nebun. 

— Călugăre Arnau. Sunt eu, fata cu inelul, m-am grăbit să-i 
spun. Sunt o prietenă. Chipul lui s-a îmblânzit puţin când m-a 
recunoscut. 

— Ce doriţi? spuse el cu o voce răguşită şi o pronunție rară. 

— Să stau de vorbă cu dumneavoastră. 

Am văzut că îmi căuta mâinile din priviri şi mi-am amintit că 
inelul e pentru el simbolul autorităţii şi, neprimind niciun 
răspuns, i-am spus, având grijă să folosesc cuvinte corecte şi un 
ton care mi s-a părut milităros: 

— Călugăre sergent d'Estopinyâ. Vă invit la masă. 

Am văzut că ezită, ochii lui făcură din nou drumul de la ai mei 
la inel şi în sfârşit acceptă cu un mârâit. 

XXX 

Era un bar-restaurant de familie cu miros de prăjeală şi având 
în meniul zilei gustări cu calmari; în zonă, nu prea aveai de unde 
alege. Am găsit o masă departe de televizor, de aparatul cu 
jocuri mecanice şi de zgomotul farfuriilor şi al lingurilor care se 
ridica deasupra tejghelei, dar în ciuda acestei relative intimităţi, 
nu reuşeam să leg o conversaţie cu călugărul. Când ni s-a adus 
pâinea, a binecuvântat masa şi, sprijinindu-se în coate, a 
început să se roage în şoapte ce se puteau auzi. S-a oprit şi m-a 
privit, aşteptând ca eu să fac acelaşi lucru, aşa că l-am imitat. 
Când şi-a terminat rugăciunile, nu mi-a acordat nicio clipă de 
politeţe şi a început să mănânce pâine, fără să aştepte să vină 
primul fel. Eu încercam să stau la taifas, dar singurele lucruri pe 
care le-am obţinut erau nişte răspunsuri monosilabice. Arnau nu 
era o persoană foarte vorbăreaţă, probabil că nici nu era 
obişnuit să stea de vorbă cu oamenii, dar se remarca prin 
lăcomie. Era evident faptul că nu s-a delectat cu mari festinuri în 
viaţa lui sau că postea, fie din convingere religioasă, fie din lipsă 
de mijloace. Şi vinul îi era pe plac, aşa că având speranţa că i se 
va dezlega limba, am cerut încă o sticlă. 


Şi deodată, terminând al doilea fel, începu să vorbească, 
luându-mă prin surprindere: 

— Eu aparţin unei stirpe de călugări nebuni. Eu ştiu bine de ce 
s-a sinucis maestrul Bonaplata. 

Am rămas privindu-l. Erau primele două fraze legate pe care 
bărbatul le-a pronunţat în tot timpul mesei şi mi-am dat seama 
că niciodată înainte nu-l mai auzisem vorbind atât de mult. 

— Să nu credeţi ce vi se spune. Şi călugărul care a vrut ca eu 
să moştenesc inelul s-a sinucis, ca mulţi alţii înaintea lui. Toată 
lumea din congregația mea îl socotea nebun. Cu excepţia mea. 
El mi-a încredinţat inelul şi au hotărât apoi că şi eu sunt dement. 
Începe cu viziunile. Aţi suferit tortura? V-au interogat 
inchizitorii? Aţi văzut prăbuşindu-se zidurile de la San Juan de 
Acre? Aţi simţit când sarazinii vă înjunghiau cu săbiile? Câte 
asasinate v-a făcut inelul să vedeţi? Câte mutilări? Multe vieţi, 
multă durere, asta este ceea ce conţine. Şi apoi ei vin să 
trăiască cu dumneavoastră şi nu vă dau pace nici ziua, nici 
noaptea. 

— Cine sunt ei? am vrut să ştiu. 

— Cine? mă întrebă, făcând ochii mari, puţin surprins că îl 
întrebam ceva ce eu ar fi trebuit să ştiu. Spiritele călugărilor; 
sălăşluiesc în inel. Şi la fiecare apariţie, te pătrunde puţin din 
ele. Eu de-acum nu mai sunt cel care am fost. Intr-o zi, am avut 
un vis diferit. Mai avusesem şi înainte multe viziuni ale 
călugărului Arnau d'Estopinyâ, dar din ziua aceea spiritul lui 
îndurerat a rămas în mine. Pentru totdeauna. De atunci, eu sunt 
Arnau. 

E un suflet din purgatoriu şi suferă pentru crimele pe care le-a 
comis. Dar asta nu e cea mai mare durere a lui; ştie că misiunea 
lui nu a fost îndeplinită, că încă nu s-a întors comoara la 
cavalerii templieri. 

Mă privea cu ochii scoşi din orbite şi nu am îndrăznit să-l 
contrazic. 

— Eu sunt Arnau d'Estopinyă, repetă el, ridicând glasul. Eu 
sunt ultimul templier. Ultimul, cu adevărat. Şi tăcând, îşi aţinti 
ochii într-ai mei, aşteptând poate ca eu să-i pun la îndoială 
afirmaţia. Am avut mare grijă să nu o fac. 

Apoi îşi îmblânzi tonul, ca să continue cu voce joasă: 


— Aveţi multă grijă, domnişoară. Inelul e primejdios, în ziua în 
care în sfârşit am dat peste Noul Ordin al Templierilor şi l-am 
cunoscut pe maestrul Bonaplata, am ştiut că-mi găsisem 
căminul. Şi când i-am încredinţat inelul, am simţit o mare 
uşurare. Se spune că papa Bonifaciu al VIll-lea purta un inel 
foarte asemănător cu acesta şi că Filip al IV-lea al Franţei, cel 
Frumos, afirma că în el trăieşte un diavol. 

Regele voia să-l calomnieze pe papa şi recurgea la orice ca 
să-l acuze, dar avea o bună reţea de spioni şi îşi construia 
infamiile bazându-se pe fapte certe. Piatra asta are ceva care 
trăieşte în ea, în luceafărul ei cu şase colţuri... Nimeni nu poate 
păstra acest inel fără să sufere... 

— Tot dumneavoastră i-aţi încredinţat domnului Bonaplata 
nişte înscrisuri? l-am întrerupt eu. Nu voiam să mai aud nimic 
despre inel. 

— Nu. Eu i-am povestit maestrului viaţa călugărului sergent 
Arnau d'Estopinyăâ, o parte mi-a istorisit-o predecesorul meu, 
purtătorul inelului, iar restul l-am trăit eu prin acele viziuni. 

Am rămas privindu-l în timp ce îşi golea paharul de vin. Eu, 
care aveam deja reţineri faţă de inel, tocmai începusem să-i 
prind frică. Imi păsa prea puţin dacă acest alienat era sau nu 
posedat de spiritul bătrânului Arnau. Îi consideram deja una şi 
aceeaşi persoană. Pentru mine, el era călugărul Arnau 
d'Estopinyă, ultimul dintre adevărații templieri. 

— Şi tripticul? am întrebat. 

— Tripticul, împreună cu inelul şi cu tradiţia orală despre 
Arnau, erau moştenirea care, timp de sute de ani, s-a transmis 
de la un călugăr la altul, şi panourile au fost furate în anul 1845, 
când mănăstirea Poblet a fost jefuită şi incendiată în răzmeriţele 
anticlericale. Ştiam că nu au fost distruse de foc, din pricină că 
au ieşit călugării după tâlhari, deşi gloata i-a împiedicat să-i 
ajungă din urmă. Multe opere de artă au fost arse în zilele alea, 
dar nu şi panourile. Cel care le-a luat era poate cunoscător în 
istorie. 

— De ce m-aţi urmărit? 

— Maestrul Alicia mi-a poruncit să-i povestesc tot ce faceţi. 
Apoi, când am aflat că dumneavoastră purtaţi inelul, v-am 
supravegheat ca să vă protejez. Ca atunci când v-au atacat. 


— Dacă voiaţi să mă protejaţi, cum de nu v-am mai văzut în 
ultimele zile? 

— Pentru că dumneavoastră toţi aţi plecat din oraş. ŞI 
pericolul aici se află. De aceea nu v-am urmărit. 

— Despre ce îmi vorbiţi? 

— Se află aici, la Barcelona. 

— Ce anume? am insistat eu. Ce pericol? 

Nu mi-a răspuns. Avea o privire pierdută şi a şoptit când a 
văzut nişte bărbaţi cu înfăţişare de maghrebieni la tejgheaua 
barului. 

— Nu vedeţi? Se întorc. Era mânie în vocea lui. Într-o zi, o să 
le iau gâtul câtorva. Şi apoi se închise în mutismul dinainte. 

M-am înfiorat. Călugărul vorbea serios. 


CINCIZECI 


La întoarcerea mea, după-amiază, m-am luptat din nou cu 
bagajele. Mă deprimau şi m-am gândit că totuşi cel mai bun 
lucru ar fi să le fac naibii odată şi să încetez cu grijile. Dar atunci 
mi-a revenit ceva în minte. Ştiam că Oriol nu era acasă şi m-am 
apropiat tiptil de uşa camerei lui, despărțită de a mea doar 
printr-un perete. Am încercat mânerul, nu avea zăvorul pus şi, 
iute, m-am strecurat pe furiş înăuntru. 

Mirosea a el. Nu pentru că Oriol ar folosi parfum, nici nu cred 
să aibă un miros special, dar asta voiam eu să-mi imaginez. 
Locul acela era impregnat cu prezenţa lui. l-am privit patul, 
dulapul, masa de lucru aşezată în faţa unei ferestre care dădea 
şi ea înspre stradă. Mi-am dat seama că nu puteam rămâne 
mult timp, nu voiam să mă trezesc surprinsă acolo şi am început 
să cercetez sertarele biroului. Acolo nu m-am putut împiedica să 
nu-mi bag nasul într-un teanc de fotografii ale lui cu nişte 
prietene, printre ele şi fata de pe plajă, şi nişte prieteni. Mi-am 
impus să mă controlez. Am continuat cu noptiera, apoi 
comoda... nu-l găseam. Era în dulap. In sertarul cu lenjerie 
intimă. Acolo l-am găsit. Revolverul tatălui lui. Cel care le-a 
făcut de petrecanie fraţilor Boix, cel pe care îl găsisem în 
scobitura din ghizdul puţului. 

Mi l-am pus la brâu şi m-am îndreptat spre podul casei. Acolo, 
nu mi-a fost greu să găsesc pictura. Aceea care o imita pe a 
mea. Am desprins cartonul subţire care acoperea partea din 
spate şi am văzut că interiorul nu era masiv ca la panoul meu, 
deşi grosimea era mai mare şi provenea de la nişte stinghii 
laterale care formau bordura tabloului. Erau şi pe mijloc, unele 
întăreau structura, iar altele formau un reazem complicat. Am 
aşezat revolverul în acel lăcaş din lemn şi am văzut că se 
potriveşte perfect. Se ţinea bine, fără să cadă, chiar şi scuturând 
tabloul, dar ieşea uşor dacă îl apucai de pat şi îl trăgeai cu o 
oarecare putere. Am repetat gestul, l-am făcut de mai multe ori, 
reamintindu-mi visul cu asasinarea fraţilor Boix. Da, era 


adevărat. Aşa s-a întâmplat. Rezolvasem enigma comisarului 
Castillo, deşi el nu o va afla niciodată. Dar amintirea naşului 
meu din acel vis însângerat, dovada că totul s-a întâmplat în 
realitate aşa cum am văzut eu, nu m-a făcut să mă simt mai 
bine. Dimpotrivă. Eram sătulă de acele viziuni înspăimântătoare. 
Am hotărât să mă întorc la supărătoarea mea îndeletnicire. 

XXX 

Dar înainte, am sunat la biroul meu din New York şi am cerut 
să-mi reiau slujba în săptămâna următoare. Şeful meu mi-a spus 
că trebuie să se discute asta în consiliu. Lunga mea vacanţă nu 
a fost deloc pe placul asociaţilor biroului de avocatură, dar după 
tonul binevoitor pe care l-a folosit, am intuit că încă mai am 
serviciu. 

Apoi am sunat-o pe Maria del Mar ca să o anunţ că mă întorc. 
A fost încântată. Dar când i-am spus că m-am gândit să o rup cu 
Mike, s-a făcut foc şi pară. l-am povestit cele întâmplate cu Oriol 
şi, fără să se mire prea tare, mi-a spus că doar asta nu era un 
motiv ca să o rup cu un băiat ca Mike şi că, în orice caz, un inel 
nu se returnează prin telefon, mi-a spus să mai aştept puţin şi 
să-mi amân luarea hotărârilor până la întoarcerea mea, când o 
să vedem ce e de făcut. 

XXX 

Aventura ajunsese la capăt. A fost frumoasă, dar viaţa mea 
continua la New York. Cu sau fără Mike. Călătorisem în timp, în 
spaţiu, înăuntrul meu. 

Imi satisfăcusem pofta de Oriol, atâţia ani reprimată, rana 
trecutului fusese închisă şi acum rămânea doar o iubire de o 
vară, împlinită şi încheiată. M-am întors la Barcelona, la copilăria 
mea mediteraneană, curmată la treisprezece ani, şi pentru 
câteva clipe am recuperat-o şi am fost în stare să o îndrept. 

Aceste călătorii - fizică, temporală, interioară - îmi 
schimbaseră felul de a vedea lumea şi oamenii ei. Nu, nu mai 
eram aceeaşi persoană ca atunci când venisem. Acum puteam, 
acum ştiam să merg prin viaţă în picioarele goale. 

Era nedrept ca acum, sosind în port, oricât mi s-ar fi părut de 
pustiu şi dezamăgitor sfârşitul, să mă lamentez că am găsit 
ltaca săracă. Am învăţat pe drum, am profitat de momente. Asta 
înseamnă viaţa. 


Aici nu mă mai reţinea nimic, viitorul meu era la New York. 
XXX 

Când Oriol a bătut la uşă, aveam patul acoperit cu haine, 
două valize deschise se odihneau pe jos şi un talmeş-balmeş de 
lucruri împrăştiate prin toată camera. 

— Mi-a spus mama că pleci, zise el. 

— Da. Aventura s-a încheiat şi trebuie să mă întorc. Ştii doar, 
familia, responsabilităţile... 

El mi-a privit mâinile, după conversaţia cu mama mea purtam 
din nou inelul de la Mike. 

— Unde este inelul tatălui meu? 

— L-am lăsat pe noptieră. Mă sperie. 

— Mi-a povestit Alicia... mi-o tăie el. Când pleci? 

— Mâine. 

— Îţi cumpăr panoul. 

L-am privit cu tristeţe. 

— Panoul nu e de vânzare, este darul cuiva pe care eu l-am 
iubit mult. 

— Pune-i preţul pe care îl doreşti. 

Insistenţa lui m-a jignit. 

— Îţi cunosc generozitatea, Oriol, pe care atât de bine ai 
dovedit-o scoţându-l pe Luis din încurcătură. Simţeam nevoia să 
plâng. Dar eu n-am nevoie de bani şi pot şi eu să fiu generoasă. 
Dacă îl doreşti atât de mult, e al tău. ŢI-l dăruiesc. 

Chipul i s-a luminat într-un zâmbet larg. 

— Îţi mulţumesc. 

— Dacă asta e tot, o să continui cu bagajele. Voiam să plece, 
doream să mă smiorcăi de una singură. 

— De ce nu-ţi amâni plecarea? 

— De ce? Nu e nimic aici care să mă reţină. 

— Nu pot accepta un cadou atât de valoros şi, dacă tu nu vrei 
să-ţi vinzi panoul, vei deveni asociata mea şi asta te va obliga să 
mai rămâi câteva zile. 

Privirea lui sigură şi tonul, pe care l-am interpretat ca fiind 
categoric, m-au rănit în amorul propriu, şi aşa destul de afectat 
în acel moment. Dar curiozitatea m-a împiedicat să mă arăt 
ofensată. 

— Asociata ta la ce? 


— La căutarea comorii templierilor! 

L-am scrutat, încercând să ghicesc dacă îşi bătea joc de mine. 
Dar Oriol, înflăcărat, a început să-mi povestească: 

— Când am rămas singur în peştera de la Tabarca, am 
început să mă gândesc şi nu am încetat să o fac de atunci 
încoace. Faptul că tatăl meu a pus nişte piste false în triptic nu 
înseamnă că acesta n-ar fi autentic şi nici că istoria comorii n-ar 
fi adevărată. Şi dacă e adevărată, semnele ar trebui să fie la 
vedere, cu toate că doar un iniţiat le-ar putea vedea. Dacă noi 
nu ne-am dat seama, a fost pentru că ne-am lăsat înşelaţi 
căutând inscripţii ascunse sub pictură, fără să recunoaştem 
semnele adevărate. Azi-noapte aproape că nu am putut dormi 
şi, dimineaţă devreme, am luat panoul tău şi pe ale mele şi le- 
am dus la cel mai bun atelier de restaurări din oraş. Analizele şi 
consultarea experţilor mi-au luat aproape toată ziua. Vino! 

Şi apucându-mă de mână, m-a tras după el până în camera 
lui. 


CINCIZECI ŞI UNU 


Acolo, deasupra comodei, sprijinite de perete, erau panourile. 

— Uită-te la ele, spuse el. 

Am văzut ceea ce văzusem întotdeauna. Panoul din stânga, 
împărţit în două registre, fiecare cam de cincisprezece 
centimetri la bază pe douăzeci înălţime; sus, sub o arcadă 
decorativă din stuc pictat, Isus Hristos ieşind din mormânt se 
arăta triumfător, iar jos, Sfântul loan Botezătorul, precursorul lui 
Mesia în predicarea mesajului divin, îmbrăcat în piei de miel. Pe 
panoul din mijloc, încununat de asemenea cu un arc ogival, era 
Maria, Maica Domnului, iar la picioarele ei, inscripţia în latină 
Mater cu litere gotice. Privea drept în faţă, expresia ei era tristă 
şi ţinea Pruncul în poală. Partea metalică a nimbului era 
desprinsă în continuare şi încă se putea citi ///a Sanct Pol. 
Pruncul, cu o expresie mai veselă, binecuvânta cu mâna 
dreaptă. Al treilea panou îl prezenta în registrul superior, sub un 
ciudat arc lobat, pe Hristos pe cruce, flancat de Sfântul loan şi 
de Fecioară. Jos, Sfântul Gheorghe, călcând peste un balaur 
ridicol. 

— Pentru început, continuă Oriol, azi am verificat frazele de la 
picioarele sfinţilor şi de sub aureolă; vopseaua lor şi cea care le 
acoperă au componente sintetice. Aceşti aditivi sunt actuali, 
deoarece nu existau în Evul Mediu. 

Aşadar, rămâne dovedit faptul că textele ascunse sunt foarte 
recente, cu siguranţă pictate de tatăl meu. Cu toate astea, inelul 
de pe mâna Fecioarei, acest element atât de ciudat, este 
medieval. Tot ceea ce mai apare pe panouri este de asemenea, 
fără îndoială, de la sfârşitul secolului al XIII-lea, începutul celui 
de al XIV-lea. 

— Şi asta ar confirma faptul că istoria are un temei cert. 

— Exact. Este prima pistă autentică. E ceva la vedere, care 
azi pare normal, dar care sărea imediat în ochi la vremea aceea. 
Fecioara este o Madonă clasică, nu poartă coroană regală, doar 
togă, dar are un nimb de sfinţenie, şi de aceea este cu atât mai 


deosebit, mai ciudat faptul că poate purta un inel. Cum ţi-am 
spus, podoabele nu erau bine văzute între creştini şi doar înalții 
demnitari ecleziastici le purtau. 

— O fi ciudat, dar nu e fals, am conchis eu. 

— Bineînţeles. Aşadar, avem două elemente care ne-au 
parvenit din epocă şi despre care putem presupune că sunt 
autentice: tripticul şi inelul. Doar prin ele, Arnau d'Estopinyă sau 
cine o fi fost şi-ar fi putut transmite mesajul de-a lungul 
timpului. 

— Şi ce-mi spui despre relatarea lui Arnau? Nu crezi că ar 
putea fi ceva adevărat în ea? 

— Absolut sigur! Tradiţia orală este fundamentală în anumite 
culturi şi e surprinzător uneori cum istorii foarte vechi se 
transmit din generaţie în generaţie. Fiind vorba în acest caz de 
un secret vital pentru cei implicaţi, e foarte posibil ca relatarea 
autentică să fi ajuns până la noi cu puţine omisiuni sau adăugiri. 

— Dar nu vom putea distinge niciodată între realitate şi 
invenţie. 

— Ai dreptate; dar eu repun in drepturi intuiţia, ceea ce nu e 
strict raţional, ca izvor al cunoaşterii. Nu orice cunoaştere 
omenească este rodul ştiinţei. 

Am rămas gândindu-mă la asta. Mi-am amintit de şocul pe 
care l-am avut la descoperirea suportului pentru pistol înăuntrul 
panoului fals din mansardă. Dar Oriol vorbea acum din nou 
despre pictură: 

— Pentru un iniţiat, semnul templierilor pe panouri este 
evident. Cu toate că Fecioara era un motiv obişnuit în picturile 
din epocă, înrădăcinarea cultului Fecioarei Maria printre 
templieri şi prezenţa, pe panourile laterale, a sfinţilor patroni 
decapitaţi, înainte de a-şi fi pierdut capetele, este o dovadă a 
faptului că acest mic altar portabil era proprietatea călugărilor 
militari. În plus, avem cele două cruci pe care le foloseau 
templierii: cea patriarhală, pe cârja lui Isus Hristos înviat şi 
crucea-spânzurătoare, pe veşmintele Sfântului Gheorghe. Acest 
ultim fapt chiar că e ciudat. Crucea Sfântului Gheorghe este cea 
a cruciaților: roşie şi subţire, precum cea care apare pe stema 
Barcelonei. Sfântul nu e reprezentat niciodată cu o cruce labată. 


— Aşadar, rămâne demonstrat faptul că panourile sunt 
autentice şi au aparţinut templierilor, am spus eu. Şi unde ne 
duce asta? 

— Păi, dacă poartă vreun mesaj, trebuie să fie acolo unde îI 
poate vedea toată lumea. Nu crezi? 

— Aşa o fi, presupun, am răspuns eu, nu foarte convinsă. 
Pentru că nu cred să existe vreun semn oarecare pe inel. 
Suprafaţa lui e netedă; nu prezintă crestături şi nici gravări. 

— Bine, aşadar, ne rămân doar povestea lui Arnau, dacă 
putem crede ceva din ea. Eu n-am vrut să-l întrerup, dar aveam 
motive să accept veracitatea unei bune părţi din relatare. Şi mai 
rămân picturile, conchise Oriol, observând panourile cu atenţie. 
Trebuie să le priveşti cu ochii unui detectiv de la sfârşitul 
secolului al XIII-lea sau începutul celui de al XIV-lea. Ce 
elemente ar atrage atenţia unui copoi din epocă? 

— Tu eşti medievistul, am spus eu, ridicând din umeri. Mă tem 
că observaţia îţi aparţine. 

— Bine, aşadar, în afară de cele arătate mai înainte, mă 
uimeşte această inscripţie Mater la picioarele Fecioarei... 

— Şi de ce? 

— Inseamnă mamă în latineşte şi este redundantă. Toată 
lumea ştie că Fecioara Maria a fost mama lui Isus. De ce a scris 
pictorul „mama”, când e evident că Fecioara este mama. 
Inscripţiile pentru identificarea sfinţilor sunt destul de obişnuite, 
în special atunci când artistul nu era în stare să-i picteze 
diferențiat; se întâmplă des în stilul romanic. Dar în tripticul 
nostru toată lumea îi poate recunoaşte pe Fecioara Maria, pe 
Sfântul Gheorghe, care e îmbrăcat ca un soldat şi calcă peste un 
balaur, şi pe loan Botezătorul, care e acoperit cu piei şi arată un 
pergament, făcând aluzie la Vechiul Testament, unde era scrisă 
profeția despre naşterea lui Isus. Toţi sunt inconfundabili, nu 
există echivoc, nu e nevoie să identifici pe nimeni. 

— Poate că artistul a vrut să sublinieze importanţa Fecioarei. 

— Nu cred. Prezenţa Fecioarei domina panoul, în plus, în 
pictura veche, modelele se repetă cu mare frecvenţă şi n-am 
văzut niciodată o inscripţie care să se refere la Fecioară ca 
„mamă”, se foloseşte Maria sau Sfânta Maria. Dacă ar fi folosit 


cuvântul „mamă”, referindu-se la Fecioară, artistul ar fi scris 
Mater Dei, mama, maica Domnului. 

— Care e concluzia ta? 

— Că Mater nu se referă la Mater Dei. 

— La cine, atunci? 

— Dacă acest cuvânt este pe panoul din mijloc, se referă la 
cineva care se află pe acel panou. Şi dacă nu este mama 
Pruncului, o fi... 

— Mama mamei! 

— Da, şi mama Fecioarei a fost... 

Religia nu a fost una dintre materiile la care să mă fi 
remarcat, dar răspunsul mi-a venit ca un fulger... poate era 
memoria mea, poate intuiţia: 

— Sfânta Ana! 

Am rămas privindu-ne cu ochii larg deschişi de uimire. 

— Sfânta Ana! am exclamat eu. Biserica Sfânta Ana! 

Sfânta Ana. Templul în care se întruneau Neotemplierii lui 
Enric şi ai Aliciei. O avea oare într-adevăr inscripţia de pe panou 
legătură cu acea biserică sau ne înverşunam noi să credem 
asta? Prea multe coincidenţe. Sau o fi o altă pistă falsă pusă de 
Enric pe triptic? Am exclus această posibilitate. Oriol verificase, 
de data asta foarte serios, pigmenţii utilizaţi în fiecare parte a 
picturilor, iar cei ai inscripţiei erau originali din Evul Mediu. 

intuiţia mea îmi spunea că da, că biserica Sfânta Ana era 
cheia. Deşi mă gândeam că, în lipsa unor piste mai bune, poate 
că mă agăţam de această idee, ca unică speranţă de a continua 
aventura. 

— Vom accepta această posibilitate doar ca pe o ipoteză de 
lucra, conchise Oriol, după o lungă polemică prin care a încercat 
să pună frâie entuziasmului meu. Şi al lui. 

Îi reproşam că în urmă cu câteva minute apăra intuiţia, 
instinctul, ca izvor al cunoaşterii, iar acum, făcea caz de limbajul 
ştiinţific. Eu ştiam că are dreptate, că aveam nevoie de o 
metodă de lucru, dar dezbaterea este unul dintre punctele mele 
forte şi eram ispitită să iau din nou iniţiativa, discutând câteva 
clipe în mod inutil. 

Dar, cu acea capacitate pe care multe femei o avem de a 
purta două conversații în acelaşi timp, în vreme ce-l întreţineam 


pe Oriol într-o controversă pe care o ştiam din capul locului 
sterilă, aruncam priviri tripticului. Întrebându-mă ce lucru ciudat 
puteam vedea la el. 

— Arcele! am exclamat eu deodată. 

Oriol mă privi descumpănit. Ce reprezentau arcele într-un 
litigiu dintre intuiţie şi metodă? 

— Arcele, am repetat eu, normal ar fi ca arcele capelelor din 
partea superioară a panourilor laterale să fie egale. Nu crezi? 
Asta e ceva ciudat. 

— Da, într-adevăr, este ciudat, mi-a răspuns el, de cum a fost 
în stare să prindă firul noii conversații. Şi acel arc lobat, cel de 
pe panoul din dreapta, mi-a atras atenţia de prima dată când |- 
am văzut. 

— E chiar atât de ciudat? 

— Într-adevăr, este, şi chiar foarte... Cred că e momentul să 
vizităm din nou biserica cu hramul Sfintei Ana. Mă vei însoţi, nu-i 
aşa? 

Am închis ochii timp de câteva secunde, încercând să 
stabilesc în ce moment al vieţii mele mă aflam. Oriol şi cu mine 
eram în camera lui, contemplând panourile, care se presupunea 
că ascundeau cheile comorii, şi alături, într-a mea, mă aştepta 
un talmeş-balmeş de haine împrăştiate, în curs de a fi aşezate în 
valize, ca să fie expediate, împreună cu subsemnata, înapoi în 
Big Apple. Şi tocmai acum, Oriol s-a găsit să mă întrebe dacă 
mâine, în ziua călătoriei mele de întoarcere, îl voi însoţi ca să 
desluşească acel mister. Şi ce puteam eu să-i răspund? 

— Da, am spus. 

Şi făcând-o, mi-am dat seama, cum ar spune mama, că 
tocmai mi-am azvârnlit viitorul pe fereastră. Nici angajamentul 
luat faţă de biroul meu de avocatură, nici cel vechi cu Mike nu 
m-au împiedicat să pronunţ acel da, vreau, care mă unea din 
nou cu aventura. Dar, cine ar fi putut rezista acestei tentaţii? 


CINCIZECI ŞI DOI 


Dimineaţa, soarele strălucea pe cer; promitea să fie una 
dintre acele zile de vară timpurie, când briza Mediteranei 
binecuvântează Barcelona cu un aer transparent şi o 
temperatură blândă. Soarele îmi intra pe fereastră şi, 
întinzându-mă sub mângâierea lui, mi-am amintit de răsăritul de 
început de lume din dimineaţa de Sânziene, hărmălaia, baia în 
mare şi toate celelalte... Nu mi-ar părea rău să se mai repete. 
Oraşul zumzăia activ jos, cu albastrul mării şi al cerului ca 
fundal. Şi sus, am văzut un avion strălucitor care, deodată, mi s- 
a părut un tăun negru, amintindu-mi de New York şi de 
„responsabilităţile mele”. Mă simţeam de parcă trăgeam chiulul 
de la şcoală. Va trebui să profit de asta, mi-am spus eu alergând 
la duş şi imaginându-mi micul dejun cu Oriol, jos, în grădina cu 
trandafiri. Cafea fierbinte şi aromată, croasanţi, pâine prăjită, 
unt, dulceaţă... şi el; îmi lăsa gura apă. Carpe diem, am strigat 
eu ca pe un alibi şi un antidot împotriva remuşcărilor. 

XXX 

Am intrat prin porticul care se deschide pe latura orientată 
spre sud a navei transversale, braţ scurt al crucii latine care 
formează planul edificiului. Spre deosebire de vizitele mele 
anterioare, când nici măcar nu am privit arcele, acum acestea 
erau motiv de atenţie sporită. 

Ne-am aşezat în transept, sub cupolă şi deodată a fost foarte 
clar că biserica oferă doar o posibilitate prin care să prezinte trei 
capele aliniate, aşa cum apăreau ele pe panouri: să priveşti spre 
absidă. Într-adevăr; prezbiteriul, în mijloc, este mult mai mare 
decât capelele laterale, ca şi pe panouri. La stânga, se află 
capela Sfântului Mormânt, iar la dreapta, capela Sacramentului. 

— Aminteşte-ţi panourile, mi-a şoptit Oriol. Sunt trei şi, după 
obiceiul epocii, fiecare prezintă un arc în partea superioară, ca şi 
cum ar fi vorba de un oratoriu. Prima capelă, cea din stânga, a 
lui Isus Hristos înviat, prezintă un arc semicilindric, uşor ascuţit, 


tranziţie de la romanic la gotic. Arcul nu stă pe nicio mensolă!*?, 
ci se sprijină pe pilon, fără să prezinte discontinuitate. 

— La fel ca în capela pe care o vedem aici, în stânga, am 
comentat înflăcărată. Observă că aceasta coincide cu patronul 
căruia îi este închinată! Sfântul Mormânt, în pictură, şi Sfântul 
Mormânt la locul corespunzător din biserică. 

Oriol, încuviinţând din cap şi zâmbind, continuă: 

— Panoul central posedă un alt arc asemănător, dar care se 
sprijină pe o mică proeminenţă şi are deasupra un al doilea arc 
şi mai ascuţit. 

— Şi ele coincid! 

— Şi în sfârşit, aminteşte-ţi că panoul din dreapta are un arc 
ciudat, cu un lob central. Arcele lobate sunt obişnuite la 
panourile pictate în epocă, în acelaşi stil cu ale noastre, dar au 
mai mulţi lobi, nu unul singur, precum cel pictat acolo. Şi ce 
vedem aici, în dreapta? 

— Capela Sacramentului, dar înainte sunt câteva boltiţe 
formate din arce turtite, care se sprijină pe nişte mensole, care, 
la rândul lor, se reazemă de pereţii groşi laterali şi de un zid 
central, mai subţire, care le separă. 

— Dar, dacă ai vrea să le desenezi din faţă, aceste boltiţe ar 
apărea ca nişte arce turtite, iar zidul central, ca o coloană. Nu ţi 
se pare? 

— Bineînţeles. 

— Deci, dacă îi scoţi coloana de mijloc, ai ceva foarte 
asemănător şi în biserică, şi pe panou. Aşadar, nu e vorba de un 
arc cu un singur lob central, ci de reazemul comun a două arce 
turtite, pe aceeaşi mensolă. In plus, aminteşte-ţi că pe panou, 
stâlpul crucii coincide exact cu locul unde aici este coloana. In 
realitate, reprezintă acest zid subţire. 

— O fi o întâmplare? am întrebat eu ca să-l provoc. 

— Nu! Nici vorbă! exclamă el entuziasmat. Întâmplare, nu! 
Pictorul a făcut-o dinadins. Panourile sunt ca o hartă a acestui 
templu! Capelele din pictură le reproduc pe cele reale ale 


bisericii, privind din naos spre absidă. Este aici, Cristina! 
XXX 


132 Piesă ornamentală în arhitectură şi care susţine grinzi, cornişe, arce etc. 


Am hotărât să ne înarmăm cu cât mai multe cunoştinţe posibil 
despre biserica Sfânta Ana, ca să putem analiza şi cel mai 
neînsemnat amănunt. Am împărţit munca; eu voi căuta 
informaţii în izvoare moderne, iar el, dată fiind profesia lui, va 
recurge la documente vechi. 

Am strâns orice scriere care menţionează acest edificiu şi 
istoria lui, de la ghiduri turistice ale oraşului până la cele mai 
savante tomuri despre arhitectura catalană gotică. Oriol, dată 
fiind legătura familiei lui cu templul, cunoştea deja multe lucruri 
despre acesta şi mi-a făcut rost de o bijuterie: o carte de o 
grosime respectabilă despre biserica Sfânta Ana, publicată 
recent şi cu un tiraj foarte limitat. Acolo s-ar afla tot ceea ce am 
dori noi să ştim. Urmează să devin o autoritate în ceea ce 
priveşte biserica! 

Zâmbetul ironic pe care prietenul meu mi l-a adresat la auzul 
afirmației mele exaltate mi-a produs un amestec de admiraţie şi 
ofensă. „Cât e de frumos şi cât e de pedant”, mi-am spus. 

Zilele următoare le-am consacrat în întregime lecturii şi 
vizitării de mai multe ori a bisericii unde, destul de des, puteam 
să-l întâlnesc pe Arnau d'Estopinyâ, care uneori nici nu-mi 
răspundea la salut, alteori o făcea mormăind, dar care nu a 
cedat niciodată încercărilor mele de a lega cu el o conversaţie 
de mai mult de două fraze. 

Deşi mă tentează, nu vreau să vă plictisesc cu amănunte din 
cele multe citite despre biserica Sfânta Ana, dar istoria ei 
documentată pare să înceapă în anul II4I, ca urmare a 
testamentului regelui aragonez Alfonso |, care şi-a donat în 
întregime regatul Ordinelor militare ale Templierilor, Spitalului şi 
Sfântului Mormânt. În acel an, un anume canonic Carfillius a 
venit să negocieze, din partea Ordinului Sfântului Mormânt, cu 
moştenitorul coroanei, prin căsătorie, contele de Barcelona, 
Ramón Berenguer al IV-lea, care a căzut la învoială să facă 
schimb de bunuri şi de venituri cu cele trei ordine, ca să-şi 
recapete regatul. 

Aşa că Ordinul Sfântului Mormânt s-a trezit de la o zi la alta cu 
întinse posesiuni în Catalonia şi Aragón, între care era şi biserica 
- din afara cetăţii - a Sfintei Ana, fără îndoială anterioară acestui 
moment şi unde s-a hotărât să se stabilească mănăstirea care a 


continuat cu hramul sfintei şi care, nu numai că a ajuns să aibă 
posesiuni în Catalonia, ci şi în Mallorca şi Valencia. In cursul 
agitatei şi zbuciumatei sale istorii, a trecut de la primele 
începuturi de splendoare şi bogăţie la secole de decădere, când 
a încetat să mai fie mănăstire, ca să devină biserică a unui 
colegiu canonic şi, în sfârşit, parohie. Nenumăratele ei posesiuni 
au fost vândute pe rând, inclusiv terenurile dimprejur, unde azi 
se înalţă edificiile care înconjoară rămăşiţele acelei splendori. 
Biserica a fost jefuită şi închisă în timpul invaziei napoleoniene, 
profanată de grupuri înarmate şi închisă pentru public în 1873, în 
timpul Primei Republici!55, şi apoi incendiată şi spoliată în 1936, 
în timpul celei de a Doua Republici. Aşa cum îmi povestise 
Arnau, biserica nouă atunci a fost dinamitată. Singurele 
rămăşiţe ale acelui stilizat edificiu neogotic pe care le putem 
vedea azi sunt nişte ziduri care mărginesc una dintre laturile 
pieţei Ramón Amadeu. 
XXX 

Oriol îşi alterna cercetările cu munca lui şi ne adunam 
noaptea sau atunci când ne întâlneam pentru puţin timp, ca să 
ne comparăm notele. 

La prima noastră întâlnire, mi-am exprimat entuziasmul 
pentru o fotografie care prezenta interiorul bisericii după 
incendiu: în rămăşiţele unui altar, fără îndoială ascunsă de la 
început în spatele acestuia, apărea o uriaşă cruce labată. 

— Bunicii noştri se întruneau aici, afirmă Oriol, tăios. Şi spre 
deosebire de Ordinul Sfântului Mormânt, cultul nostru a fost 
întotdeauna secret. 

XXX 

Ansamblul actual a fost construit de-a lungul secolelor. Există 
nişte documente care atestă că prezbiteriul şi nava transversală 
au fost construite între anii II69 şi 1177, nava centrală şi una 
dintre capele, în secolul al XIII-lea, altele, precum cea a Sfântului 
Mormânt şi porticul principal, în al XIV-lea, claustrul şi sala 
capitulară, în secolul al XV-lea, iar capela Sacramentului, în 
secolul al XVI-lea, fiind modificată în al XX-lea. 


133 Proclamată la II februarie 1873, după abdicarea regelui Amadeo |, şi a 
durat până la 3 ianuarie 1874. 


Dar mi-am dat seama curând că există un anacronism între 
pictură şi construcţie. În cazul în care capela Sacramentului nu a 
fost construită până în secolul al XVI-lea, cum putea apărea un 
oratoriu pe panoul din dreapta? Am confundat biserica? In plus, 
în pofida coincidenţei între Sfântul Mormânt din tablou şi cel din 
templu, această capelă e din secolul al XIV-lea, de-acum târziu 
pentru pictorul tripticului, şi niciuna dintre celelalte capele nu 
coincidea cu panourile în ceea ce priveşte sfinţii patroni, în 
prezbiteriu, altarul principal este închinat, aşa cum se cuvine, 
patroanei, Sfânta Ana, într-o imagine cu braţele deschise, 
protectoare a fiicei şi a nepotului ei. Asta este locul unde trebuie 
să se afle. Şi cu toate că imaginile sunt moderne, logic, după 
incendiul din secolul trecut, probabil că întotdeauna a fost aşa. 
Altarul principal este închinat patroanei. In afară de asta, capela 
din dreapta, cea modernă, cea a Sacramentului, nu prezintă 
nicio crucificare. Dar există o Pieta! încadrată într-o pictură 
murală contemporană. Existau puncte de coincidenţă, dar şi 
multe altele antagonice; mă simţeam descurajată. Ne aflam din 
nou pe urmele unei piste false. 

— Am crezut în fanteziile noastre, Oriol, i-am spus, când ne- 
am întâlnit. Şi i-am argumentat toate cele dinainte. 

— Edificiile atât de vechi precum acesta nu au fost 
întotdeauna cum le vezi azi, nici lucrurile nu s-au aflat în acelaşi 
loc, răspunse el. Pe de altă parte, Sfânta Ana nu a fost suficient 
studiată. 

— Crezi că studiile despre biserică sunt greşite? 

— Oarecum. În primul rând, partea cea mai veche a templului 
nu sunt prezbiteriul şi nava transversală. Doar că este primul 
lucru documentat. Când Ordinul Sfântului Mormânt a luat în 
stăpânire biserica Sfânta Ana, aceasta exista deja. Dacă n-ar fi 
existat, ar fi numit-o mănăstirea Sfântului Mormânt, şi nu a 
Sfintei Ana. De acord până aici? 

Am confirmat din cap. 

— În ce loc s-ar afla vechiul edificiu al mănăstirii Sfintei Ana? 

Am ridicat din umeri. 

— Vino cu mine! 


154 în italiană, reprezentare pictată sau sculptată a Fecioarei Maria cu Isus 
Hristos în braţe, mort după răstignire 


Am mers la biserică şi, ţinându-mă de mână, m-a dus până în 
prezbiteriu. 

— Vezi ceva curios la ferestre? 

In peretele absidei, în spatele altarului principal, se deschide, 
sus, o fereastră mare cu vitralii gotice şi, mai jos, două ferestre 
înguste cu arc ogival, la aceeaşi înălţime şi asemănătoare cu 
cele trei ferestre care se deschid pe zidul din dreapta, cel 
orientat spre sud. 

— Văd ferestre pe peretele din dreapta, dar nu şi pe cel din 
stânga. 

— Şi ce mai vezi? 

Înainte de a-i răspunde, am făcut un tur de inspecţie. 

— In afară de fereastra mare aflată la înălţime, am conchis 
eu, niciuna dintre celelalte ferestre ale prezbiteriului nu dă în 
exterior, cele două din fund comunică în sacristie, iar cele trei 
din dreapta, cu capela Sacramentului. 

— Şi la ce te face să te gândeşti? 

— Că atunci când s-a construit absida, toate ferestrele 
dădeau în exterior şi dacă pe latura din nord, la stânga, nu 
există ferestre, înseamnă că acolo era un alt edificiu. Poate 
biserica originală a Sfintei Ana. 

— Exact! Ceea ce azi este capela Sfântului Mormânt a fost 
vechea biserică, probabil construită în timpul secolului al XI-lea, 
în stil romanic. 

— Şi atunci, de ce cercetătorii moderni o situează în secolul al 
XIV-lea? 

— Pentru că nu cunosc bine cele întâmplate şi au evaluat 
construcţia după ceea ce se poate vedea azi. Vechiul oratoriu 
romanic s-a prăbuşit la incendiul din anul 1936, ca şi multe alte 
părţi din biserică, iar cupola, care a zburat în aer, a transformat- 
o într-un horn gigantic. Partea reconstruită oferă un arc 
semicilindric ogival, asemănător cu cel din prezbiteriu şi din 
nava transversală, dar cel primitiv probabil că nu avea un astfel 
de vârf ascuţit. Mai mult, am găsit nişte planuri ale bisericii 
semnate în 1859 de un arhitect numit Miguel Garriga! şi care 


135 Miguel Garriga i Roca (1804-1888), arhitect şi urbanist,.proiectant al clădirii 
Teatrului El Liceo, inaugurat în 1847. In 1857, a proiectat o extindere a 
Barcelonei, numită in catalană, până în ziua de azi, Eixample. 


prezintă o structură a pereţilor în capela Dels perdons, aşa cum 
se numea ea pe atunci, complet diferită de a celorlalte ziduri din 
biserică. Erau mai groase şi în ele se deschideau firide, 
conţinând cu siguranţă imagini de sfinţi. 

Şi în ceea ce priveşte partea din dreapta a prezbiteriului, 
capela cunoscută azi ca a Sacramentului nu exista în secolul al 
XIII-lea, deoarece ferestrele dau în exterior. Ceea ce s-a 
construit acolo în secolul al XVI-lea a fost sacristia. In schimb, în 
epocă existau două oratorii acoperite cu două mici bolți gotice 
încrucişate şi a căror structură o putem vedea azi la intrarea în 
această capelă şi care apar în pictură reprezentate prin acel arc 
turtit, pe care îl credeam lobat, aşezat chiar deasupra crucii, dar 
care în realitate reprezintă cele două oratorii. Intrarea 
principală, cu porticul ei, se află imediat alături; este datată din 
1300 şi, dat fiind faptul că stilul ei gotic pare să coincidă cu cel al 
oratoriilor, e de presupus că au fost construite în aceeaşi 
perioadă. 

— Aşa că Arnau, dacă îi dăm crezare în continuare, trebuie să 
fi văzut patru arce, şi nu trei, cum apar pe panouri. 

— Bineînţeles. Tripticele sunt obişnuite în pictura gotică, iar 
ansamblurile de patru panouri pur şi simplu nu existau. Aşa că 
s-a rezumat la trei. Capela situată la stânga noastră este cea a 
Sfântului Mormânt, cu Isus înviat şi triumfător, având cârja cu o 
cruce patriarhală, cea a templierilor, în margine. În mijloc, care, 
ca dimensiuni, corespunde cu prezbiteriul, o avem pe Fecioară, 
totuşi cuvântul Mater o aminteşte pe Sfânta Ana. Urmând 
aceeaşi direcţie, ar apărea cele două oratorii, care s-au păstrat 
ca atare până la incendiul din 1936. In primul, se afla pe atunci 
Fecioara Stelei, o sculptură gotică asemănătoare Madonei de pe 
panoul din mijloc, iar al doilea dădea acces în sacristie. Şi 
ghiceşte cui îi era închinat acest ultim oratoriu. 

Am rămas tăcută, aşteptându-i răspunsul. 

— Lui Isus răstignit! a spus el zâmbind. Exista o cruce mare 
cu imaginea Lui în mărime naturală. 

— Ca şi pe panouri! am şoptit eu. 


CINCIZECI ŞI TREI 


Am ieşit din biserică pentru a putea vorbi în voie şi, mergând 
pe strada Sfânta Ana în drum spre Ramblas, Oriol îmi povestea 
mai departe: 

— Presupunând că personajul Arnau a avut într-adevăr vreo 
legătură cu inelul şi cu picturile, aşa cum tatăl meu povesteşte 
în relatarea lui, despre care am acceptat că se bazează pe 
tradiţia orală, şi ţinând seama că o parte a porticului şi oratoriile 
au fost construite în jur de 1300, probabil că el a văzut biserica 
Sfânta Ana aşa cum este ea reprezentată pe triptic. Templierii 
nu au fost persecutați până în anul 1307 şi, conform înscrisurilor, 
Arnau d'Estopinyă a trăit cel puţin până în 1328, un an după 
moartea lui lacob al II-lea. 

— Totul se potriveşte, am spus eu, convinsă. Cineva din acele 
vremuri care cunoştea biserica ar fi putut să o recunoască în 
picturi. 

— Istoria ar fi aşa, continuă el: Arnau şi-a condus galera spre 
nord, nu spre sud. Spre deosebire de Ordinul Ospitalierilor, 
templierii au păstrat întotdeauna relaţii bune cu confrații lor din 
Ordinul Sfântului Mormânt. Era un ordin mult mai mic şi nu 
dădea motive de rivalități, cum se întâmpla cu ioaniţii”*. În 
afară de asta, cavalerii Sfântului Mormânt nu aveau în acea 
epocă un braţ înarmat în Catalonia, erau clerici obişnuiţi. 
Călugării Lenda şi Saguardia se înţeleseseră cu comandorul 
Ordinului Sfântului Mormânt din Barcelona asupra custodiei 
comorilor şi Arnau d'Estopinyă a debarcat pe o plajă din 
apropierea oraşului, evitând atât sediul templierilor, situat 
foarte aproape de arsenal şi, fără îndoială, ţinut sub 
supraveghere, cât şi portul Can Tunis, instalat pe coasta sudică 
a muntelui Montjuïc şi apărat de un castel bine înzestrat cu 
trape ale regelui. A permis ca doar ocnaşii lui sarazini să vadă 
cui preda încărcătura şi, apoi, în dramul de întoarcere, i-a 


136 Un alt nume al Ordinului Spitalului sau al Ospitalierilor, derivat de la 
Sfântul loan Botezătorul 


căsăpit ca să nu vorbească atunci când urmau să sosească la 
Peñiscola. Avea motive întemeiate să se teamă că agenţii 
Inchiziției sau ai regelui vor interoga echipajul. Călugării 
Sfântului Mormânt, în schimb, erau liberi de orice bănuială şi au 
transportat comoara la mănăstirea lor, păstrând-o în biserică, 
atunci deja cunoscută sub numele de Sfânta Ana. Mănăstirea se 
afla în afara cetăţii Barcelonei, motiv pentru care avea fortificaţii 
proprii, dar exact în acea epocă se construia al doilea rând de 
ziduri ale oraşului, care în final vor adăposti biserica Sfânta Ana 
în interiorul lor. Nu ştiu dacă pe atunci zidul proteja şi domeniul 
Ordinului Sfântului Mormânt, dar e sigur faptul că ori călugării 
aveau o poartă proprie, deoarece mănăstirea lor urma să se 
învecineze cu fortificațiile oraşului, ori se bucurau de privilegiul 
de a putea intra fără să se supună taxelor sau controalelor. Asta 
a permis să se evite explicaţiile. 

— Sau poate că nu a fost aşa, am spus. 

— Poate că nu. Poate că au adus-o pe uscat de la castelul de 
la Miravet. Dar rezultatul final a fost acelaşi. 

— Bine, de acord. Comoara templieră se află în biserica 
Sfânta Ana. Şi acum, ce facem? 

Oriol se scărpină în cap, gândindu-se. Eram în plină Ramblas 
de las Flores şi strălucirea, coloritul acelei după-amiezi de vară 
şi mulţimea pitorească ne înconjurau. S-a oprit în faţa unui 
chioşc şi, luând un buchet de floricele multicolore, mi l-a dăruit, 
însoţindu-l de un sărut pe buze. După răceala afişată în ultimele 
zile, Oriol m-a luat prin surprindere, dar pentru că doream cu 
ardoare săratul lui, într-o clipă mi-am recăpătat reflexele şi mi- 
am aruncat braţele de gâtul lui, sărutându-ne cu pasiune. 

— Va trebui să o căutăm, îmi spuse după ce ne-am desprins 
din îmbrăţişare. Nu crezi? zâmbea şi în ochii lui albaştri 
migdalaţi am văzut fericirea. 

— Va trebui, am afirmat eu. 

Şi ţinându-ne de mână, am hoinărit pe Ramblas în jos, vorbind 
de una şi de alta, râzând din nimic, poate doar pentru că trăiam 
pentru acea clipă de fericire. „Ce contează comoara?” îmi 


spunea el. Dar, care comoară? De care comoară vorbim? 
XXX 


Ne-am bucurat de după-amiază, de oraş, de noapte; şi zorii 
ne-au găsit întinşi, goi în patul răvăşit al lui Oriol, cu fereastra 
deschisă deasupra unei Barcelone încă în întuneric, tăcute, 
privind panourile pe care le luminau două veioze. 

La capătul unui răstimp de tăcere, fără să respect meditaţia 
profundă în care se cufundase Oriol, care părea că încearcă să 
extragă din tablouri toate secretele doar prin puterea minţii, am 
vrut să rezum cu voce tare propriile idei: 

— Ştim, aşadar, că ansamblul pictural este ca un plan al 
bisericii, am spus. Acum va trebui să ne găsim dramul pe hartă. 

— Da, consimţi el, gânditor. 

— Va trebui să găsim orice amănunt neobişnuit... 

— Dispunerea Pruncului Isus aşezat la dreapta Fecioarei, mi-o 
tăie el. Ţi-am mai spus că nu este deloc uzual. Majoritatea 
fecioarelor din epoca gotică în regatul Aragónului, atât în 
pictură, cât şi în sculptură, susţin Pruncul în poale în stânga, ca 
să poată avea grijă de el cu mâna dreaptă. Dar nu şi în acest 
tablou. 

— O altă pistă! 

— Exact. In plus, Pruncul e reprezentat de obicei făcând ceva, 
fie susţinând o carte, fie jucându-se cu păsările sau oferindu-i un 
fruct mamei sale. Dar cel mai adesea apare dând 
binecuvântarea. 

— Este ceea ce face în tabloul meu. 

— Nu! Priveşte atent! Nu binecuvântează. Binecuvântarea se 
dă cu degetele arătător şi mijlociu de la mâna dreaptă ridicate. 
Ca pe panoul din stânga, în care Isus Hristos iese din Sfântul 
Mormânt. 

— Pruncul ridică doar arătătorul. 

— Exact, nu binecuvântează, arată cu degetul. 

— Dar, către ce? Arată către cer şi uşor spre stânga lui, nimic 
concret. Şi am adăugat, gânditoare: Poate că exprimă 
promisiunea împărăției cerurilor făcută credinciosului... 

— Nici vorbă! Fii atentă! Tocmai am văzut! 

Oriol a răsucit panoul cu Sfântul Mormânt pe nişte balamale 
inexistente, închizându-l ca pe un canat de fereastră peste 
panoul principal. 

— Unde este acum degetul Pruncului? 


Am privit prin unghiul pe care-l formau acum cele două 
panouri. 

— Arată interiorul mormântului, al Sfântului Mormânt. 

— În interiorul unui mormânt, în capela de la stânga altarului 
principal în biserica Sfânta Ana din Barcelona, recită Oriol. 
Capela călugărilor Sfântului Mormânt, cea Dels Perdons! 

Am rămas pe gânduri. Totul părea foarte căutat, dar avea o 
logică. Am încercat să-mi amintesc biserica. 

— Eşti sigur că această comoară este aici? am întrebat în 
sfârşit. 

Oriol ridică din umeri. 

— Este singura alternativă care ne mai rămâne. 

— Şi cum vom face să ni se permită să săpăm în podeaua 
bisericii? 

— O să vorbesc cu mama, răspunse Oriol. Sunt sigur că ea va 
fi în stare să-l convingă pe paroh să ne lase să explorăm această 
capelă. Ea şi „confreria” pe care o prezidează sunt principalii 
binefăcători ai bisericii. Şi tu anulează-ţi definitiv întoarcerea. N- 
o să mă laşi singur în povestea asta... Aminteşte-ţi, am jurat să 
nu ne lăsăm baltă. 

Ce întrebare retorică! Să-l las singur? Chiar dacă această 
binecuvântată biserică ar fi pe punctul de a i se prăbuşi arcele, 
acoperişurile, bolțile, coloanele, mensolele, bolţarii şi celelalte 
pietre suspendate în aer deasupra capetelor noastre, ultimul 
lucru pe care l-aş face în acest moment ar fi să abandonez 
aventura. 


CINCIZECI ŞI PATRU 


Acele nopţi minunate le-am petrecut în camera lui, fiecare 
dintre noi descifrând misterele trupului şi spiritului celuilalt, 
fiindcă acelea ale panourilor încetaseră să mai fie o scuză 
valabilă. În camera mea, încă mai era un haos de bagaje de 
făcut... sau de desfăcut. 

Şi am putut să vorbim, de primul sărut, de mare, de scrisorile 
noastre pierdute... şi de cele întâmplate în ultimele zile. 
Odalisca pe care Oriol a respins-o în noaptea de Sânziene s-a 
dovedit a fi o studentă a lui de la universitate şi el a spus că, 
tocmai de aceea şi pentru că mă avea ca invitată, a considerat 
că ar fi puţin elegant să meargă să se zbenguie cu ea prin 
pădure. Susi, travestitul de la ieşirea din barul Pastis, participa 
la o activitate de asistenţă promovată de unul dintre grupurile 
de acţiune socială de care aparţine Oriol, cu sediul într-o casă 
ocupată din cartier. El i-a cântat în strună la gluma de a forma 
un trio, pentru că îl amuza să-mi vadă expresia speriată. 
Râzând, m-a asigurat că nu s-ar încurca cu travestiţi. Apoi a 
devenit serios, ca să-mi spună că şi dacă i-ar plăcea aşa ceva, 
tot nu s-ar duce cu Susi care avea SIDA, iar scopul acţiunii de 
asistenţă era ajutorul dat celor afectaţi de virus şi lipsiţi de 
resurse. O făcea în amintirea tatălui său. M-am scandalizat, 
întrebând cum e posibil ca cineva ca Susi să se prostitueze şi de 
ce nu se evită acest lucru, fiind vorba de un pericol. Oriol a 
ridicat din umeri, a spus că da, poate am dreptate, dar că, deşi 
are „asta”, Susi continuă să fie o persoană, cu toate drepturile 
ei, de a fi liber, de a suferi, de a avea nevoie să muncească 
pentru ca să mănânce şi de a iubi, ca să trăiască. Am 
recunoscut că toate astea sunt adevărate. Dar nu m-a convins, 
fiecare om este sclavul temerilor sale. Nici explicaţia lui în 
legătură cu gluma nu m-a satisfăcut; i-am spus cu plăcere tot ce 


mi-a venit la gură în legătură cu oribilul lui simţ al umorului. 
XXX 


Zilele care s-au scurs cu pregătirile căutărilor în biserică au 
fost de neuitat. Ne-am bucurat de o Barcelonă splendidă, de 
vara de curând venită şi de dragoste. Şi dragostea era aceea 
care făcea ca totul să fie minunat. Eu am renunţat să mai 
folosesc telefonul, deconectându-mă complet de Statele Unite. 
Dar înainte de asta, am sunat, forțând imposibilul, şi am cerut 
încă o dată un răgaz de la biroul de avocatură. Altă convorbire, 
ca să-l previn pe Mike că povestea dintre noi intrase într-o criză 
şi că îi trimiteam inelul printr-un serviciu de mesagerie. A fost o 
lungă conversaţie în care el nu se dădea bătut. 

Şi în sfârşit, am vorbit cu o Maria del Mar abătută, resemnată 
în faţa destinului implacabil de care muritorul de rând nu e în 
stare să scape, oricât de mult ar lupta, ca să-i spun să nu-şi facă 
griji şi să nu sufere dacă nu va avea veşti de la mine câteva zile, 
fiindcă petreceam de minune cu Oriol şi că îmi va fi bine. Foarte 
bine. 

Am vizitat frecvent biserica Sfânta Ana, scrutând chiar şi cel 
mai mic indiciu. 

— Biserica are o criptă, mi-a spus Oriol într-o dimineaţă. 

— O criptă? l-am întrebat eu. O capelă subterană? 

— Da, sunt sigur, trebuie să aibă. Biserica primitivă a Sfintei 
Ana probabil că a fost construită la mijlocul secolului al XI-lea, 
doar la vreo cincizeci de ani după ce Almanzor!” a pustiit 
Barcelona, luând cu el tot ce era de preţ în oraş şi mii de sclavi. 
Incursiunile maurilor încă mai erau frecvente şi teama că se va 
repeta jaful era întemeiată. Ar fi fost normal ca această biserică, 
situată în afara fortificațiilor oraşului, să aibă nu numai ziduri 
care să o apere, ci şi o ascunzătoare pentru obiectele valoroase 
de cult, în caz de asediu. 

— Dar asta e o simplă presupunere. 

— Nu, nu este. Am găsit nişte documente foarte vechi care 
menţionează cripta Sfântului losif. 

— Şi unde o fi? 

— Sub capela Sfântului Mormânt, a afirmat el. 

— De ce? 


137 Mohamed Almanzor (939-1002), celebru comandant de oşti musulman. A 
ocupat Santiago de Compostela, dar a fost învins de regii de León şi Navarra 
şi de contele de Castilia în bătălia de la Calatañazor, în 1002. 


— Pentru că este partea cea mai veche şi a fost şi cea mai 
venerată. In trecut, oratoriul Sfântului Mormânt avea la exterior 
nişte cochilii de pelerini, sculptate în zidurile de piatră, 
simbolizând iertarea ce se acorda în această capelă, 
asemănătoare aceleia obţinute făcând pelerinajul la Sfântul 
Mormânt de la lerusalim. Imaginează-ţi importanţa spirituală şi 
economică pe care această indulgență o avea pentru mănăstire. 
Toate aceste indicii au dispărut. La reconstrucţia după 
incendierea bisericii în anul 1936, când vechiul acoperiş al bolţii 
semicilindrice s-a dărâmat,  cochiliile şi celelalte părţi 
componente ale capelei au dispărut. Dar este mai mult decât 
probabil că s-a conservat ceea ce putea ascunde subsolul. 
Nimeni nu ştie în ziua de azi de existenţa criptei, nici unde era 
situată, dar niciun incendiu sau prăbuşire nu au putut s-o 
afecteze, cel mult să-i ascundă intrarea. Sunt sigur că într-un 
anumit loc sub aceste dale se ascunde o criptă secretă şi pun 
rămăşag că se află exact sub vechea capelă Dels Perdons. 

XXX 

Ajutaţi de paraciliser şi folosind nişte răngi de fier şi o mică 
macara dintr-acelea pentru construcţiile mărunte, am putut 
mişca lespedea de pe mormântul din capelă, care are sculptat 
pe ea un ecleziast. Rezultatul a fost dezamăgitor. Nişte 
oseminte. Strălucita teorie a lui Oriol s-a prăbuşit. El a spus să 
ridicăm şi dalele de pe jos, dar parohul a refuzat. Nici faptul că 
această confrerie, sub care se ascunde ordinul Noilor Templieri 
ai Aliciei, a fost un sprijin economic foarte important pentru 
biserică nu a făcut să se clatine fermitatea preotului. Cu mai 
mulţi ani în urmă, s-a instalat în nava centrală un sistem de 
încălzire în subsol şi au apărut nenumărate rămăşiţe omeneşti. 
A fost foarte stânjenitor. Nu, nu va permite săpăturile. 

— Dacă a existat o intrare prin această capelă, probabil că a 
fost astupată la una din reparaţiile pe care le-a suferit, îşi 


spunea Oriol. 
XXX 


138 Ca semn de recunoaştere şi ca dovadă că au ajuns până acolo, 
credincioşii care făceau pelerinajul la Santiago de Compostela pentru iertarea 
păcatelor, la întoarcere, aveau cusute pe veşminte cochilii ale unei anumite 
specii de moluscă des întâlnită pe coastele Galiciei. 


Aşa că am încercat acelaşi lucru în prezbiteriu. 

Pentru asta a trebuit să mişcăm toate scaunele din absidă şi 
am descoperit patru lespezi în părţile laterale ale altarului 
principal, având cruci cu braţ dublu şi simboluri de cardinali. Se 
presupunea că sunt mormintele cardinalilor care fuseseră parohi 
ai bisericii, dar ridicându-le pe primele două, cele mai apropiate 
de capela Sfântului Mormânt, le-am găsit goale. Cu toate astea, 
ajungând la a treia, speranţele noastre au fost încununate, când 
o scară îngustă, cu trepte adânci, care se înfunda în întuneric, 
se deschidea în faţa noastră. 

— Intrarea în criptă! am exclamat. Şi ochii mei îi căutau pe ai 
lui Oriol; se citea emoția în ei. 

Prietenul meu a aprins o luminare şi s-a pregătit să coboare. 
Mie asta mi s-a părut un arhaism prostesc. Şi i-am spus că s-ar 
potrivi mai bine o lanternă dintre cele pe care le aveam 
pregătite. 

— Este din pricina oxigenului, mă informă el. Multă lume a 
murit coborând în puțuri sau în locuri subterane fără să-şi ia o 
asemenea precauţie. Anhidrida carbonică sau alte gaze mai 
grele decât aerul tind să rămână în aceste depresiuni şi 
persoanele care intră continuă să respire aer fără oxigen până 
când se prăbuşesc asfixiate. Se aşază flacăra la nivelul taliei şi, 
dacă se stinge, e semn că mai jos nu se poate respira şi trebuie 
să ieşi în fuga mare. 

M-am gândit plină de mândrie că iubitul meu e un tip cu 
pregătire şi am pornit-o în urma lui înarmată cu o lanternă. Ela 
coborât cu faţa, sprijinindu-se de pereţi şi de tavan, dar scara 
era atât de îngustă şi de înclinată, încât eu am hotărât să o fac 
cu spatele, ţinându-mă cu mâinile de trepte. N-aveam niciun 
chef să mă rostogolesc înăuntrul acelui întuneric sinistru. 

XXX 

Era o incintă ceva mai mică decât absida, cu o boltă 
semicilindrică sprijinită de un perete scund, care dădea încăperii 
o înălţime maximă de vreo doi metri şi jumătate, în fund, era 
doar un altar de piatră şi, mai încolo, pe perete, o cruce 
patriarhală mare, pictată în roşu. Aceeaşi pe care şi-o împărțeau 
templierii şi călugării Sfântului Mormânt. Luminarea lui Oriol 


continua să ardă şi a lăsat-o deasupra altarului pe care se 
odihneau nişte casete. 

— Poate că sunt relicvele Sfintei Ana, ale Sfintei Filomena şi 
lignum crucis!**, care se păstrau în biserică înainte de război, 
afirmă prietenul meu. Parohul din acea vreme şi mai mulţi clerici 
au fost asasinați. Probabil că secretul s-a pierdut odată cu ei. 

— Nu pare că aici ar fi vreo comoară, am spus. 

Oriol nu răspunse şi începu să exploreze podeaua cu lanterna 
în căutarea lespezilor. Din când în când se oprea, citind parcă pe 
anumite pietre nişte semne care mie nu-mi spuneau nimic. 

— Probabil că aici sunt îngropaţi cardinalii, spuse el în sfârşit, 
semnalând nişte stele la picioarele lui. Părea decepţionat. 

Paracliserul şi preotul au coborât şi ei înarmaţi cu lanterne şi 
au ajutat la cercetare, fără să se găsească nimic relevant. 
Lespezile din criptă ocroteau doar oseminte. Acela părea 
sfârşitul căutării. 

Oriol a propus să ne resemnăm şi a cerut permisiunea 
preotului să continuăm cercetarea criptei noi doi singuri, în 
timpul nopţii, promiţându-i că totul va fi la locul lui pentru prima 
slujbă din ziua următoare. Bătrânul sacerdot, dând drumul unui 
lung şir de observaţii, acceptă călcându-şi pe inimă. Îmi închipui 
că ajutorul economic pe care Alicia îl aducea templului cântărea 
mult în sufletul lui. Oriol m-a invitat afară să mâncăm ceva, dar 
pe mine nu mă ispitea gândul; să scotoceşti sub acele stele 
funerare nu prea îţi deschide apetitul şi nu mă simţeam bine. El 
a insistat; trebuia să ne refacem puterile. 

XXX 

— O cochilie. Ai  observat-o? spuse deodată Oriol în 
restaurant. Era o cochilie de pelerin gravată pe una din pietrele 
de pe zidul din stânga al criptei; placa este aproape tot atât de 
mare ca şi lespedea şi un om ar putea trece prin spărtură. 

— Şi ce înseamnă asta? 

— Aminteşte-ţi că este semnul capelei Dels Perdons, cea a 
Sfântului Mormânt. li sticleau ochii de entuziasm. Precum cele 
din exteriorul oratoriului, dar care au dispărut la restaurarea de 
după Războiul Civil. 


Gia? 


139 în latină, „lemnul crucii” 


— De ce s-ar sculpta o cochilie de pelerin într-o criptă sub 
absidă şi care teoretic nu are nicio legătură cu capela alăturată, 
cea Dels Perdons? 

— Ca să se atragă atenţia că au într-adevăr o legătură? am 
întrebat, nesigură. 

— Păi, bineînţeles! Un zâmbet triumfător îi dansa pe buze. 
Trebuie să fie intrarea spre o altă criptă, prima, cea mai veche. 
Cea pe care nu am găsit-o de la suprafaţă. Probabil că e acolo! 

Am terminat cina cât am putut de repede ca să ne întoarcem 
la biserică prin strada Rivadeneyra, intrând prin pasajul de lângă 
casa parohială, care are acces în claustru. Parohul ne 
împrumutase cheile de la grilajele din străduţă. Traversând prin 
faţa sălii capitulare, văzând claustrul atât de întunecat, nu m-am 
putut împiedica să nu mă înfior amintindu-mi de întâlnirea mea 
de acolo, acum câteva zile, cu Arnau d'Estopinyă. 

De data asta singuri, cu ajutorul răngilor şi după câteva 
încercări, dala având gravată cochilia de pelerin a început să se 
mişte şi nu ne-a fost greu să o desprindem. O răsuflare râncedă 
izbucni din deschizătura neagră şi Oriol apropie una dintre 
lumânări, aşezând-o pe jos, la intrarea orificiului şi se opri un 
moment ca să mă privească. A zâmbit, ne-am dat mâinile şi un 
sărut. Imi simţeam inima bătând nebuneşte de emoție şi mi-am 
dat seama că trebuie să mă bucur de acel moment unic. O fi 
oare legendara comoară a templierilor ascunsă în tenebrele 
întrezărite prin spărtură? Oriol a făcut gestul amabil al unui 
bărbat bine-crescut care, în faţa unei uşi, lasă o doamnă să 
treacă prima şi mi-am dat seama că, în ciuda curiozităţii mele, 
nu-mi făcea nicio plăcere să intra acolo. Am privit lumânarea 
care ardea fără probleme la picioarele mele, i-am cerut 
prietenului meu să intrăm ţinându-ne de mână şi, spunându-mi 
carpe diem, mi-am plecat capul ca să intru in scobitura care 
cobora ca o treaptă. [ineam lumânarea în faţă şi mai jos de 
talie. Am fost liniştită văzând că nu se stinge şi a trebuit să o 
ridic deasupra capului ca să pot vedea ce era acolo. Oriol m-a 
ajutat imediat cu lanterna. Era o cameră mult mai mică decât 
cea dinainte şi prezenta pe tavan arce semicirculare care se 
sprijineau pe pereţi şi pe un grup central de trei coloane, despre 
care apoi Oriol mi-a spus că puteau fi vizigote. Dar, în acel 


moment, acest amănunt nu avea nicio importanţă. Văzând 
conţinutul catacombei, Oriol a exclamat: 
— Comoara! 


CINCIZECI ŞI CINCI 


M-am înfiorat de emoție. Într-adevăr, ne aflam în partea 
centrală a unei cripte de dimensiuni reduse, într-un spaţiu 
degajat, dar înconjurat de cufere şi, mai încolo, o mulţime de 
casete stivuite lângă pereţi, răspunzând câte una cu o strălucire 
metalică la lumina lanternei. 

Mi-am pus lumânarea pe una dintre lăzi, fixând capătul cu 
ceară şi l-am întrebat pe Oriol dacă vom deschide vreuna. Ela 
luminat-o pe cea mai apropiată de mine şi am tras cu toate 
puterile de capacul care scârţâia. Era goală! Oriol deschise 
alta... goală! Goală, goală, goală... cele şase lăzi erau goale. 

— Nu e nimic! i-am spus, neconsolată, lui Oriol, care mă 
privea mofluz. 

— Bănuiesc că totuşi este ceva, răspunse el după ce se gândi 
câteva secunde. Lipsesc aurul şi argintul, dar cred că totuşi cea 
mai prețioasă comoară pentru templieri e aici în continuare. 
Uită-te în casete. 

Erau multe, frumoase, unele metalice cu smalţuri de culoarea 
cobaltului, precum cele de Limoges, altele sculptate cu figurine 
de fildeş sau acoperite cu incrustaţii, sau din lemn cu stuc în 
relief şi cu picturi asemănătoare celor de pe panoul meu. 

— Cu siguranţă că astea sunt încă pline, declară prietenul 
meu. 

Am deschis o casetă, sperând să văd strălucirea aurului şi a 
pietrelor preţioase, dar am dat peste splendoarea dinţilor unui 
cap de mort care încă mai avea lipite de os piele uscată şi păr. 

— Dumnezeule! am exclamat cu teamă. Sunt rămăşiţe 
omeneşti! 

Oriol, care deschisese deja alte două lăzi, a aţintit lanterna 
asupra mea şi a spus: 

— Sunt relicve. Nu era uşor să faci trafic ilegal pe piaţa 
relicvelor. Luă o cutie de lemn cu picturi de sfinţi în stil romanic. 
Pe capac, era o cruce identică, precum cea de pe inelul meu. 
Amintindu-mi de el, l-am luminat ca să-i observ strălucirea şi mi 
s-a părut că simt în piatra de un roşu sângeriu o ciudată 
vibraţie. 


— Nu e nicio îndoială, am dat peste comoara pierdută a 
templierilor, spuse Oriol, înainte de a deschide o casetuţă. 

Acolo au apărut mai multe oase, câte unul chiar cu piele 
pergamentoasă lipită. 

— În cronicile despre biserică pe care le-am cercetat se spune 
că, în secolul al XV-lea, Ordinul Sfântului Mormânt a fost 
desfiinţat şi mănăstirea a devenit biserică a unui colegiu canonic 
al Ordinului Sfântului Augustin. Nu o mai locuiau călugări, ci 
canonici obişnuiţi fără jurământul de castitate şi care au fost, în 
numeroase ocazii, biciuiţi din pricina vieţii lor desfrânate şi cu 
cheltuieli greu de înţeles pentru un ordin cerşetor. Livezile, 
dijmele şi pomenile pe care le încasa comunitatea nu ajungeau 
să acopere nici măcar a suta parte din cât cheltuiau ei fără rost. 
Citind asta, m-am convins că aici fusese comoara şi partea ei 
monetară delapidată la vreo sută de ani după moartea lui 
Arnau. Dar pentru templieri, relicvele sfinţilor erau mult mai de 
preţ decât aurul şi argintul şi, cu siguranţă, că acei canonici ai 
Sfântului Augustin care locuiau aici le ţineau la mare respect, 
chiar le era frică de ele. Era foarte puţin probabil ca ei să facă 
negoţ cu ele. 

— Nu mă mir că aveau o reţinere. Să ieşim de aici, l-am 
implorat eu. Asta e un cimitir. 

Mi-era greață şi-mi simţeam stomacul răvăşit. Nu mă 
aşteptam la aşa ceva. Şi deodată, am resimţit o teamă 
superstiţioasă, ca şi cum am fi violat un mormânt, ca şi cum am 
merita o pedeapsă pentru asta. Am mai spus că în general nu 
sunt fricoasă, dar noaptea, acea veche biserică întunecoasă, 
cripta cu mirosul ei dezgustător şi rămăşiţele defuncţilor în lăzi 
mă făceau să simt un intens amestec de primejdie şi scârbă. 
Trebuia să ies, dar voiam ca Oriol să mă însoţească. Nu mă 
simţeam în stare să înfrunt din nou, singură, biserica sumbră 
care ne aştepta sus. 

Dar mă înşelam. Sus nu ne aştepta întunericul, ci o lumină în 
ochi şi o voce cunoscută: 

— Măi să fie, Cristina, eu te credeam în America. Am 
recunoscut tonul cinic al lui Artur, care mi-a luat amabil mâna ca 
să mă ajute să ies din catacomba aceea. Sau pe Costa Brava... 


Am numărat unu, doi, trei bătăuşi cu lanternă şi revolver în 
mână. Oriol, care mă urma, s-a văzut şi el prins în cursă. 

— Credeai că mă păcăleşti, nu-i aşa? i-o trânti Artur pe un ton 
foarte diferit faţă de cel folosit ca să-mi vorbească mie, 
niciodată nu am încredere în cineva care dă un preţ exagerat 
pentru o piesă. Şi cu atât mai mult, dacă acela îi cunoaşte 
valoarea de piaţă. Cum ai putut crede că o să înghit găluşca 
asta? 

— Nu e aur, sunt doar relicve, am declarat eu. Mă gândeam 
că am putea să ne salvăm încă o dată, dacă se convingea că 
valoarea obiectelor de jos nu merita riscul de a ne ucide. 

— Nu, draga mea, îmi spuse el. Am auzit destul din 
conversaţia voastră. Duzini de casete, de relicvarii din secolele 
al XII-lea şi al XIII-lea. Metal acoperit cu smalţuri de culoarea 
cobaltului, precum cele de Limoges, lăzi pictate şi cu stucaturi, 
în stil romanic, gotic. Sipete cu figuri sculptate în fildeş. Asta e o 
avere. Nu o fi fost o comoară pentru un rege din vremea aceea, 
deşi asta erau relicvele pentru călugări, dar pentru un negustor 
de antichităţi din secolul al XXI-lea este o bogăţie incalculabilă. 
Există puţine obiecte din epoca aceea şi au un preţ foarte bun. 

— Ce o să faci cu relicvele? întrebă Oriol. 

— Mortăciunile o să le lăsăm acolo unde se află, răspunse el 
iute. Şi asta te include şi pe tine. 

Atunci mi-am dat seama că de data asta eram pierduţi. Pe 
cine o fi mituit ca să aibă acces? Sau avea mai multe chei? Nu 
mai conta, oricine l-ar fi ajutat nu ne va mai ajuta şi pe noi 
acum. Am început să mă gândesc, cu disperare, cum am putea 
scăpa din această situaţie. Mi-am văzut propriul cadavru, alături 
de cel al lui Oriol, zăcând în întuneric peste rămăşiţele pe 
jumătate putrezite şi uscate ale tuturor acelor sfinţi, scoase din 
casete, îngrămădite într-un colţ şi închise pentru totdeauna în 
cripta secretă. 

— Am bani, dacă asta vrei, oferi Oriol. 

— Nu vreau banii tăi. Artur îl privi cu o figură scârbită, ca şi 
cum l-ar fi jignit în adâncul demnităţii lui. Nu înţelegi? Asta 
poate fi cea mai mare descoperire de artă medievală din acest 
secol. In plus, nu mă ocup cu sechestrarea de persoane. 


— Dar cu asasinarea lor? am întrebat indignată. Nu ştiu cum 
de m-am putut simţi, într-un anumit moment, atrasă de acest 
om de nimic, îngâmfat şi snob... 

— Îmi pare rău, draga mea, răspunse el, prefăcându-se 
întristat. Dar, uneori, astea două merg mână în mână. 

— Artur, trebuie să existe şi altă soluţie, a negociat Oriol. la 
tot ce vrei, reţine-ne undeva până nu mai rămâne nimic. Nimeni 
nu ştia că există această criptă, nimic din ce se află aici nu este 
catalogat, nimeni nu te va putea acuza. Îţi promitem, jurăm, pe 
ce vrei tu, că nu vom spune nimic niciodată. la totul. 

Negustorul de antichităţi lăsă să i se piardă privirea în 
întuneric, spre tavan, prefăcându-se că se gândeşte. 

— Nu. Îmi pare rău, spuse el, după câteva clipe care au durat 
o veşnicie. Îmi pare rău cu adevărat, nu pentru tine, ci pentru 
ea, dar cum vă va trece frica, n-o să duceţi lipsă de timp ca să 
mă denunţaţi. Niciodată nu mă voi putea bucura în linişte de 
aceste obiecte de artă. Nu e vorba doar de bani. Cele mai bune 
piese le voi păstra pentru mine, ca să le contemplu, ca să le 
pipăi şi să le mângâi, doar pentru plăcerea de a le poseda. 

Vorbea încet; în pofida acestei situaţii, toţi simţeam un ciudat 
respect pentru templu. 

Moartea; ne va omori. L-aş fi implorat, dacă n-aş fi fost 
convinsă că nu servea la nimic, dar i-am fost recunoscătoare lui 
Oriol că a încercat şi am vrut să cred că o făcea mai mult pentru 
mine decât pentru el însuşi. Poate că aş fi spus ceva, dacă mi-ar 
fi trecut prin cap ceva rezonabil, dar a început să mă chinuiască 
frica şi priveam cu panică gaura neagră a catacombei din care 
tocmai ieşiserăm. 

— Regret că nu am mult timp de conversaţie. Vă rog să-mi 
faceţi favoarea să coborâţi. Dacă n-o să faceţi scene, nimeni n-o 
să sufere în mod inutil. 

Mă gândeam că nu vor putea să mă vâre acolo, jos, decât 
moartă deja. Mâna mea o căuta pe a lui Oriol şi el mi-a apucat-o 
cu putere. Întotdeauna o simţisem mare şi caldă, dar acum era 
rece, aproape tot atât de îngheţată ca a mea. Trebuia să facem 
ceva, nu puteam muri fără să încercăm ceva, eu nu mă simţeam 
în stare, în acel moment, dar i-am strâns mâna cu vigoare şi m- 
am apropiat de el până când umerii noştri s-au lovit. Eram 


sigură că Oriol va reacţiona într-un fel sau altul, iar eu, acum 
paralizată, îl voi urma până în ultima secundă de viaţă. 

— Nu vom cobori. Vocea lui se auzea fermă, deşi am observat 
încordarea în ea. 

— Inţelege, Bonaplata, răspunse Artur, ca şi cum ar fi regretat 
că Oriol e atât de prost crescut. E doar ca să nu se murdărească 
biserica. 

„Nu e nicio scăpare”, mi-am spus, in vreme ce evaluam 
situaţia. Eram speriată, foarte speriată, nu vedeam nicio ieşire 
din această situaţie. Lanternele formau un pătrat de lumină cu 
laturile mobile, după cum bătăuşii le îndreptau spre câte ceva. 
lar feţele noastre erau ţinta pentru lumina lui Artur. 

M-am gândit că negustorul de antichităţi voia ca noi să 
coborâm cu zbirii lui şi, în felul ăsta, să nu fie de faţă la moartea 
noastră. Poate că încă mai are o urmă de conştiinţă... 

Dar exact atunci când credeam că Artur urma să dea ordin să 
fim asasinați chiar acolo, se auzi un strigăt, venea din naosul 
bisericii, era unul dintre bătăuşi. Lanternele s-au îndreptat într- 
acolo şi au luminat o scenă îngrozitoare. Fără să lase din mână 
nici lanterna, nici pistolul, unul dintre oamenii ăia încerca să se 
opună cuiva care îl apucase din spate de falcă şi, într-o clipă, în 
strălucirea unei lame de oţel, sângele începu să-i curgă pe gât 
şiroaie. In spaţiul închis, o împuşcătură bubui ca o bombă; tipul 
trăgea în gol, fără să nimerească, în propria moarte care îi 
trecea în zbor deasupra capului. L-am recunoscut pe atacant, 
părul lui alb scurt şi sclipirea de nebunie din ochii lui. Era Arnau 
d'Estopinyă şi tocmai îi secţionase jugulara ucigaşului plătit, 
care căzu la pământ într-o baltă de sânge. „Dumnezeule! m-am 
gândit. Ştie să taie gâtul, ca în visul cu plaja.” Dar nu era timp 
de gândire, ceilalţi doi începură să tragă în bătrân şi am 
observat că Oriol mă lăsa de mână ca să se arunce asupra unuia 
din bătăuşi încercând să-i smulgă arma. Am văzut cum Artur 
căuta ceva în haină. O fi fost alt pistol; eram într-o poziţie bună 
şi, aproape fără să mă gândesc, ca şi cum aş fi fost pe arcuri, i- 
am tras un picior care a nimerit exact acolo unde şliţul 
pantalonului se uneşte cu fundul acestuia. Jap! Exact ca la 
Tabarca. Scoase un urlet, apucându-se, încă o dată prea târziu, 
de părţile vătămate. M-am gândit că simt probabil vreun fel de 


atracţie freudiană pentru acel loc al anatomiei negustorului de 
antichităţi. Arnau a încercat să-i ia pistolul victimei sale, dar a 
căzut, în întuneric, răpus de gloanţe la câţiva metri de lanterna 
care acum lumina pe jos. Oriol se lupta, apucând cu amândouă 
mâinile pistolul rivalului său care părea că îl ţine bine strâns; 
lanterna lui căzuse pe dale. 

— Fugi, Cristina, îmi strigă el. Fugi acum! Şi am putut să văd, 
când în lumină, când în penumbră, cum adversarul lui îi trăgea o 
lovitură de cap în faţă. 

Am ezitat o clipă. Nu puteam să-l las singur! Mi-am amintit de 
jurământul templierilor care ne unea. Dar mi-am dat seama că, 
dacă reuşeam să ies de acolo, nu vor îndrăzni să-l ucidă. Astfel, 
aproape în întuneric, fiindcă doar unul din bătăuşi mai păstra 
lanterna, am luat-o la fugă spre uşa bisericii care dă în claustru, 
cu speranţa ca, la rândul lor, cele două grilaje care dau în strada 
Rivadeneyra să fie deschise. Pe acolo am intrat, dar când eram 
deja pe la mijlocul naosului, mi-am amintit că închisesem 
zăbrelele, că am lăsat deschisă doar uşa care comunica între 
biserică şi claustru şi că Oriol era cel care avea cheile. Pe unde 
or fi intrat ei? Prin sacristie, cum făcusem eu prima dată? Era 
târziu să mai dau înapoi. 

— Să nu iasă afară, spuse Artur cu o voce stinsă, dar 
distinctă. 

Lumina bătăuşului îmi căuta trupul şi detunătura altei 
împuşcături răsună în lăcaşul sfânt. Moartea venea după mine. 

— Stai că trag! strigă bărbatul, exact după ce tocmai o 
făcuse. 

Am simţit că părul de pe ceafă mi se face măciucă şi, pentru o 
clipă, m-au lăsat picioarele, dar am continuat să fug spre acea 
cursă de şoareci care devenise claustrul zăvorât. Mi-am amintit 
de cineva, care pretindea că se pricepe, spunând că e foarte 
greu, chiar şi pentru un trăgător de elită, să nimerească pe 
cineva în mişcare cu un glonţ, chiar de la câţiva metri, în special 
dacă-şi schimbă traiectoria. Şi în ciuda a tot ceea ce vor să ne 
facă să credem în filme, să nimereşti ţinta, în aceste cazuri, e 
mai mult o chestiune de noroc decât de îndemânare. Mi-am 
spus că tenebrele din biserică sunt în favoarea mea şi mi-am 
repetat că atâta vreme cât nu mă prind pe mine, vom rămâne 


amândoi în viaţă. Dar acest gând plin de speranţă a durat doar 
câteva secunde. În ciuda întunericului din acel ungher al 
templului, reuşisem să ajung la uşă, cu un avans destul de mare 
faţă de urmăritorul meu, când, traversând micul vestibul de 
lemn şi ieşind în claustru, am dat peste un bărbat care m-a prins 
imediat. Artur avea încă un acolit plasat în întuneric! 

Atunci am simţit, depăşind chiar şi frica, o mare supărare. Ce 
sfârşit trist! Am făcut o încercare disperată de a scăpa de cel 
care pusese mâna pe mine şi care îmi astupa gura cu mâna, şi 
atunci am văzut şi mai multă lume în penumbra claustrului. A 
fost momentul în care bărbatul care mă ţinea strâns mi-a spus 
să mă liniştesc, că sunt salvată şi că el e de la poliţie. 

Am căutat peretele ca să mă sprijin şi mi-am dat seama că 
eram lângă una dintre ferestrele care legau claustrul de sala 
capitulară, cea a ritualurilor templiere. În ultimă instanţă, a 
trebuit să mă aşez pe jos. 

Ceea ce s-a întâmplat apoi s-a petrecut foarte repede. 
Pistolarul care mă urmărea a căzut în braţele aceluiaşi agent, 
doar că i s-au alăturat o mulţime de poliţişti şi o pereche de 
pistoale erau aţintite spre capul individului. 

Din întuneric a apărat şi Alicia, împreună cu parohul. Ea 
fusese aceea care anunţase poliţia, care încerca şi ea să intre 
dinspre Poarta îngerului, prin cele două patiouri din spate şi prin 
accesul din strada Sfânta Ana, care dă în piaţa Ramón Amadeu, 
unde se află intrarea principală şi cea a claustrului. 

Părea că persoana care dă ordinele este Alicia însăşi. 
Întotdeauna m-a uimit autoritatea acestei femei. Căpitanul din 
fruntea operaţiunii i-a cerut de câteva ori să tacă, dar toţi, 
inclusiv el, sfârşeau prin a-i urma instrucţiunile. Avea dreptate în 
fiecare moment, spunând ce era de făcut. 

Oriol era bătut, cu nasul sângerând, dar se simţea bine şi ne- 
am îmbrăţişat. Ucigaşul plătit care a rămas în biserică, dându-şi 
seama de situaţie, şi-a azvârlit arma departe, iar lui Artur nu i- 
au găsit niciodată pistolul. Mă deprimă gândul că se află în 
libertate condiţionată şi că a petrecut doar o noapte la 
Comisariat. Procesul încă urmează să se desfăşoare. 


Cadavrele au rămas aşa cum erau, pe culoarul din mijloc al 
templului, puţin înainte de transept. Nu puteau fi mişcate 
înainte de sosirea judecătorului de instrucţie. 

Acolo era şi trupul lui Arnau d'Estopinyă, întins cu gura în jos, 
înconjurat de pumnalul lui plin de sânge, de pistolul pe care i-l 
smulsese victimei lui şi de un telefon mobil. Nu se potrivea cu 
bătrânul templier. Am aflat mai târziu că i-l dăduse Alicia ca să o 
anunţe în cazul în care am fi avut probleme. Ea spunea că 
biserica aceea era precum o casă pentru Arnau şi că îşi petrecea 
nopţi întregi în penitenţă, rugându-se în genunchi, până când 
adormea pe jos sau pe una dintre bănci. 

Nu a murit pe loc. A mai avut timp să deseneze pe jos, cu 
propriul sânge, o cruce patriarhală, cea cu patru braţe, aceeaşi 
care se afla prezentă peste tot în biserică. Moartea l-a găsit 
sărutând-o. Nu mă pot împiedica să spun că totdeauna l-am 
identificat pe acest bărbat cu Arnau din istorie; pentru mine 
erau una şi aceeaşi persoană. lar pentru mine, cele citite de Luis 
în acele foi de hârtie pe care, la prima vedere, Enric scrisese 
acea poveste inventată, auzită, intuită sau toate la un loc, 
continuă să rămână istoria adevărată a lui Arnau, posedatul, 
vechiul, noul, amândoi, acelaşi. De multe ori mă îngrozise 
privirea lui de nebun, înfăţişarea lui de bandit fanatic, dar 
văzându-l zăcând acolo, într-o baltă de sânge, mi s-au umplut 
ochii de lacrimi şi mi s-a pus un nod de emoție în gât. Era un 
neadaptat, cineva care nimerise într-un secol greşit, un tip 
marginalizat, singuratic şi violent, dar consecvent în nebunia lui, 
în credinţa lui, în idealurile lui. Nu a ezitat nicio clipă să moară 
pentru credinţa lui. Poate că nu era prioritatea lui să ne salveze, 
dar a făcut-o şi nu s-a dat în lături să-şi ofere singura lui avere 
de Cavaler Sărman al lui Hristos: viaţa, pentru a evita ca ultima 
dintre comorile templierilor să cadă în mâini păcătoase. 

Această existenţă a lui, ca şi cea anterioară, cu şapte sute de 
ani înainte, nu fusese nici dulce, nici frumoasă, nici măcar 
exemplară, după părerea mea. Au fost vieţi dure, marcate de 
violenţă şi de nenorociri. Dar ultimele lui clipe au fost frumoase 
pentru un templier. A murit ucigând pentru credinţa lui, în luptă 
cu necredincioşii, salvând viaţa tovarăşilor lui de arme şi 


apărând relicvele martirilor. Ce mai putea cere un Cavaler 
Sărman al lui Hristos? 

Alicia a organizat o înmormântare demnă de un erou. Capela 
funerară cu lumânări aprinse a fost instalată în sala capitulară, 
iar sicriul cu trupul neînsufleţit a fost vegheat tot timpul de 
patru cavaleri în mantiile lor albe cu crucea roşie patriarhală pe 
umărul drept. Aceeaşi pe care el a sărutat-o în clipa morţii. Cu 
titlu postum, Arnau a fost numit cavaler, iar Alicia a dat 
atingerea de învestitură trupului fără viaţă. Şi eu am fost numită 
doamnă a templierilor; inelul îmi dădea dreptul, deşi eu mă 
consideram deja ca făcând parte din ordin din momentul în care, 
aruncându-mă în mare, am jurat să nu-l părăsesc pe Oriol. Dar 
adevărul e că toate acele ceremonii, pe care cei prezenţi le luau 
atât de mult în serios, nu încetau să-mi pară un caraghioslăc. 
Singurul lucru autentic acolo era Arnau însuşi, trupul lui 
neînsufleţit; el a fost ultimul dintre adevărații templieri. Şi era o 
ironie a sorții faptul că el, care şi-a închinat toată existenţa 
acestei utopii, putuse să îmbrace în timpul vieţii doar mantia 
închisă la culoare rezervată sergenţilor, în vreme ce persoane 
de provenienţă nobilă sau bogate, fără niciun alt merit decât 
acela de a se fi născut aşa, purtau mantia albă de cavaler. O 
maimuţăreală. 

Chiar şi aşa, am asistat emoţionată la ceremonia funerară, 
alături de Oriol, şi acolo mi-a venit acest gând. Atunci, în acel 
moment, nava noastră sosea, în sfârşit, în Itaca. Aventura se 
încheiase. 


CINCIZECI ŞI ŞASE 


Voi trece repede peste această parte, pentru că e tristă. Tot 
atât de tristă ca şi distanţa care separă realitatea de vise. 

În urmă rămâneau zilele celei de a doua copilării ale noastre, 
zilele de aventură, cadoul postum al lui Enric. De multe ori, 
prietenii, partenerii, amanţii unici în împrejurări excepţionale 
încetează să mai fie persoanele ideale atunci când ne facem 
planuri pentru restul vieţii. Eu încă îl mai iubesc, şi el, pe mine. 
Am făcut un efort, dar poate că dragostea nu era atât de mare 
încât să întindem o punte suficient de lungă peste abisul 
deosebirilor dintre noi. 

Cred că aventura noastră ne apropiase; eu nu mai eram 
snoaba incapabilă să merg desculţă, dacă era nevoie, prin viaţă. 
Acceptam că şi nişte „Susi”, şi nişte ciumaţi aveau dreptul să 
trăiască şi să iubească, acceptam că există persoane în stare să 
dea totul din dragoste, chiar dacă aceea nu eram eu. 

Şi el s-a schimbat, nu mai era tipul radical, anarhist şi 
contradictoriu. Găsise comoara tatălui său şi cu asta termina de 
plătit o veche datorie. Încă nu ştiu care din cei doi, tatăl sau fiul, 
era creditorul, şi care debitorul. Dar sunt sigură că, închizând 
acest capitol, Oriol a semnat o pace despre care tot nu ştiu dacă 
a fost cu ceilalţi, cu sine însuşi sau cu o amintire. 

Din nefericire, aceste schimbări nu au fost suficiente, încă ne 
mai aflam, el şi cu mine, foarte departe unul de celălalt. Viaţa 
ne-a făcut să o apucăm pe drumuri diferite şi, niciodată, oricât 
de mult ai încerca, nu e cale de întoarcere; timpul se mişcă doar 
într-o direcţie. Costa Brava, furtuna şi sărutul rămâneau 
îngropate în nisipurile trecutului. 

Ce păcat! 

XXX 

Şi vă veţi întreba ce s-a întâmplat cu comoara. Păi, încă nu 
ştiu care este soarta ei finală şi, cu siguranţă, nici nu mă prea 
interesează, cel puţin din punct de vedere personal. Nu vreau, 
sub nicio formă, niciuna dintre acele piese. Oricât de artistice, 


istorice sau valoroase ar putea fi casetele. Şi cu atât mai puţin, 
conţinutul lor. Numai ideea de a avea una dintre ele împodobind 
apartamentul meu din New York îmi dă fiori de groază. Mi-a fost 
de-ajuns cu celălalt inel, pe cât de macabru, pe atât de frumos, 
cu rămăşiţe omeneşti montate în el. 

Se pare că nici Oriol, cu toată pasiunea lui pentru Evul Mediu, 
nu are ambiția să posede vreuna dintre acele odoare istorice. 
Vrea doar să le studieze. 

El e convins că aventura trăită a fost comoara; ea, şi doar ea, 
era moştenirea lui Enric. Nimic şi nimeni pe lume nu va putea să 
ne-o smulgă. Şi eu am aceeaşi părere ca şi el. 

Cum spune Kavafis: 

XXX 

Acest frumos periplu ţi-a dăruit Itaca, 

Altceva să-ţi mai deie, vezi bine, nu mai are. 

Săracă de-ţi va părea, 

Cu-atâta experienţă, poţi înţelege-acuma, 

Când eşti şi tu înţelept, ltacele ce-nseamnă.!“9 

XXX 

Dar nu toată lumea gândeşte la fel. 

Intervenţia poliţiei a făcut ca descoperirea să devină publică 
şi asta a dat frâu liber scandalurilor. Dioceza Barcelonei 
considera că o asemenea descoperire, făcută în interiorul unei 
biserici, îi aparţine. Dar la vremea lui, lăcaşul aparţinea 
mănăstirii Sfânta Ana a Sfântului Mormânt, al cărui ordin îşi mai 
are încă sediul acolo, în Catalonia, şi drepturile lui... Dar 
relicvele şi casetele care le conţin aparţineau templierilor 
desfiinţaţi de papă, care s-a învoit cu regele Arag6nului să 
cedeze posesiunile acestora, cele puţine rămase după spolierea 
dictată de acesta, Ordinului Sfântului loan Ospitalierul, care 
continuă să fie activ în zilele noastre sub numele de Ordin de 
Malta, moştenitorul lor legal. 

Dar este vorba despre o comoară artistică şi istorică, iar statul 
spaniol deţine proprietatea asupra ei, deşi, dat fiind că aparţine 
patrimoniului cultural catalan, şi acesta a fost unul dintre 

transferurile operate de statul central, /a Generalitati! are 
multe de spus... 

Ca să nu mai vorbim despre succesorii autentici şi adevăraţi 
ai Cavalerilor Sărmani ai lui Hristos... Există sute de grupuri care 
se autoproclamă ca fiind adevărații moştenitori ai templierilor. 
Inclusiv cel al Aliciei. 

Fireşte că această comoară îi revine doar uneia dintre 
provinciile templierilor: cea care reunea regatele de Aragón, 
Mallorca şi Valencia. Şi asta limitează numărul posibililor 
moştenitori ai templierilor. În Valencia, din capriciul lui lacob al 
II-lea, ordinul succesor al templierilor a fost cel de Montesa, pe 
care el l-a întemeiat. Dar regatul Mallorcăi era pe vremea aceea 
independent de celelalte două regate şi se întindea şi pe teritorii 
catalane şi provensale, azi în cadrul statului francez. Apoi, 
grupurile neotempliere franceze s-ar putea considera şi ele 
beneficiare... 

Alicia e foarte deşteaptă şi nu a vrut să se bage în pretenţii la 
moşteniri templiere de ordin moral... un adevărat viespar. A 
făcut cererea în numele celor care au descoperit comoara: Oriol 
şi cu mine. Această femeie are, după părerea mea, un interes 
neliniştitor pentru relicve, chiar mai mare decât cel pentru 
frumoasele lor containere materiale. Nu vreau, nu mă 
interesează să aflu de ce... 

Ca avocată, sunt foarte curioasă să aflu cum se va termina 
toată această încurcătură. Deşi, dacă sunt convinsă de ceva, 
este de faptul că Alicia va obţine bună parte din ceea ce 
doreşte. Aşa cum a făcut-o întotdeauna. 

XXX 

lar eu mă aflu aici, privindu-mi ca o proastă mâna dezgolită 
de inele, în vreme ce avionul mă poartă spre New York. Singură. 
Cine a spus că viaţa e uşoară? 

Inelul meu de logodnă, cu impresionantul lui solitar, i l-am 
trimis lui Mike atunci când povestea mea cu Oriol începuse să se 
încingă. Celălalt, frumosul inel cu piatră de rubin-mascul, cel al 
violenţei zeului Marte, cel care străluceşte înăuntru cu o stea în 
şase colţuri, cel cu crucea templieră, cel cu os omenesc, cel cu 

splendoarea însângerată, cel care conţine suflete rătăcite, pe 
acela i l-am dăruit Aliciei. 

Enric spunea în scrisoare că inelul e pentru persoana despre 
care voi crede că îl merită cel mai mult. Şi asta mă includea şi 
pe mine. „Trebuie să fie cineva cu un spirit foarte puternic, 
spunea în biletul lui, pentru că acest inel are viaţă şi voinţă 
proprii.” În acel moment nu am dat importanţă acestei 
observaţii, dar, încetul cu încetul, am început să aflu tot ce 
aduce cu sine inelul. Mie îmi provoacă teamă. Şi aceea care îl 
merită este Alicia. Mai mult decât oricare altă persoană pe care 
o cunosc. Ea merită să fie Marele Maestru al Noilor Templieri. 
Era oricum, şi fără inel, dar acum are simbolul istoric al poziţiei 
ei. Pe deasupra, ea ştie, mai bine decât oricine, cu ce are de-a 
face şi sunt sigură că, dacă cineva este în stare să fie 
proprietarul lui, acel cineva este Alicia. 

XXX 

Mi-a zâmbit când i l-am dat. Atunci nu a spus mulţumesc şi 
nici alte politeţuri prosteşti precum: „Nu, te rog, Enric ţi l-a dat 
ţie, păstrează.-l, e al tău”. Pur şi simplu şi l-a pus. Ca şi cum i-ar 
fi aparţinut dintotdeauna. Dar m-a sărutat pe amândoi obrajii şi 
m-a îmbrăţişat. Sunt sigură că, de multe ori, Alicia s-a visat pe 
ea însăşi ca vechi templier. Călare pe unul dintre armăsarii ei de 
luptă, în drum spre câmpul de bătălie, purtând coif de oţel, 
cămaşă de zale şi stând bine înfiptă în şa. lar în spate, o 
urmează scutierul, tot călare, purtându-i armele şi mânând un al 
treilea cal, cel de rezervă pentru război. Şi acel scutier ar fi 
putut fi oricare dintre noi. Oricare. Nimeni nu e atât de nobil, 
nimeni nu are atâta autoritate ca ea. 

— Îţi mulţumesc, îmi spuse, puţin după ce l-a contemplat pe 
mână. 

Şi astfel, inelul aventurii mi-a dispărut de pe mână, marcând 
sfârşitul celei mai minunate perioade trăite de mine. S-a 
terminat. 

Şi acum mă întorc la New York ca să-mi continui, ca avocată 
strălucită, ascensiunea treaptă cu treaptă, proces după proces. 
Părinţii mei mi-au spus că mă vor aştepta la aeroport şi... 
surpriză! Mă voi întâlni acolo şi cu Mike, fericit că depăşisem 
acel şir de ghinioane, cu inelul de la el, fabulosul solitar cu 


sclipiri pure şi cinstite, promisiune a unei vieţi de lux fără de 
sfârşit alături de odrasla uneia dintre cele mai bogate familii din 
Wall Street. Aşa stau lucrurile. Sfârşitul nu e întotdeauna ca în 
filme; din păcate, realitatea e aşa cum e. 

XXX 

Odată găsită comoara, odată ce Arnau a fost îngropat chiar în 
biserica Sfânta Ana, după acele zile de fericire nebună, a sosit 
clipa înţelepciunii şi a planurilor de viitor. 

l-am spus: „Vino”. El mi-a spus: „Rămâi”. l-am spus: „Amo 
carieră strălucită la New York”. El mi-a răspuns: „Eu, o slujbă la 
Barcelona”. „Ce ai aici poţi găsi oriunde, i-am răspuns, cu 
siguranţă că vei obţine ceva mai bun în America”. „Un medievist 
la New York? A râs strâmb. Tu, în schimb, chiar poţi fi o 
strălucită avocată la Barcelona”, adăugă el. Am argumentat că 
în biroul de avocatură în care am lucrat erau cei mai buni 
avocaţi din lume, că nicăieri în altă parte nu aş putea învăţa atât 
de mult, nu aş putea ajunge atât de sus. „Vino tu, te rog. Ai 
curajul să fii soţul soţiei tale, hai, nu fi machista!?, l-am 
implorat, niciodată nu m-aş fi aşteptat la aşa ceva de la tine.” 

El a răspuns cu lacrimi în ochi. „Nu e asta, Cristina. Tu ai aripi, 
eu, rădăcini. Eu aparţin acestui loc. Asta e cultura mea. Trăiesc 
pentru ea. Nu pot pleca. Rămâi şi vei ajunge cu mine, la 
Barcelona, cât de sus vei putea.” 

A venit să mă conducă la aeroport şi am avut o ultimă repriză 
de încercări de a ne îndupleca unul pe celălalt. Dar totul s-a 
terminat cu un: 

— Adio, Oriol. O să ne vedem curând, am minţit eu şi încă nu 
ştiu de ce. Să-ţi găseşti fericirea. 

— Adio, iubita mea. Zbori cu aripile tale până la ambiția ta. Să 
ajungi acolo unde nimeni n-a ajuns. 

Ce trist, nu-i aşa? Am petrecut călătoria plângând. Am 
terminat toate batistele mele de hârtie şi toate cele de la 
toaletă. 

Şi acum umblu prin culoarul de pe JFK, aeroportul 
internaţional din New York. Acolo, după controlul paşapoartelor 
şi vamă, mă aşteaptă părinţii mei şi Mike, fericiţi să vadă că oaia 
rătăcită se întoarce acasă. 

Şi în urmă rămâne ceea ce a putut fi şi ceea ce nu va putea fi 
niciodată. O mare iubire. Nu un „mic amor”. O IUBIRE. Oriol a 
fost prima şi, dacă familia mea ar fi rămas la Barcelona, aproape 
sigur că ar fi fost şi ultima. Dar trebuie să fii rezonabil. Trebuie 
să fii practic. 

Rezonabil? Practic? De ce? 

XXX 

De ce nu-mi pot permite să mai dau o a doua şansă acestei 
vieţi paralele? Inima îmi cerea să mă întorc, raţiunea refuza să 
mă facă să-mi abandonez cariera la New York. M-am gândit că 
aş putea avea succes profesional şi la Barcelona. De ce să nu 
încerc? Să rămân tot restul vieţii cu îndoiala, cu regretul? 

Carpe diem. Nu am învăţat nimic? Am pierdut în tratativele cu 
Oriol, de acord, dar uneori acceptarea la timp a unei înfrângeri, 
duce la victorie. Trebuia să încerc. 

Şi aşa, am făcut cale întoarsă. Am lăsat bagajele, am lăsat 
totul. Totul. Şi m-am dus la tejghea să cumpăr un bilet pentru 
următorul avion spre Barcelona. 

XXX 

— Domnişorul Oriol nu este acasă, răspunse camerista. 

— Ştii când se întoarce? am întrebat nervoasă. 

— Nu ştiu, pentru că nu va fi nici azi, nici mâine. A plecat în 
călătorie fără să spună când se întoarce. 

Am simţit că pământul se clatină sub picioarele mele şi aş fi 
dorit ca blestematul de aeroport să se prăbuşească cu tot cu 
mine. Ce decepţie! Barcelona, atât de aglomerată înainte, era 
acum un deşert, un întreg pustiu. Îi lipsea singurul lucru pe care 
acum îl doream de la ea. Mă simţeam dezolată, abandonată, 
fără niciun viitor. 

Ce repede se consola Oriol de absenţa mea! O călătorie. Cu 
vreo prietenă? Poate cu odalisca de pe plajă? Şi eu care veneam 
să-i fac o surpriză, să-i ofer viaţa mea, să-i dăruiesc totul, 


cariera mea profesională, dragostea mea... totul. Ce proastă! 
Simţeam un nod în gât, rămăsesem mută la telefon. 

— Cred că a spus că pleacă la New York, a adăugat femeia la 
tăcerea mea. 

l-am mulţumit cu un firicel de glas şi am închis. 

„New York, Dumnezeule! New York, îmi spuneam eu, căutând 
o bancă să mă aşez. Din nou nu mă puteam ţine pe picioare. ŞI 
el vrea să-mi dăruiască totul!” 

Mi-am privit câteva clipe mâinile, acum lipsite de inele, simbol 
al unei libertăţi care hotărâsem că valorează mult mai mult 
decât iubirea. Cu un oftat adânc, am închis ochii şi dând capul 
pe spate în scaun, am simţit că buzele mi se deschideau într-un 
zâmbet fericit. 

XXX 

Am văzut imaginea navei noastre părăsind portul Itaca, cu 
pânzele albe umflate de vânt, ca să ne aruncăm împreună în 
aventura vieţii şi să îndurăm încercările şi muncile pe care zeii ni 
le vor impune. Îmi răsunau în urechi poemele lui Kavafis şi 
muzica lui Llach. Am văzut marea albastră de la amiază pe 
Costa Brava şi pe cea de la Tabarca; bancurile de salpe lăsând 
să sclipească în soare argintul şi aurul solzilor, între posidonia 
verde şi nisipul alb, am simţit sarea în gură şi mi-am amintit 
primul meu sărut şi furtuna. Mi l-am amintit pe el, prima mea 
iubire. Ultima. 

XXX 
Dar o voce inoportună dinăuntrul meu a adăugat: 
— Poate... 


